# (4)

# caturthaḥ skandhaḥ

prathamo bhāgaḥ

adhyāyāḥ 1-10

Version 1.02, Sept. 25, 2011

Entered by Jagat

### (4.1)

### prathamo’dhyāyaḥ

# dākṣāyaṇaṁ

**|| 4.1.1 ||**

**maitreya uvāca—**

manos tu śatarūpāyāṁ tisraḥ kanyāś ca jajñire |

ākūtir devahūtiś ca prasūtir iti viśrutāḥ ||

**madhvaḥ:** śrī-veda-vyāsāya namaḥ |

punaḥ punaḥ kathāṁ prāhur abhyāsād uttamaṁ phalam |

vijñapayitu-kāmās tu vidvāmśas tatra tatra tu || ity āgneye ||1||

**śrīdharaḥ :** śrī-gaṇeśāya namaḥ | namaḥ śrī-paramahaṁsāsvādita-caraṇa-kamala-cin-makarandāya bhakta-jana-mānasa-nivāsāya śrī-rāmacandrāya |

athaika-triṁśatā’dhyāyair visargas turya īryate |

visargas tv īśvarādhīnair brahma-manv-ādibhiḥ kṛtaḥ ||

tatra tu prathame’dhyāye manu-kanyānvayāḥ pṛthak |

varṇyante yatra yajñādi- mūrtibhiḥ prabhavo hareḥ ||

manu-kanyānvayaṁ vistareṇa vaktum āha—manos tv iti | ca-kārād dvau putrau ca ||1||

**krama-sandarbhaḥ :**

caturtha-krama-sandarbhe sandarbhāṇāṁ samāhṛtiḥ |

kriyate yan-nideśena sa me’nanya-gater gatiḥ ||

**viśvanāthaḥ :**

praṇamya śrī-guruṁ bhūyaḥ śrī-kṛṣṇaṁ karuṇārṇavam |

lokanāthaṁ jagac-cakṣuḥ śrī-śukaṁ tam upāśraye ||

gopa-rāmājana-prāṇa-preyase’tiprabhuṣṇave |

tadīya-priya-dāsyāya māṁ madīyam ahaṁ dade ||

caturthe kathyate saika-triṁśādhyāyavati sphuṭam |

visargo yaḥ kṛto brahma-manv-ādyair īśvarājñayā ||

ekena manu-kanyānām anvayāḥ kathitā iha |

tataḥ ṣaḍbhir dakṣa-yajña-dhvaṁso bhūyaḥ pravartane ||

tato dhruvasya caritaṁ pañcabhiḥ śrī-pṛthos tataḥ |

ekādaśabhir adhyāyair aṣṭabhis tu pracetasām ||

tatra tu prathame’dhyāye ākūty-ādi-trikānvaye |

varṇyante yajña-datta-śrī-nārāyaṇa-ja-sat-kathāḥ ||o||

pūrva-skandhe kardama-kathā-prasaṅena manor dvitīyāyāḥ kanyāyā devahūter vaṁśān uktvā punas tasyānvayaṁ krameṇa vaktuṁ prathamāyāḥ kanyāyā ākūter vaṁśam āha—manos tv iti | brahmaṇaḥ putrāṇāṁ madhye manos tv iti tu-śabdena maricy-ādibhyas tasya bhakty-utkarṣaḥ sūcitaḥ | ca-kārād dvau putrau ca ||1||

—o)0(o—

**|| 4.1.2 ||**

ākūtiṁ rucaye prādād api bhrātṛ-matīṁ nṛpaḥ |

putrikā-dharmam āśritya śatarūpānumoditaḥ ||

**śrīdharaḥ :** tu-śabdād anyato’pi putra-lābhaḥ sūcitas tad darśayitum āha—putrikā-dharmam āśrityeti |

abhrātṛkāṁ pradāsyāmi tubhyaṁ kanyām alaṅkṛtām |

asyāṁ yo jāyate putraḥ sa me putro bhavet ||

iti bhāṣā-bandhena kanyā-dānaṁ putrikā-dharmaḥ | sa cābhrātṛkāyāṁ kanyāyāṁ putrārthina eva prasiddhaḥ, tathāpi putra-bāhulya-kāmas tathā kṛtavān ity āha—bhrātṛ-matīm apīti ||2||

**krama-sandarbhaḥ :** tathāpi tatra bhagavaj-janma jñātvā tathā kṛtavān ity āha—api bhrātṛ-matīm iti | asmāt sadācārāt bhrātṛ-matyā api tathā dāne vidhir jñeyaḥ | tena vidhi-balena | [kanyā-sampradāna-] mantrākṣara-parivartaś ca kartavyaḥ ||2||

**viśvanāthaḥ :** bhrātṛ-matīm api kanyāṁ putrkā-dharmam āśritya prādāt | na kevalaṁ putra-bāhulya-kāma eva, kintu ākūti-putrasya bhagvad-avatāratvaṁ sarvajñatayā jñātvā bhagavān mama dauhitro’pi putro’pi bhūyād iti kāma iti bhāvaḥ |

abhrātṛkāṁ pradāsyāmi tubhyaṁ kanyām alaṅkṛtām |

asyāṁ yo jāyate putraḥ sa me putro bhaved iti |

bhāṣā-bandhena kanyā-dānaṁ putrikā-dharmaḥ | atrābhrātṛkām ity alpārthe nañ ||2 ||

—o)0(o—

**|| 4.1.3 ||**

prajāpatiḥ sa bhagavān rucis tasyām ajījanat |

mithunaṁ brahma-varcasvī parameṇa samādhinā ||

**śrīdharaḥ :** mithunaṁ puruṣaṁ striyaṁ ca | samādhinā īśvara-dhyānena ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.4 ||**

yas tayoḥ puruṣaḥ sākṣād viṣṇur yajña-svarūpa-dhṛk |

yā strī sā dakṣiṇā bhūter aṁśa-bhūtānapāyinī ||

**śrīdharaḥ :** bhūter lakṣmyā aṁśa-bhūtā, atas tayor vivāho na viruddha iti bhāvaḥ ||4||

**krama-sandarbhaḥ :** *na vyākhyātam.*

**viśvanāthaḥ :** bhūtair lakṣmyā aṁśabhūtā atas tayor vivāho na viruddha iti bhāvaḥ ||4||

—o)0(o—

**|| 4.1.5 ||**

āninye sva-gṛhaṁ putryāḥ putraṁ vitata-rociṣam |

svāyambhuvo mudā yukto rucir jagrāha dakṣiṇām ||

**śrīdharaḥ :** putryā ākūteḥ putraṁ yajñam ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.6 ||**

tāṁ kāmayānāṁ bhagavān uvāha yajuṣāṁ patiḥ |

tuṣṭāyāṁ toṣam āpanno’janayad dvādaśātmajān ||

**śrīdharaḥ :** yajuṣāṁ yajñānāṁ mantrāṇāṁ vā patir viṣṇuḥ ||6||

**krama-sandarbhaḥ :** *na vyākhyātam.*

**viśvanāthaḥ :** yajuṣāṁ patir yajña-rūpī viṣṇuḥ ||6 ||

—o)0(o—

**|| 4.1.7 ||**

toṣaḥ pratoṣaḥ santoṣo bhadraḥ śāntir iḍaspatiḥ |

idhmaḥ kavir vibhuḥ svahnaḥ sudevo rocano dvi-ṣaṭ ||

**śrīdharaḥ, viśvanāthaḥ :** dviṣaṭ dvādaśa ||7||

**krama-sandarbhaḥ :** *na vyākhyātam.*

—o)0(o—

**|| 4.1.8-9 ||**

tuṣitā nāma te devā āsan svāyambhuvāntare |

marīci-miśrā ṛṣayo yajñaḥ sura-gaṇeśvaraḥ ||

priyavratottānapādau manu-putrau mahaujasau |

tat-putra-pautra-naptṝṇām anuvṛttaṁ tad-antaram ||

**śrīdharaḥ :** prasaṅgāt svāyaṁbhuva-manv-antara-gataṁ ṣaṭ kam āha—tuṣitā iti dvābhyām |

manvantaraṁ manur devā manu-putrāḥ sureśvarāḥ

ṛṣayo’ṁśāvatārāś ca hareḥ ṣaḍ-vidham ucyate || [bhā.pu. 12.7.15] iti vakṣyati |

tatra svāyambhuvo manuḥ | tuṣitā devāḥ | marīci-pramukhāḥ sapta-rṣayaḥ | yajño harer avatāraḥ | sa eva sura-gaṇeśvara indraḥ |

priyavratottānapādau manu-putrau pṛthvī-pālakau | tad evaṁ yajñasya dvai rūpyeṇa ṣaḍ-vidhatvam | tayoḥ putra-pautra-naptṝṇāṁ vaṁśair anuvṛttaṁ vyāptaṁ pālitaṁ tan manv-antaram ||8-9||

**krama-sandarbhaḥ :** naptāro’tra prapautrādayo jñeyāḥ ||9||

**viśvanāthaḥ :** prasaṅgān manvantara-gataṁ ṣaṭkam āha—tuṣitā iti dvābhyām |

manvantaraṁ manur devā manu-putrāḥ sureśvarāḥ

ṛṣayo’ṁśāvatārāś ca hareḥ ṣaḍ-vidham ucyate || [bhā.pu. 12.7.15] iti vakṣyati |

tatra svāyambhuvasya manutvāt yajñasyāsyāvatāratvenendratvena ca dvairūpyāt ṣaṭkam uktaṁ jñeyam | anuvṛttam anucaritaṁ, tan-mayam eva, tad-anantaraṁ svāyambhuva-manvantaram ity arthaḥ ||8-9 ||

—o)0(o—

**|| 4.1.10 ||**

devahūtim adāt tāta kardamāyātmajāṁ manuḥ |

tat-sambandhi śruta-prāyaṁ bhavatā gadato mama ||

**śrīdharaḥ :** śruta-prāyaṁ bāhulyena śrutam | tat-kanyā-vaṁśānām aśrutatvāt prāya-grahaṇam ||10||

**krama-sandarbhaḥ :** *na vyākhyātam.*

**viśvanāthaḥ :** tat-sambandhi tasyāḥ putra-kanyādikaṁ tat-kanyā-vaṁśānām aśrutatvāt prāya-grahaṇam ||10 ||

—o)0(o—

**|| 4.1.11 ||**

dakṣāya brahma-putrāya prasūtiṁ bhagavān manuḥ |

prāyacchad yat-kṛtaḥ sargas tri-lokyāṁ vitato mahān ||

*na katamenāpi vyākhyātam |*

—o)0(o—

**|| 4.1.12 ||**

yāḥ kardama-sutāḥ proktā nava brahmarṣi-patnayaḥ |

tāsāṁ prasūti-prasavaṁ procyamānaṁ nibodha me ||

**śrīdharaḥ :** prasūti-prasavaṁ putra-pautrādibhir vistāram ||12||

**krama-sandarbhaḥ :** *na vyākhyātam.*

**viśvanāthaḥ :** nava-brahmarṣi kṣattar brahmarṣīti pāṭha-dvayam | prasūti-prasavaṁ putra-pautrādi-vistāram ||12 ||

—o)0(o—

**|| 4.1.13 ||**

patnī marīces tu kalā suṣuve kardamātmajā |

kaśyapaṁ pūrṇimānaṁ ca yayor āpūritaṁ jagat ||

**śrīdharaḥ :** yayor vaṁśenāpūritam ||13||

**krama-sandarbhaḥ :** *na vyākhyātam.*

**viśvanāthaḥ :** yayor vaṁśena ||13||

—o)0(o—

**|| 4.1.14 ||**

pūrṇimāsūta virajaṁ viśvagaṁ ca parantapa |

devakulyāṁ hareḥ pāda- śaucād yābhūt sarid divaḥ ||

**śrīdharaḥ :** kaśyapasya vaṁśaṁ ṣaṣṭhe vakṣyati | dvitīyasya vaṁśam āha—pūṛṇimeti | devakulyāṁ nāma kanyāṁ ca | hareḥ pāda-kṣālanāj janmāntare yā divaḥ sarid gaṅgā’bhūt ||14||

**krama-sandarbhaḥ :** *na vyākhyātam.*

**viśvanāthaḥ :** kaśyapasya vaṁśaṁ ṣaṣṭhe vakṣyati | devakulyāṁ nāma kanyāṁ ca | hareḥ pāda-kṣālanāt sukṛtād yā divaḥ sarid gaṅgā janmāntare’bhūt ||14 ||

—o)0(o—

**|| 4.1.15 ||**

atreḥ patny anasūyā trī‘ jajñe suyaśasaḥ sutān |

dattaṁ durvāsasaṁ somam ātmeśa-brahma-sambhavān ||

**madhvaḥ :** brahmasthaiś caiva rudrasthaḥ svayaṁ cāpi hariḥ prabhuḥ |

prajāṁ tripuruṣa-samāṁ yacchatv ity atrir aicchata ||

tasmāt sa brahma-rudrābhyāṁ saha viṣṇur jagat-patiḥ |

āgatya tu trimūrty-aṁśān putrān prādāj janārdanaḥ |

bhāvitvāc caiva kāryasya lokānāṁ mohanāya ca || iti brahma-vaivarte ||15 ||

**śrīdharaḥ :** ātmeśa-brahma-saṁbhavān viṣṇu-rudra-brahmaṇām aṁśaiḥ saṁbhūtān |

**krama-sandarbhaḥ :** atrer iti | ātma-śabdenātra viṣṇoḥ svātantryam anyayos tat-pāratantryaṁ ca darśitam | tad uktaṁ—sṛjāmi tan-niyukto’haṁ [bhā.pu. 2.6.32] ity ādi | ata eva ca tatra tatrātma-śabdena harir eva vyākhyātaḥ | tad evam atres tathā saṅkalpo nātijñānād eva bhāvīti bodhitam | tathaiva śaraṇaṁ [bhā.pu. 4.1.20] ity ādikas tad-dṛṣṭo mantraḥ ||15||

**viśvanāthaḥ :** ātmā viṣṇus tad-ādy-aṁśa-bhūtān ||15||

—o)0(o—

**|| 4.1.16 ||**

**vidura uvāca—**

atrer gṛhe sura-śreṣṭhāḥ sthity-utpatty-anta-hetavaḥ |

kiñcic cikīrṣavo jātā etad ākhyāhi me guro ||

**śrīdharaḥ :** kiñcit kiṁ svit | kiṁ kartum icchava ity arthaḥ ||16||

**krama-sandarbhaḥ :** *na vyākhyātam.*

**viśvanāthaḥ :** kiñcit kiṁ svit ||16||

—o)0(o—

**|| 4.1.17 ||**

**maitreya uvāca—**

brahmaṇā coditaḥ sṛṣṭāv atrir brahma-vidāṁ varaḥ |

saha patnyā yayāv ṛkṣaṁ kulādriṁ tapasi sthitaḥ ||

**śrīdharaḥ :** ṛkṣaṁ nāma kulādrim | tapasi sthitaḥ san ||17||

**krama-sandarbhaḥ :** *na vyākhyātam.*

**viśvanāthaḥ :** ṛkṣam ṛkṣa-nāmānam ||17||

—o)0(o—

**|| 4.1.18-20 ||**

tasmin prasūna-stabaka- palāśāśoka-kānane |

vārbhiḥ sravadbhir udghuṣṭe nirvindhyāyāḥ samantataḥ ||

prāṇāyāmena saṁyamya mano varṣa-śataṁ muniḥ |

atiṣṭhad eka-pādena nirdvandvo’nila-bhojanaḥ ||

śaraṇaṁ taṁ prapadye’haṁ ya eva jagad-īśvaraḥ |

prajām ātma-samāṁ mahyaṁ prayacchatv iti cintayan ||

**śrīdharaḥ :** tasmin kulādrau | prasūnānāṁ stabakā yeṣu palāśāśokeṣu teṣāṁ kānane | nirvindhyā nāma nadī tasyāḥ sravadbhir vārbhir udghuṣṭe nādite |

**krama-sandarbhaḥ :** tasminn iti trikam | prāṇāyāmenety ādāv iyaṁ saṅgatiḥ –pūrvam upaviśya prāṇāyāmaḥ, paścād upāsanā-viśeṣārtham eka-pādenordhva-sthitiḥ | ktvā-pratyayasya samāna-kālāśrayatvāt | tathāpi tasyāprākaṭye punar duḥkhena sva-deha-tyāgāya sāgni-dhāraṇa-prāṇāyāmas tad-arthaṁ punar upaveśa eva jñeyaḥ, aucityāt | tatas tasya viśvasya ca dāhārambhe teṣāṁ tatra sahasā prākaṭyaṁ, tataś ca te bahiḥ prakaṭā iti manasy eva sphurite punar utthānādikam iti ||18-20||

**viśvanāthaḥ :** prasūnānāṁ stavakā yeṣu teṣāṁ pralāśāśokānāṁ kānane udghṛṣṭe nādite ||18-20 ||

—o)0(o—

**|| 4.1.21-22 ||**

tapyamānaṁ tri-bhuvanaṁ prāṇāyāmaidhasāgninā |

nirgatena muner mūrdhnaḥ samīkṣya prabhavas trayaḥ ||

apsaro-muni-gandharva- siddha-vidyādharoragaiḥ |

vitāyamāna-yaśasas tad-āśrama-padaṁ yayuḥ ||

**śrīdharaḥ :** prāṇāyāma eva edhaḥ saṁdīpako yasya tena, muner mūrdhno nirgatenāgninā tapyamānaṁ samīkṣya tad-āśrama-padaṁ yayur ity uttareṇānvayaḥ | apsaraḥ-pramukhair vitāyamānaṁ vistāryamāṇaṁ yaśo yeṣāṁ te ||21-22||

**krama-sandarbhaḥ :** tapyamānam iti yugmakam | muner atreḥ prāṇāyāmeneti citsukhaḥ ||21-22||

**viśvanāthaḥ :** muner mūrdhnaḥ sakāśān nirgatenāgninā tapo-mayena tapyamānaṁ vīkṣya prāṇāyāma edhaḥ kāṣṭhāṁ yasya tena | atra tiṣṭhann eva prāṇāyāmāṁś cakāreti jñeyam | prāṇāyāmena saṁyamya mano’tiṣṭhad iti ktvā-pratyayo jhanatkṛtya patati saṁnimīlya hasatīty-ādivat tulya-kāla eva jñeyaḥ ||21-22||

—o)0(o—

**|| 4.1.23 ||**

tat-prādurbhāva-saṁyoga- vidyotita-manā muniḥ |

uttiṣṭhann eka-pādena dadarśa vibudha-rṣabhān ||

**śrīdharaḥ :** teṣāṁ prādurbhāvaḥ prākaṭyaṁ tasya saṁyogaḥ sannidhis tena vidyotitaṁ mano yasya uttiṣṭhann utkarṣeṇa tiṣṭhan ||23||

**krama-sandarbhaḥ :** *na vyākhyātam.*

**viśvanāthaḥ :** teṣāṁ prādurbhāvena hetunā yaḥ saṁyogo milanaṁ tena vidyotita-manās tān praty abhyutthānārthaṁ tiṣṭhann eva utkarṣeṇa tiṣṭhan ||23||

—o)0(o—

**|| 4.1.24 ||**

praṇamya daṇḍavad bhūmāv upatasthe’rhaṇāñjaliḥ |

vṛṣa-haṁsa-suparṇa-sthān svaiḥ svaiś cihnaiś ca cihnitān |

kṛpāvalokena hasad- vadanenopalambhitān ||

**śrīdharaḥ :** arhaṇaṁ puṣpādikam añjalau yasya | upatasthe pūjayām āsa | vṛṣādyārūḍhān | svaiḥ svaiś cahnais tri-śūla-kamaṇḍalu-cakrādibhiḥ ||24||

**krama-sandarbhaḥ :** praṇamyeti sārdhakam | vijṛmbhitān iti citsukhaḥ ||24||

**viśvanāthaḥ :** arhaṇaṁ puṣpādikam añjalau yasya saḥ | svaiḥ svaiś cihnais triśūla-kamaṇḍalu-cakrādibhis tad api kṛpāvalokenaiva upalambhitān | ete īśvarā evaitādṛśa-kṛpāvalokānyathānupapatter iti jñāpitān | kīdṛśena hasat prasīdad-vadanaṁ yatas tena ||24||

—o)0(o—

**|| 4.1.25 ||**

tad-rociṣā pratihate nimīlya munir akṣiṇī |

cetas tat-pravaṇaṁ yuñjann astāvīt saṁhatāñjaliḥ |

ślakṣṇayā sūktayā vācā sarva-loka-garīyasaḥ ||

**śrīdharaḥ :** kṛpayā’valoko yasmin | hasac ca tad vadanaṁ ca tenopalambhitān prasannatvena jñāpitān | teṣāṁ rociṣā dīptyā ||25||

**krama-sandarbhaḥ :** tac-chociṣeti sārdhakam ||25||

**viśvanāthaḥ :** ślakṣṇayā madhurayā ||25||

—o)0(o—

**|| 4.1.26 ||**

**atrir uvāca—**

viśvodbhava-sthiti-layeṣu vibhajyamānair

māyā-guṇair anuyugaṁ vigṛhīta-dehāḥ |

te brahma-viṣṇu-giriśāḥ praṇato’smy ahaṁ vas

tebhyaḥ ka eva bhavatāṁ ma ihopahūtaḥ ||

**śrīdharaḥ :** ślakṣṇayā madhurayā | sūktayā gambhīrārthayā |

**krama-sandarbhaḥ :** viśveti | atra ca śrī-viṣṇor api māyā-guṇa-gṛhīta-dehatvaṁ nātijñānād eva kalpitam | tathaivāha—yo me mayopahūtaḥ | sa tebhyaḥ pṛthak pṛthak tac-chakti-vigrahādi-vibhāgebhyo hetubhyo bhavatāṁ madhye ka eva syāt ? itara-dvaya-nirāsena ko bhavet ? tasyāvibhaktatvān na ko’pīti sambhāvayāmīty arthaḥ ||26||

**viśvanāthaḥ :** anuyugaṁ pratikalpaṁ vibhajyamānair māyā-guṇair ye viśvasya udbhavādayas teṣu pravṛttās te prasiddhā eva brahmādayo yūyaṁ vigṛhīta-dehā bhavatheti jānāmīti bhāvaḥ | yad vā, māyā-guṇair eva vigṛhīta-dehā iti viṣṇor api prākṛta-sattva-maya-dehatvam īśvaratvasyaiva nirdhārāsāmarthyena bhagavat-tattva-jñānābhāvād eva tenoktam iti jñeyam | tebhyo vo yuṣmabhyaṁ praṇato’smi praṇatiṁ dadad asmīti kṛpayā mat-sandeha ucchidyatām iti bhāvaḥ | bhavatāṁ madhye mayā iha mad-abhīṣṭa-sādhane ka upahūtaḥ ? śaraṇaṁ taṁ prapadye ity ekasyaiva nirdiṣṭatvāt | sa ca jagadīśvaro bhavatāṁ madhye ka iti bhavadbhir eva kṛpayā kathyatām iti bhāvaḥ ||26||

—o)0(o—

**|| 4.1.27 ||**

eko mayeha bhagavān vividha-pradhānaiś

cittī-kṛtaḥ prajananāya kathaṁ nu yūyam |

atrāgatās tanu-bhṛtāṁ manaso’pi dūrād

brūta prasīdata mahān iha vismayo me ||

**śrīdharaḥ :** anu-yugaṁ kalpe kalpe vibhajya gṛhīto deho yais te prasiddhā brahma-viṣṇu-giriśā yūyam | vo yuṣmān praṇato’smi | tebhyaḥ sakāśād eka eva me mayopahūtaḥ | “śaraṇaṁ taṁ prapadye” ity ekasyaiva nirdiṣṭatvāt | sa ca yuṣmāsu ka iti yuṣmābhir eva kathyatām ity arthaḥ ||27||

**krama-sandarbhaḥ :** na ca trayo’pi yūyam upāsitāḥ | yata eka iti | mayā tu tat-tac-chaktitvenaika eva cittīkṛtaḥ | tataḥ sa eva cittasthaḥ san mad-iṣṭaṁ sampādayet | kathaṁ nu yūyam etāvatā prayāsenātrāgatāḥ ? ato mahān eva saṅkoco vā mama jāta iti bhāvaḥ | tathaivāha—manaso’pīti | pradhānair iti sambandhokti-pāṭhāntaram | tad-ajñānaṁ dṛṣṭvaiva prahasya ||27||

**viśvanāthaḥ :** tuṣṇīṁ-sthitāṁs tān punaḥ spaṣṭīkṛtyāha—eka eva mayā vividhaiḥ pradhānair upacāraiḥ | vibudha-pradhāna iti vā pāṭhaḥ | prajanāya putrotpattyai cintīkṛtaḥ cittasthī-kṛtaḥ | yūyaṁ trayaḥ katham atrāgatāḥ ? ||27||

—o)0(o—

**|| 4.1.28 ||**

**maitreya uvāca—**

iti tasya vacaḥ śrutvā trayas te vibudharṣabhāḥ |

pratyāhuḥ ślakṣṇayā vācā prahasya tam ṛṣiṁ prabho ||

**śrīdharaḥ :** asya prapañcaḥ, eka iti | vividhaiḥ pradhānair upacāraiḥ | vibudha-pradhāna iti vā pāṭhaḥ | prajananāya putrotpattyai | cittīkṛtaś cittenaikyaṁ nītaḥ | manaso’pi dūrā agocarāḥ santaḥ kathaṁ nu trayo’py atrāgatāḥ ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.29 ||**

**devā ūcuḥ—**

yathā kṛtas te saṅkalpo bhāvyaṁ tenaiva nānyathā |

sat-saṅkalpasya te brahman yad vai dhyāyati te vayam ||

**madhvaḥ:** tat-stha-viṣṇv-apekṣayā te vayam iti ||29||

**śrīdharaḥ :** te tvayā yathā kṛtaḥ saṅkalpas tena tathaiva bhāvyaṁ nānyathā | yataḥ sat-saṅkalpasya te saṅkalpaḥ | tarhi katham ekasmin dhyāyamāne trayaḥ pratītāḥ stha tatrāhuḥ | yad ekaṁ jagad-īśvarākhyaṁ tattvaṁ bhavān dhyāyati te ete vayam | trayo’pi tad evaikaṁ tattvaṁ nāsmākaṁ bhedo’stīty arthaḥ ||29||

**krama-sandarbhaḥ :** uttaram āhur—yatheti | ayaṁ bhāvaḥ—bhavatā ya eva jagadīśvara iti pūrṇa-ṣaḍ-guṇaiśvaryo bhagavān na tāvad vivakṣitaḥ, na ca mahat-sraṣṭṛtvādi-viśva-śaktikaḥ puruṣaḥ visargādy-aṁśa-mātra-siddha-kāmanayā tāvan-mātropādhitayopāsanā-pravṛtteḥ | yadi ca tat-tad-upāsanām akariṣyas tadā tat-tad-rūpaḥ sa evāvirabhaviṣyat, evaṁ viśvety-ādi-padye’py udbhavādi-śabdā visarga-gata-tanmātra-parā eva | ato jagadīśvara-śabdenāpi visargādi-mātra-śaktiko vivakṣitaḥ | sa caikatvenopāsito’pi sṛjāmi tan-niyukto’haṁ [bhā.pu. 2.ity-ādi-nyañena sarvaṁ tat-tac-chakty-āśrayatvāt śrī-viṣṇuḥ prāpto’pi tad-rūpatayā na vivakṣitaḥ, tad-vigrahādi-niṣṭhatvābhāvāt | atha trayāṇām abhedo’pi na vivakṣitaḥ, teṣāṁ ka evety ādi-virodhāt | kintu sāmānyatayaiva vivakṣitaḥ, sāmānyaṁ ca viśeṣān vinā nopalabhyate ity atas trayāṇām apy āvirbhāvo yogya eveti tathaivāhuḥ—yad vaīti ||29||

**viśvanāthaḥ :** yat yaṁ jagad-īśvaraṁ bhavān dhyāyati, te jagad-īśvaro vayaṁ sat-saṅkalpasya tavābhīṣṭa-pradātāro bhavāmety arthaḥ | ayaṁ bhāvaḥ—jagad-īśvara-tulya eka putro me bhūyād iti sandehena traya eva vayaṁ dhyātāḥ | punaś ca dhyāteṣu triṣu madhye jagad-īśvara eka āyātv iti | punar ekasya cittasthī-kṛtatve’pi trayāṇām evāsmākaṁ jagaty asminn naiśvaryāt traya evāgatāḥ, asmākaṁ tritve’py aikyāt vayam eka eva, nāpi tvayā ya eva parameśvara iti parameśvara-śabdaḥ prayukto’ta indra-śatro vivardhasvety ādau saṅkalpād api sādhanasya prābalya-darśanāt sādhanānurūpaṁ saṅkalpānurūpaṁ ca tava phalaṁ bhaviṣyatīti ||29||

—o)0(o—

**|| 4.1.30 ||**

athāsmad-aṁśa-bhūtās te ātmajā loka-viśrutāḥ |

bhavitāro’ṅga bhadraṁ te visrapsyanti ca te yaśaḥ ||

**śrīdharaḥ :** visrapsyanti vistārayiṣyanti | antar bhūta-ṇij-arthasya sṛpḷ gatāv ity asya rūpam ||30||

**krama-sandarbhaḥ :** phalaṁ ca tathaiva bhaved ity āhuḥ—atheti | ato hetoḥ asmākam aṁśo na śakti-viśeṣeṇa bhūtāḥ prāptā āviṣṭā ity arthaḥ ||30||

**viśvanāthaḥ :** atheti viṣṇoḥ parameśvaratva-khyāpanārthaṁ viṣṇv-aṁśo datta evāvatāro’bhūn netarau | visrapsyanti vistārayanti, antar-bhūta-ṇij-arthasya sṛpḷ gatāv ity asya rūpam ||30||

—o)0(o—

**|| 4.1.31 ||**

evaṁ kāma-varaṁ dattvā pratijagmuḥ sureśvarāḥ |

sabhājitās tayoḥ samyag dampatyor miṣatos tataḥ ||

**śrīdharaḥ :** tābhyāṁ samyak sabhājitāḥ pūjitāḥ santaḥ tataḥ sthānāt pratijagmuḥ ||31||

**krama-sandarbhaḥ :** *na vyākhyātam.*

**viśvanāthaḥ :** sabhājitāḥ pūjitāḥ | miṣatoḥ paśyatoḥ ||31||

—o)0(o—

**|| 4.1.32 ||**

somo’bhūd brahmaṇo’ṁśena datto viṣṇos tu yogavit |

durvāsāḥ śaṅkarasyāṁśo nibodhāṅgirasaḥ prajāḥ ||

**madhvaḥ :** brahmaṇo nāvatāro’sti sannidhānaṁ tu kevalam |

ṛte viṣṇor ātmanaś ca tad-aṁśoktiḥ praveśataḥ || iti ca |

sṛṣṭi-bhedād virūpas tu kathā pañcottaraṁ śatam |

vairūpyam anyad vijñeyaṁ tātparyān mohanāya ca || iti skānde ||

ṛte tu pāṇḍava-kathāṁ kārṣṇāṁ rāmāyaṇaṁ tathā |

viṣṇor brahmādīnāṁ caiva kramād vyatyasta-śaktitām ||

etad āpādakaṁ cānyad ṛte kalpādi-bhedataḥ |

kathā-bhedas tu vijñeyo mohāyaiteṣu bhinnatā || iti vārāhe ||32||

**śrīdharaḥ :** aṅgiraso brahmaṇas tṛtīya-putrasya | nibodha budhyasva ||33||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.33 ||**

śraddhā tv aṅgirasaḥ patnī catasro’sūta kanyakāḥ |

sinīvālī kuhū rākā caturthy anumatis tathā ||

**śrīdharaḥ :** tāḥ kanyā nirdiśati—sinīvālīti ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.34 ||**

tat-putrāv aparāv āstāṁ khyātau svārociṣe’ntare |

utathyo bhagavān sākṣād brahmiṣṭhaś ca bṛhaspatiḥ ||

*na katamenāpi vyākhyātam.*

—o)0(o—

**|| 4.1.35 ||**

pulastyo’janayat patnyām agastyaṁ ca havir bhuvi |

so’nya-janmani dahrāgnir viśravāś ca mahā-tapāḥ ||

**śrīdharaḥ :** pulastyo havir bhuvi patnyām ity anvayaḥ | so’gastyaḥ | dahrāgnir jāṭharāgniḥ | viśravāś ca pulastyasya suta iti śeṣaḥ ||36||

**krama-sandarbhaḥ :** dahrāgnir iti sambandhoktiḥ | “dehāgnir” iti citsukhaḥ ||36||

**viśvanāthaḥ :** *na vyākhyātam.*

—o)0(o—

**|| 4.1.36 ||**

tasya yakṣa-patir devaḥ kuberas tv iḍaviḍā-sutaḥ |

rāvaṇaḥ kumbhakarṇaś ca tathānyasyāṁ vibhīṣaṇaḥ ||

**śrīdharaḥ :** tasya viśravasa iḍaviḍāyāṁ jātaḥ sutaḥ kuberaḥ | anyasyāṁ bhāryāyāṁ keśinyāṁ rāvaṇādayas trayaḥ sutāḥ ||37||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.37 ||**

pulahasya gatir bhāryā trīn asūta satī sutān |

karmaśreṣṭhaṁ varīyāṁsaṁ sahiṣṇuṁ ca mahā-mate ||

*na katamenāpi vyākhyātam.*

—o)0(o—

**|| 4.1.38 ||**

krator api kriyā bhāryā vālakhilyān asūyata |

ṛṣīn ṣaṣṭi-sahasrāṇi jvalato brahma-tejasā ||

**śrīdharaḥ :** jvalataḥ prakāśamānān ||38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.39 ||**

ūrjāyāṁ jajñire putrā vasiṣṭhasya parantapa |

citraketu-pradhānās te sapta brahmarṣayo’malāḥ ||

**śrīdharaḥ :** citraketu-pramukhā jajñire | te ca sapta-rṣayo jātāḥ ||39||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.40 ||**

citraketuḥ surociś ca virajā mitra eva ca |

ulbaṇo vasubhṛdyāno dyumān śakty-ādayo’pare ||

**śrīdharaḥ :** tān evāha—citraketur iti | vasubhṛdyāno nāmaikaḥ | śakty-ādayo’pare’nyasyāḥ putrāḥ ||40||

**krama-sandarbhaḥ :** *na vyākhyātam.*

**viśvanāthaḥ :** śakty-ādayo’pare’nyasyāḥ putrāḥ ||40||

—o)0(o—

**|| 4.1.41 ||**

cittis tv atharvaṇaḥ patnī lebhe putraṁ dhṛta-vratam |

dadhyañcam aśvaśirasaṁ bhṛgor vaṁśaṁ nibodha me ||

*na katamenāpi vyākhyātam.*

—o)0(o—

**|| 4.1.42 ||**

bhṛguḥ khyātyāṁ mahā-bhāgaḥ patnyāṁ putrān ajījanat |

dhātāraṁ ca vidhātāraṁ śriyaṁ ca bhagavat-parām ||

**śrīdharaḥ :** khyātyāṁ patnyām | putrān putrau putrīṁ ca | tān evāha—dhātāram iti ||42||

**krama-sandarbhaḥ :** *na vyākhyātam.*

**viśvanāthaḥ :** putrau ca putrī ca putrās tān putrān ||42||

—o)0(o—

**|| 4.1.43 ||**

āyatiṁ niyatiṁ caiva sute merus tayor adāt |

tābhyāṁ tayor abhavatāṁ mṛkaṇḍaḥ prāṇa eva ca ||

**śrīdharaḥ :** tayor dhātṛ-vidhātroḥ ||43||

**krama-sandarbhaḥ :** *na vyākhyātam.*

**viśvanāthaḥ :** tayos tābhyāṁ dhātṛ-vidhātṛbhyām ||43||

—o)0(o—

**|| 4.1.44 ||**

mārkaṇḍeyo mṛkaṇḍasya prāṇād vedaśirā muniḥ |

kaviś ca bhārgavo yasya bhagavān uśanā sutaḥ ||

ta ete[[1]](#footnote-1) munayaḥ kṣattar lokān sargair abhāvayan |

**śrīdharaḥ :** kaviś ca bhārgavo bhṛgoḥ putraḥ | yasya kaviḥ suta uśanā ||44||

**krama-sandarbhaḥ :** *na vyākhyātam.*

**viśvanāthaḥ :** kaviś ca bhārgavo bhṛgoḥ putraḥ | lokān nānā-vidha-janān udapādayantaḥ ||44||

—o)0(o—

**|| 4.1.45-46 ||**

eṣa kardama-dauhitra- santānaḥ kathitas tava |

śṛṇvataḥ śraddadhānasya sadyaḥ pāpa-haraḥ paraḥ ||

prasūtiṁ mānavīṁ dakṣa upayeme hy ajātmajaḥ |

tasyāṁ sasarja duhitṝḥ ṣoḍaśāmala-locanāḥ ||

**śrīdharaḥ :** ajātmajo brahma-putraḥ, na tu prācetasaḥ ||46||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.47 ||**

trayodaśādād dharmāya tathaikām agnaye vibhuḥ |

pitṛbhya ekāṁ yuktebhyo bhavāyaikāṁ bhava-cchide ||

**śrīdharaḥ :** yuktebhyaḥ saṁyatebhyo militebhyo vā ||47||

**krama-sandarbhaḥ :** *na vyākhyātam.*

**viśvanāthaḥ :** yuktebhyaḥ militebhyaḥ ||47||

—o)0(o—

**|| 4.1.48 ||**

śraddhā maitrī dayā śāntis tuṣṭiḥ puṣṭiḥ kriyonnatiḥ |

buddhir medhā titikṣā hrīr mūrtir dharmasya patnayaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** śraddhādyāḥ sva-sva-nāma-niruktyā sāttvika-śaktīnām adhiṣṭhātryaḥ | tad-vaṁśāś ca tad-anurūpāḥ ||48||

—o)0(o—

**|| 4.1.49 ||**

śraddhāsūta śubhaṁ maitrī prasādam abhayaṁ dayā |

śāntiḥ sukhaṁ mudaṁ tuṣṭiḥ smayaṁ puṣṭir asūyata ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** smayaṁ dharmeṣūtsāhaḥ ||49||

—o)0(o—

**|| 4.1.50 ||**

yogaṁ kriyonnatir darpam arthaṁ buddhir asūyata |

medhā smṛtiṁ titikṣā tu kṣemaṁ hrīḥ praśrayaṁ sutam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** darpaṁ tapo-yogādiṣu sāmarthya-prakhyāpanam | anyau smaya-darpāv adharma-vaṁśau jñeyau ||50||

—o)0(o—

**|| 4.1.51 ||**

mūrtiḥ sarva-guṇotpattir nara-nārāyaṇāv ṛṣī |

yayor janmany ado viśvam abhyanandat sunirvṛtam ||

**śrīdharaḥ :** sarveṣāṁ guṇānām utpattir yasyāṁ sā ||51||

**krama-sandarbhaḥ :** yayor iti trikam ||52||

**viśvanāthaḥ :** sarva-guṇasya nikhila-kalyāṇa-guṇārṇavasya bhagavata utpattir yataḥ seti śuddha-sattva-svarūpā bhagavat-prakāśikā śaktir iyaṁ jñeyā ||52||

—o)0(o—

**|| 4.1.52 ||**

manāṁsi kakubho vātāḥ praseduḥ sarito’drayaḥ |

divy avādyanta tūryāṇi petuḥ kusuma-vṛṣṭayaḥ ||

*na katamenāpi vyākhyātam.*

—o)0(o—

**|| 4.1.53-54 ||**

munayas tuṣṭuvus tuṣṭā jagur gandharva-kinnarāḥ |

nṛtyanti sma striyo devya āsīt parama-maṅgalam ||

devā brahmādayaḥ sarve upatasthur abhiṣṭavaiḥ ||

**śrīdharaḥ :** upatasthur bhejuḥ ||53||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.1.55 ||**

**devā ūcuḥ—-**

yo māyayā viracitaṁ nijayātmanīdaṁ

khe rūpa-bhedam iva tat-praticakṣaṇāya |

etena dharma-sadane ṛṣi-mūrtinādya

prāduścakāra puruṣāya namaḥ parasmai ||

**madhvaḥ :** khe rūpa-bhedo vāyv-ādikaḥ | yathā ākāśa-sthito nityam ity-ādi ca |

yathākāśe vimānādi-rūpa-bhedaḥ pratīyate |

tathā harau jagad idaṁ tat-sāmarthyāt pratīyate || iti brāhme ||55||

**śrīdharaḥ :** nijayā māyayā yasminn ātmani | khe gagane rūpa-bhedaṁ gandharva-nagaram ivedaṁ viśvaṁ viracitam | tasyātmanaḥ praticakṣaṇāya prakāśanāyātmānaṁ yo’dya prāduścakāra prakaṭitavān tasmai puruṣāya namaḥ | kena rūpeṇa prāduścakāra | ṛṣer bhūr tirākāro yasmiṁs tena rūpeṇa ||55||

**krama-sandarbhaḥ :** *na vyākhyātam.*

**viśvanāthaḥ :** yasminn ātmany adhiṣṭhāne nijayā māyayā kartryā idaṁ virāḍ rūpaṁ khe nabhasi rūpa-bhedaṁ megha-vṛndam iva viracitaṁ tasyātmanaḥ svasya praticakṣaṇāya prakāśanāya etena ṛṣi-mūrtinā yaḥ prāduḥ prādurbhāvaṁ cakāra ṛṣi-mūrtineti prakṛty-āditvāt tṛtīyā tasmai puruṣāya namaḥ | atra rūpa-bhedam iti eteneti ṛṣi-mūrtineti pada-trayasya klibatvam ārṣam ||55||

—o)0(o—

**|| 4.1.56 ||**

so’yaṁ sthiti-vyatikaropaśamāya sṛṣṭān

sattvena naḥ sura-gaṇān anumeya-tattvaḥ |

dṛśyād adabhra-karuṇena vilokanena

yac chrī-niketam amalaṁ kṣipatāravindam ||

**śrīdharaḥ :** so’yaṁ no’smān sura-gaṇān analpa-karuṇāyuktena vilokanena viśiṣṭa-netreṇa dṛśyatu | kathaṁ-bhūtena ? yac chrī-niketam amalam aravindaṁ tat kṣipatā tiraskurvatā | kathaṁ-bhūtaḥ ? anumeyaṁ śāstrato vicāryaṁ, na tv asmākam aparokṣaṁ tattvaṁ yasya | kathaṁ-bhūtān asmān ? sthiter jagan-maryādāyā vyatikaro’nyathātvaṁ tasyopaśamāya sattvena guṇena sṛṣṭān ||56||

**krama-sandarbhaḥ :** *na vyākhyātam.*

**viśvanāthaḥ :** sthiter jagan-maryādāyā vyatikaro’nyathātvaṁ tasyopaśamāya vilokanena netreṇa | kīdṛśena ? yat śrī-niketam amalam aravindaṁ tat kṣipatā tiraskurvatā ||56||

—o)0(o—

**|| 4.1.57 ||**

evaṁ sura-gaṇais tāta bhagavantāv abhiṣṭutau |

labdhāvalokair yayatur arcitau gandhamādanam ||

**śrīdharaḥ :** labdho’valoko yaiḥ sura-gaṇais tair abhiṣṭutāv arcitau santau yayatuḥ ||57||

**krama-sandarbhaḥ :** *na vyākhyātam.*

**viśvanāthaḥ :** labdho’valokaḥ kṛpā māyā yais tair arcitau ||57||

—o)0(o—

**|| 4.1.58 ||**

tāv imau vai bhagavato harer aṁśāv ihāgatau |

bhāra-vyayāya ca bhuvaḥ kṛṣṇau yadu-kurūdvahau ||

**madhvaḥ :** nare viṣṇuḥ samāviṣṭaḥ svayaṁ nārāyaṇo hariḥ |

arjune ca narāveśaḥ kṛṣṇo nārāyaṇaḥ svayam || iti tattva-viveke ||58||

**śrīdharaḥ :** bhuvo bhārasya vyayāya nāśāya | cakāra eka-vākyatvārthaḥ | tau ca sāṁpratam ihāgatāv ity arthaḥ | tad uktaṁ tantre—arjune tu narāveśaḥ kṛṣṇo nārāyaṇaḥ svayam iti | yadūdvahaḥ śrī-kṛṣṇaḥ | kurūdvaho’rjunaḥ | ubhāv api kṛṣṇa-nāmānau ||58||

**caitanya-mata-mañjuṣā :** tām imau vai bhagavata ity ādi | tāv imau nara-nārāyaṇau harer aṁśau kartṛ-bhūtau bhuvo bhāra-vyayāya iha bhvuy avatīrṇau | yadu-kurūdvahau śrī-kṛṣṇārjunau karma-bhūtau āgatau prāptau | aṁśa-rūpeṇa pūrva-sthitau śrī-kṛṣṇārjunayoḥ praviṣṭau | tābhyām evāṁśābhyāṁ mūrtāt pṛthak sthitāv ity arthaḥ ||57||

**krama-sandarbhaḥ :** *na vyākhyātam.*

**viśvanāthaḥ :** tāv imau nara-nārāyaṇau hareḥ kṛṣṇasyāṁśau kartārau iha dvāparānte yadūdvaha-kurūdvahau kṛṣṇau kṛṣṇārjunau karma-bhūtau āgatau prāptau kṛṣṇārjunayoḥ svāṁśinos tāv aṁśau praviṣṭāv ity arthaḥ | tathaiva bhāgavatāmṛtokā kārikā, yathā—

kartārau tau harer aṁśau nara-nārāyaṇāv ṛṣī |

dvāparānte karma-bhūtāv āyātau kṛṣṇa-phālgunau || iti ||58||

—o)0(o—

**|| 4.1.59 ||**

svāhābhimāninaś cāgner ātmajāṁs trīn ajījanat |

pāvakaṁ pavamānaṁ ca śuciṁ ca huta-bhojanam ||

**śrīdharaḥ :** agny-abhimānino devān | svāhā nāma tasya bhāryā | huta-bhojanam iti trayāṇāṁ viśeṣaṇam ||59||

**krama-sandarbhaḥ :** *na vyākhyātam.*

**viśvanāthaḥ :** agner bhāryā svāhā, agny-abhimānina trīn ātmajān, huta-bhojanam iti trayāṇāṁ viśeṣaṇam ||59||

—o)0(o—

**|| 4.1.60 ||**

tebhyo’gnayaḥ samabhavan catvāriṁśac ca pañca ca |

ta evaikonapañcāśat sākaṁ pitṛ-pitāmahaiḥ ||

**śrīdharaḥ, viśvanāthaḥ :** pitaras trayaḥ pitāmaha ekas taiḥ sākaṁ saha ||60||

**krama-sandarbhaḥ :** *na vyākhyātam.*

—o)0(o—

**|| 4.1.61 ||**

vaitānike karmaṇi yan-nāmabhir brahma-vādibhiḥ |

āgneyya iṣṭayo yajñe nirūpyante’gnayas tu te ||

**śrīdharaḥ :** vaitānike vaidike karmaṇi yajñe yeṣāṁ nāmabhir agni-devatākā iṣṭayo nirūpyante triyante ta ete’gnayo na laukikāḥ | ato bahūnāṁ na vaiyarthyam iti bhāvaḥ ||61||

**krama-sandarbhaḥ :** *na vyākhyātam.*

**viśvanāthaḥ :** vaitānike vaidike karmaṇi yajñe yeṣāṁ nāmabhir agnidevatākā iṣṭayo nirūpyante kriyante ta evaite’gneyya na laukikā, ato na bahūnāṁ vaiyarthyam iti bhāvaḥ ||62||

—o)0(o—

**|| 4.1.63 ||**

agniṣvāttā barhiṣadaḥ saumyāḥ pitara ājyapāḥ |

sāgnayo’nagnayas teṣāṁ patnī dākṣāyaṇī svadhā ||

**śrīdharaḥ :** saumyāḥ soma-pāḥ | yeṣām agnau karaṇam asti te sāgnayaḥ | tad-rahitās tv anagnayaḥ ||63||

**krama-sandarbhaḥ :** *na vyākhyātam.*

**viśvanāthaḥ :** saumyāḥ somapā, yeṣām agnau karaṇam asti te sāgnayaḥ | tad-rahitās tv anagnayaḥ ||63||

—o)0(o—

**|| 4.1.64 ||**

tebhyo dadhāra kanye dve vayunāṁ dhāriṇīṁ svadhā |

ubhe te brahma-vādinyau jñāna-vijñāna-pārage ||

**śrīdharaḥ :** tayos tu saṁta-tirnābhavaj jīvan muktatvād ity āha—ubhe ta iti |

**krama-sandarbhaḥ :** *na vyākhyātam.*

**viśvanāthaḥ :** tebhyaḥ pitṛbhyaḥ sakāśāt svadhā dve kanye dadhāra garbha iti śeṣaḥ ||63 ||

—o)0(o—

**|| 4.1.65 ||**

bhavasya patnī tu satī bhavaṁ devam anuvratā |

ātmanaḥ sadṛśaṁ putraṁ na lebhe guṇa-śīlataḥ ||

**śrīdharaḥ :** guṇa-śīlata ātmanaḥ sadṛśaṁ devam anuvratāpi satī putraṁ na lebhe |

**krama-sandarbhaḥ, viśvanāthaḥ :** *na vyākhyātam*.

—o)0(o—

**|| 4.1.66 ||**

pitary apratirūpe sve bhavāyānāgase ruṣā |

aprauḍhaivātmanātmānam ajahād yoga-saṁyutā ||

**madhvaḥ :** aprauḍheva asvīkṛteva ||65 ||

**śrīdharaḥ :** tatra hetuḥ—sve pitari dakṣe’pratirūpe’sadṛśo pratikūle satīty arthaḥ | ātmanā svayam evātmānaṁ deham ajahāt tyaktavatī | yoga-saṁyutā yogam āśrityeti ||66||

**krama-sandarbhaḥ :** *na vyākhyātam.*

**viśvanāthaḥ :** putraṁ na lebhe ity atra hetuḥ anāgase bhavāya ruṣā kopena hetunā sve pitari apratirūpe asadṛśe pratikūle satīty arthaḥ ||66||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe prathamo’dhyāyaḥ saṅgataḥ saṅgataḥ satām ||\*||

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe śrī-vidura-maitreya-saṁvāde dākṣāyanaṁ nāma prathamo’dhyāyaḥ |

|| 4. 1 ||

### (4.2)

### caturtho’dhyāyaḥ

# dakṣa-śāpaḥ

**|| 4.2.1 ||**

**vidura uvāca—**

bhave śīlavatāṁ śreṣṭhe dakṣo duhitṛ-vatsalaḥ |

vidveṣam akarot kasmād anādṛtyātmajāṁ satīm ||

**śrīdharaḥ :**

dvitīye prathamādhyāyo- pakṣipte bhavadakṣayoḥ |

vidveṣe varṇyate hetur viśva-sṛḍ-yajña-saṁbhavaḥ ||

**caitanya-mata-mañjuṣā :** *asmin adhyāye na kāpi vyākhyā.*

**krama-sandarbhaḥ :** *na vyākhyātam.*

**viśvanāthaḥ :**

dvitīye bahu ninditvā śivaṁ dakṣe gate ruṣā |

yuyudhāte śāpa-śastrair nandīśvara-bhṛgū muhuḥ ||o||

śīleti | bhavasya sauśīlyāt dakṣasya tad-bhakty-abhāve’pi duhitṛ-vātsalyāt bhava-dveṣo na ghaṭate iti bhāvaḥ ||1||

**—**o)0(o—

**|| 4.2.2 ||**

kas taṁ carācara-guruṁ nirvairaṁ śānta-vigraham |

ātmārāmaṁ kathaṁ dveṣṭi jagato daivataṁ mahat ||

**śrīdharaḥ :** satīṁ satī-nāmnīm | na cāsau kasyacid dveṣārha ity āha—ka iti | carācara-guruṁ jagato daivataṁ ca taṁ ko dveṣṭi, kathaṁ ca nirvairaṁ dveṣṭi | nirvairatve hetuḥ, śāntaṁ, bhāve ktaḥ | śāntir eva vigraho yasya | kutaḥ ātmany evārāmo ratir yasya tam | yad vā, kaḥ prajā-patir dakṣaḥ kathaṁ dveṣṭi | evaṁ bhūte tasmin dveṣo’yukto’śakyaś cety arthaḥ |

**krama-sandarbhaḥ :** *na vyākhyātam.*

**viśvanāthaḥ :** bhavasya sarvair evādveṣyatve hetum āha—ka iti | yad vā kaḥ prajāpatiḥ carācara-guruṁ nirvairam ity ādibhir gurur hi vairavān apy aśānta-deho’pi bahir-darśy api na dveṣārha iti dhvaniḥ | anye guṇā mā vicāryantāṁ nāma bhavasya jagad-gurutve jagad-iṣṭa-devatve ca dakṣasya tu jagan-madhya-vartitve dveṣa-sambhāvanāpi kathaṁ syād ity anudhvaniḥ ||2||

**—**o)0(o—

**|| 4.2.3 ||**

etad ākhyāhi me brahman jāmātuḥ śvaśurasya ca |

vidveṣas tu yataḥ prāṇāṁs tatyaje dustyajān satī ||

**śrīdharaḥ :** yato hetor vidveṣaḥ, yato vidveṣāt prāṇāṁs tatyaja, etad ākhyāhi |

**krama-sandarbhaḥ :** *na vyākhyātam.*

**viśvanāthaḥ :** yataḥ kāraṇād vidveṣaḥ | etad ākhyāhi | yato vidveṣāc ca prāṇāṁs tatyāja ||3||

**—**o)0(o—

**|| 4.2.4 ||**

**maitreya uvāca**—

purā viśva-sṛjāṁ satre sametāḥ paramarṣayaḥ |

tathāmara-gaṇāḥ sarve sānugā munayo’gnayaḥ ||

**śrīdharaḥ :** tad evākhyātum itihāsaṁ prastauti, pureti | sametā āsan |

**krama-sandarbhaḥ :** *na vyākhyātam.*

**viśvanāthaḥ :** sametā āsan ||4||

**—**o)0(o—

**|| 4.2.5-6 ||**

tatra praviṣṭam ṛṣayo dṛṣṭvārkam iva rociṣā |

bhrājamānaṁ vitimiraṁ kurvantaṁ tan mahat sadaḥ ||

udatiṣṭhan sadasyās te sva-dhiṣṇyebhyaḥ sahāgnayaḥ |

ṛte viriñcāṁ śarvaṁ ca tad-bhāsākṣipta-cetasaḥ ||

**śrīdharaḥ :** praviṣṭaṁ dakṣam iti śeṣaḥ | mahat sado mahatīṁ sabhām | sva-dhiṣṇyebhyaḥ svīyāsanebhyaḥ ||5-6||

**krama-sandarbhaḥ :** tatreti yugmakam | ṛte viriñcāt sarvācceti kvacit ||5-6||

**viśvanāthaḥ :** praviṣṭaṁ dakṣam iti śeṣaḥ ||5-6||

**—**o)0(o—

**|| 4.2.7 ||**

sadasas-patibhir dakṣo bhagavān sādhu sat-kṛtaḥ |

ajaṁ loka-guruṁ natvā niṣasāda tad-ājñayā ||

**śrīdharaḥ :** prāk svopaveśanāt pūrvam eva niṣaṇṇam upaviṣṭaṁ mṛḍaṁ śivam | tad-anādṛtas tenābhyutthānādibhir akṛtādaraḥ | nāmṛṣyat nāsahata | vāmaṁ vakraṁ yathā bhavati tathā’bhivīkṣya ||7||

**krama-sandarbhaḥ, viśvanāthaḥ :** *na vyākhyātam.*

**—**o)0(o—

**|| 4.2.8 ||**

prāṅ-niṣaṇṇaṁ mṛḍaṁ dṛṣṭvā nāmṛṣyat tad-anādṛtaḥ |

uvāca vāmaṁ cakṣurbhyām abhivīkṣya dahann iva ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** prāk śvopaveśāt pūrvam eva niṣaṇṇam upaviṣṭaṁ tad-anādṛtaḥ | tena mṛḍenābhyutthānādibhir akṛtādaraḥ | vāmaṁ vakraṁ yathā syāt tathā ||8||

**—**o)0(o—

**|| 4.2.9 ||**

śrūyatāṁ brahmarṣayo me saha-devāḥ sahāgnayaḥ |

sādhūnāṁ bruvato vṛttaṁ nājñānān na ca matsarāt ||

**śrīdharaḥ :** me vacanaṁ śrūyatām | ajñānān matsarāc ca na bruvataḥ ||9||

**krama-sandarbhaḥ :** sādhūnāṁ vṛttaṁ bruvataḥ, kintv ajñānān matsarāc ca na bruvata ity arthaḥ ||9||

**viśvanāthaḥ :** me vacanam iti śeṣaḥ | sādhūnāṁ vṛttaṁ caritraṁ bruvato vaktuṁ pravṛttasya mamāsādhūnāṁ nindā syād eva tatra bhavadbhir aparāmarśena duḥkhaṁ na prāpyatām iti dhvaniḥ | śāli-kṣetrāṇāṁ yavasādy-apasāraṇābhāva iva sādhūnām apy asādhu-dveṣābhāve’pi syād ity anudhvaniḥ | nanu, śivasyāsādhutvam ajñānād eva tvayocyate iti cet tatra mamājñānam anv api nāsti | matsaras tu mayā janmārabhya na paricīyata ity āha—nājñānād iti ||9||

**—**o)0(o—

**|| 4.2.10 ||**

ayaṁ tu loka-pālānāṁ yaśo-ghno nirapatrapaḥ |

sadbhir ācaritaḥ panthā yena stabdhena dūṣitaḥ ||

**śrīdharaḥ :** stabdhenocita-kriyāśūnyena | dhvasteneti pāṭhe bhraṣṭena ||10||

**krama-sandarbhaḥ :** krodhāndhatayā sādhūnāṁ vṛttānuvadam api tyaktvā sākṣān nindām āha—ayantv iti ||10||

**viśvanāthaḥ :** asyāsādhutvam ekāgra-manasaḥ śṛṇutety āha—loka-pālānāṁ yaśoghna iti | tulya-jñātīnāṁ satām ekasyāpratiṣṭhāyāṁ sarveṣām eva duryaśo lokair udghuṣyate iti bhāvaḥ | vastutas tu tadīya-sarasvatī śivaṁ stauti | yathā, yaśoghnaḥ sva-yaśasā teṣāṁ yaśas tiraskartā nirgatā apatrā trāṇaṁ yeṣāṁ tān aśaraṇān pātīti saḥ | kena prakāreṇety ata āha—yena asurādinā sadbhir ācaritaḥ panthāḥ dūṣitas tasya dhvastena dhvaṁsanena stabdheneti pāṭhe stabdhānāṁ garvavatām ināḥ śreṣṭhās tair dūṣitaḥ panthā yena hetunaiva sadbhir ācaritaḥ ||10||

**—**o)0(o—

**|| 4.2.11 ||**

eṣa me śiṣyatāṁ prāpto yan me duhitur agrahīt |

pāṇiṁ viprāgni-mukhataḥ sāvitryā iva sādhuvat ||

**śrīdharaḥ :** tad evāha—eṣa iti | yad yasmād viprāgni-samakṣaṁ sāvitrī-tulyāyā me duhituḥ pāṇim agrahīt ||11||

**krama-sandarbhaḥ :** śiṣyatāṁ śāsanīyatvam ||11||

**viśvanāthaḥ :** eṣa iti nindā spaṣṭā | stutis tu mama aśiṣyatām aśiṣṭatām etāvad-dina-paryantaṁ guptām api eṣa prāptaḥ sarvajñatvāt prathamam evāvagatavān | ata evābhyutthānādikaṁ na kṛtavān iti bhāvaḥ | tad api yad duhituḥ pāṇim agrahīt tat sāvitryā iva mad-duhitary eva guṇam ālakṣyeti bhāvaḥ | mama kīdṛśasya sādhuvat sādhor iva vastutas tv asādhoḥ ||11||

**—**o)0(o—

**|| 4.2.12 ||**

gṛhītvā mṛga-śāvākṣyāḥ pāṇiṁ markaṭa-locanaḥ |

pratyutthānābhivādārhe vācāpy akṛta nocitam ||

**śrīdharaḥ :** mṛga-śāvasya hariṇa-bālasyākṣiṇīvākṣiṇī yasyāḥ | pratyutthānābhivādārhe mayy ucitaṁ sanmānaṁ vācāpi nākarot ||12||

**krama-sandarbhaḥ :** yathā śūdrāyośatīṁ giraṁ kaścid anicchan para-vaśyaḥ sann eva dadāti tathāham apy anicchann evāsmai parama-mahate bālām adām | kākvā kintu icchann evādām ity arthaḥ ||12||

**viśvanāthaḥ :** pratyutthānābhivādārhe śvaśure mayi vācāpi ucitaṁ saṁmānaṁ na akṛta nākarot | stuti-pakṣe—markaṭān markaṭa-tulyān kāmino’pi kṛpayā locate tat-kāmān sampādayati | tasmin pratyutthānābhivādārhe mal-lakṣaṇo janaḥ vācāpy ucitaṁ na akṛteti dhiṅ mām iti bhāvaḥ ||12||

**—**o)0(o—

**|| 4.2.13 ||**

lupta-kriyāyāśucaye mānine bhinna-setave |

anicchann apy adāṁ bālāṁ śūdrāyevośatīṁ giram ||

**śrīdharaḥ :** anarhāya kanyā dattety anutapyamāna āha—lupta-kriyāyeti sārdhaiś caturbhiḥ | uśatīṁ veda-lakṣaṇāṁ giram ||13||

**krama-sandarbhaḥ :** *na vyākhyātam.*

**viśvanāthaḥ :** uśatīṁ veda-lakṣaṇāṁ giram | stuti-pakṣe tu—luptāḥ kriyā yasmin para-brahma-rūpatvāt nāsti śucir yasmāt amānine abhinna-setave iti chedaḥ | svāyogyatā-dṛṣṭyā dātum anicchann api adām | yathā śūdrā eva uśatīṁ veda-lakṣaṇāṁ giraṁ dadati adhyāpayanti | ṣa-lopasyābhāvo vaikalpikatvāt ||13||

**—**o)0(o—

**|| 4.2.14 ||**

pretāvāseṣu ghoreṣu pretair bhūta-gaṇair vṛtaḥ |

aṭaty unmattavan nagno vyupta-keśo hasan rudan ||

**śrīdharaḥ :** pretāvāseṣu śmaśāneṣu | vyuptā vikīrṇāḥ keśā yasya ||14||

**krama-sandarbhaḥ :** vāstavārthe pretā-vāseṣv ity ādikaṁ bhagavat-premonmāda-mayaṁ jñeyam ||14||

**viśvanāthaḥ :** pretyāvāseṣv ity ādikaṁ sarvaṁ bhagavat-premonmāda-mayaṁ līlā-mātram iti svayam evāha—unmattavad iti | anyathā unmatta ity evāvakṣyat ||14||

**—**o)0(o—

**|| 4.2.15 ||**

citā-bhasma-kṛta-snānaḥ preta-sraṅ-nrasthi-bhūṣaṇaḥ |

śivāpadeśo hy aśivo matto matta-jana-priyaḥ ||

**śrīdharaḥ :** citā-bhasmanā kṛtaṁ snānaṁ yena | pretānāṁ srajo mālyāni yasya preta-srak | nṛṇām asthīni bhūṣaṇāni yasya | śiva ity apadeśo nāma-mātraṁ yasya | tamo-mātrātmakaḥ kevala-tamo-rūpa ātmā svabhāvo yeṣām ||15||

**krama-sandarbhaḥ :** citeti sārdhakam | citety ādikaṁ ca prāpta-siddhi-vaiṣṇavānām eveti purāṇāntara-prasiddham ||15||

**viśvanāthaḥ :** stuti-pakṣe—citety ādikaṁ prāpta-siddhi-vaiṣṇavānām eveti purānāntara-prasiddham | apadeśā apakṛṣṭā deśā api śivā maṅgalā yataḥ saḥ | na vidyate śivaṁ maṅgalaṁ yatahā saḥ | tamo-mātrātmakāḥ tamo-mātra-svarūpā ātmano yeṣām | stuti-pakṣe—svecchayā līlaiveyaṁ śambhor yat tāmasān api kṛpayā śvīkarotīti ||15||

**—**o)0(o—

**|| 4.2.16 ||**

patiḥ pramatha-nāthānāṁ tamo-mātrātmakātmanām |

tasmā unmāda-nāthāya naṣṭa-śaucāya durhṛde ||

**śrīdharaḥ :** unmādā bhūta-viśeṣās teṣāṁ nāthāya | durhṛde duṣṭa-cittāya | bateti khede | vāstavas tv ayam arthaḥ, luptāḥ kriyā yasmin, para-brahma-rūpatvāt | ata eva nāsti śucir yasmāt | amānine abhinna-setave iti ca chedaḥ | tasya parameśvarasya madīyā mānuṣī kanyā kathaṁ yogyā syād iti lajjādinā dātum anicchann api tat saṁbandha-lobhena dattavān | śūdrāyety anarhatva-mātre dṛṣṭānto na hīnatve | pūrvāpara-sva-vacana-virodhāpatteḥ | etad uktaṁ bhavati, yathā kaścic chūdrāya devam artha-lobhena dadāti tadvad iti | pretāvāseṣv ity-ādi sarvaṁ viḍambana-mātram iti svayam evāha—unmatta-vad iti | anyathonmatta ity evāvakṣyat | aśivo nāsti śivo yasmāt | amatto’matta-jana-priya iti chedaḥ | patiḥ pramatha-bhūtānām iti bhakta-vātsalyam āha | tāmasān api doṣam apanīya pātīti naṣṭānām api śaucaṁ śuddhir yasmāt | duṣṭeṣv apy ete mayānukampyā iti hṛn-mano yasya sa durhṛt tasmai | bateti harṣe | brahmaṇo vākyāl lajjābhayādikaṁ parityajya dattety arthaḥ ||16||

**krama-sandarbhaḥ :** *na vyākhyātam.*

**viśvanāthaḥ :** parameṣṭhinā brahmaṇā codite prerite satīti mamecchā nāsīt brahmājñā-pālanam eva mad-duḥkha-dam abhūd iti brahmāpy anabhijña iti dhvaniḥ | mat-pitrety anukteḥ parameṣṭhineti nāmoccāraṇena ca so’pi mat-pitṛtvāyogya evety anudhvaniḥ | stuti-pakṣe—unmādānāṁ gaṇānām api nāthāya | naṣṭānām api śaucaṁ yataḥ | kṛpayā duṣṭeṣv api hṛt kṛpāmayaṁ mano yasya tasmai brahmaṇo vākyād ayogyenāpi mayā dattety arthaḥ ||16||

**—**o)0(o—

**|| 4.2.17 ||**

**maitreya uvāca—**

vinindyaivaṁ sa giriśam apratīpam avasthitam |

dakṣo’thāpa upaspṛśya kruddhaḥ śaptuṁ pracakrame ||

**śrīdharaḥ :** apratīpam apratikūlaṁ yathā bhavaty evam avasthitam api vinindya ||17||

**krama-sandarbhaḥ :** *na vyākhyātam.*

**viśvanāthaḥ :** apratīpam ajāta-śatrum ||17||

**—**o)0(o—

**|| 4.2.18 ||**

ayaṁ tu deva-yajana indropendrādibhir bhavaḥ |

saha bhāgaṁ na labhatāṁ devair deva-gaṇādhamaḥ ||

**śrīdharaḥ :** devānāṁ yajana-samaye devaiḥ saha bhāgaṁ na labhatāṁ, kiṁ tu tebhyaḥ pūrvam eva labhatām | agra-bhojitvāt | yad vā, teṣu bhuktavatsu labhatām, sarva-poṣakatvāt | tatra hetuḥ, deva-gaṇo’dhamo yasmāt saḥ ||18||

**krama-sandarbhaḥ :** *na vyākhyātam.*

**viśvanāthaḥ :** ayaṁ tv iti | stuti-pakṣe—deva-yajane yajñe devaiḥ saha bhāgaṁ na labhatām | tatra hetuḥ—deva-gaṇā adhamā yasmāt saḥ | na hy adhamaiḥ saha bhojanam ucitam | ataḥ sarva-poṣakatvāt tān bhojayitvā bhāgaṁ labhatām iti bhāvaḥ ||18||

**—**o)0(o—

**|| 4.2.19 ||**

niṣidhyamānaḥ sa sadasya-mukhyair

dakṣo giritrāya visṛjya śāpam |

tasmād viniṣkramya vivṛddha-manyur

jagāma kauravya nijaṁ niketanam ||

**madhvaḥ :** ye jñāna-viṣayāḥ śāpā muktigās te’dhikāriṇām |

kādācitkās te bhavanti naiva te sārvakālikāḥ |

teṣāṁ jñānasya mukteś ca tāratamyasya caiva hi |

bhagavan-niyatatvāt tu śāpādi nātra kāraṇam || iti vārāhe ||19||

**śrīdharaḥ :** sa dakṣas tasmāt sthānād viniṣkramya jagāma | he kauravya ||19||

**krama-sandarbhaḥ :** *na vyākhyātam.*

**viśvanāthaḥ :** atra mad-anye yukta-vādinaḥ ke’pi na dṛśyante | tad asyām adhārmika-saṅkulāyāṁ sabhāyāṁ na sthātum ucitam iti kopena tato niryayāv ity āha—niṣidhyamānaḥ mā krudhya mā gacchety ādy ucyamānaḥ ||19||

**—**o)0(o—

**|| 4.2.20 ||**

vijñāya śāpaṁ giriśānugāgraṇīr

nandīśvaro roṣa-kaṣāya-dūṣitaḥ |

dakṣāya śāpaṁ visasarja dāruṇaṁ

ye cānvamodaṁs tad-avācyatāṁ dvijāḥ ||

**śrīdharaḥ :** giriśasyānugānām agraṇīr mukhyaḥ | roṣa eva kaṣāyas tena dūṣitaḥ, ārakta-netra ity arthaḥ | tasya giriśasyāvācyatāṁ vacanān arhatām | nindyatām ity arthaḥ | tebhyo’pi śāpaṁ visasarja ||20||

**krama-sandarbhaḥ :** tad avadyatām iti citsukhaḥ ||20||

**viśvanāthaḥ :** roṣa eva kaṣāyas tena dūṣitaḥ | atirakta-netra ity arthaḥ | ye ca tasya giriśasya avācyatāṁ nindām anvamodaṁs tebhyo’pi ||20||

**—**o)0(o—

**|| 4.2.21 ||**

ya etan martyam uddiśya bhagavaty apratidruhi |

druhyaty ajñaḥ pṛthag-dṛṣṭis tattvato vimukho bhavet ||

**śrīdharaḥ :** dakṣaṁ śapati sārdhais tribhiḥ | etan martyaṁ dakṣa-śarīram uddiśya śreṣṭhaṁ matvā | aprati-druhi pratidroham akurvati pṛthag dṛṣṭir bheda-darśī tattvataḥ paramārthāt ||21||

**krama-sandarbhaḥ :** pṛthag-dṛṣṭiḥ bhagavān ayaṁ na bhavatīti nīca-dṛṣṭiḥ ||21||

**viśvanāthaḥ :** dakṣaṁ śapati sārdhais tribhiḥ—ya iti | etad dakṣa-śarīraṁ maraṇa-dharmakam uddiśya etad evāham ity abhimānāspadīkṛtya druhyati | ato’jño bhavet | ajñatvam eva prapañcayati—pṛthag-dṛṣṭiḥ svataḥ pṛthag-bhūteṣu dehāpatya-kalatrādiṣv eva dṛṣṭir yasya saḥ | tasmāt tattvato bhagavataḥ sakāśāt vimukho bhavet iti prathamaḥ śāpaḥ ||21||

**—**o)0(o—

**|| 4.2.22 ||**

gṛheṣu kūṭa-dharmeṣu sakto grāmya-sukhecchayā |

karma-tantraṁ vitanute veda-vāda-vipanna-dhīḥ ||

**śrīdharaḥ :** ajñatvam evāha—gṛheṣv iti | karma-tantraṁ karma-parikaram | deve ye vādā artha-vādāḥ, akṣayyaṁ ha vai cātur-māsya-yājinaḥ sukṛtaṁ bhavatīty-ādayas tair vipannā vinaṣṭā dhīryasya ||22||

**krama-sandarbhaḥ :** vitanutāṁ vedety atra vitanutād vedeti kvacit ||22||

**viśvanāthaḥ :** vedeṣu ye vādāḥ—akṣayyaṁ ha vai cāturmāsya-yājinaḥ sukṛtaṁ bhavatīty ādayas tair vipannā dhīr yasya saḥ ||22||

**—**o)0(o—

**|| 4.2.23 ||**

buddhyā parābhidhyāyinyā vismṛtātma-gatiḥ paśuḥ |

strī-kāmaḥ so’stv atitarāṁ dakṣo basta-mukho ñcirāt ||

**śrīdharaḥ :** paro dehādis tam evātmatvenābhito dhyātuṁ śīlaṁ yasyās tayā buddhyā vismṛtātmano gatis tattvaṁ yena | ataḥ paśu-tulyaḥ | atitarāṁ strī-kāmo’stv iti dvitīyaḥ śāpaḥ | bastasya mukham eva mukhaṁ yasyeti tṛtīyaḥ śāpaḥ ||23||

**krama-sandarbhaḥ :** buddhyeti sārdhakam ||23||

**viśvanāthaḥ :** paro dehādis tam evātmatvenābhito dhyātuṁ śīlaṁ yasyās tayā buddhyā paśuḥ paśu-tulyaḥ strī-kāmo’stv iti dvitīyaḥ śāpaḥ | vastasya chāgasya mukham iva mukhaṁ yasyeti tṛtīyaḥ ||23||

**—**o)0(o—

**|| 4.2.24 ||**

vidyā-buddhir avidyāyāṁ karmamayyām asau jaḍaḥ |

saṁsarantv iha ye cāmum anu śarvāvamāninam ||

**śrīdharaḥ :** ayaṁ ca śāpo’syānurūpa evety āha | vidyā-buddhiḥ iyam eva tattva-vidyeti buddhir yasya | ato’sau jaḍa eva | dvijān śapati, saṁsarantv iti sārdha-dvābhyām | śarvam avamanyata iti tathā tam amuṁ dakṣaṁ ye cānuvartante saṁsarantu janma-maraṇādy anubhavantv ity ekaḥ śāpaḥ ||24||

**krama-sandarbhaḥ :** asāvaja iti kvacit saṁsarantv ity ardhakam ||24||

**viśvanāthaḥ :** śāpa-trayam idam asmai samucitam eva, yatovidyā-buddhir ity ādi | ato jaḍaḥ | aja iti pāṭhe chāga-tulyaḥ | dvijān api śapati sārdha-dvābhyām | amuṁ dakṣaṁ ye cānuvartante te saṁsarantu ity ekaḥ śāpaḥ ||24||

**—**o)0(o—

**|| 4.2.25 ||**

giraḥ śrutāyāḥ puṣpiṇyā madhu-gandhena bhūriṇā |

mathnā conmathitātmānaḥ sammuhyantu hara-dviṣaḥ ||

**madhvaḥ:** giri-prāṇaḥ samuddhṣṭas tat-sutā veda-vāk smṛtaḥ |

puṣpaṁ svargādayaḥ proktāḥ phalaṁ mokṣa udāhṛtam || iti vāmane |

anaṅgo manmatho manthāḥ kāmo’ṅgaja udāhṛtaḥ || iti śabda-nirṇaye ||25||

**śrīdharaḥ :** śrutāyā veda-rūpāyāḥ puṣpiṇyāḥ puṣpāṇīvārtha-vādā manaḥ-kṣobhakatvāt | artha-vāda-bahulāyā ity arthaḥ | madhu-gandha-tulyena prarocanena mathnā manaḥ-kṣobha-keṇonmathita ātmā mano yeṣāṁ te saṁmuhyantu karmasv āsaktā bhavantv iti dvitīyaḥ śāpaḥ ||25||

**krama-sandarbhaḥ :** *na vyākhyātam.*

**viśvanāthaḥ :** śrutāyā veda-rūpāyāḥ puṣpiṇyāḥ puṣpa-tulyārtha-vāda-bahulāyā madhu-gandha-tulyena prarocanena mathnā manaḥ-kṣobhakeṇa ca unmathitaḥ ātmā mano yeṣāṁ te saṁmuhyantu karma-svāsaktā bhavantv iti dvitīyaḥ ||25||

**—**o)0(o—

**|| 4.2.26 ||**

sarva-bhakṣā dvijā vṛttyai dhṛta-vidyā-tapo-vratāḥ |

vitta-dehendriyārāmā yācakā vicarantv iha ||

**śrīdharaḥ :** sarva-bhakṣā bhakṣyābhakṣya-vicāra-śūnyāḥ | vṛttyai dehādi-poṣāṇāya dhṛtāni vidyā-tapo-vratāni yaiḥ | vittādiṣv evārāmo ratir yeṣāṁ te | yācakāḥ santo vicarantv iti ca śāpa-catuṣṭyam ||26||

**krama-sandarbhaḥ :** *na vyākhyātam.*

**viśvanāthaḥ :** sarva-bhakṣāḥ bhakṣyābhakṣya-vicāra-śūnyā iti tṛtīyaḥ | vṛttyai jīvikārtham eva na tu dharmārtham iti caturthaḥ | vitteti pañcamaḥ | yācakā iti ṣaṣṭhaḥ ||26||

**—**o)0(o—

**|| 4.2.27-29 ||**

tasyaivaṁ vadataḥ śāpaṁ śrutvā dvija-kulāya vai |

bhṛguḥ pratyasṛjac chāpaṁ brahma-daṇḍaṁ duratyayam ||

bhava-vrata-dharā ye ca ye ca tān samanuvratāḥ |

pāṣaṇḍinas te bhavantu sac-chāstra-paripanthinaḥ ||

naṣṭa-śaucā mūḍha-dhiyo jaṭā-bhasmāsthi-dhāriṇaḥ |

viśantu śiva-dīkṣāyāṁ yatra daivaṁ surāsavam ||

**śrīdharaḥ :** surā gauḍī paiṣṭī mādhvī ca | āsavas tālādi-saṁbhavaṁ madyam | dvandvaikyāt ṣaṇḍhatvam | tad yatra daivaṁ pūjyaṁ devatāvad ādaraṇīyam iti vā ||27-29||

**krama-sandarbhaḥ :** śāpa-rūpaṁ brahma-daṇḍam | sac-chāstrasya paripanthinaḥ pratikūlāḥ | bhava-vrateti | veda-vihitam evātra bhava-vratam anūdyate anya-vihitatve pāṣaṇḍitva-vidhānāyogaḥ syāt | pūrvata eva pāṣaṇḍitvaṁ siddham eva vivṛṇoti sac-chāstrety-ādinā pāṣaṇḍam āśritā ity antena |||27-29||

**viśvanāthaḥ :** surā gauḍī paiṣṭhī mādhvī ca | āsavas tālādi-sambhavaṁ madyaṁ tayor dvandvaikyāt ṣaṇḍatvam | tad eva yatra daivaṁ devatāvad ādaraṇīyam ||29||

**—**o)0(o—

**|| 4.2.30 ||**

brahma ca brāhmaṇāṁś caiva yad yūyaṁ parinindatha |

setuṁ vidhāraṇaṁ puṁsām ataḥ pāṣaṇḍam āśritāḥ ||

**śrīdharaḥ :** brahma vedam | kathaṁ-bhūtam ? setuṁ maryādā-rūpam | tad evāha—puṁsāṁ varṇāśramācāravatāṁ vidhāraṇaṁ dhārakam ||30||

**krama-sandarbhaḥ :** *na vyākhyātam.*

**viśvanāthaḥ :** brahma vedaṁ veda-pravartakān brāhmaṇāṁś ca kīdṛśaṁ san-mārge calatāṁ puṁsāṁ vidharaṇaṁ dhārakaṁ setum ||30||

**—**o)0(o—

**|| 4.2.31 ||**

eṣa eva hi lokānāṁ śivaḥ panthāḥ sanātanaḥ |

yaṁ pūrve cānusantasthur yat-pramāṇaṁ janārdanaḥ ||

**śrīdharaḥ :** setutvaṁ prapañcayati dvābhyām | eṣa veda-lakṣaṇa eva śivaḥ panthāḥ | yaṁ pūrve ṛṣayo’nusaṁtasthur āśritavantaḥ | yad yasmin janārdanaḥ pramāṇaṁ mūlam |

**krama-sandarbhaḥ :** tasmāt svatantratvenopāsanāyām ayaṁ doṣo yataś ca janārdanasyaiva veda-mūlatvam āha—eṣa iti | sa eva veda-lakṣaṇaḥ yat pramāṇaṁ yatra mūlam ity arthaḥ | svatantropāsānāyāṁ tat-prāptiḥ śrī-gītopaniṣatsv eva niṣiddhā | yathā—ye’py anya-devatā-bhaktāḥ ity-ādibhiḥ | anya-devāvajñā ca niṣiddhā | yathā gautamīye—

gopālaṁ pūjayed yas tu nindayed anya-devatām |

astu tāvat paro dharmaḥ pūrva-dharmo vinaśyati ||

hayaśīrṣā māṁ pathi deva-helanād iti śrī-nārāyaṇa-varmaṇi tadāgaḥ-prāyaścittaṁ śrī-śivāvajñādau tu nandīśvara-śāpaś ca viśeṣataḥ saṁsarantv ihety-ādi darśayiṣyate ca citraketu-carite ||31|| [bhakti-sandarbha 41]

**viśvanāthaḥ :** veda-nindakā yūyaṁ kupatha-gāmina evety āha—eṣa veda-lakṣaṇaḥ | yat yatra pramāṇam iti | sa evātra sākṣī praṣṭavya iti bhāvaḥ ||31||

**—**o)0(o—

**|| 4.2.32 ||**

tad brahma paramaṁ śuddhaṁ satāṁ vartma sanātanam |

vigarhya yāta pāṣaṇḍaṁ daivaṁ vo yatra bhūta-rāṭ ||

**śrīdharaḥ :** bhūta-rāṭ bhūtānāṁ tāmasānāṁ patiḥ |

**krama-sandarbhaḥ :** *na vyākhyātam.*

**viśvanāthaḥ :** vigarhyeti veda-nindāyāḥ phalam idaṁ bhavadbhiḥ prāptavyam eva mad-abhiśāpas tu piṣṭa-peśa iveti bhāvaḥ | bhūta-rāṭ bhūtānāṁ rājā bhūta eveti nindā | bhūteṣu sarva-prāṇiṣu rājata iti stutiḥ ||32||

**—**o)0(o—

**|| 4.2.33 ||**

**maitreya uvāca**—

tasyaivaṁ vadataḥ śāpaṁ bhṛgoḥ sa bhagavān bhavaḥ |

niścakrāma tataḥ kiñcid vimanā iva sānugaḥ ||

**śrīdharaḥ :** anyonya-śāpenobhayor nāśād vimanā iveti | tathāpi bhagavad-anugṛhītānāṁ nāśo na syād iti bhāvaḥ ||33||

**krama-sandarbhaḥ :** tataś ca nandīśvarasya krodhāveśaṁ dṛṣṭvā kadācit śrījanārdanaṁ tadupāsakāṁś ca pratyavadyaṁ vaded iti śaṅkamānaḥ śrīśivaḥ sānuga ev aniṣkāntu ityāha tasyaivam iti | vimanā iveti natu vimanā ity arthaḥ, ātmārāmatvāt | tad evaṁ dvayoḥ śāpābhyāṁ karmaśaivamārgau parihṛtya śrīvaiṣṇavamārga eva śuddhatvena sthāpitaḥ | prakaraṇe’smin viśeṣajijñāsāyāṁ bhaktisandarbho dṛśyaḥ ||33||

**viśvanāthaḥ :** yat-pramāṇaṁ janārdana iti śrutvā kadācij janārdanaṁ tad-bhaktāṁś ca prati kim apy avadyaṁ krodhād eva nandīśvaro vaded iti śaṅkamāno bhavas tato niṣkrānta ity āha—tasyaivam iti | vimanā iveti vastutas tv ātmārāmatvān na vimanāḥ | tena dvayoḥ nandīśvara-bhṛgvoḥ śāpa-grastān karma-mārgān śaivāṁś ca parihṛtya vaiṣṇavā eva sudhībhir āśrayaṇīyā iti prakaraṇa-vyaṅgaṁ vastu jñeyam ||33||

**—**o)0(o—

**|| 4.2.34-35 ||**

te’pi viśva-sṛjaḥ satraṁ sahasra-parivatsarān |

saṁvidhāya maheṣvāsa yatrejya ṛṣabho hariḥ ||

āplutyāvabhṛthaṁ yatra gaṅgā yamunayānvitā |

virajenātmanā sarve svaṁ svaṁ dhāma yayus tataḥ ||

**śrīdharaḥ :** ṛṣabhaḥ sarva-śreṣṭho harir yatra ijyaḥ pūjyas tat satraṁ samyag vidhāya | he maheṣvāsa vidura ! yatra prayoge’nvitā tatrāvabhṛtha-snānaṁ kṛtvā tataḥ sthānādy yayuḥ ||35||

**krama-sandarbhaḥ :** te’pīti yugmakam ||34-35||

**viśvanāthaḥ :** te’pi rudra-dakṣau sa-gaṇau vinaiva satraṁ saṁvidhāya yayuḥ | na ca tad-virodha-janyaḥ ko’pi vighno babhūvety āha—yatra harir eva ijyānām ṛṣabha iti rudrādi-yajanaṁ vināpi yajña-pūrta-bhāvo nābhūd iti bhāvaḥ ||34-35||

iti sārārtha-darśinyāṁ harṣiṇyāṁ bhakta-cetasām |

caturthe’smin dvitīyo’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe śrī-vidura-maitreya-saṁvāde dakṣa-śāpo nāma dvitīyo’dhyāyaḥ |

|| 4.2 ||

**(4.3)**

### tṛtīyo’dhyāyaḥ

# umā-rudra-saṁvādaḥ

**|| 4.3.1 ||**

**maitreya uvāca—**

sadā vidviṣator evaṁ kālo vai dhriyamāṇayoḥ |

jāmātuḥ śvaśurasyāpi sumahān aticakrame ||

**śrīdharaḥ :**

tṛtīye tu satī tāta- yajñotsava-didṛkṣayā |

gamiṣyantī maheśena vāritā nīti-hetubhiḥ ||

dhriyamāṇayor avatiṣṭhamānayoḥ | “dhṛṅ avasthāne” ity asmāt ||1||

**caitanya-mata-mañjuṣā :** *asminn adhyāye na kāpi vyākhyā.*

**krama-sandarbhaḥ :** sadeti | śivasya tu dveṣastadajñāna eva na tu tasmin bāle pituriva |

**viśvanāthaḥ :**

tṛtīye sva-pitur yajñaṁ didṛkṣur yāsyatī satī |

nivāritā nīti-vākyair adattājñā hareṇa sā ||o||

dhriyamāṇayoḥ avatiṣṭhamānayoḥ kṣamāṁ kṣamāpaṇaṁ cāprāptavator ity arthaḥ | dhṛṅ avasthāna ity asmāt ||1||

—o)0(o—

**|| 4.3.2 ||**

yadābhiṣikto dakṣas tu brahmaṇā parameṣṭhinā |

prajāpatīnāṁ sarveṣām ādhipatye smayo’bhavat ||

**śrīdharaḥ :** yady api rudra-vihīno yajño nāsty eva, tathāpi dakṣasya rudra-parityāgo dveṣād garvāc ca | tatra dveṣe hetur uktaḥ | garve hetum āha | yadā tu prajāpatīnām ādhipatye’bhiṣiktas tadā tasya smayo garvo’bhavat |

**krama-sandarbhaḥ :** *na vyākhyātam.*

**viśvanāthaḥ :** yadābhiṣikta iti śiva-dveṣiṇo dakṣasya sampattir iyaṁ rājyasyāparādha-phalam eva punar apy aparādha-vṛddhy-artham eva | ata evāha—smayo garvam ||2||

—o)0(o—

**|| 4.3.3 ||**

iṣṭvā sa vājapeyena brahmiṣṭhān abhibhūya ca |

bṛhaspati-savaṁ nāma samārebhe kratūttamam ||

**śrīdharaḥ :** garvād eva brahmiṣṭhān seśvarān abhibhūya tiraskṛtya | “vājapeyeneṣṭvā bṛhaspati-savena yajeta” iti śruter vājapeyeneṣṭvā samārebhe |

**krama-sandarbhaḥ :** *na vyākhyātam.*

**viśvanāthaḥ :** garvād eva brahmiṣṭhān abhibhūya bṛhaspati-savam iti | vājapeyeneṣṭvā bṛhaspati-savena yajeta iti śruteḥ ||3||

—o)0(o—

**|| 4.3.4 ||**

tasmin brahmarṣayaḥ sarve devarṣi-pitṛ-devatāḥ |

āsan kṛta-svastyayanās tat-patnyaś ca sa-bhartṛkāḥ ||

**śrīdharaḥ :** kṛta-svasty-ayanāḥ kṛta-maṅgalāḥ | sa-bharṭṛkā iti dakṣiṇādibhiḥ prathamam arhitānām api patny-arhaṇe punar arhaṇam uktam |

**krama-sandarbhaḥ :** *na vyākhyātam.*

**viśvanāthaḥ :** kṛta-svastyayanāḥ kṛtārhaṇāḥ sabhartṛkā iti teṣāṁ patny-arhaṇaiḥ punar apy arhaṇam uktam ||4||

—o)0(o—

**|| 4.3.5-7 ||**

tad upaśrutya nabhasi khe-carāṇāṁ prajalpatām |

satī dākṣāyaṇī devī pitṛ-yajña-mahotsavam ||

vrajantīḥ sarvato digbhya upadeva-vara-striyaḥ |

vimāna-yānāḥ sa-preṣṭhā niṣka-kaṇṭhīḥ suvāsasaḥ ||

dṛṣṭvā sva-nilayābhyāśe lolākṣīr mṛṣṭa-kuṇḍalāḥ |

patiṁ bhūta-patiṁ devam autsukyād abhyabhāṣata ||

**śrīdharaḥ :** tat tadā khe-carāṇāṁ prajalpatāṁ satāṁ pitṛ-yajña-mahotsavaṁ śrutvā tatra vrajantīr upadevānāṁ gandharvādīnāṁ vara-striyaś ca svasya nilayasyābhyāśe samīpe dvṛṣṭvautsukyāt patim abhyabhāṣateti trayāṇām anvayaḥ ||5||

kathaṁ bhūtāḥ striyo dṛṣṭvā | vimānāni yānāni yāsāṁ tāḥ | preṣṭhaiḥ sahitāḥ | niṣkāṇi padakāni kaṇṭheṣu yāsām | śobhamānāni vāsāṁsi yāsām ||6||

lolāni cañcalāny akṣīṇi yāsām | mṛṣṭāny ujjvalāni kuṇḍalāni yāsāṁ tāḥ ||7||

**krama-sandarbhaḥ :** tad-upaśrutyeti trikam ||5||

**viśvanāthaḥ :** tat tadā khecarāṇāṁ prajalpatāṁ mukhāt pitṛ-yajña-mahotsavam upaśrutya vrajantīr upadeva-vara-striyo dṛṣṭvā patim abhyabhāṣata ||5-7||

—o)0(o—

**|| 4.3.8 ||**

**saty uvāca**

prajāpates te śvaśurasya sāmprataṁ

niryāpito yajña-mahotsavaḥ kila |

vayaṁ ca tatrābhisarāma vāma te

yady arthitāmī vibudhā vrajanti hi ||

**śrīdharaḥ :** niryāpitaḥ pravartitaḥ | he vāma śiva, te yady arthitā icchā tarhi vayaṁ ca tatrābhisarāma gacchāmaḥ | na cādyāpi yāgo nivṛttaḥ | yato’smī vibudhā vrajanti ||8||

**krama-sandarbhaḥ :** *na vyākhyātam.*

**viśvanāthaḥ :** tatra tava mama vā kiṁ prayojanam ata āha—tasmin bhaginya iti | tāsāṁ sa-bhartṛkāṇām arhaṇam iva māpi sa-bhartṛkāyā arhaṇaṁ bhavatv iti kāmaye ity āha—ahaṁ cety ādi | pitṛbhyām upanītaṁ dattaṁ parivarhaṁ vastrālaṅkārādi-dravyaṁ bhavatā saha arhitum arhayituṁ svīkartum iti yāvat | kāmaye icchāmi ||8||

—o)0(o—

**|| 4.3.9 ||**

tasmin bhaginyo mama bhartṛbhiḥ svakair

dhruvaṁ gamiṣyanti suhṛd-didṛkṣavaḥ |

ahaṁ ca tasmin bhavatābhikāmaye

sahopanītaṁ paribarham arhitum ||

**śrīdharaḥ :** autsukyaṁ prakaṭayanty āha—tasminn iti ṣaḍbhiḥ | pitṛbhyām upanītaṁ dattaṁ paribarham alaṅkārādi-dravyaṁ bhavatā sahārhituṁ svīkartum abhikāmaye | arhitam iti pāṭhe tat kṛtaṁ paribarham icchāmīti ||9||

**krama-sandarbhaḥ :** tasminn iti sārdhakam ||9||

**viśvanāthaḥ :** tatra tava mama vā kiṁ prayojanam ata āha—tasmin bhaginya iti | tāsāṁ sa-bhartṛkāṇām arhaṇam iva mamāpi sa-bhartṛkāyā arhaṇaṁ bhavatv iti kāmaye ity āha—ahaṁ cety ādi | pitṛbhyām upanītaṁ dattaṁ paribarhaṁ vastrālaṅkārādi-dravyaṁ bhavatā saha arhitum arhayituṁ svīkartum iti yāvat | kāmaye icchāmi ||9||

—o)0(o—

**|| 4.3.10 ||**

tatra svasṝr me nanu bhartṛ-sammitā

mātṛ-ṣvasṝḥ klinna-dhiyaṁ ca mātaram |

drakṣye cirotkaṇṭha-manā maharṣibhir

unnīyamānaṁ ca mṛḍādhvara-dhvajam ||

**śrīdharaḥ :** svasṝr bhaginīḥ | bhartṛbhiḥ saṁmitāḥ sadṛśīḥ | klinna-dhiyaṁ snehārdra-cittām | ciram utkaṇṭham utsukaṁ mano yasyāḥ sāhaṁ drakṣyāmi | he mṛḍa, unnīyamānaṁ pravartyamānam adhvareṣu dhvajam iva dṛśyaṁ śreṣṭham adhvaram | yad vā, utkṣipyamāṇaṁ yajñe ketuṁ yūpaṁ vā ||10||

**krama-sandarbhaḥ :** *na vyākhyātam.*

**viśvanāthaḥ :** kiṁ paribarhārthinī yiyāsatīti tatrāha—tatreti | klinna-dhiyaṁ snehārdra-cittām | unnīyamānaṁ pravartamānam adhvareṣu madhye dhvajam iva śreṣṭham | yad vā, utkṣipyamāṇaṁ yajña-ketum ||10||

—o)0(o—

**|| 4.3.11 ||**

tvayy etad āścaryam ajātma-māyayā

vinirmitaṁ bhāti guṇa-trayātmakam |

tathāpy ahaṁ yoṣid atattva-vic ca te

dīnā didṛkṣe bhava me bhava-kṣitim ||

**śrīdharaḥ :** aho kiṁ tatrāścaryaṁ yena tavaitad autsukyam iti ced ata āha—tvayīti | he aja, etad viśvam āścarya-rūpaṁ tvayy eva tvan māyayā racitaṁ vibhāti | ato yady api tava nāścarya-budhiḥ, tathāpy ahaṁ yoṣid utsuka-svabhāvā tava tattvaṁ na jānāmi | ato dīnā kṛṣṇā satī he bhava, me bhava-kṣitiṁ janma-bhūmiṁ didṛkṣe draṣṭum icchāmi ||11||

**krama-sandarbhaḥ :** *na vyākhyātam.*

**viśvanāthaḥ :** atyāścaryam idaṁ yat tavāpi prākṛta-lokasyeva bandhuṣv eva tāvān mohas tatrāha—tvayīti | he aja ! etan mohādikaṁ tavātmārāmatvāt tvayy evāścaryaṁ bhāti | asmākaṁ tu svābhāvika evāyaṁ dharma iti bhāvaḥ | yato guṇa-trayātmakam idaṁ viśvam ātma-māyayā vinrmitam ato muhyaty eveti bhāvaḥ | tathāpy etad viśva-madhye’pi ahaṁ yoṣit | tatrāpi dīnā bhava-kṣitiṁ janma-bhūmiṁ didṛkṣe | he bhava ! ||11||

—o)0(o—

**|| 4.3.12 ||**

paśya prayāntīr abhavānya-yoṣito'py

alaṅkṛtāḥ kānta-sakhā varūthaśaḥ |

yāsāṁ vrajadbhiḥ śiti-kaṇṭha maṇḍitaṁ

nabho vimānaiḥ kala-haṁsa-pāṇḍubhiḥ ||

**śrīdharaḥ :** didṛkṣām eva kaimutya-nyāyena vyanakti—paśyeti dvābhyām | he abhaveti | suhṛd viyoga-duḥkhaṁ tvayā nāsvāditam iti bhāvaḥ | anyā yoṣitaḥ saṁbandha-rahitā api prayāntīḥ paśya | kānta-sakhā bhartṛ-sahitāḥ | varūthaśaḥ saṅghaśaḥ | kathaṁ bhūtāḥ | yāsāṁ vimānair nabho maṇḍitaṁ tāḥ | he śiti-kaṇṭha nīla-kaṇṭheti parānugrahāya tvayā viṣam api bhakṣitam iti sūcayati ||12||

**krama-sandarbhaḥ :** *na vyākhyātam.*

**viśvanāthaḥ :** na kevalam aham akaitavaitādṛśīty āha—paśyeti | he abhaveti suhṛd-viyoga-duḥkhaṁ tvayā nānubhūtam iti bhāvaḥ | anyā yoṣitaḥ sambandha-rahitā api kānta-sakhā bhartṛ-sahitāḥ varūthaśaḥ saṅghaśaḥ | yāsāṁ vimānair vrajadbhir nabho maṇḍitam | he śitikaṇṭheti parānugrahāya tvayā viṣam api bhakṣitam ata ājñāṁ dehīti bhāvaḥ ||12||

—o)0(o—

**|| 4.3.13 ||**

kathaṁ sutāyāḥ pitṛ-geha-kautukaṁ

niśamya dehaḥ sura-varya neṅgate |

anāhutā apy abhiyanti sauhṛdaṁ

bhartur guror deha-kṛtaś ca ketanam ||

**śrīdharaḥ :** tadā he sura-śreṣṭha ! pitṛ-gehotsavaṁ niśamya sutāyā dehaḥ kathaṁ neṅgate draṣṭuṁ na pracalati | tathāpy anāhutāḥ santāh kathaṁ gacchāmaḥ ? tatrāha—sauhṛdaṁ suhṛt-saṁbandhi ketanaṁ gṛhaṁ tathā bhartrādīnaṁ ca gṛham anāhūtā apy abhiyanti santaḥ | hrasvatvamārṣam ||13||

**krama-sandarbhaḥ :** *na vyākhyātam.*

**viśvanāthaḥ :** ahaṁ tu tasya kanyā bhūtvā kathaṁ dhairyaṁ dhāsyāmīty āha—katham iti | neṅgate na draṣṭuṁ pracalati | nanu tad apy anāhūtāḥ kathaṁ gacchāmas tatrāha—anāhūtā api | sauhṛdaṁ suhṛdaḥ ketanaṁ gṛham | guroḥ śvaśurasya deha-kṛtaḥ pituś ca ||13||

—o)0(o—

**|| 4.3.14 ||**

tan me prasīdedam amartya vāñchitaṁ

kartuṁ bhavān kāruṇiko batārhati |

tvayātmano’rdhe’ham adabhra-cakṣuṣā

nirūpitā mānugṛhāṇa yācitaḥ ||

**śrīdharaḥ :** he amartya, tat tasmāt prasīda | idaṁ me vāñchitaṁ kartuṁ bhavān arhati | kāruṇikatvam evāha | adabhra-cakṣuṣā’nalpa-jñānenāpi tvayātmano dehasyārdhe’haṁ nirūpitā dhṛtā | yato’rdha-nārīśvara iti khyāto’si, ato mām anugrahāṇa | yācitaḥ san ||14||

**krama-sandarbhaḥ :** arhasīti citsukhaḥ ||14||

**viśvanāthaḥ :** yadi te nāsti jigamiṣā, tad api mad-anurodhena kṛpayā gacchety āha—tan ma iti | he amartya ! deva ! tvayā akartavyam api kṛtam ity āha—adabhra-cakṣuṣā analpa-jñānenātmārtāmeṇāpi ātmano dehasyārdhe ahaṁ nirūpitā dhṛtā | yato’rdha-nārīśvara iti khyāto’si ato mā mām ||14||

—o)0(o—

**|| 4.3.15 ||**

**ṛṣir uvāca**—

evaṁ giritraḥ priyayābhibhāṣitaḥ

pratyabhyadhatta prahasan suhṛt-priyaḥ |

saṁsmārito marma-bhidaḥ kuvāg-iṣūn

yān āha ko viśva-sṛjāṁ samakṣataḥ ||

**śrīdharaḥ :** abhibhāṣito yācitaḥ | ko dakṣo yān āha | marma bhindanti ye tān ku-vāg-iṣūn durukti-bāṇān saṁsmāritaḥ ||15||

**krama-sandarbhaḥ :** abhibhāṣita ity atra nāthita iti kvacit marmabhidas tad-bhaktānām ||15||

**viśvanāthaḥ :** ko dakṣo yān āha tān marma-bhidaḥ kaṭu-vāk-śarān priyayā smāritaḥ | nanu dakṣa-prayuktāḥ kaṭu-vāg-iṣavaḥ śrī-śivasyātmārāmasya marma kathaṁ bhidanti ? ucyate—śivasya parameśvaratvād ātmārāmatvam asty eva | tamo-guṇa-yuktatvāc ca kadācit pāramaiśvaryānanusandhāne sati śoka-moha-rāga-dveṣādayo’pi bhavanti | tathaiva kṛṣṇasya sadaivātmārāmatve’pi śrī-yaśodādi-śrī-baladevādi-śrī-gopikādi-viśiṣṭatve premavattvād eva svīya-pāramaiśvaryānanusandhānāt śoka-moha-rāga-dveṣādayaḥ | kintu śivasya tamo-guṇodbhūtās te duḥkhābhāsānubhava-mayāḥ | kṛṣṇasya premodbhūtās te ānanda-parama-kāṣṭhānubhava-mayāḥ | premṇaś cic-chakti-sāra-vṛttitvād ātmārāmatvasyāpy asaṅkocakāḥ | asurādi-hiṁsādayas tu sattva-guṇa-kāryā eva guṇānāṁ parasparopamarditvāt | yathā prakāśo’ndhakāraṁ hanti tathaiva sattva-guṇas tamo-rajasī hanti | tathaiva kṛṣṇo’surādīn nihantīti śuddha-sattva-rūpe tasmin prākṛta-sattva-kāryās te vartamānā api nāpakārakā iti prathama eva vyākhyātam | saptamārambhe ca vakṣyate ||15||

—o)0(o—

**|| 4.3.16 ||**

**śrī-bhagavān uvāca**—

tvayoditaṁ śobhanam eva śobhane

anāhutā apy abhiyanti bandhuṣu |

te yady anutpādita-doṣa-dṛṣṭayo

balīyasānātmya-madena manyunā ||

**śrīdharaḥ :** anāhutā apīti tvayā yad uditam uktaṁ tac chobhanam eva kiṁ tv anātmyaṁ dehādāv ahaṅkāras tat kṛtena madena manyunā ca te bandhavo yady anutpādita-doṣa-dṛṣṭayo bhavanti tarhi | na utpādite āropite doṣe dṛṣṭir yeṣāṁ te ||16||

**krama-sandarbhaḥ :** *na vyākhyātam.*

**viśvanāthaḥ :** anātmyaṁ dehādāv ahaṅkāras tat-kṛtena madena manyunā ca te bandhavo yady anutpādita-doṣa-dṛṣṭayo bhavanti ||16||

—o)0(o—

**|| 4.3.17 ||**

vidyā-tapo-vitta-vapur-vayaḥ-kulaiḥ

satāṁ guṇaiḥ ṣaḍbhir asattametaraiḥ |

smṛtau hatāyāṁ bhṛta-māna-durdṛśaḥ

stabdhā na paśyanti hi dhāma bhūyasām ||

**śrīdharaḥ :** nanu vidyādi-guṇa-yukto dakṣas tv ādṛśeṣu mahatsu kathaṁ doṣa-dṛṣṭir bhavet tatrāha | vidyādibhir eva smṛtau hatāyāṁ viveka-jñāne naṣṭe sati bhūyasāṁ mahat tamānāṁ dhāma tejo na paśyanti hi | nanu guṇaiḥ kathaṁ viveka-nāśas tatrāha | satāṁ guṇair viveka-hetubhir apy asat-tamānām itarair doṣa-bhūtaiḥ | ata eva tair bhṛto dhṛtaḥ puṣṭo vāhaṁ vidvāṁs tāpasa ity-ādir māno garvas tena dṛṣṭā dṛṣṭir yeṣāṁ te ||17||

**krama-sandarbhaḥ :** bhṛtamānety atra hy abhimāneti kvacit | stabdhā iti citsukhasyāpi sammataḥ pāṭhaḥ |17||

**viśvanāthaḥ :** nanu viduṣo mat-pitur mūḍhānām iva doṣa-dṛṣṭiḥ kathaṁ sambhavet ? tatrāsatāṁ vidyādaya evānartha-hetavaḥ | ity āha—vidyādibhir eva ṣaḍbhir guṇaiḥ smṛtau vivecanāyāṁ hatāyāṁ satyāṁ bhṛtās tair eva puṣṭāḥ ahaṁ vidvāṁs tāpasa ity ādi māno garvas tena durdṛśo’ndhā bhūyasāṁ mahattamānāṁ dhāma tejo na paśyanti | nanu, tair guṇāiḥ kathaṁ smṛti-bhraṁśas tatrāha satāṁ guṇair asattamānāṁ tu itarair doṣair dugdham amṛtam api sarpa-mukhe praviṣṭaṁ viṣam eva bhaved ataḥ sthāna eva guṇā guṇāyanta iti bhāvaḥ ||17||

—o)0(o—

**|| 4.3.18 ||**

naitādṛśānāṁ sva-jana-vyapekṣayā

gṛhān pratīyād anavasthitātmanām |

ye’bhyāgatān vakra-dhiyābhicakṣate

āropita-bhrūbhir amarṣaṇākṣibhiḥ ||

**śrīdharaḥ :** sva-jana-vyapekṣayā bandhu-dṛṣṭyā | gṛhān na pratīyān nāvalokayet | anavasthita-cittatvam evāha | ye vakra-dhiyā buddhyā paśyanti | āropitā uttambhitā bhrūr yeṣu tāny āropita-bhrūṇi taiḥ | āropitābhir bhrūbhir iti vā | amarṣaṇaiḥ sa-krodhair akṣibhiḥ ||18||

**krama-sandarbhaḥ :** vakra-dhiyā hetunāropita-bhrūbhir upalakṣitair amarṣaṇākṣibhiḥ ye’bhicakṣate ||18||

**viśvanāthaḥ :** ata īdṛśāḥ pitrādayo’py upekṣyā evety āha—naiteti | svajanā iti yā viśiṣṭā apekṣā tayā na gacched iti | yadi gacchet tadā varaṁ śatru-buddhyaiva gacched iti bhāvaḥ | nanu, durātmano’pi svāpatya-jāmātrādiṣu snihyanty eveti tatrāha—anavasthitātmanāṁ nāyam api teṣāṁ niścaya iti bhāvaḥ | ye āropitābhir bhrūbhis tathā amarṣaṇākṣibhiḥ krodha-netrair abhicakṣate paśyanti ||18||

—o)0(o—

**|| 4.3.19 ||**

tathāribhir na vyathate śilīmukhaiḥ

śete’rditāṅgo hṛdayena dūyatā |

svānāṁ yathā vakra-dhiyāṁ duruktibhir

divā-niśaṁ tapyati marma-tāḍitaḥ ||

**śrīdharaḥ :** nanu sva-janānāṁ gṛhaṁ suhṛdbhir gantavyaṁ teṣāṁ duśceṣṭitaṁ ca soḍhavyam, na, tasya duḥsahatvād ity āha—tatheti | aribhiḥ śilī-mukhair bāṇair arditāṅgaḥ khaṇḍita-gātro’pi tathā na vyathate | yataḥ śete svapiti | svānāṁ duruktibhir marmasu tāḍito yathā dūyatā vyathamānena hṛdā divāniśaṁ tapyati ||19||

**krama-sandarbhaḥ :** śete kadācin nidrāty apīty arthaḥ ||19||

**viśvanāthaḥ :** tādṛśā bandhavaḥ śaturbhyo’py adhikā ity āha—aribhiḥ prayuktaiḥ śilīmukhair bāṇaiḥ tathā na vyathate, yataḥ śete kadācit svapiti | dūyatā dūyamānenety uttareṇānvayaḥ ||19||

—o)0(o—

**|| 4.3.20 ||**

vyaktaṁ tvam utkṛṣṭa-gateḥ prajāpateḥ

priyātmajānām asi subhru me matā |

tathāpi mānaṁ na pituḥ prapatsyase

mad-āśrayāt kaḥ paritapyate yataḥ ||

**śrīdharaḥ :** mayi tatra gatāyāṁ neyaṁ śaṅketi cet tatrāha | vyaktaṁ niścitam utkṛṣṭā gatiḥ sthitir yasya tasyātmajānāṁ kanyānāṁ madhye tvaṁ priyeti me saṁmatāsi, athāpi pituḥ sakāśān mānaṁ na lapsyase | mad-āśrayān mat-saṁbandhāt ||20||

**krama-sandarbhaḥ :** *na vyākhyātam.*

**viśvanāthaḥ :** mayi tatra gatāyāṁ neyaṁ śaṅketi cet tatrāha—vyaktaṁ niścitam eva utkṛṣṭa-gater iti viparīta-lakṣaṇayā prajāpater dakṣasya ātmajānāṁ madhye tvaṁ priyā atisneha-pātrī bhavasi | tathāpi tad api pituḥ sakāśāt mānaṁ na pratipasyasye na prāpsyasi | yato mad-āśrayāt mat-sambandhāt ||20||

—o)0(o—

**|| 4.3.21 ||**

pāpacyamānena hṛdāturendriyaḥ

samṛddhibhiḥ pūruṣa-buddhi-sākṣiṇām |

akalpa eṣām adhiroḍhum añjasā

paraṁ padaṁ dveṣṭi yathāsurā harim ||

**śrīdharaḥ :** nanu bhagavaṁs tvayā kim iti dakṣas tiraskṛto yatho’sau tvāṁ dveṣṭyata āha | pāpacyamānenālaṁ dahyamānena hṛdā manasā duḥkhitendriyaḥ kābhiḥ, pūruṣo jīvas tasya buddhiś cittaṁ tat sākṣiṇāṁ nirahaṅkārāṇām ity arthaḥ | samṛddhibhiḥ puṇya-kīrty-ādibhiḥ | eṣāṁ padaṁ sthānam aiśvaryaṁ prāptum akalpo’śaktaḥ sanparaṁ dveṣṭi | asurā yathā hariṁ kevalaṁ dviṣanti ||21||

**krama-sandarbhaḥ :** *na vyākhyātam.*

**viśvanāthaḥ :** nanu, bhagavaṁs tadā tvayā vā dakṣaṁ prati manasā kiñcit dviṣṭam, tatra nahi nahīti śapathaṁ kurvan | dakṣo matsarī sadaivāsmad-ādīn dveṣṭi | samprati mad-aparādhaṁ kalpayitvā dveṣaṁ prakaṭayāmāsety āha—pāpacyeti | eṣām asmad-ādīnāṁ samṛddhibhir yogaiśvaryādibhir hetubhiḥ pāpācyamānena jājvalyamānena hṛdā āturendriyo dveṣṭi yathā asurā harim | kīdṛśaḥ ? eṣāṁ paraṁ sarvotkṛṣṭaṁ padam adhiroḍhum akalpaḥ asamarthaḥ | asmākaṁ tu dakṣe tvat-pitari dveṣa-leśo’pi nāsīti sa-śapathaṁ vadan viśinaṣṭi—puruṣaḥ parameśvara eva buddher bhadrāyā abhadrāyā vā sākṣī yeṣāṁ teṣām iti | he dākṣāyaṇi, yadi tvaṁ na pratyeṣi, tadā kṣaṇaṁ samādhinā parameśvaraṁ sākṣātkṛtya mad-doṣa-guṇāu sa eva praṣṭavya iti bhāvaḥ ||21||

—o)0(o—

**|| 4.3.22 ||**

pratyudgama-praśrayaṇābhivādanaṁ

vidhīyate sādhu mithaḥ sumadhyame |

prājñaiḥ parasmai puruṣāya cetasā

guhā-śayāyaiva na deha-mānine ||

**śrīdharaḥ :** nanu tvayā pratyutthāna-vinayādy-akaraṇād avajñāta evāsau tatrāha | he su-madhyame, pratyudgamādikaṁ mitho janair yad vidhīyate tat prājñaiḥ sādhu vidhīyate | sādhutvam evāha | parasmai śrī-vāsudevāya | guhā-śayāyāntaryāmiṇa eva | tac ca cetasaiva | paripūrṇe tasmin kāyika-vyāpārāyogāt | ato’ntaryāmi-dṛṣṭyā manasā sarvaṁ kṛtam iti bhāvaḥ |

**krama-sandarbhaḥ :** pratyudgameti | avaiṣṇava-viṣayam evedaṁ vākyam | atha bhāgavatā yūyaṁ priyāḥ stha, bhagavān yatheti puratas tad-ukteḥ mad-bhakta-pūjābhyadhiketi bhagavad-ukteś ca | ata eva na deha-mānine bahirmukhāyety uktam ||22||

**viśvanāthaḥ :** nanu, satyaṁ tvad-dveṣṭaiveti pratyeṣi, tad api śvaśure tasmin pratyutthāna-vinayādikam ucitam evety ata āha—pratyudgamanābhivādana-pratyabhivādanādikaṁ mitho janair yad vidhīyate tat prājñaiḥ parasmai puruṣāya guhāśayāyaiva | cetasā atra mat-śvaśure maj-jāmātari ca parameśvaro vartate tasmai nama iti bhāvanayaiva vidhīyate—na tu deha-mānine | aprājñais tu parameśvara-smaraṇābhāvād deha-mānine eva vidhīyate | na tat samyag ato dakṣāgamana-samaye śrī-bhagavac-caraṇa-samāhita-cetastvāt yadyapi dakṣo mayā na dṛṣṭas tad api bhagavat-sammānena dakṣa-sammāno’bhūd eva | dakṣas tv ajñānī vṛthā kupyatīti bhāvaḥ ||22||

—o)0(o—

**|| 4.3.23 ||**

sattvaṁ viśuddhaṁ vasudeva-śabditaṁ

yad īyate tatra pumān apāvṛtaḥ |

sattve ca tasmin bhagavān vāsudevo

hy adhokṣajo me namasā vidhīyate ||

**madhvaḥ:** viśeṣeṇa dhīyate cintyate | rudreṇa dhīyate viṣṇur viṣṇo dhyeyo na kaścana iti brahma-vaivarte ||23||

**śrīdharaḥ :** kiṁ ca na kevalam abhyāgateṣv eva vāsudeva-dṛṣṭyā namanaṁ kriyate kiṁ tu nityam eva manasi vāsudevaś cintyata ity āha | viśuddhaṁ sattvam antaḥ-karaṇaṁ sattva-guṇo vā vasudeva-śabditaṁ vasudeva-śabdenoktam | kutaḥ ? yady asmāt tatra sattve pumān vāsudeva īyate prakāśate | apagatam āvṛtam āvaraṇaṁ yasmāt saḥ | ayam arthaḥ, vasudeve bhavati pratīyata iti hi vāsudevaḥ parameśvaraḥ prasiddhaḥ, sa ca viśuddhe sattve pratīyate | ataḥ pratyayārthena prasiddhena prakṛty-artho nirdhāryate | tataś ca vāsayati devam iti vyutpattyā vasaty asminn iti vā vasuḥ | devo dīvyati dyotata iti vā | vasubhiḥ puṇyair dīvyati prakāśata iti vā vasudeva-śabda-vācyaṁ śuddhaṁ sattvam | tataḥ kim ata āha | sattve ca tasmin me mayā namasā namaskāreṇānuvidhīyate sevyata ity arthaḥ | manaseti pāṭha manasā viśeṣeṇa dhīyate dhāryate cintyata ity arthaḥ | yato’dho bhūteṣu pratyāhṛteṣv akṣeṣu jāyate prakāśate | indriyāgocara ity arthaḥ |

**krama-sandarbhaḥ :** sattvam iti | ayam arthaḥ—viśuddhaṁ svarūpa-śakti-vṛttitvāj jāḍyāṁśenāpi rahitam iti viśeṣeṇa śuddhaṁ tad eva vasudeva-śabdenoktam | kutas tasya sattvatā vasudevatā vā ? tatrāha—yad yasmāt tatra tasmin pumān vāsudeva īyate prakāśate, kintv atra parastha-vāsudeva-śabdasya pūrvatrāpy anvayaḥ | ādye tāvad agocara-gocaratā-hetutvena loka-prasiddha-sattva-sāmyāt sattvatā vyaktā | dvitīye tv ayam arthaḥ—vasudeve bhavati pratīyata iti vāsudevaḥ parameśvaraḥ prasiddhaḥ | sa ca viśuddha-sattvaṁ pratīyate | ataḥ pratyayārthena prasiddhena prakṛty-artho nirdhāryate | tataś ca vāsayati devam iti vyutpattyā va vasaty asminn iti vā vasuḥ | tathā dīvyati dyotata iti devaḥ | sa cāsau sa ceti vāsudevaḥ | dharma iṣṭaṁ dhanaṁ nṝṇāṁ [bhā.pu. 11.25.24] iti svayaṁ bhagavad-ukte vasubhir bhagavad-dharma-lakṣaṇaiḥ puṇyair yāvat prakāśata iti vā vasudevaḥ | tasmād vasudeva-śabditaṁ viśuddha-sattvam |

itthaṁ svayaṁ-prakāśa-jyotir-eka-vigraha-bhagavaj-jñāna-hetutvena—kaivalyaṁ sāttvikam ity atra man-niṣṭhaṁ nirguṇaṁ smṛtaṁ [bhā.pu. 11.25.24] ity ādau bahutra guṇātītāvasthāyām eva bhagavaj-jñāna-śravaṇena ca siddham | atra viśuddha-padāvagataṁ svarūpa-śakti-vṛtti-bhūta-svaprakāśatā-lakṣaṇatvaṁ tasya vyaktam | tataś ca sattve pratīyata ity atra karaṇa evādhikaraṇa-vivakṣayā | svarūpa-śakti-vṛttitvam eva viśadayati | apāvṛta āvaraṇa-śūnyaḥ san prakāśate | prākṛtaṁ sattvaṁ cet, tarhi tatra pratiphalanam evāvasīyate | tataś ca darpaṇe mukhasyeva tad-antargatatayā tasya tatrāvṛtatvenaiva prakāśaḥ syād iti bhāvaḥ |

phalitārtham āha—evambhūte sattve tasmin nityam eva prakāśamāno bhagavān me mayā manasā viśeṣeṇa dhīyate dhāryate, cintyata ity arthaḥ | tat sattvaṁ tādātmyāpannenaiva manasā cintayituṁ śakyate iti paryavasitam |

nanu kevalena manasaiva cintyatāṁ, kiṁ tena sattvena ? tatrāha—hi yasmād | adhokṣajaḥ adhaḥ-kṛtam atikrāntam akṣajam indriyajaṁ jñānaṁ yena saḥ | namaseti pāṭhe hi-śabda-sthāne’py anu-śabdaḥ paṭhyate | tataś ca viśuddha-sattvākhyayā svaprakāśatā-śaktyaiva prakāśamāno’sau namaskārādinā kevalam anuvidhīyate sevyate, na tu kenāpi prakāśyata ity arthaḥ | tad evam adṛśyatvenaiva sphurann asau adṛśyenaiva namaskārādināsmābhiḥ sevyata iti bhāvas tat-tat-prakaraṇa-saṅgatiś ca gamyate |

tathā yato bhagavad-vigraha-prakāśaka-viśuddha-sattvasya mūrtitvaṁ vasudevatvaṁ ca tata eva tat-prādurbhāva-viśeṣe dharma-patnyā mūrtitvaṁ prasiddham | śrīmad-ānakadundubhau ca vasudevatvam iti vivecanīyam |

sattvaṁ viśuddham ity ādikaṁ dvitīya-sandarbhe pañcadaśādhika-śatatama-vākya-vyākhyāne, viśuddha-vijñāna [bhā.pu. 10.37.22aḥ ity-ādinā vyākhyātam asti ||

[*keṣucit saṁskaraṇeṣu* vivecanīyam i*ti paścāt* *bhagavat-sandarbhasya adhikaḥ pāṭhaḥ evaṁ dṛśyate, yathā—*]

atra śraddhā-puṣṭy-ādi-lakṣaṇa-prādurbhūtaṁ bhagavac-chaktyaṁśa-rūpasya bhaginītayā pāṭha-sāhacaryeṇa mūrtes tasyās tac-chakty-aṁśa-prādurbhāvatvam upalabhyate | turye dharma-kalā-sarge nara-nārāyaṇāv ṛṣī [bhā.pu. 1.3.9] ity atra kalā-śabdena ca śaktir evābhidhīyate | tataḥ śakti-lakṣaṇāyāṁ tasyāṁ ca nara-nārāyaṇākhya-bhagavat-prakāśa-phala-darśanāt vasudevākhya-śuddha-sattva-rūpatvam evāvasīyate |

tad evam eva tasyā mūrtir ity ākhyā’py uktā | tathā ca śraddhādyā viśadārthatayā vimucya saiva niruktā caturthe—mūrtiḥ sarva-guṇotpattir nara-nārāyaṇāv ṛṣī [bhā.pu. 4.1.52] iti | sarva-guṇasya bhagavata utpattiḥ prakāśo yasyāḥ, sā tāv asūteti pūrveṇānvayaḥ | bhagavad-ākhyāyāḥ sac-cid-ānanda-mūrteḥ prakāśa-hetutvāt mūrtir ity arthaḥ | tathaiva tat-prakāśa-phalatva-darśanena ca nāmaikyena ca śrīmad-ānakadundubher api śuddha-sattvāvirbhāvatvaṁ jñeyam | tac coktaṁ navame—

vasudevaṁ hareḥ sthānaṁ

vadanty ānakadundubhim | [bhā.pu. 9.24.30] iti |

anyathā hareḥ sthānam iti viśeṣaṇasyākiñcitkaratvaṁ syād iti | tad evaṁ hlādiny-ādy-ekatamāṁśa-viśeṣa-pradhānena viśuddha-sattvena yathāyathaṁ śrī-prabhṛtīnām api prādurbhāvo vivektavyaḥ | tatra ca tāsāṁ bhagavati sampad-rūpatvaṁ tad-anugrāhye sampat-sampādaka-rūpatvaṁ sampad-aṁśa-rūpatvaṁ cety-ādi-trirūpatvaṁ jñeyam | tatra tāsāṁ kevala-śakti-mātratvenāmūrtānāṁ bhagavad-vigrahādyaikātmyena sthitis tad-adhiṣṭhātrī-rūpatvena mūrtīnāṁ tu tat-tad-āvaraṇatayeti dvirūpatvam api jñeyam iti dik ||23|| [bhagavat-sandarbha 117]

**viśvanāthaḥ:** tvayā tadānīṁ kathaṁ samādhiḥ kṛta iti tu nopālambhanīyam eva yato bhagavat-samādhir na mad-adhīnaḥ | kintu tad-adhīna evāham ato bhagavat-sphūrter mama naiva samaya-niyama ity āha—sattvam iti | viśuddhaṁ sattvam aprākṛtam antaḥ-karaṇaṁ vasudeva-śabditaṁ vasudeva-śabdenoktaṁ bhavati | yad vā, viśuddhaṁ cic-chakti-vṛtti-mayam aprākṛtaṁ sattvam eva vasudevo bhagavaj-janaka ucyate | kutaḥ ? yad yasmād tatra apāvṛto vigatāvaraṇaḥ pumān īyate prakāśate, sa ca vāsudeva eva | vasudeve bhavati āvirbhavatīti tac-chabdasyārthaḥ | viśuddhe’ntaḥ-karaṇe ca tasyāvribhāvo dṛśyate | ato viśuddhasyāntaḥkaraṇasya madīyasya vasudeveti nāmety avagatam | tataś ca vasaty asmin parameśvara iti vasuś cāprākṛtatvād devaś ceti vasudeva iti tad-vyutpattiś ca gamyate | atas tasmin sattve’ntaḥkaraṇe bhagavān adhokṣajaḥ prākṛtendriyāgocaraḥ sphuran namasā namaskāropalakṣitayā bahuvidha-saparyayā anuvidhīyate paricaryate viśeṣeṇa dhīyate dhāryate iti vā | manaseti pāṭhe manasaiva sevyate atas tadānīṁ mayā sevyamānā bhagavān āsīd iti atas tat-paricaryāyām avakāśābhāvād eva na me bahir anusandhānam abhūd ataḥ kathaya ko me doṣa iti bhāvaḥ ||23||

—o)0(o—

**|| 4.3.24 ||**

tat te nirīkṣyo na pitāpi deha-kṛd

dakṣo mama dviṭ tad-anuvratāś ca ye |

yo viśvasṛg-yajña-gataṁ varoru mām

anāgasaṁ durvacasākarot tiraḥ ||

**śrīdharaḥ :** tat tasmāt tvayā na nirkṣyaḥ | deha-kṛd apīti poṣakatvādibhir aupacārika-pitṛtva-vyāvṛtty-arśam | dviṭ śatruḥ | tad evāha | he varoru, yo dakṣo viśva-sṛjāṁ yajña-gataṁ māṁ niraparādhaṁ tiro’karot tiraskṛtavān |

**krama-sandarbhaḥ :** tat ta ity atra tvayeti citsukhaḥ ||24||

**viśvanāthaḥ :** tat tasmād iti yadi tvaṁ pativratā bhavasīti bhāvaḥ | dehakṛd api piteti poṣakādi-rūpas tu pitā kim uteti bhāvah | śleṣeṇa dehaṁ kṛntatīti bhāvī deha-pātaś ca sūcitaḥ | māṁ tiro’karot tiraścakāra ||24||

—o)0(o—

**|| 4.3.25 ||**

yadi vrajiṣyasy atihāya mad-vaco

bhadraṁ bhavatyā na tato bhaviṣyati |

sambhāvitasya sva-janāt parābhavo

yadā sa sadyo maraṇāya kalpate ||

**śrīdharaḥ :** vipakṣe doṣam āha—yadīti | mad-vaco’tihāyātikramya | yataḥ saṁbhāvitasya su-pratiṣṭhitasya yadā parābhavo bhavati tadā sa parābhavas tasya maraṇāya kalpate ||25||

**krama-sandarbhaḥ :** *na vyākhyātam.*

**viśvanāthaḥ :** vipakṣe doṣam āha yadīti | apahāya atikramya | sambhāvitasya supratiṣṭhitasya yadā parābhavo bhavati | tadā sa parābhavaḥ tasya maraṇāya kalpate ||25||

iti sārārtha-darśinyāṁ harṣiṇyāṁ bhakta-cetasām |

caturthasya tṛtīyo’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

śrī-vidura-maitreya-saṁvāde

umā-rudra-saṁvādo nāma

tṛtīyo’dhyāyaḥ |

|| 4.3 ||

### (4.4)

### caturtho’dhyāyaḥ

# satī-dehotsargaḥ

**|| 4.4.1 ||**

**maitreya uvāca—**

etāvad uktvā virarāma śaṅkaraḥ

patny-aṅga-nāśaṁ hy ubhayatra cintayan |

suhṛd-didṛkṣuḥ pariśaṅkitā bhavān

niṣkrāmatī nirviśatī dvidhāsa sā ||

**śrīdharaḥ :**

caturthe tu patiṁ hitvā gatā pitrāvamānitā |

ruṣā nirbhartsya taṁ yajñe jahau deham itīryate ||

ubhayatrānujñāne balān nivāraṇe ca | suhṛd-didṛkṣur niṣkrāmantī bhavāt pariśaṅkitā punar nirviśantī ca tadā sā satī dvidhā āsa babhūva | na gatā na ca sthitā āndolāvad gatir abhavat ||1||

**krama-sandarbhaḥ :** pariśaṅkinīti citsukhaḥ ||1||

**viśvanāthaḥ :**

adattājñaṁ patiṁ tyaktvā gatā pitrāpy anādritā |

satī caturthe kopena taṁ vigarhya tanuṁ jahau ||o||

ubhayatrānujñāyāṁ balān nivāraṇe ca suhṛd-didṛkṣuḥ sā balān niṣkrāmantī āsa | bhavāt pariśaṅkitā ca punar viśati ceti dvidhā saikā satī dvividhā abhūt | autsukya-śaṅkayor dvayoḥ saṁgrāme tulya-balatvād iti bhāvaḥ ||1||

—o)0(o—

**|| 4.4.2 ||**

suhṛd-didṛkṣā-pratighāta-durmanāḥ

snehād rudaty aśru-kalātivihvalā |

bhavaṁ bhavāny apratipūruṣaṁ ruṣā

pradhakṣyatīvaikṣata jāta-vepathuḥ ||

**śrīdharaḥ :** suhṛdāṁ didṛkṣāyāḥ pratighātena durmanāḥ | aśrūṇāṁ kalābhir leśair ativihvalā vyākulā | aprati-pūruṣaṁ sva-samāna-puruṣāntara-rahitam | pradhakṣyatīva bhasmīkariṣyatīva ruṣā jāto vepathuḥ kampo yasyāḥ ||2||

**krama-sandarbhaḥ :** pradhakṣyatīva bhasmīkariṣyatīva | ātmānam iti śeṣaḥ | viboddhum arhatītivad dāha-gocarībhaviṣyatīveti vā ||2||

**viśvanāthaḥ :** aśrūṇi kalayatīti sā | na vidyate pratipuruṣas tulyo yasya taṁ bhavam | māṁ gantuṁ nānujānīte iti pradhakṣyatīva kaṭākṣair bhasmīkariṣyatīva aikṣata ||2||

—o)0(o—

**|| 4.4.3 ||**

tato viniḥśvasya satī vihāya taṁ

śokena roṣeṇa ca dūyatā hṛdā |

pitror agāt straiṇa-vimūḍha-dhīr gṛhān

premṇātmano yo’rdham adāt satāṁ priyaḥ ||

**śrīdharaḥ :** tatas taṁ vihāya pitror gṛhān agāt | kathaṁ-bhūtam ? yaḥ prītyā tasyai ātmano dehasyārdham adāt | tyāge hetuḥ, straiṇaṁ strī-svabhāvas tena vimūḍhā dhīr yasyāḥ ||3||

**krama-sandarbhaḥ :** tata iti | straiṇyeti māyāpi sā bhagavan-māyayā mohitābhūd iti bhāvaḥ | straiṇeti sambandhoktiḥ ||3||

**viśvanāthaḥ :**  tataś cautsukya-śaṅkayor dvayor āyaty āmautsukyasya prābalye śaṅkāyāḥ parābhave ca taṁ bhavaṁ vihāya dūyatā upatapyamānena pitror gṛhān agāt | katham-bhūtam ? yaḥ premṇā ātmano dehasyārdha-madāt tam | tyāge hetuḥ—straiṇyaṁ strī-svabhāvas tena mūḍhā dhīr yasyāṁ sā ||3||

—o)0(o—

**|| 4.4.4 ||**

tām anvagacchan druta-vikramāṁ satīm

ekāṁ tri-netrānucarāḥ sahasraśaḥ |

sa-pārṣada-yakṣā maṇiman-madādayaḥ

puro-vṛṣendrās tarasā gata-vyathāḥ ||

**śrīdharaḥ :** druta-vikramāṁ śīghraṁ gacchatīm | saha pārṣadair yakṣaiś ca vartamānāḥ | maṇimān madaś cādir yeṣām te | puraḥ purato vṛṣendro yeṣāṁ te gatavyathā nirmayāḥ | rudrātikrameṇa tasyāgamanād āgatavyathā iti vā ||4||

**krama-sandarbhaḥ :** *na vyākhyātam.*

**viśvanāthaḥ :** druta-vikramāṁ nivārayiṣyatīti śaṅkayā padbhyām eva drutaṁ gacchantīṁ pārṣadair yakṣaiś ca saha vartamānāḥ | aho ekākiny evāsmākam abhīṣṭa-devī calatīty āgatā vyathā yeṣāṁ te rudrānucarā iti rudrasyaivābhiprāyam avagamyeti bhāvaḥ ||4||

—o)0(o—

**|| 4.4.5 ||**

tāṁ sārikā-kanduka-darpaṇāmbuja-

śvetātapatra-vyajana-srag-ādibhiḥ |

gītāyanair dundubhi-śaṅkha-veṇubhir

vṛṣendram āropya viṭaṅkitā yayuḥ ||

**śrīdharaḥ :** tāṁ vṛṣendram āropya sārikādibhiḥ krīḍopakaraṇaiḥ śvetātapatrādibhiś ca mahā-rāja-vibhūtibhiḥ saha viṭaṅkitāḥ śobhitāḥ yayuḥ | sārikā paṭhana-nirūpitā pakṣiṇī | gītāyanair gītāśrayaiḥ ||5||

**krama-sandarbhaḥ :** sārikām iti citsukha-pāṭhāntaram | gacchantīm ity arthaḥ | ambujeti citsukhaḥ ||5||

**viśvanāthaḥ :** sārikety ādibhiḥ khelanopakaraṇais tasyāḥ khelana-vyasanitvaṁ gītāyanair dundubhy-ādibhir gāyanī-lāsikyādibhiś ca tasyā gāna-vyasanitvam avadhāryeti bhāvaḥ | śvetātapatrādibhir mahārāja-vibhūtibhiḥ saha viṭaṅkitāḥ śobhitā vā yayuḥ ||5||

—o)0(o—

**|| 4.4.6 ||**

ābrahma-ghoṣorjita-yajña-vaiśasaṁ

viprarṣi-juṣṭaṁ vibudhaiś ca sarvaśaḥ |

mṛd-dārv-ayaḥ-kāñcana-darbha-carmabhir

nisṛṣṭa-bhāṇḍaṁ yajanaṁ samāviśat ||

**śrīdharaḥ :** āsamantādyo veda-ghoṣas tenorjitaṁ śobhamānaṁ yakṣa-saṁbandhi paśu-viśasanaṁ yasmin | yad vā, tenorjitam atiśayitaṁ yajña-vaiśasaṁ parasparaṁ spardhā yasmin | tad yajanaṁ yajña-sthānaṁ samāviśad devī | vibudhaiś ca juṣṭa | mṛdādibhir nisṛṣṭāni nirmitāni bhāṇḍāni pātrāṇi yasmin ||6||

**krama-sandarbhaḥ :** *na vyākhyātam.*

**viśvanāthaḥ :**  yajanaṁ yajña-sthānaṁ kīdṛśam ? āsamantād yo veda-ghoṣas tenojjitaṁ śobhitaṁ yajña-sambandhi-paśu-viśasanaṁ yatra tat | yad vā, yajñe viduṣāṁ śāstra-vicāra-spardhayā paraspara-parā-bubhūṣaiva vaiśasaṁ vibudhaiś ca juṣṭaṁ mṛdādibhir nisṛṣṭāni nirmitāni bhāṇḍāni yatra tat ||6||

—o)0(o—

**|| 4.4.7 ||**

tām āgatāṁ tatra na kaścanādriyad

vimānitāṁ yajña-kṛto bhayāj janaḥ |

ṛte svasṝr vai jananīṁ ca sādarāḥ

premāśru-kaṇṭhyaḥ pariṣasvajur mudā ||

**śrīdharaḥ :** kaścana nādriyat nādṛtavān | yajña-kṛto dakṣād yad bhayaṁ tasmāt | tatra hetuḥ, tena vimānitām | svasṝr jananīṁ ca ṛte vinā | tās tu sādarāḥ pariṣasvajur āliṅgitavatyaḥ | premāśrubhir niruddhaḥ kaṇṭho yāsām ||7||

**krama-sandarbhaḥ :** vimānina iti citsukhaḥ | premṇeti sambandhoktiḥ ||7||

**viśvanāthaḥ :** svasrṝr jananīṁ ca ṛte vinā tāṁ tatra kaścanāpi nādriyat | tatra hetuḥ—yajñakṛto dakṣād yad bhayaṁ tasmāt | tataś ca vimānitāṁ tair anādṛtām api tāṁ svasṝr jananyaḥ sādarāḥ dakṣād abibhyataḥ pariṣasvajuḥ ||7||

—o)0(o—

**|| 4.4.8 ||**

saudarya-sampraśna-samartha-vārtayā

mātrā ca mātṛ-ṣvasṛbhiś ca sādaram |

dattāṁ saparyāṁ varam āsanaṁ ca sā

nādatta pitrāpratinanditā satī ||

**śrīdharaḥ :** aprati-nindatā’nādṛtā satī nādatta gṛhītavatī | katham | saudaryeṇa sodaratvena bhaginīnāṁ yaḥ saṁpraśnas tatra samarthā yogyā yā vārtā tayā saha | tāṁ ca nādatta nāśṛṇod ity arthaḥ ||8||

**krama-sandarbhaḥ :** *na vyākhyātam.*

**viśvanāthaḥ :** saudaryāṇāṁ bhaginī-gaṇānāṁ sampraśnaiḥ kuśala-praśnaiḥ samarthā yogyā yā vārtā tayā saha dattāṁ saparyāṁ nādatta na gṛhītavatī | kuśala-praśne na pratyuvāca—āsanādikaṁ ca na pasparśety arthaḥ | tatra hetur apratinandit anādṛtā ||8||

—o)0(o—

**|| 4.4.9 ||**

arudra-bhāgaṁ tam avekṣya cādhvaraṁ

pitrā ca deve kṛta-helanaṁ vibhau |

anādṛtā yajña-sadasy adhīśvarī

cukopa lokān iva dhakṣyatī ruṣā ||

**śrīdharaḥ :** na vidyate rudrasya bhāgo yasmiṁs tam | deve rudre kṛtaṁ helanam avajñām āhnānādy akaraṇāt ||9||

**krama-sandarbhaḥ :** *na vyākhyātam.*

**viśvanāthaḥ :** āhūti-mantrān śṛṇvatī rudra-bhāga-hīnam adhvaram avekṣya deve śrī-rudre svasyāvahelanāt kṛta-helanaṁ jñātvā cukopa ||9||

—o)0(o—

**|| 4.4.10 ||**

jagarha sāmarṣa-vipannayā girā

śiva-dviṣaṁ dhūma-patha-śrama-smayam |

sva-tejasā bhūta-gaṇān samutthitān

nigṛhya devī jagato’bhiśṛṇvataḥ

**śrīdharaḥ :** jagarha ninditavatī | amarṣeṇa kopena vipannā’vyaktā tathā | śivaṁ dveṣṭīti śiva-dviṭ tam | dhūma-pathaḥ karma-mārgas tatra śramo’bhyāsas tena smayo garvo yasya | dakṣa-vadhāya samutthitān svājñayā nigṛhya nivārya ||10||

**krama-sandarbhaḥ :** *na vyākhyātam.*

**viśvanāthaḥ :**  amarṣeṇa kopena vipannayā sa-gadgadayā dhūma-pathe karma-mārge śrameṇābhyāsena smayo garvo yasya tam | dakṣa-vadhāya samutthitān svājñayā nigṛhya nivārya ||10||

—o)0(o—

**|| 4.4.11 ||**

**devy uvāca—**

na yasya loke’sty atiśāyanaḥ priyas

tathāpriyo deha-bhṛtāṁ priyātmanaḥ |

tasmin samastātmani mukta-vairake

ṛte bhavantaṁ katamaḥ pratīpayet ||

**śrīdharaḥ :** nindām evāha—na yasyeti trayodaśabhiḥ | mukta-vairake tyakta-virodhe tasmin śive bhavantam ṛte vinā katamaḥ pratīpayet pratikūlam ācaret | vairābhāve hetavaḥ, yasya loke atiśāyano’tiśayito nāsti | tathā priyaś cāpriyaś ca nāsti | samāsa-pāṭhe’tiśayena priyo nāsti | deha-bhṛtāṁ priyo’yam ātmā tasya | samastasyātmani kāraṇa-bhūte samasta-rūpa iti vā ||11||

**krama-sandarbhaḥ :** pratīyata iti citsukhaḥ ||11||

**viśvanāthaḥ :** garhām evāha—trayodaśabhiḥ | na yasyeti atiśāyanaḥ yasmād adhiko nāsti īśvaratvāt | priyaś cāpriyaś ca nāsty ātmārāmatvāt | nirvisarga-pāṭhe atiśāyanaś ca priyaś cetītaretara-yoge’pi sarvo dvandvo vibhāṣayaikavad bhavatīty ekatvam | ū-kāro’ca hrasva-dīrgha-pluta itivat | atha ca deha-dhāriṇāṁ priyātmanaḥ priyātma-svarūpasya tasmin samastātmani sarva-jagat-kāraṇe bhavantaṁ vineti bhavān eva pratīpayet pratīpaṁ pratikūlaṁ kuryāt | yad vā, ṛte, satya-rūpe tasmin mukta-vairake sati bhagavantaṁ kaḥ pratīpayet samucitācaraṇena pratikūlaṁ kuryāt ? ete yājñika-sadasyādayas tu tvad-dattair annaiḥ kukṣimbharā eva, kintu sa rudra eva vā tadīyo vā kaścid eva pratīpayed iti bhāvaḥ ||11||

—o)0(o—

**|| 4.4.12 ||**

doṣān pareṣāṁ hi guṇeṣu sādhavo

gṛhṇanti kecin na bhavādṛśo dvija |

guṇāṁś ca phalgūn bahulī-kariṣṇavo

mahattamās teṣv avidad bhavān agham ||

**śrīdharaḥ :** tasya ca pratikūla-karaṇaṁ dvedhā | mahattama-droheṇa, sākṣāt tad-droheṇa ca | tatra puruṣāṇāṁ cāturvidhyaṁ vadantī mahattama-droham āha—doṣān iti dvābhyām | he dvijety adhikṣepaḥ | bhavādṛśās tvad-vidhā asūyakāḥ pareṣāṁ guṇeṣu doṣān eva gṛhṇanti, na tu guṇān | kecin madhyasthā guṇeṣu doṣān na gṛhṇanti, kintu yathā-sthitān guṇa-doṣān vivekena gṛhṇanti, te tu mahānta ucyante | sādhavas tu kevalaṁ guṇān eva gṛhṇanti, na doṣān, te tu mahattarā ucyante | mahattamās tu doṣān na gṛhṇanty eva, te ca pratyuta phalgūṁs tucchān api guṇān bahulīkurvantīti kariṣṇavo bhavanti | teṣu bhavān agham avidat viditavān kalpitavān ity arthaḥ | tac ca, brahmiṣṭhān abhibhūya [bhā.pu. 4.3.3] ity anena sūcitam ||12||

**krama-sandarbhaḥ :** kecid asādhāraṇāḥ sādhavo guṇeṣv eva doṣān na gṛhṇanti, prakāra-viśeṣeṇa guṇāntaḥ-pātitayaiva manyate | ataḥ sādhāraṇās tu te guṇān doṣāṁś ca yathāvad eva manyanta ity arthaḥ | tad evaṁ sādhavo mahāntaḥ, teṣv asādhāraṇās tu mahattarāḥ | mahattamāḥ punas tucchān api guṇān bahulīkariṣṇavo bhavanti | svabhāvata eva pracuratayā manyante | ca-kārād doṣān api guṇān manyanta evety arthaḥ | bhavādṛśās tu tathā tathā na, kintu tat-tad-viparīta-bhāvāḥ | guṇa-doṣayor yathāvad amananāt, guṇānāṁ doṣatayā grahaṇāt, tucchasyāpi doṣasya prācurya-mananāt pūrvasmāc ca | atas te krameṇāsato’sattarā asattamāś ca jñeyāḥ | atrāsattameṣu guṇānāṁ doṣatayā grahaṇam api vartata iti pūrvasmāc ceti yuktam | ta ete bhavādṛśā bhavad-upameyāḥ sādhāraṇa-guṇi-jana-virodhitvāt | bhavāṁs tu mahattameṣv api tathā-mananāt sarvādhama eva, kim uta sākṣāc-chrī-śive’pīty arthaḥ ||12||

**viśvanāthaḥ :** asādhos tava sabhāyām ete khalv asādhava eveti vaktuṁ sādhūn asādhuṁś ca lakṣayati—doṣān iti | pareṣāṁ doṣān api guṇeṣu prakāra-viśeṣeṇa guṇāntaḥ-pātitayaiva ye gṛhṇanti, yathā “kaṭhora-bhāṣitvaṁ yad apy asya doṣaḥ, tad api hita-kāritvād ayaṁ roga-nivartako nimba-rasa iva guṇa eva” ity evaṁ te sādhavo mahānta eva kecid bhavanti |

he dvijety adhikṣepaḥ | tatra na bhavādṛśā iti, bhavādṛśās tu guṇān api doṣāntaḥ-pātitayaiva gṛhṇanti, yathā “asya yat paropakāritvaṁ, tat para-dravya-jighṛkṣayaiveti doṣa evāyam” ity evaṁ te khalv asādhava eva |

ye tu doṣān apaśyanto guṇān eva gṛhṇanti, yathā “vaṇig ayam ātitheyo nistīrṇaḥ” ity evaṁ te mahattarāḥ | ye guṇān eva gṛhṇanti, na tu doṣān | “tyakta-parigrahaḥ bhikṣur ayam udara-pūram anna-mātraṁ yathā tathā gṛhṇāti, na tu daridro[[2]](#footnote-2) bahvāśī” ity evam |

tathaiva ye doṣān eva gṛhṇanti, na tu guṇān, yathā “bhikṣur ayam udara-pūraṁ snigdhānnaṁ yad atti, tad ayaṁ kāmī bhraṣṭo mantavyaḥ” ity evaṁ te asādhutarāḥ |

ye tu phalgūṁs tucchān api guṇān bahulī-kariṣṇavo bahulī-karaṇa-śīlāḥ, kim uta phalgūn doṣāṁs tu naiva paśyanti, yathā “śītārtatvād eva madīya-vastram apaharann api, śastra-pāṇitve’pi dayālutvād eva na hinasti, tad ayaṁ dhanyaḥ” ity evaṁ te mahattamāḥ |

tathaiva ye tucchān api doṣān bahulī-kariṣṇavo guṇān naiva gṛhṇanti, yathā “virakto’yaṁ vanam apahāya yad gṛhastha-gṛheṣu vasati, tat pracura-dhanaṁ corayitu-kāmaḥ” ity evaṁ te asādhutamāḥ |

ye tu guṇābhāve’pi pareṣāṁ guṇān eva paśyanti, yathā “jagaty asmin ke’pi duṣṭā na santi, sarva eva sādhavaḥ” ity evaṁ te mahattamāḥ |

tathaiva doṣābhāve’pi pareṣāṁ doṣān eva paśyanti, yathā “jagaty asmin ke’pi śiṣṭā na santi, sarva eva duṣṭāḥ” iti te atyasādhutamāḥ |

ity evaṁ sattva-tāratamyena sādhava iti sādhūnāṁ dvaividhye’py uktena tamap-pratyayena yukta-sambhavena ca mahatāṁ cāturvidhyam āyātam | tathaiva tamap-tāratamyena **na bhavādṛśā** iti, **avidad bhavān agham** ity ābhyām asādhūnām api dvaividhye’pi yuktyā cāturvidhyaṁ jñeyam |

evaṁ ca deha-bhṛtāṁ priyātmanaḥ, tasmin samastātmani mukta-vairaka [bhā.pu. 4.4.11] ity ādinā śrī-rudrasya sarvatrāpi prītimattvena sarvatrādoṣa-dṛṣṭyā ca atimahattamatvam | “teṣv avidad bhavān agham” ity anena tasmin śrī-rudre doṣa-mātra-darśanāt, tasya ca sarvātmakatvāt sarva-jagaty eva doṣa-dṛṣṭi-prāptyā, codite parameṣṭhinā [bhā.pu. 4.2.16] ity anena brahmaṇy api doṣa-dṛṣṭyā, brahmiṣṭhān abhibhūya [bhā.pu. 4.3.3] ceti mahatsv apy aparādhena ca dakṣasya atyasattamatvaṁ dhvanitam ||12||

—o)0(o—

**|| 4.4.13 ||**

nāścaryam etad yad asatsu sarvadā

mahad-vinindā kuṇapātma-vādiṣu |

serṣyaṁ mahāpūruṣa-pāda-pāṁsubhir

nirasta-tejaḥsu tad eva śobhanam ||

**śrīdharaḥ :** etac ca durjaneṣu yuktam evety āha—neti | kuṇapaṁ jaḍaṁ śarīraṁ tad evātmeti vadanti ye teṣu | īrṣyā akṣāntiḥ | serṣyaṁ yathā bhavaty evaṁ mahatāṁ vinindeti yad etad āścaryaṁ na bhavati serṣyaṁ nirastaṁ tejaḥ prabhāvo yeṣām iti vā | yadyapi mahā-puruṣāḥ sva-nindāṁ sahante tathāpi tat-pāda-reṇavas tad-asahamānās teṣāṁ tejo nirasyanti | ato’śakteṣu mahan-nindanam evocitam ity arthaḥ ||13||

**krama-sandarbhaḥ :** etac ca nāścaryam | anāścaryatve hetuḥ—kuṇapeti | eṣāṁ śuddham ātmānaṁ tyajatām aśuddhe tasminn upādeya-buddhīnāṁ kim āścaryam iti bhāvaḥ | sopahāsam āha—tejo’ntara-rahiteṣu mṛtakeṣu bhīṣaṇatvam iva | tad eva tejastva-khyāpanāt śobhanaṁ gauravāpādakaṁ nānyat kim apy astīti taiḥ kim anyat kartavyam iti bhāvaḥ | pāda-pāṁśu-śabdenātra prabhāva-leśo lakṣyate | lakṣaṇā ceyaṁ teṣām atitucchatva-vyañjanārthā | serṣyā iti citsukhaḥ ||13||

**viśvanāthaḥ :** etac ca tvādṛśeṣu durjaneṣu ucitam evety āha—neti | kuṇapaṁ jaḍaṁ śarīraṁ tad evātmeti vadanti ye teṣu asatsu yā sarvadāpi mahad-vinindā etad āścaryaṁ na | kīdṛśeṣu ? pāṁśubhiḥ kartṛbhiḥ serṣyaṁ yathā syāt tathā nirastaṁ tejaḥ prabhāvo yeṣām teṣu | yadyapi mahāntaḥ sva-nindāṁ sahante, tathāpi tat-pāda-reṇavas tad-asahamānās teṣāṁ tejo nirasyantīty arthaḥ | ato’satsu mahad-vinindanam eva samucita-phala-dāyakatvāt śobhanam ||13||

—o)0(o—

**|| 4.4.14 ||**

yad dvy-akṣaraṁ nāma gireritaṁ nṛṇāṁ

sakṛt prasaṅgād agham āśu hanti tat |

pavitra-kīrtiṁ tam alaṅghya-śāsanaṁ

bhavān aho dveṣṭi śivaṁ śivetaraḥ ||

**śrīdharaḥ :** tad evaṁ mahattama-droham uktvā tasminn eva kṛtaṁ droham āha—yad iti dvābhyām | yad yasya dvy-akṣara-mātraṁ śiva iti tat prasiddhaṁ nāma nṛṇāṁ sarveṣām āśv aghaṁ sarvaṁ hanti | kevalaṁ giraiveritam uccāritaṁ natu manaḥ-pūrvakam | tat tu sakṛd api prasaṅgād api | taṁ śivaṁ dveṣṭi | na laṅghyaṁ śāsanam ājñā yasya | aho śivetaro’maṅgala-rūpaḥ ||14||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.15 ||**

yat-pāda-padmaṁ mahatāṁ mano-'libhir

niṣevitaṁ brahma-rasāsavārthibhiḥ |

lokasya yad varṣati cāśiṣo’rthinas

tasmai bhavān druhyati viśva-bandhave ||

**śrīdharaḥ :** pāpa-haratvam uktvā bhukti-mukti-pradatvena śivaṁ varṇayanty āha | yasya pāda-padmaṁ manāṁsy evālayas taiḥ | brahma-raso brahmānandaḥ sa evāsavo makarandas tad arthibhiḥ | yac cārthinaḥ sakāmasya lokasya tās tā āśiṣo varṣati ||15||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.16 ||**

kiṁ vā śivākhyam aśivaṁ na vidus tvad anye

brahmādayas tam avakīrya jaṭāḥ śmaśāne |

tan-mālya-bhasma-nṛkapāly avasat piśācair

ye mūrdhabhir dadhati tac-caraṇāvasṛṣṭam ||

**śrīdharaḥ :** yad uktaṁ śivāpadeśo hy aśiva iti, yac coktaṁ pretāvāseṣv ity-ādi tad ākṣipanty āha—kiṁ veti | yo jaṭā avakīrya śmaśāne’vasad vasati sma | tasya śmaśānasya mālyāni bhasmāni nṛ-kapalāni ca bhūṣaṇatvena santi yasya | taṁ tvatto’nye na viduḥ kim, vidanty eveti cen na, tathā sati teṣāṁ tad dāsyānupapatter ity āha | tac caraṇād avasṛṣṭaṁ galitaṁ nirmālyaṁ mūrdhabhir dhārayanti ||16||

**krama-sandarbhaḥ :** kiṁ veti, vā-śabdaḥ kaṭākṣe | kiṁ kim iti na vidur iti hetu-jijñāsayā tasyāsūyā-mātrātmatā-khyāpanāya | yadi ca kim iti śiraś-cālane | tathāpi sopahāsatayā vedanābhāva eva tātparyam | sopahāsatvenaiva viśuddhaṁ hetum āha—ye mūrdheti ||16||

**viśvanāthaḥ :**

—o)0(o—

**|| 4.4.17 ||**

karṇau pidhāya nirayād yad akalpa īśe

dharmāvitary asṛṇibhir nṛbhir asyamāne |

chindyāt prasahya ruśatīm asatīṁ prabhuś cej

jihvām asūn api tato visṛjet sa dharmaḥ ||

**śrīdharaḥ :** idānīṁ dehaṁ tyaktukāmā dharma-tattvam āha | karṇāvācchādya nirgacchet | yad yadi martuṁ mārayituṁ vā kalpo na bhavati | kadā | dharmāvitari dharma-rakṣake īśe svāminy asṛṇibhir niraṅkuśair nṛbhir asyamāne’dhikṣipyamāṇe | prabhuḥ śaktaś cet | ruśatīm akalyāṇa-vādinīm | prasahya balā icchan dyāt | tato’pi svayaṁ prāṇān visṛjed iti yat sa dharmaḥ ||17||

**krama-sandarbhaḥ :** karṇāv iti | atisāmarthye adhikṣepaka jihvā-ccheda-sva-prāṇa-tyāgau | samarthena tu nindaka-jihvā chettavyā | tatrāpy asamarthena sva-prāṇa-parityāgo’pi kartavya iti | tato nyūnatve—asamarthena tac-cheda-tat-tyāga-sakarṇa-pidhāna-nirgamā jñeyāḥ | nindakān nindana-sthānād apagamaś cāsamarthasyaiveti ||17||

**viśvanāthaḥ :**

—o)0(o—

**|| 4.4.18 ||**

atas tavotpannam idaṁ kalevaraṁ

na dhārayiṣye śiti-kaṇṭha-garhiṇaḥ |

jagdhasya mohād dhi viśuddhim andhaso

jugupsitasyoddharaṇaṁ pracakṣate ||

**śrīdharaḥ :** tava tvatta utpannam | śiti-kaṇṭho nīla-kaṇṭhas tan nindakāt | pramādād āpannasyāpavitrasya tvyāgaṁ vinā na śuddhir iti dṛṣṭāntenāha | jagdhasya bhakṣitasyānn asyoddharaṇaṁ vamanam eva puṁso viśuddhiṁ pracakṣate ||18||

**krama-sandarbhaḥ :** yasmāc chrī-śiva-khyāti-saṅkocāt tac-chede samarthā nāham atas tavety ādi-jugupsitasya jagdhasyāpathāsyāndhaso’nnasyoddharaṇaṁ vamanam eva viśuddhiṁ roga-śāntim ||18||

**viśvanāthaḥ :** ahaṁ tu sarvaiśvaryāt sarva-sāmarthyāc ca tvāṁ svaṁ ca brahmāṇḍa-koṭīr api hantuṁ śaknuvaty api sva-bhāryā-dvārā śiva eva dakṣaṁ jaghāneti śiva-yaśo-hāni-bhītyā tvāṁ na hanmi, sva-prāyaścittaṁ tu kariṣyāmy evety are pāpin ! sva-cakṣurbhyāṁ paśyety āha—ata iti | tava tvattaḥ pramādād gṛhītasyāpavitra-vastunas tyāgaṁ vinā na śuddhir ity arthāntara-nyāsenāha—jagdhasya bhuktasyāndhaso’nnasya uddharaṇaṁ vamanam ||18||

—o)0(o—

**|| 4.4.19 ||**

na veda-vādān anuvartate matiḥ

sva eva loke ramato mahā-muneḥ |

yathā gatir deva-manuṣyayoḥ pṛthak

sva eva dharme na paraṁ kṣipet sthitaḥ ||

**śrīdharaḥ :** yad uktaṁ lupta-kriyāyāśucaya iti tat praty āha—neti | veda-vādān vidhi-niṣedha-rūpān sva eva loke svātmany eva rama-māṇasya mahato muneḥ samyag viraktasya matir nānuvartate, nivṛttādhikāratvāt | adhikāra-bhede dṛṣṭāntaḥ, yathā devānāṁ gatir ākāśa eva manuṣyāṇāṁ pṛthivyām eva | ataḥ sva eva dharma pravṛtti-lakṣaṇe nivṛtti-lakṣaṇe vā sthitaḥ san param anyaṁ dharme puruṣaṁ vā na kṣipen na nindet, vyavasthitādhikāratvenobhayoḥ satyatvāt | na kṣiped eveti vānvayaḥ ||19||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.20 ||**

karma pravṛttaṁ ca nivṛttam apy ṛtaṁ

vede vivicyobhaya-liṅgam āśritam |

virodhi tad yaugapadaika-kartari

dvayaṁ tathā brahmaṇi karma narcchati ||

**śrīdharaḥ :** etad evopapādayanty āha | pravṛttam agni-hotrādi, nivṛttaṁ śama-damādi, ṛtaṁ satyam eva yato deve āśritaṁ vihitam | tac ca vivicya vyavasthayāśritaṁ na tv aviśeṣeṇa | vyavasthām evāha | ubhayaṁ rāga-vairāgya-lakṣaṇaṁ liṅgaṁ cihnam adhikāri-viśeṣaṇaṁ yasmiṁs tat |

nanu, yāvaj jīvam agni-hotraṁ juhoti, śānto dāntaḥ ity-ādiṣu naivaṁ vyavasthā pratīyate ? satyam, tathāpy ubhayor ekādhikāra-virodhāt tathā paryavasyatīty āha | yugapad-bhāvo yaugapadaṁ yaugapadenaikasmin kartari tat karma-dvayaṁ virodhi |

nanu tarhi nivṛttaṁ karma śivenāpi kartavyam eva na ? ity āha—brahmaṇi sadāśive kiñcid api karma na ṛcchati na prāpnoti | ato yathā pravṛtta-nivṛttayoḥ paraspara-dharmākaraṇena doṣas tatheśvare etad ubhaya-dharmākaraṇe’pīti bhāvaḥ ||20||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.21 ||**

mā vaḥ padavyaḥ pitar asmad-āsthitā

yā yajña-śālāsu na dhūma-vartmabhiḥ |

tad-anna-tṛptair asu-bhṛdbhir īḍitā

avyakta-liṅgā avadhūta-sevitāḥ ||

**śrīdharaḥ :** citā-bhasma-kṛta-snānas tathā nagna ity-ādinā yo bhogādy-abhāva uktas tatrāha | he pitaḥ, asmābhir āsthitā āśritāḥ padavyo’ṇimādi-samṛddhayo vo yuṣmākaṁ mā | na santīty arthaḥ | yato vaḥ padavyo yajña-śālāsv eva bhavanti | tāś ca tad-annena yajña-gatenānnena tṛptaiḥ kevalam īḍitā dhūma-vartmabhiś ca bhujyante | yā asmat padavyas tās tu naivaṁ bhūtāḥ kiṁ tv avyakta-liṅgāḥ na vyaktaṁ liṅgaṁ hetur yāsām, icchā-mātra-prabhavatvāt | avadhūtair brahma-vidbhiḥ sevitāḥ | ato’ham āḍhyaḥ, rudro daridra iti garvaṁ mā kṛthā iti bhāvaḥ ||21||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.22 ||**

naitena dehena hare kṛtāgaso

dehodbhavenālam alaṁ kujanmanā |

vrīḍā mamābhūt kujana-prasaṅgatas

taj janma dhig yo mahatām avadya-kṛt ||

**śrīdharaḥ :** kiṁ bahunoktenemaṁ dehaṁ tyakṣyāmy evety āha dvābhyām | etena nālaṁ na pūryate kim | api tv alam eva | kathaṁ bhūtena | ku-janmanā | tad evāha | hare, kṛtāparādhasya tava dehād udbhūtenotpannena | nanu ślāghyo’yaṁ dehaḥ kathaṁ tyājyas tatrāha | ku-janasya tava prasaṅgataḥ saṁbandhān mama lajjā’bhūt | ato yo mahatām apriya-kartā tasmād yaj janma tad dhik | tvat-saṁbandhād aślaghyam ity arthaḥ ||22||

**krama-sandarbhaḥ :** alaṁ-śabdo’tra nivāraṇe | alaṁ bhūṣaṇa-paryāpti-śakti-vāraṇa-vācakam ity amaraḥ | nivāraṇaṁ ca prayojanābhāvaḥ | yathā alam ativistareṇety ādau | tasya ca vīpsātiśaye | nañ cātra śivaś cālane | tataś cāyam arthaḥ—etena dehena mama vrīḍā nābhūt kim ? api tv abhūd eva | tasmād etenātyartham eva prayojanaṁ nāstīti | yad vā, etenālaṁ prayojnābhāvo na, api tu prayojanābhāva eva | tasmād etenālam evety arthaḥ ||22||

**viśvanāthaḥ :**

—o)0(o—

**|| 4.4.23 ||**

gotraṁ tvadīyaṁ bhagavān vṛṣadhvajo

dākṣāyaṇīty āha yadā sudurmanāḥ |

vyapeta-narma-smitam āśu tadāhaṁ

vyutsrakṣya etat kuṇapaṁ tvad-aṅgajam ||

**śrīdharaḥ :** kiṁ ca, parihāsādiṣu vinodenāpi dākṣāyaṇīti saṁbodhayaṁs tvadīyaṁ tvat-saṁbandha-vācakaṁ gotraṁ nāma yadā vṛṣa-dhvaja āha gṛhṇāti tadāhaṁ vyapeta-narma-smitaṁ yathā bhavaty evaṁ su-durmanā ati-duḥkhita-cittā bhavāmi | tat tasmād dhi niścitam etat kuṇapa-prāyaṁ vyutsrakṣye tyakṣyāmi ||23||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.24 ||**

**maitreya uvāca**—

ity adhvare dakṣam anūdya śatru-han

kṣitāv udīcīṁ niṣasāda śānta-vāk |

spṛṣṭvā jalaṁ pīta-dukūla-saṁvṛtā

nimīlya dṛg yoga-pathaṁ samāviśat ||

**śrīdharaḥ :** dakṣaṁ pratyanuvādaṁ kṛtvā śatru-han | krodhādi-ripu-ghātin | udīcīm udīcyāṁ diśi | pāṭhāntare udaṅ-mukhī | śānta-vāk gṛhīta-maunā | jalaṁ spṛṣṭvācamya | dṛk dṛśam ||24||

**krama-sandarbhaḥ :** pīta-dukūlety api tādṛśyās tad-avasthāyām ācāratayā jñeyam | satīti pūrveṇānvayaḥ ||24||

**viśvanāthaḥ :**

—o)0(o—

**|| 4.4.25 ||**

kṛtvā samānāv anilau jitāsanā

sodānam utthāpya ca nābhi-cakrataḥ |

śanair hṛdi sthāpya dhiyorasi sthitaṁ

kaṇṭhād bhruvor madhyam aninditānayat ||

**śrīdharaḥ :** yoga-mārgam evāha—kṛtveti | anilau prāṇāpānāv ūrdhvādhovṛtti-karau nirodhena samānāv eka-rūpau mābhicakre kṛtvā tata udānam utthāpya dhiyā saha hṛdi sthāpayitvā kaṇṭha-mārgeṇa bhruvor madhyam anayat ||25||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.4.26 ||**

evaṁ sva-dehaṁ mahatāṁ mahīyasā

muhuḥ samāropitam aṅkam ādarāt |

jihāsatī dakṣa-ruṣā manasvinī

dadhāra gātreṣv anilāgni-dhāraṇām ||

**śrīdharaḥ :** mahatāṁ pūjyatamena śrī-rudreṇa ||26||

**krama-sandarbhaḥ :** *na vyākhyātam.*

**viśvanāthaḥ :** mahatāṁ mahīyasā śrī-rudreṇa ||26||

—o)0(o—

**|| 4.4.27 ||**

tataḥ sva-bhartuś caraṇāmbujāsavaṁ

jagad-guroś cintayatī na cāparam |

dadarśa deho hata-kalmaṣaḥ satī

sadyaḥ prajajvāla samādhijāgninā ||

**madhvaḥ :**

**śrīdharaḥ :** caraṇāmbuje āsavaṁ bhajanānandam | bhartur aparaṁ na dadarśa | dehaś ca sadyaḥ prajvalito’bhūt | samādhinā yo’gnis tena ||27||

**krama-sandarbhaḥ :** dehe hata-kalmaṣeti sambandhoktiḥ | tathā ca vyākhyā—dehe tad-upalakṣite hīrdīti ||27||

**viśvanāthaḥ :**

—o)0(o—

**|| 4.4.28 ||**

tat paśyatāṁ khe bhuvi cādbhutaṁ mahad

hā heti vādaḥ sumahān ajāyata |

hanta priyā daivatamasya devī

jahāv asūn kena satī prakopitā ||

**śrīdharaḥ :** sve bhuvi ca hā hety ādi-vādaḥ | tam evāha | hanteti viṣāde daivatam asya priyā kena dakṣeṇa prakopitā satī ||28||

**krama-sandarbhaḥ :** *na vyākhyātam.*

**viśvanāthaḥ :** daivatamasya pūryatamasya priyā kena dakṣeṇa prakopitā satī asūn jahāv iti loka-pratītiḥ ||28||

—o)0(o—

**|| 4.4.29 ||**

aho anātmyaṁ mahad asya paśyata

prajāpater yasya carācaraṁ prajāḥ |

jahāv asūn yad-vimatātmajā satī

manasvinī mānam abhīkṣṇam arhati ||

**śrīdharaḥ :** mahad anātmyaṁ daurjanyam | asya sarvatra sneha eva nyāyya ity āhuḥ, yasyeti | yena vimatā’vajñātā ||29||

**krama-sandarbhaḥ :** *na vyākhyātam.*

**viśvanāthaḥ :** anātmyaṁ jīvan-mṛtatvam asya dakṣasya na vidyate ātmā yasya sa mṛtakas tasya bhāvaḥ anātmyaṁ samjñā-pūrvaka-vidhitvenānityatvād vṛddhy-abhāvaḥ | yasyeti sarvatraiva sneha ucitaḥ | atha ca, sva-kanyāyām api snehābhāva iti jīvan-mṛtatvam eveti bhāvaḥ | ātmajā tatrāpi satī tatrāpi manasvinīti dhik dakṣam iti bhāvaḥ ||29||

—o)0(o—

**|| 4.4.30 ||**

so’yaṁ durmarṣa-hṛdayo brahma-dhruk ca

loke’pakīrtiṁ mahatīm avāpsyati |

yad-aṅgajāṁ svāṁ puruṣa-dviḍ udyatāṁ

na pratyaṣedhan mṛtaye’parādhataḥ ||

**śrīdharaḥ :** durmarṣam aty-asahanaṁ hṛdayaṁ yasya | loke jana-madhye | ca śabdān narakaṁ ca | yad yataḥ svīyām aṅga-jāṁ sutām aparādhaṭaḥ svāvajñayā mṛtaye maraṇāyodyatāṁ na nivāritavān | puruṣa-dviṭ śiva-dveṣī ||30||

**krama-sandarbhaḥ :** brahma-bandhur iti kvacit | loke cāpakīrtim asatīm ity eva pāṭhaḥ | bahutra sad api pāṭhāntaraṁ nāṅgīkṛtam | ca-śabdān narakaṁ ceti vyākhyānāt ||30||

**viśvanāthaḥ :** durmarṣa-hṛdayaḥ atyasahiṣṇu-manāḥ puruṣa-dviṭ śiva-dveṣī aparādhataḥ svāvajñayā mṛtaye maraṇāya udyatāṁ na nivāritavān ||30||

—o)0(o—

**|| 4.4.31 ||**

vadaty evaṁ jane satyā dṛṣṭvāsu-tyāgam adbhutam |

dakṣaṁ tat-pārṣadā hantum udatiṣṭhann udāyudhāḥ ||

**śrīdharaḥ :** adbhutaṁ dṛṣṭvā ca |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.4.32 ||**

teṣām āpatatāṁ vegaṁ niśāmya bhagavān bhṛguḥ |

yajña-ghna-ghnena yajuṣā dakṣiṇāgnau juhāva ha ||

**śrīdharaḥ :** yajña-ghnān hantīti yajña-ghna-ghnaṁ tenāpahataṁ rakṣa ity-ādinā |

**krama-sandarbhaḥ :** *na vyākhyātam.*

**viśvanāthaḥ :** yajñaghnān hantīti tenāpahataṁ rakṣa ity ādinā ||32||

—o)0(o—

**|| 4.4.33 ||**

adhvaryuṇā hūyamāne devā utpetur ojasā |

ṛbhavo nāma tapasā somaṁ prāptāḥ sahasraśaḥ ||

**śrīdharaḥ :** adhvaryuṇā bhṛguṇā | ye tapasā somaṁ prāptās te ṛbhavo nāma devā utthitāḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.4.34 ||**

tair alātāyudhaiḥ sarve pramathāḥ saha-guhyakāḥ |

hanyamānā diśo bhejur uśadbhir brahma-tejasā ||

**śrīdharaḥ :** brahma-tejaso-śadbhir dedīpyamānaiḥ |

**krama-sandarbhaḥ :** *na vyākhyātam.*

**viśvanāthaḥ :** brahma-tejasā uśadbhir dīpyamānaiḥ ||34||

iti sārārtha-darśinyāṁ harṣiṇyāṁ bhakta-cetasām |

caturthasya caturtho’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

satī-dehotsargo nāma caturtho’dhyāyaḥ |

||4.4||

### 

### (4.5)

### pañcamo’dhyāyaḥ

# dakṣa-yajña-vidhvaṁsanaṁ nāma

**|| 4.5.1 ||**

**maitreya uvāca—**

bhavo bhavānyā nidhanaṁ prajāpater

asat-kṛtāyā avagamya nāradāt |

sva-pārṣada-sainyaṁ ca tad-adhvararbhubhir

vidrāvitaṁ krodham apāram ādadhe ||

**śrīdharaḥ :**

pañcame tu satī-deha-tyāgam ākarṇya śaṅkaraḥ |

vīrabhadraṁ ruṣotpādya tena dakṣam aghātayat ||

prajā-pater hetor nidhanam | kutaḥ ? tenāsat-kṛtāyāḥ | tasyādhvare ṛbhavo devās taiḥ ||1||

**krama-sandarbhaḥ :** tad-adhvara-rtvig-vidrāvitam iti citsukhaḥ ||1||

**viśvanāthaḥ :**

pañcame śruta-vṛttāntaḥ kupyān dakṣam aghātayat |

utkṛtya sva-jaṭotthena vīrabhadreṇa dhūrjaṭiḥ ||

prajāpater hetor nidhanam | kutaḥ tenāsatkṛtāyāḥ tasyādhvare ye ṛbhavo devās taiḥ ||1||

—o)0(o—

**|| 4.5.2 ||**

kruddhaḥ sudaṣṭauṣṭha-puṭaḥ sa dhūrjaṭir

jaṭāṁ taḍid-vahni-saṭogra-rociṣam |

utkṛtya rudraḥ sahasotthito hasan

gambhīra-nādo visasarja tāṁ bhuvi ||

**śrīdharaḥ :** sa dhūrjaṭiḥ rudro ghoraḥ san jaṭām utkṛtyotpāṭyotthitaḥ saṁs tāṁ bhuvi visasarja | sudaṣṭa oṣṭha-puṭo yena | taḍitāṁ vahnīnāṁ ca saṭā jvālās tadvad ugraṁ rocir yasyās tām ||2||

**krama-sandarbhaḥ :** *na vyākhyātam.*

**viśvanāthaḥ :** saṭā jvālāḥ rudro ghoraḥ san ||2||

—o)0(o—

**|| 4.5.3 ||**

tato’tikāyas tanuvā spṛśan divaṁ

sahasra-bāhur ghana-ruk tri-sūrya-dṛk |

karāla-daṁṣṭro jvalad-agni-mūrdhajaḥ

kapāla-mālī vividhodyatāyudhaḥ ||

**śrīdharaḥ :** tato jaṭāyāḥ sakāśād ati-kāyo vīrabhadro jāta iti śeṣaḥ | tanuvā tanvā dehena divaṁ spṛśan | atyucca ity arthaḥ | ghana-ruk kṛṣṇa-varṇaḥ | trayaḥ sūryā iva dṛśo yasya | karālās tuṅgā daṁṣṭrā yasya | jvalad-agnir iva mūrdhajā yasya | kapāla-mālā-yuktāḥ | vividhāny udyatāny āyudhāni yasya ||3||

**krama-sandarbhaḥ :** *na vyākhyātam.*

**viśvanāthaḥ :** tato jaṭāyāḥ tanvā divaṁ spṛśan | trayaḥ sūryā iva dṛśo yasya so’bhavat ||3||

—o)0(o—

**|| 4.5.4 ||**

taṁ kiṁ karomīti gṛṇantam āha

baddhāñjaliṁ bhagavān bhūta-nāthaḥ |

dakṣaṁ sa-yajñaṁ jahi mad-bhaṭānāṁ

tvam agraṇī rudra bhaṭāṁśako me ||

**śrīdharaḥ :** he rudra ! he bhaṭa yuddha-kuśala ! mad-bhaṭānāṁ tvam agraṇīḥ san sa-yajñaṁ dakṣaṁ jahi | brahma-tejo durjayam iti mā maṁsthāḥ | yatas tvaṁ me’śakaḥ ||4||

**krama-sandarbhaḥ :** *na vyākhyātam.*

**viśvanāthaḥ :** he rudra ! he bhaṭa ! he yuddha-kuśala ! tvaṁ me aṁśaka iti brahma-tejo durjayam iti mā maṁsthā iti bhāvaḥ ||4||

—o)0(o—

**|| 4.5.5 ||**

ājñapta evaṁ kupitena manyunā

sa deva-devaṁ paricakrame vibhum |

mene-tadātmānam asaṅga-raṁhasā

mahīyasāṁ tāta sahaḥ sahiṣṇum ||

**śrīdharaḥ :** manyunā rudrena | paricakrame pradakṣiṇīcakāra | asaṅgam apratighātaṁ yad raṁho vegas tena | bho tāta, mahīyasāṁ balīyasām api sahaḥ sahiṣṇuṁ balaṁ soḍhuṁ kṣamaṁ mene ||5||

**krama-sandarbhaḥ :** *na vyākhyātam.*

**viśvanāthaḥ :** manyunā rudrena | paricakrame pradakṣiṇī-cakāra | asaṅgaṁ kenāpi saha gantum aśakyaṁ yad raṁho vegas tena | yad vā, asaṅgasyātmarūpasya rudrasya raṁhasā mahīyasāṁ balīyasām api sahaḥ sahiṣṇuṁ balaṁ soḍhuṁ kṣamaṁ mene ||5||

—o)0(o—

**|| 4.5.6 ||**

anvīyamānaḥ sa tu rudra-pārṣadair

bhṛśaṁ nadadbhir vyanadat subhairavam |

udyamya śūlaṁ jagad-antakāntakaṁ

samprādravad ghoṣaṇa-bhūṣaṇāṅghriḥ ||

**śrīdharaḥ :** jagad-antako mṛtyus tasyāpy antakaṁ śūlam | ghoṣayanti śabdaṁ kurvantīti ghoṣaṇāni nūpurādīni bhūṣaṇāni yayos tāv aṅghrī yasya saḥ ||6||

**krama-sandarbhaḥ :** *na vyākhyātam.*

**viśvanāthaḥ :** jagad-antakasyāpy antaka-tulyam | ghoṣaṇāni śabdāyamānāni bhūṣaṇāni yayos tāv aṅghrī yasya saḥ ||6||

—o)0(o—

**|| 4.5.7 ||**

atha rtvijo yajamānaḥ sadasyāḥ

kakubhy udīcyāṁ prasamīkṣya reṇum |

tamaḥ kim etat kuta etad rajo’bhūd

iti dvijā dvija-patnyaś ca dadhyuḥ ||

**śrīdharaḥ :** kakubhi diśi | tamo na bhavati kiṁ tu raja iti jñātvāhuḥ | raja etat kuto’bhūt ? dadhyuś cintayām āsuḥ ||7||

**krama-sandarbhaḥ :** *na vyākhyātam.*

**viśvanāthaḥ :** prathamaṁ tama iti | tatas tama etan na bhavati, kintu raja iti jñātvāhuḥ | raja etat kuto’bhūd iti ||7||

—o)0(o—

**|| 4.5.8 ||**

vātā na vānti na hi santi dasyavaḥ

prācīna-barhir jīvati hogra-daṇḍaḥ |

gāvo na kālyanta idaṁ kuto rajo

loko’dhunā kiṁ pralayāya kalpate ||

**śrīdharaḥ :** hetv-antarāsambhavenautpāttikaṁ kalpayanti—vātā iti | dasyūnām abhāve hetuḥ, prācīnabarhis tadānīntano rājā jīvatīti | na kālyante na śīghraṁ nīyante ||8||

**krama-sandarbhaḥ :** *na vyākhyātam.*

**viśvanāthaḥ :** punar api vividhaṁ saṁśerate—vātā iti | prācīnabarhis tadānīntano rājā iti spaṣṭam ||8||

—o)0(o—

**|| 4.5.9 ||**

prasūti-miśrāḥ striya udvigna-cittā

ūcur vipāko vṛjinasyaiva tasya |

yat paśyantīnāṁ duhitṝṇāṁ prajeśaḥ

sutāṁ satīm avadadhyāv anāgām ||

**śrīdharaḥ :** prasūtir dakṣa-patnī sā miśrā mukhyā yāsām | vipākaḥ phalam | paśyantīnām iti tasyāḥ duḥkhādhikye hetuḥ—avadadhyāv avajñātavān | anāgām anāgasam ||9||

**krama-sandarbhaḥ :** *na vyākhyātam.*

**viśvanāthaḥ :** prasūtir dakṣa-patnī sā miśrā mukhyā yāsāṁ tātasya vṛjinasyāparādhasya eṣa vipākaḥ phalam | paśyantīnām iti tasyā duḥkhādhikye hetuḥ—avadadhyāv avajñātavān | anāgāṁ niraparādham ||9||

—o)0(o—

**|| 4.5.10 ||**

yas tv anta-kāle vyupta-jaṭā-kalāpaḥ

sva-śūla-sūcy-arpita-dig-gajendraḥ |

vitatya nṛtyaty uditāstra-dor-dhvajān

uccāṭṭa-hāsa-stanayitnu-bhinna-dik ||

**śrīdharaḥ :** na cedaṁ sutāvajñā-mātraṁ, kiṁ tu rudrāvajñānaṁ ca, ato nāsya bhadraṁ bhaviṣyatīty āhuḥ—yas tv iti dvābhyām | vyupto vikīrṇo jaṭā-kalāpo yasya | sva-śūlasya sūcyām agre’rpitāḥ protā dig-gajendrā yena | uditāny unnamitāny astrāṇi yais te | doṣo bāhava eva dhvajās tān vitatya harṣeṇa nṛtyati | ucco’ṭṭa-hāsaḥ kaṭhoro hāsa eva stanayitnur garjitaṁ tena bhinnā vidīrṇā diśo yena saḥ ||10||

**krama-sandarbhaḥ :** yas tv anta-kāla iti yugmakam ||10||

**viśvanāthaḥ :** na cāsya prajāpates tejasvitvaṁ śrī-rudre prabhavatīty āhuḥ—yas tv iti dvābhyām | vyupta-jaṭā-kalāpaḥ vikīrṇa-jaṭā-puñjaḥ | uditāny unnamitāny astrāṇi yeṣu te doṣo bāhava eva dhvajās tān vitatya nṛtyati | stanayitnur garjitaṁ tena bhinnā vidīrṇā diśo yena saḥ ||10||

—o)0(o—

**|| 4.5.11 ||**

amarṣayitvā tam asahya-tejasaṁ

manyu-plutaṁ durnirīkṣyaṁ bhru-kuṭyā |

karāla-daṁṣṭrābhir udasta-bhāgaṇaṁ

syāt svasti kiṁ kopayato vidhātuḥ ||

**śrīdharaḥ :** amarṣayitvā’sahana-yuktaṁ kṛtvā | manyu-plutaṁ krodha-vyāptam | udasto vikṣipto bhagaṇo nakṣatra-saṅgho yena | punaś ca taṁ kopayato vidhātur api kiṁ svasti syān na syād eva, kā’nyasya kathā ||11||

**krama-sandarbhaḥ :** amarṣo’sahanaṁ kopas tu tat-kārya-bhūtaḥ ||11||

**viśvanāthaḥ :** amarṣayitvā kopayitvā udanta utkṣipto bhāgaṇo vahni-sūryādīnām api jyotir-gaṇo yena tam | punar api preyasy-avamānena kopayato vidhātuḥ prajāpateḥ pitur brahmaṇo’pi kiṁ svasti syāt ? kā’nyasya katheti dakṣasya daurātmyena sarva eva mahā-vipadi nimaṅkṣyāma iti bhāvaḥ ||11||

—o)0(o—

**|| 4.5.12 ||**

bahv evam udvigna-dṛśocyamāne

janena dakṣasya muhur mahātmanaḥ |

utpetur utpātatamāḥ sahasraśo

bhayāvahā divi bhūmau ca paryak ||

**śrīdharaḥ :** udvignā pracalitā dṛg yasya tena janena bahu yathā bhavaty evam ucyamāne saty-utpāta-tamā mahotpātā utthitāḥ | paryak sarvataś ca | kathaṁ-bhūtāḥ ? mahātmano’pi dakṣasya bhayāvahāḥ ||12||

**krama-sandarbhaḥ :** *na vyākhyātam.*

**viśvanāthaḥ :** hemātavaḥ, satyam eva brūthety evaṁ janena tatratya-loka-samūhenāpi bahu ucyamāne mahātmano’pi dakṣasya | yad vā, viparīta-lakṣaṇasya durātmana ity arthaḥ ||12||

—o)0(o—

**|| 4.5.13 ||**

tāvat sa rudrānucarair mahā-makho

nānāyudhair vāmanakair udāyudhaiḥ |

piṅgaiḥ piśaṅgair makarodarānanaiḥ

paryādravadbhir vidurānvarudhyata ||

**śrīdharaḥ :** nānāyudhāni yeṣām | vāmanakair hrasvaiḥ | udyatāyudhaiḥ | piṅgaiḥ kapilaiḥ | piśaṅgaiḥ pītaiḥ | makarasyevodaramānanaṁ ca yeṣāṁ taiḥ | parito dhāvadbhir avaruddhaḥ ||13||

**krama-sandarbhaḥ :** *na vyākhyātam.*

**viśvanāthaḥ :** vāmanakair hrasva-dehaiḥ | anvarudhyata āvriyata ||13||

—o)0(o—

**|| 4.5.14 ||**

kecid babhañjuḥ prāg-vaṁśaṁ patnī-śālāṁ tathāpare |

sada āgnīdhra-śālāṁ ca tad-vihāraṁ mahānasam ||

**śrīdharaḥ :** yajña-śālāyāḥ pūrva-paścima-stambhayor arpitaṁ pūrva-paścimāyataṁ kāṣṭhaṁ prāg-vaṁśas tam | yajña-śālāyāḥ paścimataḥ patnī-śālā tām | yajña-śālāyāḥ purataḥ sthitaṁ sado maṇḍapaḥ | sadasaḥ puro havir dhānaṁ tasyottarata āgnīdhra-śālām | tad vihāraṁ yajamāna-gṛham | mahānasaṁ pāka-bhojana-śālām ||14||

**krama-sandarbhaḥ :** *na vyākhyātam.*

**viśvanāthaḥ :** yajña-śālāyāḥ pūrva-paścima-stambhayor arpitaṁ pūrva-paścimāyataṁ kāṣṭhaṁ prāg-vaṁśaḥ | yajña-śālāyāḥ paścimataḥ patnī-śālā | yajña-śālāyāḥ purataḥ sado maṇḍapaḥ | sadasaḥ purato havir dhānaṁ tasyottarata āgnīdhra-śālā | tad-vihāraṁ yajamāna-gṛham | mahānasaṁ pāka-bhojana-śālām ||14||

—o)0(o—

**|| 4.5.15 ||**

rurujur yajña-pātrāṇi tathaike’gnīn anāśayan |

kuṇḍeṣv amūtrayan kecid bibhidur vedi-mekhalāḥ ||

**śrīdharaḥ :** rurujur babhañjuḥ | uttara-vedyā mekhalāḥ sīmā-sūtrāṇi | ājñā gurūṇāṁ hy avicāraṇīyā iti hetor na te doṣa-bhājina iti bhāvaḥ ||15||

**krama-sandarbhaḥ :** *na vyākhyātam.*

**viśvanāthaḥ :** rurujur babhañjuḥ ||15||

—o)0(o—

**|| 4.5.16 ||**

abādhanta munīn anye eke patnīr atarjayan |

apare jagṛhur devān pratyāsannān palāyitān ||

**śrīdharaḥ :** pratyāsannān palāyitān samīpa-sthān palāyitān api jagṛhuḥ ||16||

**krama-sandarbhaḥ :** *na vyākhyātam.*

**viśvanāthaḥ :** tiṣṭhata bhavatīḥ samprati vidhavāḥ kurmahe iti aślīla-vacanair vā patnīr atarjayan ||16||

—o)0(o—

**|| 4.5.17 ||**

bhṛguṁ babandha maṇimān vīrabhadraḥ prajāpatim |

caṇḍeśaḥ pūṣaṇaṁ devaṁ bhagaṁ nandīśvaro’grahīt ||

*na katamenāpi vyākhyātam.*

—o)0(o—

**|| 4.5.18 ||**

sarva evartvijo dṛṣṭvā sadasyāḥ sa-divaukasaḥ |

tair ardyamānāḥ subhṛśaṁ grāvabhir naikadhādravan ||

**śrīdharaḥ :** grāvabhir ardyamānāḥ naikadhā anekadhā dudruvuḥ ||18||

**krama-sandarbhaḥ :** *na vyākhyātam.*

**viśvanāthaḥ :** grāvabhir ardyamānāḥ naikadhā dudruvuḥ ||18||

—o)0(o—

**|| 4.5.19 ||**

juhvataḥ sruva-hastasya śmaśrūṇi bhagavān bhavaḥ |

bhṛgor luluñce sadasi yo’hasac chmaśru darśayan ||

**śrīdharaḥ :** sruvo haste yasya | bhavo vīrabhadraḥ | luluñce utpāṭitavān ||19||

**krama-sandarbhaḥ :** *na vyākhyātam.*

**viśvanāthaḥ :** bhavo vīrabhadraḥ | luluñce utpāṭayāmāsa ||19||

—o)0(o—

**|| 4.5.20 ||**

bhagasya netre bhagavān pātitasya ruṣā bhuvi |

ujjahāra sada-stho’kṣṇā yaḥ śapantam asūsucat ||

**śrīdharaḥ :** ujjahārād dhṛtavān | yaḥ sadasthaḥ sabhāyāṁ sthitaḥ san śapantaṁ śiva-nindāṁ kurvantaṁ dakṣam akṣṇākṣini-kocenāsūsucat preritavān ||20||

**krama-sandarbhaḥ :** *na vyākhyātam.*

**viśvanāthaḥ :** śapantaṁ dakṣam akṣi-nikocena asūsucat preritavān ||20||

—o)0(o—

**|| 4.5.21 ||**

pūṣṇo hy apātayad dantān kāliṅgasya yathā balaḥ |

śapyamāne garimaṇi yo’hasad darśayan dataḥ ||

**śrīdharaḥ :** kaliṅga-deśa-rājasyāniruddhodvāhe balabhadro yathā dyūte dantān pātitavān | garimaṇi gurutare rudre nindyamāne dato dantān darśayan yo jahāsa | pūṣṇor iti pāṭhed vivacanaṁ—aindrāpauṣṇaś carur bhavati ity atrānya-sahitasyāpi pūṣṇo danta-pāta-prāpty-arthaṁ sūcitavān | tathā hi—pūṣā prapiṣṭa-bhāgo’dantako hi taṁ devā abruvan iti vihitasya peṣaṇasya dvi-daivatyābhāvāt tatra, tasya dantāḥ santīti vaktavyaṁ syāt | nacaitat saṅgacchata ity āśaṅkya tatrāpi tasya danta-pāto’vasthābhede pravṛttena dvi-vacanena prāpyate, ata eva pūṣṇo’nugrahaṁ dvedhā vakṣyati | pūṣā tu yajamānasya dadbhir jakṣatu piṣṭa-bhuk iti | kevalaś cet prapiṣṭa-bhug bhaviṣyati | anya-sahitaś ced yajamānasya dadbhir bhakṣayiṣyatīty arthaḥ ||21||

**krama-sandarbhaḥ :** pūṣṇor iti pāṭhe ṭīkāyāṁ tat-sahitasyāpīti | indra-sahito yaḥ pūṣā tasyāpi danta-pātam akarod iti prāpty-artham ity arthaḥ | tatra tasya dantīti tad-rahitasyeti vaktavyaṁ syāt | itīti kiṁ tatrāha dantī, sa tu pūṣā dantavān ity arthaḥ | tasya dantāḥ santīti vā pāṭhaḥ | āśaṅkya vicārya | tatrāpi indra-sahitatve’pīti pūṣṇa ity-ādi pūrvārdham | śapyamāna ity-ādi parārdham anayoḥ padyārdhayor viparyayeṇa pāṭhas tu na svāmi-citsukhayoḥ sammataḥ ||21||

**viśvanāthaḥ :** kaliṅga-deśa-rājasyāniruddhodvāhe balabhadro yathā dantān dyūte utpāṭitavān, garimaṇi garimavati rudre | dato dantān | puṣṇor iti pāṭhe dvi-vacanam aindrāpauṣṇaś carur bhavatīty atrendra-sahitasyānyasyāpi puṣṇo danta-pātana-prāpty-arthaṁ jñeyam ||21||

—o)0(o—

**|| 4.5.22 ||**

ākramyorasi dakṣasya śita-dhāreṇa hetinā |

chindann api tad uddhartuṁ nāśaknot tryambakas tadā ||

**śrīdharaḥ :** chindann apīty atra śira ity upari vyaktībhaviṣyati | tryambako vīrabhadraḥ ||22||

**krama-sandarbhaḥ :** *na vyākhyātam.*

**viśvanāthaḥ :** hetinā khaḍgena tan-mastakaṁ tryambako vīrabhadraḥ ||22||

—o)0(o—

**|| 4.5.23 ||**

śastrair astrānvitair evam anirbhinna-tvacaṁ haraḥ |

vismayaṁ param āpanno dadhyau paśupatiś ciram ||

**śrīdharaḥ :** astrānvitair mantra-sahitaiḥ | anirbhinnā tvag yasya tathā-bhūtaṁ dṛṣṭveti śeṣaḥ ||23||

**krama-sandarbhaḥ :** *na vyākhyātam.*

**viśvanāthaḥ :** śastraiḥ khaḍgādibhiḥ astrānvitair śara-triśūlādi-sahitair icchann atvacaṁ dṛṣṭveti śeṣaḥ ||23||

—o)0(o—

**|| 4.5.24 ||**

dṛṣṭvā saṁjñapanaṁ yogaṁ paśūnāṁ sa patir makhe |

yajamāna-paśoḥ kasya kāyāt tenāharac chiraḥ ||

**śrīdharaḥ :** sa paśūnāṁ patir makhe saṁjñapanaṁ yogaṁ kaṇṭha-niṣpīḍanādi-rūpaṁ māraṇopāyaṁ dṛṣṭvā tenopāyenāharat ||24||

**krama-sandarbhaḥ :** *na vyākhyātam.*

**viśvanāthaḥ :** saṁjñapanaṁ yogaṁ kaṇṭha-niṣpīḍanena troṭanaṁ, tenopāyenāharat ||24||

—o)0(o—

**|| 4.5.25 ||**

sādhu-vādas tadā teṣāṁ karma tat tasya paśyatām |

bhūta-preta-piśācānām anyeṣāṁ tad-viparyayaḥ ||

**śrīdharaḥ :** anyeṣāṁ brāhmaṇādīnāṁ tad-viparyayo’sādhu-vādaḥ abhūd iti śeṣaḥ ||25||

**krama-sandarbhaḥ :** *na vyākhyātam.*

**viśvanāthaḥ :** anyeṣāṁ viprādīnāṁ tad-viparyayo’sādhu-vādaḥ ||25||

—o)0(o—

**|| 4.5.26 ||**

juhāvaitac chiras tasmin dakṣiṇāgnāv amarṣitaḥ |

tad-deva-yajanaṁ dagdhvā prātiṣṭhad guhyakālayam ||

**śrīdharaḥ :** guhyakālayaṁ kailāsam ||26||

**krama-sandarbhaḥ :** *na vyākhyātam.*

**viśvanāthaḥ :** guhyakālayaṁ kailāsam ||26||

iti sārārtha-darśinyāṁ harṣiṇyāṁ bhakta-cetasām |

caturthe pañcamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe śrī-vidura-maitreya-saṁvāde dakṣa-yajña-vidhvaṁsanaṁ nāma

pañcamo’dhyāyaḥ |

||5||

(4.6)

**atha caturtho’dhyāyaḥ**

**|| 4.6.1 ||**

**maitreya uvāca—**

atha deva-gaṇāḥ sarve rudrānīkaiḥ parājitāḥ |

śūla-paṭṭiśa-nistriṁśa- gadā-parigha-mudgaraiḥ ||

**śrīdharaḥ :**

ṣaṣṭhe tu deva-saṅghena saha gatvā bhavaṁ vidhiḥ |

sāntvayām āsa dakṣādi jīvitādy artham ādarāt ||

atha deva-gaṇāḥ svayaṁbhuve nyavedayann iti dviṭiyenānvayaḥ ||1||

**krama-sandarbhaḥ :** atheti yugmakam ||1||

**viśvanāthaḥ :**

kailāsa-varṇanaṁ ṣaṣṭhe tatratya-baṭa-mūlagam |

śivaṁ saha surair gatvā stutvā prāsādayad vidhiḥ ||1||

—o)0(o—

**|| 4.6.2 ||**

sañchinna-bhinna-sarvāṅgāḥ sartvik-sabhyā bhayākulāḥ |

svayambhuve namaskṛtya kārtsnyenaitan nyavedayan ||

**śrīdharaḥ :** śūlādibhiḥ sañchinnāni truṭitāni bhinnāni vidīrṇāny aṅgāni yeṣām | saha ṛtvigbhiḥ sabhyaiś ca vartamānāḥ ||2||

**krama-sandarbhaḥ :** *na vyākhyātam.*

**viśvanāthaḥ :** svayaṁbhuve svayambhuvam ||2||

—o)0(o—

**|| 4.6.3 ||**

upalabhya puraivaitad bhagavān abja-sambhavaḥ |

nārāyaṇaś ca viśvātmā na kasyādhvaram īyatuḥ ||

**madhvaḥ :** tri-mūrti-gata-rūpeṇa nārāyaṇo nāyayau ||3||

**śrīdharaḥ :** kasya dakṣasya yajñe brahmā viṣṇuś ca neyatur na jagmatuḥ | yatrārudrako yajñas tatra nārāyaṇa-viriñcāv api nāgatau ||3||

**krama-sandarbhaḥ :** samaṣṭi-jīvatvāt brahmā paramātmatvān nārāyaṇo viśvātmā | kasya neyatur adhvaram iti citsukhaḥ ||3||

**viśvanāthaḥ :** upalabhya sarvajñatayā jñātvā | kasya dakṣasya | neyatuḥ na jagmatuḥ ||3||

—o)0(o—

**|| 4.6.4 ||**

tad ākarṇya vibhuḥ prāha tejīyasi kṛtāgasi |

kṣemāya tatra sā bhūyān na prāyeṇa bubhūṣatām ||

**śrīdharaḥ :** vibhur brahmā | tejīyasy atitejasvini puruṣe kṛtāgasi saty api svayaṁ tatra kṛtāgasā bubhūṣatām aparādhaṁ kartum icchatāṁ sā tathā bubhūṣā teṣāṁ kṣemāya na bhūyāt | prāyeṇeti lokoktiḥ | na bhaved evety arthaḥ ||4||

**krama-sandarbhaḥ :** tad ākarṇyeti | bubhūṣatāṁ prāptum icchatāṁ kṛtāgastvam iti śeṣaḥ | kṛtāgasām iti citsukha-puṇyāraṇyayor mataḥ | kṛtāparādhībhavitum icchatām ity arthaḥ | yad vā, tejīyasi tatra śive bubhūṣatāṁ sambandham icchatāṁ madhye kṛtāgasi tatra dakṣe sā satī prāyeṇa prācuryeṇa kṣemāya na bhūyāt na bhaved ity arthaḥ ||4||

**viśvanāthaḥ :** vibhur brahmā | tejīyasi mahātmani jane kṛtāgasi kṛtam āgo’parādho yasya tayābhāve sati | kṣemāya sva-kalyāṇāya bubhūṣatām jijīviṣatāṁ tatra kṣeme viṣaye sā bubhūṣā jijīviṣā mā bhūyāt na bhavatu | śrī-rudre mahā-tejīyasy aparādha-viṣayī-bhūte sati aparādhināṁ dakṣādīnāṁ mṛta-mriyamāṇa-mariṣyatāṁ sva-kṣemāya viṣaya-bhogādy-arthaṁ jijīviṣatāṁ sā jijīviṣā mā bhavatv ity arthaḥ | dakṣādayo’parādhino miryantāṁ nāma mā jīvantu, jīvitvā punar apy aparādhaṁ kariṣyatāṁ teṣāṁ jīvanenālaṁ, maraṇam eva varam iti bhāvaḥ | bhavateḥ sattārthatvāt sattāyāś ca jīvana-rūpatvāt bubhūṣā-jijīviṣayos tulyathārthatā jñeyā | prāya-grahaṇaṁ teṣām eva madhye keṣāñcij jīvitvā aparādham akariṣyatāṁ jijīviṣā jīvanaṁ ca bhūyād ity artha-lābhāya ||4||

—o)0(o—

**|| 4.6.5 ||**

athāpi yūyaṁ kṛta-kilbiṣā bhavaṁ

ye barhiṣo bhāga-bhājaṁ parāduḥ |

prasādayadhvaṁ pariśuddha-cetasā

kṣipra-prasādaṁ pragṛhītāṅghri-padmam ||

**śrīdharaḥ :** athāpi prasādayadhvaṁ kṣamāpayata | ye bhavanto barhiṣo yajñasya bhāga-bhājaṁ parādur dūrād eva khaṇḍitavantaḥ | pragṛhītāṅghri-padmaṁ pādau pragṛhyety arthaḥ ||5||

**krama-sandarbhaḥ :** *na vyākhyātam.*

**viśvanāthaḥ :** tathāpi yadi bubhūṣathety arthaḥ | kṛta-kilbiṣā yūyaṁ bhavaṁ parāduḥ dūrād eva khaṇḍitavantaḥ | na ca tat-prasādo duṣkara iti vācyam | pragṛhīteti aṅghri-padma-grahaṇa-mātreṇaiva sa prasīdaty eveti tad-antaḥ-karaṇam ahaṁ jānāmy eveti bhāvaḥ ||5||

—o)0(o—

**|| 4.6.6 ||**

āśāsānā jīvitam adhvarasya

lokaḥ sa-pālaḥ kupite na yasmin |

tam āśu devaṁ priyayā vihīnaṁ

kṣamāpayadhvaṁ hṛdi viddhaṁ duruktaiḥ ||

**śrīdharaḥ :** adhvarasya jīvitaṁ punaḥ sandhānaṁ prārthayamānāḥ santaḥ | yasmin kupite sati sa-pālo loko na bhaven naśyed ity arthaḥ ||6||

**krama-sandarbhaḥ :** hṛdi viddham iti bahiraṅga-dṛṣṭyaivoktam ||6||

**viśvanāthaḥ :** yasmin kupite sati sa-pāla eva loko na bhavet, taṁ kṣamāpayadhvam | yūyam adhvarasya jīvitaṁ prārthayamānāḥ ||6||

—o)0(o—

**|| 4.6.7 ||**

nāhaṁ na yajño na ca yūyam anye

ye deha-bhājo munayaś ca tattvam |

viduḥ pramāṇaṁ bala-vīryayor vā

yasyātma-tantrasya ka upāyaṁ vidhitset ||

**madhvaḥ :** yajña indraḥ | yajño yajñapatis tv indraḥ puruhūtaḥ puruṣṭuta ity abhidhānam | tasyātma-tantrasya tasya viṣṇor mano-vaśasya |

nāham indro na caivānye yat tattvaṁ na viduḥ param |

tasya viṣṇor vaśe rudro mama vāyor athāpi vā |

nānyasya kasyacit puṁsas tasyetthaṁ vaḥ kutaḥ kṛtam || iti brahma-vaivarte |

mumukṣavo brahmaṇaś ca śivādīndrādibhis tathā |

śrutvā jñānaṁ paraṁ guhyaṁ mucyante brahmaṇā saha || iti kaurme ||7||

**śrīdharaḥ :** vayaṁ tu tatra gantuṁ bibhīmas tvam eva kañcid upāyaṁ vidhatsveti ced ata āha—neti | yajñas tadānīṁ tana indraḥ | yasya tattvaṁ bala-vīryayoḥ pramāṇam iyattāṁ ca na viduḥ | vīryaṁ parākramaḥ | pāpam iti pāṭhe’parādham ||7||

**krama-sandarbhaḥ :** yajñaḥ svāyambhuva-manvantarendraḥ śrī-viṣṇor āveśāvatāraḥ yajñādhiṣṭhātṛtvena tasya prācīnabarhi-rājye ṣaṣṭha-manvantare’pi sthites tathoktam ||7||

**viśvanāthaḥ :** nanu tvām eva vayaṁ prapannā atas tvam eva kam apy upāyaṁ vidhatsveti tatrāha—nāhaṁ brahmāpi na yajñaḥ idānīntana indro’pi na ca yūyaṁ yājñiko veda-vido’pi yasya tattvaṁ bala-vīryayoḥ pramāṇam iyattāṁ ca na viduḥ ||7||

—o)0(o—

**|| 4.6.8 ||**

sa ittham ādiśya surān ajas tu taiḥ

samanvitaḥ pitṛbhiḥ sa-prajeśaiḥ |

yayau sva-dhiṣṇyān nilayaṁ pura-dviṣaḥ

kailāsam adri-pravaraṁ priyaṁ prabhoḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** sa ittham ity-ādi-caturdaśakam ||8||

—o)0(o—

**|| 4.6.9 ||**

janmauṣadhi-tapo-mantra- yoga-siddhair naretaraiḥ |

juṣṭaṁ kinnara-gandharvair apsarobhir vṛtaṁ sadā ||

**śrīdharaḥ :** kailāsaṁ varṇayati—janmāuṣadhīty-ādi caturdaśabhiḥ | naretaraiḥ devair juṣṭam ||9||

**krama-sandarbhaḥ :** *na vyākhyātam.*

**viśvanāthaḥ :** kailāsaṁ varṇayati—janmāuṣadhīty-ādi caturdaśabhiḥ | naretaraiḥ devaiḥ ||9||

—o)0(o—

**|| 4.6.10 ||**

nānā-maṇimayaiḥ śṛṅgair nānā-dhātu-vicitritaiḥ |

nānā-druma-latā-gulmair nānā-mṛga-gaṇāvṛtaiḥ ||

**śrīdharaḥ :** śṛṅgai ramaṇaṁ rati-pradam ity uttareṇānvayaḥ | kathaṁ-bhūtaiḥ ? nānā-dhātubhir vicitritaiḥ nānā-druma-latā gulmāś ca yeṣu ||10||

**krama-sandarbhaḥ :** śṛṅgāṇāṁ pūrvāparaṁ viśeṣaṇa-dvayaṁ nānā-drumety asya nānā-mṛgeti viśeṣāṇam ||10||

**viśvanāthaḥ :** *na vyākhyātam.*

—o)0(o—

**|| 4.6.11 ||**

nānāmala-prasravaṇair nānā-kandara-sānubhiḥ |

ramaṇaṁ viharantīnāṁ ramaṇaiḥ siddha-yoṣitām ||

**śrīdharaḥ :** nānā amalāni prasravaṇāni yeṣu | nānā kandarāḥ sānavaś ca yeṣu | ramaṇaiḥ saha krīḍantīnām ||11||

**krama-sandarbhaḥ :** nānāmalety-ādi dvayaṁ tu pṛthag pṛthag eva ||11||

**viśvanāthaḥ :** ramaṇaiḥ kāntaiḥ saha viharantīnāṁ siddha-yoṣitāṁ ramaṇaṁ rati-pradam ||11||

—o)0(o—

**|| 4.6.12 ||**

mayūra-kekābhirutaṁ madāndhāli-vimūrcchitam |

plāvitai rakta-kaṇṭhānāṁ kūjitaiś ca patattriṇām ||

**śrīdharaḥ :** mayūrāṇāṁ kekābhiḥ svanair nāditam | madāndhair alibhir vimūrchitaṁ mūrchanā rāga-gati-viśeṣas tad vyāptaṁ kṛtam | rakta-kaṇṭhānāṁ kokilānāṁ plāvitaiḥ plutatvaṁ nītaiḥ svaraiḥ anyeṣāṁ ca patattriṇāṁ kujitaiḥ ||12||

**krama-sandarbhaḥ :** *na vyākhyātam.*

**viśvanāthaḥ :** mayūrāṇāṁ kekā eva abhito rutāni gṛhasthānām ivokti-pratyukti-kolāhalo yatra taṁ madāndhānām alīnāṁ gāyakānām iva mūrchitāni rāga-svarālāpa-mūrcchanā, yatra taṁ rakta-kaṇṭhānāṁ kokilānāṁ patatriṇām anyeṣāṁ ca pakṣiṇāṁ plāvitaiḥ plutatvaṁ nītaiḥ kujitaiḥ ||12||

—o)0(o—

**|| 4.6.13 ||**

āhvayantam ivoddhastair dvijān kāma-dughair drumaiḥ |

vrajantam iva mātaṅgair gṛṇantam iva nirjharaiḥ ||

**śrīdharaḥ :** uddhastair unnata-śākhair drumair dvijān pakṣiṇa āhvayantam iva | loke hi hastam utkṣipyoccaiḥ svareṇā’’hvānam arthināṁ kurvanti | adriś cotkṣipta-hastākārair drumais tat raty-apakṣisvanaiś ca tathā lakṣyata ity arthaḥ | vrajadbhir mātaṅgair vrajantam iva nirjhara-dhvanibhir gṛṇantaṁ bhāṣamāṇam iva ||13||

**krama-sandarbhaḥ :** *na vyākhyātam.*

**viśvanāthaḥ :** uddhastair udgatair hastair iva kāma-dughair drumair dvijān pakṣiṇo’tithīn brāhmaṇān iva āhvayantam | vrajadbhir mātaṅgair vrajantam iva gṛṇadbhir nirjharair gṛṇantam iva madhuraṁ bhāṣaṇam ||13||

—o)0(o—

**|| 4.6.14 ||**

mandāraiḥ pārijātaiś ca saralaiś copaśobhitam |

tamālaiḥ śāla-tālaiś ca kovidārāsanārjunaiḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** maṇḍārādibhir maṇḍitam ||14||

—o)0(o—

**|| 4.6.15 ||**

cūtaiḥ kadambair nīpaiś ca nāga-punnāga-campakaiḥ |

pāṭalāśoka-bakulaiḥ kundaiḥ kurabakair api ||

**śrīdharaḥ :** cūtāmrayor nīpa-kadambayor avāntara-jāti-bhedaḥ | veṇu-kīcakayoś ca nīrandhra-sarandhratvena bhedaḥ ||15||

**krama-sandarbhaḥ :** *na vyākhyātam.*

**viśvanāthaḥ :** cūtāmrayor nīpa-kadambayor apy avāntara-jāti-bhedaḥ | veṇu-kīcakayoś ca nīrandhra-sarandhratvena ||15||

—o)0(o—

**|| 4.6.16 ||**

svarṇārṇa-śata-patraiś ca vara-reṇuka-jātibhiḥ |

kubjakair mallikābhiś ca mādhavībhiś ca maṇḍitam ||

**śrīdharaḥ :** svarṇārṇaiḥ svarṇa-varṇaiḥ śata-patrair maṇḍitam | reṇuka-jātibhir ity atra reṇukā elā | jātir mālatī ||16||

**krama-sandarbhaḥ :** svarṇārṇeti | arṇo varṇaḥ ||16||

**viśvanāthaḥ :** reṇuka-jātibhir iti reṇukā elā | jātir mālatī ||16||

—o)0(o—

**|| 4.6.17 ||**

panasodumbarāśvattha-plakṣa-nyagrodha-hiṅgubhiḥ |

bhūrjair oṣadhibhiḥ pūgai rājapūgaiś ca jambubhiḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** hiṅgur atra karāñja-tulyo vṛkṣa-viśeṣaḥ ||17||

—o)0(o—

**|| 4.6.18 ||**

kharjūrāmrātakāmrādyaiḥ priyāla-madhukeṅgudaiḥ |

druma-jātibhir anyaiś ca rājitaṁ veṇu-kīcakaiḥ ||

**śrīdharaḥ :** druma-jātibhir ity atra jātir avāntara-bheda-sāmānvayam |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.6.19 ||**

kumudotpala-kahlāra-śatapatra-vana-rddhibhiḥ |

nalinīṣu kalaṁ kūjat-khaga-vṛndopaśobhitam ||

**śrīdharaḥ :** kumudādi-samṛddhibhir hetubhir nalinīṣu saraḥsu kalaṁ madhuraṁ yathā bhavaty evaṁ kūjanti yāni pakṣi-vṛndāni tair upaśobhitam ||19||

**krama-sandarbhaḥ :** *na vyākhyātam.*

**viśvanāthaḥ :** nalinīṣu saraḥsu ||19||

—o)0(o—

**|| 4.6.20 ||**

mṛgaiḥ śākhāmṛgaiḥ kroḍair mṛgendrair ṛkṣa-śalyakaiḥ |

gavayaiḥ śarabhair vyāghrai rurubhir mahiṣādibhiḥ ||

**śrīdharaḥ :** mṛgādibhir nirjuṣṭaṁ niṣevitam | pūrvaṁ mṛga-gaṇāḥ śṛṅga-viśeṣaṇatvenoktā idānīṁ svātantryeṇety apaunaruktyam ||20||

**krama-sandarbhaḥ :** nānā-mṛga (10) ity asyaiva vivaraṇaṁ mṛgair iti | mṛganābhibhir iti kvacit pāṭhaḥ | karṇorṇādayo manuṣyākārā mṛga-prāyāḥ ||20||[[3]](#footnote-3)

**viśvanāthaḥ :** nābhiḥ kastūrī-mṛgaḥ | kadalī-samūhaiḥ saṁruddhāni āvṛtāni nalinīnāṁ pulināni taiḥ śrīḥ śobhā yatra tam ||20||

—o)0(o—

**|| 4.6.21 ||**

karṇāntraikapadāśvāsyair nirjuṣṭaṁ vṛka-nābhibhiḥ |

kadalī-khaṇḍa-saṁruddha-nalinī-pulina-śriyam ||

**śrīdharaḥ :** nābhibhiḥ kastūrī-mṛgaiḥ kadalī-ṣaṇḍaiḥ saṁruddhānyāvṛtāni nalinīnāṁ pulināni taiḥ śrīḥ śobhā yasmin ||21||

**krama-sandarbhaḥ :** puṇyaṁ tu cārv api ity amaraḥ | cārutvaṁ tatra saugandhika-prāyam eveti tathā tair vyākhyātam | ato manvantarāntare’pi gaṅgāyā āgamanaṁ prakārāntareṇa jñeyaṁ madhya-pada-lopaś ca jñeyaḥ ||21||

**viśvanāthaḥ :** *na vyākhyātam.*

—o)0(o—

**|| 4.6.22 ||**

paryastaṁ nandayā satyāḥ snāna-puṇyatarodayā |

vilokya bhūteśa-giriṁ vibudhā vismayaṁ yayuḥ ||

**śrīdharaḥ :** nandayā gaṅgayā paryastaṁ pariveṣṭitam | satyā bhavānyāḥ snānena puṇyataram ati-sugandham udakaṁ yasyām ||22||

**krama-sandarbhaḥ :** vilokyeti sārdhakam ||22||

**viśvanāthaḥ :** nandayā gaṅgayā paryantaṁ pariveṣṭitam | satyā rudrāṇyāḥ snānena puṇyataram udakaṁ yasyāḥ tayā ||21||

—o)0(o—

**|| 4.6.23 ||**

dadṛśus tatra te ramyām alakāṁ nāma vai purīm |

vanaṁ saugandhikaṁ cāpi yatra tan-nāma paṅkajam ||

**śrīdharaḥ :** tatra girau vanaṁ ca dadṛśuḥ | yatra vane tan-nāma saugandhikaṁ paṅkajaṁ bhavati | jātāv eka-vacanam ||23||

**krama-sandarbhaḥ :** *na vyākhyātam.*

**viśvanāthaḥ :** tan-nāma saugandhikaṁ nāma paṅkajaṁ bhavati | jātāv eka-vacanam ||23||

—o)0(o—

**|| 4.6.24 ||**

nandā cālakanandā ca saritau bāhyataḥ puraḥ |

tīrthapāda-padāmbhoja- rajasātīva pāvane ||

**śrīdharaḥ :** purīṁ varṇayati—nandā ceti caturbhiḥ | saritau puraḥ purād bāhyato bhavataḥ | tīrtha-pādasya hareḥ pādāmbhoja-rajasā ||24||

**krama-sandarbhaḥ :** *na vyākhyātam.*

**viśvanāthaḥ :** puraḥ purād bāhyataḥ saritau bhavataḥ ||24||

—o)0(o—

**|| 4.6.25 ||**

yayoḥ sura-striyaḥ kṣattar avaruhya sva-dhiṣṇyataḥ |

krīḍanti puṁsaḥ siñcantyo vigāhya rati-karśitāḥ ||

**śrīdharaḥ :** yayor vigāhya praviśya krīḍanti ||25||

**krama-sandarbhaḥ :** *na vyākhyātam.*

**viśvanāthaḥ :** yayor vigāhya ||25||

—o)0(o—

**|| 4.6.26 ||**

yayos tat-snāna-vibhraṣṭa- nava-kuṅkuma-piñjaram |

vitṛṣo’pi pibanty ambhaḥ pāyayanto gajā gajīḥ ||

**śrīdharaḥ :** yayor ambho vigata-tṛṣo’pi gajāḥ pibanti | tatra hetuḥ—tāsāṁ sura-strīṇāṁ snānena vibhraṣṭaṁ galitaṁ yan navaṁ kuṅkumaṁ tena piñjaraṁ pīta-varṇam | gajīḥ kariṇīḥ ||26||

**krama-sandarbhaḥ :** *na vyākhyātam.*

**viśvanāthaḥ :** yayor ambho gajā vigata-tṛṣo’pi pibanti | tatra hetuḥ—tāsāṁ sura-strīṇāṁ snānena vibhraṣṭair nava-kuṅkumaiḥ piñjaraṁ pīta-varṇam sugandhaṁ ca ||26||

—o)0(o—

**|| 4.6.27 ||**

tāra-hema-mahā-ratna-vimāna-śata-saṅkulām |

juṣṭāṁ puṇya-jana-strībhir yathā khaṁ sa-taḍid-ghanam ||

**śrīdharaḥ :** tāraṁ rūpyam | tārādi-maya-vimānānāṁ śataiḥ saṅkulām | taḍidbhiḥ strīṇāṁ, ghanair vimānānāṁ, khena puryāḥ sādṛśyam ||27||

**krama-sandarbhaḥ :** tāra-hemeti pañcakam ||27||

**viśvanāthaḥ :** tāro muktā taḍidbhiḥ strīṇāṁ, ghanair vimānānāṁ, khena puryāḥ sādṛśyam ||27||

—o)0(o—

**|| 4.6.28 ||**

hitvā yakṣeśvara-purīṁ vanaṁ saugandhikaṁ ca tat |

drumaiḥ kāma-dughair hṛdyaṁ citra-mālya-phala-cchadaiḥ ||

**śrīdharaḥ :** yakṣeśvara-purīṁ hitvā’tikramya tad vanaṁ ca dṛṣṭvā te devā ārād dūrād vaṭaṁ dadṛśur iti caturthenānvayaḥ | kathaṁ-bhūtaṁ vanam ? citrāṇi mālyāni phalāni chadāś ca patrāṇi yeṣu tair drumair hṛdyaṁ sukha-karam ||28||

**krama-sandarbhaḥ :** *na vyākhyātam.*

**viśvanāthaḥ :** yakṣeśvara-purīṁ vanaṁ ca hitvā atikramya te devā ārād dūrād vaṭaṁ dadṛśur ity anvayaḥ ||28||

—o)0(o—

**|| 4.6.29 ||**

rakta-kaṇṭha-khagānīka- svara-maṇḍita-ṣaṭpadam |

kalahaṁsa-kula-preṣṭhaṁ kharadaṇḍa-jalāśayam ||

**śrīdharaḥ :** rakta-kaṇṭha-khagānām anīkasya svarair maṇḍitāḥ ṣaṭ-padāḥ ṣaṭ-pada-svarā yasmin | kala-haṁsānāṁ kulasya preṣṭham | khara-daṇḍāni padmāni tair yuktā jalāśayā yasmin ||29||

**krama-sandarbhaḥ :** *na vyākhyātam.*

**viśvanāthaḥ :** rakta-kaṇṭha-khagānām anīkasya svarair maṇḍitāḥ ṣaṭ-padāḥ ṣaṭ-pada-svarā yasmin | kala-haṁsa-kula-preṣṭhāni khara-daṇḍāni padmāni yeṣu te jalāśayā yasmiṁs tat ||29||

—o)0(o—

**|| 4.6.30 ||**

vana-kuñjara-saṅghṛṣṭa- haricandana-vāyunā |

adhi puṇyajana-strīṇāṁ muhur unmathayan manaḥ ||

**śrīdharaḥ :** vana-kuñjaraiḥ saṅghṛṣṭā ye hari-candana-drumās tat-sambandhinā vāyunā puṇya-jana-strīṇāṁ manaḥ adhi adhikam unmathayat ||30||

**krama-sandarbhaḥ :** *na vyākhyātam.*

**viśvanāthaḥ :** adhi adhikaṁ mana unmathayat kāmoddīpakatvāt iti bhāvaḥ ||30||

—o)0(o—

**|| 4.6.31 ||**

vaidūrya-kṛta-sopānā vāpya utpala-mālinīḥ |

prāptaṁ kimpuruṣair dṛṣṭvā ta ārād dadṛśur vaṭam ||

**śrīdharaḥ :** yatra cotpala-mālinyo vāpyas tat kiṁpuruṣaiḥ prāptaṁ vanaṁ dṛṣṭvā | pāṭhāntare kiṁpuruṣaiḥ prāptā vāpīś ca dṛṣṭvety arthaḥ ||31||

**krama-sandarbhaḥ :** *na vyākhyātam.*

**viśvanāthaḥ :** vāpyo vāpīś ca dṛṣṭvā kiṁpuruṣaiḥ prāptā | prāptam iti pāṭhe vana-viśeṣaṇam ||31||

—o)0(o—

**|| 4.6.32 ||**

sa yojana-śatotsedhaḥ pādona-viṭapāyataḥ |

paryak-kṛtācala-cchāyo nirnīḍas tāpa-varjitaḥ ||

**śrīdharaḥ :** yojana-śatam utsedha ucchrāyo yasya | pādonaiḥ sarvataḥ pañca-saptati-yojana-pramāṇair viṭapaiḥ śākhābhir āyato vistṛtaḥ | paryak sarvataḥ kṛtā acalā chāyā yena | nirgataṁ nīḍaṁ yasmāt ||32||

**krama-sandarbhaḥ :** *na vyākhyātam.*

**viśvanāthaḥ :** yojana-śatam utsedha ucchrāyo yasya saḥ | pādonaiḥ sarvataḥ pañca-saptati-yojana-pramāṇa-viṭapaiḥ śākhābhir āyato vistṛtaḥ | paryak sarvataḥ kṛtā acalā chāyā yena saḥ | nirnīḍaḥ pakṣi-vāsa-rahitatvād anupadravaḥ ||32||

—o)0(o—

**|| 4.6.33 ||**

tasmin mahā-yogamaye mumukṣu-śaraṇe surāḥ |

dadṛśuḥ śivam āsīnaṁ tyaktāmarṣam ivāntakam ||

**śrīdharaḥ :** mumukṣūṇāṁ śaraṇe āśraye | tyaktām arṣo yo’ntakas tat tulyam ||33||

**krama-sandarbhaḥ :** tasminn iti ṣaṭkam ||33||

**viśvanāthaḥ :** antakam iveti tasmin kṛtasyāparādhasya smṛtyā, tyaktāmarṣam iveti tad api sveṣu krodha-rahitam iva ||33||

—o)0(o—

**|| 4.6.34 ||**

sanandanādyair mahā-siddhaiḥ śāntaiḥ saṁśānta-vigraham |

upāsyamānaṁ sakhyā ca bhartrā guhyaka-rakṣasām ||

**śrīdharaḥ :** taṁ viśinaṣṭi—sanandanādyair iti pañcabhiḥ | sakhyā kuvereṇopāsyamānam ||34||

**krama-sandarbhaḥ :** sanandanādyair ity atra sanakādyair iti sambandhoktiḥ ||34||

**viśvanāthaḥ :** siddhair upāsyamānaṁ sakhyā kuvereṇa ca ||34||

—o)0(o—

**|| 4.6.35 ||**

vidyā-tapo-yoga-patham āsthitaṁ tam adhīśvaram |

carantaṁ viśva-suhṛdaṁ vātsalyāl loka-maṅgalam ||

**śrīdharaḥ :** vidyā upāsanā, tapaś cittaikāgryaṁ yogaḥ samādhis teṣāṁ panthānaṁ pravartana-dvārā | lokasya maṅgalaṁ hitaṁ tapo-vātsalyāt snehād ācarantam ||35||

**krama-sandarbhaḥ :** *na vyākhyātam.*

**viśvanāthaḥ :** vidyā-tapo-yogānāṁ panthānām | pravartana-dvārā āsthitam āśritaṁ loka-maṅgalaṁ tapaś carantam ||35||

—o)0(o—

**|| 4.6.36 ||**

liṅgaṁ ca tāpasābhīṣṭaṁ bhasma-daṇḍa-jaṭājinam |

aṅgena sandhyābhra-rucā candra-lekhāṁ ca bibhratam ||

**śrīdharaḥ :** sandhyābhra-rucā rakta-varṇenāṅgena bhasmādi-liṅgaṁ candra-lekhāṁ ca bibhratam ||36||

**krama-sandarbhaḥ :** tāpasāḥ śaivāḥ teṣām abhiṣṭam | aṅgenety atra kakṣeṇeti citsukhaḥ | kakṣeṇa yoga-padena ||36||

**viśvanāthaḥ :** tāpasānāṁ śaivānāṁ sandhābhra-rucā rakta-varṇenāṅgena ||36||

—o)0(o—

**|| 4.6.37 ||**

upaviṣṭaṁ darbha-mayyāṁ bṛsyāṁ brahma sanātanam |

nāradāya pravocantaṁ pṛcchate śṛṇvatāṁ satām ||

**śrīdharaḥ :** vratinām āsanaṁ bṛsī tasyām | brahma pravocantam ||37||

**krama-sandarbhaḥ :** brahma śrī-bhagavat-tattvam | pravocantam ity upadiśantam ity arthaḥ ||37||

**viśvanāthaḥ :** vratinām āsanaṁ vṛṣī tasyām upaviṣṭaṁ brahma vedaṁ śṛṇvatāṁ sanandanādīnāṁ sanandanādyair iti pūrvokteḥ ṣaṣṭhy-antatvāt teṣv api nāradasya śraiṣṭhyaṁ, tasya bhaktatvāt | tat-praṣṭavyasya vedasyāpi prāyo bhakti-.padārthakatvaṁ jñeyam ||37||

—o)0(o—

**|| 4.6.38 ||**

kṛtvorau dakṣiṇe savyaṁ pāda-padmaṁ ca jānuni |

bāhuṁ prakoṣṭhe’kṣa-mālām āsīnaṁ tarka-mudrayā ||

**śrīdharaḥ :** savyaṁ pāda-padmaṁ dakṣiṇe ūrau kṛtvā vinyasya jānuni na savye bāhuṁ kṛtvā dakṣiṇa-bāhu-prakoṣṭe maṇi-bandha-sthāne akṣa-mālāṁ ca kṛtvā dakṣiṇa-hasta-kṛtayā tarka-mudrayopalakṣitam āsīnam ity arthaḥ | tad uktaṁ yoga-śāstre—

eka-pādam athaikasmin vinyased ūru-saṁsthitam |

itarasmiṁs tathā bāhuṁ vīrāsanam idaṁ smṛtam ||

tarka-mudrā coktā—

tarjany-aṅguṣṭhayor agre mithaḥ saṁyojya cāṅgulīḥ |

prasārya bandhanaṁ prāhus tarka-mudreti māntrikāḥ || iti |

**krama-sandarbhaḥ :** bāhu karam ||38||

**viśvanāthaḥ :** savyaṁ pāda-padmaṁ dakṣiṇe ūrau kṛtvā | jānuni ca savye savyaṁ bāhuṁ kṛtvā dakṣiṇa-bāhu-prakoṣṭe maṇi-bandha-sthāne akṣa-mālāṁ kṛtvā dakṣiṇa-pāṇi-kṛtayā tarka-mudrayā upalakṣitam āsīnam ity arthaḥ | tad uktaṁ yoga-śāstre—

eka-pādam athaikasmin vinyased ūru-saṁsthitam |

itarasmiṁs tathā bāhuṁ vīrāsanam idaṁ smṛtam ||

tarka-mudrā coktā—

tarjany-aṅguṣṭhayor agre mithaḥ saṁyojya cāṅgulīḥ |

prasārya bandhanaṁ prāhus tarka-mudreti māntrikāḥ || iti ||38||

—o)0(o—

**|| 4.6.39 ||**

taṁ brahma-nirvāṇa-samādhim āśritaṁ

vyupāśritaṁ giriśaṁ yoga-kakṣām |

sa-loka-pālā munayo manūnām

ādyaṁ manuṁ prāñjalayaḥ praṇemuḥ ||

**śrīdharaḥ :** brahma-nirvāṇaṁ brahmānandas tatra samādhir aikāgryaṁ tam āśritam | yoga-kakṣatāṁ yoga-paṭtaṁ ca vāma-jānu-dṛḍhīkaraṇārthaṁ viśeṣeṇopāśrtavantam | manana-śīlā manavas teṣām ādyaṁ mukhyam ||39||

**krama-sandarbhaḥ :** *na vyākhyātam.*

**viśvanāthaḥ :** brahma-nirvāṇaṁ brahmānandam |

adhokṣajālambam ihāśubhātmanaḥ

śarīriṇaḥ saṁsṛti-cakra-śātanam |

tad brahma-nirvāṇa-sukhaṁ vidur budhāḥ

iti prahlādokter adhokṣajālambanaṁ vā tatra samādhiṁ cittaikāgryam āśritam | yoga-kakṣāṁ vāma-jānu-dṛḍhī-karaṇārthaṁ yoga-paṭṭaṁ ca viśeṣeṇopāśritam | manūnāṁ manana-śīlānām ādyaṁ mukham ||39||

—o)0(o—

**|| 4.6.40 ||**

sa tūpalabhyāgatam ātma-yoniṁ

surāsureśair abhivanditāṅghriḥ |

utthāya cakre śirasābhivandanam

arhattamaḥ kasya yathaiva viṣṇuḥ ||

**madhvaḥ :** mahattamas tejasvitamo’rkasya sakāśād api |

tejo’rthe uttamārthe ca pūjārthe ca prayujyate |

mahac-chabdo mahaḥ-śabdo mānya-śabdas tathaiva ca || iti śabda-nirṇaye ||40||

**śrīdharaḥ :** arhattamo viṣṇur vāmana-mūrtir yathā | kasya kaśyapasya ||40||

**krama-sandarbhaḥ :** sa tūpalabhyeti sārdhakam | brahmaṇaḥ prakaṭena vandanena sattvaṁ viśuddham ity asya tathā vyākhyānaṁ prakaṭīkṛtam ||40||

**viśvanāthaḥ :** abhivandanam arthāt tasyātma-yoneś cakre, arhattamaḥ yadyap svataḥ pūjyas tad api tasya pitṛtvād iti bhāvaḥ | yathā viṣṇur vāmanaḥ kasya kaśyapa-prajāpateḥ ||40||

—o)0(o—

**|| 4.6.41 ||**

tathāpare siddha-gaṇā maharṣibhir

ye vai samantād anu nīlalohitam |

namaskṛtaḥ prāha śaśāṅka-śekharaṁ

kṛta-praṇāmaṁ prahasann ivātmabhūḥ ||

**śrīdharaḥ :** maharṣibhiḥ sahitā ye nīla-lohitam anuvartante te’pi tasmai vandanaṁ cakruḥ | evaṁ sarvair namaskṛtaḥ prāha | kṛtaḥ praṇāmo devair yasmai tam ||41||

**krama-sandarbhaḥ :** namaskṛta ity ardhakam ||41||

**viśvanāthaḥ :** maharṣibhiḥ sahitā ye nāradādayo nīla-lohitam anuvartante sma, te’pi tasya vandanaṁ cakruḥ | evaṁ namaskṛto brahmā kṛta-praṇāmo devair yasmai tam śivam | ivety anenāntar-bhayād bahir eva mukha-prasādaḥ prakāśita ity uktam ||41||

—o)0(o—

**|| 4.6.42 ||**

**brahmovāca—**

āne tvām īśaṁ viśvasya jagato yoni-bījayoḥ |

śakteḥ śivasya ca paraṁ yat tad brahmā nirantaram ||

**madhvaḥ :** antaryāmy-apekṣayā śakteḥ śivasya ca param iti |

kriyante stutayo’nyatra tad-antaryāmy-apekṣayā |

na jīveṣu guṇāḥ pūrṇā yathā-yogyā hi tad-gatāḥ || iti brāhme ||42||

**śrīdharaḥ :** yadyapi tvaṁ nīcavan māṁ namaskaroṣi tathāpi tavaiścaryam ahaṁ vedmīty āha—jāna iti | tvāṁ viśvasyeśaṁ jāne | tatra hetuḥ, jagato yonir yā śaktiḥ prakṛtir bījaṁ śivaḥ puruṣas tayoḥ kāraṇam | tathāpi nirantaraṁ nirbhedaṁ yad brahma nirvikāraṁ tad eva tvam iti jāne ||42||

**krama-sandarbhaḥ :** tatra śaiva-matam āśritya sarva-paratvena stauti—jāne iti | śaivāḥ khalu bhagavat-prakṛti-puruṣān sadā-śiva-rūpatvena manyante | tataś cāyam arthaḥ—tvāṁ viśvasya prākṛtā’prākṛta-lakṣaṇasya sarvasyaiveśaṁ sadā-śiva-rūpaṁ jāne | yato jagataḥ prākṛta-prapañcasya yoni-bījayoḥ paraṁ jāne | yoni-bīje eva krameṇa vyanakti śakteḥ śivasya ceti | tatra kecin nirbhedaṁ brahma parama-kāraṇatvena yan manyante tac ca tvām eva jāne ity āha—yat tad iti ||42||

**viśvanāthaḥ :** yadyapi tvaṁ māṁ praṇamasi, tad api parameśvareṇaikyāt tavaiśvaryam adhikam iti śaiva-matam āśrityāha—jāne iti | śaivāḥ khalu bhagavat-prakṛti-puruṣān sadā-śiva-rūpatvena manyante | tataś cāyam arthaḥ—tvāṁ viśvasya prākṛtāprākṛta-lakṣaṇasya sarvasyeśaṁ sadā-śiva-rūpaṁ jāne | yato jagataḥ prākṛta-prapañcasya yoni-bījayoḥ paraṁ jāne | yoni-bīje eva krameṇa vyanakti—śakteḥ śivasya ceti yat prasiddhaṁ nirantaraṁ nirbhedaṁ brahma, tad api tvām eva jāne ||42||

—o)0(o—

**|| 4.6.43 ||**

tvam eva bhagavann etac chiva-śaktyoḥ svarūpayoḥ |

viśvaṁ sṛjasi pāsy atsi krīḍann ūrṇa-paṭo yathā ||

**madhvaḥ :** tad-vaśatvāt svarūpaṁ tu viṣṇoḥ sarvam udīryate |

svarūpaṁ sa ca sarvatra bimbatvād eva sūcyate ||

sākṣāt svarūpaṁ matsyādyā viṣṇottamr nānyat kathañcana |

tasmād anya-gatā doṣo na tasmin puruṣottame || iti tattva-nirṇaye ||43||

**śrīdharaḥ :** nanu viruddham etat ? tatrāha—tvam eva sa-rūpayor avibhaktayoḥ śiva-śaktyoḥ kṛīḍan viśva-sṛṣṭy-ādi karoṣi | ūrṇa-nābhir iva | svarūpayor iti pāṭhe svāṁśayoḥ | ato na virodhaḥ ||43||

**krama-sandarbhaḥ :** śiva-śaktyor iti śiva-śaktī nimittī-kṛtyety arthaḥ ||43||

**viśvanāthaḥ :** śiva-śaktyoḥ puruṣa-prakṛtyoḥ svarūpayoḥ svāṁśayor iti pāṭhe śivasya svāṁśatvāt śaktes tac-chāyā-rūpatvāt tat-samāna-rūpayoḥ | tṛtīyārthe ṣaṣṭhī tābhyām viśvaṁ sṛjasi ||43||

—o)0(o—

**|| 4.6.44 ||**

tvam eva dharmārtha-dughābhipattaye

dakṣeṇa sūtreṇa sasarjithādhvaram |

tvayaiva loke’vasitāś ca setavo

yān brāhmaṇāḥ śraddadhate dhṛta-vratāḥ ||

**madhvaḥ :** abhipattaye pratīkārāya | sūtreṇa doṣa-sūcakena ||44||

**śrīdharaḥ :** dharmam arthaṁ ca dogdhi yā trayī tasyā abhipattaye rakṣaṇāyādhvaraṁ sṛṣṭavān asi | yad vā, he dharmārtha-dugha, dharmādy-abhipattaye tat-prāptaye | dakṣeṇa sūtreṇa nimittena | setavo varṇāś ca maryādāś ca avasitā nibaddhā nirṇītā iti vā śraddadhate śraddhayā’nutiṣṭhanti ||44||

**krama-sandarbhaḥ :** tvam ity asya ṭīkāyāṁ nibaddhā ity atra sūtreṇa tantunā nirṇītā iti sūtreṇa śāstra-viśeṣa-rūpeṇeti jñeyam ||44||

**viśvanāthaḥ :** he dharmārtha-dugha ! abhipattaye dharma-rūpārthasya pravartanāya dakṣeṇa dakṣa-rūpa-sūtreṇa adhvara-rūpaṁ vastraṁ tantuvāya iva tvaṁ sasarjitha, tathā loke setavo varṇāśrama-dharma-maryādāś ca tvayaivāvasitā nirṇītā | ato dakṣa-vadhe sati samprati dharma-pravartakasyābhāvāt dharmasya lope lokasya durgatiḥ syād iti bhāvaḥ ||44||

—o)0(o—

**|| 4.6.45 ||**

tvaṁ karmaṇāṁ maṅgala maṅgalānāṁ

kartuḥ sva-lokaṁ tanuṣe svaḥ paraṁ vā |

amaṅgalānāṁ ca tamisram ulbaṇaṁ

viparyayaḥ kena tad eva kasyacit ||

**śrīdharaḥ :** sarva-karma-phala-dātāpi tvam evety āha—he maṅgala ! maṅgalānāṁ śubhānāṁ karmaṇāṁ kartuḥ svaḥ svargaṁ paraṁ mokṣaṁ vā tanuṣe | amaṅgalānām aśubhānāṁ karmāṇāṁ kartuś ca tamisraṁ narakaṁ tanuṣe | tatra kena hetunā ? tad eva tasminn eva kasyacid viparyayo bhavati ||45||

**krama-sandarbhaḥ :** viparyayaḥ kenety atra mahāparādha-mahad-upāsana-svabhāveneti tattvaṁ jñeyam | vakṣyate ca—kurv adhvarasya [bhā.pu. 4.6.50] ity-ādinā tad evety atra tu deveti puṇyāraṇya-pāṭhāntaram ||45||

**viśvanāthaḥ :** karma-phala-dātāpi tvam evety āha—tvam iti | maṅgalānāṁ puṇyānāṁ kartuḥ svaḥ svarga-lokaṁ tanuṣe paraṁ mokṣaṁ vā | amaṅgalānām pāpānāṁ kartus tamisraṁ narakam | tad eva tatraiva kena hetunā kasyacid viparyayo bhavet ? puṇya-kartur api dakṣādes tamisraṁ, pāpa-kartur apy ajāmilāder apavarga iti tvaṁ pṛcchase iti bhāvaḥ ||45||

—o)0(o—

**|| 4.6.46 ||**

na vai satāṁ tvac-caraṇārpitātmanāṁ

bhūteṣu sarveṣv abhipaśyatāṁ tava |

bhūtāni cātmany apṛthag-didṛkṣatāṁ

prāyeṇa roṣo’bhibhaved yathā paśum ||

**madhvaḥ :** tava tvām | caturṣu ṣaṣṭhīti sūtrāt |

viṣṇv-adhīnā jagat-sattā-pratīti-ceṣṭitaṁ gatiḥ |

iti yan niyataṁ jñānam apṛthag-darśanaṁ smṛtam ||

mithyā jñānaṁ pṛthag jñānam iti veda-vido viduḥ |

yathaivārthas tathā jñānam apṛthag-dṛṣṭir ucyate || iti gāruḍe ||46-47||

**śrīdharaḥ :** tvat-kopo’tra hetur ity asaṁbhāvitam iti kaimutya-nyāyenāha | na vai satāṁ sataḥ roṣo’bhibhavet | tava tvām | dvitīyārthe ṣaṣṭhyau | paśum ajñaṁ yathā’bhibhavati tadvat ||46||

**krama-sandarbhaḥ :** na vai iti | ātmani paramātmani tvayi ananyatvena paśyatām ||46||

**viśvanāthaḥ :** tvat-kopo’tra hetur ity asaṁbhāvitam iti kaimutya-nyāyenāha | na vai satāṁ sataḥ roṣo’bhibhavet | tava tvām | dvitīyārthe ṣaṣṭhyau | paśum ajñaṁ yathā’bhibhavati tadvat ||46||

—o)0(o—

**|| 4.6.47 ||**

pṛthag-dhiyaḥ karma-dṛśo durāśayāḥ

parodayenārpita-hṛd-rujo’niśam |

parān duruktair vitudanty aruntudās

tān māvadhīd daiva-vadhān bhavad-vidhaḥ ||

**śrīdharaḥ :** ato ye pṛthag-dhiyo bheda-dṛśo’taḥ karmaṇy eva dṛṣṭir yeṣām | duṣṭa āśayo yeṣām | pareṣām udayena sampadā arpitā hṛdi rug yeṣām | aruntudā marma-bhettāraḥ | daivenaiva vadho yeṣāṁ tān bhavad-vidho nirupamaḥ sādhur māvadhīn na hanyāt ||47||

**krama-sandarbhaḥ :** bhavad-vidho bhavāniti viśeṣaḥ tato nirupama ity evārthaḥ | yad vā, bhavad-vidho’pi kim uta bhavānity arthaḥ ||47||

**viśvanāthaḥ :** nanv asatsu roṣa-hetuka-samucita-śānti-pradānena vinā kṛtānām āgasāṁ phalāprāptyā sarva evāsanto bhaveyus tatrāha—pṛthag-dhiya iti | parodayena para-sampad-dṛṣṭyā aruntudā marma-bhettāraḥ | daivenaiva vadho yeṣām iti svāparādhenaiva te dakṣādayo mariṣyanti, tān mā vadhīr iti yuṣmat-kopa-viṣayībhūtatve teṣāṁ kadāpy uddhāro na bhāvīti bhāvaḥ ||47||

—o)0(o—

**|| 4.6.48 ||**

yasmin yadā puṣkara-nābha-māyayā

durantayā spṛṣṭa-dhiyaḥ pṛthag-dṛśaḥ |

kurvanti tatra hy anukampayā kṛpāṁ

na sādhavo daiva-balāt kṛte kramam ||

**madhvaḥ :** yadā yasmāt |

hṛdayasya dravībhāvas tv anukampeti kathyate |

upakāraṁ kartum icchā kṛpety āhur manīṣiṇaḥ || iti śabda-nirṇaye ||48||

**śrīdharaḥ :** pratyuta sādhūnāṁ vṛttam ālokyānugraham eva kartum arhasīty āha dvābhyām | yasmin deśe | yadā kāle | spṛṣṭa-dhiyo mohita-cittāḥ pṛthag dṛśo bhavanti | tatrāparādhe sādhavo hy anukampayā’nantaram eva para-duḥkhāsahiṣṇutayā citta-prakampena kṛpāṁ kurvanti, natu kramaṁ parākramam | kutaḥ ? daiva-balāt kṛte’rthe mamaiva daivam evaṁ bhūtaṁ ko’trāparādhas teṣām iti matvā tad dhananaṁ na kurvata ity arthaḥ ||48||

**krama-sandarbhaḥ :** nanu puṣkaranābha eveśvaraḥ, ahaṁ tu tad-bhakta eva | tatrāha—yasminn iti dvābhyām | sādhāraṇā api sādhavaḥ bhagavat-pakṣe teṣāṁ pṛthag-dṛśām eva daiva-balād iti jñeyam ||48||

**viśvanāthaḥ :** sarva-sahana-śīlā api sādhavaḥ para-duḥkhāsahiṣṇavaḥ syur atas te svāparādhino’pi dayanta evety āha—yasmin deśe yadā vā kāle spṛṣṭa-dhiyo’bhibhūta-buddhayaḥ kurvanti, duṣkṛtam iti śeṣaḥ | tatra teṣu anukampayā kṛpālutva-svabhāvena kṛpām eva kurvanti, na tu teṣu daivenaiva balātkṛte duḥkha-dānārthaṁ balātkāre kṛte sati, kramaṁ parākramam ||48||

—o)0(o—

**|| 4.6.49 ||**

bhavāṁs tu puṁsaḥ paramasya māyayā

durantayāspṛṣṭa-matiḥ samasta-dṛk |

tayā hatātmasv anukarma-cetaḥsv

anugrahaṁ kartum ihārhasi prabho ||

**madhvaḥ :** māyayā viṣṇv-adhīnayā bandhaka-śaktyā |

viṣṇu-māyā harer icchā bandha-śaktiś ca tad-vaśā |

sarvatragā harer icchā bandha-śaktir jña-varjitā || iti śabda-nirṇaye ||49||

**śrīdharaḥ :** bhavāṁs tv aspṛṣṭa-matiḥ | ata eva samasta-dṛk sarva-jñaḥ | tayā māyayā hata ātmā yeṣāṁ teṣv ata eva karmānugata-citteṣv ihāparādhe’nugrahaṁ kartum arhasi ||49||

**krama-sandarbhaḥ :** tu-śabdas tebhyo vaiśiṣṭya-bodhakaḥ | arhasi tvam iti śeṣaḥ ||49||

**viśvanāthaḥ :** tava tu sādhu-cūḍāmaṇeḥ kopo naiva sambhaved ity āha—bhavāṁs tv iti | aspṛṣṭa-matiḥ, ataḥ samasta-dṛk teṣām aparādha-phalaṁ mahā-duḥkhaṁ paśyasy eveti bhāvaḥ | teṣv anugraha-prakāram āha—tayā hatātmasv iti anukarma-cetaḥsv iti tasminn iti | ete khalu māyayā hata-buddhayaḥ | kathaṁ vivekaṁ labhantāṁ nānā-karma-grasta-manasaḥ ? kathaṁ vā sādhūn paśyantv ity ata eteṣu mama dayaivociteti ||49||

—o)0(o—

**|| 4.6.50 ||**

kurv adhvarasyoddharaṇaṁ hatasya bhoḥ

tvayāsamāptasya mano prajāpateḥ |

na yatra bhāgaṁ tava bhāgino daduḥ

kuyājino yena makho ninīyate ||

**śrīdharaḥ :** evaṁ sāmānyenoktvā prastutam āha—kurv iti tribhiḥ | tvayā hatasya, ata evāsamāptasya prajā-pater adhvarasya | he mano, yatrādhvare ku-yājñikā bhāgino’pi tava bhāgaṁ na daduḥ | bhāgārhatvam āha | yena tvayā makho ninīyate phalaṁ prāpyate ||50||

**krama-sandarbhaḥ :** kuyājina iti kvacit kuspardhina iti citsukhaḥ ||50||

**viśvanāthaḥ :** tarhi samprati kiṁ kartavyaṁ tad brūhīty ata āha—kurv iti | tvayā hatasya ata evāsamāptasya prajāpater adhvarasya | he mano ! yatrādhvare bhāgino’pi tava bhāgaṁ na daduḥ, yena phala-dātrā tvayā makho ninīyate phalaṁ prāpyate ||50||

—o)0(o—

**|| 4.6.51 ||**

jīvatād yajamāno’yaṁ prapadyetākṣiṇī bhagaḥ |

bhṛgoḥ śmaśrūṇi rohantu pūṣṇo dantāś ca pūrvavat ||

*na katamena vyākhyātam.*

—o)0(o—

**|| 4.6.52 ||**

devānāṁ bhagna-gātrāṇām ṛtvijāṁ cāyudhāśmabhiḥ |

bhavatānugṛhītānām āśu manyo’stv anāturam ||

**śrīdharaḥ, viśvanāthaḥ :** he manyo ! anāturam ārogyam astu ||52||

**krama-sandarbhaḥ :** *na vyākhyātam.*

—o)0(o—

**|| 4.6.53 ||**

eṣa te rudra bhāgo’stu yad-ucchiṣṭo’dhvarasya vai |

yajñas te rudra bhāgena kalpatām adya yajña-han ||

**śrīdharaḥ :** bhāgaś ca tavāstv ity āha—eṣa iti | he rudra ! yāvad ity arthe yad ity avyayam | yajñe kṛte yāvān ucchiṣṭo’vaśiṣṭo’rthas tāvān eṣa tava bhāgo’stu | he rudra ! te bhāgenādya yajñaḥ kalpatāṁ sampadyatām ||53||

**krama-sandarbhaḥ :** *na vyākhyātam.*

**viśvanāthaḥ :** eṣa te bhāgo’stu yad ucchiṣṭaḥ utkṛṣṭaḥ śiṣṭo’vaśiṣṭo’rthaḥ, tena te bhāgena yajñaḥ kalpatāṁ sampadyatām ||53||

—o)0(o—

iti sārārtha-darśinyāṁ harṣiṇyāṁ bhakta-cetasām |

ṣaṣṭho’dhyāyaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

rudra-sāntvanaṁ nāma

ṣaṣṭho’dhyāyaḥ |

|| 4.6 ||

(4.7)

### saptamo’dhyāyaḥ

# dakṣa-yajña-sandhānaṁ

**|| 4.7.1 ||**

**maitreya uvāca—**

ity ajenānunītena bhavena parituṣyatā |

abhyadhāyi mahā-bāho prahasya śrūyatām iti ||

**śrīdharaḥ :**

saptame viṣṇur udbhūtaḥ stuto dakṣa-bhavādibhiḥ |

yajñaṁ pravartayāmāsa dakṣeṇeti nirūpyate ||

ajena yo’nunītaḥ prārthito bhavas tenābhihitam | he mahā-baho vidura ||1||

**krama-sandarbhaḥ :** mahādeva uvāceti na sārvatrikam ||1||

**viśvanāthaḥ :**

śambhuṁ stutavatā viṣṇur āvirbhūtaḥ sa tuṣṭuve |

dakṣeṇa ṛtvig-ādyaiś ca yajña-pūrtiś ca saptame ||o||

ajenānunīto yo bhavas tena ||1||

—o)0(o—

**|| 4.7.2 ||**

**mahādeva uvāca—**

nāghaṁ prajeśa bālānāṁ varṇaye nānucintaye |

deva-māyābhibhūtānāṁ daṇḍas tatra dhṛto mayā ||

**śrīdharaḥ :** agham aparādham ||2||

**krama-sandarbhaḥ :** daṇḍaḥ, kintu teṣām eva hitārthāya śikṣā ity arthaḥ ||2||

**viśvanāthaḥ :** he prajeśa | pareśeti ca pāṭhaḥ | bālānām ajñānāṁ daṇḍas teṣāṁ hitārthaṁ śikṣā-rūpaḥ ||2||

—o)0(o—

**|| 4.7.3 ||**

**prajāpater dagdha-śīrṣṇo bhavatv aja-mukhaṁ śiraḥ |**

**mitrasya cakṣuṣekṣeta bhāgaṁ svaṁ barhiṣo bhagaḥ ||**

**śrīdharaḥ :** svāparādham apahṛtyānugṛhṇāti | dagdhaṁ śīrṣaṁ yasya tasya prajā-pater ajasya mukhaṁ yasmiṁs tat tathābhūtaṁ śiro’stu | barhiṣaḥ sambandhinaṁ bhāgam | mitra-nāmno devasya ||3||

**krama-sandarbhaḥ :** *na vyākhyātam.*

**viśvanāthaḥ :** aja-mukham iti tasya tat-tulya-vāg-buddhitvād iti bhāvaḥ | mitrasya cakṣuṣeti svanetra-sūcakatva-lakṣaṇa-doṣa-duṣṭatvād iti bhāvaḥ | bhāgaṁ svam iti tad-vidha-jana-cakṣuṣaḥ sva-bhojya-vasta-mātra-darśana-tātparyakatvena pāramārthikatvābhāvād vaiyarthyād iti bhāvaḥ ||3||

—o)0(o—

**|| 4.7.4 ||**

**pūṣā tu yajamānasya dadbhir jakṣatu piṣṭa-bhuk |**

**devāḥ prakṛta-sarvāṅgā ye ma uccheṣaṇaṁ daduḥ ||**

**śrīdharaḥ :** prakarṣeṇa kṛtāni lagnāny aṅgāni yeṣāṁ te bhavantu | uccheṣaṇaṁ yajñāvaśiṣṭam ||4||

**krama-sandarbhaḥ :** me ma uccheṣaṇaṁ yajñāvaśiṣṭaṁ dadur iti mām anādṛtya svayaṁ prathamaṁ bhūktatvāt ye cchinnāṅgā babhūvus te prakṛta-sarvaṅgā bhavantv ity arthaḥ ||4||

**viśvanāthaḥ :** pūṣā kevalś cet piṣṭa-bhug bhavatu | anya-sahitaś cet yajamānasya dadbhir iti tasya dantān prakāśya sādhūn hasataḥ sarvathaiva danta-dhāraṇānaucityād iti bhāvaḥ | uccheṣaṇam utkṛṣṭaṁ śeṣaṁ śiva-bhāgaṁ ye na dadus te devāḥ asmad-dveṣiṇaḥ dakṣasya yajñe bhukta-bhāgatvāt chinnāṅgā abhūvan | samprati prakṛta-sarvāṅgā bhavantu | man-nindana-samaye dakṣa-pakṣasyāgrahaṇād iti bhāvaḥ ||4||

—o)0(o—

**|| 4.7.5 ||**

**bāhubhyām aśvinoḥ pūṣṇo hastābhyāṁ kṛta-bāhavaḥ |**

**bhavantv adhvaryavaś cānye basta-śmaśrur bhṛgur bhavet ||**

**śrīdharaḥ :** yeṣāṁ tv aṅgāni naṣṭāni te tv aśvinor bāhubhyāṁ kṛta-bāhavaḥ pūṣṇo hastābhyāṁ kṛta-hastāś ca bhavantu | adhvaryavaḥ anye ca ṛtvijaḥ | bastasya śmaśrūṇy eva śmaśrūṇi yasya ||5||

**krama-sandarbhaḥ :** *na vyākhyātam.*

**viśvanāthaḥ :** tan-madhye ye kecid adhvaryavo dakṣa-pakṣapātinas tat-samaye bāhu-hasta-cālanaṁ cakrus te bhagna-bāhu-hastā aśvinor bāhubhyāṁ kṛta-bāhavaḥ puṣṇo hastābhyāṁ kṛta-hastā bhavantu | kiṁ ca, bhṛgoḥ śmaśrūṇy ulluñcitāni | sa ca dakṣasya mukha evāmātyo’to vasta-mukhasya tasya | śmaśrūṇi prāpnotv ity abhipretyāha—vasta-śmaśrur iti ||5||

—o)0(o—

**|| 4.7.6 ||**

**maitreya uvāca—**

tadā sarvāṇi bhūtāni śrutvā mīḍhuṣṭamoditam |

parituṣṭātmabhis tāta sādhu sādhv ity athābruvan ||

**śrīdharaḥ :** mīḍhūṣṭamaḥ śivas tenoktam | parituṣṭaiś cittaiḥ ||6||

**krama-sandarbhaḥ :** *na vyākhyātam.*

**viśvanāthaḥ :** atiśayena mīḍhvān kāma-varṣī | mīḍhuṣṭamaḥ śivas tasyoditaṁ vacanam ||6||

—o)0(o—

**|| 4.7.7 ||**

tato mīḍhvāṁsam āmantrya śunāsīrāḥ saharṣibhiḥ |

bhūyas tad deva-yajanaṁ sa-mīḍhvad-vedhaso yayuḥ ||

**śrīdharaḥ :** mīḍhvāṁsaṁ śivaṁ tvayāgatya sarvaṁ kāryam ity āmantrya saṁprārthya | śunāsīrā devāḥ saha-mīḍhuṣā vedhasā ca vartamānāḥ sa-mīḍhvad-vedhasaḥ ||7||

**krama-sandarbhaḥ :** *na vyākhyātam.*

**viśvanāthaḥ :** mīḍhvāṁsaṁ śivam āmantrya tvayā tatrāgatya yajñaḥ sampādanīya iti samprārthya sunāsīrā devāḥ mīḍhuṣā vedhasā ca saha vartamānāḥ ||7||

—o)0(o—

**|| 4.7.8-9 ||**

vidhāya kārtsnyena ca tad yad āha bhagavān bhavaḥ |

sandadhuḥ kasya kāyena savanīya-paśoḥ śiraḥ ||

sandhīyamāne śirasi dakṣo rudrābhivīkṣitaḥ |

sadyaḥ supta ivottasthau dadṛśe cāgrato mṛḍam ||

**śrīdharaḥ :** kārtsnyena vaktra-hasta-bāhv-ādi-sādhāraṇyaṁ vidhāya ||8||

**krama-sandarbhaḥ :** *na vyākhyātam.*

**viśvanāthaḥ :** yad āha—tad-vidhāyeti | bhagādibhyaś cakṣur-ādīni dattvety arthaḥ ||8||

—o)0(o—

**|| 4.7.10 ||**

tadā vṛṣadhvaja-dveṣa- kalilātmā prajāpatiḥ |

śivāvalokād abhavac charad-dhrada ivāmalaḥ ||

**śrīdharaḥ :** pūrvaṁ vṛṣadhvaja-dveṣeṇa kalilaḥ kaluṣīkṛta ātmā yasya saḥ | tadā śarat-kālīno hrada ivāmalo’bhavat ||

**krama-sandarbhaḥ :** *na vyākhyātam.*

**viśvanāthaḥ :** kalilātmā kauṣīkṛtātmāpi ||10||

—o)0(o—

**|| 4.7.11-12 ||**

bhava-stavāya kṛta-dhīr nāśaknod anurāgataḥ |

autkaṇṭhyād bāṣpa-kalayā samparetāṁ sutāṁ smaran ||

kṛcchrāt saṁstabhya ca manaḥ prema-vihvalitaḥ sudhīḥ |

śaśaṁsa nirvyalīkena bhāveneśaṁ prajāpatiḥ ||

*na kenatamena vyākhyātam.*

—o)0(o—

**|| 4.7.13 ||**

**dakṣa uvāca—**

bhūyān anugraha aho bhavatā kṛto me

daṇḍas tvayā mayi bhṛto yad api pralabdhaḥ |

na brahma-bandhuṣu ca vāṁ bhagavann avajñā

tubhyaṁ hareś ca kuta eva dhṛta-vrateṣu ||

**śrīdharaḥ :** yad api yady api pralabdhaḥ parābhūto mayā bhavāṁs tathāpi tvayā daṇḍo bhṛtaḥ śikṣā kṛtā, natupekṣito’smi | yuktam evaitad ity āha | brahma-bandhuṣu ca brāhmaṇābhāseṣv api tubhyaṁ tava hareś ceti vāṁ yuvayor avajñopekṣā nāsti ||13||

**krama-sandarbhaḥ :** *na vyākhyātam.*

**viśvanāthaḥ :** yadyapi vipralabdhas tiraskṛtaḥ, tad api mayi daṇḍo bhṛtaḥ dhṛta ātmīyatva-buddhyā śikṣā kṛtā na tūpekṣito’smi | yuktam evaitad ity āha—brahma-bandhuṣu ca brāhmaṇābhāseṣv api tubhyaṁ tava hareś ceti vām avajñā nāsti ||13||

—o)0(o—

**|| 4.7.14 ||**

vidyā-tapo-vrata-dharān mukhataḥ sma viprān

brahmātma-tattvam avituṁ prathamaṁ tvam asrāk |

tad brāhmaṇān parama sarva-vipatsu pāsi

pālaḥ paśūn iva vibho pragṛhīta-daṇḍaḥ ||

**śrīdharaḥ :** tatra hetum āha—vidyeti | brahmā bhūtvā tvam asrāg asrākṣīḥ | kim artham ? ātma-tattvam avitum | yad vā, brahma vedam ātma-tattvaṁ cāvituṁ saṁpradāya-pravartanena jñāpayitum ity arthaḥ | tat tasmāt | he parama utkṛṣṭa ||14||

**krama-sandarbhaḥ :** *na vyākhyātam.*

**viśvanāthaḥ :** tatra hetuḥ—vidyeti | tvam eva brahmā bhūtvā asrāk asrākṣīḥ | yad vā, brahma vedam ātma-tattvaṁ ca rakṣituṁ tat tasmāt he parama paśūn ity asmākaṁ paśutvam | tava paśupatitvam ||14||

—o)0(o—

**|| 4.7.15 ||**

yo’sau mayāvidita-tattva-dṛśā sabhāyāṁ

kṣipto durukti-viśikhair vigaṇayya tan mām |

arvāk patantam arhattama-nindayāpād

dṛṣṭyārdrayā sa bhagavān sva-kṛtena tuṣyet ||

**śrīdharaḥ :** atra ca praty-upakāro nāstīy āha—yo’sāv iti | avidita-tattva-dṛśā aprāpta-tattva-jñānena | tad agaṇayya vismṛtya | arhat-tama-nindayā’rvāg adhaḥ patantaṁ mām apādrakṣitavān | sva-kṛtenaiva parānugraheṇaiva tuṣyet | na mayā tat pratikartuṁ śakyam ity arthaḥ ||15||

**krama-sandarbhaḥ :** mahad-aparādhas tu—cāṭukārādinā vā, tat-prīty-artha-kṛtena nirantara-dīrgha-kālīna-bhagavan-nāma-kīrtanena vā taṁ prasādya kṣamāpaṇīya ity avocāmaiva—tat prasādaṁ vinā tad-asiddheḥ | ata eva pūrvatroktaṁ śrī-śivaṁ prati dakṣeṇa—yo’sāv iti | evam uttaratrāpi jñeyam ||15|| [bhakti-sandarbha 303]

**viśvanāthaḥ :** etat pratyupakartuṁ na śaknomīty āha—yo’sau bhavān avidita-tattva-jñānena tat-tiraskaraṇaṁ vigaṇayya vastu-buddhyā na gaṇayitvā arvāg adhaḥ patantaṁ kṛpāmṛtenārdrayā dṛṣṭyā apāt | anyathā mama narakād uddhāro nābhaviṣyad iti bhāvaḥ | sva-kṛtena purānugraheṇaiva tuṣyet | na tu tat-toṣa-kāraṇaṁ kim api mayy astīti bhāvaḥ ||15||

—o)0(o—

**|| 4.7.16 ||**

**maitreya uvāca—**

kṣamāpyaivaṁ sa mīḍhvāṁsaṁ brahmaṇā cānumantritaḥ |

karma santānayām āsa sopādhyāyartvig-ādibhiḥ ||

**śrīdharaḥ :** anumantrito’nujñātaḥ | upādhyāya-sahitair ṛtvig-ādibhiḥ anuvartayām āsa ||16||

**krama-sandarbhaḥ :** *na vyākhyātam.*

**viśvanāthaḥ :** sopādhyāyir ṛtvig-ādibhir anuvartayāmāsa ||16||

—o)0(o—

**|| 4.7.17 ||**

vaiṣṇavaṁ yajña-santatyai tri-kapālaṁ dvijottamāḥ |

puroḍāśaṁ niravapan vīra-saṁsarga-śuddhaye ||

**śrīdharaḥ :** vīrāṇāṁ pramathādīnāṁ saṁsarga-kṛta-doṣasya śuddhaye nivṛtty-artham ||17||

**krama-sandarbhaḥ :** *na vyākhyātam.*

**viśvanāthaḥ :** vaiṣṇavaṁ viṣṇu-devatākaṁ niravapan juhuvuḥ | vīrāṇāṁ pramathādīnāṁ saṁsarga-kṛta-doṣa-śuddhy-artham ||17||

—o)0(o—

**|| 4.7.18 ||**

adhvaryuṇātta-haviṣā yajamāno viśāmpate |

dhiyā viśuddhayā dadhyau tathā prādurabhūd dhariḥ ||

**śrīdharaḥ :** upātta-haviṣā’dhvaryuṇā saha viśuddhayā dadhyau | he viśāṁ-pate vidura ||18||

**krama-sandarbhaḥ :** *na vyākhyātam.*

**viśvanāthaḥ :** ātta-haviṣā adhvaryuṇā saha | he viśāṁ-pate vidura tathā dadhyau yathā prādurabhūd iti ||18||

—o)0(o—

**|| 4.7.19 ||**

tadā sva-prabhayā teṣāṁ dyotayantyā diśo daśa |

muṣṇaṁs teja upānītas tārkṣyeṇa stotra-vājinā ||

**śrīdharaḥ :** svayā prabhayā teṣāṁ tejo muṣṇaṁs tiraskurvan | upānītaḥ samīpaṁ prāpitaḥ | stotre bṛhad-rathantare vājau pakṣau tad vatā | bṛhad-rathantare pakṣau iti śruteḥ ||19||

**krama-sandarbhaḥ :** tadeti trikam ||19||

**viśvanāthaḥ :** teṣāṁ brahmādīnāṁ tejo muñcan hariḥ upānītaḥ samīpaṁ prāpitaḥ | stotre bṛhadrathantare vājau pakṣau tadvatā bṛhad-rathantare pakṣau iti śruteḥ ||19||

—o)0(o—

**|| 4.7.20 ||**

śyāmo hiraṇya-raśano’rka-kirīṭa-juṣṭo

nīlālaka-bhramara-maṇḍita-kuṇḍalāsyaḥ |

śaṅkhābja-cakra-śara-cāpa-gadāsi-carma-

vyagrair hiraṇmaya-bhujair iva karṇikāraḥ ||

**śrīdharaḥ :** tam evānuvarṇayati—śyāma iti dvābhyām | hiraṇyavad raśanā yasyeti vastraṁ lakṣyate | arka-tulyena kirīṭena juṣṭaḥ | nīlālakā eva bhramarās tair maṇḍitaṁ kuṇḍala-yuktam āsyaṁ yasya | kambv-ādibhir āyudhair bhṛtya-rakṣārthaṁ vyagrair hiraṇmayair bhujaiḥ puṣpitaḥ karṇikāra iva śobhamānaḥ | bhujānāṁ hiraṇmayatvaṁ keyūra-kaṅkaṇa-mudrikādy-alaṅkāraiḥ ||20||

**krama-sandarbhaḥ :** kambv-abjādibhir viśiṣṭāny agrāṇi yeṣāṁ taiḥ ||20||

**viśvanāthaḥ :** tam evānuvarṇayati—śyāma iti dvābhyām | hiraṇya-raśanaḥ kaṅkaṇa-kiṅkiṇīkaḥ | pītāmbarasyārthataḥ prāptatvād anuktiḥ rasanā-śabdena vastraṁ vā lakṣayitavyam | arka-tulyojjvala-kirīṭa-yuktaḥ | nīlālakā eva bhramarās tair maṇḍitaṁ kuṇḍala-yuktam āsyaṁ yasyeti bhramara-padenāsyasya padmatvam | tataś ca kuṇḍalayos tat-phullīkaraṇārtham āgatayoḥ sūryatvaṁ kambv-ādibhir āyudhair bhṛtya-rakṣārthaṁ vyagrair hiraṇmayaiḥ kanaka-keyūra-kaṅkaṇa-mudrikādi-mattena kanaka-mayair bhujaiḥ puṣpitaḥ karṇikāra iva śobhamānaḥ |

yad vā, kambv-ādīni hastāgra-sthitatvād viśiṣṭāny agrāṇi yeṣu tayābhāvā hiraṇmayā bhujā eva prathamātiśayoktyāt aṣṭaiva dalāni taiḥ śobhamānaḥ karṇikāraḥ kamala-rāja iva matv-arthīyārśādinā ca vā karṇikāṁ rāti dadātīti vyutpattyā vā karṇikāra-śabdenātra padmābhidhānam ||20||

—o)0(o—

**|| 4.7.21 ||**

vakṣasy adhiśrita-vadhūr vana-māly udāra-

hāsāvaloka-kalayā ramayaṁś ca viśvam |

pārśva-bhramad-vyajana-cāmara-rāja-haṁsaḥ

śvetātapatatra-śaśinopari rajyamānaḥ ||

**śrīdharaḥ :** vakṣasy adhiśritā vadhūr lakṣmīr yasya saḥ | udāro hāso’valokaś ca tayoḥ kalayā leśena | pārśve ubhayato bhramatī vyajana-cāmare eva rāja-haṁsau yasmin saḥ | rajyamānaḥ śobhātiśayaṁ nīyamānaḥ ||21||

**krama-sandarbhaḥ :** *na vyākhyātam.*

**viśvanāthaḥ :** vadhūr lakṣmīḥ | udārayor mahā-mādhurya-ratna-varṣiṇor hāsāvalokayoḥ kalayā vaidagdhyā viśvam eva ramayan kiṁ punar bhaktān | pārśvayor bhramantī vyajana-cāmare eva rāja-haṁsau yasmin saḥ | śvetātapatram eva śaśī tena upari-sthiteneti sarvopari śaśī tat-tale kirīṭa-rūpo’rkaḥ, tat-tale āsya-rūpaṁ kamalaṁ, tat-pārśva-dvaye nṛtyat-kuṇḍala-rūpaṁ punar arka-dvayam | tat-pārśva-dvaye cāmara-rūpe haṁsa-dvayam | mukha-kamala-tale lakṣmī-rūpā vidyut-sarva-samuditaṁ punar aṣṭa-dalam ekaṁ kamalam eva candrārka-vidyud-bhramara-haṁsa-śaṅkha-cakra-gadā-padma-cāpa-śara-carmāsi-yuktam atyadbhutam | sa viṣṇur adṛśyata ity arthaḥ ||21||

—o)0(o—

**|| 4.7.22 ||**

tam upāgatam ālakṣya sarve sura-gaṇādayaḥ |

praṇemuḥ sahasotthāya brahmendra-tryakṣa-nāyakāḥ ||

**śrīdharaḥ :** brahmendra-tryakṣā nāyakā mukhyā yeṣāṁ te ||22||

**krama-sandarbhaḥ :** *na vyākhyātam.*

**viśvanāthaḥ :** brahmendra-tryakṣā nāyakā yeṣāṁ te ||22||

—o)0(o—

**|| 4.7.23 ||**

tat-tejasā hata-rucaḥ sanna-jihvāḥ sa-sādhvasāḥ |

mūrdhnā dhṛtāñjali-puṭā upatasthur adhokṣajam ||

**śrīdharaḥ :** hata-rucas tiraskṛta-prabhāḥ | sanna-jihvā gadgada-vācaḥ | sa-sādhvasās tan mahimnā kṣubhita-cittāḥ | upatasthus tuṣṭuvuḥ ||23||

**krama-sandarbhaḥ :** *na vyākhyātam.*

**viśvanāthaḥ :** sanna-jihvāḥ sa-gadgada-vācaḥ, sa-sādhvasās sa-sambhramāṁ kṣubhita-cittāḥ | mūrdhnā mūrdhni ||23||

—o)0(o—

**|| 4.7.24 ||**

apy arvāg-vṛttayo yasya mahi tv ātmabhuv-ādayaḥ |

yathā-mati gṛṇanti sma kṛtānugraha-vigraham ||

**śrīdharaḥ :** yasya mahimānaṁ prati tu arvāg eva vṛttir yeṣāṁ te’pi yathā-mati gṛṇanti sma astuvan | kṛtaḥ prakaṭīkṛto’nugrahārthaṁ vigraho yena tam | yad vā, teṣām arvāg-vṛttitve hetuḥ, te tu tasya mahi mahimā | vibhūti-mātra-rūpā ity arthaḥ ||24||

**krama-sandarbhaḥ :** *na vyākhyātam.*

**viśvanāthaḥ :** mahitvaṁ mahimānaṁ prati | tu arvāg eva vṛttir yeṣāṁ te’pi ||24||

—o)0(o—

**|| 4.7.25 ||**

dakṣo gṛhītārhaṇa-sādanottamaṁ

yajñeśvaraṁ viśva-sṛjāṁ paraṁ gurum |

sunanda-nandādy-anugair vṛtaṁ mudā

gṛṇan prapede prayataḥ kṛtāñjaliḥ ||

**śrīdharaḥ :** tatra tāvad dakṣa-stuti-prakāram āha—dakṣa iti | gṛhītam arhaṇa-sādanottamaṁ yena tam | uttame pātre āsādyārhaṇeṣu samarpiteṣu prītyā sārhaṇa-pātraṁ svayam eva yena gṛhītam ity arthaḥ | yad vā, kathaṁ prapede | gṛhītam arhaṇa-sādanottamaṁ yathā bhavati tad gṛhītvā prapede ity arthaḥ | gṛhītveti pāṭhas tu sugamaḥ | gṛṇan stuvan prapede śaraṇaṁ jagāma |

dakṣa-ṛtvik-sadasyeśa-bhṛgu-brahmendra-yoṣitaḥ |

ṛṣayaś ca tathā siddhā yajamānī ca loka-pāḥ ||

yogi-brahmāgni-devāś ca stuvanti jagadīśvaram |

tathā gandharva-vidyādhara-brāhmaṇāś ca pṛthaṅ mataiḥ ||25||

**krama-sandarbhaḥ :** arvāg-vṛttitvam eva sarveṣāṁ darśayati—dakṣa ity-ādinā ||25||

**viśvanāthaḥ :** gṛhītam arhaṇa-sādhanottamaṁ yatra tad yathā syāt tathā, sādanaṁ pātraṁ, gṛhītveti ca pāṭhaḥ ||25||

—o)0(o—

**|| 4.7.26 ||**

**dakṣa uvāca—**

śuddhaṁ sva-dhāmny uparatākhila-buddhy-avasthaṁ

cin-mātram ekam abhayaṁ pratiṣidhya māyām |

tiṣṭhaṁs tayaiva puruṣatvam upetya tasyām

āste bhavān apariśuddha ivātma-tantraḥ ||

**madhvaḥ :** jaḍa-māyā na tasyāsti śarīratvena kutracit |

sṛṣṭvā tathā śarīrāṇi tat-sthiteḥ puruṣaḥ smṛtaḥ ||

māyā-maya-śarīrāyām api viṣṇuḥ svayaṁ sthitaḥ |

tasmāt prākṛta ity eva jīvavat taṁ vadanti hi ||

adṛṣṭatve’pi tad-dharmas tadgatvād eva kāraṇāt || iti tattva-viveke ||26||

**śrīdharaḥ :** nanu sākṣāt paramaiśvara eva rudras tasya brahma-putratvena jīvatvam anukāra-mātram | hanta kim iti tvayā bheda-dṛṣṭyā’sāv avajñāta iti māṁ bhagavān ākṣepsyatīty āśaṅkya, apracyuta-svarūpasya jīva-dharma-nāṭyaṁ tavaiva saṅgachate nānyasyety āha—śuddham iti | sva-dhāmni svarūpe tiṣṭhan bhavān śuddhaṁ cin-mātraṁ caitanya-dhanaḥ | śuddhatve hetuḥ, uparatā nitya-nivṛttā’khilā buddhya-vasthā yasmāt | ataḥ ekaṁ bheda-śunyam | ata evābhayam | dvitīyād vai bhayaṁ bhavati [bṛ.ā.u. 1.4.2] iti śruteḥ | jīvasyāpi vastuta evaṁ bhūtatvāt tad vailakṣaṇyārtham uktam | māyāṁ pratiṣidhyābhibhūya sva-tantra eva saṁstayā māyayā puruṣatvaṁ manuṣya-nāṭyam upetya tasyāṁ māyāyāṁ tiṣṭhann apariśuddha iva rāgādimānivāste | rāma-kṛṣṇādy-avatāre tathā pratīyate bhavān ity arthaḥ | anye tv avidyopādhayo māyābhibhūtāḥ saṁsaranti | atas tvam eveśvaro na rudrādaya iti bhāvaḥ | ata evemāṁ dṛṣṭiṁ bhagavān vārayiṣyati | ahaṁ brahmā ca śarvaś ca jagataḥ kāraṇaṁ param ity-ādinā ||26||

**krama-sandarbhaḥ :** guṇa-saṁsargiṇām tad-āveśo nādbhutaḥ, yataḥ sṛjāmi tan-niyukto’ham [bhā.pu. 2.6.32] ity ādi nyāyenāsvatantratayā brahma-rudrāv api kadācit tad-āviṣṭau bhavataḥ | kintu, bhavān eva tat-saṁsarge’pi tad-anāviṣṭa iti sva-doṣamārjanārtham āha—śuddham iti | śuddham ity ādi-lakṣaṇaṁ yat-tattvaṁ tad-rūpo bhavān śrī-bhagavad-rūpe sva-dhāmni svarūpa-śakti-vaibhave parama-vaikuṇṭhe tiṣṭhan śuddha-sattvādau hetuḥ māyāṁ pratiṣidhya na yatra māyety uktatvāt svarūpa-śaktyāviṣkāreṇa tat-sambandhaṁ parihṛtyeti tad evaṁ tiṣṭhann evātma-tantraḥ sann aṁśena tayaiva māyayā puruṣatvaṁ tad-draṣṭṛtvam upetya tasyām eva māyāyāṁ sva-kāryāyāṁ tat-tan-niyamādinā apariśuddha ivāste | tathā pratīyate mātram ity arthaḥ ||26||

**viśvanāthaḥ :** śuddhaṁ cin-mātram eva bhavān-māyāṁ pratiṣidhya sva-dhāmni svarūpe tiṣṭhann eva bhavān tayaiva māyayā puruṣatvaṁ manuṣya-nāṭyam upetya tasyāṁ māyāy;m rāma-kṛṣṇādy-avatāreṣu apariśuddha iva rāgādimān ivāste | atas tvam eveśvaro vidyopādhir anye tv avidyopādhayo rudrādyās tad-dṛṣṭyā manuṣya-nāṭyaṁ kurvanto’py abhinetuṁ na jānanti | śvaśure mayi sabhāyām ācāryrūpatvaṁ prakāśitavantaḥ | tvaṁ tu śvaśuraṁ satrājitaṁ mṛtaṁ śrutvā, aho naḥ paramaṁ kaṣṭam ity asakṣau vilepatur iti satyabhāmā-sannidhau sa-rāma evārodīḥ iti tena kiṁ tavācāryrūpatvaṁ pracyutam iti bhagavān evākhila-kalā-vicakṣaṇa iti punar api śrī-rudre kaṭākṣaḥ | śrī-rudrāparādha-śeṣeṇaiva bhagavad-vigrahe māyikatva-buddhir apīti jñeyam |

kiṁ ca, sva-dhāmni vaikuṇṭhe tiṣṭhann eva tayaiva māyayā sahitaḥ puruṣatvaṁ mahat-sraṣṭṛ-rūpam upetya tasyāṁ māyāyāṁ māyikeṣu samaṣṭi-vyaṣṭiṣu ca āste antaryāmi-rūpeṇa vasati | yad uktaṁ—

viṣṇos tu trīṇi rūpāṇi puruṣākhyāny atho viduḥ |

ekaṁ tu mahataḥ sraṣṭṛ dvitīyaṁ tantu-saṁsthitam |

tṛtīyaṁ sarva-bhūta-sthaṁ tāni jñātvā vimucyate || iti |

apariśuddhaḥ na tv apariśuddhaḥ māyāyāṁ sthito’pi tat-sambandhābhāvād iti bhāvaḥ | iti tu vāstavārtho jñeyaḥ ||26||

—o)0(o—

**|| 4.7.27 ||**

**ṛtvija ūcuḥ—**

tattvaṁ na te vayam anañjana rudra-śāpāt

karmaṇy avagraha-dhiyo bhagavan vidāmaḥ |

dharmopalakṣaṇam idaṁ trivṛd adhvarākhyaṁ

jñātaṁ yad-artham adhidaivam ado vyavasthāḥ ||

**madhvaḥ :** adhidaivam uttama-daivam | yad yajña-bhāgārtham | yajña-bhuk devatā śarīram āsthāya | bhuṅkte yajña-bhujo devān āviśya puruṣottama iti ca ||27||

**śrīdharaḥ :** ṛtvijo’pi svasyāparādhaṁ pariharantaḥ stuvanti | bho anañjana upādhi-mala-śūnya, yady api tvam eva rudrādi-devatā-rūpas tathāpi nandīśvara-śāpāt karmaṇy eva durāgraha-dhiyaḥ santas tava tattvaṁ na vidmaḥ kiṁ tu dharmasyāpūrvasyopalakṣaṇa-bhūtaṁ tri-vṛt trayī-pratipādyam adhvarākhyaṁ tava rūpam asmābhir jñātam | kīdṛśam ? yad arthaṁ yasya siddhaye’dhidaivaṁ devatā’dhikāreṇādo-vyavasthāḥ amūrkhya-vasthāḥ | atreyam eva devatā nānyety evaṁ bhūtā niyamā ity arthaḥ | yad vā, vyavasthā ity ākhyātam | aḍāgamādy-abhāva ārṣaḥ | yad-arthamada idam indrādy-adhidaivaṁ rūpaṁ viśeṣeṇāsthitavān asīty arthaḥ ||27||

**krama-sandarbhaḥ :** vyavasyeti citsukha-pāṭhāntaram ||27||

**viśvanāthaḥ :** he anañjana ! māyopādhi-rahita ! nandīśvara-śāpāt karmaṇi durāgraha-dhiyo vayam api na vidmo dakṣaḥ kathaṁ jñāsyatīti dakṣe kaṭākṣaḥ | tarhi kiṁ jānītha ? iti tatrāhuḥ—dharma upalakṣyate’neneti tat trivṛt trayī-pratipādyam adhvarākhyaṁ tava svarūpam eva jñātam asmābhiḥ | yad-arthaṁ yasya siddhaye | adhidaivaṁ devādhikaraṇe ado vyavasthā iyam atra devatety evam amūr vyavasthā bhavanti ||27||

—o)0(o—

**|| 4.7.28 ||**

**sadasyā ūcuḥ—**

utpatty-adhvany aśaraṇa uru-kleśa-durge’ntakogra-

vyālānviṣṭe viṣaya-mṛga-tṛṣy ātma-gehoru-bhāraḥ |

dvandva-śvabhre khala-mṛga-bhaye śoka-dāve ñjña-sārthaḥ

pādaukas te śaraṇada kadā yāti kāmopasṛṣṭaḥ ||

**madhvaḥ :** utpattir hari-rūpāṇāṁ vyaktir eva na saṁśayaḥ |

utpattir eva jīvānāṁ dehotpattir itīryate || iti tattva-nirṇaye ||28||

**śrīdharaḥ :** sadasyās tu nirīśvare’pi dakṣādhvare dhana-lobhena sva-pravṛttim anucintyānutaptā viraktim āśāsānāḥ stuvanti | he śaraṇa-da āśraya-pada, utpatty-adhvani saṁsāra-mārge vartamāno’jñānāṁ sārthaḥ samūhas te pādaukaḥ tvat-pāda-rūpaṁ nivāsaṁ kadā yāsyati | kathaṁ-bhūte saṁsāra-mārge ? aśaraṇe viśrāma-sthāna-śūnye | uru-kleśā eva durgam asthānāni yasmin | antaka evogro vyālastenānviṣṭe lakṣīkṛte viṣaya-rūpā mṛga-tṛṇ-mṛga-tṛṣṇikā yasmin | ātmāhaṅkārāspadaṁ śarīraṁ mamatvāspadaṁ gehaṁ ca sa evorur bhāro yasya saḥ | dvandvāni sukha-duḥkhādīny eva śvabhāṇi gartā yasmin | khalā eva mṛgā vyāghrādayas tebhyo bhayaṁ yasmin | śoka eva dāvāgnir yasmin | kāmenopasṛṣṭaḥ pīḍitaḥ |

**krama-sandarbhaḥ :** sadasyās tu karma-mārgair nānā-duḥkhaṁ vicārya tad-uparati-sadanaṁ tac-caraṇopasaraṇam eva prārthayante—utpattīti | vyālākṛṣṭeti citsukhaḥ ||28||

**viśvanāthaḥ :**

—o)0(o—

**|| 4.7.29 ||**

**rudra uvāca—**

tava varada varāṅghrāv āśiṣehākhilārthe

hy api munibhir asaktair ādareṇārhaṇīye |

yadi racita-dhiyaṁ māvidya-loko’paviddhaṁ

japati na gaṇaye tat tvat-parānugraheṇa ||

**madhvaḥ :** āśiṣo’pi tata eva bhavantīty ataś ca śabdaḥ ||29||

**śrīdharaḥ :** śrī-rudras tu pūrvaṁ mama nindā duḥsahā āsīt, idānīṁ tu tāṁ na gaṇayāmīty āha—taveti | āśiṣā kāmenāsaktair niṣkāmai racita-dhiyam abhiniveśita-cittam | mā kāma-vidyo vidyā-hīno loko yady apaviddhaṁ japaty ācārā-bhraṣṭaṁ jalpati taj jalpanam ahaṁ na gaṇaye | tatra hetuḥ—tava yaḥ paro’nugrahas tena | tvat-parāṇāṁ vā yo’nugrahas tena ||29||

**krama-sandarbhaḥ :** śrī-rudras tu anyair durūhaṁ sva-rahasyaṁ bhaktyāveśena prakaṭayann eva stauti taveti | āśiṣā kāmanayā hetunā akhilārthe tad-dātarīty arthaḥ | āśiṣam āśayādhye iti | citsukhaḥ | māvidyety ādau māṁ viddhi lokān api svān ajiteti citsukhaḥ ||29||

**viśvanāthaḥ :** āśiṣā kāmena hetunā | akhilārthe akhilārtha-dātāry api asaktair niṣkāmair arhanīye sevitum arhe aṅghrau racita-dhiyam āveśita-buddhim | mā mām | na vidyate vidyā jñānaṁ yasya tayābhāvo loko dakṣādir yadi apaviddham ācārā-bhraṣṭaṁ japati jalpati, tad api taj jalpanam tava yaḥ paro’nugrahas tvat-parāṇāṁ vānugrahas tena na gaṇaye ||29||

—o)0(o—

**|| 4.7.30 ||**

**bhṛgur uvāca—**

yan māyayā gahanayāpahṛtātma-bodhā

brahmādayas tanu-bhṛtas tamasi svapantaḥ |

nātman-śritaṁ tava vidanty adhunāpi tattvaṁ

so’yaṁ prasīdatu bhavān praṇatātma-bandhuḥ ||

**śrīdharaḥ :** bhṛgus tu svabhāvatas tattva-jñāna-hīnā jīvā ato’jñāna-kṛtaṁ mama duśceṣṭitaṁ kṣamasvety āha—yan māyayeti | ātmann ātmani śritam anugataṁ tava tattvaṁ na vidanti | praṇatānām ātma bandhuś ca ||30||

**krama-sandarbhaḥ :** nātmāśritam iti puṇyāraṇyaḥ ||30||

**viśvanāthaḥ :** brahmādaya iti śrī-rudre kaṭākṣaḥ | tamasi svapanta iti te’py avidyā-grastā eva ātmānuśritaṁ sva-prakāśaṁ tava tattvam adhunāpi na vidanti, jānīma ity abhimāna-grastānyān evājñānino vadantīti bhāvaḥ | prasīdatv iti ahaṁ tv aparādhī yathārtha-vāditvād bhavāmy eveti bhāvaḥ | bhavāṁs tu na brahmādīnāṁ nāpi mad-vidhānāṁ kintu praṇatānāṁ namra-svabhāvānām akiñcanānāṁ bandhuḥ | tad api prasīdatu mad-aparādham imaṁ kṣamatu ||30||

—o)0(o—

**|| 4.7.31 ||**

**brahmovāca—**

naitat svarūpaṁ bhavato’sau padārtha-

bheda-grahaiḥ puruṣo yāvad īkṣet |

jñānasya cārthasya guṇasya cāśrayo

māyāmayād vyatirikto matas tvam ||

**madhvaḥ :** avyaktādi-padārthānāṁ viśeṣa-jñāninām api tu |

na deho vaiṣṇavo jñeyaḥ ānandaḥ prākṛto na hi || iti tattva-sāre |

padārtha-bheda-grahaḥ padārtha-viśeṣajñaḥ | bhedo’ntaraṁ viśeṣaś ca sūkṣmekṣā cābhidhīyate iti tattva-nirṇaye ||32||

**śrīdharaḥ :** brahmādayo na vidantīti bhṛguṇokte tad asahamāno brahmā tattva-jñānam āviṣkurvann ivāha—naitad iti | padārtha-bheda-grāhakair indriyaiḥ | guṇasyendriyasya | yad vā, jñānārthayoḥ kāraṇasya sattvādeḥ | ata evāsato māyā-mayād vyatirikto bhavān ||31||

**krama-sandarbhaḥ :** śrī-brahmāpi bhṛgu-vākyam anumodamāna evāha—naitad iti | indriyaiḥ karaṇa-bhūtaiḥ puruṣo yāvad vastu jānāti tāvati vastuni bhavata etat śrī-vigrahātmakaṁ svarūpaṁ na syāt | kintu tāvad atikramyaiva syād ity arthaḥ | tarhi kiṁ-lakṣaṇam ? tatrāha—jñānasyeti | tad eva tad-vigraha-lakṣaṇas tvam evāśrayaḥ | nātaḥ paraṁ paramaṁ yad bhavataḥ svarūpam ity-ādeḥ tasmāt kṛpayā svayam eva prakāśata iti bhāvaḥ | vyatirikto matas tvam iti citsukha-pāṭhāntaram | vyatiriktaś cāsau oṁkāraś ceti ||31||

**viśvanāthaḥ :** padārtha-bheda-grahair viṣaya-grāhakair indriyais tava etat-svarūpaṁ śrī-mūrtiṁ yāvan na paśyet tāvad eva jñānasyādhidaivasyathārthasyādhibhūtasya guṇasyādhyātmasya cāśrayaḥ syāt | tat-svarūpe sākṣād-dṛṣṭe sati na jñānād evāśrayaḥ | kintv aprākṛta eva syāt, yatas tvaṁ māyā-mayād asato’dhidaivāder vyatiriktaś cid-rūpo na tair gṛhyase ity etāvat tattvaṁ tu vayaṁ jānīmo’ta ete prākṛtendriyāḥ paśyāma ity abhimānavanto’pi tat-svarūpaṁ naiva paśyantīti bhṛgv-ādiṣu kaṭākṣaḥ ||31||

—o)0(o—

**|| 4.7.32 ||**

**indra uvāca—**

idam apy acyuta viśva-bhāvanaṁ

vapur ānanda-karaṁ mano-dṛśām |

sura-vidviṭ-kṣapaṇair udāyudhair

bhuja-daṇḍair upapannam aṣṭabhiḥ ||

**śrīdharaḥ :** indras tv indriya-viṣayaḥ sarvo’pi mithyeti brahmaṇoktam asahamāna āha | idaṁ tava vapur apy upapannam eva natu prapañcavad anirvacanīya-tayānupapannam | surāṇāṁ vidviṣaḥ kṣapayantīti tathā tair bhuja-daṇḍair upalakṣitam ||32||

**krama-sandarbhaḥ :** prāyo’sau caturbhuja evāvirbhavati samprati tv aṣṭa-bhuja iti sāścaryam indra uvāca | idam apīti | na kevalam ānanda-karaṁ bhuja-bāhulyenāsura-kṣapaṇā’tiśayād yukteś ca ||32||

**viśvanāthaḥ :** idaṁ tava vapur viśvam api kṛpayā bhāvavantaṁ karotīti tat | sura-vidviṭ-kṣapaṇair duṣṭa-saṁhārakair ity aṣṭa-bhujam idaṁ te vapur asmābhiḥ prākṛtendriyair apy anirvacyayā tvat-kṛpayā dṛṣṭam eva ānanda-karam ity asmad-ādy-ānandānyathānupapattir evātra pramāṇam iti brahmaṇi kaṭākṣaḥ ||32||

—o)0(o—

**|| 4.7.33 ||**

**patnya ūcuḥ—**

yajño’yaṁ tava yajanāya kena sṛṣṭo

vidhvastaḥ paśupatinādya dakṣa-kopāt |

taṁ nas tvaṁ śava-śaya-nābha-śānta-medhaṁ

yajñātman nalina-rucā dṛśā punīhi ||

**śrīdharaḥ :** ṛtvijāṁ patnyaḥ stuvanti | yajño’yaṁ tava yajanāya tvāṁ yaṣṭum | kena brahmaṇā pūrvaṁ sṛṣṭaḥ | he yajñātman ! taṁ no yajñaṁ nalina-kāntyā dṛśā netreṇa punīhi pavitraṁ kuru | kathaṁ-bhūtaṁ yajñam ? śavāḥ śerate yasminn iti śava-śayanaṁ śmaśānaṁ tadvad ābhā pratītir yasya sa cāsau śānta-medhaś coparatotsavaḥ | medha-śabdena paśu-hiṁsādy-utsavo lakṣyate | śavam udakaṁ tatra śete iti tathā padmaṁ tan-nābheti saṁbodhanaṁ vā ||33||

**krama-sandarbhaḥ :** yajñapatnyas tu tat-kṛpā-dṛṣṭyārdrita-cittāḥ duḥkhaṁ nivedayanti—yajña iti ||33||

**viśvanāthaḥ :** kena brahmaṇā ? śava-śabdasyodaka-vācitvāt śava-śayanaṁ kamalaṁ tan-nābha, śānta-medham uparata-paśu-hiṁsotsavaṁ dṛśā punīhīti tvat-sannidhānaṁ vinā vartamānaiḥ sa-prayatnair apy ete kim api na sidhyatīty avagatam iti sarveṣv eva kaṭākṣaḥ ||33||

—o)0(o—

**|| 4.7.34 ||**

**ṛṣaya ūcuḥ—**

ananvitaṁ te bhagavan viceṣṭitaṁ

yad ātmanā carasi hi karma nājyase |

vibhūtaye yata upasedur īśvarīṁ

na manyate svayam anuvartatīṁ bhavān ||

**madhvaḥ :** īśvarāṁs tu ||33||

**śrīdharaḥ :** ṛṣayas tu karmāṇy anutiṣṭhantas tat puṇyena tat phalena ca yujyante bhagavati tu tad abhāvam ālakṣya vismitāḥ stuvanti | ananvitam aghaṭamānaṁ yad yasmād ātmanā svayaṁ karmācarasy anutiṣṭhasi, na tv ajyase lipyase | yataś cānye vibhūtaye saṁpade īśvarīṁ lakṣmīm upasedur bhejuḥ | yad vā, yata iti sārva-vibhaktikastasiḥ | yām ity arthaḥ | bhavāṁs tu svayam evānuvartamānāṁ tāṁ na manyate nādriyate ||34||

**krama-sandarbhaḥ :** īśvarīṁ jagal-lakṣmīm, anuvartanīm iti citsukhaḥ ||34||

**viśvanāthaḥ :** ananvitam aghaṭamānaṁ yad yasmād ātmanā svayaṁ karmācarasi anutiṣṭhasi, atha ca nājyase na lipyase karma-kāriṇas tv anye sarve lipyanta eveti brahmādiṣu kaṭākṣaḥ | yataś ca anye vibhūtaye sampade īśvarīṁ lakṣmīm upaseduḥ bhejuḥ | yad vā, yata iti sārvavibhaktikas tasiḥ, yām ity arthaḥ | bhavāṁs tu svayam evānuvartamānāṁ tāṁ na manyate nādriyate ||34||

—o)0(o—

**|| 4.7.35 ||**

**siddhā ūcuḥ—**

ayaṁ tvat-kathā-mṛṣṭa-pīyūṣa-nadyāṁ

mano-vāraṇaḥ kleśa-dāvāgni-dagdhaḥ |

tṛṣārto’vagāḍho na sasmāra dāvaṁ

na niṣkrāmati brahma-sampannavan naḥ ||

**śrīdharaḥ :** siddhās tu tat kathā-sukham abhinandantaḥ stuvanti | ayaṁ no mano-gajas tvat-kathaiva mṛṣṭaṁ śuddhaṁ pīyūṣaṁ tan-mayī yā nadī tasyām avagāḍhaḥ praviṣṭo dāvāgni-tulyaṁ saṁsāra-tāpaṁ na saṁsmarati sma | na ca tato nirgacchati | brahma-saṁpannavad brahmaikyaṁ prāpta iva ||35||

**krama-sandarbhaḥ :** siddhā atra ātmārāmāḥ te iti citsukhaḥ ||35||

**viśvanāthaḥ :** siddhā iti kevalayā bhaktyaiva prema-siddhiṁ prāptā ity arthaḥ | tat-kathaiva mṛṣṭa-pīyūṣa-nadī śuddhāmṛta-nadī tasyām avagāḍhaḥ nimagnaḥ dāvaṁ saṁsāra-jvālāṁ vismṛtavān | atas tato na niṣkrāmati | brahma-sampannavat brahmaikyaṁ prāpta iveti kiṁ karma karaṇākaraṇa-lepālepāvicāreṇa bhagavato līlā-kathāmṛte nimajjām eti ṛṣiṣu kaṭākṣaḥ ||35||

—o)0(o—

**|| 4.7.36 ||**

**yajamāny uvāca—**

svāgataṁ te prasīdeśa tubhyaṁ namaḥ

śrīnivāsa śriyā kāntayā trāhi naḥ |

tvām ṛte’dhīśa nāṅgair makhaḥ śobhate

śīrṣa-hīnaḥ ka-bandho yathā puruṣaḥ ||

**śrīdharaḥ :** yajamānī dakṣa-patnī stauti—te svāgataṁ bhadram āgamanaṁ jātam | he adhīśa ! yathā śirasā hīnaḥ kabandha-mātraḥ puruṣo’ṅgaiḥ kara-caraṇādy-avayavaiḥ śobhamānair api na śobhate tathā tvāṁ vinā kevalaṁ prayājādy-aṅgair makho na śobhate | ato naḥ śriyā saha trāyasva tvad-bhaktān kurv ity arthaḥ ||36||

**krama-sandarbhaḥ :** yajamānā iti citsukhaḥ |

**viśvanāthaḥ :** yajamānī dakṣa-patnī prasūtiḥ | śriyā kāntayeti mayi tvad-dāsa-svāyambhuva-manoḥ putryāṁ devahūtāv iva tava mahatī kṛpāstīty avagatam, yataḥ svakāntāṁ śriyaṁ mad-gṛhamānaiṣīs tan no’smān rudrāparādha-vidhvasta na trāhi | tvām ṛta iti brahmādi-sarva-deveṣu kaṭākṣaḥ ||36||

—o)0(o—

**|| 4.7.37 ||**

**lokapālā ūcuḥ—**

dṛṣṭaḥ kiṁ no dṛgbhir asad-grahais tvaṁ

pratyag-draṣṭā dṛśyate yena viśvam |

māyā hy eṣā bhavadīyā hi bhūman

yas tvaṁ ṣaṣṭhaḥ pañcabhir bhāsi bhūtaiḥ ||

**madhvaḥ :** māyā hy eṣā bhavadīyā bhagavat-sāmarthyam eva | bhagavan-mahimnevāsau yad-dṛśyā bhagavān svayam iti ca ||37||

**śrīdharaḥ :** loka-pālās tv īśvaratvābhimānārūḍhā bhagavatas tattvam apaśyanta ūcuḥ | dṛṣṭaḥ kim ? na dṛṣṭa ity arthaḥ | kutaḥ ? asad-grahaiḥ | puṁstvam āviṣṭa-liṅgatvāt | asat-prakāśa-rūpābhir dṛgbhir indriyaiḥ | ayaṁ bhāvaḥ—śuddha-cittānāṁ tvaṁ śuddha-sattva-mūrtir bhāsi | asmākaṁ tu bahirmukhendriyāṇāṁ pañca-bhūtopalakṣito jīva-viśeṣa ivāvabhāsi | atas tvam asmad indriya-gocaro na bhavasi | dhig asmaj jīvitam iti ||37||

**krama-sandarbhaḥ :** loka-pālās tu tac-chrī-vigrahasya dṛśyatvaṁ bhautikatvaṁ ca nivārayanti—dṛṣṭaṁ kiṁ na iti | kintu svayam eva prakāśasa ity arthaḥ | tatra hetuḥ—ṣaṣṭhaḥ pañca-bhūtātirikto yas tvaṁ sa-pañcabhir bhūtaiḥ svopādhibhir eva bhāsi nātmaneti yat saiṣā tvadīyā māyaiva | māyābhibhūtānām eva tathā viveko bhavatīty arthaḥ | pratyag-dṛṣṭyā iti citsukhaḥ ||37||

**viśvanāthaḥ :** asad-grahair viṣaya-grāhiṇībhir indriyais tvaṁ kiṁ no dṛṣṭaḥ ? api tu dṛṣṭa ity arthaḥ | asad-grahair iti puṁstvam ajahal-liṅgatvāt pratyag api draṣṭāsi | tvaṁ tvat-kṛpayaiva dṛśyaḥ syāḥ ity arthaḥ | yatas tvaṁ ṣaṣṭhaḥ pañca-bhūtātirikto’pi pañcabhir bhūtair bhautika-śarīro bhāsīty eṣā bhavadīyā māyaiveti | tvadīya-śrī-vigrahasya bhautikatvaṁ ye manyante tair jarāsandhādibhir iva dṛṣṭo’pi tvaṁ mādhuryānupalambhāt naiva dṛṣṭa iti śuṣka-jñāniṣu ṛṣiṣu deveṣu ca kaṭākṣaḥ ||37||

—o)0(o—

**|| 4.7.38 ||**

**yogeśvarā ūcuḥ—**

preyān na te’nyo’sty amutas tvayi prabho

viśvātmanīkṣen na pṛthag ya ātmanaḥ |

athāpi bhaktyeśa tayopadhāvatām

ananya-vṛttyānugṛhāṇa vatsala ||

**madhvaḥ :** na pṛthag ya ātmanaḥ | anyathā yo na paśyati |

pṛthag jñānaṁ tad ity āhur yat kiñcid vīkṣate’nyathā |

jñāna-jñeyāvirodhena na pṛthak vastuto dṛśiḥ ||

kecid bhedaṁ vinindanti hy āsura-jñāna-vṛttayaḥ |

nirākurvanty atho mandā bhedasya paramārthatām ||

ye tu tattva-vido mukhyā bhedaṁ brahmāṇy avastunoḥ |

paramārtham iti jñātvā nityaṁ viṣṇum upāsate || iti gāruḍe |

he bhūteśa ! tayānanya-vṛttyopadhāvatām asmākam anugraho’sty eva, tathāpi punar anugṛhāṇa |

yathārtha-jñānino nānyaḥ priyo viṣṇos tu kaścana |

tathāpy adhika-santuṣṭyai prasīdety arthanaṁ punaḥ || iti ||38||

**śrīdharaḥ :** yogeśvarās tad-abhedena bhajatām anugraha-bhāktvaṁ manyamānāḥ svāmi-bhṛtya-bhāvena bhajatām apy anugrahaṁ prārthayamānāḥ stuvanti dvābhyām—preyān iti | viśvātmani para-brahmaṇi tvayi ya ātmanaḥ pṛthaktvaṁ nekṣeta, amuto’muṣmād anyas te preṣṭho nāsti, ātmano jīvān pṛthaṅ nekṣeteti vā | he vatsala ! bhakta-jana-priya ! ananya-vṛttyā’vyabhicāriṇyā bhaktyā bhajato’nugṛhāṇety arthaḥ ||38||

**krama-sandarbhaḥ :** preyān iti | ayam arthaḥ—yas tvayi viśvātmani ātmano jīvān īkṣeta tvac-chaktitvāt tvad-ananyatvenaiva jānāti, na tu pṛthak svatantratvenekṣeta amutaḥ amuṣmāt yadyapi te preyān nāsti | vatsala! he bhṛtya-priya! bhṛtyeśa-bhāvena ye bhajanti teṣāṁ yā ananyā vṛttiḥ avyabhicāriṇī nija-bhaktis tayaivānugṛhāṇa | prastutatvenāsmān jñāni-bhaktān iti labhyata iti ||38||

**viśvanāthaḥ :** tvayi viśvātmani ātmano jīvān yaḥ pṛthaṅ nekṣeta tvac-chaktitvāt tad-ananyatvenaiva jānāti, amutaḥ amuṣmāt yadyapi te preyān anyo nāsti | priyo hi jñānino’tyartham ahaṁ sa ca mama priyaḥ [gītā 7.15] iti tvad-ukteḥ | tathāpi tad api bhṛtyeśa ! tayā ahaṁ te bhṛtyas tvaṁ me īśa iti bhedena dāsa-prabhu-bheda-bhāvena upādhāvatāṁ sevamānānāṁ yā ananya-vṛttiḥ ananya-bhaktyā anuvṛttis tayaiva tad-dānenaivāsmān anugṛhāṇa | vayaṁ nikṛṣṭās tad-abheda-bhāvaṁ prāptuṁ kathaṁ śaknuma iti dyotitayā vyāja-stutyā dāsā eva tavātipriyā iti jñāniṣu kaṭākṣaḥ | yad uktaṁ tvayaiva—

na tathā me priyatama ātma-yonir na śaṅkaraḥ |

na ca saṅkarṣaṇo na śrīr naivātmā ca yathā bhavān || [bhā.pu. 11.14.15] iti |

nāham ātmānam āśāse mad-bhaktaiḥ sādhubhir vinā [bhā.pu. 9.4.64] iti |

tatra liṅgaṁ he vatsaleti tvaṁ bhakta-vatsala iti sarvatra śrūyase, na tu jñāni-vatsalaḥ ||38||

—o)0(o—

**|| 4.7.39 ||**

jagad-udbhava-sthiti-layeṣu daivato

bhidyamāna-guṇayātma-māyayā |

racitātma-bheda-mataye sva-saṁsthayā

vinivartita-bhrama-guṇātmane namaḥ ||

**madhvaḥ :** prakṛtyā jaḍayā mithyā-jñānaṁ janayatīśvaraḥ |

tasya bhramaś ca sattvādyā na santi parameśituḥ || iti ca ||39||

**śrīdharaḥ :** avyabhicāriṇī bhaktiḥ kathaṁ syād bhajanīyānāṁ bahutvād ity āśaṅkyāhuḥ | jagata udbhavādiṣu nimitteṣu daivato jīvādṛṣṭād bahudhā bhidyamānā guṇā yāsyās tayā sva-māyayātmani svarūpe racitā brhmādi-bheda-matir yena tasmai | sva-saṁsthayā kevala-svarūpāvasthānena ca vinivartito bheda-bhramo guṇāś ca tad dhetava ātmani yena tasmai ||39||

**krama-sandarbhaḥ :** nanu yogeśvaratvādy-abhimāne sati bhṛtyatvādy-abhimānaḥ kutaḥ syāt ? ucyate—sarvo’py anyo’bhimānas tvan-māyā-guṇa-bheda-bhrameṇaiva jīveṣu racitaḥ | tataḥ sva-sphūrtyā tasmin nivartite tvat-prasādāt so’pi syād ity āhuḥ—jagad iti | ātmanāṁ jīvānāṁ bheda-matir nānā’bhimānaḥ ||39||

**viśvanāthaḥ :** nanu para-brahmaṇo mama māyā-śāvalya eva sākāratvaṁ tasmiṁś ca sati bhṛtyeśa-bhāvas tatra ca sati bhakta-vātsalyam iti kecid vyācakṣate | satyaṁ, te bhrāntā evety āhuḥ—jagad iti | daivato jīvādṛṣṭāt bahudhā bhidyamānā guṇā yasyās tayā sva-māyayā racitā ātmani sva-svarūpe sṛṣṭy-ādy-arthaṁ brahmādi-bheda-matir yena tasmai, sva-saṁsthayā svarūpāvasthānena tu vinivartito bhrama-rūpo guṇātmā guṇa-buddhir yatra tasmai | ātmā yatno dhṛtir buddhir ity amaraḥ ||39||

—o)0(o—

**|| 4.7.40 ||**

**brahmovāca—**

namas te śrita-sattvāya dharmādīnāṁ ca sūtaye |

nirguṇāya ca yat-kāṣṭhāṁ nāhaṁ vedāpare’pi ca ||

**śrīdharaḥ :** śabda-brahma stauti—namas ta iti | śritaṁ svīkṛtaṁ sattvaṁ yenāto dharmādi-phala-prasavitre | nanu sattva-guṇatvaṁ nirguṇatvaṁ caikasya katham ity āśaṅkyāha | yasya kāṣṭhāṁ tattvaṁ nāhaṁ vedmi, apare brahmādayaś ca vidus tasmai ||40||

**krama-sandarbhaḥ :** śabda-brahmovāceti atrāyaṁ viriñciḥ pūrvatra tu yajñādhikārīti vā | pakṣe cātra pūrvaṁ brahmā’pekṣayā yad indrasya jñānādhikyaṁ svāmibhir darśitam | tad api yuktam eva mantavyam ||40||

**viśvanāthaḥ :** brahmovāceti | tatratyopayogī karma-pratipādako vedaḥ, vedas tattvaṁ tapo brahma ity amaraḥ | śritaṁ sattvaṁ sattva-guṇo’yaṁ dharma-jñāna-vairāgya-aiśvaryāṇāṁ sūtaye utpattyai kāṣṭhāṁ tattvam apare’pi jñāna-pratipādakā vedāś ca na viduḥ | kim utaite iti karmiṣu jñāniṣu ca kaṭākṣaḥ ||40||

—o)0(o—

**|| 4.7.41 ||**

**agnir uvāca—**

yat-tejasāhaṁ susamiddha-tejā

havyaṁ vahe svadhvara ājya-siktam |

taṁ yajñiyaṁ pañca-vidhaṁ ca pañcabhiḥ

sviṣṭaṁ yajurbhiḥ praṇato’smi yajñam ||

**madhvaḥ :** yajño yajña-pumāṁś caiva yajñeśo yajña-bhāvanaḥ |

yajña-bhuk ceti pañcātmā yajñeṣv ijyo hariḥ svayam ||

āśrāvayanta śrauṣaḍ yajātho ye yajāmahe |

vaṣāt-kārāstikair nityaṁ yajurbhiḥ pañcabhir vibhuḥ || iti tantra-sāre ||41||

**śrīdharaḥ :** agnis tu yajña-mūrtiṁ praṇamati | yasya tejasā suṣṭhu samiddhaṁ pradīptaṁ tejo yasya so’haṁ praśaste’dhvare havir vahāmi | taṁ yajñiyaṁ yajñāya hitaṁ pālakam | yajñaṁ yajña-mūrtim | pañca-vidhatvam aitareyake uktam—sa eṣa yajñaḥ pañca-vidho’gni-hotraṁ darśa-pūrṇa-māsau cātur-māsyāni paśuḥ śobhaḥ iti | pañcabhir yajurbhir yajña-mantraiḥ sviṣṭaṁ supūjitam | tathā ca śrutiḥ—āśrāvayeti catur-akṣaraṁ, astu śrauṣaḍ iti catur-akṣaraṁ, yajeti dvy-akṣaraṁ ye yajāmaha iti pañcākṣaraṁ, dvy-akṣaro vaṣaṭ-kāraḥ | smṛtiś ca—

caturbhiś ca caturbhiś ca dvābhyāṁ pañcabhir eva ca |

hūyate ca punar dvābhyāṁ sa me viṣṇuḥ prasīdatu || iti ||41||

**krama-sandarbhaḥ :** *na vyākhyātam.*

**viśvanāthaḥ :** yajña-kuṇḍa-stho’gnir āha—yat tejaseti | svadhvare praśasta-yajñe havyaṁ havir vahāmi kevalaṁ, na tu tava tattvaṁ jānāmīti jñānābhimāni-yājñikeṣu kaṭākṣaḥ | taṁ yajñiyaṁ yajñāya hitaṁ, pañca-vidhatvam aitareyake uktam—sa eva yajñaḥ | pañca-vidho’gnihotraṁ darśa-pūrṇamāsau cātur-māsyāni paśuḥ śobhaḥ iti | pañcabhir yajurbhir mantraiḥ sviṣṭam | tathā ca śrutiḥ—āśrāvayeti catur-akṣaraṁ, astu śrauṣaḍ iti catur-akṣaraṁ, yajeti dvy-akṣaraṁ ye yajāmaha iti pañcākṣaraṁ, dvy-akṣaro vaṣaṭ-kāraḥ iti | smṛtiś ca—

caturbhiś ca caturbhiś ca dvābhyāṁ pañcabhir eva ca |

hūyate ca punar dvābhyāṁ sa me viṣṇuḥ prasīdatu || iti |

yajñaṁ yajña-mūrtim ||41||

—o)0(o—

**|| 4.7.42 ||**

purā kalpāpāye sva-kṛtam udarī-kṛtya vikṛtaṁ

tvam evādyas tasmin salila uragendrādhiśayane |

pumān śeṣe siddhair hṛdi vimṛśitādhyātma-padaviḥ

sa evādyākṣṇor yaḥ pathi carasi bhṛtyān avasi naḥ ||

**śrīdharaḥ :** devās tu satyaṁ vayam api devās tathāpi jagad-ādy-antayos tvam eva nānyaḥ kaścid ity āhuḥ—pureti kalpāpāye pralaye vikṛtaṁ kārya-jātam udarīkṛtya saṁhṛtya tvam evādyaḥ pumān uragendra evādhikaṁ śayanaṁ śayyā tasmin śeṣe śayanaṁ karoṣi | siddhair jana-lokādi-vāsibhir vimṛśitā vicintitā’dhyātma-padavī jñāna-mārgo yasya sa eva tvaṁ ya idānīm akṣṇoḥ pathi carasi pratyakṣosi | avasi rakṣasi ||42||

**krama-sandarbhaḥ :** *na vyākhyātam.*

**viśvanāthaḥ :** sva-kṛtaṁ sva-sṛṣṭaṁ vikṛtaṁ kārya-jātam udarīkṛtya udarasthīkṛtya, vimṛśitā adhyātma-padavī jñāna-mārgo yasya saḥ | bhṛtyān avasi pālayasīti pathi carasīty ābhyām dvābhyām tvat-pālitair bhṛtyair eva tvaṁ dṛśyate jñāyase nānyair iti yājñika-karmiṣu jñāniṣu ca kaṭākṣaḥ ||42||

—o)0(o—

**|| 4.7.43 ||**

**gandharvā ūcuḥ—**

aṁśāṁśās te deva marīcy-ādaya ete

brahmendrādyā deva-gaṇā rudra-purogāḥ |

krīḍā-bhāṇḍaṁ viśvam idaṁ yasya vibhūman

tasmai nityaṁ nātha namas te karavāma ||

**śrīdharaḥ :** gandharvāpsarasas tu vayaṁ bhiyā kevalaṁ sarvān api parameśvaratvena upaślokayāmas tvam eva tu parameśvaro’nye tu tvad-aṁśā evety āhuḥ—aṁśāṁśā iti | he vibhūman mahattama ! krīḍā-bhāṇḍaṁ krīdopakaraṇaṁ viśvaṁ brahmāṇḍaṁ yasya tasmai te namanaṁ kurmaḥ ||43||

**krama-sandarbhaḥ :** *na vyākhyātam.*

**viśvanāthaḥ :** tubhyam eva nityaṁ namaḥ karavāmeti vayaṁ yasya sabhāṁ praviśāmas tam eva parameśvaratvena stuvānā api teṣāṁ tvad-aṁśāṁśatvāt tvām eva vastutaḥ stuvāmeti te khalv īśvarābhimānina eva na tv īśvarā iti brahmādiṣu kaṭākṣaḥ ||43||

—o)0(o—

**|| 4.7.44 ||**

**vidyādharā ūcuḥ—**

tvan-māyayārtham abhipadya kalevare’smin

kṛtvā mamāham iti durmatir utpathaiḥ svaiḥ |

kṣipto’py asad-viṣaya-lālasa ātma-mohaṁ

yuṣmat-kathāmṛta-niṣevaka udvyudasyet ||

**śrīdharaḥ :** vidyādharās tu kevalaṁ vidyābhiḥ saṁpadaḥ prāpyante ahaṅkārādi-vyāmoha-nivṛttis tu tvat-kathā-śravaṇaṁ vinā nāstīty āhuḥ | arthaṁ puruṣārtha-sādhanaṁ kalevaram abhipadya prāpya tvan-māyayāsmin mamety aham iti cābhimānaṁ kṛtvemam ātma-mohaṁ yuṣmat kathāmṛta-niṣevaka uduccair vyudasyet parityajen nānyaḥ | nanu svaiḥ putrādibhir adhikṣipto duḥkhitaḥ san parityajed eva, nety āhuḥ | kṣipto’pi durmatiḥ | asatsu viṣayeṣv eva lālasā tṛṣṇā yasya saḥ ||44||

**krama-sandarbhaḥ :** *na vyākhyātam.*

**viśvanāthaḥ :** arthaṁ viṣayam abhipadya prāpya mamāham ity abhimānaṁ ca kṛtvā durmatiḥ svaiḥ putrādibhiḥ kṣipto’py asad-viṣaya-lālasa eva imam ātma-mohaṁ yuṣmat-kathāmṛta-niṣevakaḥ san uccair vyudasyet parityajyen nānya iti śuṣka-jñāniṣu kaṭākṣaḥ ||44||

—o)0(o—

**|| 4.7.45 ||**

**brāhmaṇā ūcuḥ—**

tvaṁ kratus tvaṁ havis tvaṁ hutāśaḥ svayaṁ

tvaṁ hi mantraḥ samid-darbha-pātrāṇi ca |

tvaṁ sadasyartvijo dampatī devatā

agnihotraṁ svadhā soma ājyaṁ paśuḥ ||

**madhvaḥ :** sarva-śabdābhidheyatvaṁ sarvāntaryāmikatvataḥ |

na tu sarva-svarūpatvāt sarva-bhinno yato hariḥ || iti mātsye ||45||

**śrīdharaḥ :** brāhmaṇāḥ stuvanti—tvam iti tribhiḥ | sadasyāś ca ṛtvijaś ca ||45||

**krama-sandarbhaḥ :** *na vyākhyātam.*

**viśvanāthaḥ :** sadasyāś ca ṛtvijaś ca te ||45||

—o)0(o—

**|| 4.7.46 ||**

tvaṁ purā gāṁ rasāyā mahā-sūkaro

daṁṣṭrayā padminīṁ vāraṇendro yathā |

stūyamāno nadal līlayā yogibhir

vyujjahartha trayī-gātra yajña-kratuḥ ||

**śrīdharaḥ :** gāṁ pṛthvīṁ rasāyā rasātalād daṁṣṭrayā vyujjahartha viśeṣeṇoddhṛtavān asi yogibhiḥ stūyamānaḥ | he trayī-gātra deva-mūrte, yajño yāgaḥ sa-yūpas tad viśeṣaḥ, kratus tad rūpī yajña-saṅkalpa-rūpa iti vā | yajñaḥ kratuḥ karma yasyeti vā ||46||

**krama-sandarbhaḥ :** *na vyākhyātam.*

**viśvanāthaḥ :** trayī-gātra he veda-mūrte, yajñaḥ sayūpaḥ kratur niryūpaḥ ||46||

—o)0(o—

**|| 4.7.47 ||**

sa prasīda tvam asmākam ākāṅkṣatāṁ

darśanaṁ te paribhraṣṭa-sat-karmaṇām |

kīrtyamāne nṛbhir nāmni yajñeśa te

yajña-vighnāḥ kṣayaṁ yānti tasmai namaḥ ||

**śrīdharaḥ :** sa tvam asmākaṁ tvad-darśanam ākāṅkṣatāṁ prasīda asmad-yajñam apy uddharety arthaḥ | na cāśakyaṁ tavaitat | yatas tava nāmni kīrtyamāna eva yajña-vighnāḥ kṣayaṁ yānti | evaṁ prabhāvo yas tasmai namaḥ ||47||

**krama-sandarbhaḥ :** *na vyākhyātam.*

**viśvanāthaḥ :** nāmni kīrtyamāna eva kiṁ punaḥ kīrtite, kintarāṁ tat sākṣāt sannidhau, yajña-vighnā rudrānucarā iti teṣu kaṭākṣaḥ | atra stāvakā-nāma-mātra-kaṭākṣair bhagavato bhakteś ca prāya utkarṣa-poṣāya doṣaḥ ākhyeyaḥ ||47||

—o)0(o—

**|| 4.7.48 ||**

**maitreya uvāca—**

iti dakṣaḥ kavir yajñaṁ bhadra rudrābhimarśitam |

kīrtyamāne hṛṣīkeśe sanninye yajña-bhāvane ||

**śrīdharaḥ :** ity anena prakāreṇa sarvaiḥ kīrtyamāne | he bhadra vidura ! sanninye pravartayāmāsa ||48||

**krama-sandarbhaḥ :** *na vyākhyātam.*

**viśvanāthaḥ :** he bhadra ! yad vā, bhadra-rudreṇa bhadrākhya-rudreṇa vīrabhadreṇa abhimarṣitaṁ vidūṣitam | sanninye pravartayāmāsa ||48||

—o)0(o—

**|| 4.7.49 ||**

bhagavān svena bhāgena sarvātmā sarva-bhāga-bhuk |

dakṣaṁ babhāṣa ābhāṣya prīyamāṇa ivānagha ||

**śrīdharaḥ :** sarvātmatayā sarva-bhāga-bhoktāpi bhagavān nijānanda-tṛpto’pi svena bhāgena trikapāla-puroḍāśena prīyamāṇa iva dakṣam ābhāṣya saṁbodhya babhāṣe ||49||

**krama-sandarbhaḥ :** *na vyākhyātam.*

**viśvanāthaḥ :** bhagavattvenaānanda-pūrṇo’pi sarvātmatvena sarva-bhāga-bhug api svena bhāgena prīyamāṇa iveti rudrāparādhitvān na vastutaḥ prītaḥ | he anagheti niraparādhiny eva bhagavān prīṇātīy atra tvam eva pramāṇam iti bhāvaḥ ||49||

—o)0(o—

**|| 4.7.50 ||**

**śrī-bhagavān uvāca—**

ahaṁ brahmā ca śarvaś ca jagataḥ kāraṇaṁ param |

ātmeśvara upadraṣṭā svayan-dṛg aviśeṣaṇaḥ ||

**śrīdharaḥ :** yo’haṁ jagataḥ kāraṇam ātmā ceśvaraś ca upadraṣṭā sākṣī ca svayaṁ-prakāśaś ca nirupādhiś ca, sa eva brahmā śarvaś cety anvayaḥ ||50||

**krama-sandarbhaḥ :** svāvatāratvopadeśena brahma-śivāv apy ādarayati—aham iti ||50||

**viśvanāthaḥ :** mā punar aparādhaṁ kārṣīr iti hitam upadiśati—aham iti | svayaṁ-dṛk sva-prakāśaḥ aviśeṣaṇaḥ trayāṇām asmākaṁ nāsti viśeṣa ity arthaḥ ||50||

—o)0(o—

**|| 4.7.51 ||**

ātma-māyāṁ samāviśya so’haṁ guṇamayīṁ dvija |

sṛjan rakṣan haran viśvaṁ dadhre saṁjñāṁ kriyocitām ||

**śrīdharaḥ :** kutaḥ ? ity ata āha—aham evātma-māyām adhiṣṭhāya jagat-sṛṣṭy-ādi kurvan sa ca sa ca san sarva-śaktiḥ kriyocitāṁ saṁjñāṁ dhārayāmi ||51||

**krama-sandarbhaḥ :** *na vyākhyātam.*

**viśvanāthaḥ :** nanu parameśvaraḥ khalv eka eva | sa ca bhavān eva śāstreṣūcyate iti, tatrāha—ātmeti | samāviśyādhiṣṭhāya sa prasiddho guṇātīta eka evāhaṁ kriyāḥ sṛṣṭi-sthiti-saṁhṛtayas tāsu samucitāṁ saṁjñāṁ sraṣṭeti pālaka iti saṁhartety ākhyām ||51||

—o)0(o—

**|| 4.7.52 ||**

tasmin brahmaṇy advitīye kevale paramātmani |

brahma-rudrau ca bhūtāni bhedenājño’nupaśyati ||

**śrīdharaḥ :** tasmin kevale’dvitīye samānāsamāna-jātīya-bheda-rahite brahmaṇi mayi brahma-rudrau bhūtāni ca bhedenājñaḥ paśyatīty arthaḥ ||52||

**krama-sandarbhaḥ :** svasya tad-ubhayeśvaratve’pi tad-ādarārthaṁ tad-ananyatva-nyāyenābhedam upapādayati—bhūtānīti | kaimutyena dṛṣṭāntaḥ ||52||

**viśvanāthaḥ :** nanu brahmaṇo hiraṇyagarbhatvena jīvatvāt rudrasyeśvaratve’pi guṇa-sparśāt kathaṁ tayos tad-abhedaḥ ? tatra kaimutya-nyāyenāha—brahma-rudrau ceti bhūtāni jīvān api ajña eva bhedena paśyati, na tu vijñaḥ, kim uta brahma-rudrau bhūtānāṁ madīya-taṭastha-śaktitvāt brahma-rudrayor guṇāvatāratvān mad-abheda ity arthaḥ ||52||

—o)0(o—

**|| 4.7.53 ||**

yathā pumān na svāṅgeṣu śiraḥ-pāṇy-ādiṣu kvacit |

pārakya-buddhiṁ kurute evaṁ bhūteṣu mat-paraḥ ||

**śrīdharaḥ :** vidvāṁs tu bhedaṁ na paśyatīti sadṛṣṭān tam āha—yatheti ||53||

**krama-sandarbhaḥ :** prakāśaś ca nirupādhiś ca sa eva brahmā ca śarvaś cety anvayaḥ | śarvasya mad-ātmakatvān mat-paras tu bhūteṣv api svāṅgeṣv iva mamatām eva karotīty āha—yatheti ||53||

**viśvanāthaḥ :** bhūtāni tu mad-bhakto’pi svābhedena paśyed ity āha—sva-śiraḥ-pāṇy-ādiṣu | sukha-duḥkhe yathā tahtaiva sarva-bhūteṣv api sukha-duḥkhe paśyed ity eva bhaktānām abheda-darśanam ity arthaḥ ||53||

—o)0(o—

**|| 4.7.54 ||**

trayāṇām eka-bhāvānāṁ yo na paśyati vai bhidām |

sarva-bhūtātmanāṁ brahman sa śāntim adhigacchati ||

**madhvaḥ :** antaryāmi-svarūpeṇa brahma-rudrādy-abhinnatā |

na tu jīva-svarūpeṇa jīvā bhinnā yato hareḥ ||

viśeṣābheda-vacanaṁ sannidhāna-viśeṣataḥ |

sannidhānaṁ tu tat proktaṁ sāmarthya-vyañjanaṁ hareḥ || iti bhaviṣyat-parvaṇi |

harer vaśatva-dṛṣṭis tu bhūtānām apṛthag-dṛśiḥ |

priyatva-dṛṣṭir athavā brahmaādīnāṁ viśeṣataḥ || iti gāruḍe |

sarva-bhūtātmanā sarva-bhūtāntaryāmitvena ||54||

**śrīdharaḥ :** tasmād evam aikyaṁ paśyan kṛtārtho bhavatīty āha—trayāṇām eko bhāvaḥ svarūpaṁ yeṣām ||54||

**krama-sandarbhaḥ :** tridevyāṁ pṛthag-īśvaratvam apaśyann eva kṛtārtho bhavatīty āha—trayāṇām ekaḥ puruṣasyaiva bhāvaḥ | pārthivād dāruṇo dhūmaḥ [bhā.pu. 1.3.31] iti nyāyena yathāyathaṁ prākaṭyaṁ yeṣu, teṣāṁ sarva-bhūtasya ātmanāṁ tat-tat-kārye pravartakānām ||54||

**viśvanāthaḥ :** abheda-darśanasya phalam āha—trayāṇām iti ||54||

—o)0(o—

**|| 4.7.55 ||**

**maitreya uvāca—**

evaṁ bhagavatādiṣṭaḥ prajāpati-patir harim |

arcitvā kratunā svena devān ubhayato’yajat ||

**madhvaḥ :** ubhayataḥ somato haviṣaś ca ||55||

**śrīdharaḥ :** svena kratunā tri-kapāleṣṭyā | ubhayato’ṅgaiḥ pradhānena ca ||55||

**krama-sandarbhaḥ :** *na vyākhyātam.*

**viśvanāthaḥ :** prajāpati-patir dakṣa ubhayato’ṅgaiḥ pradhānena ca ||55||

—o)0(o—

**|| 4.7.56 ||**

rudraṁ ca svena bhāgena hy upādhāvat samāhitaḥ |

karmaṇodavasānena somapān itarān api |

udavasya saha rtvigbhiḥ sasnāv avabhṛthaṁ tataḥ ||

**śrīdharaḥ :** svena bhāgena yajñāvaśiṣṭena udavasyate samāpyate’nenety udavasānaṁ tena karmaṇā | soma-pān itarān apy upādhāvad ity anuṣaṅgaḥ | tataś codavasya karma samāpyāvabhṛtha-rūpaṁ yathā bhavati tathā snātavān ||56||

**krama-sandarbhaḥ :** udavasyety ardhakam ||56||

**viśvanāthaḥ :** udavasyate samāpyate’nenety udavasānaṁ, tena | udavasya samāpyāvabhṛtha-snānaṁ cakārety arthaḥ ||56||

—o)0(o—

**|| 4.7.57 ||**

tasmā apy anubhāvena svenaivāvāpta-rādhase |

dharma eva matiṁ dattvā tridaśās te divaṁ yayuḥ ||

**śrīdharaḥ :** svenaivānubhāvenāpta-rādhase prāpta-siddhaye tasmā api ||57||

**krama-sandarbhaḥ :** *na vyākhyātam.*

**viśvanāthaḥ :** tasmai dakṣāya avāpta-rādhase prāpta-siddhāya ||57||

—o)0(o—

**|| 4.7.58 ||**

evaṁ dākṣāyaṇī hitvā satī pūrva-kalevaram |

jajñe himavataḥ kṣetre menāyām iti śuśruma ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** menāyāṁ menakāyām ||58||

—o)0(o—

**|| 4.7.59 ||**

tam eva dayitaṁ bhūya āvṛṅkte patim ambikā |

ananya-bhāvaika-gatiṁ śaktiḥ supteva pūruṣam ||

**madhvaḥ :** śaktitvād viṣṇu-śaktis tu śakti-śabdena cocyate |

śakyatvāt prakṛtiś capi svāpaḥ sṛṣṭiṁ vinā harau |

ratis tasyāstu kathito na hy anyaḥ svāpa ucyate || iti tantra-sāre ||59||

**śrīdharaḥ :** āvṛṅkte bhajate sma | ananya-bhāvānām ekaiva gatir yas tam | pralaya-kāle suptā śaktir īśvaram iva ||59||

**krama-sandarbhaḥ :** *na vyākhyātam.*

**viśvanāthaḥ :** āvṛṅkte bhajate sma | na vidyate’nyasmin bhāvo yasyāḥ sā | ekaṁ gati-rūpaṁ pralaya-kāle suptā śaktiḥ puruṣam īśvaram asuptam iva ||59||

—o)0(o—

**|| 4.7.60 ||**

etad bhagavataḥ śambhoḥ karma dakṣādhvara-druhaḥ |

śrutaṁ bhāgavatāc chiṣyād uddhavān me bṛhaspateḥ ||

**śrīdharaḥ :** bṛhaspateḥ śiṣyān mayā śrutam | paraṁ pavitraṁ ya ākarṇya tathānukīrtayet | sa ātmanaḥ parasyāpy aghaṁ saṁsāra-vyasanaṁ sarvadā dhunoti ||60||

**krama-sandarbhaḥ :** *na vyākhyātam.*

**viśvanāthaḥ :** bṛhaspateḥ śiṣyād uddhavāt sakāśāt ||60||

—o)0(o—

**|| 4.7.61 ||**

idaṁ pavitraṁ param īśa-ceṣṭitaṁ

yaśasyam āyuṣyam aghaugha-marṣaṇam |

yo nityadākarṇya naro’nukīrtayed

dhunoty aghaṁ kaurava bhakti-bhāvataḥ ||

**śrīdharaḥ :** *na vyākhyātam.*

**krama-sandarbhaḥ :** bhāvena iti citsukha-pāṭhāntaram ||61||

**viśvanāthaḥ :***na vyākhyātam.*

iti sārārtha-darśinyāṁ harṣiṇyāṁ bhakta-cetasām |

caturthe saptamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe dakṣa-yajña-sandhānaṁ nāma saptamo’dhyāyaḥ |

||21||

### 

(4.8)

### athāṣṭamo’dhyāyaḥ

# dhruva-caritaḥ

**|| 4.8.1 ||**

**maitreya uvāca—**

sanakādyā nāradaś ca ṛbhur haṁso’ruṇir yatiḥ |

naite gṛhān brahma-sutā hy āvasann ūrdhva-retasaḥ ||

**śrīdharaḥ :**

dakṣa-kanyānvaye prāptā dakṣa-yajña-kathoditā |

manu-putrānvaye prāptā dhruva-caryātha pañcabhiḥ ||

aṣṭame guru-dāroktir oṣamat sarataḥ purāt |

nirgatena dhruveṇāha tapasā toṣaṇaṁ hareḥ ||

evaṁ tāvan manu-kanyānvayoktyaiva marīcy-ādīnāṁ brahma-putrāṇāṁ vaṁśā varṇitās tatrāvaśīṣṭaṁ kiñcid āha—sanakādyā iti | nāvasann āśritāḥ ūrdhva-retaso naiṣṭhikāḥ | atas teṣāṁ vaṁśo nāsti ||1||

**krama-sandarbhaḥ :** *na vyākhyātam.*

**viśvanāthaḥ :**

vimātur vāg-viṣa-pluṣṭo mātur vāg-amṛtāplutaḥ |

dhruvo’ṣṭae madhuvane tapasātoṣayad dharim ||

tad evaṁ manoḥ kanyā-vaṁśoktyaiva marīcy-ādīnāṁ brahma-putrāṇāṁ vaṁśā varṇitāḥ | idānīṁ tasya putra-vaṁśe vaktavye’pi lāghavād avaśiṣṭānāṁ brahma-putrāṇāṁ vaṁśa-jijñāsāyām āha—sanakādyā iti ||1||

—o)0(o—

**|| 4.8.2 ||**

mṛṣā-dharmasya bhāryāsīd dambhaṁ māyāṁ ca śatru-han |

asūta mithunaṁ tat tu nirṛtir jagṛhe’prajaḥ ||

**śrīdharaḥ :** adharmo’pi brahma-putras tasya vaṁśam āha—mṛṣeti caturbhiḥ | dambhaḥ para-pratāraṇam | māyā tad-ucitā ceṣṭā | tayoḥ sodarayor api dāmpatyam adharmāṁśatayā | evam upary api | aprajo’putraḥ ||2||

**krama-sandarbhaḥ :** evaṁ śrī-kardama-kanyā-rūpāṇāṁ sāttvika-śakti-devīnāṁ vivaraṇam uktvā tāmasa-śakti-devīnām āha—mṛṣeti | nirṛtir nairṛtakāṇādhipatiḥ ||2||

**viśvanāthaḥ :** adharmo’pi brahma-putras tasya vaṁśam āha—mṛṣeti | he śatruhann iti | adharma eva śatrus taṁ bhavad-vidhā hantīty arthaḥ | dambhaḥ para-pratāraṇam | māyā tad-ucitā kriyā | tayoḥ sodarayor api dāmpatyam adharmāṁśatayā | nirṛtir nairṛta-koṇādhipatiḥ ||2||

—o)0(o—

**|| 4.8.3 ||**

tayoḥ samabhaval lobho nikṛtiś ca mahā-mate |

tābhyāṁ krodhaś ca hiṁsā ca yad duruktiḥ svasā kaliḥ ||

**śrīdharaḥ :** nikṛtiḥ śaṭhatā | yat yābhyāṁ kaliś ca tasya svasā duruktiś cety arthaḥ ||3||

**krama-sandarbhaḥ :** *na vyākhyātam.*

**viśvanāthaḥ :** nikṛtiḥ śaṭhatā | yat yābhyāṁ kaliś ca tasya svasā duruktiś ca ||3||

—o)0(o—

**|| 4.8.4 ||**

duruktau kalir ādhatta bhayaṁ mṛtyuṁ ca sattama |

tayoś ca mithunaṁ jajñe yātanā nirayas tathā ||

**śrīdharaḥ :** yātanā tīvra-vedanā ||4||

**krama-sandarbhaḥ :** *na vyākhyātam.*

**viśvanāthaḥ :** evam atra śāstre bhakter abhidheyatvena tasyāḥś cānukūla-pratikūla-vastu-jijñāsāyāṁ varjanīyatvenādharma-vaṁśo narakānta uktaḥ ||4||

—o)0(o—

**|| 4.8.5 ||**

saṅgraheṇa mayākhyātaḥ pratisargas tavānagha |

triḥ śrutvaitat pumān puṇyaṁ vidhunoty ātmano malam ||

**śrīdharaḥ :** pratisargo’nusarga eva | yad vā, pratisargaḥ pralayaḥ | adharmasya pralaya-hetutvāt pratisargatvam | etad etam adharma-vaṁśam | puṇyam iti varjana-dvārā puṇya-hetutvāt ||5||

**krama-sandarbhaḥ :** *na vyākhyātam.*

**viśvanāthaḥ :** saṅgraheṇa saṅkṣepeṇa | pratisargaḥ pralayaḥ, pralaya-hetutvāt pralayaḥ | he anagheti adharma-vaṁśo’yaṁ tvayā nānubhūta iti bhāvaḥ | puṇyaṁ varjana-dvārā puṇya-karam ||5||

—o)0(o—

**|| 4.8.6 ||**

athātaḥ kīrtaye vaṁśaṁ puṇya-kīrteḥ kurūdvaha |

svāyambhuvasyāpi manor harer aṁśāṁśa-janmanaḥ ||

**madhvaḥ :** āviṣṭā hariṇā jīvā brahmā dakṣo manuḥ pṛthuḥ |

śakrādyā ṛṣayaś caiva matsya-vyāsādayo hariḥ || iti brahma-vaivarte ||6||

**śrīdharaḥ :** harer aṁśo brahmā tasyāṁśād dehārdhaj janma yasya ||6||

**krama-sandarbhaḥ :** *na vyākhyātam.*

**viśvanāthaḥ :** harer aṁśāṁśānāṁ kapila-datta-yajña-pṛthu-ṛṣabhādīnāṁ janma yatas tasya ||6||

—o)0(o—

**|| 4.8.7 ||**

priyavratottānapādau śatarūpā-pateḥ sutau |

vāsudevasya kalayā rakṣāyāṁ jagataḥ sthitau ||

**madhvaḥ :** priyavratottānapāda-pramukheṣu hariḥ svayam |

āviṣṭaḥ smaraṇsmṛteṣu ṛṣabhādyāḥ svayaṁ hariḥ || iti harivaṁśeṣu ||7||

**śrīdharaḥ :** jagato rakṣāyāṁ sthitau ||7||

**krama-sandarbhaḥ :** *na vyākhyātam.*

**viśvanāthaḥ :** vāsudevasya kalayā kalā-rūpeṇa viṣṇunā yā jagato raksā tasyāṁ kriyāyāṁ sthitau ||7||

—o)0(o—

**|| 4.8.8 ||**

jāye uttānapādasya sunītiḥ surucis tayoḥ |

suruciḥ preyasī patyur netarā yat-suto dhruvaḥ ||

**śrīdharaḥ :** sunītiḥ suruciś ca jāye | tayor madhye itarā sunītiḥ ||8||

**krama-sandarbhaḥ :** *na vyākhyātam.*

**viśvanāthaḥ :** tayor jāyayor madhye ||8||

—o)0(o—

**|| 4.8.9 ||**

ekadā suruceḥ putram aṅkam āropya lālayan |

uttamaṁ nārurukṣantaṁ dhruvaṁ rājābhyanandata ||

**śrīdharaḥ :** tayoḥ priyāpriyatve prapañcayan dhruva-caritram āha pañcabhir adhyāyaiḥ | suruceḥ putram uttama-saṁjñaṁ lālayan ||9||

**krama-sandarbhaḥ :** *na vyākhyātam.*

**viśvanāthaḥ :** suruceḥ putram uttama-saṁjñam ||9||

—o)0(o—

**|| 4.8.10 ||**

tathā cikīrṣamāṇaṁ taṁ sapatnyās tanayaṁ dhruvam |

suruciḥ śṛṇvato rājñaḥ serṣyam āhātigarvitā ||

**śrīdharaḥ :** tathā aṅkārohaṇaṁ cikīrṣamāṇam ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.11 ||**

na vatsa nṛpater dhiṣṇyaṁ bhavān āroḍhum arhati |

na gṛhīto mayā yat tvaṁ kukṣāv api nṛpātmajaḥ ||

**śrīdharaḥ :** garvoktim evāha tribhiḥ—neti | nṛpater dhiṣṇyam āsanaṁ nṛpātmajo’pi bhavān nāroḍhum arhati ||11||

**krama-sandarbhaḥ :** *na vyākhyātam.*

**viśvanāthaḥ :** dhiṣṇyam āsanaṁ yad yasmāt nṛpātmajo’pi tvaṁ mayā kakṣau na gṛhītaḥ ||11||

—o)0(o—

**|| 4.8.12 ||**

bālo’si bata nātmānam anya-strī-garbha-sambhṛtam |

nūnaṁ veda bhavān yasya durlabhe’rthe manorathaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tvaṁ bālo’sy ata eva nātmānam ity-ādi ||12||

—o)0(o—

**|| 4.8.13 ||**

tapasārādhya puruṣaṁ tasyaivānugraheṇa me |

garbhe tvaṁ sādhayātmānaṁ yadīcchasi nṛpāsanam ||

**śrīdharaḥ :** puruṣam īśvaram ||13||

**krama-sandarbhaḥ :** *na vyākhyātam.*

**viśvanāthaḥ :** puruṣam ārādhyeti bhaktaṁ-manyeyaṁ rājñaḥ sannidhau, na tu vastuto hari-bhakteyam | tvam ātmānaṁ mama garbhe sādhayeti sampraty eva tri-caturaiḥ pañca-ṣair vā vratair mad-garbha-prāpti-sādhanair hariṁ santoṣya tvaṁ śīghraṁ mriyasva | tan-mātaram ahaṁ rudatīṁ paśyeyam ity evaṁ tava ca mama ca sukhaṁ bhavatv iti bhāvaḥ ||13||

—o)0(o—

**|| 4.8.14 ||**

**maitreya uvāca—**

mātuḥ sapatnyāḥ sa durukti-viddhaḥ

śvasan ruṣā daṇḍa-hato yathāhiḥ |

hitvā miṣantaṁ pitaraṁ sanna-vācaṁ

jagāma mātuḥ prarudan sakāśam ||

**śrīdharaḥ :** miṣantaṁ paśyantam | sanna-vācam ||14||

**krama-sandarbhaḥ :** *na vyākhyātam.*

**viśvanāthaḥ :** miṣantaṁ paśyantam | sanna-vācaṁ strainatvāt kuṇṭhita-vācam ||14||

—o)0(o—

**|| 4.8.15 ||**

taṁ niḥśvasantaṁ sphuritādharoṣṭhaṁ

sunītir utsaṅgam udūhya bālam |

niśamya tat-paura-mukhān nitāntaṁ

sā vivyathe yad gaditaṁ sapatnyāḥ ||

**śrīdharaḥ :** uduhyāropya | antaḥ-pura-jana-mukhāc chrutvā ||15||

**krama-sandarbhaḥ :** *na vyākhyātam.*

**viśvanāthaḥ :** uduhya āropya ||15||

—o)0(o—

**|| 4.8.16 ||**

**sotsṛjya dhairyaṁ vilalāpa śoka-**

**dāvāgninā dāva-lateva bālā |**

**vākyaṁ sapatnyāḥ smaratī saroja-**

**śriyā dṛśā bāṣpa-kalām uvāha ||**

**śrīdharaḥ :** śoka eva dāvāgnis tena | dāvāgni-gatā lateva sthitā sā bālā vilāpaṁ cakāra ||16||

**krama-sandarbhaḥ :** *na vyākhyātam.*

**viśvanāthaḥ :** dāva-latā vana-latā ||16||

—o)0(o—

**|| 4.8.17 ||**

**dīrghaṁ śvasantī vṛjinasya pāram**

**apaśyatī bālakam āha bālā |**

**māmaṅgalaṁ tāta pareṣu maṁsthā**

**bhuṅkte jano yat para-duḥkhadas tat ||**

**śrīdharaḥ :** vṛjinasya duḥkhasya | amaṅgalam aparādhaṁ pareṣu māmaṁsthā | yad yataḥ parebhyo duḥkhaṁ dadāti yaḥ sa sva-dattam eva duḥkhaṁ bhuṅkte ||17||

**krama-sandarbhaḥ :** *na vyākhyātam.*

**viśvanāthaḥ :** amaṅgalaṁ doṣaṁ vimātre mā dehi | prācīna-sva-kṛta-duṣkṛta-phalam eva tvam anvabhūr ity āha | yad yataḥ parebhyo duḥkhaṁ dadāti yaḥ sa sva-dattam eva bhuṅkte ||17||

—o)0(o—

**|| 4.8.18 ||**

satyaṁ surucyābhihitaṁ bhavān me

yad durbhagāyā udare gṛhītaḥ |

stanyena vṛddhaś ca vilajjate yāṁ

bhāryeti vā voḍhum iḍaspatir mām ||

**śrīdharaḥ :** durbhagayā mayā udare gṛhītas tasyā eva stanyena vṛddhaś ca | durbhagatvam evāha | yāṁ mām iḍaspatir bhū-patir bhāryeti voḍhuṁ svīkartuṁ vilajjate | vā-śabdād dāsīty api ||18||

**krama-sandarbhaḥ :** vācoḍhum iti citsukha-puṇyāraṇyau | vācā ūḍhuṁ vaktum ity arthaḥ ||18||

**viśvanāthaḥ :** gṛhītaḥ dhṛtaḥ | durbhagatvam evāha—yāṁ mām iḍaspatir bhū-patir bhāryeti voḍhum iyaṁ me bhāryā bhavatīti buddhyā yo mad-rakṣaṇa-pālana-bhāraḥ, taṁ voḍhum lajjate | vā-śabdād dāsīti bhāvam api ||18||

—o)0(o—

**|| 4.8.19 ||**

ātiṣṭha tat tāta vimatsaras tvam

uktaṁ samātrāpi yad avyalīkam |

ārādhayādhokṣaja-pāda-padmaṁ

yadīcchase’dhyāsanam uttamo yathā ||

**śrīdharaḥ :** pitṛ-bhāryātvena mātrā samā mātuḥ sapatnī tayāpi, yad uktaṁ—tapasārādhya puruṣam ity-ādi tad ātiṣṭha kuru | adhyāsanaṁ yadīcchasi ||19||

**krama-sandarbhaḥ :** *na vyākhyātam.*

**viśvanāthaḥ :** mātrā samā sa-mātā tayā vimātrāpi tvad-vadham abhilaṣantyāpi yad uktaṁ tad ātiṣṭha kuru | avyalīkaṁ tad api priyaṁ na bhavati | na hi hari-bhajanaṁ kasyāpy apriyam ato vimatsaras tasyā dveṣaṁ parityajyety arthaḥ | mama rodanam ājanma vidhātrā lalāṭe likhitam eva tava tu sukhaṁ bhavatv iti bhāvaḥ ||19||

—o)0(o—

**|| 4.8.20 ||**

yasyāṅghri-padmaṁ paricarya viśva-

vibhāvanāyātta-guṇābhipatteḥ |

ajo’dhyatiṣṭhat khalu pārameṣṭhyaṁ

padaṁ jitātma-śvasanābhivandyam ||

**śrīdharaḥ :** paricarya niṣevya | viśvasya vibhāvanāya pālanāya āttā svīkṛtā guṇābhipattiḥ sattva-guṇādhiṣṭhānaṁ yena tasya | jita ātmā manaḥ śvasanaḥ prāṇaś ca yais tair abhivandyam ||20||

**krama-sandarbhaḥ :** yasyāṅghrīti | paricarya niṣevya āttā sānnidhya-mātreṇāpakṛtā guṇābhipattir guṇa-sāmyaṁ prakṛtir yena tasya vandyam ity atra padyam iti sambandha-sammata[[4]](#footnote-4)-pāṭhāntaram ||20||

**viśvanāthaḥ :** nanu kiṁ harim ārādhya tasyāḥ pāpīyasyāḥ garbhaṁ pravekṣyāmīti tatra sā varākī khalu kā, tasyāḥ kiṅkaras tvat-pitaiva varāko dīna-buddhis tvaṁ brahma-padād apy utkṛṣṭaṁ padaṁ prāptuṁ pārayiṣyasi, tad itaḥ śīghraṁ vraja | hariṁ bhaja mā viṣīdety āha—yasyeti caturbhiḥ | viśvasya vibhāvanāya pālanāya āttā svīkṛtā guṇābhipattiḥ sattva-guṇādhiṣṭhānaṁ yena tasya | jitātma-śvasanair vijita-manaḥ-prāṇair yogibhir abhivandyam ||20||

—o)0(o—

**|| 4.8.21 ||**

tathā manur vo bhagavān pitāmaho

yam eka-matyā puru-dakṣiṇair makhaiḥ |

iṣṭvābhipede duravāpam anyato

bhaumaṁ sukhaṁ divyam athāpavargyam ||

**śrīdharaḥ :** eka-matyā sarvāntaryāmi-dṛṣṭyā ||21||

**krama-sandarbhaḥ :** *na vyākhyātam.*

**viśvanāthaḥ :** eka-matyā ekāgra-buddhyā ||21||

—o)0(o—

**|| 4.8.22 ||**

tam eva vatsāśraya bhṛtya-vatsalaṁ

mumukṣubhir mṛgya-padābja-paddhatim |

ananya-bhāve nija-dharma-bhāvite

manasy avasthāpya bhajasva pūruṣam ||

**śrīdharaḥ :** mṛgyā padābjayoḥ paddhatir mārgo yasya tam evāśraya śaraṇaṁ vraja | tato bhajasva | nānyasmin bhāvo yasya tasmin | nija-dharmair bhāvite śodhite ||22||

**krama-sandarbhaḥ :** *na vyākhyātam.*

**viśvanāthaḥ :** bhṛtya-vatsalam iti mad-vidha-mātṛ-koṭito’pi tvayi bhṛtye tasya vātsalyam udeṣyaty ato duḥkha-gandham api na prāpsyatīti bhāvaḥ | yaṁ tvam āśrayayiṣyat tasya padābjayoḥ paddhatir mārga eva mumukṣubhir mṛgyate, na tu sā tair api sulabhā iti bhāvaḥ | āśritya ca nānyasmin bhāva āsaktir yasya tādṛśe manasi | pañcavārṣikasya te karmānadhikārāt nija-dharmair bhakti-dharmair bhāvite śodhite manasi puruṣam avasthāpya bhajasva ||22||

—o)0(o—

**|| 4.8.23 ||**

nānyaṁ tataḥ padma-palāśa-locanād

duḥkha-cchidaṁ te mṛgayāmi kañcana |

yo mṛgyate hasta-gṛhīta-padmayā

śriyetarair aṅga vimṛgyamāṇayā ||

**śrīdharaḥ :** tam evety anena sūcitaṁ sarvottamatvaṁ prapañcayati—nānyam iti | hastena gṛhītaṁ dīpavat padmaṁ yayā | itarair brahmādibhiḥ ||23||

**krama-sandarbhaḥ :** śriyā jagad-adhiṣṭhātryā hasta-gṛhīta-padmayeti tal-locana-sāmyenādhika-tad-ruceḥ | sarva-sampatti-nidhānena tena padmena sevābhilāṣād vā ||23||

**viśvanāthaḥ :** sukhārādhyasyāpi devatāntarasya naśvara-phala-dāyitvāt tvad-duḥkhaṁ nirmūlayitum asamarthasya bhajanaṁ pariṇāma-darśiny ahaṁ tvāṁ nopadiśāmīty āha—nānyam iti | padma-palāśeti tasya dṛṣṭi-pātenaiva taptas tvaṁ śītalībhaviṣyāmīti bhāvaḥ | haste gṛhītaṁ dīpavat padmaṁ yayā | itarair brahmādibhiḥ ||23||

—o)0(o—

**|| 4.8.24 ||**

**maitreya uvāca—**

evaṁ sañjalpitaṁ mātur ākarṇyārthāgamaṁ vacaḥ |

sanniyamyātmanātmānaṁ niścakrāma pituḥ purāt ||

**śrīdharaḥ :** sañjalpitaṁ vilāpam | tato’rthasyāgamo yasmāt, tathābhūtaṁ vaca ākarṇya ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.25 ||**

nāradas tad upākarṇya jñātvā tasya cikīrṣitam |

spṛṣṭvā mūrdhany agha-ghnena pāṇinā prāha vismitaḥ ||

**śrīdharaḥ :** *na vyākhyātam.*

**krama-sandarbhaḥ :** nārado yadṛcchayaivāgataḥ sann iti jñeyam ||25||

**viśvanāthaḥ :** prāha svagatam ||25||

—o)0(o—

**|| 4.8.26 ||**

aho tejaḥ kṣatriyāṇāṁ māna-bhaṅgam amṛṣyatām |

bālo’py ayaṁ hṛdā dhatte yat samātur asad-vacaḥ ||

**śrīdharaḥ :** vismita ity uktaṁ tad evāha—aho tejaḥ prabhāvaḥ ||26||

**krama-sandarbhaḥ :** aho iti svagataṁ vākyam, uvācety agre sphuṭokti-khyāpanāt | tejaḥ paribhavecchā |*|*26||

**viśvanāthaḥ :** *na vyākhyātam.*

—o)0(o—

**|| 4.8.27 ||**

**nārada uvāca—**

nādhunāpy avamānaṁ te sammānaṁ vāpi putraka |

lakṣayāmaḥ kumārasya saktasya krīḍanādiṣu ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** vikalpe vidyamāne’pi asantoṣa-hetavo moham ṛte na santīty eva yato’mī mohād abhinnāḥ | yac ca sukhaṁ duḥkhaṁ karmabhir iti loke śrūyate tatra ca pakṣe tāni moham ṛte na santīty arthaḥ ||27||

—o)0(o—

**|| 4.8.28 ||**

vikalpe vidyamāne’pi na hy asantoṣa-hetavaḥ |

puṁso moham ṛte bhinnā yal loke nija-karmabhiḥ ||

**madhvaḥ :** vividha-kalpane vidyamāne’pi pariṇatatayā ||28||

**śrīdharaḥ :** vikalpe mānāpamāna-viveke saty api bhinnā na santi kiṁ tu moha-kalpitā evety arthaḥ | kutaḥ ? yat sukhaṁ duḥkhaṁ vā tan nija-karmabhir eva bhavati yataḥ ||28||

**krama-sandarbhaḥ :** *na vyākhyātam.*

**viśvanāthaḥ :** vikalpo bhedas tasmin vidyamāne’pīti jñāna-yogināṁ tāvad vikalpo nāsty eveti ko vāsantoṣaḥ ke vā tasya hetavaḥ | bhakti-yogināṁ karma-yogināṁ vikalpo vidyata eveti vidyamāne’pi vikalpe puṁso mohaṁ vinā asantoṣasya hetavo’vamānādayas tat-kartāraś ca bhinnā na santi kintu moha eveety arthaḥ | yad yasmāl loke sarvatra nija-karmabhir evāśubhair asantoṣa-hetavo’vamānādayaḥ, tat-kartāraś ca bhavantīty ātmānaṁ vinā kasmai doṣo deya iti | ata eva vivekino bhaktāḥ karmiṇaś ca kecin nirmatsarā bhavanti iti bhāvaḥ ||28||

—o)0(o—

**|| 4.8.29 ||**

parituṣyet tatas tāta tāvan-mātreṇa pūruṣaḥ |

daivopasāditaṁ yāvad vīkṣyeśvara-gatiṁ budhaḥ ||

**śrīdharaḥ :** upaśamopadeśena nivartayati, parituṣyed iti ṣaḍbhiḥ | īśvara-gatiṁ vīkṣyeśvarānukūlyaṁ vinā nodyamāḥ phala-hetava iti jñātvā parituṣyet santoṣam eva kuryāt ||29||

**krama-sandarbhaḥ :** yatra phala-prāpakaṁ daivaṁ tatraiveśvarānukūlyaṁ bhavatīti daivopasāditenaiva parituṣyed iti bhāvaḥ | daivam īśvaro vā ||29||

**viśvanāthaḥ :** yasmād evaṁ tasmād daivena prācīna-nija-karmaṇā upasāditaṁ prāpitaṁ yāvat yat pramāṇakaṁ sukhaṁ duḥkhaṁ vā tāvan-mātreṇa parituṣyet | vivekena sopārjita-buddhyeti bhāvaḥ | tac ca īśvara-gatiṁ vīkṣya īśvara-preritam eva karma phalatīti jñātvety arthaḥ ||29||

—o)0(o—

**|| 4.8.30 ||**

atha mātropadiṣṭena yogenāvarurutsasi |

yat-prasādaṁ sa vai puṁsāṁ durārādhyo mato mama ||

**śrīdharaḥ :** duṣkaraś ca tavāyam udyama ity āha—atheti dvābhyām | yasya prasādam avaroḍhuṁ prāptum icchasi ||30||

**krama-sandarbhaḥ :** *na vyākhyātam.*

**viśvanāthaḥ :** tava tu prāripsito’yam udyamo’tikaṭhina ity āha—atheti | avaroddhuṁ prāptum icchasi ||30||

—o)0(o—

**|| 4.8.31 ||**

munayaḥ padavīṁ yasya niḥsaṅgenoru-janmabhiḥ |

na vidur mṛgayanto’pi tīvra-yoga-samādhinā ||

**śrīdharaḥ :** niḥsaṅgena tīvra-yogena yuktena samādhinā mṛgayanto’pi yasya padavīṁ mārgaṁ na viduḥ sa devo durārādhyaḥ ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.32 ||**

ato nivartatām eṣa nirbandhas tava niṣphalaḥ |

yatiṣyati bhavān kāle śreyasāṁ samupasthite ||

**śrīdharaḥ :** śreyasāṁ kāle vṛddhatve ||32||

**krama-sandarbhaḥ :** ata iti vāstavārthe | niścitaṁ phalaṁ yatra tathābhūta eva sannivartatām | kāle prāptāvasara evāsmin | yatiṣyatīti vartamāna-sāmīpye ||32||

**viśvanāthaḥ :** śreyasāṁ kāle vayaso vṛddhatve ||32||

—o)0(o—

**|| 4.8.33 ||**

yasya yad daiva-vihitaṁ sa tena sukha-duḥkhayoḥ |

ātmānaṁ toṣayan dehī tamasaḥ pāram ṛcchati ||

**śrīdharaḥ :** sukha-duḥkhayor madhye | sukhe sati puṇyaṁ kṣīyata iti duḥkhe sati pāpaṁ kṣiyata ity ātmānaṁ toṣayaṁs tamasaḥ pāraṁ mokṣaṁ prāpnoti ||33||

**krama-sandarbhaḥ :** yasyeti | niṣkāma-karmāny atrādhikārī ||33||

**viśvanāthaḥ :** sukha-duḥkhayor madhye tena sukhena duḥkhena vā toṣayan, sukhe sati puṇyaṁ kṣīyate, duḥkhe sati pāpaṁ kṣiyata iti buddhyety arthaḥ | tamasaḥ saṁsārāt ||33||

—o)0(o—

**|| 4.8.34 ||**

guṇādhikān mudaṁ lipsed anukrośaṁ guṇādhamāt |

maitrīṁ samānād anvicchen na tāpair abhibhūyate ||

**śrīdharaḥ :** kiṁ ca, guṇair adhikāt puṁsam iti lyub-lope pañcamī | taṁ dṛṣṭvā prītiṁ kuryāt, na tv asūyām ity arthaḥ | anukrośaṁ kṛpāṁ lipset, na tu tiraskāram | samānān maitrīṁ na tu spardhām ||34||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, guṇādhikāt guṇādhikaṁ prāpyeti lyub-lope pañcamī | mudaṁ labdhum icchet, na tv asūyām | anukrośaṁ kṛpāṁ, na tv avajñām | maitrīṁ, na tu spardhāṁ lipsed iti yadi sva-svabhāva-doṣān na labheta, tad api labdhuṁ kāmayetāpīty abhiprāyaḥ ||34||

—o)0(o—

**|| 4.8.35 ||**

**dhruva uvāca—**

so’yaṁ śamo bhagavatā sukha-duḥkha-hatātmanām |

darśitaḥ kṛpayā puṁsāṁ durdarśo’smad-vidhais tu yaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** asmad-vidhair yo durdarśaḥ so’pi yadyapi kṛpayā darśitāḥ ||35||

—o)0(o—

**|| 4.8.36 ||**

athāpi me’vinītasya kṣāttraṁ ghoram upeyuṣaḥ |

surucyā durvaco-bāṇair na bhinne śrayate hṛdi ||

**śrīdharaḥ :** kṣātraṁ svabhāvaṁ prāptavato’ta evāvinītasya durvākya-bāṇair bhinne hṛdi na śreyate na tiṣṭhati ||36||

**krama-sandarbhaḥ :** athāpi tathāpi ||36||

**viśvanāthaḥ :** tvayā yadyapy anadhikāriṇe’pi mahyaṁ kṛpayedam upaśamāmṛtaṁ dattam, tathāpi kṣātraṁ svabhāvaṁ prāptavato mama hṛdi bhinne vidīrṇa-mṛd-bhājana iva na śrayate na tiṣṭhatīti vyāja-stutyā śauryā-hīnān durbalān brāhmaṇān evaitad upaśamāmṛtaṁ prāyaya | mama tu mahā-ghora-śauryavataḥ kṣatriya-kumārasya nātra dṛṣṭir api patatīti vyañjitam ||36||

—o)0(o—

**|| 4.8.37 ||**

padaṁ tri-bhuvanotkṛṣṭaṁ jigīṣoḥ sādhu vartma me |

brūhy asmat-pitṛbhir brahmann anyair apy anadhiṣṭhitam ||

**śrīdharaḥ :** anyair anadhiṣṭhitaṁ tri-bhuvane utkṛṣṭaṁ padaṁ jetum icchor me sādhu vartma mārgaṁ brūhi ||37||

**krama-sandarbhaḥ :** *na vyākhyātam.*

**viśvanāthaḥ :** tarhi tvaṁ kim icchasīty ata āha—padam iti | tri-bhuvanotkṛṣṭatve’pi asmat-pitṛbhir iti yo māma avamanyate sma tena suruceḥ patyā uttānapādena tat-pitrā manunā tat-pitrā brahmaṇāpi anyair api brahmaṇaḥ putra-pautrādibhiḥ anadhiṣṭhitam aprāptaṁ padaṁ jigīṣoḥ svīcikīrṣor vartma brūhīti tvaṁ tāvat vartma mātramudiśann acireṇaiva tad-vijaye kiñcana śauryaṁ me paśyeti bhāvaḥ ||37||

—o)0(o—

**|| 4.8.38 ||**

nūnaṁ bhavān bhagavato yo’ṅgajaḥ parameṣṭhinaḥ |

vitudann aṭate vīṇāṁ hitāya jagato’rkavat ||

**śrīdharaḥ :** aṅkaja iti pāṭhe utsaṅgāj jāto yo nāradaḥ sa bhavān | tatra liṅgam, vīṇāṁ vitudan vādayan hitāyāṭati ||38||

**krama-sandarbhaḥ :** bhavān parameṣṭhino’ṅgajo’py aṅkaja iti pāṭhe utsaṅgāj jāto’pi yad vīṇāṁ vitudann aṭati tanūnaṁ jagata eva hitāyeti | atra śrī-maitreya uvāceti kvacit itīti | sa-nirbandhaṁ svasmin viśvāsa-yuktaṁ sarvotkṛṣṭa-sādhana-sādhya-lipsā-yuktaṁ ca, ata eva prītaḥ ||38||

**viśvanāthaḥ :** mamāyaṁ tu manorathaḥ setsyaty evety atra gṛhān niṣkramya ta eva bhavad-darśanam eva liṅgam ity āha—nūnam iti | aṅkād utsaṅgād āvirbhūto loka-hitāya bhagavad-avatāra eva tvaṁ na kasyāpi putra iti bhāvaḥ | aṅgaja iti pāṭhe bhavān parameṣṭhino’ṅgajo’pi mad-vīṇāṁ vinudann aṭati taj jagato hitāyaiva ||38||

—o)0(o—

**|| 4.8.39 ||**

**maitreya uvāca—**

ity udāhṛtam ākarṇya bhagavān nāradas tadā |

prītaḥ pratyāha taṁ bālaṁ sad-vākyam anukampayā ||

*na katamena vyākhyātam.*

—o)0(o—

**|| 4.8.40 ||**

**nārada uvāca—**

jananyābhihitaḥ panthāḥ sa vai niḥśreyasasya te |

bhagavān vāsudevas taṁ bhaja taṁ pravaṇātmanā ||

**śrīdharaḥ :** niḥśreyasasyābhipretārthasya panthāḥ | ko’sau ? ity ata āha—bhagavān vāsudevo’ta eva bhaja ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.41 ||**

dharmārtha-kāma-mokṣākhyaṁ ya icchec chreya ātmanaḥ |

ekaṁ hy eva hares tatra kāraṇaṁ pāda-sevanam ||

*na katamena vyākhyātam.*

—o)0(o—

**|| 4.8.42 ||**

tat tāta gaccha bhadraṁ te yamunāyās taṭaṁ śuci |

puṇyaṁ madhuvanaṁ yatra sānnidhyaṁ nityadā hareḥ ||

**śrīdharaḥ :** madhu-vanākhyaṁ yamunāyās taṭaṁ gaccha | yatra madhuvane ||42||

**krama-sandarbhaḥ :** atiśaya-kṛpayā sukhārādhyatvopāyam upadiśati | tat tāteti, tātety anukampāyāṁ vighna-vighātāya śubhāśīrvādaḥ, bhadraṁ ta iti, nityadā svabhāvata eva na tv adhyayanādi-sādhana-vaśāt ||42||

**viśvanāthaḥ :** tava jananyā yad abhihitaṁ tad eva mad-abhihitam | imaṁ ca viśeṣam upadiśāmīty āha—tat tāteti | madhuvanam iti sarveṣu siddha-kṣetreṣu tasyaiva mukhyatvāt ||42||

—o)0(o—

**|| 4.8.43 ||**

snātvānusavanaṁ tasmin kālindyāḥ salile śive |

kṛtvocitāni nivasann ātmanaḥ kalpitāsanaḥ ||

**śrīdharaḥ :** adhyayanādyabhāve’py ātmana ucitāni yogyāni devatā-namaskārādīni kṛtveti yamaniyamā uktāḥ | āsana-kalpanaṁ ca kuśādibhiḥ svastikādibhiś ca ||43||

**krama-sandarbhaḥ :** snātvety aṣṭakam ||43||

**viśvanāthaḥ :** adhyayanādy-abhāve’py ātmana ucitāni yogyāni devatā-namaskārādīni ||43||

—o)0(o—

**|| 4.8.44 ||**

prāṇāyāmena tri-vṛtā prāṇendriya-mano-malam |

śanair vyudasyābhidhyāyen manasā guruṇā gurum ||

**śrīdharaḥ :** abhidhyāyed ity-ādi-ṣaḍbhiḥ | guruṇā dhīreṇa manasā | guruṁ śrī-harim ||44||

**krama-sandarbhaḥ :** guruṇām iti citsukhaḥ, hrasvaś chāndasaḥ ||44||

**viśvanāthaḥ :** trivṛtā recaka-pūraka-kumbhakātmakena guruṇā viśuddhatvāt śreṣṭhena ||44||

—o)0(o—

**|| 4.8.45 ||**

prasādābhimukhaṁ śaśvat prasanna-vadanekṣaṇam |

sunāsaṁ subhruvaṁ cāru- kapolaṁ sura-sundaram ||

**śrīdharaḥ :** sureṣu sundaram ||45||

**krama-sandarbhaḥ :** *na vyākhyātam.*

**viśvanāthaḥ :** surebhyo’pi sundaram ||45||

—o)0(o—

**|| 4.8.46 ||**

taruṇaṁ ramaṇīyāṅgam aruṇoṣṭhekṣaṇādharam |

praṇatāśrayaṇaṁ nṛmṇaṁ śaraṇyaṁ karuṇārṇavam ||

**śrīdharaḥ :** ramaṇīyāny aṅgāni yasya | oṣṭhaś ca īkṣaṇā īkṣaṇaṁ ca oṣṭhekṣaṇe aruṇe oṣṭhekṣaṇe dhārayatīti tathā tam | aruṇam oṣṭham īkṣaṇaṁ ca dhārayatīti vā | nṛmṇaṁ sukha-karam | yad vā, nṛmṇaṁ dhanam, sarva-puruṣārtha-nidhim ity arthaḥ ||46||

**krama-sandarbhaḥ :** oṣṭham upari adharas tv adhastāt | nṛmṇam iti chāndasam ||46||

**viśvanāthaḥ :** upary-adhaḥ-sthitau danta-cchadāv adharoṣṭhādharāv ucyete | praṇatānām āśrayaṇaṁ nṛmṇaṁ teṣāṁ dhana-rūpam ||46||

—o)0(o—

**|| 4.8.47 ||**

śrīvatsāṅkaṁ ghana-śyāmaṁ puruṣaṁ vana-mālinam |

śaṅkha-cakra-gadā-padmair abhivyakta-caturbhujam ||

**śrīdharaḥ :** puruṣaṁ puruṣa-lakṣaṇa-yuktam ||47||

**krama-sandarbhaḥ :** puruṣaṁ puruṣasya bhagavato lakṣaṇenānvitam ity arthaḥ | śaṅkhādibhiḥ sarvatra vikhyātāś catvāro bhujā yasya tam ||47||

**viśvanāthaḥ :** *na vyākhyātam.*

—o)0(o—

**|| 4.8.48 ||**

kirīṭinaṁ kuṇḍalinaṁ keyūra-valayānvitam |

kaustubhābharaṇa-grīvaṁ pīta-kauśeya-vāsasam ||

**śrīdharaḥ, viśvanāthaḥ :** kaustubhasyābharaṇaṁ grīvā yasya ||48||

**krama-sandarbhaḥ :** *na vyākhyātam.*

—o)0(o—

**|| 4.8.49 ||**

kāñcī-kalāpa-paryastaṁ lasat-kāñcana-nūpuram |

darśanīyatamaṁ śāntaṁ mano-nayana-vardhanam ||

**śrīdharaḥ :** kāñcī-kalāpena paryastaṁ pariveṣṭitam | mano-nayanayor vardhanaṁ harṣa-karam ||49||

**krama-sandarbhaḥ :** kalāpa-vinyastam iti citsukhaḥ ||49||

**viśvanāthaḥ :** kāñcī-kalāpena kṣudra-ghaṇṭikā-samūhena | paryastaṁ pariveṣṭitam ||49||

—o)0(o—

**|| 4.8.50 ||**

padbhyāṁ nakha-maṇi-śreṇyā vilasadbhyāṁ samarcatām |

hṛt-padma-karṇikā-dhiṣṇyam ākramyātmany avasthitam ||

**śrīdharaḥ :** hṛt-padma-karṇikāyā dhiṣṇyaṁ madhya-sthānaṁ tad ākramya samarcatām ātmani manasi sthitam ||50||

**krama-sandarbhaḥ :** ātmany avasthitaṁ manasi sphurantam ||50||

**viśvanāthaḥ :** samarcatām bhaktānāṁ dhiṣṇyaṁ sthānam ātmani buddhau jīve ca ||50||

—o)0(o—

**|| 4.8.51 ||**

smayamānam abhidhyāyet sānurāgāvalokanam |

niyatenaika-bhūtena manasā varadarṣabham ||

**śrīdharaḥ :** dhyānam āha—smayamānam iti | niyatena prāg-uktayā dhāraṇayā susthireṇāta evaika-bhūtenaikāgreṇa | dhāraṇoktāni viśeṣaṇāni dhyāne’pi draṣṭavyāni | yad vā, yathokta-mātram eva | tad uktam ekādaśa-skandhe, nānyāni cintayed bhūyaḥ susmitaṁ bhāvayen mukham [bhā.pu. 11.14.43] iti ||51||

**krama-sandarbhaḥ :** abhidhyāyet tat-tad-vaiśiṣṭyena cintayed ity arthaḥ ||51||

**viśvanāthaḥ :** niyatenāsaktena eka-bhūtena ekāgreṇa ||51||

—o)0(o—

**|| 4.8.52 ||**

evaṁ bhagavato rūpaṁ subhadraṁ dhyāyato manaḥ |

nirvṛtyā parayā tūrṇaṁ sampannaṁ na nivartate ||

**śrīdharaḥ :** samādhim āha—evam iti | tūrṇaṁ śīghraṁ sampannaṁ sat ||52||

**krama-sandarbhaḥ :** na nivartate dhyeyaṁ na tyajati ||52||

**viśvanāthaḥ :** na nivartate yogino mana iva dhyeyaṁ na tyajati ||52||

—o)0(o—

**|| 4.8.53 ||**

japaś[[5]](#footnote-5) ca paramo guhyaḥ śrūyatāṁ me nṛpātmaja |

yaṁ sapta-rātraṁ prapaṭhan pumān paśyati khecarān ||

**śrīdharaḥ :** japyo mantraḥ ||53||

**krama-sandarbhaḥ :** prapaṭhan vācikam api japan kim utopaṁśu mānasaṁ vā khecarān pārṣadān atha dakṣiṇa-karṇe raha upadiśati | om iti | anenānupanītāya dhruvāya sa-praṇava-mahāmantropadeśena vaiṣṇava-mantrāṇāṁ dvijatvādy-avasthāpekṣā parihṛtā ||53||

**viśvanāthaḥ :** japyo mantraḥ | śrūyatāṁ dakṣiṇaḥ karṇa ādhīyatām upadiśāmīty arthaḥ | prapaṭhan vācikam api japan kim utopaṁśu mānasaṁ vā | khecarān pārṣadān ||53||

—o)0(o—

**|| 4.8.54 ||**

oṁ namo bhagavate vāsudevāya |

mantreṇānena devasya kuryād dravyamayīṁ budhaḥ ||

saparyāṁ vividhair dravyair deśa-kāla-vibhāgavit

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** om iti anenānupanītāya sa-praṇava-mahā-mantropadeśena vaiṣṇava-mantrāṇāṁ dvijatvādy-avasthāpekṣā parihṛtā ||54||

—o)0(o—

**|| 4.8.55 ||**

salilaiḥ śucibhir mālyair vanyair mūla-phalādibhiḥ |

śastāṅkurāṁśukaiś cārcet tulasyā priyayā prabhum ||

**śrīdharaḥ :** dravyāṇy evāha—salilair iti | śastair dūrvāṅkurair vanyair evāṁśukair bhūrja-tvag-ādibhiḥ ||55||

**krama-sandarbhaḥ :** *na vyākhyātam.*

**viśvanāthaḥ :** vanyair evāṁśukair bhūrja-tvag-ādibhiḥ ||55||

—o)0(o—

**|| 4.8.56 ||**

labdhvā dravyamayīm arcāṁ kṣity-ambv-ādiṣu vārcayet |

ābhṛtātmā muniḥ śānto yata-vāṅ mita-vanya-bhuk ||

**śrīdharaḥ :** pūjāyā adhiṣṭhānam āha | labdhvā saṁpādya | dravya-mayīṁ śilādi-nirmitām | arcāṁ pratimām | pūjāsād guṇya-hetūnāha sārdhābhyām | āvṛtātmā dhṛta-cittaḥ | mitaṁ vanyaṁ bhuṅkta iti tathā |

**krama-sandarbhaḥ :** labdhvety ardhakam | arcāṁ śrīmat pratimām ||56||

**viśvanāthaḥ :** dravya-mayīṁ śilādi-nirmitām arcāṁ pratimāṁ prāpya tām arcayet | punaḥ kṣity-ambv-ādiṣv api, ābhṛtātmā samyag-dhṛta-cittaḥ ||56||

—o)0(o—

**|| 4.8.57 ||**

svecchāvatāra-caritair acintya-nija-māyayā |

kariṣyaty uttamaślokas tad dhyāyed dhṛdayaṅgamam ||

**śrīdharaḥ :** yat kariṣyatīti tadānīm avatāra-prācuryābhāvāt |

**krama-sandarbhaḥ :** ābhṛteti sārdhakam | āhṛteti citsuḥkhaḥ | śānto mita-vanya-phalādi-bhug iti citsukhaḥ ||57||

**viśvanāthaḥ :** yat kariṣyatīti tadānīm avatāra-prācuryābhāvāt ||57||

—o)0(o—

**|| 4.8.58 ||**

paricaryā bhagavato yāvatyaḥ pūrva-sevitāḥ |

tā mantra-hṛdayenaiva prayuñjyān mantra-mūrtaye ||

**madhvaḥ:** mantra-hṛdayena | mantreṇa ca namaḥ-śabdena ca ||58||

**śrīdharaḥ :** pūrva-sevitāḥ sevanaṁ kāritāḥ kāryatvena nihitā ity arthaḥ | mantra-hṛdayena dvādaśākṣareṇa ||58||

**krama-sandarbhaḥ :** pūrva-sevitā iti sevana-mātrānuśīlanaṁ tac cātra śravaṇaṁ tato ṇica-prayogāt pūrvaṁ salilair ity ādinā śrāvitā ity arthaḥ | pūrvaiḥ sevitāḥ sad-ācāra-labdhā iti vā ||58||

**viśvanāthaḥ :** pūrva-sevitāḥ pūrva-pūrva-bhaktair anuṣṭhitās tā paricaryāḥ gandha-candana-tāmbūla-chatra-cāmarādi-vividha-dravyavatīr mantra-hṛdayenaiva mūla-mantroccāraṇenaiva manasā prakalpyānītair evopacārair ity arthaḥ | viraktasya prastuta-tat-tad-vastv-abhāvād iti bhāvaḥ | mantra-mūrtaye mantreṇaiva dhyātā mūrtir yasya tasmai taṁ prasādayitum prayuñjyād vidadhīta ||58||

—o)0(o—

**|| 4.8.59-60 ||**

evaṁ kāyena manasā vacasā ca mano-gatam |

paricaryamāṇo bhagavān bhaktimat-paricaryayā ||

puṁsām amāyināṁ samyag bhajatāṁ bhāva-vardhanaḥ |

śreyo diśaty abhimataṁ yad dharmādiṣu dehinām ||

**śrīdharaḥ :** evam ukta-rītyā mano-gataṁ yathā bhavati tathā kāyādibhir bhakti-matyā paricaryayā paricaryamāṇo dharmārtha-kāmeṣu yad abhimataṁ tac chreyo diśatīti dvayor anvayaḥ ||59-60||

**krama-sandarbhaḥ :** evam iti yugmakam ||59|| trivarga-mātrasyāpi dāne kāraṇam āha—bhāva-vardhana iti | tat-tad-upakāreṇa svasmin bhaktiṁ vardhayatīti ||60||

**viśvanāthaḥ :** evam ukta-rītyā mano-gataṁ yathā syāt tathā kāyādir bhakti-matyā caraṇāravinda-kīrtanādi-bhakti-yuktayā paricaryayā | dharmādiṣu madhye yad abhimataṁ tat diśati dadāti ||59-60||

—o)0(o—

**|| 4.8.61 ||**

viraktaś cendriya-ratau bhakti-yogena bhūyasā |

taṁ nirantara-bhāvena bhajetāddhā vimuktaye ||

**śrīdharaḥ :** viraktaḥ san bhajet | kim artham ? muktaye ||61||

**krama-sandarbhaḥ :** atas tebhyo virakto bhajet | kim-artham ? viśiṣṭā muktir bhaktis tad-artham ||61||

**viśvanāthaḥ :** yas tu indriya-ramaṇe trivarge viraktaḥ cakārān mokṣe’pi sa ca nirantaro jñāna-karmādi-vyavadhāna-śūnyo bhāvo dāsyādir yatra tena | viśiṣṭa-muktaye premavat-pārṣadatvāya ||61||

—o)0(o—

**|| 4.8.62 ||**

ity uktas taṁ parikramya praṇamya ca nṛpārbhakaḥ |

yayau madhuvanaṁ puṇyaṁ hareś caraṇa-carcitam ||

**śrīdharaḥ :** hareś caraṇābhyāṁ carcitaṁ maṇḍitam ||62||

**krama-sandarbhaḥ :** tasya hareḥ śrī-kṛṣṇatvam eva vyanakti—ity ukta iti | pādma-kalpārambha-kathane prathama-svāyambhuva-manvantare tasmin hareś caraṇa-carcitatvaṁ śrī-mathurāyās tan-nityatvāc chrī-kṛṣṇāvatārasya | tathā hari-śabdenāpy atra śrī-kṛṣṇa eva vivakṣitaḥ, śruty-ādau tad-avasthiti-prasiddheḥ | pratikalpam āvirbhāvāt tasyaiva caraṇābhyāṁ carcitam iti śrī-kṛṣṇasyaiva nitya-sānnidhyaṁ gamyate | ata eva dvādaśākṣara-vidyā-daivatasya śrī-dhruvārādhyasya tv anyata eva tatrānāgamanam abhihitam agre, madhor vanaṁ bhṛtya-didṛkṣayāgataḥ [bhā.pu. 4.9.1] ity aneneti ||62||[[6]](#footnote-6) [kṛṣṇa-sandarbha 113]

**viśvanāthaḥ :** hareḥ pratikalpam āvirbhāvāt śreṣṭhkasya caraṇābhyām carcitam ||62||

—o)0(o—

**|| 4.8.63 ||**

tapo-vanaṁ gate tasmin praviṣṭo’ntaḥ-puraṁ muniḥ |

arhitārhaṇako rājñā sukhāsīna uvāca tam ||

**śrīdharaḥ :** arhitaṁ sat-kṛtaṁ sat-kṛtya samarpitam arhaṇam arghādikaṁ yasmai ||63||

**krama-sandarbhaḥ :** arhataḥ arhaṇāyeti citsukhaḥ ||63||

**viśvanāthaḥ :** arhitaṁ sat-kṛtya samarpitam arhaṇam arghyādi yasmai ||63||

—o)0(o—

**|| 4.8.64 ||**

**nārada uvāca—**

rājan kiṁ dhyāyase dīrghaṁ mukhena pariśuṣyatā |

kiṁ vā na riṣyate kāmo dharmo vārthena saṁyutaḥ ||

**śrīdharaḥ :** kiṁ vā, na riṣyate na naśyatīti sa-vitarkaḥ praśnaḥ ||63||

**krama-sandarbhaḥ :** *na vyākhyātam.*

**viśvanāthaḥ :** na riṣyate na naśyati kiṁ veti sa-vitarkaḥ praśnaḥ ||63||

—o)0(o—

**|| 4.8.65 ||**

**rājovāca—**

suto me bālako brahman straiṇenākaruṇātmanā |

nirvāsitaḥ pañca-varṣaḥ saha mātrā mahān kaviḥ ||

**śrīdharaḥ :** mātrā saha nirvāsita iti tasyā apy anādṛtatvāt ||65||

**krama-sandarbhaḥ :** *na vyākhyātam.*

**viśvanāthaḥ :** saha mātreti tasyā apy anādṛtatvāt ||65||

—o)0(o—

**|| 4.8.66 ||**

apy anāthaṁ vane brahman mā smādanty arbhakaṁ vṛkāḥ |

śrāntaṁ śayānaṁ kṣudhitaṁ parimlāna-mukhāmbujam ||

**śrīdharaḥ :** mā smādanti, kiṁ svin na khādantīty arthaḥ ||66||

**krama-sandarbhaḥ :** mā khādanti arbhakaṁ kiṁ khādeyur evety arthaḥ | na khādantīti citsukhaḥ ||66||

**viśvanāthaḥ :** *na vyākhyātam.*

—o)0(o—

**|| 4.8.67 ||**

aho me bata daurātmyaṁ strī-jitasyopadhāraya |

yo’ṅkaṁ premṇārurukṣantaṁ nābhyanandam asattamaḥ ||

*na katamenāpi vyākhyātam.*

—o)0(o—

**|| 4.8.68 ||**

**nārada uvāca—**

mā mā śucaḥ sva-tanayaṁ deva-guptaṁ viśāmpate |

tat-prabhāvam avijñāya prāvṛṅkte yad-yaśo jagat ||

**śrīdharaḥ :** devena śrī-hariṇā guptam ātma-sāt kṛtvā rakṣitam | yasya yaśo jagat-prāvṛṅkte vyāpnoti ||68||

**krama-sandarbhaḥ :** *na vyākhyātam.*

**viśvanāthaḥ :** mā mā sarvathaiva śokaṁ mā kuru | tat-prabhāvam avijñāya vartamāna ity arthaḥ | prāvṛṅkte vyāpsyati vartamāna-sāmīpye vartamānatvam ||68||

—o)0(o—

**|| 4.8.69 ||**

suduṣkaraṁ karma kṛtvā loka-pālair api prabhuḥ |

aiṣyaty acirato rājan yaśo vipulayaṁs tava ||

**madhvaḥ:** tasyaiva yogyatvāl loka-pālānāṁ duṣkaram |

nāśakyaṁ devatānāṁ tu yad anyaiḥ śaṅkituṁ kvacit |

śaktā api na kurvanti yad anya-vihitaṁ budhāḥ || iti brāhme ||69||

**śrīdharaḥ :** vipulayan vistārayan ||69||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.70 ||**

**maitreya uvāca—**

iti devarṣiṇā proktaṁ viśrutya jagatī-patiḥ |

rāja-lakṣmīm anādṛtya putram evānvacintayat ||

**śrīdharaḥ :** *na vyākhyātam.*

**krama-sandarbhaḥ :** viśrutyety atra viśrabhyeti citsukhaḥ ||70||

**viśvanāthaḥ :** viśrutya viśrabhyeti ca pāṭhaḥ ||70||

—o)0(o—

**|| 4.8.71 ||**

tatrābhiṣiktaḥ prayatas tām upoṣya vibhāvarīm |

samāhitaḥ paryacarad ṛṣy-ādeśena pūruṣam ||

**madhvaḥ :** dṛṣṭyā nirūpaṇayā | ādeśena upadeśena ||71||

**śrīdharaḥ :** dhruvo madhu-vane kim akarot ? ity apekṣāyām āha—tatrety-ādinā | abhiṣiktaḥ snātaḥ | yasyāṁ prāptas tām ||71||

**krama-sandarbhaḥ :** *na vyākhyātam.*

**viśvanāthaḥ :** madhuvane dhruvaḥ kim akarot ? ity apekṣāyām āha—tatreti | abhiṣiktaḥ snātaḥ | prayataḥ pūtaḥ ||71||

—o)0(o—

**|| 4.8.72 ||**

tri-rātrānte tri-rātrānte kapittha-badarāśanaḥ |

ātma-vṛtty-anusāreṇa māsaṁ ninye’rcayan harim ||

**śrīdharaḥ :** kapitthāni badarāṇi cāśanaṁ yasya | ātma-vṛttir deha-sthitis tad-anusāreṇa ||72||

**krama-sandarbhaḥ :** *na vyākhyātam.*

**viśvanāthaḥ :** kapittha-badara-mātra-bhojī ātmano vṛtter jīvikāyā anusāraḥ svīkāras tena ||72||

—o)0(o—

**|| 4.8.73 ||**

dvitīyaṁ ca tathā māsaṁ ṣaṣṭhe ṣaṣṭhe’rbhako dine |

tṛṇa-parṇādibhiḥ śīrṇaiḥ kṛtānno’bhyarcayan vibhum ||

*na katamena vyākhyātam.*

—o)0(o—

**|| 4.8.74 ||**

tṛtīyaṁ cānayan māsaṁ navame navame’hani |

ab-bhakṣa uttamaślokam upādhāvat samādhinā ||

**śrīdharaḥ :** tṛtīyaṁ ca ānayan īṣad iva nayann upādhāvad ity anvayaḥ | prati-māsamāhāra-saṅkocaṁ tapo’tir ekaṁ ca kṛtavān ity arthaḥ ||74||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.8.75 ||**

caturtham api vai māsaṁ dvādaśe dvādaśe’hani |

vāyu-bhakṣo jita-śvāso dhyāyan devam adhārayat ||

*na katamena vyākhyātam.*

—o)0(o—

**|| 4.8.76 ||**

pañcame māsy anuprāpte jita-śvāso nṛpātmajaḥ |

dhyāyan brahma padaikena tasthau sthāṇur ivācalaḥ ||

**mādhvaḥ :** yatra devaiḥ kṛte vighne khaṇḍito na pumān bhavet |

tatra tad-yaśase vighnaṁ kuryur na tu vighātane ||

yatra khaṇḍitatā tatra khaṇḍanāyaiva kevalam |

satyakāmā yato devās te cittādy-abhimāninaḥ ||

ato vimohanāyaiva prāpnuyus te parājayam |

teṣām aśakttoktiś ca vimohāya sura-dviṣām || iti brahmāṇḍe ||76||

*nānyair vyākhyātam.*

—o)0(o—

**|| 4.8.77 ||**

sarvato mana ākṛṣya hṛdi bhūtendriyāśayam |

dhyāyan bhagavato rūpaṁ nādrākṣīt kiñcanāparam ||

**madhvaḥ :** bhūtendriyāśrayaṁ bhagavad-rūpam ||77||

**śrīdharaḥ :** bhūtāni śabdādīni indriyāṇi ca āśerate yasmiṁs tan-mana ākṛṣya brahma dhyāyan ||77||

**krama-sandarbhaḥ :** *na vyākhyātam.*

**viśvanāthaḥ :** bhūtānāṁ prāṇinām indriyeṣu na śerate na viṣayībhavatīti tayābhāvaṁ bhagavad-rūpam | yad vā, ā samyak śete, na tu jāgartīti teṣām agamyam ity arthaḥ ||77||

—o)0(o—

**|| 4.8.78 ||**

ādhāraṁ mahad-ādīnāṁ pradhāna-puruṣeśvaram |

brahma dhārayamāṇasya trayo lokāś cakampire ||

**śrīdharaḥ :** dhārayamāṇasya satas tasya tejaḥ soḍhum aśaknuvantaḥ kampitāḥ ||78||

**krama-sandarbhaḥ :** sarvātmakatvena bṛhattva-sattvād bhagavato rūpam eva brahma | ata eva ādhāram api | tatas tādṛśatvena dhāraṇāt tadātmakatā-prāptyā yadā bhāva-viśeṣeṇa kampate sma tadā viśvam api kampate sma ||78||

**viśvanāthaḥ :** dhārayataḥ dhyāyataḥ dhyāyati satīty arthaḥ ||78||

—o)0(o—

**|| 4.8.79 ||**

yadaika-pādena sa pārthivārbhakas

tasthau tad-aṅguṣṭha-nipīḍitā mahī |

nanāma tatrārdham ibhendra-dhiṣṭhitā

tarīva savyetarataḥ pade pade ||

**śrīdharaḥ :** tasyāṅguṣṭhena nipīḍitā ākrāntā satī mahī tatra tadā ardhaṁ nanāma | same’ṁśake ardha-śabdasya napuṁsakatvād aṁśāṁśinor abhedāc caivaṁ sāmānādhikaraṇyam | imendreṇādhiṣṭhitā tarī naur yathā pade pade savyato dakṣiṇataś ca namati tadvat ||79||

**krama-sandarbhaḥ :** tato yatra svāṅgāṁśena bhāraṁ vinyasyati sma tatrāṁśe pṛthivyā namanam api yuktam ||79||

**bhakti-sandarbhaḥ (156):** ata evādhunikeṣu mahānubhāva-lakṣaṇavatsu tad-adarśane’pi nāviśvāsaḥ kartavyaḥ | kutracid bhagavad-upāsanā-viśeṣeṇaiva tādṛśam ānuṣaṅgikaṁ phalam udayate | yathā—yadaiketi | atra sarvātmakatayaiva viṣṇu-samādhinā tādṛk phalam uditam | etādṛśy upāsanā cāsya bhāvi-jyotir-maṇḍalātmaka-viśva-cālana-padopayogitayoditeti jñeyam ||79|| [bhakti-sandarbha 156]

**viśvanāthaḥ :** tadā tasyāṅguṣṭhena nipīḍitā mahī | ardham ardha-pradeśaṁ vyāpya nanāma | kāla-bhāvety-ādinā karmatvam ibhendreṇādhiṣṭhitā tarī naur yathā pade pade savyato dakṣiṇataś ca namati tadvat ||79||

—o)0(o—

**|| 4.8.80 ||**

tasminn abhidhyāyati viśvam ātmano

dvāraṁ nirudhyāsum ananyayā dhiyā |

lokā nirucchvāsa-nipīḍitā bhṛśaṁ

sa-loka-pālāḥ śaraṇaṁ yayur harim ||

**madhvaḥ :** viśvaṁ bhagavantam | ātmano dvāraṁ sarvaṁ jīvotpatty-ādi-dvāram | lokānām eva nirucchvāso loka-pālās tad-artham eva śaraṇaṁ yayuḥ |

dhyātur dhruvasya kīrty-arthaṁ hariṇā saha devatāḥ |

lokocchvāsaṁ nirudhyātha sva-svārthaṁ ca hariṁ yayuḥ |

anya-pravṛttayas tebhyo na teṣāṁ syuḥ sva-pravṛttayaḥ || iti tattva-nirṇaye ||80||

**śrīdharaḥ :** anyad apy āścaryam āha | tasmin dhruve viśvaṁ viśvātmakaṁ viṣṇum ātmanaḥ sakāśād anyayā dhiyātmābheda-dṛṣṭyā’bhidhyāyati sati | kiṁ kṛtvā ? asuṁ prāṇaṁ tad-dvāraṁ ca nirudhya | viśvam ātmany ekīkṛtya sva-prāṇa-nirodhe kṛte viśvasya prāṇa-nirodho jāta iti bhāvaḥ ||80||

**krama-sandarbhaḥ :** tasmād eva loka-nirucchvāsatāpi ||80||

**viśvanāthaḥ :** tasmin dhruve ātmano dehasya viśvaṁ sarvam eva dvāram asuṁ prāṇaṁ ca nirudhya hariṁ dhyāyati sati, lokā nirucchvāsa-nipīḍitā iti vyaṣṭer dhruva-saṁjñaka-śarīrasya prāṇeṣu nirodhanīyeṣu bālatvāt samaṣṭer eva prāṇān nyarundha | ata eva ananyayā dhiyeti vyaṣṭi-samaṣṭyer aikya-buddhir eva tatra kāraṇam ity arthaḥ ||80||

—o)0(o—

**|| 4.8.81 ||**

**devā ūcuḥ—**

naivaṁ vidāmo bhagavan prāṇa-rodhaṁ

carācarasyākhila-sattva-dhāmnaḥ |

vidhehi tan no vṛjinād vimokṣaṁ

prāptā vayaṁ tvāṁ śaraṇaṁ śaraṇyam ||

**madhvaḥ :** akhila-sattva-samūhasya tejaḥ śaktiḥ samūhaś ca gṛhaṁ dhāmeti kathyate iti tattva-nirṇaye ||81||

**śrīdharaḥ :** evaṁ prāṇa-nirodhaṁ kadācid api na vidmaḥ | akhila-sattva-dhāmnaḥ sarva-prāṇi-śarīrasya | tasmād vṛjināt kleśāt ||81||

**krama-sandarbhaḥ :** tasmād eva loka-nirucchvāsatāpi ||81||

**viśvanāthaḥ :** evaṁ prāṇa-nirodhaṁ kadāpi na vidmaḥ | akhila-sattva-dhāmnaḥ sarva-prāṇi-śarīrasya ||81||

—o)0(o—

**|| 4.8.82 ||**

**śrī-bhagavān uvāca—**

mā bhaiṣṭa bālaṁ tapaso duratyayān

nivartayiṣye pratiyāta sva-dhāma |

yato hi vaḥ prāṇa-nirodha āsīd

auttānapādir mayi saṅgatātmā ||

**śrīdharaḥ :** yato bālāt | ko’sau bālaḥ ? kathaṁ ca tasmāt prāṇa-nirodhaḥ ? ity ata āha | uttānapādasya putro mayi viśva-rūpe saṅgatātmā aikyaṁ prāpto vartata iti ||82||

**krama-sandarbhaḥ :** *na vyākhyātam.*

**viśvanāthaḥ :** bālam iti bālatvād eva sva-prāṇeṣu nirudhyamāṇeṣu yuṣmākam api prāṇān nyarundha | ato’smān haniṣyatīti buddhyā tasmān na bhetavyam ity āha—yato dhruvāt sa mayi saṅgata-cittaḥ kam api naiva jighāṁsatīty arthaḥ ||82||

iti sārārtha-darśinyāṁ harṣiṇyāṁ bhakta-cetasām |

caturthe aṣṭamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ

caturtha-skandhe dhruva-carite

aṣṭamo’dhyāyaḥ |

|| 4.8 ||

(4.9)

### atha navamo’dhyāyaḥ

## dhruva-caritam

**|| 4.9.1 ||**

**maitreya uvāca—**

ta evam utsanna-bhayā urukrame

kṛtāvanāmāḥ prayayus tripiṣṭapam |

sahasraśīrṣāpi tato garutmatā

madhor vanaṁ bhṛtya-didṛkṣayā gataḥ ||

**śrīdharaḥ :**

navame tu hariṁ stutvā labdhvā tasmād varān dhruvaḥ |

pratyāgatyākarod rājyaṁ pitrā dattam itīryate ||\*||

evaṁ bhagavad-vākyena gata-bhayāḥ ||1||

**caitanya-mata-mañjuṣā :** sahasra-śīrṣāpi tata ity-ādi | sahasra-śīrṣṇaḥ puruṣād api apitato’bhivyāpteḥ, tenotaḥ kartari ktaḥ | samāgacchantaṁ taṁ dṛṣṭvā sahasraśa indrādayo devāḥ prayayus tripiṣṭapam iti prayāṇa-samaye daṇḍavan nipetuḥ | sa tu dūrāgamana-hetos teṣāṁ śīrṣāṇy abhilaṅghyājagāmeti bhāvaḥ | bhṛtya eva prabhu-didṛkṣayā yāti, idaṁ tu viparītam ity aho kāruṇikatvam ||1||

**krama-sandarbhaḥ :** sahasra-śīrṣeti dhruva-lokādhiṣṭhātus tad-abhedāt ||1||

**viśvanāthaḥ :**

hari-stutir vara-prāptiḥ svānutāpo gṛhāgamaḥ |

bandhubhir milanaṁ rājyaṁ dhruvasya navame’bhavat ||\*||

garbhodaka-śāyinā abhedāt sahasra-śīrṣā tadānīntano’vatāraḥ pṛśnigarbho bhāgavatāmṛtād avagantavyaḥ ||1||

—o)0(o—

**|| 4.9.2 ||**

sa vai dhiyā yoga-vipāka-tīvrayā

hṛt-padma-kośe sphuritaṁ taḍit-prabham |

tirohitaṁ sahasaivopalakṣya

bahiḥ-sthitaṁ tad-avasthaṁ dadarśa ||

**śrīdharaḥ :** sa vai dhruvo yogasya vipākena dārḍhyena tīvrayā niścalayā | garuḍādhirūḍhaṁ purataḥ sthitam api yadāntar-dṛṣṭitvād asau nāpaśyat, tadā bhagavataivāntaḥ-sthaṁ rūpam ākrṣṭam atas tirohitam upalakṣya vyutthitaḥ san tad-avasthaṁ yādṛg-antaḥ sphuritas tādṛśam ||2||

**caitanya-mata-mañjuṣā :** sa vai dhiyety-ādi | bahiḥ-sphuratā antaḥ-sphuritaṁ rūpaṁ tirodhāpitam, sa tu antar apaśyan bahiḥ-sphurantaṁ dadarśa—antar dṛṣṭau bahir-dṛṣṭy-abhāvāt | tad-avasthaṁ nārada-kathita-rūpam ||2||

**krama-sandarbhaḥ :** taḍit-prabhaṁ yathā syāt tathā sahasaiva tirohitam ||2||

**viśvanāthaḥ :** sa ca gatvā yoga-nimīlitākṣasya dhruvasyāntaḥ-karaṇaṁ praviśya darśanaṁ dattvā tatraiva punar antardhāya bahis tad-agre tasthāv ity āha—sa vā iti | dhyāna-yogasya paripākena tīvrayā dhiyā hṛdi sahasaiva sphuritaṁ taḍit-prabhaṁ yathā syāt tathā tirohitaṁ ca upalakṣya sva-samīpe eva dṛṣṭvā labdha-naṣṭa-dhana iva vyākulo bhagna-samādhir udghāṭita-netras tad-avasthaṁ sthitaṁ taṁ bahir dadarśa ||2||

—o)0(o—

**|| 4.9.3 ||**

tad-darśanenāgata-sādhvasaḥ kṣitāv

avandatāṅgaṁ vinamayya daṇḍavat |

dṛgbhyāṁ prapaśyan prapibann ivārbhakaś

cumbann ivāsyena bhujair ivāśliṣan ||

**śrīdharaḥ :** āgata-sādhvaso jāta-saṁbhramaḥ | vinamayya ānataṁ kṛtvā | saṁbhramam evāha | dṛgbhyāṁ prapibann iva paśyann avandata | āsyena cumbann ivāvandata | bhujābhyām āśliṣann ivāvandatety arthaḥ ||3||

**caitanya-mata-mañjuṣā :** tad-darśanety-ādi | prapibann eva dṛgbhyāṁ prapaśyan, bhujair iti bahu-vacanaṁ ślāghyatva-sūcanārthaṁ, athavā manoratha-kṛte bahutve premātiśaye tātparyam ||3||

**krama-sandarbhaḥ :** prapibann ivety ādi sarvātmāveśa-mātra-tātparyakam | yad vā, yathā prapaśyan prapibann ivety atra pradarśanam eva prapānatvenotprekṣate | tathā vāstavārtham oṣṭha-spandanena cumbanaṁ tatrāñjali-bandhārthaṁ bāhu-dvaya-ghaṭanayāliṅganam apīti jñeyam | bhūjena veti kvacit ||3||

**viśvanāthaḥ :** āgata-sādhvaso jātānanda-sambhramaḥ | dṛgbhyāṁ mukhāravinda-mādhuryaṁ prapibann iva prapaśyan āsyena caraṇāravinda-mādhuryaṁ cumbann iva avandata bhujābhyām āśliṣann iva caraṇāṅguli-śikharān pasparśa | bahu-vacanena bhujayor vyāpāra-bāhulyaṁ lakṣayitvā ānanda-kampo dhvanitaḥ ||3||

—o)0(o—

**|| 4.9.4 ||**

sa taṁ vivakṣantam atad-vidaṁ harir

jñātvāsya sarvasya ca hṛdy avasthitaḥ |

kṛtāñjaliṁ brahma-mayena kambunā

pasparśa bālaṁ kṛpayā kapole ||

**śrīdharaḥ :** vivakṣantaṁ tad-guṇān vaktum icchantam | atad-vidaṁ stuty-ādi kartum ajānantam | asya dhruvasya sarvasya ca hṛdy avasthitatvāt jñātvā | brahma-mayena devātmakena śaṅkhena ||4||

**caitanya-mata-mañjuṣā :** bālatvāt stutāv asamarthaḥ | atha ca stutiṁ karavāṇīty abhilaṣantaṁ kṛpayā śabda-brahma-mayena kambunā kapole pasparśety aho kāruṇikatvam | ato dhruvo yat stauti, brahma-bhūtaḥ śaṅkha eva vadatīty arthaḥ ||4||

**krama-sandarbhaḥ :** *na vyākhyātam.*

**viśvanāthaḥ :** vivakṣantaṁ tad-guṇān vaktum icchantam | atha ca atad-vidaṁ vyākaraṇādy-ajñānāt saṁskṛtaṁ prayoktum aśaknuvantaṁ jñātvety atra hetuḥ—asatyety ādi brahma-mayena devātmakena śaṅkhena ||4||

—o)0(o—

**|| 4.9.5 ||**

sa vai tadaiva pratipāditāṁ giraṁ

daivīṁ parijñāta-parātma-nirṇayaḥ |

taṁ bhakti-bhāvo’bhyagṛṇād asatvaraṁ

pariśrutoru-śravasaṁ dhruva-kṣitiḥ ||

**śrīdharaḥ :** bhagavatā pratipāditāṁ giraṁ pratipadyeti śeṣaḥ | pratipadyatām iti pāṭhe tāṁ vedātmikām | parijñātaḥ parātmanor īśvara-jīvayor nirṇayo yena saḥ | ata eva bhaktyā bhāvaḥ prema yasya | asatvaraṁ sthairyeṇa | paritaḥ śrutaṁ vikhyātam uru-śravaḥ kīrtir yasya tam | dhruvā kṣitiḥ sthānaṁ yasyeti bhāvi-nirdeśaḥ ||5||

**krama-sandarbhaḥ :** daivīṁ bhagavad-viṣayāṁ nirṇayāmīti | dhruva-kṣitim iti citsukhaḥ ||5||

**viśvanāthaḥ :** pratipadya prāpya, pratipaditām iti pāṭhe prāpyeti śeṣaḥ | parijñātaḥ parātmanor īśvara-jīvayor nirṇayo yena saḥ | bhaktāv eva, na tu sāṅkhya-yogādiṣu bhāvo’bhiprāyaḥ svabhāvo vā yasya saḥ | asatvaraṁ sthairyam ālambya pariśrutoru-śravasaṁ vikhyāta-bahu-yaśasam | dhruvā pralaye’py anaśvaro kṣitiḥ sthānaṁ yasyeti bhāvi-sūcanam ||5||

—o)0(o—

**|| 4.9.6 ||**

**dhruva uvāca—**

yo’ntaḥ praviśya mama vācam imāṁ prasuptāṁ

sañjīvayaty akhila-śakti-dharaḥ sva-dhāmnā |

anyāṁś ca hasta-caraṇa-śravaṇa-tvag-ādīn

prāṇān namo bhagavate puruṣāya tubhyam ||

**śrīdharaḥ :**

īśānugraha-saṁprāpta- vāg-ādy-adbhuta-vṛttibhiḥ |

dvādaśāditya-saṅkāśaiḥ ślokair astaud dhariṁ dhruvaḥ ||

yo me prasuptāṁ līnāṁ vācam anyāṁś ca prāṇān indriyāṇi sva-dhāmnā cic-chaktyā sañjīvayati | yataḥ, akhilāś cakṣur-ādi-jñāna-kriyā-śaktīr dhārayatīti tathā | puruṣāyāntaryāmiṇe ||6||

**caitanya-mata-mañjuṣā :** prathamaṁ sarvhi-daśām āpannasya vāg-ādīnāṁ suptatvāt tad-darśanena punas teṣāṁ prabodham upalabhya tasya tat-kartṛkatvena tam eva stauti—yo’ntaḥ-praviśyety-ādi | mṛta-sañjīvanī śaktis taveyam iti namati—bhagavate tubhyaṁ śreṣṭhkāya namaḥ | apuruṣāya puruṣebhyaḥ parāya puruṣottamāyeti vā | athavā tubhyaṁ bhagavate śreṣṭhkāya puruṣāya ādyāvatārāya namaḥ | ca-kāra-dvayam adhyāhāryam | vastutas tu tasya sarvhi-daśāyāṁ pṛāṇādayo nāsan, vyutthāne’pi pnuar nābhavan, sadyas tenaiva dehena pārṣadatva-prāpteḥ, tena tasendriyādhiṣṭhātṛ-devatā api nāsan | sarvaṁ bhagavac-chaktir eva, tathā tathā cakāra | etena pārṣada-tanūnām aprākṛtatvam ity ayam eva panthāḥ ||6||

**krama-sandarbhaḥ :** *na vyākhyātam.*

**viśvanāthaḥ :**

bhagavad-datta-vedārtha-jñānas tuṣṭāva yad dhruvaḥ |

vedārtho hi sa eveti nātra saṁśerate budhāḥ ||

akasmād eva svīya-vāg-ādi-sarvendriyāṇāṁ bhagavad-unmukhī-bhāvam ālakṣya eṣām īdṛśam aprākṛtatvaṁ śrī-bhagavat-kṛtam iti jānan svasmin bhagavato nirupamāṁ nirupādhikyaṁ tāṁ kṛpām eva sākṣād anubhavann iti vismayena namasyati ya iti | svena dhāmnā cic-chaktyā imāṁ mama tvad-dāsasya vācaṁ tvat-svarūpa-guṇa-līlādikam eva varṇayitrīṁ prasuptām etāvat-kāla-paryantaṁ śayiteva sthitāṁ mṛtām iva sañjīvayati, yā tu svīyānna-pānādi-prakṛta-bhoga-vārtāṁ viṣayīkurvatī jāgraty eva vāg āsīt, tām ata ārabhya śāyayati sma, nāśayati smaiva iti bhāvaḥ | na kevalaṁ vāg-indriyam eva, api tv nayān hasta-pādādīn api tvat-paricaryādikaṁ viṣayī-kariṣṇūn prāṇāṁś ca tvad-unmukhān iti | dhruvasyendriyādīnāṁ cinmayatvena aprākṛtatvaṁ sadyo jātam iti sūcitam | atra mameti imām iti viśeṣābhyāṁ vāg-ādīndriyāṇi viśiṣṭāny eva labhyante ||6||

—o)0(o—

**|| 4.9.7 ||**

ekas tvam eva bhagavann idam ātma-śaktyā

māyākhyayoru-guṇayā mahad-ādy-aśeṣam |

sṛṣṭvānuviśya puruṣas tad-asad-guṇeṣu

nāneva dāruṣu vibhāvasuvad vibhāsi ||

**śrīdharaḥ :** nanu vāg-ādīndriya-śakti-dharā vahny-ādayaḥ prasiddhā nāham ity āha—eka iti | anuviśya puruṣo’ntaryāmī tvam eka eva | tasyā māyāyā asatsu guṇeṣv indriyādiṣu sthitaḥ saṁs tat-tad-devatā-rūpo nāneva bhāsi, na tu tvad-vyatirekeṇa jñāna-kriyā-śakti-dharaḥ kaścid astīty arthaḥ ||7||

**caitanya-mata-mañjuṣā :** nanv aham eva, kathaṁ puruṣatvena bhagavattvena ca pṛthak namasīty āha—ekas tvam evety-ādi | he bhagavan śreṣṭhka ! tvam eka eva | kintu puruṣaḥ san māyākhyāyām ātmanaḥ śaktyā mahad-ādy-aśeṣaṁ sṛṣṭvā anuviśya nāneva bhāsi, na tu nānāsi | atas tubhyaṁ puruṣāya ca nama iti pūrva-śloka-saṅgatiḥ ||7||

**krama-sandarbhaḥ :** *na vyākhyātam.*

**viśvanāthaḥ :** sādhāraṇāni tāni jaḍāni tu sarva-sādhāraṇa-jagatāṁ tvaṁ māyā-śaktyā saha praviśyāntaryāmī sann udāsīna eva cetayasīti jānāmy evety āha—eka iti | anupraviśya puruṣo’ntaryāmī, tasyā māyāyā asatsu guṇeṣv indriyādiṣu cetayituṁ sthitaḥ san nāneva bhāsi, tena tvad-bhaktānām indriyāṇi tvat-prasādāt tvām eva viṣayīkurvanti tvan-mayāny aprākṛtāny eva bhavanti, anyeṣāṁ tu tāni māyām eva viṣayīkurvanti māyā-mayāny eveti sva-dhāmneti māyākhyayeti padābhyāṁ siddhānto dhvanitaḥ ||7||

—o)0(o—

**|| 4.9.8 ||**

tvad-dattayā vayunayedam acaṣṭa viśvaṁ

supta-prabuddha iva nātha bhavat-prapannaḥ |

tasyāpavargya-śaraṇaṁ tava pāda-mūlam

vismaryate kṛta-vidā katham ārta-bandho ||

**śrīdharaḥ :** api ca kiṁ vaktavyaṁ vahny-ādayo jñānādi-śakti-dharā na bhavantīti, yasmād brahmaṇo’pi jñānaṁ tvad-adhīnam evety āha | tvad-dattayā vayunayā jñānena bhavantaṁ śaraṇaṁ prapanno brahmā idaṁ viśvam acaṣṭāpaśyat | katham | suptaḥ puruṣaḥ prabuddhaḥ sanyathā paśyati tadvat | ata āpavargyā muktās teṣām api śaraṇam | kṛta-vidā sarvendriya-jīvanena tvat-kṛtam upakāraṁ jānatā kathaṁ vismaryate | evaṁ bhūtaṁ tvām abhajantaḥ kṛta-ghnā ity arthaḥ ||8||

**caitanya-mata-mañjuṣā :**

**krama-sandarbhaḥ :** *na vyākhyātam.*

**viśvanāthaḥ :** tvam eva sarva-śakti-dharas tvad-datta-jñānādimatāṁ bhaktānām eva kṛta-jñānāṁ tvaṁ bhajanīyo bhavasīty āha—tvad-dattayeti | bhavat-prapanno brahmādiḥ sanakādir vā jñāni-bhaktaḥ tvad-dattayā vayunayā jñānena idam iśvam acaṣṭa apaśyat | katham ? suptaḥ puruṣaḥ prabuddhaḥ san yathā paśyati, tadvat | ataḥ kṛta-vidā tvat-kṛtam evam upakāraṁ jānatā tasya tava pāda-mūlaṁ kathaṁ vismaryate | kīdṛśam ? āpavargasya apavargo muktis tad-arhasya jijñāsu-bhaktasya śaraṇam evaṁ-bhūtaṁ tvāṁ tvatta eva labdha-jñānā api tvām abhajantaḥ kṛtaghnā evety arthaḥ | he ārta-bhaktasya bandho | evaṁ ca jñāni-bhakto jijñāsu-bhakta ārta-bhaktaś ceti śrī-gītopaniṣad-uktās trayo bhaktā vyākhyātāḥ ||8||

—o)0(o—

**|| 4.9.9 ||**

nūnaṁ vimuṣṭa-matayas tava māyayā te

ye tvāṁ bhavāpyaya-vimokṣaṇam anya-hetoḥ |

arcanti kalpaka-taruṁ kuṇapopabhogyam

icchanti yat sparśajaṁ niraye’pi nṝṇām ||

**śrīdharaḥ :** ye ca mādṛśāḥ kāmādy-arthaṁ bhajanti te’timūḍhā ity āha—nūnam iti | bhavāpyayau janma-maraṇe tad vimokṣe hetuṁ tvām anya-hetoḥ kāmādy-arthaṁ ye bhajanti te nūnaṁ vimuṣṭa-matayo vañcita-cittāḥ | yatas te kalpa-taruṁ tvām arcanti | tataḥ kuṇapa-tulyena dehenopabhogyaṁ sukham icchanti | na cecchāyogyaṁ tad ity āha | yat sparśa-jaṁ viṣaya-sambandha-janyaṁ sukhaṁ tan narake’pi bhavati ||9||

**caitanya-mata-mañjuṣā :**

**krama-sandarbhaḥ :** yathā kecit kalpa-tarum āśrayante | atha ca tat sakāśād eva mṛtaka-dvārā bhogam icchanti tad-dvārā bhogaś ca kurukṣetrādau śmaśāna-vṛttika-brahma-bandhuṣu tad-dhastena bhojanādi-rūpaḥ prasiddhaḥ ||9||

**viśvanāthaḥ**: yaś caturtho’rthārthi-bhakto mad-vidhaḥ | sa tv ati-nikṛṣṭo mūḍho ity āha nūnaṁ niścitam eva vimṛṣṭa-matayo vañcita-buddhayas te bhavanti | ke ? ye bhavāpyayau janma-maraṇe tayor vimokṣakaṁ tvām anya-hetos tuccha-phalārtham arcanti | atas te tvāṁ kalpa-tarum arcanti | atha ca kuṇapena mṛty-tulya-dehena upabhogyaṁ sukham icchanti, na cecchā-yogyaṁ tad ity āha—yat sparśajaṁ viṣaya-sambandha-janyaṁ sukhaṁ tan-narake’pi śūkarādi-yonāv api bhavati ||9||

—o)0(o—

**|| 4.9.10 ||**

yā nirvṛtis tanu-bhṛtāṁ tava pāda-padma-

dhyānād bhavaj-jana-kathā-śravaṇena vā syāt |

sā brahmaṇi sva-mahimany api nātha mā bhūt

kiṁ tv antakāsi-lulitāt patatāṁ vimānāt ||

**madhvaḥ :** para-brahmaṇi sthitasya dhyānādikaṁ vinā na bhavati, suptau dṛṣṭatvāt ||10||

**śrīdharaḥ :** nanu svargādi-sukhaṁ sakāmaiḥ prāpyate niṣkāma-bhajane tan na syād ity ata āha—yeti | sva-mahimani nijānanda-rūpe’pi mā bhūt | na bhavatīty arthaḥ | antakasyāsinā kālena lulitāt khaṇḍitād vimānāt patatāṁ sā nāstīti kim u vaktavyam ||10||

**caitanya-mata-mañjuṣā :** svargādi-sukhaṁ mad-ārādhane sati bhavati, tat kiṁ nindyate ? tatrāha—yā nirvṛtir ity-ādi | tanubhṛn-mātrasya tava pāda-padma-dhyānāt, astu tāvad darśanādi, astu tava pāda-padma-dhyānaṁ, bhavaj-janāt yat tava kathā-caraṇāravindaṁ tasmāt | yad vā, bhavaj-janānām eva kathā-caraṇāravindād yā nirvṛtiḥ parama-sukhāvāptiḥ, sā tu sva-mahimani svaiśvarya-rūpe nāsti, kim uta antakaḥ kālaḥ, sa evāsiḥ khaḍgaḥ, tena lulitād vimānāt svargādi-loka-stha-deva-yānāt patatāṁ sā nirvṛtir mābhūt | mā babhūva | etāvatā kālenāpi nābhavad eva, ato bhaviṣyati pramāṇābhāvaḥ | brahmaṇaḥ śreṣṭhka-vaibhavatvaṁ brahma-svarūpa-śaṅkha-sparśena bhagavān eva bhāṣayati, ato’tra mā asūyayā bhaktā garhaṇīyā iti śrī-śukadevasābhiprāyaḥ ||10||

**krama-sandarbhaḥ :** ye śuddha-bhaktās te bhavāpyaya-mokṣāvirbhāvi brahma-sukham api na bahumanyanta ity āha—yeti ||10||

ye śuddha-bhaktās te bhavāpyaya-mokṣāvirbhāvi brahma-sukham api na bahu manyanta iti śrī-bhagavatā śabda-brahma-maya-kambu-spṛṣṭa-kapolaḥ tat-prakāśita-yathārtha-nigado dhruvo bālako’pi tathā vivṛtavān ity evam ānanda-camatkāra-viśeṣa-śravaṇād api tasyaiva pūrṇatvam āha—yeti | sva-mahimany asādhāraṇa-māhātmye’pi brahmaṇi mābhūt, na bhavatīty arthaḥ | antakāsiḥ kāla-rūpaḥ khaḍgaḥ ||10|| (bhagavat-sandarbhaḥ 91)

**viśvanāthaḥ**: nanu tarhi bhavāpyaya-vimokṣaṇaṁ [bhā.pu. 4.9.9] ity uktyā brahma-sāyujyam evārcanasya phalaṁ brūṣe, tasyaiva kuṇapopabhogyatvābhāvāt | tad-icchanta eva bhavan-mate’bhijñāḥ ? tatra na hi na hīty āha yeti | dhyānād ity upalakṣaṇaṁ śravaṇāder api, śravaṇenety upalakṣaṇaṁ dhyānāder api sā nirvṛtiḥ svasya mahima-rūpe brahmaṇi brahmānande’pi mābhūt na bhavati | mahato bhāvo mahimā tvaṁ mahāṁs tat tu tava mahattvaṁ sarva-vyāpakatva-lakṣaṇo dharma eveti tvan-niṣṭhā yāvatī nirvṛtis tāvatī tatra kathaṁ vartatām iti bhāvaḥ | madīyaṁ mahimānaṁ ca paraṁ brahmeti śabditaṁ [bhā.pu. 8.24.38] iti matsya-devoktyāpi brahmaṇo bhagavan-mahimatvam avagatam | tataś ca antakāsinā kālena lulitāt khaṇḍitāt vimānāt svargīyāt patatāṁ nāstīti kim u vaktavyam | tataś ca svargāpavargābhyām adhikasyānyasya kasyāpi phala-śravaṇāt | tvad-bhakter vāstavaṁ phalaṁ tvad-bhaktir eveti bhakteḥ svataḥ phalatvaṁ bhaktānāṁ ca niṣkāmatvam upapāditam ||10||

—o)0(o—

**|| 4.9.11 ||**

bhaktiṁ muhuḥ pravahatāṁ tvayi me prasaṅgo

bhūyād ananta mahatām amalāśayānām |

yenāñjasolbaṇam uru-vyasanaṁ bhavābdhim

neṣye bhavad-guṇa-kathāmṛta-pāna-mattaḥ ||

**śrīdharaḥ :** atas te kathā-śravaṇāya sat-saṅgatiṁ dehīty āha—bhaktiṁ tvayi pravahatāṁ sātatyena kurvatām | nanu mokṣaṁ kiṁ na yācase ? ata āha—yena mahat-prasaṅgenāñjasā ayatnata evorūṇi vyasanāni yasmiṁs tam | neṣye pāraṁ gamiṣyāmi | bhavad-guṇa-kathaivāmṛtaṁ tasya pānena mattaḥ san ||11||

**caitanya-mata-mañjuṣā :** atas tvat-kathā-caraṇāravindaṁ yato bhavati, taṁ mahat-saṅgaṁ dehīti prārthayann āha—bhaktiṁ muhur ity-ādi | tvayi muhur bhaktiṁ pravahatāṁ mahatāṁ prasaṅgaḥ prakṛṣṭaḥ saṅgo bhūyāt, muhur bhūyād iti vānvayaḥ | yena mahat-saṅgena bhavat-kathā-pāna-mattaḥ san bhavābdhiṁ neṣye, śoṣayiṣyāmīty arthaḥ | athavā, bhavābdhim uru-vyasanaṁ neṣye, nīño dvi-karmakatā ||11||

**sanātana-gosvāmi (hari-bhakti-vilāsaḥ 10.290):** bhaktiṁ tvayi pravahatāṁ sātatyena kurvatām, ata evāmalāśayānāṁ prasaṅgo me mayā saha bhūyāt | nanu mokṣaḥ kiṁ na yācase ? ata āha—yena mahat-prasaṅgena añjasā ayatnata eva, urūṇi vyasanāni yasmin tat, neṣye pāraṁ gamiṣyāmi | bhagavad-guṇa-kathaivāmṛtaṁ, tasya pānena mattaḥ san, atra matta-śabdenaivaṁ sūcyate—yathā madirā-matto na jānāti kathaṁ rātrir gatā, dinam āyātaṁ veti, tathā sat-saṅga-jāta-kṛtaṣṭamṛta-pāna-matto’pi na jānāti kathaṁ saṁsāro’pagataḥ | mokṣo vā jāta iti | evam amṛta-pānasya yathā deha-gehādy-ananusandhānaṁ na phalaṁ, kintu parama-madhura-rasāsvādanādikam eva, tathā sat-saṅgasya bhagavat-kṛtaṣṭamṛta-pānam eva phalaṁ, mokṣas tv ānuṣaṅgikaḥ svayam evopasthāsyati, kiṁ tad-yācaneneti bhāvaḥ ||11||

**krama-sandarbhaḥ :** amalāśayānāṁ niṣkāmānāṁ yena parama-puruṣārthatayābhimatena añjasā ayatnataḥ eva urūṇi vyasanāni yasmin neṣye gamayiṣyāmi tasyānubhava-mātraṁ dūrīkariṣyāmīty arthaḥ ||11||

**viśvanāthaḥ :** sā ca śravaṇa-kīrtanādi-mayī bhaktiḥ sat-saṅgaṁ vin na surasī bhavatīti sat-saṅgaṁ prārthayate, bhaktiṁ tvayi pravahatāṁ pravāha-rūpeṇāvicchinnām eva dadhatām | nanu tarhi saṁsāra-duḥkhābdher bhayaṁ te sthāsyaty eveti tatra sāṭopaṁ sa-bhujāsphoṭam āha—yena mahat-saṅga-balenaulbaṇam api bahu-vyasana-yuktam api bhavābdhiṁ neṣye grahīṣyāmi, yadi sa mad-abhimukham abhyeti, tadā āyātu, drakṣyāmi, kiṁ me kartuṁ śaknuyād iti bhāvaḥ | kīdṛśaḥ ? san bhavad-guṇa-kathaiva amṛtaṁ tat-pānena matta iti, nahi spardhāvajñād veṣādayaḥ sāṁsārikā dharmā mattaṁ duḥkhayituṁ śaknuvanti, nāpi mṛtyur amṛtaṁ pibantaṁ spraṣṭum api śaknuyād iti bhāvaḥ | atra sat-saṅgotthayaiva bhaktyā bhagavantaṁ sākṣātkṛtyāpi punaḥ sat-saṅgasya prārthanād bhakti-kāraṇam api bhakti-phalam api svayaṁ bhaktir sat-saṅga iti bhaktānāṁ mataṁ vyañjitam ||11||

—o)0(o—

**|| 4.9.12 ||**

te na smaranty atitarāṁ priyam īśa martyam

ye cānv adaḥ suta-suhṛd-gṛha-vitta-dārāḥ|

ye tv abja-nābha bhavadīya-padāravinda-

saugandhya-lubdha-hṛdayeṣu kṛta-prasaṅgāḥ ||

**madhvaḥ :** ye svāṁ sampadaḥ smaranti te tvāṁ na smaranti | ye bhagavad-bhakta-saṅgāḥ te svāḥ sampado na smaranti ||12||

**śrīdharaḥ :** kathāmṛta-pānasya mādakatvam āha | te’titarāṁ priyam api martyaṁ dehaṁ na smaranti nānusandadhate | ye ca sutādayaḥ adaḥ martyam anusaṁbaddhās tān api | ke te na smaranti | ye kṛta-prasaṅgāḥ | keṣu | bhavadīya-padāravinda-saugandhye lubdhaṁ hṛdayaṁ yeṣāṁ teṣu | tu śabdenānyeṣāṁ kevala-yogādi-niṣṭhānāṁ dehādy-abhimānānivṛttiṁ darśayati ||12||

**caitanya-mata-mañjuṣā :** nanu satsu suta-duhitṛ-suhṛd-dārādiṣu baddha-mūleṣu kevalenaikena mahat-saṅgena bhava-sindhuṁ kathaṁ tariṣyasi ? iti tatrāha—tena smarantīti | he abjanābha ! ye tu bhavadīya-padāravinda-saugandhya-lubdha-hṛdayeṣu kṛta-prasaṅgāḥ, te’titarāṁ priyam api martyaṁ dehaṁ na smaranti, ato’nu ye sutādayas tān na smarantīti kim uta vācyam ? ||12||

**krama-sandarbhaḥ :** *na vyākhyātam.*

**viśvanāthaḥ :** nanu tad apy ahantāspada-mamatāspadayor vidyamānatve khalūdvego durvāra ity ata āha—te atitarāṁ priyam api martyaṁ dehaṁ na smaranti nānusandadhate—ye ca ado martyam anu lakṣīkṛtya vartamānāḥ sutādayas tān api | ke te ? ye bhavadīyety-ādi | tu-śabdenānyeṣāṁ kevala-yogādi-niṣṭhānāṁ dehābhimānānivṛttiṁ darśayatīti svāmi-caraṇāḥ | bhaktānāṁ niṣkāmatva-dyotakaḥ svabhāva evāyam | vastutas tu katham anuvartatāṁ bhava-bhayaṁ tava yad bhrukuṭiḥ sṛjati muhus triṇemir abhavac charaṇeṣu bhayam iti | jayaraty āśu yā koṣaṁ nigīrṇam analo yathā ity-āder ananusaṁhitaṁ bhakteḥ phalaṁ saṁsāra-nivṛttir asty eva ||12||

—o)0(o—

**|| 4.9.13 ||**

tiryaṅ-naga-dvija-sarīsṛpa-deva-daitya-

martyādibhiḥ paricitaṁ sad-asad-viśeṣam|

rūpaṁ sthaviṣṭham aja te mahad-ādy-anekam

nātaḥ paraṁ parama vedmi na yatra vādaḥ ||

**madhvaḥ :** paśyamāno’pi tu hariṁ na tu vetti kathañcana |

vetti kiñcit prasādena harer atha guros tathā || iti brahma-tarke ||13||

**śrīdharaḥ :** nanv evaṁ vidvān api tvaṁ kim ity abhimānaṁ vahasyata āha—tiryag iti | tiryaṅ-nagādibhiḥ paricitaṁ vyāptam | santo’santaś ca viśeṣā yasya | mahad-ādīny anekāni kāraṇāni yasya | he parama aja, te idaṁ sthaviṣṭhaṁ virāḍ-rūpaṁ kevalaṁ vahmi | ataḥ param īśvara-scarūpaṁ na vedmi | yatra vādaḥ śabda-vyāpāro nāsti tad brahma-rūpaṁ ca na vedmi | ato’bhimāno na nivartata iti bhāvaḥ ||13||

**caitanya-mata-mañjuṣā :** astu tāvat teṣāṁ sutādi-smaraṇaṁ , te tava virāḍ-rūpaṁ na smarantīty āha—tiryaṅ-naga-dvija- ity-ādi | ataḥ purato dṛśyamānāt mad-anugraha-hetoḥ svayam āvirbhūtāt, param anyat tava sthaviṣṭhaṁ virāḍ-rūpaṁ na smarantīti pūrveṇānvayaḥ | ataḥ ity asya vivaraṇaṁ—na yatra vādaḥ, asmin śrī-vigrahe vādo nāsti, tatra tu bahava eva vādāḥ ata eva bhaktair ucyate—śrī-vigraho ghanānando brahmādikaḥ ### paraḥ | brahma-bhūyaṁ gataṁ brahmānandayaty eṣa paśyataḥ | ānandayati ānandaṁ karoti | tatra vādo nāstīti kṛt? jñātaṁ bālakena bhavatā ? tatrāha—vedmi, mayāyam anubhavaḥ | tvad-anubhave kiṁ prāmāṇyam iti vaktavyam, yato bhavataiva śaṅkha-sparśena kārito’yaṁ mamānubhava iti vedmi-padasya tātparyam ||13||

**krama-sandarbhaḥ :** atha tathā kasmād āvirbhūtaṁ śrī-bhagavantam anubhūya nija-pūrvāvasthām anuśocati—tiryag iti | na vedmi vartamāna-sāmīpye vartamānavad veti vidhānāt etāvantaṁ kālaṁ nāvediṣam ity arthaḥ | yenānyathā saṅkalpya tavārādhanaṁ kṛtam iti bhāvaḥ | yathā virāḍ-rūpe satyatvāsatyatva-vicāra-mayo vādas tathā yatra nāstīti prauḍhi-vacanam ||13||

**bhagavat-sandarbhaḥ :** ittham evātra śrī-dhruveṇa nirvivādatvam uktam—tiryag iti | atra rūpa-śabdasyaivobhayatra viśeṣyatvena, bhūpa rūpam arūpaṁ ca paraṁ cāparam eva ca [vi.pu. 6.7.47] iti vaiṣṇava-vākyānusāreṇa ca | ataḥ paraṁ caturbhujāditva-lakṣaṇaṁ rūpaṁ vapur ity arthaḥ | tan na vedmi vartamāna-sāmīpye vartamānavad veti vidhānād etāvantaṁ kālaṁ nāvediṣam ity arthaḥ ||13|| (bhagavat-sandarbha 38)

**viśvanāthaḥ :** nanu tarhi bhavāpyaya evaṁ vidvān api tvaṁ kim ity abhimānaṁ vahasyata āha—tiryag iti | tiryaṅ-nagādibhiḥ paricitaṁ vyāptam | santo’santaś ca viśeṣā yasya | mahad-ādīny anekāni kāraṇāni yasya | he parama aja, te idaṁ sthaviṣṭhaṁ virāḍ-rūpaṁ kevalaṁ vahmi | ataḥ param īśvara-scarūpaṁ na vedmi | yatra vādaḥ śabda-vyāpāro nāsti tad brahma-rūpaṁ ca na vedmi | ato’bhimāno na nivartata iti bhāvaḥ ||13||

—o)0(o—

**|| 4.9.14 ||**

kalpānta etad akhilaṁ jaṭhareṇa gṛhṇan

śete pumān sva-dṛg ananta-sakhas tad-aṅke|

yan-nābhi-sindhu-ruha-kāñcana-loka-padma-

garbhe dyumān bhagavate praṇato’smi tasmai ||

**śrīdharaḥ :** tad evaṁ bhagavad anukampayā tad rūpa-dvayaṁ jñātveśvara-rūpam anuvarṇayan namaskaroti—kalpānta etad iti | etat trailokyaṁ yaḥ pumān śete | svasminn eva dṛk na bahir yasya yoga-nidrārūḍhatvāt | ananta-sakhaḥ śeṣa-sahāyaḥ | tad aṅke śeṣotsaṅge | yasya nābhir eva sindhuḥ samudras tasmin rohatīti tathā tasmin kāñcana-loka-padmasya garbhe karṇikāyāṁ dyu-māṁs tejasvī brahmā bhavati | taṁ praṇato’smīty arthaḥ ||14||

**caitanya-mata-mañjuṣā : +++**

**krama-sandarbhaḥ :** tad etad dṛśyamāna-parama-rūpam eva sarvāśrayatvena pratipādayati—kalpānta iti ||14||

**viśvanāthaḥ :** nanu māṁ jānāsi cet, tvām ahaṁ parīkṣiṣye, kathaya, ko’ham iti tatrāha—kalpānta iti tribhiḥ | svasminn eva dṛk, na tu bahir yasya yoga-nidrārūḍhatvāt, tasyānantasya śeṣasyāṅke utsaṅge śete | yasya nābhi-sindhu-ruhe nābhi-kamale āgantukaṁ kāñcana-varṇaṁ lokātmakaṁ yat padmaṁ tasya garbhe karṇikāyāṁ dyumāṁs tejasvī brahmā bhavati, tasmai taṁ tvāṁ prasādayitum nato’smi kevalaṁ, na tu paricarituṁ kim api śaknomīti bhāvaḥ ||14||

—o)0(o—

**|| 4.9.15 ||**

tvaṁ nitya-mukta-pariśuddha-vibuddha ātmā |

kūṭa-stha ādi-puruṣo bhagavāṁs try-adhīśaḥ|

yad-buddhy-avasthitim akhaṇḍitayā sva-dṛṣṭyā

draṣṭā sthitāv adhimakho vyatirikta āsse ||

**madhvaḥ :** vadhim avadhim | alpopena saṁsārasyāvadhi-bsthitaṁ tvām āsthitāḥ | sahaivāste ||15||

**śrīdharaḥ :** nanu mamāpi svāpādy avasthāvattve ko jīvād viśeṣa ity ata āha tvaṁ tu vyatirikto jīva-vilakṣaṇa āsse tiṣṭhasi | vailakṣaṇyam evāha | tvaṁ tu nitya-mukto jīvas tu tvat-prasādān mucyante | tvaṁ pariśuddhaḥ sa tu malinaḥ | tvaṁ tu vibuddhaḥ sa tv ajñaḥ | tvam ātmā sa tu jaḍaḥ | tvaṁ kūṭa-sthaḥ sa tu vikārī | tvam ādi-puruṣaḥ sa tv ādi-mān | tvaṁ tu bhagavān sa tu bhaga-hīnaḥ | tvaṁ trayāṇāṁ guṇānām adhīśaḥ sa tu para-tantraḥ | kuta etad vailakṣaṇyam | yady ato buddhy-avasthitiṁ buddhes tāṁ tām avasthām akhaṇḍitayā sva-dṛṣṭyā cic-chaktyā draṣṭā paśyasi | draṣṭeti tṝn pratyayāntaḥ | ato buddhy-avasthitim ity atra ṣaṣṭhy-abhāvaḥ tathābhūta eva tvaṁ sthitau pālane’dhimakho yajñādhiṣṭhātā śrī-viṣṇuḥ ||15||

**caitanya-mata-mañjuṣā :** +++

**krama-sandarbhaḥ :** nanu rūpitve sati virāḍ-vyaṣṭi-rūpi-rūpebhyaḥ prapañcebhyo mama ko viśeṣaḥ yena rūpasyāpi vailakṣaṇyaṁ hetutvena tarkyate, tatrāha—tvaṁ nitya-muktaḥ avidyā-karmājanita-rūpatvāt pariśuddhaḥ śuddha-sattvātmaka-rūpatvāt vibuddhaḥ | tata eva svarūpa-siddha-jñānasyānāvaraṇāt pratyutollāsāt | ātmā svarūpābhinnatvāt kūṭastha eka-rūpatayā kāla-vyāpī | sadātanaḥ sarva-rūpatvāt ādi-puruṣaḥ ādita eva puruṣākāraḥ svabhāva-siddhatvāt | bhagavān pūrṇa-śakty-āśrayaḥ vastu-lakṣaṇatvāt adhīśaḥ triguṇa-śakter niyāmakaḥ tad-atirikta-svarūpa-śakty-ātmaka-rūpatvāt | tasmāt tava rūpasya ca prakṛty-atīta-śatimayatvād ekātmakatvenānyābhyāṁ rūpi-rūpābhyāṁ viśeṣa eva tad-atīta-śakti-mayatvam eva yojayati—yad iti ||15||

**viśvanāthaḥ :** nanu mamāpi śayanādy-avasthāvattve ko jīvād viśeṣas tatrāha—yad yatas tvaṁ nitya-muktaḥ, jīvas tu tvat-prasādān mucyate, tvaṁ pariśuddhaḥ, sa ca malinaḥ, tvaṁ vibuddhaḥ sarvajñaḥ, sa tv alpa-jñaḥ, tvam ātmā, sa tu dehādhyāsī jaḍaḥ | tvaṁ kūṭastho nirvikāraḥ, sa tu vikārī | yad vā, tvaṁ kūṭastha eka-rūpatayā kāla-vyāpī, sa tu nānā-rūpatayaiva, tvam ādiḥ kāraṇaṁ puruṣaḥ puruṣākāraś ca, sa tu na kāraṇam, strī-puṁ-napuṁsakākāraś ca, tvaṁ bhagavān, sa tu bhaga-hīnaḥ | tvaṁ tryadhīśaḥ, sa tu triguṇādhiṇaḥ | tvaṁ buddhy-avasthitiṁ jīvasya buddher avasthāṁ svāpādikām akhaṇḍitayā sva-dṛṣṭyā cic-chaktyā sākṣitvena draṣṭā, sa tu buddhy-avasthābhiḥ khaṇḍita-dṛṣṭiḥ, tvaṁ sthitau sarva-jagat-pālane karmaṇy āsse, sa tu sva-pālane’py asamarthaḥ | tvam adhimakhaḥ makhādi-karmādhiṣṭhātā, sa tu makhādi-karmādhīnaḥ | atas tvaṁ tasmād vyatirikta evāsse, tava yoga-nidrādikaṁ tu cic-chakti-vilāsa iti jānāmy eveti bhāvaḥ ||15||

—o)0(o—

**|| 4.9.16 ||**

yasmin viruddha-gatayo hy aniśaṁ patanti

vidyādayo vividha-śaktaya ānupūrvyāt |

tad brahma viśva-bhavam ekam anantam ādyam

ānanda-mātram avikāram ahaṁ prapadye ||

**madhvaḥ :** ānupūrvī śrutiś caiva trayī cāmnāya ucyate ity abhidhānam ||16||

**śrīdharaḥ :** tam eva brahma-rūpeṇa jñātaṁ namaskaroti—yasminn iti | patanty akasmād udbhavanti | viśvasya bhavo yasmāt | ekam akhaṇḍam | ādyam anādim ||16||

**caitanya-mata-mañjuṣā :** +++

**krama-sandarbhaḥ :** tad ubhaya-śakti-yuktatvāc ca tava nāyuktam | sarva-śaktitvād viruddha-śakti-nidhānam eva hi tvam ity āha—yasminn iti | ānupūrvyāt sva-sva-varge uttama-madhyama-kaniṣṭha-bhāvena vartamānā vividha-śaktayaḥ prāyaḥ parasparaṁ viruddha-gatayo’pi yasmin yad āśrityā’niśaṁ patanti pravartante sva-sva-vyāpāraṁ kurvantīty arthaḥ |*|*16|| (bhagavat-sandarbha 10)

**viśvanāthaḥ :** sa-viśeṣaṁ bhagavat-svarūpam uktvā nirviśeṣa-brahma-svarūpam āha—yasminn iti | nirvikāraṁ kevalam ānanda-mātram eva | nitya-cid-ātmaka-nānā-viśeṣa-grahaṇāsamarthānāṁ dūrasthānāṁ kevala-śāntānāṁ bhakti-miśra-jñāna-dṛṣṭyā bhātaṁ tad brahma tvan-mahima-svarūpaṁ prapadye, yasmin niḥśaktikatvena pratīte’pi vidyādayo vividha-śaktayo’niśaṁ sthitā ānupūrvyāt patanti pratītya bhavanti | ata eva tvaṁ bhakti-tāratamyena sāṁīpya-tāratamyavatāṁ viśeṣa-tāratamya-grahaṇa-samarthānāṁ bhakti-miśra-jñānibhyaḥ kiñcid adhika-bhaktimatāṁ prathamaṁ vidyā-śaktimān ātmeti bhāsi, tāto’py adhika-bhaktimatāṁ māyā-śaktimān puruṣo jagat-kāraṇam iti | ata eva viśva-bhavam iti viśeṣaṇam, tataḥ sampūrṇa-bhakti-dṛṣṭyā aiśvarya-mādhuryādy-ananta-śaktimān bhagavān iti, tatrāpy atipraviṣṭa-dhiyāṁ līlā-lāvaṇya-kalā-kutūhala-vaidagdhī-mahodadhir iti tvam anubhava-gocarībhavasi | yathā nagarasyātidūrastha-janā viśeṣam anupalabhamānā idam agre sthitaṁ vastu-mātram iti | tad eva paśyanti anatidūrasthā vṛkṣa-ṣaṇḍam iti | samīpa-sthās tu vividha-niṣkuṭāṭṭā-pura-gopura-gṛha-dhvaja-patākādi-yuktaṁ nagaram iti tatra praviṣṭās tu vicitra-taḍāga-rathyā-vipaṇi-śṛṅgāṭakājira-nṛtya-gīta-vāditrādi-sakala-sukhāspadam ity anubhavanti | yathāhuḥ prāñco’pi—

cayas tviṣām ity avadhāritaṁ purā

tataḥ śarīrīti vibhāvitākṛtim |

vibhur vibhaktāvayavaḥ pumān iti

kramād amuṁ nārada ity abodhi saḥ || [śi.va. 1.3] iti |

śaktayaḥ kīdṛśāḥ ? viruddha-gatayaḥ iti vidyāvidyayoḥ arga-saṁhārayor janmavattvājatvayor anīhatva-salīlatvayor ātmārāmatva-bhakta-vātsalyayor virodhe’pi tat-tac-chaktīnām atarkaiva tvayi nityā sthitir eva ||16||

—o)0(o—

**|| 4.9.17 ||**

satyāśiṣo hi bhagavaṁs tava pāda-padmam

āśīs tathānubhajataḥ puruṣārtha-mūrteḥ |

apy evam arya[[7]](#footnote-7) bhagavān paripāti dīnān

vāśreva vatsakam anugraha-kātaro’smān ||

**madhvaḥ :** tava pāda-mūlaṁ bhajata ācāryasyāśiṣṭayaḥ śikṣāḥ satyāśīḥ-pradā eva tathāpi asmān śiṣyān viśiṣṭa-phala-prāptaye punaḥ paripāti bhavān ||17||

**śrīdharaḥ :** sakāma-bhajanād api mokṣam āśāsāna āha—he bhagavan, puruṣārthaḥ paramānandaḥ sa eva mūrtir yasya, tava pāda-padmam āśiṣo rājyādeḥ sakāśāt satyā āśīḥ, paramārtha-phalam | hi niścitam | kasya ? tathā tena prakāreṇa tvam eva puruṣārtha ity evaṁ niṣkāmatayā anv anubhajataḥ | yady apy evaṁ, tathāpi he ārya ! svāmin ! dīnān sakāmān apy asmān bhagavān bhavān paripāti saṁsāra-bhayād rakṣaty eva | yataḥ, anugrahe hitācaraṇe kātaraḥ para-vaśaḥ | yathā nava-prasūtā vāśrā dhenur vatsaṁ kṣīraṁ pāyayati vṛkādibhyo rakṣati ca tadvat ||17||

**caitanya-mata-mañjuṣā :** upasaṁharati—satyāśiṣa ity-ādi | he ārya ! +++

**krama-sandarbhaḥ :** tasmāt tvad-rūpasya svarūpa-pūrṇa-paramānanda-rūpatvāt parama-puruṣārthas tvam eveti sādhūktaṁ yā nirvṛtir [bhā.pu.4.9.10] ity ādikam ity āha—satyeti | āśiṣṭayeti citsukhaḥ | he aryeti, aryaḥ svāmi-vaiśyayor iti nipātāt hrasvādir evāyam ||17||

**viśvanāthaḥ :** nanu bho bālaka ! satyam eva tvaṁ mat-svarūpaṁ jānāsy eva, kintu tava sāmpratika-niṣkāmatve’pi yathā pūrva-saṅkalpam eva phalam ahaṁ dāsyāmi gṛhāṇeti, tatra svasyājñatvaṁ vivṛṇvan prema-mādhuryam āśāsāna āha—satyeti |

he bhagavaṁs tava pāda-padmam eva āśiṣo rājyādeḥ sakāśāt satyā āśīḥ paramārtha-phalam | kasya ? tathā tena prakāreṇa tvam eva puruṣārtha-mūrtir ity evaṁ niṣkāmatayā anv anubhajataḥ evam api dīnān asmān kṛta-sakāma-bhajanān api paripāti niṣkāma-prāpya-pāda-padma-kiñcin-mādhurya-dānenety arthaḥ | tatra hetuḥ—anugraha-kātaraḥ, bālatvād yadyapy ayaṁ mac-chuddha-bhaktiṁ na jānāti, tad api tat-phalaṁ sva-mādhuryam imam āsvādayāmīti buddhyety arthaḥ |

vāśrā dhenur yathā vatsakam ajñaṁ svam abhajantam api dugdhaṁ pāyayati vṛkādibhyo rakṣati ca, tadvan māṁ sva-caraṇa-bhakti-mādhuryam āsvādayatu, sakāmatvādibhyo bhakti-vighnebhyo rakṣatu ca iti bhāvaḥ ||17||

—o)0(o—

**|| 4.9.18 ||**

**maitreya uvāca—**

athābhiṣṭuta evaṁ vai sat-saṅkalpena dhīmatā |

bhṛtyānurakto bhagavān pratinandyedam abravīt ||

*na katamenāpi vyākhyātam |*

—o)0(o—

**|| 4.9.19 ||**

**śrī-bhagavān uvāca—**

vedāhaṁ te vyavasitaṁ hṛdi rājanya-bālaka |

tat prayacchāmi bhadraṁ te durāpam api suvrata ||

**śrīdharaḥ :** vyavasitaṁ saṅkalpitam ||19||

**krama-sandarbhaḥ :** bhadraṁ ta iti padaṁ tribhuvanotkṛṣṭaṁ jigīṣoḥ sādhu vartma me [bhā.pu. 4.8.37] iti prācīna-saṅkalpānurūpam api labhamānasya te durāpaṁ mat-pada-prāptyā tato vaiśiṣṭyena bhadram eva bhaviṣyatīti śubhāśīrvādābhiprāyaḥ | tat prayacchāmi tathānyair durāpam api prayacchāmīty anvayaḥ |*|*19||

**viśvanāthaḥ :** rājanya-bālaketi tavaiśvarya-spṛhā svābhāviky eveti tad ahaṁ prayacchāmīty ukte tarhi, sva-premāṇaṁ na dāsyasīti kātara-mukhaṁ tam āśvasayati bhadraṁ te iti mā cintaya | premāṇam api prayacchāmīty api-kārārthaḥ | tvayā pūrvaṁ yathā prārthitaṁ—

padaṁ tri-bhuvanotkṛṣṭaṁ jigīṣoḥ sādhu vartma me |

brūhy asmat-pitṛbhir brahmann anyair apy anadhiṣṭhitam || [bhā.pu. 4.8.37] iti ||19||

—o)0(o—

**|| 4.9.20 ||**

nānyair adhiṣṭhitaṁ bhadra yad bhrājiṣṇu dhruva-kṣiti |

yatra graharkṣa-tārāṇāṁ jyotiṣāṁ cakram āhitam ||

**śrīdharaḥ :** tat prayacchāmīty uktaṁ kiṁ tad ity apekṣāyām āha—nānyair iti sārdha-dvābhyām | he bhadra ! dhruvā kṣitir nivāso yasmin | yatra yasmin | āhitam arpitam ||20||

**krama-sandarbhaḥ :** nānyair iti sārdhakam ||20||

**viśvanāthaḥ :** tad idaṁ sthānaṁ gṛhāṇety āha—nānyair iti dhruvā nityā kṣitir nivāso yatra tat, āhitam arpitam ||20||

—o)0(o—

**|| 4.9.21 ||**

meḍhyāṁ go-cakravat sthāsnu parastāt kalpa-vāsinām |

dharmo’gniḥ kaśyapaḥ śukro munayo ye vanaukasaḥ |

caranti dakṣiṇī-kṛtya bhramanto yat satārakāḥ ||

**śrīdharaḥ :** dhānyākramaṇāya bhrāmyamāṇānāṁ paśūnāṁ bandhanas tambho meḍhī tasyāṁ balīvarda-samūhavat | avāntara-kalpa-vāsināṁ parastād api sthāsnu loka-traya-nāśe’py anaśvaram | dharmāgny-ādayo nakṣatra-rūpāḥ | vanaukasaḥ sapta-rṣayo yat pradakṣiṇī-kṛtya bhramantaś caranti ||21||

**krama-sandarbhaḥ :** kalpa-vāsināṁ dainandina-pralaya-paryanta-sthāyinām api parastāt sthāsnu | medhyām iti kvacit pāṭhaḥ |dharmādayo godhākṛteḥ pucchānta-sthita-dhruva-kṣiter nakṣatra-vyūhasyāvayavasthāḥ | tatra viṣṇor api hṛdaya-sthatve yad-gaṇanaṁ kṛtaṁ tat tu tan-nija-maṇḍalābhyantara-maṇḍala-sthasya tasya loka-hitārthaṁ praticchavi-mātra-darśanād iti gamyate ||21||

**viśvanāthaḥ :** dhānyākramaṇāya bhrāmyamāṇānāṁ paśūnāṁ bandhana-stambho medhī tasyāṁ balīvarda-samūhavat | avāntara-kalpa-vāsināṁ parastān mahā-kalpa-paryantaṁ sthāsnu, tato mahā-pralaye sati dhruvasya mahā-vaikuṇṭhārohaṇam iti kecit | brahmāṇḍa-madhya-vartitve’pi śvetadvīpa-mathurā-dvārakādīnām iva dhruva-lokasyāpi, sudurlabhaṁ yat paramaṁ padaṁ hareḥ [bhā.pu. 4.9.28] iti, tato gantāsi mat-sthānaṁ [bhā.pu. 4.9.25] iti, ātiṣṭha jagatāṁ vandyaṁ tad viṣṇoḥ paramaṁ padaṁ [bhā.pu. 4.12.26] iti dhruvasya vaikuṇṭha-padādhirohaṇam ity ādi pramāṇebhyo bhagaval-lokatvena nityatvān mahākalpa-vāsinām api parastād ity apare | dharmāgny-ādayo nakṣatra-rūpāḥ | vanaukasaḥ sapta-rṣayaḥ ||21||

—o)0(o—

**|| 4.9.22 ||**

prasthite tu vanaṁ pitrā dattvā gāṁ dharma-saṁśrayaḥ |

ṣaṭ-triṁśad-varṣa-sāhasraṁ rakṣitāvyāhatendriyaḥ ||

**śrīdharaḥ :** etac ca rājyānantaraṁ bhaviṣyatīty āha—prasthita iti | tubhyaṁ pṛthvīṁ dattvā vanaṁ prasthite | bhāve ktaḥ | vanaṁ prati dīrgha-gamane kṛte sati | rakṣitā rakṣiṣyasi ||22||

**krama-sandarbhaḥ :** *na vyākhyātam.*

**viśvanāthaḥ :** etac ca rājya-bhogānantaraṁ bhaviṣyatīty āha—prasthite iti | tubhyaṁ gāṁ pṛthvīṁ dattvā vanaṁ prasthite iti bhāve ktaḥ | rakṣitā gāṁ rakṣiṣyati ||22||

—o)0(o—

**|| 4.9.23 ||**

tvad-bhrātary uttame naṣṭe mṛgayāyāṁ tu tan-manāḥ |

anveṣantī vanaṁ mātā dāvāgniṁ sā pravekṣyati ||

**śrīdharaḥ :** tvayā asaṅkalpitam api mad-bhaktasya tava drohād evaṁ bhaviṣyatīty āha—tvad bhrātarīti | sā surucir dāvāgniṁ pravekṣyati ||23||

**krama-sandarbhaḥ :** pūrvam api nigūḍha-bhakti-saṁskāreṇa mad-bhaktasyaiva tava dveṣāt tayor evaṁ syād ity āha—tvad iti ||23||

**viśvanāthaḥ :** mad-bhakte tvayi samātṛke aparādhinyoāḥ surucer yad bhaviṣyati tac chṛṇv ity āha—tvad-bhrāteti ||23||

—o)0(o—

**|| 4.9.24 ||**

iṣṭvā māṁ yajña-hṛdayaṁ yajñaiḥ puṣkala-dakṣiṇaiḥ |

bhuktvā cehāśiṣaḥ satyā ante māṁ saṁsmariṣyasi ||

**śrīdharaḥ :** kiṁ ca iṣṭvā mām | yajño hṛdayaṁ priyā mūrtir yasya tam ||24||

**krama-sandarbhaḥ :** satyā mat-sambandhenaiva bhogādayo’rthāḥ |*|*24||

**viśvanāthaḥ :** loke yaśaś ca tava bhaviṣyatīty āha—iṣṭveti ||24||

—o)0(o—

**|| 4.9.25 ||**

tato gantāsi mat-sthānaṁ sarva-loka-namaskṛtam |

upariṣṭād ṛṣibhyas tvaṁ yato nāvartate gataḥ ||

**madhvaḥ :** ādhipatyaṁ nityaṁ tu dhruva-lokasya yad dhruve |

tat tu tat-sthāna-gantṝṇāṁ yatīnāṁ gatir uttamā ||25||

**śrīdharaḥ :** yataḥ sthānāt ||25||

**krama-sandarbhaḥ :** *na vyākhyātam.*

**viśvanāthaḥ :** yato nāvartata iti nityatvaṁ vyañjitam ||25||

—o)0(o—

**|| 4.9.26 ||**

**maitreya uvāca—**

ity arcitaḥ sa bhagavān atidiśyātmanaḥ padam |

bālasya paśyato dhāma svam agād garuḍa-dhvajaḥ ||

**śrīdharaḥ :** atidiśya dattvā ||26||

**krama-sandarbhaḥ :** *na vyākhyātam.*

**viśvanāthaḥ :** atidiśya dattvā ||26||

—o)0(o—

**|| 4.9.27 ||**

so’pi saṅkalpajaṁ viṣṇoḥ pāda-sevopasāditam |

prāpya saṅkalpa-nirvāṇaṁ nātiprīto’bhyagāt puram ||

**śrīdharaḥ :** saṅkalpa-jaṁ mano-ratham | pāda-sevayā prāpitam | saṅkalpasya nirvāṇaṁ samāptir yasmāt ||27||

**krama-sandarbhaḥ :** saṅkalpa-nidānam api tad-atīta-viṣṇu-pada-rūpatvāt saṅkalpa-nirvāṇam | tatra hetuḥ viṣṇoḥ pādeti | pāda-sevātrārcanaṁ viṣṇor eva saṅkalpa-jam, tat-saṅkalpa-jid iti kvacit | kṛpayā prāpitam iti vā hetv-antaram, tathāpi sva-saṅkalpatvānusandhānena tādṛśatvājñānān nātiprītaḥ tādṛśatvājñānasyāpi svasya tuccha-saṅkalpam evādhikṛtya tiraskārād vā |*|*27||

**viśvanāthaḥ :** saṅkalpasya nirvāṇaṁ samāptir yasmāt tat-padam itipūrveṇaivānuṣaṅgaḥ ||27||

—o)0(o—

**|| 4.9.28 ||**

**vidura uvāca—**

sudurlabhaṁ yat paramaṁ padaṁ harer

māyāvinas tac-caraṇārcanārjitam |

labdhvāpy asiddhārtham ivaika-janmanā

kathaṁ svam ātmānam amanyatārtha-vit ||

**śrīdharaḥ :** māyāvinaḥ sakāmasya yat sudurlabhaṁ hareḥ padaṁ, tad ekenaiva janmanā labdhvāpi svam ātmānaṁ mano’siddhārtham aprāpta-manoratham iva katham amanyata ? puruṣārtha-vid api ||28||

**krama-sandarbhaḥ :** artha-vit sārāsāra-vivekī |*|*28||

**viśvanāthaḥ :** nātiprīta iti śrutvā pṛcchati—sudurlabham iti | māyāvinaḥ kṛpāloḥ arthavid vijño’pi ||28||

—o)0(o—

**|| 4.9.29 ||**

**maitreya uvāca—**

mātuḥ sapatnyā vāg-bāṇair hṛdi viddhas tu tān smaran |

naicchan mukti-pater muktiṁ tasmāt tāpam upeyivān ||

**śrīdharaḥ :** *na vyākhyātam.*

**krama-sandarbhaḥ :** muktiḥ śrī-bhagavad-dāsyam | viṣṇor anucaratvaṁ hi mokṣam āhur manīṣiṇaḥ [pa.pu. 6.229.59] iti pādmottara-khaṇḍāt | na vai mukundasya [bhā.pu. 4.9.33] ity ādi vakṣyamāṇa-maitreya-vacanaika-vākyatvānurodhāc ca ||29||

**viśvanāthaḥ :** muktir bhaktir mat-pārṣadatvam, viṣṇor anucaratvaṁ hi mokṣam āhur manīṣiṇaḥ [pa.pu. 6.229.59] iti pādmottara-khaṇḍāt sāyujyas tu na vyākhyeyam | yā nirvṛtis tanubhṛtāṁ [bhā.pu. 4.9.10] iti vākyena tatra tad arocaktva-jñāpanāt |

nanu naicchad iti na saṅgacchate, bhaktiṁ muhuḥ pravahatāṁ [bhā.pu. 4.9.11] iti tad-vākyena bhakter eva tad-icchā-viṣayatvāvagateḥ ? satyam, atra smarann iti vartamāna-nirdeśāt mātṛ-sapatnī-vāg-bāṇa-vyathā-smaraṇa-daśāyām eva naicchat, atas tadaiva madhuvane āgatā mat-pitrādi-durlabha-paramocca-prāpti-kāmo bhagavantaṁ bhajiṣye iti saṅkalpya tapaś cakāra | bhagavat-sākṣād-darśana-samaye tu, yo’ntaḥ praviśya [bhā.pu. 4.9.6] iti tad-bhaktes tadīya-sarvendriyāṇāṁ bhagavad-ākāratvāt kutaḥ surucer vāk-bāṇa-smaraṇam, kintu vedāhaṁ te vyavasitaṁ [bhā.pu. 4.9.19] iti bhagavad-vākyena smṛta-pūrva-svīya-saṅkalpo mat-sakāmatva-lakṣaṇaṁ vyabhicāraṁ prabhur me jānātīti jātāpatrapo’nvatapyat | hanta hanta ! durbuddhir ahaṁ katham eva saṅkalpam akaravam, bhaktiṁ muhuḥ pravahatām iti sāmpratikīṁ bhakti-prārthanāṁ me mat-prabhur mat-kapaṭam eva jānāti sma, atas tad-anurūpaṁ kim api spaṣṭaṁ nāvocat | kintu pūrva-saṅkalpānurūpam eva varaṁ dadau | tvad-bhrātary uttame naṣṭe ity ādinā purātanaṁ man-mātsaryam api māṁ smārayāmāsety evaṁ tasya lajjānutāpa-dainya-nirvedās tad-ukta-śloka-ṣaṭke draṣṭavyāḥ ||29||

—o)0(o—

**|| 4.9.30 ||**

**dhruva uvāca—**

samādhinā naika-bhavena yat padaṁ

viduḥ sanandādaya ūrdhva-retasaḥ |

māsair ahaṁ ṣaḍbhir amuṣya pādayoś

chāyām upetyāpagataḥ pṛthaṅ-matiḥ ||

**śrīdharaḥ :** tāpam evāha—samādhineti sārdhaiḥ ṣaḍbhiḥ | naike aneke bhavā yasmin | bahu-janmābhyas tenety arthaḥ | praṇāma-stuty-ādi-samaye garuḍādhirūḍhasya hareḥ | pāda-cchāyāyāṁ sthitam ātmānaṁ smarann āha—chāyām upetyeti | pṛthaṅ matir bheda-dṛṣṭiḥ san | hā kaṣṭam iti ||30||

**krama-sandarbhaḥ :** tathaivāha—samādhineti | chāyām āśrayam ity arthaḥ | devānāṁ chāyāyā abhāvāt | pṛthag bhagavato’nyatra matir yasya saḥ ||30||

**viśvanāthaḥ :** naika-bhavena bahu-janmābhyas tena garuḍārūḍhasya hareḥ | pāda-cchāyāyāṁ sthitam ātmānaṁ smarann āha—chāyām upetya apagato’dhaḥ-patitaḥ yatas tasmāt pṛthag-viṣaye matir yasya saḥ | ata eva māṁ sva-saṅgena prabhuḥ sva-dhāma nāniṣīd iti bhāvaḥ ||30||

—o)0(o—

**|| 4.9.31 ||**

aho bata mamānātmyaṁ manda-bhāgyasya paśyata |

bhava-cchidaḥ pāda-mūlaṁ gatvāyāce yad antavat ||

**madhvaḥ :** tasyāpi mukti-niyatā niyataṁ cāpi tat-padam |

tathāpi kāmanā-nindā dhruveṇa sukṛtavatā || iti bhaviṣyat-parvaṇi ||31||

**śrīdharaḥ :** anātmyam ātma-śūnyatvam ajñatvam | bhava-cchettur yad anta-vat tat ayāce yācitavān asmi ||31||

**krama-sandarbhaḥ :** aho ity-ādi | atra tādṛśatvājñāna-pakṣaḥ spaṣṭaḥ | pakṣāntare’pi—mahyaṁ svayaṁ sva-pāda-dānena bhavac-chidas tasya pāda-mūlaṁ prāpyāpi svayaṁ tv ahaṁ tribhuvana-mātrotkṛṣṭa-pada-rūpatvenāntavad eva yāce, tan-nirbandhaṁ na parityaktavān asmi—apy evam arya bhagavān paripāti dīnān [bhā.pu. 4.9.17] ity ādeḥ | na tu tat-pāda-sevām, tat-padam evety arthaḥ | ata eva rājyādikam api vighnatvena labdham iti bhāvaḥ | atra aho batety ādi-vakṣyamāṇa-vacanena ca śrī-dhruvasya yad apūrṇaṁ-manyatvam, tad uccapada-kāmanayaiva tat prārthitavatā tena labdha-manorathātīta-vareṇāpi sva-saṅkalpam eva tiraskartum uktam iti ghaṭate | tatra hy evoktaṁ śrī-vidureṇa—sudurlabhaṁ yat paramaṁ padaṁ harer [bhā.pu. 4.9.28] iti | svayaṁ śrī-dhruva-priyeṇa—

tato gantāsi mat-sthānaṁ sarva-loka-namaskṛtam |

upariṣṭād ṛṣibhyas tvaṁ yato nāvartate gataḥ || [bhā.pu. 4.9.25] iti |

vakṣyate pārṣadābhyām api— ātiṣṭha jagatāṁ vandyaṁ tad viṣṇoḥ paramaṁ padam iti [bhā.pu. 4.12.26] | śrī-sutena ca—dhruvasya vaikuṇṭha-padādhirohaṇaṁ [bhā.pu. 4.13.1] iti | pañcame jyotiś-cakra-varṇane ca—viṣṇor yat paramaṁ padaṁ pradakṣiṇaṁ prakrāmanti iti [bhā.pu. 5.22.17] | yad viṣṇoḥ paramaṁ padam abhivadantīti ca [bhā.pu. 5.23.1] | prapañcāntargatatve’pi tad dharmātītatvam uktaṁ—vikārāvarti ca tathā hi sthitim āha [ve.sū. 4.4.19] iti nyāyena | ato’smin loke prāpañcikasya bahir-aṁśasyaiva pralayo jñeyaḥ | tasya tu tadānīm antardhānam eva | etad ālambyaiva hiraṇyakaśipunoktam—kim anyaiḥ kāla-nirdhūtaiḥ kalpānte vaiṣṇavādibhir iti [bhā.pu. 7.3.11] | ato’dyāpi ye tathā vadanti te’pi tat-tulyā iti bhāvaḥ | atra prakaraṇe viśeṣa-jijñāsā cet śrī-bhagavat-sandarbho dṛśyaḥ ||31|| [bhagavat-sandarbha, 61]

**viśvanāthaḥ :** anātmyam ātma-śūnyatvam ajñatvam | bhava-cchidaḥ aprārthito’pi yo bhaktasya bhavaṁ chinatti, tasya pāda-mūlaṁ gatvā vaiṣṇavyā dīkṣayaiva prāpya yad-antavat, tat ahaṁ yāce prāptuṁ saṅkalpam akaravam iti mamaiva doṣaḥ | prabhus tu tad api kṛpayā anaśvaram eva padaṁ dadau | tato gantāsi mat-sthānaṁ [bhā.pu. 4.9.25] iti tad-ukter iti bhāvaḥ ||31||

—o)0(o—

**|| 4.9.32 ||**

matir vidūṣitā devaiḥ patadbhir asahiṣṇubhiḥ |

yo nārada-vacas tathyaṁ nāgrāhiṣam asattamaḥ ||

**śrīdharaḥ :** ajñatve kāraṇaṁ saṁbhāvayati—matir iti | patadbhir mad-apekṣayādhaḥ prāpnuvadbhiḥ, ata evāsahana-śīlaiḥ | nādhunāpy avamānaṁ te [bhā.pu. 4.8.27] ity-ādi satyam api nāradasya vaco yo na gṛhītavān asmi, tasya me matir vidūṣitā ||32||

**krama-sandarbhaḥ :** tan-nirbandha-tyāge hetum āha—matir iti | patadbhiḥ patana-paryavasānaiḥ ||32||

**viśvanāthaḥ :** svasyājñatāyāṁ kāraṇaṁ sambhāvayati—matir iti | patadbhir mad-apekṣayā adhaḥ-patadbhiḥ, ata evāsahana-śīlaiḥ nārada-vaco nādhunāpy avamānaṁ te [bhā.pu. 4.8.27] ity ādi ||32||

—o)0(o—

**|| 4.9.33 ||**

daivīṁ māyām upāśritya prasupta iva bhinna-dṛk |

tapye dvitīye’py asati bhrātṛ-bhrātṛvya-hṛd-rujā ||

**madhvaḥ :** dvitīyasya svatantrasya tv abhāvo dvaya-varjitaḥ |

īśvaraiś ceśitavyasya bhāvāt sa parameśvaraḥ || iti hari-vaṁśeṣu ||33||

**śrīdharaḥ :** kiṁ ca, daivīm iti | prasuptaḥ svapnān iva paśyan dvitīye’saty api bhrātaiva bhrātṛvyaḥ śatrur iti dṛṣṭyā hṛd-rujā hṛdaya-śokena tapye tāpam anubhavāmi ||

**krama-sandarbhaḥ :** bhinna-dṛk śrī-bhagavato’nyatra puruṣārtha-buddhir yasya saḥ kvacit sati | tato dvitīye asati puruṣārthe’pi sati ||33||

**viśvanāthaḥ :** prasuptaḥ svapnān paśyan yathā dvitīye asaty api vyāghra-sarpādibhyaḥ khidyati, tadvat | bhrātaiva bhrātṛvyaḥ śatrus tasmāt yā hṛd-ruk, pīḍā tayāhaṁ tapye vṛthaiva | yata ātma-dṛṣṭyā ahaṁ sa ca yad-bhrātety ubhāv api bhagavato jīvākhya-taṭastha-śakti-vṛtti-rūpau | deha-dṛṣṭyāpy ubhayor api pāñcabhautikatvān māyā-śakti-vṛtti-rūpatvam ato bhagavan-māyayaiva tasmin bhrātṛvyatva-dṛṣṭyā muhyāmīty arthaḥ ||33||

—o)0(o—

**|| 4.9.34 ||**

mayaitat prārthitaṁ vyarthaṁ cikitseva gatāyuṣi |

prasādya jagad-ātmānaṁ tapasā duṣprasādanam |

bhava-cchidam ayāce’haṁ bhavaṁ bhāgya-vivarjitaḥ ||

**madhvaḥ :** harau niyata-cittatvād gṛhavat tat-praveśanāt |

mokṣaṁ tādātmyam ity āhur na tad-rūpatvaṁ kvacit || iti bhaviṣyat-parvaṇi ||34||

**śrīdharaḥ :** kiṁ ca mayā prasādya yat prārthitaṁ tad vyartham ity āha—bhava-cchidam iti ||34||

**krama-sandarbhaḥ :** mayaitad iti sārdhakam ||34||

**viśvanāthaḥ :** bhogya-vastuno bhava-kāraṇatvāt bhavam ||34||

—o)0(o—

**|| 4.9.35 ||**

svārājyaṁ yacchato mauḍhyān māno me bhikṣito bata |

īśvarāt kṣīṇa-puṇyena phalī-kārān ivādhanaḥ ||

**madhvaḥ :** tac-cittataiva tādātmyam—naikātmatāṁ me spṛhayanti ity uktatvāt ||35|

**śrīdharaḥ :** etad eva sa-dṛṣṭāntam āha | svārājyaṁ nijānandaṁ prayacchataḥ sakāśād abhimānaḥ kṣīṇa-puṇyena mayā bhikṣito yācitaḥ | kṣīṇena puṇyeneti vā dṛṣṭānta eva saṁbandhaḥ | yathā’dhana īśvarāc cakra-vartinaḥ phalī-kārān sa-tuṣa-taṇḍula-kaṇān yācate tadvat ||35||

**krama-sandarbhaḥ :** *na vyākhyātam.*

**viśvanāthaḥ :** svasmin bhaktyā rājate iti kiṁ vā svam eva rāṭ rājā yeṣāṁ te svarājye dāsās teṣāṁ bhāvaḥ svārājyaṁ dāsyaṁ yacchato dadataḥ sakāśād abhimānaḥ kṣīṇa-puṇyena kṣīṇa-cārutvena yathā adhanaḥ mahārāja-cakravartinaḥ sakāśāt phalīkārān satṛṣa-taṇḍula-kaṇān bhikṣate, tadvat | yathā tasmai tan-manorathātītāṁ sampattiṁ dadāti, tathaiva bhagavān mahyaṁ sva-dhāma-vāsitvam ity aho mama nirbuddhitva-parama-kāṣṭhā bhagavataś ca kāruṇyaudārya-sīmeti kṣaṇaṁ sa-vismaya-stimito’bhūd iti bhāvaḥ ||35||

—o)0(o—

**|| 4.9.36 ||**

**maitreya uvāca—**

na vai mukundasya padāravindayo

rajo-juṣas tāta bhavādṛśā janāḥ |

vāñchanti tad-dāsyam ṛte’rtham ātmano

yadṛcchayā labdha-manaḥ-samṛddhayaḥ ||

**madhvaḥ :** harīcchecchataikātmyaṁ tanatenaika-svarūpatā iti ca, kāmena me kāma āgāt iti ca śrutiḥ ||36||

**śrīdharaḥ :** evaṁ nispṛhatvaṁ tasya yuktam ity āha | tasya dāsyaṁ vinā’nyam artham ātmano naiva vāñchanti | yadṛcchayaiva labdhena manasaḥ samṛddhir yeṣāṁ te ||36||

**krama-sandarbhaḥ :** yadṛcchayā anāyāsenaiva labdhā hasta-gatā ivopasannā manaḥ-samṛddhayaḥ aṇimādi-lakṣaṇāḥ sārṣṭyādi-lakṣaṇā vā yeṣāṁ tathābhūtā api ||36||

**viśvanāthaḥ :** evaṁ nispṛhatvaṁ tasya yuktam ity āha—neti | rajo-juṣaḥ parāga-rasāsvādino dāsyam ṛte ātmano’rtham anyaṁ na vāñchanti | yadṛcchayaiva labdhena manasaḥ samṛddhir yeṣām ||36||

—o)0(o—

**|| 4.9.37 ||**

ākarṇyātma-jam āyāntaṁ samparetya yathāgatam |

rājā na śraddadhe bhadram abhadrasya kuto mama ||

**śrīdharaḥ :** prastutam āha—ākarṇyeti | saṁparetya mṛtvā āgatam ākarṇya yathā tathā na śraddadhe viśvāsaṁ na cakāra | abhadrasya mama bhadraṁ kuta iti matvā ||3

**krama-sandarbhaḥ :** *na vyākhyātam.*

**viśvanāthaḥ :** tato madhuvanāt dhruvasya sva-deśa-gamana-bandhu-milanādikaṁ varṇayati—ākarṇyeti ||37||

—o)0(o—

**|| 4.9.38 ||**

śraddhāya vākyaṁ devarṣer harṣa-vegena dharṣitaḥ |

vārtā-hartur atiprīto hāraṁ prādān mahā-dhanam ||

**śrīdharaḥ :** eṣyaty acirata iti devarṣer vākyaṁ śraddhāya ||38||

**krama-sandarbhaḥ :** *na vyākhyātam.*

**viśvanāthaḥ :** eṣyaty acirata iti devarṣer vākyaṁ śraddhāya ||38||

—o)0(o—

**|| 4.9.39 ||**

sad-aśvaṁ ratham āruhya kārtasvara-pariṣkṛtam |

brāhmaṇaiḥ kula-vṛddhaiś ca paryasto’mātya-bandhubhiḥ ||

**śrīdharaḥ :** brāhmaṇādibhiḥ paryastaḥ parivṛtaḥ ||

**krama-sandarbhaḥ :** *na vyākhyātam.*

**viśvanāthaḥ :** paryastaḥ parivṛtaḥ ||39||

—o)0(o—

**|| 4.9.40 ||**

śaṅkha-dundubhi-nādena brahma-ghoṣeṇa veṇubhiḥ |

niścakrāma purāt tūrṇam ātmajābhīkṣaṇotsukaḥ ||

*na katamena vyākhyātam.*

—o)0(o—

**|| 4.9.41 ||**

sunītiḥ suruciś cāsya mahiṣyau rukma-bhūṣite |

āruhya śibikāṁ sārdham uttamenābhijagmatuḥ ||

**śrīdharaḥ :** asya rājño mahiṣyau madhye uttamaṁ nidhāya | ekām eva śibikāṁ nara-vimānam āruhya ||41||

**krama-sandarbhaḥ :** *na vyākhyātam.*

**viśvanāthaḥ :** uttamena bālakena saha ekāṁ śivikām āruhyeti dhruvasya niṣkrāmaṇādine rājñā tatra bahutaram anutaptena nāradāśvāsitena dhruva-mātre eva buddhayatiaṁ dattam uttama-mātre tu daurbhāgyam | tad api dhruva-mātā sunītir vinaya-rāśis tāṁ saputrāṁ sva-śivikāyām evārohayāmāseti tattvam ||41||

—o)0(o—

**|| 4.9.42 ||**

taṁ dṛṣṭvopavanābhyāśa āyāntaṁ tarasā rathāt |

avaruhya nṛpas tūrṇam āsādya prema-vihvalaḥ ||

**śrīdharaḥ :** upavanasyābhyāśe samīpe ||42||

**krama-sandarbhaḥ :** tam iti yugmakam ||42||

**viśvanāthaḥ :** *na vyākhyātam.*

—o)0(o—

**|| 4.9.43 ||**

parirebhe’ṅgajaṁ dorbhyāṁ dīrghotkaṇṭha-manāḥ śvasan |

viṣvaksenāṅghri-saṁsparśa- hatāśeṣāgha-bandhanam ||

**śrīdharaḥ :** viṣvaksenāṅghri-saṁsparśena hatam aśeṣam aghaṁ bandhanaṁ ca yasya ||43||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.9.44 ||**

athājighran muhur mūrdhni śītair nayana-vāribhiḥ |

snāpayām āsa tanayaṁ jātoddāma-manorathaḥ ||

**śrīdharaḥ :** jāta uddāmo mahān mano-ratho yasya ||44||

**krama-sandarbhaḥ :** jāta ity atra snāta iti citsukhaḥ | nistīrṇa ity arthaḥ ||44||

**viśvanāthaḥ :** *na vyākhyātam.*

—o)0(o—

**|| 4.9.45 ||**

abhivandya pituḥ pādāv āśīrbhiś cābhimantritaḥ |

nanāma mātarau śīrṣṇā sat-kṛtaḥ saj-janāgraṇīḥ ||

**śrīdharaḥ :** abhimantritaḥ pitur āśīrbhiḥ saha tena kṛta-saṁbhāṣaṇaḥ ||45||

**krama-sandarbhaḥ :** pūrvaṁ pituḥ pādau śīrṣṇābhivandya mātarau nanāma taiś cāśīrbhiḥ sahābhimantritaḥ kṛta-sambhāṣaṇaḥ sat-kṛto mānitaś ca surucāv api tathā bhaktau hetuḥ sajjaneti ||45||

**viśvanāthaḥ :** nanu suruciṁ duḥkha-dāyinīṁ kathaṁ śīrṣṇā nanāma ? tatrāha—sajjanāgraṇīr iti ||45||

—o)0(o—

**|| 4.9.46 ||**

surucis taṁ samutthāpya pādāvanatam arbhakam |

pariṣvajyāha jīveti bāṣpa-gadgadayā girā ||

*na katamena vyākhyātam.*

—o)0(o—

**|| 4.9.47 ||**

yasya prasanno bhagavān guṇair maitry-ādibhir hariḥ |

tasmai namanti bhūtāni nimnam āpa iva svayam ||

**śrīdharaḥ :** surucyāḥ prītir nāsaṁbhāvitety āha—yasyeti | namanty anusaranti | āpo yathā svayam eva nimnaṁ deśam avataranti ||47||

**krama-sandarbhaḥ :** *na vyākhyātam.*

**viśvanāthaḥ :** tasmin dhruve surcyāḥ prītir nāsambhāvitety āha—yasyeti ||47||

—o)0(o—

**|| 4.9.48 ||**

uttamaś ca dhruvaś cobhāv anyonyaṁ prema-vihvalau |

aṅga-saṅgād utpulakāv asraughaṁ muhur ūhatuḥ ||

**śrīdharaḥ :** ūhatur dadhatuḥ ||48||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.9.49 ||**

sunītir asya jananī prāṇebhyo’pi priyaṁ sutam |

upaguhya jahāv ādhiṁ tad-aṅga-sparśa-nirvṛtā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sunītaiḥ paścān milanam ānanda-mūrcchā-bhaṅge satīti jñeyam ||49||

—o)0(o—

**|| 4.9.50 ||**

payaḥ stanābhyāṁ susrāva netra-jaiḥ salilaiḥ śivaiḥ |

tadābhiṣicyamānābhyāṁ vīra vīra-suvo muhuḥ ||

**śrīdharaḥ :** he vīra ! vīra-suvo dhruvam ātuḥ | abhiṣicyamānābhyāṁ payas tadā susrāva ||49||

**krama-sandarbhaḥ :** *na vyākhyātam.*

**viśvanāthaḥ :** he vīra ! tvām iva bhagavad-dharma-vīraṁ dhruvaṁ sūte iti tasyā sunīteḥ ||49||

—o)0(o—

**|| 4.9.51 ||**

tāṁ śaśaṁsur janā rājñīṁ diṣṭyā te putra ārti-hā |

pratilabdhaś ciraṁ naṣṭo rakṣitā maṇḍalaṁ bhuvaḥ ||

**śrīdharaḥ :** ciraṁ naṣṭo darśanam aprāptaḥ | rakṣitā rakṣiṣyati ||51||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.9.52 ||**

abhyarcitas tvayā nūnaṁ bhagavān praṇatārti-hā |

yad-anudhyāyino dhīrā mṛtyuṁ jigyuḥ sudurjayam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** abhyarcita ity ata eva sva-putrasya mṛtyuṁ tvam ajaiṣīr iti bhāvaḥ ||52||

—o)0(o—

**|| 4.9.53 ||**

lālyamānaṁ janair evaṁ dhruvaṁ sabhrātaraṁ nṛpaḥ |

āropya kariṇīṁ hṛṣṭaḥ stūyamāno’viśat puram ||

**madhvaḥ :** kalabhaś caiva kanyānāṁ kariṇī bāla-maṅgalaḥ iti rāja-nītau ||53||

**śrīdharaḥ :** evam iti vyavahitaṁ pitrādy-upalālanaṁ parāmṛśyate ||53||

**krama-sandarbhaḥ :** ālyamānam iti pañcakam ||53||

**viśvanāthaḥ :** evaṁ nṛpo’pi diṣṭyeti pādona-śloka-dvayena janaiḥ stūyamānaḥ puram aviśat ||53||

—o)0(o—

**|| 4.9.54-55 ||**

tatra tatropasaṅkḷptair lasan-makara-toraṇaiḥ |

savṛndaiḥ kadalī-stambhaiḥ pūga-potaiś ca tad-vidhaiḥ ||

cūta-pallava-vāsaḥ-sraṅ- muktā-dāma-vilambibhiḥ |

upaskṛtaṁ prati-dvāram apāṁ kumbhaiḥ sadīpakaiḥ ||

**śrīdharaḥ :** puraṁ varṇayati, tatra tatreti caturbhiḥ | sa-vṛndaiḥ phala-mañjarī-yuktaiḥ | pūgānāṁ potair bāla-vṛkṣais tad-vidhaiḥ | sa-vṛndair upaskṛtaṁ prati-dvāram ity uttareṇānvayaḥ ||54|| cūta-pallavāś vāsāṁsi ca srajaś ca muktā-dāmāni ca teṣāṁ viśiṣṭaṁ lambanam asti yeṣu kumbheṣu ||55||

**krama-sandarbhaḥ :** *na vyākhyātam.*

**viśvanāthaḥ :** puraṁ varṇayati—tathā tatreti caturbhiḥ | utsaṁkliptais tadānīm evodyānādibhya ānīyāropitaiḥ | lasanmakarāṇi toraṇāni yatra taiḥ | savṛntaiḥ phala-mañjarī-yuktaiḥ | kadalī-stambhair upaskṛta-pratidvāram ity anvayaḥ | cūteti apāṁ kumbhair ity asya viśeṣaṇam ||

—o)0(o—

**|| 4.9.56 ||**

prākārair gopurāgāraiḥ śātakumbha-paricchadaiḥ |

sarvato’laṅkṛtaṁ śrīmad- vimāna-śikhara-dyubhiḥ ||

mṛṣṭa-catvara-rathyāṭṭa- mārgaṁ candana-carcitam |

lājākṣataiḥ puṣpa-phalais taṇḍulair balibhir yutam ||

**śrīdharaḥ :** gopurair agāraiś ca | śāta-kumbhāḥ paricchadāḥ parikarā yeṣu | vimānānām iva śikharair dyutir yeṣām ||56|| catvaram aṅganam | rathyā mahā-mārgaḥ aṭṭa uccasyopari nirmitā bhūmikā | mārgo’vāntaraḥ | mṛṣṭāḥ saṁmārjitāś catvarādayo yasmin ||57||

**krama-sandarbhaḥ :** *na vyākhyātam.*

**viśvanāthaḥ :** gopurāṇi pura-dvārāṇi gopurair āgāraiś ca vimāna-śikharāṇām iva dyaur dyutir yeṣāṁ taiḥ, catvaram aṅganaṁ, rathyā mahā-mārgaḥ ||56-57||

—o)0(o—

**|| 4.9.58-59 ||**

dhruvāya pathi dṛṣṭāya tatra tatra pura-striyaḥ |

siddhārthākṣata-dadhy-ambu- dūrvā-puṣpa-phalāni ca ||

upajahruḥ prayuñjānā vātsalyād āśiṣaḥ satīḥ |

śṛṇvaṁs tad-valgu-gītāni prāviśad bhavanaṁ pituḥ ||

**śrīdharaḥ :** siddhārthaḥ śveta-sarṣapaḥ | akṣatā yavāḥ ||58|| upajahrur vyaktiran | satīḥ satyaḥ ||59||

**krama-sandarbhaḥ :** dhruvāyeti sārdhakam ||58|| śṛṇvann ity ardhakam ||59||

**viśvanāthaḥ :** siddhārthāḥ śveta-śarṣapāḥ | akṣatā yavāḥ | upajahrur vyākiran satīḥ satyāḥ ||58-59||

—o)0(o—

**|| 4.9.60-64 ||**

mahāmaṇi-vrātamaye sa tasmin bhavanottame |

lālito nitarāṁ pitrā nyavasad divi devavat ||

payaḥ-phena-nibhāḥ śayyā dāntā rukma-paricchadāḥ |

āsanāni mahārhāṇi yatra raukmā upaskarāḥ ||

yatra sphaṭika-kuḍyeṣu mahā-mārakateṣu ca |

maṇi-pradīpā ābhānti lalanā-ratna-saṁyutāḥ ||

udyānāni ca ramyāṇi vicitrair amara-drumaiḥ |

kūjad-vihaṅga-mithunair gāyan-matta-madhuvrataiḥ ||

vāpyo vaidūrya-sopānāḥ padmotpala-kumud-vatīḥ |

haṁsa-kāraṇḍava-kulair juṣṭāś cakrāhva-sārasaiḥ ||

**śrīdharaḥ :** yatra bhavanottame ||60|| yatra bhavanottame ||62|| kumut kumudam | padmādi-matyo vāpyaḥ ||64||

**krama-sandarbhaḥ :** yatreti trikam ||62||

**viśvanāthaḥ :** yatra bhavanottame śayyādayo vāpyantāḥ bhogopaskarāḥ santi ||60-64||

—o)0(o—

**|| 4.9.65 ||**

uttānapādo rājarṣiḥ prabhāvaṁ tanayasya tam |

śrutvā dṛṣṭvādbhutatamaṁ prapede vismayaṁ param ||

**śrīdharaḥ :** ūḍha-vayasaṁ prāpta-yauvanam | anuraktāḥ prajā yasmin ||65||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.9.66 ||**

vīkṣyoḍha-vayasaṁ taṁ ca prakṛtīnāṁ ca sammatam |

anurakta-prajaṁ rājā dhruvaṁ cakre bhuvaḥ patim ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** ūḍha-vayasaṁ prāpta-yauvanam ||66||

—o)0(o—

**|| 4.9.67 ||**

ātmānaṁ ca pravayasam ākalayya viśāmpatiḥ |

vanaṁ viraktaḥ prātiṣṭhad vimṛśann ātmano gatim ||

**śrīdharaḥ :** pravayasaṁ vṛddham ||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe navamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ

caturtha-skandhe dhruva-carite

navamo’dhyāyaḥ |

|| 4.9 ||

### 

**(4.10)**

**atha daśamo’dhyāyaḥ**

## dhruva-caritam

**|| 4.10.1 ||**

**maitreya uvāca—**

prajāpater duhitaraṁ śiśumārasya vai dhruvaḥ |

upayeme bhramiṁ nāma tat-sutau kalpa-vatsarau ||

**śrīdharaḥ :**

daśame bhrātṛ-hantṝṇāṁ yakṣāṇām akarod vadham |

eka evālakāṁ gatvety asya vikrama ucyate ||

**krama-sandarbhaḥ :** prajeti | asmād udvāhataḥ pūrvam evottānapāda-vana-gamanam iti gamyate | bhramyādāv api pūrvavad bhagavac-chaktyādi-rūpatvaṁ jñeyam ||1||

**viśvanāthaḥ :**

dhruvo bhrātur vadhaṁ yakṣaiḥ śrutvā gatvālakāṁ purīm |

yakṣān yuddhe jaghāneti daśame kathyate kathā ||1||

—o)0(o—

**|| 4.10.2 ||**

ilāyām api bhāryāyāṁ vāyoḥ putryāṁ mahā-balaḥ |

putram utkala-nāmānaṁ yoṣid-ratnam ajījanat ||

**śrīdharaḥ :** yoṣitāṁ ratnam ivāti-mano-haram | kanyā-ratnaṁ ceti vā ||2||

**krama-sandarbhaḥ :** ilāyāṁ pūrva-pariṇītāyām ||2||

**viśvanāthaḥ :** yoṣid-ratnaṁ kanyā-ratnaṁ ca ||2||

—o)0(o—

**|| 4.10.3 ||**

uttamas tv akṛtodvāho mṛgayāyāṁ balīyasā |

hataḥ puṇya-janenādrau tan-mātāsya gatiṁ gatā ||

**śrīdharaḥ :** yakṣeṇādrau himavati hataḥ | ājāv iti pāṭhe yuddhe | asya gatiṁ gatā mṛtety arthaḥ ||3||

**krama-sandarbhaḥ :** *na vyākhyātam.*

**viśvanāthaḥ :** adrau himavati | ājāv iti pāṭhe taiḥ saha yuddhe | asya gatiṁ putram anviṣyantī dāvānalān mṛtyum ||3||

—o)0(o—

**|| 4.10.4 ||**

dhruvo bhrātṛ-vadhaṁ śrutvā kopāmarṣa-śucārpitaḥ |

jaitraṁ syandanam āsthāya gataḥ puṇya-janālayam ||

**śrīdharaḥ :** kopāmarṣa-śucāṁ dvandvaikam | tenārpito vyāptaḥ | jaitraṁ jaya-hetum | puṇya-janālayam alakām ||4||

**krama-sandarbhaḥ :** *na vyākhyātam.*

**viśvanāthaḥ :** arpito vyāptaḥ ||4||

—o)0(o—

**|| 4.10.5 ||**

gatvodīcīṁ diśaṁ rājā rudrānucara-sevitām |

dadarśa himavad-droṇyāṁ purīṁ guhyaka-saṅkulām ||

**śrīdharaḥ :** rudrānucarā bhūtādayaḥ ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.10.6 ||**

dadhmau śaṅkhaṁ bṛhad-bāhuḥ khaṁ diśaś cānunādayan |

yenodvigna-dṛśaḥ kṣattar upadevyo’trasan bhṛśam ||

**śrīdharaḥ :** dadhmau vāditavān | yena śaṅkha-vādanena | he kṣattaḥ ! upadevyo yakṣa-striyaḥ ||6||

**krama-sandarbhaḥ :** *na vyākhyātam.*

**viśvanāthaḥ :** upadevyo yakṣa-striyaḥ ||6||

—o)0(o—

**|| 4.10.7 ||**

tato niṣkramya balina upadeva-mahā-bhaṭāḥ |

asahantas tan-ninādam abhipetur udāyudhāḥ ||

*na katamena vyākhyātam.*

—o)0(o—

**|| 4.10.8 ||**

sa tān āpatato vīra ugra-dhanvā mahā-rathaḥ |

ekaikaṁ yugapat sarvān ahan bāṇais tribhis tribhiḥ ||

**śrīdharaḥ :** ekaikaṁ tribhis tribhir ity evaṁ sarvāṁs trayodaśāyutāni yakṣān yugapad ahan jaghāna ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.10.9 ||**

te vai lalāṭa-lagnais tair iṣubhiḥ sarva eva hi |

matvā nirastam ātmānam āśaṁsan karma tasya tat ||

**śrīdharaḥ :** nirastaṁ parājitam | tasya dhruvasya tat karmāśaṁsan tuṣṭuvuḥ ||9||

**krama-sandarbhaḥ :** *na vyākhyātam.*

**viśvanāthaḥ :** āśaṁsan manasā samyak tuṣṭuvuḥ ||9||

—o)0(o—

**|| 4.10.10 ||**

te’pi cāmum amṛṣyantaḥ pāda-sparśam ivoragāḥ |

śarair avidhyan yugapad dvi-guṇaṁ pracikīrṣavaḥ ||

**śrīdharaḥ :** te’pi tat karmāsahamānā amum avidhyan | dvi-guṇaṁ yathā bhavaty evaṁ ṣaḍbhiḥ ṣaḍbhiḥ | pratikartum icchantaḥ ||10||

**krama-sandarbhaḥ :** *na vyākhyātam.*

**viśvanāthaḥ :** dvi-guṇaṁ yathā syāt tathā ṣaḍbhiḥ ṣaḍbhiḥ pratikartum icchavaḥ ||10||

—o)0(o—

**|| 4.10.11-12 ||**

tataḥ parigha-nistriṁśaiḥ prāsaśūla-paraśvadhaiḥ |

śakty-ṛṣṭibhir bhuśuṇḍībhiś citra-vājaiḥ śarair api ||

abhyavarṣan prakupitāḥ sarathaṁ saha-sārathim |

icchantas tat pratīkartum ayutānāṁ trayodaśa ||

**śrīdharaḥ, viśvanāthaḥ :** citra-vājair vicitra-pakṣaiḥ ||11||

**krama-sandarbhaḥ :** tataḥ parigheti yugmakam ||11||

—o)0(o—

**|| 4.10.13 ||**

auttānapādiḥ sa tadā śastra-varṣeṇa bhūriṇā |

na evādṛśyatācchanna āsāreṇa yathā giriḥ ||

**śrīdharaḥ :** dhārā-saṁpātena channo girir iva naivādṛśyata ||13||

**krama-sandarbhaḥ :** *na vyākhyātam.*

**viśvanāthaḥ :** āsāreṇa dhārā-sampātena channo girir iva naivādṛśyata ||13||

—o)0(o—

**|| 4.10.14 ||**

hāhā-kāras tadaivāsīt siddhānāṁ divi paśyatām |

hato’yaṁ mānavaḥ sūryo magnaḥ puṇya-janārṇave ||

**śrīdharaḥ :** sūrya-tulyaḥ |

**krama-sandarbhaḥ :** puṇya-janety-ādikaṁ daitya-dānavavat yakṣa-rakṣasor abheda-nirdeśāt | hataḥ pratibaddhaḥ, manohataḥ pratihataḥ pratibaddho hataś ca saḥ ity amaraḥ | hato’yam ity atra hanteti citsukhaḥ ||14||

**viśvanāthaḥ :** sūryaḥ sūrya-tulyaḥ puṇya-janārṇava iti teṣāṁ sarasvatyā dhruvasya ko’pi nāpakāro’bhūd iti vyajyate, na hy arṇave magnasya sūryasya kim api kaṣṭaṁ bhaved iti ||14||

—o)0(o—

**|| 4.10.15 ||**

nadatsu yātudhāneṣu jaya-kāśiṣv atho mṛdhe |

udatiṣṭhad rathas tasya nīhārād iva bhāskaraḥ ||

**śrīdharaḥ :** yātudhāneṣu rākṣaseṣu jaya-kāśiṣu jitaṁ jitam iti jaya-prakāśakeṣu satsu ||15||

**krama-sandarbhaḥ :** nīhārād iva bhāskara iti tadvac chaktyaiva tad-atikramo jñeyaḥ ||15||

**viśvanāthaḥ :** jaya-kāśiṣu jitaṁ jitam iti sva-jaya-prakāśakeṣu satsu ||15||

—o)0(o—

**|| 4.10.16 ||**

dhanur visphūrjayan divyaṁ dviṣatāṁ khedam udvahan |

astraughaṁ vyadhamad bāṇair ghanānīkam ivānilaḥ ||

**śrīdharaḥ, viśvanāthaḥ :** vyadhamat sañcūrṇayāmāsa ||16||

**krama-sandarbhaḥ :** *na vyākhyātam.*

—o)0(o—

**|| 4.10.17 ||**

tasya te cāpa-nirmuktā bhittvā varmāṇi rakṣasām |

kāyān āviviśus tigmā girīn aśanayo yathā ||

**śrīdharaḥ :** varmāṇi kavacāni ||17||

**krama-sandarbhaḥ :** *na vyākhyātam.*

**viśvanāthaḥ :** girīn aśanayo yatheti āsāreṇa yathā girir iti dṛṣṭāntābhyām yakṣāṇāṁ śarā dhruvasyākiñcitkarāḥ pratyutotsāha-vardhakā eva yathā dhārā-sampātena girayaḥ kṣālita-malā uddīptā eva bhavanti, dhruvasya śarās tu yakṣāṇāṁ prāṇāpahāriṇa eva yathā aśanibhir girayo vidīryante eveti vyañjitam ||17||

—o)0(o—

**|| 4.10.18-19 ||**

bhallaiḥ sañchidyamānānāṁ śirobhiś cāru-kuṇḍalaiḥ |

ūrubhir hema-tālābhair dorbhir valaya-valgubhiḥ ||

hāra-keyūra-mukuṭair uṣṇīṣaiś ca mahā-dhanaiḥ |

āstṛtās tā raṇa-bhuvo rejur vīra-mano-harāḥ ||

**śrīdharaḥ :** śiraḥ-pramukhair āstṛtāḥ prakīrṇā rejur iti dvayor anvayaḥ ||18|| prāyo bāhulyena vivṛkṇāḥ sañchinnā avayavā yeṣām ||19||

**krama-sandarbhaḥ :** bhallair iti yugmakam ||18||

**viśvanāthaḥ :** āstṛtā ācchannāḥ ||18-19||

—o)0(o—

**|| 4.10.20 ||**

hatāvaśiṣṭā itare raṇājirād

rakṣo-gaṇāḥ kṣatriya-varya-sāyakaiḥ |

prāyo vivṛkṇāvayavā vidudruvur

mṛgendra-vikrīḍita-yūthapā iva ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** krīḍitā ity atra drāvitā iti kvacit ||20||

—o)0(o—

**|| 4.10.21 ||**

apaśyamānaḥ sa tadātatāyinaṁ

mahā-mṛdhe kañcana mānavottamaḥ |

purīṁ didṛkṣann api nāviśad dviṣāṁ

na māyināṁ veda cikīrṣitaṁ janaḥ ||

**śrīdharaḥ, viśvanāthaḥ :** ātatāyinaṁ śastra-pāṇim ||21||

**krama-sandarbhaḥ :** *na vyākhyātam.*

—o)0(o—

**|| 4.10.22 ||**

iti bruvaṁś citra-rathaḥ sva-sārathiṁ

yattaḥ pareṣāṁ pratiyoga-śaṅkitaḥ |

śuśrāva śabdaṁ jaladher iveritaṁ

nabhasvato dikṣu rajo’nvadṛśyata ||

**śrīdharaḥ :** iti bruvann ity atrāpi na māyinām ity-āder anuṣaṅgaḥ | citra-ratho dhruvaḥ | yatto yatnavān | pratiyogaḥ punar udyogas tasmāc chaṅkitaḥ | nabhasvato vāyor hetoḥ ||22||

**krama-sandarbhaḥ :** citrarathas tan-nāmā dhruvaḥ | vyadṛśyateti tu gauḍapādaḥ ||22||

**viśvanāthaḥ :** iti na māyinām iti vākyaṁ bruvan citraratho dhruvaḥ | anu anantaraṁ nabhasvato hetor dikṣu rajaḥ ||22||

—o)0(o—

**|| 4.10.23 ||**

kṣaṇenācchāditaṁ vyoma ghanānīkena sarvataḥ |

visphurat-taḍitā dikṣu trāsayat-stanayitnunā ||

**śrīdharaḥ :** visphuranty astaḍito yasmiṁs tena trāsayantaḥ stanayitnavo’śanayo yasmin ||23||

**krama-sandarbhaḥ :** kṣaṇena churitam iti citsukhaḥ ||23||

**viśvanāthaḥ :** *na vyākhyātam.*

—o)0(o—

**|| 4.10.24 ||**

vavṛṣū rudhiraughāsṛk- pūya-viṇ-mūtra-medasaḥ |

nipetur gaganād asya kabandhāny agrato’nagha ||

**śrīdharaḥ :** vavṛṣur nipetur ity arthaḥ | na sṛjati śarīram ity asṛg iha śleṣmādi | medasaḥ puṁstvam ārṣam | medāṁsi asyāgnato nipetuḥ ||24||

**krama-sandarbhaḥ :** *na vyākhyātam.*

**viśvanāthaḥ :** na sṛjati śarīram ity asṛk śleṣmādi, medasaḥ puṁstvam ārṣaṁ medāṁsi vavṛṣur meghā iti śeṣaḥ | asya dhruvasyāgrataḥ ||24||

—o)0(o—

**|| 4.10.25 ||**

tataḥ khe’dṛśyata girir nipetuḥ sarvato-diśam |

gadā-parigha-nistriṁśa- musalāḥ sāśma-varṣiṇaḥ ||

**śrīdharaḥ :** śāśma-varṣiṇaḥ aśma-sahitaṁ yad varṣaṁ tad vantaḥ ||25||

**krama-sandarbhaḥ :** *na vyākhyātam.*

**viśvanāthaḥ :** sāśma-varṣiṇaḥ aśma-varṣibhiḥ saha vartamānāḥ ||25||

—o)0(o—

**|| 4.10.26 ||**

ahayo’śani-niḥśvāsā vamanto’gniṁ ruṣākṣibhiḥ |

abhyadhāvan gajā mattāḥ siṁha-vyāghrāś ca yūthaśaḥ ||

**śrīdharaḥ :** aśani-van niḥśvāso yeṣām ||26||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.10.27 ||**

samudra ūrmibhir bhīmaḥ plāvayan sarvato bhuvam |

āsasāda mahā-hrādaḥ kalpānta iva bhīṣaṇaḥ ||

**śrīdharaḥ :** trāsanāni bhayaṁ karāṇi | tigmā krūrā gatiḥ pravṛttir yeṣām | asura-rākṣasādi-śabdair adūrāntaratvena yakṣā evocyante ||27||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.10.28 ||**

evaṁ-vidhāny anekāni trāsanāny amanasvinām |

sasṛjus tigma-gataya āsuryā māyayāsurāḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** amanasvināṁ śaurya-śūnyānāṁ, asurāḥ asura-tulyāḥ ||28||

—o)0(o—

**|| 4.10.29 ||**

dhruve prayuktām asurais tāṁ māyām atidustarām |

niśamya tasya munayaḥ śam āśaṁsan samāgatāḥ ||

**śrīdharaḥ :** tasya śaṁ kalyāṇam āśaṁsan prārthitavantaḥ ||29||

**krama-sandarbhaḥ :** dhruve iti | samāśaṁsann iti citsukhaḥ jayam iti śeṣaḥ ||29||

**viśvanāthaḥ :** *na vyākhyātam.*

—o)0(o—

**|| 4.10.30 ||**

**munaya ūcuḥ—**

auttānapāda bhagavāṁs tava śārṅgadhanvā

devaḥ kṣiṇotv avanatārti-haro vipakṣān |

yan-nāmadheyam abhidhāya niśamya cāddhā

loko’ñjasā tarati dustaram aṅga mṛtyum ||

**śrīdharaḥ :** tava vipakṣān śatrūn nāśayatu | addhā sākṣāt | añjasā sukhenaiva mṛtyuṁ tarati ||30||

**krama-sandarbhaḥ :** *na vyākhyātam.*

**viśvanāthaḥ :** mṛtyuṁ tarati kiṁ yakṣamāyāṁ tvaṁ na tariṣyasīti nārāyaṇāstraṁ smārayāmāsuḥ ||30||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe daśamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ

caturtha-skandhe dhruva-carite

daśamo’dhyāyaḥ |

|| 4.10 ||

—o)0(o—

oṁ śrī-śrī-rādhā-kṛṣṇābhyāṁ namaḥ

# śrīmad-bhāgavata-mahā-purāṇam |

Version 1.00 Uploaded July 26, 2009.

Version 1.01, Sept. 25, 2011

## atha bhāgavata-caturtha-skandhe dvitīyo vibhāgaḥ ||

adhyāyāḥ 11-20

### (4.11)

### athaikādaśo’dhyāyaḥ

## dhruva-carite manu-vākyam

**|| 4.11.1 ||**

**maitreya uvāca—**

niśamya gadatām evam ṛṣīṇāṁ dhanuṣi dhruvaḥ |

sandadhe’stram upaspṛśya yan nārāyaṇa-nirmitam ||

**śrīdharaḥ :**

ekādaśe tu yakṣāṇāṁ kṣayaṁ dṛṣṭvā manuḥ svayam |

āgatya vārayāmāsa dhruvaṁ tattvopadeśataḥ ||

evaṁ gadatāṁ vacanam upadeśam iva niśamya | upaspṛśyācamya yan nārāyaṇa-nirmitaṁ nārāyaṇāstraṁ tat sandadhe ||1||

**krama-sandarbhaḥ :** sambandhokti-mate tv atrādhyāyo nāsti | caturtha-skandhaś conatriṁśaty-adhyāyātmaka iti ||1||

**viśvanāthaḥ :**

yakṣāṇāṁ kṣayam ālakṣya manur ekādaśe dhruvam |

tad-vadhād vārayāmāsa śāstra-tattvopadeśataḥ ||

ṛṣīṇāṁ vacaḥ ||1||

—o)0(o—

**|| 4.11.2 ||**

sandhīyamāna etasmin māyā guhyaka-nirmitāḥ |

kṣipraṁ vineśur vidura kleśā jñānodaye yathā ||

**śrīdharaḥ :** kleśā rāgādayo yathā ||2||

**krama-sandarbhaḥ :** *na vyākhyātam.*

**viśvanāthaḥ :** etasmin nārāyaṇāstre ||2||

—o)0(o—

**|| 4.11.3 ||**

tasyārṣāstraṁ dhanuṣi prayuñjataḥ

suvarṇa-puṅkhāḥ kalahaṁsa-vāsasaḥ ||

**śrīdharaḥ :** kiṁ ca, tasyārṣāstram ṛṣer nārāyaṇād udbhūtam astraṁ prayuñjataḥ sandadhataḥ sataḥ | suvarṇa-mayāḥ puṅkhā mūla-prāntā yeṣām | kala-haṁsānāṁ vāsāṁsi pakṣā yeṣām | śarā viniḥsṛtā iti draṣṭavyam | upariṣṭāc chilī-mukha-grahaṇāt ||3||

**krama-sandarbhaḥ :** bhīmaravā iti śarāṇām eva viśeṣaṇam ||3||

**viśvanāthaḥ :** ārṣāstram ṛṣer nārāyaṇasyāstraṁ puṅkhā mūla-prāntā vāsāṁsi pakṣā viniḥsṛtāḥ śarā iti śeṣaḥ ||3||

—o)0(o—

**|| 4.11.4 ||**

tais tigma-dhāraiḥ pradhane śilī-mukhair

itas tataḥ puṇya-janā upadrutāḥ |

tam abhyadhāvan kupitā udāyudhāḥ

suparṇam unnaddha-phaṇā ivāhayaḥ ||

**śrīdharaḥ :** pradhane yuddhe unnaddhā ucchritāḥ phaṇā yeṣāṁ te sarpāḥ ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.11.5 ||**

sa tān pṛṣatkair abhidhāvato mṛdhe

nikṛtta-bāhūru-śirodharodarān |

nināya lokaṁ param arka-maṇḍalaṁ

vrajanti nirbhidya yam ūrdhva-retasaḥ ||

**śrīdharaḥ :** pṛṣatkair bāṇair nikṛttā bāhv-ādayo yeṣāṁ tān | paraṁ lokaṁ nināya | kathaṁ bhūtam ? ūrdhva-retasaḥ sannyāsino’rka-maṇḍalaṁ nirbhidya yaṁ vrajanti tam ||5||

**krama-sandarbhaḥ :** paraṁ satyākhyaṁ lokam ||5||

**viśvanāthaḥ :** pṛṣatkair vāṇair nikṛtta-bāhv-ādīn tān paraṁ satya-lokaṁ nināya yaṁ lokam ūrdhva-retasaḥ sannyāsino’rka-maṇḍalaṁ nirbhidya vrajantīti bhagavad-bhakta-hasta-mṛtyuto viśiṣṭa-svargiṇas te babhūvuḥ | ābrahma-bhuvanāl lokāḥ punar āvartino’rjuna [gītā 8.17] iti śrī-gītokter āvartiṣyanta eva te | na tu sannyāsi sāhacaryeṇa teṣāṁ muktir vyākhyeyā | svayaṁ bhagavantaṁ śrī-kṛṣṇaṁ vinā saṅgrāmam ṛtānāṁ kālanemy-ādīnām avatārāntarebhyo’pi mokṣādarśanāt ||5||

—o)0(o—

**|| 4.11.6 ||**

tān hanyamānān abhivīkṣya guhyakān

anāgasaś citra-rathena bhūriśaḥ |

auttānapādiṁ kṛpayā pitāmaho

manur jagādopagataḥ saharṣibhiḥ ||

**śrīdharaḥ :** tān anāgaso niraparādhān ||6||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.11.7 ||**

**manur uvāca—**

alaṁ vatsātiroṣeṇa tamo-dvāreṇa pāpmanā

yena puṇya-janān etān avadhīs tvam anāgasaḥ ||

**śrīdharaḥ :** tamaso narakasya dvāreṇa | yena roṣeṇa ||7||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.11.8 ||**

nāsmat-kulocitaṁ tāta karmaitat sad-vigarhitam

vadho yad upadevānām ārabdhas te’kṛtainasām ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** upadevānāṁ yakṣāṇām ||8||

—o)0(o—

**|| 4.11.9 ||**

nanv ekasyāparādhena prasaṅgād bahavo hatāḥ

bhrātur vadhābhitaptena tvayāṅga bhrātṛ-vatsala ||

**śrīdharaḥ :** nanu mad-bhrātṛ-hantāraḥ katham akṛtainaso’ta āha—nanv iti ||9||

**krama-sandarbhaḥ :** *na vyākhyātam.*

**viśvanāthaḥ :** nanu niścitam ekasya tvad-bhrātṛ-hantar yakṣasyāparādhena tat-saṅgāt tat-saṅga-hetor ity arthaḥ ||9||

—o)0(o—

**|| 4.11.10 ||**

nāyaṁ mārgo hi sādhūnāṁ hṛṣīkeśānuvartinām

yad ātmānaṁ parāg gṛhya paśuvad bhūta-vaiśasam ||

**śrīdharaḥ :** saty apy aparādhe tavaitad ucitaṁ na bhavatīty āha—nāyam iti | parāg gṛhya parāg bhūtaṁ deham ātmānaṁ gṛhītvā paśavo yathā dehābhimānād anyonyaṁ ghnanti tathā bhūtānāṁ vaiśasaṁ hiṁseti yat ||10||

**krama-sandarbhaḥ :** *na vyākhyātam.*

**viśvanāthaḥ :** vyavahārika-sneha-pāravaśyaṁ bhaktānām anucitaṁ kiṁ punas tena para-hiṁsety āha—nāyam iti | yad ātmānaṁ dehaṁ parāg-gṛhya parāg-bhūtam ātmatvābhimānena gṛhītvā paśavo yathā deha-sambandhenānyonyaṁ ghnanti, tathā bhūtānāṁ vaiśasaṁ hiṁseti yat, chandasi ktvo lyap | parāg gṛhyeti pāṭhe pareti niṣedhy-arthakam | jīvātmānam agṛhītvety arthaḥ ||10||

—o)0(o—

**|| 4.11.11 ||**

sarva-bhūtātma-bhāvena bhūtāvāsaṁ hariṁ bhavān

ārādhyāpa durārādhyaṁ viṣṇos tat paramaṁ padam ||

**śrīdharaḥ :** tvaṁ ca bālye sādhuḥ sann idānīṁ katham anyathā kṛtavān ity āha—sarva-bhūtātma-bhāveneti dvābhyām ||11||

**krama-sandarbhaḥ :** *na vyākhyātam.*

**viśvanāthaḥ :** tava tu bhakteṣv apy atiśreṣṭhasyaitad atyantam anucitam ity āha dvābhyām | sarveṣu bhūteṣv ātmanaḥ svasyaiva bhāvo bhāvanā tena ||11||

—o)0(o—

**|| 4.11.12 ||**

sa tvaṁ harer anudhyātas tat-puṁsām api sammataḥ

kathaṁ tv avadyaṁ kṛtavān anuśikṣan satāṁ vratam ||

**śrīdharaḥ :** anudhyāto harer hṛdi sthito vā | tat puṁsāṁ hari-dāsānām api sādhutvena mataḥ ||12||

**krama-sandarbhaḥ :** tat puṁsām api sammata iti hary-anudhyānatve’pi | na prauḍhimāna kintu tad-bhakta-jana-sammatiṁ gṛhītvaiva sarvam anuṣṭhātety arthaḥ | yathoktam ambarīṣam uddiśya—sa vai mana ity ādau, yathottamaślokajanāśrayā ratiḥ iti ||12||

**viśvanāthaḥ :** harer anudhyātaḥ anu nirantaraṁ dhyātaṁ dhyānaṁ yasmin saḥ | vairāgylakṣaṇād dhariṇāpi smaryamāṇa ity arthaḥ | tat-puṁsāṁ nāradādīnām api kṛpā-pātrī-bhūtaḥ ||12||

—o)0(o—

**|| 4.11.13 ||**

titikṣayā karuṇayā maitryā cākhila-jantuṣu

samatvena ca sarvātmā bhagavān samprasīdati ||

**śrīdharaḥ :** satāṁ vratam evāha | mahatsu titikṣayā, nīceṣu karuṇayā, sameṣu maitryā, akhileṣu jantuṣu samatvena ca ||13||

**krama-sandarbhaḥ :** dviṣatsu titikṣayā hīneṣu karuṇayā sameṣu maitryā, akhileṣu jantuṣu samatvena sukha-duḥkhādiṣv ātma-sāmya-jñānena ||13||

**viśvanāthaḥ :** satāṁ vratam evāha—mahatsu titikṣayā nīceṣu karuṇayā sameṣu maitryā evam akhila-jantuṣu samatvena svatulya-harṣa-śoka-kṣut-pipāsādimattva-bhāvanayā | yad uktaṁ—

ātmaupamyena sarvatra samaṁ paśyati yo’rjuna |

sukhaṁ vā yadi vā duḥkhaṁ sa yogī paramo mataḥ || [gītā 6.23] iti |

sarvātmeti smaraṇsmṛteṣu tuṣyatsu bhagavat-toṣo’nuneya ity arthaḥ ||13||

—o)0(o—

**|| 4.11.14 ||**

samprasanne bhagavati puruṣaḥ prākṛtair guṇaiḥ

vimukto jīva-nirmukto brahma nirvāṇam ṛcchati ||

**śrīdharaḥ :** tataḥ kṛtāthā bhavatīty āha—samprasanne sati guṇair vimukto’ta eva tat kāryeṇa jīvena liṅga-śarīreṇa nirmuktaḥ san nirvāṇaṁ sukhātmakaṁ brahma prāpnoti ||14||

**krama-sandarbhaḥ :** brahmaṇas tat-sukhasyāpi nirvāṇaṁ layo’ntar-bhāvo yatra tat śrī-bhagavat-sukham ity arthaḥ | nirvāṇa-padasya viśeṣaṇa-vaiyarthyāt ||14||

**viśvanāthaḥ :** jīvena liṅga-śarīreṇa nirmuktaḥ | brahma-nirvāṇaṁ jñānī cet sāyujyaṁ, bhakteś cet adhokṣajālambanakaṁ dāsyaṁ, adhokṣajālambanam ihety atra tad brahma nirvāṇa-sukhaṁ vidur budhā iti prahlādoktes tadā prākṛtair guṇair vimuktaḥ, aprākṛtais tu viśiṣṭa ity arthaḥ ||14||

—o)0(o—

**|| 4.11.15 ||**

bhūtaiḥ pañcabhir ārabdhair yoṣit puruṣa eva hi

tayor vyavāyāt sambhūtir yoṣit-puruṣayor iha ||

**śrīdharaḥ :** bhrātṛ-hantṛ tvam aṅgīkṛtyoktam, idānīṁ tu nātmano bhrātṛ-putrādi-saṁbandho na cānyonyaṁ hantṛtvādi kam apīty āha—bhūtair iti daśabhiḥ | bhūtaiḥ pañcabhir ārabdhair dehādy-ākāreṇa pariṇatair yoṣit-puruṣaś ceti prasiddhiḥ tayor vyavāyān maithunāt saṁbhūtir anyayor yoṣit-puruṣayor iha saṁsāre bhavati ||15||

**krama-sandarbhaḥ :** *na vyākhyātam.*

**viśvanāthaḥ :** vastuni vicāryamāṇe tu kaḥ kasya hantā badhyo vety āha daśabhiḥ | bhūtaiḥ pṛthivyādibhir ārabdhair dehair yoṣit puruṣaś ca tayor vyavāhādanyayor yoṣit-puruṣayoḥ saṁbhūtir utpattir bhavati ||15||

—o)0(o—

**|| 4.11.16 ||**

evaṁ pravartate sargaḥ sthitiḥ saṁyama eva ca

guṇa-vyatikarād rājan māyayā paramātmanaḥ ||

**śrīdharaḥ :** evaṁ tāvat sargaḥ pravartate | evaṁ pālakākāreṇa pariṇatair bhūtair eva sthitiḥ | hantṛ-dehākāra-pariṇataiḥ saṁyamaḥ saṁhāraḥ, sa ca paramātmano māyayā guṇānāṁ vyatikarāt, na tu svataḥ ||16||

**krama-sandarbhaḥ :** *na vyākhyātam.*

**viśvanāthaḥ :** eti bhāvaḥbhāvair yathā sargaḥ pravartate tathā tair eva pitṛ-mātr :ady-ākāraiḥ sthitiḥ pālanaṁ tair eva dasyu-vyāghra-sarpādy-ākāraiḥ saṁyamo nāśaś ca | tatra kiṁ ca paramātmano māyayā guṇa-vyatikarād eva, na tu svataḥ | rajasā sargaḥ sattvena sthitiḥ tamasāhaṅkāra ity arthaḥ ||16||

—o)0(o—

**|| 4.11.17 ||**

nimitta-mātraṁ tatrāsīn nirguṇaḥ puruṣarṣabhaḥ

vyaktāvyaktam idaṁ viśvaṁ yatra bhramati lohavat ||

**madhvaḥ :** harir akliṣṭa-karmatvād ayaskāntavad ucyate |

kāma-karma-svabhāveṣu kāle cāvasthito hariḥ |

sarva-kāraṇa-bhūtaḥ san tat-tan-nāmabhidhīyate || iti satya-saṁhitāyām ||17||

**śrīdharaḥ :** nanu jaḍānāṁ dehānāṁ guṇānāṁ vā kathaṁ sargād-hetutvam ? tatrāha—nimitta-mātraṁ puruṣarṣabha īśvaraḥ | yatra yasmin nimitte sati kārya-kāraṇātmakaṁ viśvaṁ bhramati parivartate | yathā’yaskānte nimitte sati lohaṁ pravartate tadvat ||17||

**krama-sandarbhaḥ :** *na vyākhyātam.*

**viśvanāthaḥ :** nanu jaḍānāṁ yoṣit-puruṣādi-dehānāṁ guṇānāṁ vā caitanyādhiṣṭhānaṁ vinā kathaṁ sargādi-hetutvaṁ tatrāha—nimitta-mātraṁ puruṣarṣabha īśvaro’dhiṣṭhātā yatra yasmin nimitte sati kārya-kāraṇātmakaṁ viśvaṁ bhramati jaḍam api cetanībhavat deva-manuṣyādi-rūpeṇa tathā tathā parivartate | yathā ayaskānte nimitte sati lauhaṁ niśceṣṭam api sa-ceṣṭaṁ bhavati ||17||

—o)0(o—

**|| 4.11.18 ||**

sa khalv idaṁ bhagavān kāla-śaktyā

guṇa-pravāheṇa vibhakta-vīryaḥ |

karoty akartaiva nihanty ahantā

ceṣṭā vibhūmnaḥ khalu durvibhāvyā ||

**śrīdharaḥ :** nanu sa cen nimittaṁ, tarhi tasyāviśeṣād yugapad eva sargādi-trayaṁ bhavet | ata āha—sa khalv iti | kāla-śaktyā krameṇa guṇānāṁ pravāhaḥ kṣobhas tena vibhaktaṁ sṛṣṭy-ādi-viṣayaṁ vīryaṁ śaktir yasya | nanu kālo’pi guṇān yuga-pad eva kṣobhayatu tatrāha | ceṣṭā kāla-śaktir durvibhāvyā cintyā ||18||

**krama-sandarbhaḥ :** śaktīnāṁ krameṇa pravartanayā kartṛtvāditve’pi akartṛtvādinā ca ceṣṭāyā durvibhāvyatvaṁ jñeyam ||18||

**viśvanāthaḥ :** nanu sa cen nimittaṁ, tarhi tasyāviśeṣād yugapad eva sargādi-trayaṁ bhavet | maivaṁ rajaḥ-sattva-tamasāṁ kāla-śaktyā krameṇaiva kṣobho bhavati, na tu yugapad ataḥ krameṇaiva sargādi-trayaṁ bhavatīty āha—sa khalv iti | kāla-śaktyā krameṇa guṇānāṁ pravāhaḥ kṣobhas tena vibhaktam ātmanaḥ sakāśāt vibhaktīkṛtaṁ vīryaṁ cid-ābhāsaṁ jīva-śakty-ātmakaṁ māyā-śakti-praviṣṭaṁ yasya saḥ | karotīti guṇa-kāla-jīvānāṁ śaktitvena tvad-bhedābhāvāt sa evopādāna-kāraṇaṁ sa eva nimitta-kāraṇaṁ cety arthaḥ | akarteti teṣāṁ guṇādīnāṁ svarūpa-bhūtatvābhāvāt | evaṁ nihantyahantety api |

nanu viśvaṁ kim-arthaṁ karoti sadaiva vā kiṁ na karoti viṣamaṁ vā kiṁ kaortīti | sarvākṣepa-parihārārtham āha—ceṣṭā durvibhāvyā atarkyā vibhūmno vibhūtvād iti | etad eva tasya vibhūtvam ity arthaḥ ||18||

—o)0(o—

**|| 4.11.19 ||**

so’nanto’nta-karaḥ kālo’nādir ādi-kṛd avyayaḥ

janaṁ janena janayan mārayan mṛtyunāntakam ||

**śrīdharaḥ :** nanu pitrādiḥ sṛjati pālayati rājādir nihanti ca corādiḥ, na tv īśvaraḥ ? tatrāha—sa iti | janena pitrādinā janaṁ putrādiṁ janayann ādi-kṛt | antakaṁ corādikaṁ tan mṛtyu-hetunā mārayann anta-karaḥ | svayaṁ tv ananto’nādiś ca | avyayo’kṣīṇa-śaktiś ca | ayaṁ bhāvaḥ—pitrādayo’nyata utpatty-ādim anto na svātantryeṇa kāraṇaṁ, kiṁ tv īśvara eva tan-niyantā sa sarva-kāraṇam iti ||19||

**krama-sandarbhaḥ :** *na vyākhyātam.*

**viśvanāthaḥ :** anyac ca tasya vibhutvaṁ paśyety āha sa svayam anantaḥ nāśa-rahitaḥ | atha cānyeṣām anta-karo nāśa-karaḥ, kena rūpeṇety ata āha—kālaḥ | svayam anādiḥ janma-śūnyaḥ | atha cānyeṣām ādikṛt | avyayaḥ cintāmaṇir iva sarva-prasavitāpi vyaya-śūnyaḥ | svayam evādikṛd api janena pitrādinā janaṁ putrādiṁ janayan | svayam evānta-kṛd api mṛtyunā mṛtyu-hetunā kālāgni-rudreṇa antakaṁ yamam api mārayan ||19||

—o)0(o—

**|| 4.11.20 ||**

na vai sva-pakṣo’sya vipakṣa eva vā

parasya mṛtyor viśataḥ samaṁ prajāḥ |

taṁ dhāvamānam anudhāvanty anīśā

yathā rajāṁsy anilaṁ bhūta-saṅghāḥ ||

**śrīdharaḥ :** na caivaṁ kurvato’pi vaiṣamya-prasaktiḥ, pakṣa-pātābhāvād ity āha dvābhyām—na vā iti | mṛtyu-rūpasya samaṁ yathā bhavati tathā prajāḥ karma-bhūtā viśataḥ | tasya sāmye’pi bhūteṣu phala-vaiṣamyaṁ, tat karma-vaśād iti sadṛṣṭāntam āha | taṁ dhāvantam anv anīśāḥ karmādhīnā bhūta-saṅghā dhāvanti | anilaṁ dhāvantam anu rajāṁsīva | tatra yathā rajasāṁ tamaḥ-prakāśa-jalāgny-ādi-praveśe’pi nānilasya vaiṣamyam, evam īśvarasyāpīti bhāvaḥ ||20||

**krama-sandarbhaḥ :** anila-dṛṣṭāntas tathāpi sāmyam ity atrāṁśe dhāvaty anīśo yathā rajāṁsy anilaṁ bhūta-saṅgham iti citsukhaḥ ||20||

**viśvanāthaḥ :** na caivaṁ kurvato’pi vaiṣamya-prasaktiḥ, pakṣa-pātābhāvād ity āha—na vā iti dvābhyām | mṛtyor mṛtyu-rūpasya samaṁ yathā syāt tathā prajā viśataḥ | tasya sāmye’pi bhūteṣu phala-vaiṣamyaṁ tat-tat-karmaṇas tathā-bhāvād iti sa-dṛṣṭāntam āha—taṁ dhāvantam anv anīśāḥ karmādhīnā bhūta-saṅghā dhāvanti | anilaṁ dhāvantam anudhāvanti rajāṁsīva | tatra rajasāṁ tamaḥ-prakāśa-jalāgny-ādi-praveśe’pi nānilasya vaiṣamyam, evam īśvarasyāpīti bhāvaḥ ||20||

—o)0(o—

**|| 4.11.21 ||**

āyuṣo’pacayaṁ jantos tathaivopacayaṁ vibhuḥ |

ubhābhyāṁ rahitaḥ sva-stho duḥsthasya vidadhāty asau ||

**śrīdharaḥ :** apacayam akāla-mṛtyum | upacayaṁ kāla-mṛtyor api rakṣām | yad vā, apacayaṁ maśakādāv upacayaṁ devādau | sva-sthatvād upacayāpacayābhyāṁ rahito’sau vibhur duḥkhasya karmādhīnasya vidadhāti ||21||

**krama-sandarbhaḥ :** svasthaḥ svānanda-magna eva san svairitayaiva, na tv anya-bhāva-bhāvitayety arthaḥ | ato vaiṣamya-nairghṛṇye api parihṛte ||21||

**viśvanāthaḥ :** tatrāpy āyuṣo’pacayaṁ maśakādāv upacayaṁ devādau | duḥsthasya karmādhīnasya ||21||

—o)0(o—

**|| 4.11.22 ||**

kecit karma vadanty enaṁ svabhāvam apare nṛpa |

eke kālaṁ pare daivaṁ puṁsaḥ kāmam utāpare ||

**śrīdharaḥ :** evaṁ bhūtaś ceśvaraḥ sarva-vādi-sammataḥ, vivādas tu nāma-mātra ity āha—kecid iti | puṁsaḥ kāmaṁ vātsyāyanādayaḥ | śrutiś ca—kāmo’kārṣīt kāmaḥ karoti kāmaḥ kartā kāmaḥ kārayitā ity-ādi ||22||

**krama-sandarbhaḥ :** kecid enaṁ karmādikaṁ vadantīti | asya ye kartṛtvādayo dharmās tān karmādiṣv evāropayantīty arthaḥ | daivaṁ grahādi | kāmaṁ saṅkalpaṁ dṛṣṭi-sṛṣṭi-vādinaḥ ||22||

**viśvanāthaḥ :** nanu tarhi karmaiva sukha-duḥkha-janma-maraṇādi-kāraṇam astu satyam atraivaṁ vādino vivadantu ity āha—kecid iti | kecin mīmāṁsakā enaṁ sukha-duḥkha-pradaṁ karma, apare lokāyatikāḥ svabhāvam | eke vyavahārikāḥ kālaṁ, pare jyotiṣikāḥ daivaṁ, grahādi-rūpāṁ devatāṁ, apare vātsyāyanādayaḥ kāmam | śrutiś ca—kāmo’kārṣīt kāmaḥ karoti kāmaḥ kartā kāmaḥ kārayitā ity-ādi ||22||

—o)0(o—

**|| 4.11.23 ||**

avyaktasyāprameyasya nānā-śakty-udayasya ca

na vai cikīrṣitaṁ tāta ko vedātha sva-sambhavam ||

**śrīdharaḥ :** nanu karmādīnāṁ jaṭatvādinā svarūpato’pi bhinnatvāt katham aikamatyaṁ tatrāha—avyaktasyāta evāprameyasya | tathāpi sattve hetuḥ, nānā-śaktīnāṁ mahad-ādīnām udayo yasmāt | cikīrṣitam eva tāvat ko’pi | atha svasya saṁbhavo yasmāt tam īśvaraṁ ko veda, na ko’pi | addheti pāṭhe sākṣāt | atas tattva-jñānābhāvād viśeṣāṁśe vivāda ity arthaḥ | tathā ca śrutiḥ—

ko’ddhā veda ka iha prāvocat

kuta ājātā kuta iyaṁ visṛṣṭiḥ |

arvāg-devā asya visarjanenāthā

ko veda yata ābabhūva || [ṛ.ve. 10.129.17] ity-ādi ||23||

**krama-sandarbhaḥ :** cikīrṣītam icchā-śakti-leśam api kiṁ punaḥ sarva-śakty-āśrayantam ity arthaḥ ||23||

**viśvanāthaḥ :** nanv eṣāṁ vivadamānānāṁ madhye ko vyavasthāpakaḥ ? tatra tat-tan-mūla-tattva-vastuno’jñānān no ko’pipi ity āha—avyaktasya kair api bala-buddhyādibhir vyaktī-kartum aśaktasya | tatra hetuḥ—aprameyasya pratyakṣādi-pramāṇaiḥ pramātum aśakyasya nānā-śaktīnāṁ kāla-karma-svabhāva-kāmādīnām udayo yasmād iti tasyaikaikāṁ śaktim āśrityaiva vivadamānānāṁ teṣāṁ śaktim ati tasmin vastuto nāsty eva vivāda iti bhāvaḥ | tasya bhagavataś cikīrṣitam eva ko’pi no veda svasya sambhavo yasmāt taṁ ko veda | yad uktaṁ bhīṣmeṇa—

na hy asya karhicid rājan pumān veda vidhitsitam |

yad vijijñāsayā yuktā muhyanti kavayo’pi hi || [bhā.pu. 1.9.16] iti |

tathā ca śrutiḥ—

ko’ddhā veda ka iha prāvocat

kuta ājātā kuta iyaṁ visṛṣṭiḥ |

arvāg-devā asya visarjanenāthā

ko veda yata ābabhūva || [ṛ.ve. 10.129.17] ity-ādi |

—o)0(o—

**|| 4.11.24 ||**

na caite putraka bhrātur hantāro dhanadānugāḥ

visargādānayos tāta puṁso daivaṁ hi kāraṇam ||

**śrīdharaḥ :** īśvara-vādasya prakṛtopayogam āha—na caite bhrātur hantāraḥ | uktam eva hetum anuvadati | visargādānayor mṛtyu-janmanoḥ | yad vā, visargaḥ sṛṣṭiḥ | ādānaṁ saṁhāraḥ | daivam īśvara eva hi kāraṇam ||24||

**krama-sandarbhaḥ :** *na vyākhyātam.*

**viśvanāthaḥ :** phalitam āha—na caite iti | visargādānayoḥ sṛṣṭi-saṁhārayoḥ | daivam īśvaraḥ ||24||

—o)0(o—

**|| 4.11.25 ||**

sa eva viśvaṁ sṛjati sa evāvati hanti ca

athāpi hy anahaṅkārān nājyate guṇa-karmabhiḥ ||

**śrīdharaḥ :** tathāpi nirlepatām āha—sa eveti ||25||

**krama-sandarbhaḥ :** *na vyākhyātam.*

**viśvanāthaḥ :** tathāpi tasya nirlepatām paśyety āha—sa eveti ||25||

—o)0(o—

**|| 4.11.26 ||**

eṣa bhūtāni bhūtātmā bhūteśo bhūta-bhāvanaḥ

sva-śaktyā māyayā yuktaḥ sṛjaty atti ca pāti ca ||

**śrīdharaḥ :** anahaṅkāratve hetum āha—eṣa iti ||26||

**krama-sandarbhaḥ :** kathaṁ sṛjati ? ity-ādau tatrāha—eṣa iti | bhūtasyātmā kāraṇam | īśo niyāmakaḥ | bhāvanas tat-tad-rūpatā-prāpakaś ca | tatra hetuḥ—svarūpa-śaktyā māyayā ca yuktaḥ | bahiraṅga-śakti-māyā-kārye tasyāhaṅkāratvaṁ ca yojitam ||26||

**viśvanāthaḥ :** anahaṅkāratve hetum āha—eṣa iti | sva-śaktyā māyayā yukta iti māyayā bahiraṅgatvena svarūpa-śaktitvābhāvāt tat-kāryeṣu tasya nāhaṅkāro bhavatīti bhāvaḥ ||26||

—o)0(o—

**|| 4.11.27 ||**

tam eva mṛtyum amṛtaṁ tāta daivaṁ

sarvātmanopehi jagat-parāyaṇam |

yasmai baliṁ viśva-sṛjo haranti

gāvo yathā vai nasi dāma-yantritāḥ ||

**śrīdharaḥ :** satyam īśvara eva kartā, tathāpy ahaṅkārādi mayā na tyaktuṁ śakyam iti cet, ata āha—tam eveti caturbhiḥ | mṛtyum abhaktānāṁ, bhaktānāṁ tv amṛtam | upehi śaraṇaṁ gaccha | tam evety avadhāraṇe hetuḥ—yasmai nasi nāsikāyāṁ dāmabhir baddhā gāva iva viśva-sṛjo’pi dāmabhir yantritā baddhāḥ santo baliṁ haranti | tat-kāritaṁ karma kurvantīty arthaḥ ||27||

**krama-sandarbhaḥ :** *na vyākhyātam.*

**viśvanāthaḥ :** nanv evaṁ tvayā prabodhito’py ahaṅkāraṁ tyaktuṁ na prabhavāmīty ata āha—tam eveti caturbhiḥ | upaihi prapadyasva tat-prapattiṁ vinā jñānenāhaṅkārāpagamo duḥśakya iti bhāvaḥ ||27||

—o)0(o—

**|| 4.11.28 ||**

yaḥ pañca-varṣo jananīṁ tvaṁ vihāya

mātuḥ sapatnyā vacasā bhinna-marmā |

vanaṁ gatas tapasā pratyag-akṣam

ārādhya lebhe mūrdhni padaṁ tri-lokyāḥ ||

**śrīdharaḥ :** tad ārādhanaṁ ca tava suśakam evety āha—yaḥ pañca-varṣaḥ sa tvaṁ yam ārādhya tri-lokyā mūrdhni padaṁ sthānaṁ lebhe labdhavān asi | idānīṁ tam evānvicchāvalokayety uttareṇānvayaḥ | pratyañci akṣāṇi yasmin | kriyā-viśeṣaṇaṁ vā ||28||

**krama-sandarbhaḥ :** ya ity atra yo lebhe sa tvam upehīti pūrveṇaivānvayaḥ ||28||

**viśvanāthaḥ :** tvaṁ tu taṁ prapanno mat-kula-padmam evāsīty āha—ya iti | pratyañci akṣāṇi yogināṁ yasmiṁs tam ||28||

—o)0(o—

**|| 4.11.29 ||**

tam enam aṅgātmani mukta-vigrahe

vyapāśritaṁ nirguṇam ekam akṣaram |

ātmānam anviccha vimuktam ātma-dṛg

yasminn idaṁ bhedam asat pratīyate ||

**śrīdharaḥ :** hariṁ dhyāyantaṁ pratyāha—he aṅga dhruva ! mukta-virodhe ātmani manasi vyapāśritam avasthitam ātma-dṛk pratyag-dṛṣṭiḥ san | ayaṁ bhedo yasmiṁs tad idaṁ bhedam asad eva viśvaṁ yasmin pratīyate ||29||

**krama-sandarbhaḥ :** ātmānaṁ paramātmānaṁ yasmin sphurite sati | asad apuruṣārtham idaṁ nedam asat pratīkṣate iti citsukhaḥ | anubhavād idaṁ yukty-asahatvān nedam iti ||29||

**viśvanāthaḥ :** tam eva sampraty api anviccha | alaṁ tava vyāvahārika-bhadrābhadra-bhāvanayeti bhāvaḥ | na ca tatrānyeṣām iva tava prayāsa ity āha—ātmani tan-manasi mukta-vigrahe nirvirodhe viśeṣeṇa vātsalyāt kṛta-nivāsam | ātma-dṛk pratyag-dṛṣṭiḥ san | yasmin anviṣṭe sati ime śatru-mitrādayo bhedā yatra tad idaṁ bhedaṁ jagat asat abhadram arocakam eva pratīyate ||29||

—o)0(o—

**|| 4.11.30 ||**

tvaṁ pratyag-ātmani tadā bhagavaty ananta

ānanda-mātra upapanna-samasta-śaktau |

bhaktiṁ vidhāya paramāṁ śanakair avidyā-

granthiṁ vibhetsyasi mamāham iti prarūḍham ||

**śrīdharaḥ :** tad anveṣaṇa-phalam āha—tvaṁ tadā’nveṣaṇa-kāla eva ||30||

**sanātana-gosvāmī:** ātmānam anviccha vimuktam ātma-dṛk [bhā.pu. 4.11.29] iti pūrvam uktaṁ tad-anveṣaṇa-phalam āha—tvam iti | tadānveṣaṇa-kāla eva, pratyag-ātmani paramātmani sarvāntaryāmiṇīty arthaḥ | anante aparicchinne, ānanda-mātre sukha-ghana-muktau bhagavati śrī-kṛṣṇe, paramāṁ niṣkāmāṁ viśuddhāṁ vā, śanakair vidhāyeti parama-bhakter duṣkaratayā krameṇaiva tat-siddheḥ | yad vā, śanakaiḥ ciraṁ krameṇa yo’vidyā-rūpo granthiḥ, tam iti durbhedyatoktā |

nanu tādṛśasya tadaiva kathaṁ vibhedo ghaṭate ? tatrāha—upapannāḥ sampannāḥ samastāḥ śaktayo yasmin | yad vā, upapannānāṁ prapannānāṁ samastāḥ śaktayo yasmāt tasminn iti | evaṁ pratyag-ātmādi-bhagavan-māhātmyājñānena pūrvaṁ niṣkāma-bhaktyaiva raṇād ahaṅkārādy-anapagamena vaireṇa kuverānucarās tvayā ghātitā iti śrī-dhruvaṁ prati mano-vākyābhiprāyaḥ | sa ca kevalaṁ śrī-śiva-sakhānuga-rakṣārtham eva vibhīṣikayānyathābhāsata ity ūhyam | yathā kathañcid bhaktyā mukter api susiddheḥ ||30|| (ha.bha.vi. 11.562)

**krama-sandarbhaḥ :** *na vyākhyātam.*

**bhagavat-sandarbhaḥ (1):** evaṁ cānanda-mātraṁ viśeṣyaṁ samastāḥ śaktayo viśeṣaṇāni viśiṣṭo bhagavān ity āyātam ||30||

**viśvanāthaḥ:** tadā pañca-varṣa-vayasi kim idaṁ smarasīty arthaḥ | avidyā-granthiṁ bibhetsyasi | abhijñā-vacane luḍ iti bhūta-kāla eva lṛṭ vyabhina ity arthaḥ ||30||

—o)0(o—

**|| 4.11.31 ||**

saṁyaccha roṣaṁ bhadraṁ te pratīpaṁ śreyasāṁ param

śrutena bhūyasā rājann agadena yathāmayam ||

**śrīdharaḥ :** upadeśa-sāram āha—saṁyaccheti dvābhyām | pratīpaṁ prati-kūlam | agadenauṣadhena yathā rogaṁ niyacchati ||31||

**krama-sandarbhaḥ :** *na vyākhyātam.*

**viśvanāthaḥ :** tad api vyāvahārika-lokam anukurvaṁs tvaṁ tādṛśe’pi bhrātari praṇayaṁ loke praṇayan bahir evaṁ roṣaṁ dhatse yam ājñayā tam api saṁyaccha | śrutena mad-upadeśa-vākyena agadena auṣadhena āmayam iveti | tādṛśānāṁ bhaktānāṁ loke pratiṣṭhā prakhyāpanam apy eko roga eveti bhāvaḥ ||31||

—o)0(o—

**|| 4.11.32 ||**

yenopasṛṣṭāt puruṣāl loka udvijate bhṛśam |

na budhas tad-vaśaṁ gacched icchann abhayam ātmanaḥ ||

**śrīdharaḥ :** yena roṣeṇopasṛṣṭād vyāptāt ||32||

**krama-sandarbhaḥ :** *na vyākhyātam.*

**viśvanāthaḥ :** nītim āha—yena roṣeṇa upasṛṣṭāt vyāptāt ||32||

—o)0(o—

**|| 4.11.33 ||**

helanaṁ giriśa-bhrātur dhanadasya tvayā kṛtam

yaj jaghnivān puṇya-janān bhrātṛ-ghnān ity amarṣitaḥ ||

**śrīdharaḥ :** anyac ca tvayā kāryam ity āha—helanam iti dvābhyām | yad yataḥ | jaghnivān ghātitavān ||33||

**krama-sandarbhaḥ :** jaghnivān iti yat tad eva helanaṁ kṛtam ity anvayaḥ | bhrātṛ-ghnā iti vā svāmi-pāṭhaḥ | mahatām iti śrī-rudrādy-apekṣayā bahutvam ||33||

**viśvanāthaḥ :** vaiṣṇavasya tavānaucityaṁ śṛṇv ity āha—helanam iti | jaghnivān iti yat tad eva helanam ity anvayaḥ | iti-śabdaḥ samāpty-arthakaḥ | sarvānte vā deyaḥ ||33||

—o)0(o—

**|| 4.11.34-35 ||**

taṁ prasādaya vatsāśu sannatyā praśrayoktibhiḥ

na yāvan mahatāṁ tejaḥ kulaṁ no’bhibhaviṣyati ||

evaṁ svāyambhuvaḥ pautram anuśāsya manur dhruvam

tenābhivanditaḥ sākam ṛṣibhiḥ sva-puraṁ yayau ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

ekādaśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ

caturtha-skandhe dhruva-carite manu-vākyaṁ

nāmaikādaśo’dhyāyaḥ |

|| 4.11 ||

**(4.12)**

### atha dvādaśo’dhyāyaḥ |

## dhruva-caritaṁ nāma

**|| 4.12.1 ||**

**maitreya uvāca—**

dhruvaṁ nivṛttaṁ pratibuddhya vaiśasād

apeta-manyuṁ bhagavān dhaneśvaraḥ |

tatrāgataś cāraṇa-yakṣa-kinnaraiḥ

saṁstūyamāno nyavadat kṛtāñjalim ||

**śrīdharaḥ :**

dvādaśe dhana-denābhi- nanditaḥ puram āgataḥ |

yajñair iṣṭvā hareḥ sthānam āruroheti kīrtyate ||

vaiśasād vadhāt | nivṛttaṁ jñātvā ||1||

**krama-sandarbhaḥ :** *na vyākhyātam.*

**viśvanāthaḥ :**

dvādaśe dhanadāl labdha-varo gatvā purīm harim |

yajñair iṣṭvā virajyāgāt sa-śarīro hareḥ padam ||

vaiśasād vadhāt ||1||

—o)0(o—

**|| 4.12.2 ||**

**dhanada uvāca—**

bho bhoḥ kṣatriya-dāyāda parituṣṭo’sāmānyādhikaraṇi te’nagha |

yat tvaṁ pitāmahādeśād vairaṁ dustyajam atyajaḥ ||

**śrīdharaḥ :** he kṣatriya-dāyāda kṣatriya-putra ! atyajaḥ tyaktavān asi ||2||

**krama-sandarbhaḥ :** bho bho ity-ādikā devatābhimānoktayaḥ ||2||

**viśvanāthaḥ :** *na vyākhyātam.*

—o)0(o—

**|| 4.12.3 ||**

na bhavān avadhīd yakṣān na yakṣā bhrātaraṁ tava |

**kāla eva hi bhūtānāṁ prabhur apyaya-bhāvayoḥ ||**

**śrīdharaḥ :** na ca vairasya kāraṇam astīty āha—na bhavān iti | apyaya-bhāvayor mṛtyu-janmanoḥ ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.12.4 ||**

**tvam ity apārthā dhīr ajñānāt puruṣasya hi |**

**svāpnīvābhāty atad-dhyānād yayā bandha-viparyayau ||**

**madhvaḥ :** parameśvaraṁ vināhaṁ tvaṁ karteti bhrāntiḥ |

nāhaṁ kartā na kartā tvaṁ kartā yas tu sadā prabhuḥ || iti mokṣa-dharme |

viparyayo duḥkhādi sukhādi-rūpasya ||4||

**śrīdharaḥ :** kathaṁ tarhy ahaṁ hantety-ādi-buddhiḥ ? tatrāha—tvam iti | ābhāti prakāśate | jāyata ity arthaḥ | atas tad-dhyānād dehānusandhānāt | yayā dhiyā bandhaḥ | viparyayo duḥkhādiḥ ||4||

**krama-sandarbhaḥ :** ajñānad upādhy-abhimānād eva yā ahaṁ tvam iti dhīḥ, sā’pārthaiva | atad-dhyānād ity atra anudhyānād iti citsukhaḥ ||4||

**viśvanāthaḥ :** atad-dhyānād dehānusandhānāt bandhaḥ saṁsāraś ca | tato jñānānanda-mayasya jīvātmano viparyayo’jñāna-duḥkhādikaś ca tau ||4||

—o)0(o—

**|| 4.12.5-6 ||**

tad gaccha dhruva bhadraṁ te bhagavantam adhokṣajam |

**sarva-bhūtātma-bhāvena sarva-bhūtātma-vigraham ||**

bhajasva bhajanīyāṅghrim abhavāya bhava-cchidam |

**yuktaṁ virahitaṁ śaktyā guṇa-mayyātma-māyayā ||**

**madhvaḥ :** ātma-sāmarthyākhyayā śaktyā yuktam | guṇa-mayyā virahitam ||6||

**śrīdharaḥ :** tat tasāmānyādhikaraṇād gaccha gatvā ca bhagavantaṁ bhajasvety uttareṇānvayaḥ | sarva-bhūtātmako vigraho yasya ||5|| bhajanīyāv aṅghrī yasya tam | guṇa-mayyā śaktyā yuktam | kiṁ tattvataḥ ? na ātma-māyayā | atas tattvatas tayā virāhitam | yad vā, śakty-ātma-māyayā yuktaṁ virahitaṁ ca saguṇa-nirguṇa-bhedena ||6||

**krama-sandarbhaḥ :** tad iti yugmakam | sarva-bhūtānām ātma-rūpo vigraho yasya tam iti vigrahasyaiva parama-tattva-rūpatvāt | śaktyā svarūpa-bhūtayā mukhya-śaktyā yuktaṁ tri-guṇa-mayyā svātmādhīna-māyayā virahitaṁ svāśrayayāpi tayā na spṛṣṭam ity arthaḥ ||5-6||

**viśvanāthaḥ :** sarveṣu bhūteṣu ātmanaḥ svasyeva bhāvo bhāvanā tena | sarva-bhūtāni ātma-vigrahe yasya tam | abhavāya nāsti bhavo yasmāt taṁ viṣṇuṁ prāptuṁ māyāyāḥ sva-śaktitvād yuktaṁ svarūpa-bhūtatvābhāvād virahitam ||5-6||

—o)0(o—

**|| 4.12.7 ||**

**vṛṇīhi kāmaṁ nṛpa yan mano-gataṁ**

**mattas tvam auttānapade’viśaṅkitaḥ |**

**varaṁ varārho’mbuja-nābha-pādayor**

**anantaraṁ tvāṁ vayam aṅga śuśruma ||**

**madhvaḥ :** nirantaraṁ bhagavat-pāda-manasā ||7||

**śrīdharaḥ :** kāmam asaṅkocena | aviśaṅkito nirbhayaḥ | anantaram atinikaṭam ||7||

**krama-sandarbhaḥ :** vṛṇīhīti padyaṁ vyākhyeyam ||7||

**viśvanāthaḥ :** anantaram avyavadhānam atinikaṭam ity arthaḥ ||7||

—o)0(o—

**|| 4.12.8 ||**

**maitreya uvāca—**

**sa rāja-rājena varāya codito**

**dhruvo mahā-bhāgavato mahā-matiḥ |**

**harau sa vavre ñcalitāṁ sāmānyādhikaraṇṛtiṁ yayā**

**taraty ayatnena duratyayaṁ tamaḥ||**

**śrīdharaḥ :** sa varāya codita ity anuvāda-rūpaṁ pṛthag-vākyam | ataḥ sa vavra iti tac chabdasyāpaunaruktyam ||8||

**caitanya-mata-mañjuṣā :** sa rājarājenety-ādi | harau śrī-kṛṣṇe pragāḍha-ratimān eva, tathāpi yakṣa-vadhādinā jātaṁ bahirmukhatvaṁ manvāno manu-vacasāpi jāta-nirvedaḥ punar acalāṁ bhaktiṁ vavre iti bhāvaḥ ||8||

**krama-sandarbhaḥ :** mahābhāgavato’pi acalāṁ sāmānyādhikaraṇṛtiṁ vavra iti | na yāvan mahatāṁ teja ity-ādi-pitāmaha-vākyād bhagavat-sāmānyādhikaraṇaraṇādau vighnam āśaṅkyeti bhāvaḥ ||8||

**viśvanāthaḥ :** rājñā saha vartamāneṣu sarveṣu lokeṣu rājata iti sa rāja-rājaḥ kuveraḥ, tena ||8||

—o)0(o—

**|| 4.12.9 ||**

**maitreya uvāca—**

**tasya prītena manasā tāṁ dattvaiḍaviḍas tataḥ |**

**paśyato’ntardadhe so’pi sva-puraṁ pratyapadyata ||**

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** aiḍaviḍaḥ kuveraḥ ||9||

—o)0(o—

**|| 4.12.10 ||**

**athāyajata yajñeśaṁ kratubhir bhūri-dakṣiṇaiḥ |**

**dravya-kriyā-devatānāṁ karma karma-phala-pradam ||**

**madhvaḥ :** dravya-kriyā-devatānāṁ viṣayam | akarma-phala-pradaṁ mokṣa-pradām ||10||

**śrīdharaḥ :** dravya-kriyā-devatānāṁ karma-sādhyaṁ phala-rūpaṁ karma-phala-pradaṁ cety arthaḥ ||10||

**krama-sandarbhaḥ :** dravya-kriyā-devatām iti | dravyādy-ātmakasya yajñasyety arthaḥ ||10||

**viśvanāthaḥ :** dravya-kriyā-devatā-sambandhi-karma-pradaṁ karma-phala-pradaṁ ceti sa eva karma kārayati, sa eva karma-phalaṁ bhojayatīty arthaḥ ||10||

—o)0(o—

**|| 4.12.11 ||**

sarvātmany acyute’sarve tīvraughāṁ bhaktim udvahan |

**dadarśātmani bhūteṣu tam evāvasthitaṁ vibhum ||**

**madhvaḥ :** viśvaḥ pūrṇas tathā sarvaḥ samastaś cābhidhīyata ity abhidhānam ||11||

**śrīdharaḥ :** sarvasyātmani | asarve sarvopādhi-vivarjite ||11||

**krama-sandarbhaḥ :** *na vyākhyātam.*

**viśvanāthaḥ :** rājāno hi deva-brāhmaṇādi-santarpakān kratūn kurvanti | tān vinā na rājñaḥ vyavahāra-siddhir iti tad-anurodhenaiva tasya yajñādi-karma-karaṇaṁ sva-pratimūrti-dvāraiva | vastutas tu sa svayam avakāśam eva karmaṇi naiva labhata ity āha | sarvātmani atha cāsarve sarva-vyatirikta-svarūpe ātmany antaḥ-karaṇe sarva-bhūteṣu bahir api tad-dhyāna-paripākāt sphūrtyā dadarśa ||11||

—o)0(o—

**|| 4.12.12 ||**

tam evaṁ śīla-sampannaṁ brahmaṇyaṁ dīna-vatsalam |

**goptāraṁ dharma-setūnāṁ menire pitaraṁ prajāḥ ||**

*na katamenāpi vyākhyātam.*

—o)0(o—

**|| 4.12.13 ||**

**ṣaṭ-triṁśad-varṣa-sāhasraṁ śaśāsa kṣiti-maṇḍalam |**

**bhogaiḥ puṇya-kṣayaṁ kurvann abhogair aśubha-kṣayam ||**

**śrīdharaḥ :** bhogair aiśvaryādibhiḥ | abhogair yajñādy anuṣṭhānaiḥ ||13||

**krama-sandarbhaḥ :** bhogair ity-ādikaṁ lokānukaraṇa-mātraṁ māyayā ||13||

**viśvanāthaḥ :** abhogair vrata-niyamādibhir aśubha-kṣayaṁ kurvan kartum icchann ity arthaḥ | atra tum-arthe śatṛ-pratyayaḥ | tumuni ca sarvatra icchater ākṣepa-labdha eva bhavati, yathā devadatto bhoktuṁ vrajatīty atra bhoktum icchan vrajatīty-artho labhyate iti tasya puṇya-pāpa-kṣaya-cikīrṣā dainyenaiva | vastutas tu utpanna-prematvāt tasya puṇya-pāpe naiva staḥ ||13||

—o)0(o—

**|| 4.12.14 ||**

evaṁ bahu-savaṁ kālaṁ mahātmāvicalendriyaḥ |

**tri-vargaupayikaṁ nītvā putrāyādān nṛpāsanam ||**

**śrīdharaḥ :** bahavaḥ savā yāgāḥ saṁvatsarā vā yasāmānyādhikaraṇin, taṁ kālaṁ tri-varga-sādhakaṁ nītvā | avicalāni saṁyatānīndriyāṇi yasya ||14||

**krama-sandarbhaḥ :** avicalāni vipariṇāmādi-rahitāni indriyāṇi yasya ||14||

**viśvanāthaḥ :** bahavaḥ saṁvatsarā yatra taṁ trivargopayoginaṁ kālaṁ nītvā gamá ||14||

—o)0(o—

**|| 4.12.15 ||**

manyamāna idaṁ viśvaṁ māyā-racitam ātmani |

**avidyā-racita-svapna-gandharva-nagaropamam ||**

**madhvaḥ :** anyathātvāt kṣipra-nāśāj jagat svapnādivat smṛtam |

vartamānaṁ niyatyaiva sadaiva paramātmai || iti vārāhe |

mahāmāyety avidyeti niyatir mohinīti ca |

prakṛtir vāsanety evaṁ tavecchānanta kathyate || iti skānde ||15||

**śrīdharaḥ :** idaṁ dehādi bhagavan-māyayātmani svasāmānyādhikaraṇin racitaṁ manyamānaḥ | atrāvidyāsṛṣṭiṁ dṛṣṭāntayati | avidyā-raciteti ||15||

**krama-sandarbhaḥ :** manyeti yugmakam | māyayā racitam adhyastam | ātmā svapatyeti citsukhaḥ | asavaḥ prāṇāḥ ||15||

**viśvanāthaḥ :** idaṁ māyā-racitaṁ māyā-racitatvāt satyam api ātmani yā avidyā tayā racitaiḥ svapna-gandharva-nagaraiḥ sahopayā yasya tat asatyam ivānubhavann ity arthaḥ ||15||

—o)0(o—

**|| 4.12.16 ||**

ātma-stry-apatya-suhṛdo balam ṛddha-kośam

**antaḥ-puraṁ parivihāra-bhuvaś ca ramyāḥ |**

bhū-maṇḍalaṁ jaladhi-mekhalam ākalayya

**kālopasṛṣṭam iti sa prayayau viśālām ||**

**śrīdharaḥ :** ātmā dehaḥ | ātmādi māyikam api punaḥ kālenopasṛṣṭam anityam ākalayya vicintya | viśālāṁ badarikāśramam ||16||

**krama-sandarbhaḥ :** *na vyākhyātam.*

**viśvanāthaḥ :** ātmā dehaḥ | tad-ādikam sarvaṁ kālenopasṛṣṭam grastam ākalayya viśālāṁ badarikāśramam yayau ||16||

—o)0(o—

**|| 4.12.17 ||**

tasyāṁ viśuddha-karaṇaḥ śiva-vār vigāhya

baddhvāsanaṁ jita-marun manasāhṛtākṣaḥ |

sthūle dadhāra bhagavat-pratirūpa etad

dhyāyaṁs tad avyavahito vyasṛjat samādhau ||

**madhvaḥ :** sthūle pātālādike | śilāvat pratimaiṣā hi viṣṇur loka-caturdaśīti ca ||17||

**śrīdharaḥ :** tatra tat-kṛtam aṣṭāṅga-yogam āha | tasyāṁ śivaṁ vāḥ udakaṁ vigāhya praviśyeti snānādi-niyamā uktāḥ | viśuddha-karaṇa iti śamādayo yamāḥ | āsanādīni sphuṭam evoktāni | jito marut prāṇo yena | āhṛtāny akṣāṇi yena | bhagavataḥ pratinidhi-bhūte sthūle virāḍ-rūpe etan mano dadhāra | dhyāyann avyavahito dhyātṛ-dhyeya-bheda-śūnyaḥ san samādhau sthitas tat sthūlaṁ vyasṛjat ||17||

**caitanya-mata-mañjuṣā :** tasyāṁ viśuddhety-ādi | tasyāṁ viśālāyāṁ vadaryāṁ śvarāḥ puṇya-jalaṁ vigāhya viśuddha-karaṇaḥ san āsanaṁ baddvā jita-marut jita-prāṇaḥ kṛta-.prakṛta iti sthūle virāḍ-rūpe’kṛtānya-dattāny akṣāṇi indriyāṇi yena sa tathā san bhagavat-pratirūpe sākṣā-dṛṣṭasya bhagavataḥ pratibimbe mano-maye etan mano dadhāra | tad-avyavahitaḥ san tena bhagavat-pratibimbena saha vyavadhāna-rahitaḥ san manasā dhyāyan sarvhau sati taṁ sarvhiṁ vyasṛjat |

yad vā, etad ity āvartanīyam | etan manaḥ pratibimbite bhagavati dadhānaḥ sarvhau sarvha-viṣaye vyasṛjat | sarvhito’pi dhyāna-sukhasya parama-rahasyatvāt ||17||

**krama-sandarbhaḥ :** *na vyākhyātam.*

**viśvanāthaḥ :** viśuddha-karaṇa ity-ādīni yamādy-aṣṭāṅgāni bhagavat-pratirūpe pratinidhi-bhūte virāḍ-rūpe dadhāra dhāraṇām akarot | etad-dhyāyann avyavahitaḥ bhagavat-svarūpe vyavadhāna-śūnyaḥ san sarvhau sthitaḥ tat sthūlaṁ vyasṛjat ||17||

—o)0(o—

**|| 4.12.18 ||**

bhaktiṁ harau bhagavati pravahann ajasram

ānanda-bāṣpa-kalayā muhur ardyamānaḥ|

viklidyamāna-hṛdayaḥ pulakācitāṅgo

nātmānam asāmānyādhikaraṇarad asāv iti mukta-liṅgaḥ ||

**śrīdharaḥ :** evam ajasram nityaṁ harau bhaktiṁ prakarṣeṇa vahann asau dhruvo’ham ity ātmānaṁ na sasāmānyādhikaraṇāra | yato mukta-liṅgas tyakta-śarīrābhimānaḥ | tatra hetavaḥ—ānanda-bāṣpasya kalayā bindu-pravāheṇābhibhūyamānaḥ | viklidyamānaṁ dravad-dhṛdayaṁ yasya | pulakair vyāptāṅgaḥ ||18||

**caitanya-mata-mañjuṣā :** ata āha—bhaktiṁ harau bhagavatīty-ādi | ānanda-bāṣpa-kalayā muhur ardyamānatvaṁ viklidyamāna-hṛdayatvaṁ ca sarvhau dhyāna-tyāge sati na saṅgacchate ||18||

**krama-sandarbhaḥ :** *na vyākhyātam.*

**viśvanāthaḥ :** etac ca sarvaṁ tatratyānāṁ yogināṁ sad-ācāra-sammānārthaṁ dvi-tra-dinam evānurodhena cakāra | vastutas tu yoge tasyāvakāśa eva nāstīty āha—bhaktim iti | iti hetor eva mukta-liṅgas tyakta-dehābhimānaḥ, na tu yogād dhetor iti | gārhasthye karma-yogo vairāgye’ṣṭāṅga-yogaś ca tasya loka-pradarśanārthaka eva babhūveti bhāvaḥ ||18||

—o)0(o—

**|| 4.12.19 ||**

sa dadarśa vimānāgryaṁ nabhaso’vatarad dhruvaḥ |

vibhrājayad daśa diśo rākāpatim ivoditam ||

*na kenāpi vyākhyātam.*

—o)0(o—

**|| 4.12.20 ||**

tatrānu deva-pravarau catur-bhujau

śyāmau kiśorāv aruṇāmbujekṣaṇau |

sthitāv avaṣṭabhya gadāṁ suvāsasau

kirīṭa-hārāṅgada-cāru-kuṇḍalau ||

**śrīdharaḥ :** anv anantaraṁ deva-pravarau dadarśety anuṣaṅgaḥ | gadām avaṣṭabhya sthitau | kirīṭādibhiḥ sahite cāruṇī kuṇḍale yayoḥ ||20||

**krama-sandarbhaḥ :** *na vyākhyātam.*

**viśvanāthaḥ :** tatra vimāne anu anantaraṁ deva-pravarau dadarśa ||20||

—o)0(o—

**|| 4.12.21 ||**

vijñāya tāv uttamagāya[[8]](#footnote-8)-kiṅkarāv

abhyutthitaḥ sādhvasa-visāmānyādhikaraṇṛta-kramaḥ |

nanāma nāmāni gṛṇan madhudviṣaḥ

pārṣat-pradhānāv iti saṁhatāñjaliḥ ||

**śrīdharaḥ :** uttama-gāyaḥ puṇya-ślokas tasya kiṅkarau tau vijñāya madhudviṣaḥ pārṣat-pradhānāv iti hetoḥ | sādhvasena sambhrameṇa visāmānyādhikaraṇṛta-pūjā-kramaḥ kevalaṁ tasya nāmāni gṛṇan nanāma ||21||

**krama-sandarbhaḥ :** *na vyākhyātam*[[9]](#footnote-9) *|*

**viśvanāthaḥ :** sādhvasena sambhrameṇa visāmānyādhikaraṇṛta-pūjā-kramaḥ kevalaṁ tasya nāmāni « jaya nārāyaṇa ! jaya gopāla ! jaya govinda ! » ity ādy uccārayan nanāma ||21||

—o)0(o—

**|| 4.12.22 ||**

taṁ kṛṣṇa-pādābhiniviṣṭa-cetasaṁ

baddhāñjaliṁ praśraya-namra-kandharam|

sunanda-nandāv upasṛtya sasāmānyādhikaraṇitaṁ

pratyūcatuḥ puṣkaranābha-sammatau ||

*na kenāpi vyākhyātam |*

—o)0(o—

**|| 4.12.23-24 ||**

**sunanda-nandāv ūcatuḥ—**

bho bho rājan subhadraṁ te vācaṁ no’vahitaḥ śṛṇu |

yaḥ pañca-varṣas tapasā bhavān devam atītṛpat ||

tasyākhila-jagad-dhātur āvāṁ devasya śārṅgiṇaḥ |

pārṣadāv iha samprāptau netuṁ tvāṁ bhagavat-padam ||

**śrīdharaḥ :** subhadram iti sa-śarīrasyaiva viṣṇu-padārohābhiprāyam | atītṛpat tarpitavān | āvāṁ tasya pārṣadau ||23-24||

**krama-sandarbhaḥ :** bho bho ity ardhakam | yaṁ pañceti sārdhakam ||23-24||

**viśvanāthaḥ :** subhadraṁ ta iti saśarīrasyaiva viṣṇoḥ padārohaṇābhiprāyam ||23-24||

—o)0(o—

**|| 4.12.25 ||**

sudurjayaṁ viṣṇu-padaṁ jitaṁ tvayā

yat sūrayo’prāpya vicakṣate param |

ātiṣṭha tac candra-divākarādayo

graharkṣa-tārāḥ pariyanti dakṣiṇam ||

**madhvaḥ :** śiśumāro dhruvaś caiva saṁsthitau yat-pure sadā |

tat paśyanti na yānty anye lokaṁ yānti surān vinā ||25||

**śrīdharaḥ :** sudurjayatve hetuḥ, sūrayaḥ sapta-rṣayo’pi yad aprāpya kevalam adhaḥ-sthitāḥ paśyanti, yac candrādayaḥ pradakṣiṇaṁ yathā bhavety evaṁ parikrāmanti tad ātiṣṭhādhitiṣṭha ||25||

**krama-sandarbhaḥ :** sudurjayam iti | yad aprāpyaiva paraṁ brahmānveṣayanti, na tu tat prāpyāpi | tasyaiva para-brahma-rūpatvāt sūryādīnāṁ svagatyā vāmāvartatve’pi prāptiḥ pariyanti dakṣiṇam iti | jyotiś-cakra-gatyā vyapadiśyate—dhruva-padasya tad-asaktatvāt ||25||

**viśvanāthaḥ :** sūrayaḥ saptarṣayo’pi yad aprāpya kevalam adhaḥ-sthitāḥ paśyanti | candrādayaḥ dakṣiṇaṁ pariyanti pradakṣiṇīkurvanti ||25||

—o)0(o—

**|| 4.12.26 ||**

anāsthitaṁ te pitṛbhir anyair apy aṅga karhicit |

ātiṣṭha jagatāṁ vandyaṁ tad viṣṇoḥ paramaṁ padam ||

*na katamenāpi vyākhyātam.*

—o)0(o—

**|| 4.12.27 ||**

etad vimāna-pravaram uttamaśloka-maulinā |

upasthāpitam āyuṣmann adhiroḍhuṁ tvam arhasi ||

**śrīdharaḥ, viśvanāthaḥ :** āyuṣmann ity api sa-śarīra-yānābhiprāyam eva ||27||

**krama-sandarbhaḥ :** *na vyākhyātam.*

—o)0(o—

**|| 4.12.28 ||**

**maitreya uvāca**—

niśamya vaikuṇṭha-niyojya-mukhyayor

madhu-cyutaṁ vācam urukrama-priyaḥ |

kṛtābhiṣekaḥ kṛta-nitya-maṅgalo

munīn praṇamyāśiṣam abhyavādayat ||

**śrīdharaḥ :** madhu cyavate sravatīti madhu-cyut tām | pāṭhāntare, madhu cyutaṁ yasyāṁ tām, amṛta-srāviṇīm ity arthaḥ | kṛtaṁ nityaṁ karma maṅgalaṁ cālaṅkaraṇaṁ yena | abhyavādayad vādayām āsa ||28||

**krama-sandarbhaḥ :** *na vyākhyātam.*

**viśvanāthaḥ :** niyojyāḥ kiṅkarāḥ | madhu cyavate sravatīti madhu-cyut tāṁ, madhu-cyutam iti pāṭhe madhu-cyutaṁ yasyāṁ tām | abhyavādayat vācayāmāsa ||28||

—o)0(o—

**|| 4.12.29 ||**

parītyābhyarcya dhiṣṇyāgryaṁ pārṣadāv abhivandya ca |

iyeṣa tad adhiṣṭhātuṁ bibhrad rūpaṁ hiraṇmayam ||

**śrīdharaḥ :** tad eva rūpaṁ hiraṇmayaṁ prakāśa-bahulaṁ bibhrat sann iyeṣa aicchat ||29||

**krama-sandarbhaḥ :** tad evaṁ rūpaṁ hiraṇmayaṁ śuddha-sattva-tejo-viśeṣa-rūpam ||29||

**viśvanāthaḥ :** parītya vimānaṁ pradakṣiṇīkṛtya abhyarcā gandha-puṣpādibhir bhagavad-vimānāya nama iti sampūjya, tad eva svīyaṁ rūpaṁ hiraṇmayaṁ tejo-bahulaṁ bibhrat san āroḍhum aicchat ||29||

—o)0(o—

**|| 4.12.30 ||**

tadottānapadaḥ putro dadarśāntakam āgatam |

mṛtyor mūrdhni padaṁ dattvā ārurohādbhutaṁ gṛham ||

**śrīdharaḥ :** gṛhaṁ vimānam | ayaṁ bhāvaḥ—yadā dhruvo vimānam āroḍhum aicchat, tadā mṛtyur āgatya praṇamyovāca—”he mahā-rāja, mām aṅgīkuru |” uvāca dhruvaḥ—« svāgataṁ te, kṣaṇaṁ tāvad upaviśa |” evam uktvā dhruvo viṣṇoḥ sāmānyādhikaraṇaraṇaṁ kṛtvā mṛtyor mūrdhni padaṁ dattvā vimānāgryam āruroha ||30||

**krama-sandarbhaḥ, viśvanāthaḥ :** *na vyākhyātam.*

[atra 3.14.6-stha-padyaṁ draṣṭavyam.]

—o)0(o—

**|| 4.12.31 ||**

tadā dundubhayo nedur mṛdaṅga-paṇavādayaḥ |

gandharva-mukhyāḥ prajaguḥ petuḥ kusuma-vṛṣṭayaḥ ||

**śrīdharaḥ :** dīnāṁ hitvā katham agaṁ durgamaṁ tri-viṣṭapaṁ yāsyāmīty anvasāmānyādhikaraṇarat |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.12.32 ||**

sa ca svar-lokam ārokṣyan sunītiṁ jananīṁ dhruvaḥ |

anvasāmānyādhikaraṇarad agaṁ hitvā dīnāṁ yāsye tri-viṣṭapam ||

**śrīdharaḥ :** dīnaṁ hitvā katham agaṁ durgamaṁ tripiṣṭapaṁ yāsyāmīty anvasāmānyādhikaraṇarat ||32||

**caitanya-mata-mañjuṣā :** tasmin samaye mātuḥ smaraṇaṁ na mohakaram, api tu mātur upadeśād eva mamedaṁ saubhāgyam iti kṛtvā upadeṣṭṛtvenaiva tasyām ādara ity āha—sa ca svar-lokam ārokṣyann ity-ādi | svaḥ svargīyā lokās tair lokyata iti svar-loko viṣṇu-padam ||32||

**krama-sandarbhaḥ :** *na vyākhyātam.*

**viśvanāthaḥ :** agaṁ sarvāgamyaṁ tripiṣṭapaṁ viṣṇu-padam ||32||

—o)0(o—

**|| 4.12.33 ||**

iti vyavasitaṁ tasya vyavasāya surottamau |

darśayām āsatur devīṁ puro yānena gacchatīm ||

**śrīdharaḥ :** vyavasitam abhiprāyam | vyavasāya jñātvā ||33||

**krama-sandarbhaḥ :** devīṁ dhruvavad dhiraṇmaya-svarūpām ity arthaḥ ||33||

**viśvanāthaḥ :** vyavasitam abhiprāyam | vyavasāya jñātvā ||33||

—o)0(o—

**|| 4.12.34 ||**

tatra tatra praśaṁsadbhiḥ pathi vaimānikaiḥ suraiḥ |

avakīryamāṇo dadṛśe kusumaiḥ kramaśo grahān ||

**śrīdharaḥ :**

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.12.35 ||**

tri-lokīṁ deva-yānena so’tivrajya munīn api |

parastād yad dhruva-gatir viṣṇoḥ padam athābhyagāt ||

**śrīdharaḥ :** deva-yānena deva-mārgeṇa vimāneneti vā | munīn sapta-rṣīn api | tataḥ parastād yad viṣṇoḥ padāṁ tad abhyagāt | dhruvā gatir yasya saḥ ||35||

**krama-sandarbhaḥ :** *na vyākhyātam.*

**viśvanāthaḥ :** munīnāṁ saptarṣīn api | tataḥ parastāt yad viṣṇoḥ padaṁ tad abhyagāt | dhruvā gatir yasya saḥ ||35||

—o)0(o—

**|| 4.12.36 ||**

yad bhrājamānaṁ sva-rucaiva sarvato

lokās trayo hy anu vibhrājanta ete |

yan nāvrajan jantuṣu ye’nanugrahā

vrajanti bhadrāṇi caranti ye’niśam ||

**śrīdharaḥ :** yad bhrājamānam anu yasya rucā lokā vibhrājante | ye’nanugrahā niṣkṛpās te yan nāvrajan na gatavantaḥ ||36||

**krama-sandarbhaḥ :** *na vyākhyātam.*

**viśvanāthaḥ :** yad bhrajamānaṁ yat paścāt yasya rucā lokā vibhrājante ||36||

—o)0(o—

**|| 4.12.37 ||**

śāntāḥ sama-dṛśaḥ śuddhāḥ sarva-bhūtānurañjanāḥ |

yānty añjasācyuta-padam acyuta-priya-bāndhavāḥ ||

**śrīdharaḥ :** acyutaḥ priyo bāndhavo yeṣām ||37||

**krama-sandarbhaḥ :** acyuta eva priya-bāndhavo yeṣām | acyutasya padaṁ tat-sanāthaṁ lokam | acyuta-śabdāvṛttyā phalasya kenāpy aṁśena vyabhicāritvaṁ neti darśyate ||37||

**viśvanāthaḥ :** *na vyākhyātam.*

—o)0(o—

**|| 4.12.38-39 ||**

ity uttānapadaḥ putro dhruvaḥ kṛṣṇa-parāyaṇaḥ |

abhūt trayāṇāṁ lokānāṁ cūḍā-maṇir ivāmalaḥ ||

gambhīra-vego’nimiṣaṁ jyotiṣāṁ cakram āhitam |

yasāmānyādhikaraṇin bhramati kauravya meḍhyām iva gavāṁ gaṇaḥ ||

**śrīdharaḥ :** animiṣam analasaṁ jyotiṣāṁ cakraṁ yasāmānyādhikaraṇinn āhitam arpitaṁ sad bhramati | meḍhyām āhito gambhīra-vego gavāṁ gaṇa iva ||38-39||

**krama-sandarbhaḥ :** *na vyākhyātam.*

**viśvanāthaḥ :** animiṣaṁ jāgrad eva kāla-rūpaṁ gambhīra-vego gavāṁ gaṇa iva ||38-39||

—o)0(o—

**|| 4.12.40 ||**

mahimānaṁ vilokyāsya nārado bhagavān ṛṣiḥ |

ātodyaṁ vitudañ ślokān satre’gāyat pracetasām ||

**śrīdharaḥ :** ātodyaṁ vīṇāṁ vitudan vādayan pracetasāṁ brahma-satre bhagavan-māhātmya-prasaṅgena dhruva-mahima-pratipādana-parāṁs trīn ślokān agāyat ||40||

**caitanya-mata-mañjuṣā :** nārado hi mad-upadeśād ayam īdṛśo bhāgyavān abhūd ity ātmanas taṁ prati śiṣya-vātsalyāt priya-putrasya piteva mahimānaṁ gāyati sāmānyādhikaraṇety āha—mahimānaṁ vilokyety-ādi bahubhiḥ ||40||

**krama-sandarbhaḥ :** *na vyākhyātam.*

**viśvanāthaḥ :** ātodyaṁ vīṇāṁ vinudan vādayan ||40||

—o)0(o—

**|| 4.12.41 ||**

**nārada uvāca—**

nūnaṁ sunīteḥ pati-devatāyās

tapaḥ-prabhāvasya sutasya tāṁ gatim |

dṛṣṭvābhyupāyān api veda-vādino

naivādhigantuṁ prabhavanti kiṁ nṛpāḥ ||

**śrīdharaḥ :** nūnam iti | patir eva devatā yasyās tasyāḥ sutasya yas tapaḥ-prabhāvas tasya tāṁ gatiṁ phalam adhigantuṁ veda-vāda-śīlā brahma-rṣayo’pi naiva prabhavanti | abhyupāyān bhagavad-dharmān dṛṣṭvāpi | kiṁ punar nṛpāḥ ? ||41||

**krama-sandarbhaḥ :** nūnam iti | tāṁ gatiṁ dṛṣṭvāpi tasya abhyupāyān antaraṅga-sādhanāny apy adhigantuṁ deva-vādana-śīlā brahmarṣayo’pi naiva prabhavanti, kimuta tām | yadyapy evaṁ te’pi na tarhi kim-utatarāṁ nṛpā ity arthaḥ | dṛṣṭvābhyupāyāti iti citsukhaḥ ||41||

**viśvanāthaḥ :** tapaḥ-prabhāva-rūpasya sutasyatāṁ prasiddhāṁ patiṁ phalaṁ dṛṣṭvāpi tasyā abhyupāyān antaraṅga-sādhanāny apy adhigantuṁ na prabhavanti, kim uta tām | yady evaṁ te’pi, na | tarhi kim utatarāṁ nṛpā ity arthaḥ ||41||

—o)0(o—

**|| 4.12.42 ||**

yaḥ pañca-varṣo guru-dāra-vāk-śarair

bhinnena yāto hṛdayena dūyatā |

vanaṁ mad-ādeśa-karo ñjitaṁ prabhuṁ

jigāya tad-bhakta-guṇaiḥ parājitam ||

**śrīdharaḥ :** tapaḥ-prabhāvaṁ gatiṁ ca viśinaṣṭi dvābhyām | guru-dārāḥ pitṛ-patnī suruciḥ, tasyā vāk-śarair bhinnenāta eva dūyatā hṛdayena vanaṁ yātaḥ sann ajitam api yā jigāya vaśīkṛtavān ||42||

**krama-sandarbhaḥ :** *na vyākhyātam.*

**viśvanāthaḥ :** dūyatā dūyamānena ||42||

—o)0(o—

**|| 4.12.43 ||**

yaḥ kṣatra-bandhur bhuvi tasyādhirūḍham

anv ārurukṣed api varṣa-pūgaiḥ |

ṣaṭ-pañca-varṣo yad ahobhir alpaiḥ

prasādya vaikuṇṭham avāpa tat-padam ||

**śrīdharaḥ :** tasyādhirūḍhaṁ tena prāptaṁ padaṁ yo bhuvi kṣatra-bandhuḥ kṣatriyo bhavet, sa tam anu varṣa-samūhair apy āroḍhum icched api kim | tat saṅkalpo’py aśakyo dūrata ārohaṇam ity arthaḥ | kathaṁ-bhūtaṁ padam ? ṣaḍ vā pañca vā varṣāṇi yasya saḥ | alpair evāhobhir vaikuṇṭhaṁ prasādya yat tasya padam avāpa tat ||43||

**krama-sandarbhaḥ : “**yaḥ” ity atra “kaḥ” iti kvacit citsukha-sammataś ca, kintu svāmy-asammataḥ ||43||

**viśvanāthaḥ :** kṣatra-bandhuḥ kṣatriyottamo’pi tam apekṣya kṣatriyādhamo yaḥ tasya rūḍhaḥ padam anu paścād āroḍhum icchet sakiṁ varṣa-samūhair api ārohed iti śeṣaḥ | yad yasāmānyādhikaraṇāt ṣaḍ vā pañca vā varṣāṇi vayāṁsi yasyeti vayaḥ-śabdasya vṛttāv antarbhāvaḥ ||43||

—o)0(o—

**|| 4.12.44 ||**

**maitreya uvāca—**

etat te’bhihitaṁ sarvaṁ yat pṛṣṭo’ham iha tvayā |

dhruvasyoddāma-yaśasaś caritaṁ sammataṁ satām ||

**śrīdharaḥ :** uddāmam utkṛṣṭaṁ yaśo yasya ||44||

**krama-sandarbhaḥ :** etad iti yugmakam | yat pṛṣṭo’ham ity anusāreṇa dhruvasya caritam api pṛṣṭam ity avagantavyam ||44||

**viśvanāthaḥ :** *na vyākhyātam.*

—o)0(o—

**|| 4.12.45-46 ||**

dhanyaṁ yaśasyam āyuṣyaṁ puṇyaṁ svasty-ayanaṁ mahat |

svargyaṁ dhrauvyaṁ saumanasyaṁ praśasyam agha-marṣaṇam ||

śrutvaitac chraddhayābhīkṣṇam acyuta-priya-ceṣṭitam |

bhaved bhaktir bhagavati yayā syāt kleśa-saṅkṣayaḥ ||

**śrīdharaḥ :** dhanāder nimittam | dhrauvyaṁ dhruva-sthāna-prāpakam | praśasyaṁ praśaṁsārham | agha-marṣaṇaṁ pāpa-nāśanam |

acyuta-priyasya dhruvasya ceṣṭitaṁ śrutvā yo vartate tasya bhaktir bhavet |

**krama-sandarbhaḥ :** *na vyākhyātam.*

**viśvanāthaḥ :** dhanādi-kāmanāvatāṁ dhanyam ity ādi dhrauvyaṁ dhruva-sthāna-prāpakaṁ sumanaso devās tad-arhaṁ te’py etat śrotuṁ vaktuṁ cārhantīty arthaḥ śrutvā sthitasyeti śeṣaḥ ||45-46||

—o)0(o—

**|| 4.12.47 ||**

mahattvam icchatāṁ tīrthaṁ śrotuḥ śīlādayo guṇāḥ |

yatra tejas tad icchūnāṁ māno yatra manasvinām ||

**śrīdharaḥ :** tīrthaṁ mahattvāvāpti-sthānam | guṇā yatra bhavanti ||47||

**krama-sandarbhaḥ :** *na vyākhyātam.*

**viśvanāthaḥ :** tīrtham idaṁ kāraṇaṁ yatra śrute sati ||47||

—o)0(o—

**|| 4.12.48-49 ||**

prayataḥ kīrtayet prātaḥ samavāye dvi-janmanām |

sāyaṁ ca puṇya-ślokasya dhruvasya caritaṁ mahat ||

paurṇamāsyāṁ sinīvālyāṁ dvādaśyāṁ śravaṇe’thavā |

dina-kṣaye vyatīpāte saṅkrame’rkadine’pi vā ||

**śrīdharaḥ :** samavāye sabhāyām ||48||

**krama-sandarbhaḥ :** prayata iti yugmakam ||48-49||

**viśvanāthaḥ :** *na vyākhyātam.*

—o)0(o—

**|| 4.12.50 ||**

śrāvayec chraddadhānānāṁ tīrtha-pāda-padāśrayaḥ |

necchaṁs tatrātmanātmānaṁ santuṣṭa iti sidhyati ||

**madhvaḥ :** manasā paramātmānaṁ prati santuṣṭaḥ ||50||

**śrīdharaḥ :** necchan niṣkāmas tatra śravaṇe ātmanaivātmānaṁ prati saṁtuṣṭo bhavatīti hetoḥ siddhiṁ prāpnoti ||50||

**krama-sandarbhaḥ :** *na vyākhyātam.*

**viśvanāthaḥ :** śraddadhānānām iti dvitīyathārthe ṣaṣṭhī | necchan tad vetanaṁ kim api dravyaṁ na pratigṛhṇan | tatra hetuḥ—ātmānaṁ prati ātmanaiva santuṣṭaḥ | tatra śrāvaṇe mat-kathyamānāṁ kṛṣṇa-kathāṁ bhaktaḥ śraddhayā śṛṇotīty etad eva mama vetanam iti manyamāna iti | ata eva siddhiṁ prāpnoti ||50||

—o)0(o—

**|| 4.12.51 ||**

jñānam ajñāta-tattvāya yo dadyāt sat-pathe’mṛtam |

kṛpālor dīna-nāthasya devās tasyānugṛhṇate ||

**śrīdharaḥ :** kiṁ ca, sat-pathe bhagavan-mārge’mṛta-rūpaṁ jñānaṁ yo dadyāt ||51||

**krama-sandarbhaḥ :** jñānam iti | sat-pathe san-mārgāntar-mukha-jananāya | ya iti kvacin nāsti ||51||

**viśvanāthaḥ :** jīva-nistārakaṁ kim api jñānaṁ śrāvayata eva mahā-phalaṁ kim uta dhruva-caritam ity āha—jñāneti ||51||

—o)0(o—

**|| 4.12.52 ||**

idaṁ mayā te’bhihitaṁ kurūdvaha

dhruvasya vikhyāta-viśuddha-karmaṇaḥ |

hitvārbhakaḥ krīḍanakāni mātur

gṛhaṁ ca viṣṇuṁ śaraṇaṁ yo jagāma ||

**śrīdharaḥ :** dhruvasya caritaṁ mayā te’bhihitam | mātur gṛhaṁ ca hitvā |

**krama-sandarbhaḥ :** *na vyākhyātam.*

**viśvanāthaḥ :**

iti sārārtha-darśinyāṁ harṣiṇyāṁ bhakta-cetasām |

caturthe dvādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

dhruva-caritaṁ nāma dvādaśo’dhyāyaḥ |

|| 4.12 ||

(4.13)

### atha trayodaśo’dhyāyaḥ

## aṅga-pravrajyā nāma

**|| 4.13.1 ||**

**sūta uvāca—**

niśamya kauṣāraviṇopavarṇitaṁ

dhruvasya vaikuṇṭha-padādhirohaṇam |

prarūḍha-bhāvo bhagavaty adhokṣaje

praṣṭuṁ punas taṁ viduraḥ pracakrame ||

**śrīdharaḥ :**

evaṁ pañcabhir adhyāyair dhruva-caryā’nuvarṇitā |

athaikādaśabhiś citraṁ pṛthu-cāritram ucyate ||

tatra trayodaśe vaktuṁ pṛthor janma dhruvānvaye |

aṅgo vena-pitā putra-krauryād gata itīryate ||

prarūḍho bhāvo bhaktir yasya ||1||

**krama-sandarbhaḥ :** śrī-sūta uvāca śrī-śuka-deva-vāk śeṣatvena sthitaṁ svayam evāpūrayad ity arthaḥ ||1||

**viśvanāthaḥ :**

trayodaśe’ṅga-rājasya putreṣṭyā yaḥ suto’jani |

veṇas tasyātidaurātmyān nṛpo nirvidya nirgataḥ ||1||

—o)0(o—

**|| 4.13.2 ||**

**vidura uvāca—**

ke te pracetaso nāma kasyāpatyāni suvrata |

kasyānvavāye prakhyātāḥ kutra vā satram āsata ||

**śrīdharaḥ :** anvavāye vaṁśe ||2||

**krama-sandarbhaḥ :** *na vyākhyātam.*

**viśvanāthaḥ :** satre’gāyat pracetasām ity ākarṇya pṛcchati—ke te iti | anvavāye vaṁśe ||2||

—o)0(o—

**|| 4.13.3 ||**

manye mahā-bhāgavataṁ nāradaṁ deva-darśanam |

yena proktaḥ kriyā-yogaḥ paricaryā-vidhir hareḥ ||

**śrīdharaḥ :** nāradena pracetasāṁ satre varṇitāḥ kathāḥ praṣṭuṁ tan mahimānam āha—manya iti | devasya darśanaṁ yasya | hareḥ paricaryā-prakāraḥ kriyā-yogaḥ pañca-rātre proktaḥ ||2||

**krama-sandarbhaḥ :** mahā-bhāgavataṁ vaiṣṇava-sampradāya-guruṁ deva-darśanaṁ śrī-bhagavat-tattva-jñaṁ bhagavat-sarva-maṅgala-darśanaṁ ca | anukampeṣu bhagavad-anubhava-hetuṁ vā ||3||

**viśvanāthaḥ :** kriyā-yogaḥ paricaryā-prakāraḥ pañcarātro yena proktaḥ ||3|||

—o)0(o—

**|| 4.13.4 ||**

sva-dharma-śīlaiḥ puruṣair bhagavān yajña-pūruṣaḥ |

ijyamāno bhaktimatā nāradeneritaḥ kila ||

**śrīdharaḥ :** sva-dharma-śīlaiḥ puruṣaiḥ pracetobhiḥ ||4||

**krama-sandarbhaḥ :** tādṛśenāpi nāradeneḍitaḥ ||4||

**viśvanāthaḥ :** sva-dharma-śīlaiḥ pracetobhiḥ | ijyamāna īḍita iti ijyaiveḍiteti bhāvaḥ ||4||

—o)0(o—

**|| 4.13.5 ||**

yās tā devarṣiṇā tatra varṇitā bhagavat-kathāḥ |

mahyaṁ śuśrūṣave brahman kārtsnyenācaṣṭum arhasi ||

*na katamena vyākhyātam.*

—o)0(o—

**|| 4.13.6 ||**

**maitreya uvāca—**

dhruvasya cotkalaḥ putraḥ pitari prasthite vanam |

sārvabhauma-śriyaṁ naicchad adhirājāsanaṁ pituḥ ||

**śrīdharaḥ :** dhruvasya vaṁśe te jātā iti vaktuṁ dhruvasya vaṁśam anukrāmati—dhruvasyety-ādinā | pituḥ sārvabhauma-śriyaṁ naicchad adhirājāsanaṁ ca ||6||

**krama-sandarbhaḥ :** *na vyākhyātam.*

**viśvanāthaḥ :** dhruvasya vaṁśa eva te jātā iti tad-vaṁśa-kathāyām eva pracetasāṁ kathā āyāsyatīty abhiprāyeṇāha ||6||

—o)0(o—

**|| 4.13.7 ||**

sa janmanopaśāntātmā niḥsaṅgaḥ sama-darśanaḥ |

dadarśa loke vitatam ātmānaṁ lokam ātmani ||

**śrīdharaḥ :** anicchāyāṁ hetum āha—sa iti caturbhiḥ ||7||

**krama-sandarbhaḥ :** ātmānam iti yugmakam ||7||

**viśvanāthaḥ :** janmanā utpattyaiva upaśāntātmā jñānī ||7||

—o)0(o—

**|| 4.13.8 ||**

ātmānaṁ brahma nirvāṇaṁ pratyastamita-vigraham |

avabodha-rasaikātmyam ānandam anusantatam ||

**śrīdharaḥ :** ātmānaṁ svarūpa-bhūtaṁ brahmāvarundhāna āpnuvan jānann ātmano nānyaṁ tad aikṣata | svayaṁ tu sarvasmād anyaḥ san | kathaṁ-bhūtaṁ brahma ? nirvāṇaṁ śāntam | pratyastamitaḥ śānto vigraho bhedo yasmin | avabodha-rasenaikātmyaṁ yasya ||8||

**krama-sandarbhaḥ :** dadarśa loke ity anena prathamaṁ sopādhika-brahma-darśanam uktam adhunā nirupādhika-brahma-darśanam āha—pratyastamitam iti | nirupādhikam ity arthaḥ | anusantataṁ sarvatrānusyūtaṁ svarūpaṁ parama-kāraṇa-rūpam ātmano jīvavac chuddhāt tad-anyan naikṣata abhedāṁśa-mātrānusandhānāt ||8||

**viśvanāthaḥ :** ātmānaṁ jīvaṁ svarūpaṁ svarūpa-bhūtaṁ brahma avarundhāna jānan nirvāṇaṁ śāntam pratyastamita-vigrahaṁ nirasta-vivādam ||8||

—o)0(o—

**|| 4.13.9 ||**

avyavacchinna-yogāgni- dagdha-karma-malāśayaḥ |

svarūpam avarundhāno nātmano’nyaṁ tadaikṣata ||

**madhvaḥ :** svarūpaṁ jīvasya viśva-rūpaṁ paramātmānam |

bhinna-svarūpam abhidaṁ svarūpaṁ tu dvidhā hareḥ |

bhinna-svarūpaṁ brahmādyā matsyādy abhimucyate || iti gāruḍe ||9||

**śrīdharaḥ :** kathaṁ-bhūtaḥ ? avyavacchinno yo yogaḥ, sa evāgniḥ, tena dagdhaḥ karma-mala āśayo vāsanā ca yasya ||9||

**krama-sandarbhaḥ :** *na vyākhyātam.*

**viśvanāthaḥ :** ātmānaṁ kīdṛśam ? avabodha-senaikātmyaṁ yasya taṁ, avyavacchinnena nirantareṇa yogāgninā dagdhaṁ karma-malaṁ yasya tayābhāva āśayo yasya saḥ | ātmanaḥ śuddha-jīvād anyat naikṣata ||9||

—o)0(o—

**|| 4.13.10 ||**

jaḍāndha-badhironmatta- mūkākṛtir atan-matiḥ |

lakṣitaḥ pathi bālānāṁ praśāntārcir ivānalaḥ ||

**śrīdharaḥ :** jaḍādīnām ivākṛtir yasya tathābhūto lakṣitaḥ | atan-matiḥ na teṣām iva matir yasya sarva-jñatvāt | praśāntāny arcīṁṣi jvālā yasyānalasya tadvat sthitaḥ ||10||

**krama-sandarbhaḥ :** *na vyākhyātam.*

**viśvanāthaḥ :** pathi bālair jaḍādyākṛtir lakṣitaḥ | atan-matiḥ na jaḍādīnām iva matir yasya saḥ ||10||

—o)0(o—

**|| 4.13.11 ||**

matvā taṁ jaḍam unmattaṁ kula-vṛddhāḥ samantriṇaḥ |

vatsaraṁ bhūpatiṁ cakrur yavīyāṁsaṁ bhrameḥ sutam ||

**madhvaḥ :** kalpaḥ kalpābhimānī san śiśumārānuga-sthitaḥ |

vatsaro rājyam akarot pitrā dattaṁ mahā-balaḥ || iti brāhme |

cakre nārāyaṇaḥ sākṣāt kintughnaḥ kalpam ātmajam || iti pādme ||11||

**śrīdharaḥ :** yavīyāṁsam utkalāt kaniṣṭham ||11||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.12 ||**

svarvīthir vatsarasyeṣṭā bhāryāsūta ṣaḍ-ātmajān |

puṣpārṇaṁ tigmaketuṁ ca iṣam ūrjaṁ vasuṁ jayam ||

**śrīdharaḥ :** iṣṭā priyā bhāryā ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.13 ||**

puṣpārṇasya prabhā bhāryā doṣā ca dve babhūvatuḥ |

prātar madhyandinaṁ sāyam iti hy āsan prabhā-sutāḥ ||

*na katamena vyākhyātam.*

—o)0(o—

**|| 4.13.14 ||**

pradoṣo niśitho vyuṣṭa iti doṣā-sutās trayaḥ |

vyuṣṭaḥ sutaṁ puṣkariṇyāṁ sarvatejasam ādadhe ||

**śrīdharaḥ :** niśitho niśīthaḥ ||14||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.15 ||**

sa cakṣuḥ sutam ākūtyāṁ patnyāṁ manum avāpa ha |

manor asūta mahiṣī virajān naḍvalā sutān ||

**śrīdharaḥ :** sa sarva-tejāḥ cakṣuḥ-saṁjñaḥ manuṁ sutaṁ putram avāpa | manor mahiṣī naḍvalā virajān śuddhān puru-pramukhān dvādaśa sutān asūta ||15||

**krama-sandarbhaḥ :** sa cakṣur ity ardhakam | sa cakṣuḥ-sañjñaḥ sarva-tejāḥ sutaṁ cākṣuṣaṁ manutvenāvāpety arthaḥ | vakṣyate hy aṣṭame—ṣaṣṭhaś ca cakṣuṣaḥ putraścākṣuṣo nāma vai manuḥ [bhā.pu. 8.5.7] iti | tasmāt ṭīkāyām api cakṣuḥ-sañjña iti prathamānta-pāṭha eva sammataḥ | manor iti | vairājam iti citsukhaḥ | vairājādīn sutān ||15||

**viśvanāthaḥ :** sa sarva-tejā eva cakṣuḥ cākṣuṣaṁ sūtaṁ manum avāpeti vyākhyeyam | ṣaṣṭhaś ca cakṣuṣaḥ putraścākṣuṣo nāma vai manuḥ [bhā.pu. 8.5.7] ity aṣṭamāt ||15||

—o)0(o—

**|| 4.13.16-18 ||**

puruṁ kutsaṁ tritaṁ dyumnaṁ satyavantam ṛtaṁ vratam |

agniṣṭomam atīrātraṁ pradyumnaṁ śibim ulmukam ||

ulmuko’janayat putrān puṣkariṇyāṁ ṣaḍ uttamān |

aṅgaṁ sumanasaṁ khyātiṁ kratum aṅgirasaṁ gayam ||

sunīthāṅgasya yā patnī suṣuve venam ulbaṇam |

yad-dauḥśīlyāt sa rājarṣir nirviṇṇo niragāt purāt ||

*na katamena vyākhyātam.*

—o)0(o—

**|| 4.13.19 ||**

yam aṅga śepuḥ kupitā vāg-vajrā munayaḥ kila |

gatāsos tasya bhūyas te mamanthur dakṣiṇaṁ karam ||

**śrīdharaḥ :** aṅga he vidura | vāg eva vajraṁ yeṣām ||19||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.20 ||**

arājake tadā loke dasyubhiḥ pīḍitāḥ prajāḥ |

jāto nārāyaṇāṁśena pṛthur ādyaḥ kṣitīśvaraḥ ||

**śrīdharaḥ :** mathane hetuḥ—arājaka iti | ādyaḥ pura-grāmādīnāṁ tena racitatvāt ||20||

**krama-sandarbhaḥ :** *na vyākhyātam.*

**viśvanāthaḥ :** mathane hetuḥ—arājaka iti | jāto mathyamānāt karāt | ādyaḥ kṣitīśvara iti pura-grāmādi-vidhāyakatvāṁśena ||20||

—o)0(o—

**|| 4.13.21 ||**

**vidura uvāca—**

tasya śīla-nidheḥ sādhor brahmaṇyasya mahātmanaḥ |

rājñaḥ katham abhūd duṣṭā prajā yad vimanā yayau ||

**śrīdharaḥ :** yad yasyāḥ prajāyā hetor vimanāḥ san yayau ||21||

**krama-sandarbhaḥ :** *na vyākhyātam.*

**viśvanāthaḥ :** yad yato vimanāḥ san ||21||

—o)0(o—

**|| 4.13.22 ||**

kiṁ vāṁho vena uddiśya brahma-daṇḍam ayūyujan |

daṇḍa-vrata-dhare rājñi munayo dharma-kovidāḥ ||

**śrīdharaḥ :** kiṁ vā, aṁhaḥ aparādhaṁ vene uddiśya ālakṣya ||22||

**krama-sandarbhaḥ :** veṇam uddiśyeti citsukhasyāsammatam ||22||

**viśvanāthaḥ :** kiṁ ca | aṁho’parādham | rājñīti rājña eva daṇḍo’dhikāro, na tu rājño’pi daṇḍe munīnām adhikāra ity arthaḥ ||22||

—o)0(o—

**|| 4.13.23 ||**

nāvadhyeyaḥ prajā-pālaḥ prajābhir aghavān api |

yad asau loka-pālānāṁ bibharty ojaḥ sva-tejasā ||

**śrīdharaḥ :** yato’yam adharma ity āha—nāvadhyeyo’vajñeyo’pi na bhavati ||23||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.24 ||**

etad ākhyāhi me brahman sunīthātmaja-ceṣṭitam |

śraddadhānāya bhaktāya tvaṁ parāvara-vittamaḥ ||

**śrīdharaḥ :** parāvara-vidāṁ madhye’tiśreṣṭhaḥ ||24||

**krama-sandarbhaḥ, viśvanāthaḥ :** *na katamena vyākhyātam.*

—o)0(o—

**|| 4.13.25 ||**

**maitreya uvāca—**

aṅgo’śvamedhaṁ rājarṣir ājahāra mahā-kratum |

nājagmur devatās tasminn āhūtā brahma-vādibhiḥ ||

**śrīdharaḥ :** abhāvī putraḥ kāmya-karmaṇā balādāpādito na sukhāya bhaved iti dyotayann aṅgasya putrotpatti-kramam āha—aṅga ity-ādinā ||25||

**krama-sandarbhaḥ :** prācina-balavattarāparādha-viśeṣeṇa pratihata-putra-bhāgyatve’pi tasya śrī-viṣṇu-prayajana-māhātmyāt putro jātaḥ | tathā tena dūṣita-tad-bhāgyatve’pi tasmād evāsau vairāgya-hetur jātaḥ pautraś ca tad-avatāra evety āha—aṅga ity ādinā ||25||

**viśvanāthaḥ :** *na vyākhyātam.*

—o)0(o—

**|| 4.13.26 ||**

tam ūcur vismitās tatra yajamānam athartvijaḥ |

havīṁṣi hūyamānāni na te gṛhṇanti devatāḥ ||

*na katamena vyākhyātam.*

—o)0(o—

**|| 4.13.27 ||**

rājan havīṁṣy aduṣṭāni śraddhayāsāditāni te |

chandāṁsy ayāta-yāmāni yojitāni dhṛta-vrataiḥ ||

**śrīdharaḥ :** ayāta-yāmāny agata-vīryāṇi ||27||

**krama-sandarbhaḥ :** atropakaraṇāni tu samīcīnāny evety āhuḥ—rājann iti | pauruṣavān iti | tasya nirargalatvam uktaṁ, tathāpi na gṛhṇantīti pūrveṇaivānvayaḥ ||27||

**viśvanāthaḥ :** *na vyākhyātam.*

—o)0(o—

**|| 4.13.28 ||**

na vidāmeha devānāṁ helanaṁ vayam aṇv api |

yan na gṛhṇanti bhāgān svān ye devāḥ karma-sākṣiṇaḥ ||

*na katamena vyākhyātam.*

—o)0(o—

**|| 4.13.29 ||**

**maitreya uvāca—**

aṅgo dvija-vacaḥ śrutvā yajamānaḥ sudurmanāḥ |

tat praṣṭuṁ vyasṛjad vācaṁ sadasyāṁs tad-anujñayā ||

**śrīdharaḥ, viśvanāthaḥ :** yajñe gṛhīta-mauno’pi vācaṁ vyasṛjat prāyuṅkta ||29||

**krama-sandarbhaḥ :** *na vyākhyātam.*

—o)0(o—

**|| 4.13.30 ||**

nāgacchanty āhutā devā na gṛhṇanti grahān iha |

sadasas-patayo brūta kim avadyaṁ mayā kṛtam ||

**śrīdharaḥ :** āhutā āhūtāḥ | grahān soma-pātrāṇi | iha yajñe na gṛhṇanti |

**krama-sandarbhaḥ :** *na vyākhyātam.*

**viśvanāthaḥ :** grahān soma-pātrāṇi ||30||

—o)0(o—

**|| 4.13.31 ||**

**sadasas-pataya ūcuḥ—**

nara-deveha bhavato nāghaṁ tāvan manāk sthitam |

asty ekaṁ prāktanam aghaṁ yad ihedṛk tvam aprajaḥ ||

**madhvaḥ :** anapatya tv akarmāsau bāla-hatyā kṛtā purā |

ato duṣṭo’bhavat putro iṣṭo viṣṇu-rataḥ pṛthuḥ ||31||

**śrīdharaḥ :** iha janmani na tāvan manāg īṣad apy aghaṁ sthitam | kathaṁcij jātasya aghasya sadya eva prāyaścittaiḥ kṣālanāt | kiṁ tu, prāktanam ekam agham asti | yady asmād īdṛk guṇādhiko’pi tvaṁ prajā-rahitaḥ ||31||

**krama-sandarbhaḥ :** naradeva! bhavato nāvadyaṁ kiñcid āsthitaṁ, asty ekaṁ prāktanāvadyam iti kvacit pāṭhaḥ citsukha-sammataś ca | prāktānāvadyaṁ janmāntarīyāparādha iti vyākhyānāt ||31||

**viśvanāthaḥ :** *na vyākhyātam.*

—o)0(o—

**|| 4.13.32 ||**

tathā sādhaya bhadraṁ te ātmānaṁ suprajaṁ nṛpa |

iṣṭas te putra-kāmasya putraṁ dāsyati yajña-bhuk ||

**śrīdharaḥ :** ato yathā devā havir gṛhṇanti tathātmānaṁ su-prajaṁ sādhaya | kathaṁ sādhanīyam ? tad āhuḥ—iṣṭa iti ||32||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.33 ||**

tathā sva-bhāgadheyāni grahīṣyanti divaukasaḥ |

yad yajña-puruṣaḥ sākṣād apatyāya harir vṛtaḥ ||

**madhvaḥ :** anapatyo’pi sad-dharmā loka-jin nātra saṁśayaḥ |

devais tu pṛthu-janmārthe harir aṅgasya no hṛtam ||33||

**śrīdharaḥ :** tathā sati sva-bhāgān grahīṣyanti | yad yato hariḥ sākṣād vṛtaḥ syāt | atas tena saha sarve devā āgamiṣyantīty arthaḥ ||33||

**krama-sandarbhaḥ :** *na vyākhyātam.*

**viśvanāthaḥ :** bhāga-dheyāni bhāga-rūpāṇi dheyāni pātreṣu dhāryāṇi havīṁṣi ||33||

—o)0(o—

**|| 4.13.34 ||**

tāṁs tān kāmān harir dadyād yān yān kāmayate janaḥ |

ārādhito yathaivaiṣa tathā puṁsāṁ phalodayaḥ ||

**śrīdharaḥ :** nanv atitucchān kāmān hariḥ kathaṁ dadyāt ? tatrāha—tāṁs tān iti ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.35 ||**

iti vyavasitā viprās tasya rājñaḥ prajātaye |

puroḍāśaṁ niravapan śipi-viṣṭāya viṣṇave ||

**śrīdharaḥ :** prajātaye putrotpattaye | śipi-viṣṭāya śipiṣu paśuṣu yajña-rūpeṇa praviṣṭāya | tathā ca śrutiḥ—yajño vai viṣṇuḥ paśavaḥ śipir yajña eva paśuṣu pratitiṣṭhati iti ||35||

**krama-sandarbhaḥ :** *na vyākhyātam.*

**viśvanāthaḥ :** puroḍāśaṁ yajñīya-dravyaṁ niravapann adaduḥ | śipiṣu paśuṣu yajña-rūpeṇa praviṣṭāya | tathā ca śrutiḥ—yajño vai viṣṇuḥ paśavaḥ śipir yajña eva paśuṣu pratitiṣṭhati iti ||35||

—o)0(o—

**|| 4.13.36 ||**

tasmāt puruṣa uttasthau hema-māly amalāmbaraḥ |

hiraṇmayena pātreṇa siddham ādāya pāyasam ||

**śrīdharaḥ :** tasmād iti yogyatayā’gneḥ ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.37 ||**

sa viprānumato rājā gṛhītvāñjalinaudanam |

avaghrāya mudā yuktaḥ prādāt patnyā udāra-dhīḥ ||

**śrīdharaḥ :** patnyai prādāt ||37||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.38 ||**

sā tat puṁ-savanaṁ rājñī prāśya vai patyur ādadhe |

garbhaṁ kāla upāvṛtte kumāraṁ suṣuve’prajā ||

**śrīdharaḥ :** pumāṁsaṁ sūte’neneti tathā tat prāśya patyuḥ sakāśād garbham ādadhe | aprajā satī ||38||

**krama-sandarbhaḥ, viśvanāthaḥ :** *na vyākhyātam*

—o)0(o—

**|| 4.13.39 ||**

sa bāla eva puruṣo mātāmaham anuvrataḥ |

adharmāṁśodbhavaṁ mṛtyuṁ tenābhavad adhārmikaḥ ||

**madhvaḥ :** mṛtyur devo yama-bhrātā veṇa-mātāmaho sūraḥ |

pīḍāṁ vegeti ca prāhur veṇo’sau pīḍanād abhūt ||39||

**śrīdharaḥ :** mātām ahaṁ mṛtyum | mṛtyor hi putrī sunīthā ||39||

**krama-sandarbhaḥ, viśvanāthaḥ :** *na vyākhyātam*

—o)0(o—

**|| 4.13.40 ||**

sa śarāsanam udyamya mṛgayur vana-gocaraḥ |

hanty asādhur mṛgān dīnān veno’sāv ity arauj janaḥ ||

**śrīdharaḥ :** mṛgayur lubdhakaḥ san taṁ dṛṣṭvā veno’sāvāgacchatīti janaḥ sarvo’py araut cukrośa ||40||

**krama-sandarbhaḥ :** *na vyākhyātam.*

**viśvanāthaḥ :** taṁ dūrād eva dṛṣṭvā veṇo’sāv asmat-prāṇa-ghātī semetīty araut cukrośa ||40||

—o)0(o—

**|| 4.13.41 ||**

ākrīḍe krīḍato bālān vayasyān atidāruṇaḥ |

prasahya niranukrośaḥ paśu-māram amārayat ||

**śrīdharaḥ :** ākrīḍe krīḍāsthān bālān paśūn ivāmārayat ||41||

**krama-sandarbhaḥ :** *na vyākhyātam.*

**viśvanāthaḥ :** paśu-māraṁ paśūn ivāmārayat ||41||

—o)0(o—

**|| 4.13.42 ||**

taṁ vicakṣya khalaṁ putraṁ śāsanair vividhair nṛpaḥ |

yadā na śāsituṁ kalpo bhṛśam āsīt sudurmanāḥ ||

**śrīdharaḥ :** vicakṣya dṛṣṭvā ||42||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.13.43 ||**

prāyeṇābhyarcito devo ye’prajā gṛha-medhinaḥ |

kad-apatya-bhṛtaṁ duḥkhaṁ ye na vindanti durbharam ||

**śrīdharaḥ :** durmanasas tasya ku-putra-nindāvākyāny āha—prāyeṇeti tribhiḥ | aprajā ye tair abhyarcitaḥ | tatra hetuḥ, kutsitair apatyaiḥ saṁbhṛtaṁ durbharaṁ dhārayitum aśakyaṁ duḥkhaṁ ye na vindanti ||43||

**krama-sandarbhaḥ :** prāyeṇeti duḥkhokti-mātram ||43||

**viśvanāthaḥ :** he aprajā anapatyās tair abhyarcitaḥ | tatra hetuḥ—kadapatyena bhūtaṁ pūrṇīkṛtaṁ durbharaṁ dhārayitum aśakyaṁ duḥkhaṁ ye na vindanti ||43||

—o)0(o—

**|| 4.13.44-45 ||**

yataḥ pāpīyasī kīrtir adharmaś ca mahān nṛṇām |

yato virodhaḥ sarveṣāṁ yata ādhir anantakaḥ ||

kas taṁ prajāpadeśaṁ vai moha-bandhanam ātmanaḥ |

paṇḍito bahu manyeta yad-arthāḥ kleśadā gṛhāḥ ||

**śrīdharaḥ :** sarveṣāṁ sarvaiḥ saha | ādhir mānasīvyathā || taṁ prajāpadeśaṁ putra-nāma-mātram apy ātmano mohena bandhanam | yad-arthā yan-nimittāḥ kleśadā gṛhā bhavanti ||44-45||

**krama-sandarbhaḥ :** yata iti yugmakam | gṛhāṇāṁ doṣam āha—tad iti ||44-45||

**viśvanāthaḥ :** prajāpadeśaṁ nāmnaiva prajām | vastutas tu ātmano duḥkha-samudram ity arthaḥ | tasmāl loka-lajjā-manas-tāpādi-bahulebhyao gṛhebhyo niḥsṛtya kvacid alakṣite pradeśe śāka-mūla-phalādi-vṛttir aṣṭāv eva yāmān bhagavantaṁ bhajann avaśiṣṭam āyur avyarthīkurvan kṛtārthībhaviṣyāmīti niścikāya ||45||*.*

—o)0(o—

**|| 4.13.46 ||**

kad-apatyaṁ varaṁ manye sad-apatyāc chucāṁ padāt |

nirvidyeta gṛhān martyo yat-kleśa-nivahā gṛhāḥ ||

**śrīdharaḥ :** idānīṁ nirveda-hetutvena kutsitam evāpatyam abhinandati—kad-apatyam iti | śucāṁ padāc chokānāṁ sthānāt | varatve hetuḥ—nirvidyeteti | tat kutaḥ ? yad yataḥ kad-apatyāt | gṛhāḥ kleśa-nivahā bhavanti ||46||

**krama-sandarbhaḥ :** *na vyākhyātam.*

**viśvanāthaḥ :** niścitya ca sva-nirvedāmṛta-prāpti-kāraṇaṁ putram eva smṛtvā bhagavataiva parama-kṛpayā viṣayābhogāndhaṁ māṁ sva-caraṇāntikaṁ balān ninīṣuṇā putro’yaṁ mahyaṁ datta ity āha—kadapatyam iti ||46||

—o)0(o—

**|| 4.13.47 ||**

evaṁ sa nirviṇṇa-manā nṛpo gṛhān

niśītha utthāya mahodayodayāt |

alabdha-nidro’nupalakṣito nṛbhir

hitvā gato vena-suvaṁ prasuptām ||

**śrīdharaḥ :** mahatām udayānāṁ vibhūtīnām udayo yasāmānyādhikaraṇiṁs tasāmānyādhikaraṇād gṛhād gataḥ | yā venaṁ sūte sāmānyādhikaraṇa tām ||47||

**krama-sandarbhaḥ :** *na vyākhyātam.*

**viśvanāthaḥ :** mahodayasya mahā-sampatter udayo yatra tasmāt | veṇaṁ sūte veṇasūs tāṁ sunīthāṁ prasuptām iti yadaiva sā prakarṣeṇa svapiti sāmānyādhikaraṇa, tadaiva svasya veśāntaraṁ kṛtvety arthaḥ ||47||

—o)0(o—

**|| 4.13.48 ||**

vijñāya nirvidya gataṁ patiṁ prajāḥ

purohitāmātya-suhṛd-gaṇādayaḥ |

vicikyur urvyām atiśoka-kātarā

yathā nigūḍhaṁ puruṣaṁ kuyoginaḥ ||

**śrīdharaḥ :** prajāḥ purohitādayaś ca vicikyur anveṣitavantaḥ | taṁ tatraiva santam api nāpaśyann iti dṛṣṭāntenāha—yatheti ||48||

**krama-sandarbhaḥ :** *na vyākhyātam.*

**viśvanāthaḥ :** puruṣaṁ paramātmānaṁ nigūḍham iti dṛṣṭāntena tasmin dine tatraiva sva-puryāṁ rājā nigūḍha evāsīd iti labhyate ||48||

—o)0(o—

**|| 4.13.49 ||**

alakṣayantaḥ padavīṁ prajāpater

hatodyamāḥ pratyupasṛtya te purīm |

ṛṣīn sametān abhivandya sāśravo

nyavedayan paurava bhartṛ-viplavam ||

**śrīdharaḥ :** sāśrav rudantaḥ | bhartur viplavaṁ nāśam adarśanam ity arthaḥ ||49||

**krama-sandarbhaḥ :** *na vyākhyātam.*

**viśvanāthaḥ :** he paurava ! vidura bhartur viplavaṁ nāśam adarśanam ity arthaḥ ||49||

—o)0(o—

iti sārārtha-darśinyāṁ harṣiṇyāṁ bhakta-cetasām |

trayodaśa caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

aṅga-pravrajyā nāma trayodaśo’dhyāyaḥ |

|| 4.13 ||

**(4.14)**

### atha caturdaśo’dhyāyaḥ

pṛthu-carite niṣādotpattiḥ

**|| 4.14.1 ||**

**maitreya uvāca—**

bhṛgv-ādayas te munayo lokānāṁ kṣema-darśinaḥ |

goptary asati vai nṝṇāṁ paśyantaḥ paśu-sāmyatām ||

**śrīdharaḥ :**

caturdaśe tu duṣputra- bhayād aṅge gate dvijaiḥ |

abhiṣiktasya venasya roṣārtair vadha ucyate ||

kṣema-darśinaḥ kṣema-cintakāḥ | paśu-samāna-rūpatāṁ paśyantaḥ ||1||

**krama-sandarbhaḥ :** bhṛgv-ādaya iti yugmakam ||1||

**viśvanāthaḥ :**

caturdaśe’bhiṣiktasya venasyādharma-vartinaḥ |

prabodhita-hatasyoru-mathanaṁ munibhiḥ punaḥ ||

sāmyatām iti sv@e ṣyañ paśyan meṣādīn yathā śṛgāla-vṛkādayo nāśayanti tathaiva nṝn dayava ity arthaḥ ||1||

—o)0(o—

**|| 4.14.2 ||**

vīra-mātaram āhūya sunīthāṁ brahma-vādinaḥ |

prakṛty-asammataṁ venam abhyaṣiñcan patiṁ bhuvaḥ ||

**śrīdharaḥ :** amātyādīnāṁ prakṛtīnām asammatam | pāṭhāntare prakṛtyā svabhāvenāsammatam ||2||

**krama-sandarbhaḥ :** *na vyākhyātam.*

**viśvanāthaḥ :** prakṛty-asammataṁ prakṛtyāsammatam iti pāṭha-dvayam | prakṛtir amātyādiḥ svabhāvaś ca tāsāṁ tayā ca asammataḥ ||2||

—o)0(o—

**|| 4.14.3 ||**

śrutvā nṛpāsana-gataṁ venam atyugra-śāsanam |

nililyur dasyavaḥ sadyaḥ sarpa-trastā ivākhavaḥ ||

**śrīdharaḥ :** corāḥ sarve līnā babhūvuḥ ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.4 ||**

sa ārūḍha-nṛpa-sthāna unnaddho’ṣṭa-vibhūtibhiḥ |

avamene mahā-bhāgān stabdhaḥ sambhāvitaḥ svataḥ ||

**śrīdharaḥ :** ārūḍhaṁ nṛpa-sthānaṁ rājāsanaṁ yena | aṣṭa-vibhūtibhir loka-pālaiśvaryaiḥ ||4||

**krama-sandarbhaḥ :** svataḥ svenaiva sambhāvitaḥ śūro’haṁ paṇḍito’ham ity evaṁ kṛtātma-sambhāvanaḥ | ātma-sambhāvita iti citsukhaḥ ||4||

**viśvanāthaḥ :** aṣṭa-vibhūtibhir aṣṭa-dig-vartinībhiḥ sampattibhir iti sapta-dvīpādhipatyaṁ dhvanitam | stabdho garvavān | svataḥ svenaiva sambhāvitaḥ śūro’haṁ paṇḍito’ham iti kṛtātma-katthanaḥ ||4||

—o)0(o—

**|| 4.14.5-6 ||**

evaṁ madāndha utsikto niraṅkuśa iva dvipaḥ |

paryaṭan ratham āsthāya kampayann iva rodasī ||

na yaṣṭavyaṁ na dātavyaṁ na hotavyaṁ dvijāḥ kvacit |

iti nyavārayad dharmaṁ bherī-ghoṣeṇa sarvaśaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** evam iti yugmakam | satriṇaḥ satritvāvasthāyāṁ mitho milanaṁ bhavatīti tadā militāḥ santīty arthaḥ ||5-6||

**:**

—o)0(o—

**|| 4.14.7-8 ||**

venasyāvekṣya munayo durvṛttasya viceṣṭitam |

vimṛśya loka-vyasanaṁ kṛpayocuḥ sma satriṇaḥ ||

aho ubhayataḥ prāptaṁ lokasya vyasanaṁ mahat |

dāruṇy ubhayato dīpte iva taskara-pālayoḥ ||

**śrīdharaḥ :** satriṇo militāḥ santaḥ || mūlataś cāgrataś ca dīpte jvalite kāṣṭhe tan madhya-vartināṁ pipīlikādīnāṁ yathobhayato vyasanam, evaṁ taskarebhyaḥ pālakāc ca duḥkhaṁ prāptam ity arthaḥ ||7-8||

**krama-sandarbhaḥ :** ubhayata iti vana-durgādau palāyane taskarebhyaḥ rāṣṭre sthitau pālād ity arthaḥ ||7-8||

**viśvanāthaḥ :** mūlatāś cāgrataśca dīpte prajjvalite kāṣṭhe tan-madhya-vartināṁ pipīlikādīnāṁ yathā ubhayato vyasanam evaṁ lokasya durgādau palāyane taskarāt rāṣṭre sthitau pālakāt rājato bhayam ity arthaḥ ||7-8||

—o)0(o—

**|| 4.14.9 ||**

arājaka-bhayād eṣa kṛto rājātad-arhaṇaḥ |

tato’py āsīd bhayaṁ tv adya kathaṁ syāt svasti dehinām ||

**śrīdharaḥ :** tad evāhuḥ—arājaka-bhāyād iti | atad-arhaṇo rājyānarhaḥ ||9||

**krama-sandarbhaḥ :** arājaketi sārdhakam ||9||

**viśvanāthaḥ :** atad-arhaṇo rājyānarhaḥ ||9||

—o)0(o—

**|| 4.14.10 ||**

aher iva payaḥ-poṣaḥ poṣakasyāpy anartha-bhṛt |

venaḥ prakṛtyaiva khalaḥ sunīthā-garbha-sambhavaḥ |

nirūpitaḥ prajā-pālaḥ sa jighāṁsati vai prajāḥ ||

**śrīdharaḥ :** asmākam apy aniṣṭaṁ jātam ity āhuḥ | aher yathā payaḥ-poṣaḥ kṣīreṇa poṣaṇaṁ poṣakasyāpy anarthaṁ bibharti puṣṇāti | tad evāhuḥ—vena iti ||10||

**krama-sandarbhaḥ :** ṭīkāyāṁ puṣṇātīty anantaram | tathā tato’py āsīd bhayam ity anvaya iti jñeyam ||10||

**viśvanāthaḥ :** dehinām anyeṣāṁ kā katham asmābhir evāyam abhiṣiktaḥ sampraty ayam asmān eva na yaṣṭavyam ity ādy ājñayā śāstiṭy āhuḥ—aher iti ||10||

—o)0(o—

**|| 4.14.11 ||**

tathāpi sāntvayemāmuṁ nāsmāṁs tat-pātakaṁ spṛśet |

tad-vidvadbhir asad-vṛtto veno’smābhiḥ kṛto nṛpaḥ ||

**śrīdharaḥ :** nirūpito niyukto’smābhiḥ | sāntvayemopapattibhiḥ prārthayiṣyāmaḥ | tasya pātakam ||11||

**krama-sandarbhaḥ :** *na vyākhyātam.*

**viśvanāthaḥ :** sāntvayema upapattibhiḥ prabodhayāma, tathā sati asmān pāpaṁ na spṛśet anyathā tu pāpaṁ spṛśyed evety āhuḥ tat-pātakaṁ vidvadbhir iti ||11||

—o)0(o—

**|| 4.14.12 ||**

sāntvito yadi no vācaṁ na grahīṣyaty adharma-kṛt |

loka-dhikkāra-sandagdhaṁ dahiṣyāmaḥ sva-tejasā ||

**śrīdharaḥ :** svasya tat pātaka-sparśe hetuḥ, tat pātakitvaṁ vidvadbhiḥ ||12||

**krama-sandarbhaḥ :** *na vyākhyātam.*

**viśvanāthaḥ :** dahiṣyāmo dhakṣyāmaḥ ||12||

—o)0(o—

**|| 4.14.13 ||**

evam adhyavasāyainaṁ munayo gūḍha-manyavaḥ |

upavrajyābruvan venaṁ sāntvayitvā ca sāmabhiḥ ||

**śrīdharaḥ :** gūḍho manyur yeṣām | sāmabhiḥ priyoktibhiḥ ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.14 ||**

**munaya ūcuḥ—**

nṛpa-varya nibodhaitad yat te vijñāpayāma bhoḥ |

āyuḥ-śrī-bala-kīrtīnāṁ tava tāta vivardhanam ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** munaya ūcur iti bahutra nāsti ||14||

—o)0(o—

**|| 4.14.15 ||**

dharma ācaritaḥ puṁsāṁ vāṅ-manaḥ-kāya-buddhibhiḥ |

lokān viśokān vitaraty athānantyam asaṅginām ||

**śrīdharaḥ :** niṣkāmānām ānantyaṁ mokṣam api ||15||

**krama-sandarbhaḥ :** *na vyākhyātam.*

**viśvanāthaḥ :** asaṅgināṁ niṣkāmānām ānantyaṁ mokṣam ||15||

—o)0(o—

**|| 4.14.16 ||**

sa te mā vinaśed vīra prajānāṁ kṣema-lakṣaṇaḥ |

yasmin vinaṣṭe nṛpatir aiśvaryād avarohati ||

**śrīdharaḥ, viśvanāthaḥ :** mā vinaśen mā vinaśyatu ||16||

**krama-sandarbhaḥ :** *na vyākhyātam.*

—o)0(o—

**|| 4.14.17 ||**

rājann asādhv-amātyebhyaś corādibhyaḥ prajā nṛpaḥ |

rakṣan yathā baliṁ gṛhṇann iha pretya ca modate ||

**śrīdharaḥ :** asādhavo ye amātyās tebhyaḥ | yathā yathā-śāstram ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.18-19 ||**

yasya rāṣṭre pure caiva bhagavān yajña-pūruṣaḥ |

ijyate svena dharmeṇa janair varṇāśramānvitaiḥ ||

tasya rājño mahā-bhāga bhagavān bhūta-bhāvanaḥ |

parituṣyati viśvātmā tiṣṭhato nija-śāsane ||

**śrīdharaḥ :** *na vyākhyātam.*

**krama-sandarbhaḥ :** yasya rāṣṭre iti yugmakam |

**viśvanāthaḥ :** varṇāśrama-dharmeṣu ātmā mano yeṣāṁ taiḥ ||18-19||

—o)0(o—

**|| 4.14.20 ||**

tasmiṁs tuṣṭe kim aprāpyaṁjagatām īśvareśvare |

lokāḥ sapālā hy etasmai haranti balim ādṛtāḥ ||

*na katamenāpi vyākhyātam.*

—o)0(o—

**|| 4.14.21 ||**

taṁ sarva-lokāmara-yajña-saṅgrahaṁ

trayīmayaṁ dravyamayaṁ tapomayam |

yajñair vicitrair yajato bhavāya te

rājan sva-deśān anuroddhum arhasi ||

**madhvaḥ :** sarva-lokān saṅgṛhṇātīti tat-saṅgrahaḥ |

sarvasya grahaṇād viṣṇuḥ sarva-saṅgraha ucyate ||

vedasya tad-vaktṛkatvāt prādhānyaṁ tu trayī-mayaḥ |

sarvaṁ tad-viṣayatvena mukhyaṁ sarva-mayas tataḥ || iti skānde ||21||

**śrīdharaḥ :** sarvān lokāṁś ca tat-pālān amarāṁś ca tat-prāpakān yajñāṁś ca saṅgṛhṇāti niyacchatīti tathā tam | vicitrair dravya-yajñādibhiḥ | bhavāya samṛddhaye sva-deśās tad vāsino janān | anuroddhum anuvartitum ||21||

**krama-sandarbhaḥ :** *na vyākhyātam.*

**viśvanāthaḥ :** te bhavāya tavaiva bhūtyai yajato yajana-kartṝn sva-deśa-vartino janān anuroddhuṁ tatraiva yajane pravartayitum ||21||

—o)0(o—

**|| 4.14.22 ||**

yajñena yuṣmad-viṣaye dvijātibhir

vitāyamānena surāḥ kalā hareḥ |

sviṣṭāḥ sutuṣṭāḥ pradiśanti vāñchitaṁ

tad-dhelanaṁ nārhasi vīra ceṣṭitum ||

**madhvaḥ :** viṣṇoḥ sannihitatvāt sarve devā hareḥ kalā iti ca ||22||

**śrīdharaḥ :** yuṣmad-viṣaye tvad-deśe | hareḥ kalā aṁśāḥ surāḥ | teṣāṁ surāṇāṁ helanam avajñām ||22||

**krama-sandarbhaḥ :** *na vyākhyātam.*

**viśvanāthaḥ :** ceṣṭituṁ kartum ||22||

—o)0(o—

**|| 4.14.23 ||**

**vena uvāca—**

bāliśā bata yūyaṁ vā adharme dharma-māninaḥ |

ye vṛttidaṁ patiṁ hitvā jāraṁ patim upāsate ||

**śrīdharaḥ :** bāliśāḥ ajñāḥ | vṛtti-dam annādi-pradaṁ māṁ hitvā ||23||

**krama-sandarbhaḥ :** *na vyākhyātam.*

**viśvanāthaḥ :** vṛtti-dam annādi-pradaṁ māṁ hitvā ||23||

—o)0(o—

**|| 4.14.24 ||**

avajānanty amī mūḍhā nṛpa-rūpiṇam īśvaram |

nānuvindanti te bhadram iha loke paratra ca ||

*na katamenāpi vyākhyātam.*

—o)0(o—

**|| 4.14.25 ||**

ko yajña-puruṣo nāma yatra vo bhaktir īdṛśī |

bhartṛ-sneha-vidūrāṇāṁ yathā jāre kuyoṣitām ||

**śrīdharaḥ :** bhartṛ-sneho vidūro yeṣām ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.26-27 ||**

viṣṇur viriñco giriśa indro vāyur yamo raviḥ |

parjanyo dhanadaḥ somaḥ kṣitir agnir apāmpatiḥ ||

ete cānye ca vibudhāḥ prabhavo vara-śāpayoḥ |

dehe bhavanti nṛpateḥ sarva-devamayo nṛpaḥ ||

**śrīdharaḥ :** dehe bhavanti nṛpater ato nṛpatir eveśvara itare tad aṁśā iti bhāvaḥ ||26-27||

**krama-sandarbhaḥ :** viṣṇur iti yugmakam ||26-27||

**viśvanāthaḥ :** *na vyākhyātam.*

—o)0(o—

**|| 4.14.28 ||**

tasmān māṁ karmabhir viprā yajadhvaṁ gata-matsarāḥ |

baliṁ ca mahyaṁ harata matto’nyaḥ ko’gra-bhuk pumān ||

**śrīdharaḥ :** baliṁ ca karādikam | agra-bhug ārādhyaḥ ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.29 ||**

**maitreya uvāca—**

itthaṁ viparyaya-matiḥ pāpīyān utpathaṁ gataḥ |

anunīyamānas tad-yāc‘āṁ na cakre bhraṣṭa-maṅgalaḥ ||

*na katamenāpi vyākhyātam.*

—o)0(o—

**|| 4.14.30 ||**

iti te’sat-kṛtās tena dvijāḥ paṇḍita-māninā |

bhagnāyāṁ bhavya-yāc‘āyāṁ tasmai vidura cukrudhuḥ ||

**śrīdharaḥ :** tenāsat-kṛtāḥ | bhagnāyāṁ yācñāyāṁ cukrudhuḥ krodhaṁ cakruḥ ||30||

**krama-sandarbhaḥ :** *na vyākhyātam.*

**viśvanāthaḥ :** tenāsat-kṛtāḥ ||30||

—o)0(o—

**|| 4.14.31 ||**

hanyatāṁ hanyatām eṣa pāpaḥ prakṛti-dāruṇaḥ |

jīvan jagad asāv āśu kurute bhasmasād dhruvam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** bhasmasāt kurute kariṣyati tasmād ayam eva bhasmīkartavya iti bhāvaḥ ||31||

—o)0(o—

**|| 4.14.32 ||**

nāyam arhaty asad-vṛtto naradeva-varāsanam |

yo’dhiyajña-patiṁ viṣṇuṁ vinindaty anapatrapaḥ ||

*na katamenāpi vyākhyātam.*

—o)0(o—

**|| 4.14.33 ||**

ko vainaṁ paricakṣīta venam ekam ṛte’śubham |

prāpta īdṛśam aiśvaryaṁ yad-anugraha-bhājanaḥ ||

**śrīdharaḥ :** paricakṣīta nindeta | aśubhaṁ venaṁ vinā | kṛta-ghnatām āhuḥ | yad anugraha-viṣayaḥ sann īdṛśam aiśvaryaṁ yaḥ prāptaḥ ||33||

**krama-sandarbhaḥ :** *na vyākhyātam.*

**viśvanāthaḥ :** enaṁ viṣṇuṁ ko vā paricakṣīta nindet ? venaṁ vinā yad yasmād īdṛśam aiśvaryaṁ prāpto hi anugraha-bhājanaṁ bhavati tasmān niranugraho hantavya eveti bhāvaḥ ||33||

—o)0(o—

**|| 4.14.34 ||**

itthaṁ vyavasitā hantum ṛṣayo rūḍha-manyavaḥ |

nijaghnur huṅkṛtair venaṁ hatam acyuta-nindayā ||

**madhvaḥ :** ahaṁ brahmeti venas tu dhyāyan nāpādharaṁ tamaḥ |

tad-rāddhānto mahīṁ vyāpto bheryākhyāpayato’niśam ||

āsurā rākṣasāś caiva piśācās tat pathi sthitāḥ |

bhūmau tat pṛthunā sarvaṁ nirastaṁ saṁhitātmanā ||

punaḥ kali-yuge prāpte aṣṭāviṁśatime manoḥ |

vaivasvatasya samaye jātāḥ kordha-vaśā bhuvi |

khyāpayanti durātmāno maṇimāṁs tat-puraḥsaraḥ || iti bhaviṣyat-purāṇe ||34||

**śrīdharaḥ :** pūrvaṁ gūḍha-manyava idānīṁ rūḍha-manyavaḥ prakaṭa-kopāḥ | huṅkṛtair huṅkāraiḥ ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.14.35 ||**

ṛṣibhiḥ svāśrama-padaṁ gate putra-kalevaram |

sunīthā pālayām āsa vidyā-yogena śocatī ||

**śrīdharaḥ :** svāśrama-padaṁ prati ṛṣibhir gate gamane kṛte sati vidyā-yogena mantra-sahitayā yuktyā pālayāmāsa ||35||

**krama-sandarbhaḥ :** *na vyākhyātam.*

**viśvanāthaḥ :** vidyā-yogena mantra-sahitayā tailādi-prakṣepa-yuktyā ||35||

—o)0(o—

**|| 4.14.36 ||**

ekadā munayas te tu sarasvat-salilāplutāḥ |

hutvāgnīn sat-kathāś cakrur upaviṣṭāḥ sarit-taṭe ||

**śrīdharaḥ :** puṁvad-bhāva ārṣaḥ | sarasvatyāḥ salile āplutāḥ kṛta-snānāḥ | viṣṇu-kathāś cakruḥ ||36||

**krama-sandarbhaḥ :** *na vyākhyātam.*

**viśvanāthaḥ :** sarasvad iti puṁvad-bhāva ārṣaḥ ||36||

—o)0(o—

**|| 4.14.37 ||**

vīkṣyotthitāṁs tadotpātān āhur loka-bhayaṅkarān |

apy abhadram anāthāyā dasyubhyo na bhaved bhuvaḥ ||

**śrīdharaḥ :** tadā tūtpātānvīkṣya bhuvo’bhadraṁ na bhavet kim ity āhuś ca ||37||

**krama-sandarbhaḥ :** vīkṣyeti | tadotpātānity eva svāmī ||37||

**viśvanāthaḥ :** *na vyākhyātam.*

—o)0(o—

**|| 4.14.38 ||**

evaṁ mṛśanta ṛṣayo dhāvatāṁ sarvato-diśam |

pāṁsuḥ samutthito bhūriś corāṇām abhilumpatām ||

**śrīdharaḥ :** evaṁ mṛśantas tarkayanta ṛṣayaḥ sthitāḥ | tadā dhāvatāṁ corāṇāṁ bhūriḥ pāṁsuḥ samutthitaḥ ||38||

**krama-sandarbhaḥ :** *na vyākhyātam.*

**viśvanāthaḥ :** evaṁ mṛśanto vicārayantaḥ ṛṣayo yāvat sthitā tāvad eveti śeṣaḥ ||38||

—o)0(o—

**|| 4.14.39-40 ||**

tad upadravam ājñāya lokasya vasu lumpatām |

bhartary uparate tasminn anyonyaṁ ca jighāṁsatām ||

cora-prāyaṁ jana-padaṁ hīna-sattvam arājakam |

lokān nāvāraya‘ chaktā api tad-doṣa-darśinaḥ ||

**śrīdharaḥ :** tat tadā teṣāṁ lokasya dhanaṁ lumpatāṁ jighāṁsatāṁ copadravam ājñāya ||39|| tathā cora-prāyam arājakaṁ hīna-sattvaṁ ca jana-padam ājñāya | śaktā apy avāraṇe doṣa-darśino’pi janā lumpato lokān nāvārayann ity anvayaḥ ||40||

**krama-sandarbhaḥ :** tad iti yugmakam | caureti śaktānām api teṣāṁ tad-anapavāraṇa-hetuḥ vara-śāpābhyāṁ tasmin nivāraṇe tapaḥ-kṣaya-rūpa-doṣa-darśinaḥ ||39-40||

**viśvanāthaḥ :** tat tadā teṣāṁ lokasya dhanaṁ lumpatāṁ jighāṁsatāṁ copadravam ājñāya tathā caura-prāyaṁ jana-padaṁ ceājñāya ye śaktā apy avāraṇe doṣa-darśino’pi janāḥ kṣatriya-lokāḥ ātmana eva rakṣaṇtaḥ kim asmākam anyair ity udāsīnā anyān lumpato lokān nāvārayann ity anvayaḥ ||39-40||

—o)0(o—

**|| 4.14.41 ||**

brāhmaṇaḥ sama-dṛk śānto dīnānāṁ samupekṣakaḥ |

sravate brahma tasyāpi bhinna-bhāṇḍāt payo yathā ||

**śrīdharaḥ :** śaktānāṁ kṣatriyāṇām avāraṇe doṣa iti kiṁ vaktavyam | sama-dṛg api śānto’pi brāhmaṇo’pi yadi dīnānāṁ samupekṣako bhavet, tarhi tasyāpi brahma tapaḥ sravati ||41||

**krama-sandarbhaḥ :** tarhy upekṣantām eva tatrāha—brāhmaṇa iti catuṣkam ||41||

**viśvanāthaḥ :** śaktānāṁ kṣatriyāṇām avāraṇe doṣa iti kiṁ vaktavyam | sama-dṛg api śānto’pi brāhmaṇo dīnānāṁ samupekṣako bhavet, tarhi tasyāpi brahma tapaḥ sravati ||41||

—o)0(o—

**|| 4.14.42 ||**

nāṅgasya vaṁśo rājarṣer eṣa saṁsthātum arhati |

amogha-vīryā hi nṛpā vaṁśe’smin keśavāśrayāḥ ||

**śrīdharaḥ :** ata upekṣādoṣa-parihārāya nāṅgasyety-ādi viniścitya mahī-pater ūruṁ tarasā mamanthur ity anvayaḥ | saṁsthātuṁ nāśaṁ gantum | yad vā, ṛṣaya eva lumpato lokān nāvārayan | kathaṁ-bhūtāḥ ? huṅkāreṇaiva venaṁ nivārayituṁ śaktā api | tat kim ? tasmin nivāraṇe tan maraṇādi-doṣa-darśinaḥ | na codāsata | coropadrute dīnopekṣāyāṁ tapo-hāni-prasaṅgāt | na cānyaṁ tan nivārakaṁ rājānam akurvan | aṅga-vaṁśocchedasyānarhatvāt | ato venasyaiva dehaṁ mamantur iti yojyam | bāhuko vāmanaḥ ||42||

**krama-sandarbhaḥ :** tarhi kiṁ kartavyam ? tatrāha—nāṅgasyety-ādi ||42||

**viśvanāthaḥ :** nanv avañcet tarhi bhṛgv-ādayas te munayaḥ kathaṁ niścintāḥ sthitāḥ, satyaṁ ta eva svair dasyu-vadha-prajā-pālanābhyām tapaḥ-kṣaya-vikṣepādikam ālakṣya ko’py eko jano rājā kartavya iti vyavasthāyāṁ parāmṛśyāhuḥ nāṅgasyeti saṁsthātuṁ naṣṭībhavitum ||42||

—o)0(o—

**|| 4.14.43-44 ||**

viniścityaivam ṛṣayo vipannasya mahīpateḥ |

mamanthur ūruṁ tarasā tatrāsīd bāhuko naraḥ ||

kāka-kṛṣṇo’tihrasvāṅgo hrasva-bāhur mahā-hanuḥ |

hrasva-pān nimna-nāsāgro raktākṣas tāmra-mūrdhajaḥ ||

**śrīdharaḥ :** tam evāha | kāka iva kṛṣṇaḥ | mahatyau hanū kapola-prāntau yasya | giriḥ kānanaṁ ca gocara āśrayo natu parādi-praveśo yeśām | tatra hetuḥ, yena kāraṇena asāvaharat tatas tasya vaṁśyās tathā-bhūtāḥ ||44||

**krama-sandarbhaḥ :** *na vyākhyātam.*

**viśvanāthaḥ :** bāhuko vāmana iti prathamaṁ tad-dehān mātrāṁśaḥ pṛthag-bhūya prakaṭī-babhūvety arthaḥ ||43-44||

—o)0(o—

**|| 4.14.45 ||**

taṁ tu te’vanataṁ dīnaṁ kiṁ karomīti vādinam |

niṣīdety abruvaṁs tāta sa niṣādas tato’bhavat ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** niṣīdeti nāsau rāja-yogya iti vyavasāyety arthaḥ ||45||

—o)0(o—

**|| 4.14.46 ||**

tasya vaṁśyās tu naiṣādā giri-kānana-gocarāḥ |

yenāharaj jāyamāno vena-kalmaṣam ulbaṇam ||

**madhvaḥ :** try-aṁśo venaḥ samuddiṣṭaḥ sattvāṁśaḥ pṛthutām agāt |

rājo haṁsaś ca divaṁ yāto niṣādas tāmaso’bhavat || iti kaurme |

pāpa-rūpī pṛthag ṛjāto niṣādo vena-dehataḥ |

yasmāt tasmāt pṛthoḥ putrād rajo veno divaṁ yayau || iti gāruḍe ||46||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** yena kāraṇenāsau jāyamāno vena-kalmaṣam aharat jagrāha, tena sa niṣādo nīca-jātir abhavat | tasya vaṁśyās tu naiṣādā ati nīcā abhūvann ity anvayaḥ ||46||

iti sārārtha-darśinyāṁ harṣiṇyāṁ bhakta-cetasām |

caturdaśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-carite niṣādotpattir nāma o’dhyāyaḥ |

|| 4.14 ||

(4.15)

### atha pañcadaśo’dhyāyaḥ

## pṛthu-caritre

**|| 4.15.1 ||**

**maitreya uvāca—**

atha tasya punar viprair aputrasya mahīpateḥ |

bāhubhyāṁ mathyamānābhyāṁ mithunaṁ samapadyata ||

**śrīdharaḥ :**

tataḥ pañcadaśe viprair manthanād vena-bāhutaḥ |

jātasya tu pṛthor uktam abhiṣekārhaṇādikam ||

**krama-sandarbhaḥ :** *na vyākhyātam.*

**viśvanāthaḥ :**

tad-veṇa-bāhu-mathana-janmanaḥ sārciṣaḥ pṛthoḥ |

abhiṣekopāyanādy-āhṛtiḥ pañcadaśe’bhavat ||

athātra pitraṁco viṣṇu-yajña-prabhāvaś ca kīdṛśa udbhaved ity apekṣāyāṁ munibhir mathanam āha—atheti ||1||

—o)0(o—

**|| 4.15.2 ||**

tad dṛṣṭvā mithunaṁ jātam ṛṣayo brahma-vādinaḥ |

ūcuḥ parama-santuṣṭā viditvā bhagavat-kalām ||

*na katamenāpi vyākhyātam.*

—o)0(o—

**|| 4.15.3 ||**

eṣa viṣṇor bhagavataḥ kalā bhuvana-pālinī |

iyaṁ ca lakṣmyāḥ sambhūtiḥ puruṣasyānapāyinī ||

**madhvaḥ :** pṛthu-haihayād yo jīvās teṣv āviṣṭo hariḥ svayam |

viśeṣāveśatas teṣu sākṣād-dhary-aṁśatā-vacaḥ ||

kintu ghna-vyāsa-ṛṣabha-kapilā matsya-pūrvakāḥ |

ākutijaitareyau ca dharmajatrayam eva ca |

dhanvantair hayagrīvo dattātreyaś ca tāpasaḥ |

svayaṁ nārāyaṇas tv ete nāṇumātra-vibhedinaḥ |

balataḥ svarūpataś caiva guṇair api kathañcana || iti tattva-nirṇaye ||3||

**śrīdharaḥ :** kim ūcuḥ ? ity ata āha—eṣa iti caturbhiḥ | lakṣmyāḥ saṁbhūtiḥ kalā ||3||

**krama-sandarbhaḥ :** ṛṣaya ūcur iti bahutra, kintu kim ūcur iti paunaruktyā svāmy-asammato’yam ||3||

**viśvanāthaḥ :** samyag bhūtiḥ sampattis tad-rūpā lakṣmīḥ ||3||

—o)0(o—

**|| 4.15.4 ||**

atra[[10]](#footnote-10) tu prathamo rājñāṁ pumān prathayitā yaśaḥ |

pṛthur nāma mahārājo bhaviṣyati pṛthu-śravāḥ ||

**śrīdharaḥ :** atra yaḥ pumān sa tu mahā-rājo bhaviṣyati ||4||

**krama-sandarbhaḥ :** ayaṁ rājñāṁ bhāvināṁ prathamaḥ | teṣāṁ tad-anusāri-ceṣṭāyāṁ yaśaḥ-prathayitā cāta eva pṛthuśravāḥ | atra ya iti pāṭhas tu svāmi-sammataḥ ||4||

**viśvanāthaḥ :** bāhubhyām iti kṣātraṁ tejo bhagavat-prabhāvaś ca kṣatriyasya bāhvor eva tiṣṭhatīty abhiprāyeṇa | atra yaḥ pumān prathamaḥ sa prathayiteti niruktyā pṛthuḥ ||4||

—o)0(o—

**|| 4.15.5 ||**

iyaṁ ca sudatī devī guṇa-bhūṣaṇa-bhūṣaṇā |

arcir nāma varārohā pṛthum evāvarundhatī ||

**śrīdharaḥ :** sudatī śobhana-dantavatī | guṇānāṁ bhūṣaṇānāṁ ca bhūṣaṇa-rūpā | avarundhatī bhartṛtvena bhajantī bhaviṣyati ||5||

**krama-sandarbhaḥ :** bhūṣaṇam ity eva svāmi-matam | rūpakatvena nirdeśāt ||5||

**viśvanāthaḥ :** guṇānāṁ bhūṣaṇānāṁ ca bhūṣaṇa-rūpā avarundhatī bhaktyā vaśīkurvatī bhaviṣyati ||5||

—o)0(o—

**|| 4.15.6 ||**

eṣa sākṣād dharer aṁśo jāto loka-rirakṣayā |

iyaṁ ca tat-parā hi śrīr anujajñe’napāyinī ||

**madhvaḥ :** tatra sannihitā śrīś ca yatra sannihito hariḥ |

nāsya sannidhi-mātreṣu ramā patnītvam āvrajet ||

sākṣād eva tu sākṣāc ca hareḥ sannidhitaḥ kvacit |

gopy-ādi-rūpo bhavati viparītaṁ na tu kvacit || ||6||

**śrīdharaḥ :** atra hetuḥ, eṣa iti | lokasya rirakṣayā rirakṣayiṣayā |

**krama-sandarbhaḥ :** *na vyākhyātam.*

**viśvanāthaḥ :** rirakṣayā rirakṣiṣayā ||6||

—o)0(o—

**|| 4.15.7 ||**

**maitreya uvāca—**

praśaṁsanti sāmānyādhikaraṇa taṁ viprā gandharva-pravarā jaguḥ |

mumucuḥ sumano-dhārāḥ siddhā nṛtyanti svaḥ-striyaḥ ||

**śrīdharaḥ :** svaḥ-striyaḥ apsaraso nṛtyanti sāmānyādhikaraṇa |

**krama-sandarbhaḥ :** maitreya uvāceti kvacin nāsti ||7||

**viśvanāthaḥ :** sumanasāṁ puṣpāṇāṁ dhārā iva dhārā mumucuḥ ||7||

—o)0(o—

**|| 4.15.8 ||**

śaṅkha-tūrya-mṛdaṅgādyā nedur dundubhayo divi |

tatra sarva upājagmur devarṣi-pitṝṇāṁ gaṇāḥ ||

*na katamenāpi vyākhyātam.*

—o)0(o—

**|| 4.15.9 ||**

brahmā jagad-gurur devaiḥ sahāsṛtya sureśvaraiḥ |

vainyasya dakṣiṇe haste dṛṣṭvā cihnaṁ gadābhṛtaḥ ||

**śrīdharaḥ :** devaiḥ sahāsṛtyāgatya | vainyasya pṛthoḥ | cihnaṁ rekhātmakaṁ cakram ||9||

**krama-sandarbhaḥ :** brahmeti sārdhakam ||9||

**viśvanāthaḥ :** *na vyākhyātam.*

—o)0(o—

**|| 4.15.10 ||**

pādayor aravindaṁ ca taṁ vai mene hareḥ kalām |

yasyāpratihataṁ cakram aṁśaḥ sa parameṣṭhinaḥ ||

**śrīdharaḥ :** apratihataṁ rekhāntarair abhinnaṁ cakraṁ yasya cihnaṁ sa parameśvarasyāṁśaḥ ||10||

**krama-sandarbhaḥ :** *na vyākhyātam.*

**viśvanāthaḥ :** apratihataṁ rekhāntarair abhinnaṁ pāṇi-tala ity arthaḥ | parameṣṭhinaḥ parameśvarasya ||10||

—o)0(o—

**|| 4.15.11 ||**

tasyābhiṣeka ārabdho brāhmaṇair brahma-vādibhiḥ |

ābhiṣecanikāny asāmānyādhikaraṇai ājahruḥ sarvato janāḥ ||

**śrīdharaḥ :** ābhiṣecanikāny abhiṣeka-sādhanāni ||11||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.15.12-13 ||**

sarit-samudrā girayo nāgā gāvaḥ khagā mṛgāḥ |

dyauḥ kṣitiḥ sarva-bhūtāni samājahrur upāyanam ||

so’bhiṣikto mahārājaḥ suvāsāḥ sādhv-alaṅkṛtaḥ |

patnyārciṣālaṅkṛtayā vireje’gnir ivāparaḥ ||

*na katamenāpi vyākhyātam.*

—o)0(o—

**|| 4.15.14-15 ||**

tasāmānyādhikaraṇai jahāra dhanado haimaṁ vīra varāsanam |

varuṇaḥ salila-srāvam ātapatraṁ śaśi-prabham ||

vāyuś ca vāla-vyajane dharmaḥ kīrtimayīṁ srajam |

indraḥ kirīṭam utkṛṣṭaṁ daṇḍaṁ saṁyamanaṁ yamaḥ ||

**śrīdharaḥ :** he vīra | varāsanam uttamāsanam | salilasya srāvo yasāmānyādhikaraṇāt | dve vāla-vyajane ||14-15||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.15.16 ||**

brahmā brahma-mayaṁ varma bhāratī hāram uttamam |

hariḥ sudarśanaṁ cakraṁ tat-patny avyāhatāṁ śriyam ||

**śrīdharaḥ :** brahma-mayaṁ veda-mayaṁ varma | tat-patnī śrīḥ ||16||

**krama-sandarbhaḥ :** *na vyākhyātam.*

**viśvanāthaḥ :** brahma-mayaṁ veda-mayaṁ varma kavacam | tat-patnī lakṣmīḥ śriyaṁ sampattim ||16||

—o)0(o—

**|| 4.15.17 ||**

daśa-candram asiṁ rudraḥ śata-candraṁ tathāmbikā |

somo’mṛtamayān aśvāṁs tvaṣṭā rūpāśrayaṁ ratham ||

**śrīdharaḥ :** daśa-candrākārāṇi bimbāni kośe yasya tam | asiṁ khaḍgam | śata-candraṁ carma rūpāśrayam atisundaram ||17||

**krama-sandarbhaḥ :** *na vyākhyātam.*

**viśvanāthaḥ :** daśa-candrākārāṇi bimbāni kośe yasya tam | asiṁ khaḍgam | śata-candraṁ carma rūpāśrayam atisundaram ||17||

—o)0(o—

**|| 4.15.18 ||**

agnir āja-gavaṁ cāpaṁ sūryo raśmimayān iṣūn |

bhūḥ pāduke yogamayyau dyauḥ puṣpāvalim anvaham ||

**śrīdharaḥ :** ajasya goś ca śṛṅgābhyāṁ nirmitaṁ cāpam | yoga-mayyau pāda-sparśa-mātreṇābhīṣṭa-deśa-prāpike ||18||

**krama-sandarbhaḥ :** *na vyākhyātam.*

**viśvanāthaḥ :** ajasya goś ca śṛṅgābhyāṁ nirmitaṁ cāpam | yoga-mayyau pāda-sparśa-mātreṇābhīṣṭa-deśa-prāpike ||18||

—o)0(o—

**|| 4.15.19 ||**

nāṭyaṁ sugītaṁ vāditram antardhānaṁ ca khecarāḥ |

ṛṣayaś cāśiṣaḥ satyāḥ samudraḥ śaṅkham ātmajam ||

**śrīdharaḥ :** nāṭyādi-kauśalaṁ khecarāḥ | ātmajaṁ sva-prabhavam ||19||

**krama-sandarbhaḥ :** *na vyākhyātam.*

**viśvanāthaḥ :** ātmajaṁ sva-bhavam ||19||

—o)0(o—

**|| 4.15.20 ||**

sindhavaḥ parvatā nadyo ratha-vīthīr mahātmanaḥ |

sūto’tha māgadho vandī taṁ stotum upatasthire ||

**śrīdharaḥ :** taṁ stotum upasthitāḥ ||20||

**krama-sandarbhaḥ :** sūta ity ardhakam ||20||

**viśvanāthaḥ :** *na vyākhyātam.*

—o)0(o—

**|| 4.15.21 ||**

stāvakāṁs tān abhipretya pṛthur vainyaḥ pratāpavān |

megha-nirhrādayā vācā prahasann idam abravīt ||

**śrīdharaḥ :** stāvakān stotum udyatān | abhipretya jñātvā ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.15.22 ||**

**pṛthur uvāca—**

bhoḥ sūta he māgadha saumya vandin

loke’dhunāspaṣṭa-guṇasya me syāt |

kim-āśrayo me stava eṣa yojyatāṁ

mā mayy abhūvan vitathā giro vaḥ ||

**śrīdharaḥ :** loke spaṣṭa-guṇasya sato me stutiḥ syāt | adhunā tu kim āśrayo me stavo yojyatām | ato vo giro’dhunā mayi vitathā mābhūvan | yad vā, loke’dhunā spaṣṭa-guṇasya me kim āśrayaḥ stavaḥ syāt | ata eṣa kriyamāṇaḥ stavo me mad-anyasya yojyatām | na tu me vitathābhidhānāpatter ity arthaḥ ||22||

**krama-sandarbhaḥ :** *na vyākhyātam.*

**viśvanāthaḥ :** loke adhunā aspaṣṭa-guṇasya stavo’yaṁ kim āśrayaḥ syāt ? kaṁ guṇaṁ me dṛṣṭvā studdhve ity arthaḥ | stavaṁ vinā sthātuṁ na śaknuma iti cet, a-me mad-bhinnasya kasyacid yogya-janasya eṣa kriyamāṇaḥ stavo yojyatām, na tu me | nanu ko’tra te doṣas tvaṁ kiṁ bibheṣīti tatra na me doṣaḥ, kintu yuṣmākam eva doṣa-prasakter bibhemīty āha—meti | mayi viṣaye vo giro mā vitathā bhavantu ||22||

**anvayaḥ :** śrī-pṛthur uvāca—bhoḥ sūta ! he māgadha ! he saumya vandin ! api loke aspaṣṭa-guṇasya aprakaṭita-parākramasya me adhunā āśrayaḥ stavaḥ syāt ? eṣa kriyamāṇaḥ stava a-me mad-anyasya sataḥ me stavaḥ syāt | adhunā me kim-āśraya eṣa stavo yojyatāṁ, naiṣa yogyaḥ | mayi mad-viṣaye vaḥ yuṣmākaṁ giraḥ mā vitathā mṛṣā abhūvan bhaveyuḥ ||22||

—o)0(o—

**|| 4.15.23 ||**

tasāmānyādhikaraṇāt parokṣe’sāmānyādhikaraṇad-upaśrutāny alaṁ

kariṣyatha stotram apīcya-vācaḥ |

saty uttamaśloka-guṇānuvāde

jugupsitaṁ na stāvayanti sabhyāḥ ||

**śrīdharaḥ :** tasāmānyādhikaraṇāt parokṣe kālāntare spaṣṭeṣu guṇeṣu satsv asāmānyādhikaraṇākam upaśrutāni yaśāṁsi pratistotram alam atyarthaṁ kariṣyatha | he apīcya-vāco madhura-giraḥ | sambhyaiḥ preritā vayaṁ tvām eva stuma iti cet tatrāha—uttamaślokasya guṇānuvāde kārye sati jugupsitam arvācīnaṁ na stāvayanti ||23||

**krama-sandarbhaḥ :** tasāmānyādhikaraṇāt parokṣe kālena vyavadhāne deśena vā spaṣṭeṣu guṇeṣu satsv asāmānyādhikaraṇākam upaśrutāni yaśāṁsi pratistotram alam aty arthaṁ kariṣyatha | he apīvya-vācaḥ ! madhura-giraḥ ! apīḍyeti citsukhaḥ | iḍyāḥ pūjyā vāco yeṣām | atha parokṣe cāparokṣe caitad eva yuktam ity āha—satīti ||23||

**viśvanāthaḥ :** nanu bho guṇa-ratnākara ! bhavato nikhilā evaite guṇāḥ spaṣṭībhaviṣyanty eveti jñātvaiva stuma iti cet tatrāha—tasāmānyādhikaraṇād iti | yasāmānyādhikaraṇān mad-guṇā bhaviṣyanti tasāmānyādhikaraṇād asāmānyādhikaraṇad-upaśrutāni yaśāṁsi prati stotram alam atyarthaṁ kariṣyathaiva, na tu kurutha, tadā ke yuṣmān niṣetsyantīti bhāvaḥ | tadāpi parokṣa eva, na tu mat-sākṣāt | he apīvya-vācaḥ manojña-vāk-kauśalābhijñāḥ | na hi stavyaḥ saṁmukha eva stutvā hrepayituṁ yujyata iti bhāvaḥ | nanu, kiṁ kurmaḥ sabhyaiḥ preritā vayam adhunārabhyaiva tvām eva stuma iti cen, mṛṣaiva brūthety āha—uttamaḥ-ślokasya guṇānuvāde sadaiva sarvathaiva stavanīye sati jugupsitam arvācīnaṁ mad-vidhaṁ janaṁ na stāvayanti, sabhyatvānyathānupapatter iti bhāvaḥ ||23||

**anvayaḥ** : he apīcya-vācaḥ ! madhura-giraḥ ! tasāmānyādhikaraṇāt mama aspaṣṭatvāt parokṣa eva kālāntare spaṣṭeṣu guṇeṣu satssu asāmānyādhikaraṇad-upaśrutāni asāmānyādhikaraṇākam upaśrutāni yaśāṁsi prati alam atyarthaṁ stotram kariṣyatha | uttamaśloka-guṇānuvāde uttamaślokasya bhagavataḥ guṇānām anuvāde kartavye sati jugupsitam arvācīnam aprasiddha-guṇakāṁ māṁ sabhyāḥ na stāvayanti stāvayituṁ yogyāḥ na bhavanti ||23||

—o)0(o—

**|| 4.15.24 ||**

mahad-guṇān ātmani kartum īśaḥ

kaḥ stāvakaiḥ stāvayate’sato’pi |

te’syābhaviṣyann iti vipralabdho

janāvahāsaṁ kumatir na veda ||

**śrīdharaḥ :** nanu sambhāvitair eva guṇair ātmānaṁ janaḥ stāvayatīti cet tatrāha | mahatāṁ guṇānātmani sampādayituṁ śakto’py asato guṇān sambhāvanā-mātreṇa kaḥ stāvayate | yad vā, ādāv eva sato’pi kaḥ stāvayate, svata eva prakhyāti-siddheḥ ? anyas tu mithyā-guṇa-stuti-ślāghī manda ity āha—ta iti | yady ayaṁ śāstrābhyāsādikam akariṣyat tarhy asya te vidyādayo guṇā abhaviṣyann iti kriyātipattyā vipralabdho janānām avahāsaṁ na veda ||24||

**krama-sandarbhaḥ :** anyas tu sarvathā tuccha ity āha—mahad iti ||23||

**viśvanāthaḥ :** nanu sa tūttamaḥ-śloko bhavān eveti tatrāha—mahato bhagavato guṇān ātmani svasāmānyādhikaraṇin kartuṁ śiraḥ-śekharīkartum īśāḥ samartho’pi ko’bhijñaḥ ātmānaṁ stāvayate ? na ko’pi | sato vartamānān api kiṁ punar avvartamānān, mandas tu anīśo’pi avartamānān api stāvayate eveti bhāvaḥ | sa ca kumatir janāvahāsaṁ na veda | kīdṛśaḥ te’syeti yady ayaṁ śastra-śāstra-kalābhyāsādikam akariṣyat tadā vīraḥ paṇḍito vidagdho’py abhaviṣyad iti kriyābhipattyā vipralabdhaḥ upahasitaḥ ||24||

**anvayaḥ :** mahad-guṇān mahatāṁ guṇān dhārmikatvādīn ātmani kartuṁ sampādayitm īśaḥ samartho’pi asataḥ avidyamānān guṇān sambhāvanā-mātreṇa stāvakaiḥ sūtādibhiḥ ko vā stāvayate ? na ko’pīty arthaḥ | sa ca kumatiḥ manda-buddhiḥ yadi ayaṁ śāstrābhyāsādikam akariṣyat, tarhi te asya vidyādayaḥ guṇāḥ abhaviṣyan iti kriyātipatti-vacanaiḥ stāvakaiḥ janaiḥ vipralabdha upahasito’pi janāvahāsaṁ teṣāṁ janānām avahāsaṁ kumatitvāt na veda ||23||

—o)0(o—

**|| 4.15.25 ||**

prabhavo hy ātmanaḥ stotraṁ jugupsanty api viśrutāḥ |

hrīmantaḥ paramodārāḥ pauruṣaṁ vā vigarhitam ||

**śrīdharaḥ :** kiṁ ca, prabhavo’pi viśrutā api hrīmanto’pi jugupsanti | veti dṛṣṭānte | yathātistutau kriyamāṇāyāṁ vigarhitaṁ brāhmaṇa-vadhādi-pauruṣaṁ nindati tathocitām api stutiṁ na sahanta ity arthaḥ ||25||

**krama-sandarbhaḥ :** anye tu prabhavaḥ stāvayituṁ yogyāḥ sva-stotraṁ jugupsanti | tathāpi viśrutās tat-tad-guṇair vikhyātāḥ | te ke ? tatrāha—hrīmantaḥ parama-mahāntaś ceti ||25||

**viśvanāthaḥ :** he sva-stāvakāḥ prabhavo na jñeyāḥ, yataḥ prabhavo hīty ādi | vā-śabda ivārthe vigarhitaṁ pauruṣam iva yathāyaṁ satāṁ dharma-dhvaṁse parama-samarthe ityādi stotraṁ nindanti ||25||

**anvayaḥ :** paramodārāḥ viśada-cittāḥ hrīmantaḥ lajjā-yuktāḥ viśrutāḥ api prakhyātā api prabhavo hi vidyamāna-guṇa-sampādane samarthā api ātmanaḥ stotram ucitaṁ sat api vigarhitaṁ ninditaṁ pauruṣaṁ vā iva jugupsanti nivārayanty eva ||26||

—o)0(o—

**|| 4.15.26 ||**

vayaṁ tv aviditā loke sūtādyāpi varīmabhiḥ |

karmabhiḥ katham ātmānaṁ gāpayiṣyāma bālavat ||

**śrīdharaḥ :** varīmabhir iti dīrghatvam ārṣam | bhavitṛ-pradhāno’yaṁ nirdeśaḥ | variṣṭhaiḥ karmabhir aviditā ity arthaḥ ||26||

**krama-sandarbhaḥ :** *na vyākhyātam.*

**viśvanāthaḥ :** varīmabhir iti dīrghatvam ārṣam | varimabhiḥ śreṣṭhatvair vayam aviditā avikhyātāḥ | ataḥ kathaṁ karmabhir ātmānaṁ gāpayiṣyāmaḥ ||26||

**anvayaḥ :** he suta ! vayaṁ tu loke varīmabhiḥ varāṇāṁ bhāvāḥ varimāṇaḥ taiḥ varimabhiḥ variṣṭhaiḥ karmabhiḥ adyāpi aviditāḥ aprasiddhāḥ | bālavat ajñavat katham ātmānaṁ gāpayiṣyāmaḥ gāpayāmaḥ ||26||

iti sārārtha-darśinyāṁ harṣiṇyāṁ bhakta-cetasām |

pañcadaśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-caritre pañcadaśo’dhyāyaḥ |

||4.15||

—o)0(o—

**(4.16)**

### atha ṣoḍaśo’dhyāyaḥ

## pṛthu-caritam

**|| 4.16.1 ||**

**maitreya uvāca—**

iti bruvāṇaṁ nṛpatiṁ gāyakā muni-coditāḥ |

tuṣṭuvus tuṣṭa-manasas tad-vāg-amṛta-sevayā ||

**śrīdharaḥ :**

ṣoḍaśe sarva-lokeśaiḥ sat-kṛtaṁ bhāryayā yutam |

muni-prayuktāḥ sūtādyāḥ stuvanti smeti varṇyate ||

gāyakāḥ sūtādayaḥ ||1||

**krama-sandarbhaḥ :** venāṅgajasyāpīti cakāreṇa labhyate |

**viśvanāthaḥ :**

muni-prayuktāḥ sūtādyāḥ ṣoḍaśe tuṣṭuvuḥ pṛthum |

svaraś ca pṛthvī-dohādi bhāvi tad-vṛtti-sūcakaḥ ||1||

—o)0(o—

**|| 4.16.2 ||**

nālaṁ vayaṁ te mahimānuvarṇane

yo deva-varyo’vatatāra māyayā |

venāṅga-jātasya ca pauruṣāṇi te

vācas-patīnām api babhramur dhiyaḥ ||

**śrīdharaḥ :** nālaṁ na samarthāḥ | yo bhavān | avatāreṣv apy asyādhikyam āhuḥ | venasyāṅgāj jātasya te pauruṣāṇi praty-avitarkyatayā brahmādīnām api dhiyo babhramuḥ | kutaḥ ? punar vayaṁ tad-varṇane samarthā bhavema ||2||

**krama-sandarbhaḥ :** *na vyākhyātam.*

**viśvanāthaḥ :** nālaṁ na samarthāḥ | māyayā kṛpayā | yad vā, sa-śaktyā arciṣā saha te tava pauruṣāṇi prati brahmādīnāṁ dhiyo babhramuḥ ||2||

—o)0(o—

**|| 4.16.3 ||**

athāpy udāra-śravasaḥ pṛthor hareḥ

kalāvatārasya kathāmṛtādṛtāḥ |

yathopadeśaṁ munibhiḥ pracoditāḥ

ślāghyāni karmāṇi vayaṁ vitanmahi ||

**śrīdharaḥ :** athāpi yathāvad varṇayitum aśaktā api kathāmṛte sādarāḥ | munibhiḥ kṛta upadeśo | yoga-balena hṛdi prakāśanaṁ tad anatikramya | vitanmahi vistārayāmaḥ |

**krama-sandarbhaḥ :** *na vyākhyātam.*

**viśvanāthaḥ :** yathopadeśaṁ munibhir asmad-antaḥkaraṇaṁ praviśya kṛtam upadeśam anatikramya ||3||

—o)0(o—

**|| 4.16.4 ||**

eṣa dharma-bhṛtāṁ śreṣṭho lokaṁ dharme’nuvartayan |

goptā ca dharma-setūnāṁ śāstā tat-paripanthinām ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** svayaṁ dharma-bhṛtāṁ śreṣṭho lokaṁ ca dharme’nuvartayaṁs tat-paripanthināṁ śāsteti | dharma-setūnāṁ goptety arthaḥ ||4||

—o)0(o—

**|| 4.16.5 ||**

eṣa vai loka-pālānāṁ bibharty ekas tanau tanūḥ |

kāle kāle yathā-bhāgaṁ lokayor ubhayor hitam ||

**śrīdharaḥ :** tanau sva-dehe loka-pālānāṁ tanūr mūrtīḥ kāle kāle bibharti | yathā-bhāgaṁ pālana-poṣaṇānurañjanādi-kāryānusāreṇa yajñādi-pravartanena svargasya hitaṁ vṛṣṭy-ādinā ca bhūr-lokasya hitaṁ yathā bhavati tathā ||5||

**krama-sandarbhaḥ :** tanūḥ śaktīḥ ||5||

**viśvanāthaḥ :** eka evaiṣatanau sva-mūrtāv eva loka-pālānāṁ tanūr mūrtīr bibharti | kāle kāle pratisamyaṁ lokayor iti yajñādi-pravartanena svargasya vṛṣṭy-ādinā bhūr-lokasya ca hitaṁ bhāgaṁ bhaga-sambandhi yathā syāt tathā | bhagaṁ śrī-kāma-māhātmya-vīrya-yatnā’rka-kīrtiṣu ity amaraḥ ||5||

—o)0(o—

**|| 4.16.6 ||**

vasu kāla upādatte kāle cāyaṁ vimuñcati |

samaḥ sarveṣu bhūteṣu pratapan sūryavad vibhuḥ ||

**śrīdharaḥ :** sūryādi-tanu-dhāraṇam evāhāṣṭabhiḥ | vasu dhanaṁ karādāna-kāle ādatte, durbhikṣādi-kāle vimuñcati ca | aṣṭau māsān sūryo yathā vasu jalam ādatte varṣāsu vimuñcati tadvat ||6||

**krama-sandarbhaḥ :** *na vyākhyātam.*

**viśvanāthaḥ :** sūryādi-tanu-dhāraṇam āhāṣṭabhiḥ | vasu dhanaṁ karādāna-kāle ādatte, durbhikṣādi-kāle vimuñcati ca | aṣṭau māsān sūryo yathā vasu jalam ādatte vimuñcati ca varṣāsu, tadvat ||6||

—o)0(o—

**|| 4.16.7 ||**

titikṣaty akramaṁ vainya upary ākramatām api |

bhūtānāṁ karuṇaḥ śaśvad ārtānāṁ kṣiti-vṛttimān ||

**śrīdharaḥ :** mastake pādenākramatām apy ārtānāṁ bhūtānām atikramaṁ sahiṣyate, kṣiter vṛttiḥ sarva-sahanaṁ sā vṛttir yasyāsti sa tathā ||7||

**krama-sandarbhaḥ :** sambhṛtātmeti citsukhaḥ, paripūrṇa-rūpa ity arthaḥ ||7||

**viśvanāthaḥ :** akramam anatikramaṁ titikṣati sahate | kṣiti-vṛttimān pṛthvī-svabhāva-yuktaḥ ||7||

—o)0(o—

**|| 4.16.8 ||**

deve’varṣaty asau devo naradeva-vapur hariḥ |

kṛcchra-prāṇāḥ prajā hy eṣa rakṣiṣyaty añjasendravat ||

**śrīdharaḥ :** deve’varṣati eṣa kṛcchraṁ gatāḥ prāṇā yāsāṁ tāḥ prajāḥ svayaṁ vṛṣṭiṁ kṛtvā rakṣiṣyati | atra hetuḥ, asau nara-deva-vapur harir iti ||8||

**krama-sandarbhaḥ :** *na vyākhyātam.*

**viśvanāthaḥ :** rakṣiṣyati svayam eva vṛṣṭiṁ dattvā pālayiṣyati ||8||

—o)0(o—

**|| 4.16.9 ||**

āpyāyayaty asau lokaṁ vadanāmṛta-mūrtinā |

sānurāgāvalokena viśada-smita-cāruṇā ||

**śrīdharaḥ :** vadanam evāmṛta-mūrtiś candras tena | sānurāgo’valoko yasmin | viśadaṁ yat smitaṁ tena cāruṇā | atra ca kvacid vartamāna-nirdeśo vartamāna-sāmīpye vartamāna-vad vā iti bhūta-nirdeśaś ca, āśaṁsāyāṁ bhūtavac ca iti draṣṭavyaḥ ||9||

**krama-sandarbhaḥ :** *na vyākhyātam.*

**viśvanāthaḥ :** vadanam evāmṛta-mūrtiś candras teneti candra-tanu-dhāraṇam uktam ||9||

—o)0(o—

**|| 4.16.10 ||**

avyakta-vartmaiṣa nigūḍha-kāryo

gambhīra-vedhā upagupta-vittaḥ |

ananta-māhātmya-guṇaika-dhāmā

pṛthuḥ pracetā iva saṁvṛtātmā ||

**śrīdharaḥ :** na vyaktaṁ vartma praveśa-nirgama-mārgo yasya | nigūḍhaṁ niṣpatteḥ pūrvam avijñātaṁ kāryaṁ yasya | tac ca kāryaṁ gambhīraṁ kim artham etat kṛtam ity anyair ajñātābhiprāyaṁ vidhatta iti tathā | upagupataṁ surakṣitaṁ vittaṁ yasya | ananta-māhātmyaś cāsau guṇānām ekaṁ dhāma viṣṇur yasmin | ananta-māhātmyopetā guṇā evaikaṁ dhāma sthānaṁ yasyeti vā | saṁvṛtātmā saṁyata-mūrtiḥ | samudra-caratvena varuṇasyāpy ete guṇā draṣṭavyāḥ ||10||

**krama-sandarbhaḥ :** *na vyākhyātam.*

**viśvanāthaḥ :** na vyaktaṁ vartma antaḥ-praveśa-nirgamayor mārgo yasya saḥ | nigūḍhaṁ niṣpatteḥ pūrvam avijñātaṁ kāryaṁ yasya saḥ | tac ca kāryaṁ gambhīram anyair ajñātābhiprāyaṁ yathā syāt tathā vidhatte iti vedhāḥ | upa ādhikyena guptaṁ vittaṁ dhanaṁ jñānaṁ yasya saḥ | anantasya viṣṇor iva māhātmyaṁ guṇāś ca ekaṁ mukhyaṁ dhāma prabhāvaś ca yasya saḥ | saṁvṛtātmā anya-lakṣita-svabhāvaḥ pracetā varuṇa iveti samudra-caratvena varuṇasyāpy ete guṇā draṣṭavyāḥ ||10||

—o)0(o—

**|| 4.16.11 ||**

durāsado durviṣaha āsanno’pi vidūravat |

naivābhibhavituṁ śakyo venāraṇy-utthito’nalaḥ ||

**śrīdharaḥ :** durāsadaḥ śatror manasāpi prāptum aśakyaḥ | durviṣahaḥ śatrubhiḥ soḍhum aśakyaḥ | vidūra-vat pauruṣeṇābhibhavitum aśakyaḥ | vena evāraṇis tasmād utthitaḥ ||11||

**krama-sandarbhaḥ :** *na vyākhyātam.*

**viśvanāthaḥ :** durāsadaḥ duṣṭatamaiḥ śatru-vargair anikaṭo durviṣahaḥ śatru-śārdūlaiḥ soḍhum aśakyaḥ | vena evāraṇis tan-mathanād utthitaḥ ||11||

—o)0(o—

**|| 4.16.12 ||**

antar bahiś ca bhūtānāṁ paśyan karmāṇi cāraṇaiḥ |

udāsīna ivādhyakṣo vāyur ātmeva dehinām ||

**śrīdharaḥ :** cāraṇair gupta-bhṛtyaiḥ paśyann api sva-stuti-nindādāv udāsīna iva vartiṣyate yathā dehinām adhyakṣo’vikṛta ātma-bhūto vāyuḥ sūtrātmā tadvat ||12||

**krama-sandarbhaḥ :** *na vyākhyātam.*

**viśvanāthaḥ :** cāraṇaiś ceṣṭitaiś caraiś ca paśyan udāsīno’nāsaktaḥ | pṛthu-pakṣe—bhṛtyāmātyādiṣv āsakte’pi tair udāsīna iva lakṣyamāṇaḥ | vāyuḥ sūtrātmeva ātmā antaryāmīva pṛthur adhyakṣaḥ ||12||

—o)0(o—

**|| 4.16.13 ||**

nādaṇḍyaṁ daṇḍayaty eṣa sutam ātma-dviṣām api |

daṇḍayaty ātmajam api daṇḍyaṁ dharma-pathe sthitaḥ ||

**śrīdharaḥ :** ātma-dviṣāṁ sutam iti suta-grahaṇaṁ svātmaja-sāmyārtham | dharma-pathe yamasya vṛtte sthitaḥ ||13||

**krama-sandarbhaḥ :** *na vyākhyātam.*

**viśvanāthaḥ :** dharma-pathe yamasya vṛtte ||13||

—o)0(o—

**|| 4.16.14 ||**

asyāpratihataṁ cakraṁ pṛthor āmānasācalāt |

vartate bhagavān arko yāvat tapati go-gaṇaiḥ ||

**śrīdharaḥ :** cakram ājñā senā vā rathasya vā cakraṁ mānasācalam abhivyāpya pravartate | kiṁ paryantam ity ata āha | arko raśmi-gaṇair yāvat tapati tāvat ||14||

**krama-sandarbhaḥ :** *na vyākhyātam.*

**viśvanāthaḥ :** cakram ājñā senā vā rathasya vā cakraṁ vā mānasottara-girim abhivyāpya vartate | kiṁ paryantam ity ata āha—arko yāvat tapatīti ||14||

—o)0(o—

**|| 4.16.15 ||**

rañjayiṣyati yal lokam ayam ātma-viceṣṭitaiḥ |

athāmum āhū rājānaṁ mano-rañjanakaiḥ prajāḥ ||

**śrīdharaḥ :** yady asmād rañjayiṣyaty atha tasmān mano-rañjanair hetubhir amuṁ rājānam āhuḥ | mano-rañjanakair iti ceṣṭita-viśeṣaṇaṁ vā ||15||

**krama-sandarbhaḥ :** *na vyākhyātam.*

**viśvanāthaḥ :** yady asmād rañjayiṣyaty atha tasmān mano-rañjanair hetubhir amuṁ rājānam āhuḥ | mano-rañjanakair iti ceṣṭita-viśeṣaṇaṁ vā ||15||

—o)0(o—

**|| 4.16.16 ||**

dṛḍha-vrataḥ satya-sandho brahmaṇyo vṛddha-sevakaḥ |

śaraṇyaḥ sarva-bhūtānāṁ mānado dīna-vatsalaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** satya-sandhaḥ satya-pratijñaḥ | vrata-sandhayoḥ śāstrīya-laukikatvābhyām bhedo jñeyaḥ ||16||

—o)0(o—

**|| 4.16.17 ||**

mātṛ-bhaktiḥ para-strīṣu patnyām ardha ivātmanaḥ |

prajāsu pitṛvat snigdhaḥ kiṅkaro brahma-vādinām ||

**śrīdharaḥ :** mātarīva bhaktir bhajanaṁ yasya | ātmano dehasyārdha iva patnyāṁ prītimān ||17||

**krama-sandarbhaḥ :** *na vyākhyātam.*

**viśvanāthaḥ :** patnyām ātmano dehasyārdhe iva prītimān iti śeṣaḥ ||17||

—o)0(o—

**|| 4.16.18 ||**

dehinām ātmavat-preṣṭhaḥ suhṛdāṁ nandi-vardhanaḥ |

mukta-saṅga-prasaṅgo’yaṁ daṇḍa-pāṇir asādhuṣu ||

**śrīdharaḥ :** nandiṁ sukhaṁ vardhayatīti tathā | mukta-saṅgeṣu prakṛṣṭaḥ saṅgo yasya | daṇḍa-pāṇir ivety aparādhānupekṣaṇam ucyate | nādaṇḍyam ity atra pakṣa-pātābhāva uktaḥ ||18||

**krama-sandarbhaḥ :** *na vyākhyātam.*

**viśvanāthaḥ :** nandiṁ sukhaṁ vardhayatīti saḥ mukta-saṅgeṣu virakteṣv eva prasaṅgo yasya saḥ ||18||

—o)0(o—

**|| 4.16.19 ||**

ayaṁ tu sākṣād bhagavāṁs try-adhīśaḥ

kūṭa-stha ātmā kalayāvatīrṇaḥ |

yasminn avidyā-racitaṁ nirarthakaṁ

paśyanti nānātvam api pratītam ||

**madhvaḥ :** tatra sannihitaḥ sākṣād bhagavān |

brahmaṇy annate garuḍe rudre kāme śacī-patau |

aniruddhe manau caiva pṛthau ca kṛta-vīryaje ||

nārade caivam ādyeṣu viśeṣāt sannidhir hareḥ |

sudarśanādiṣv astreṣu tathā sannihito hariḥ |

nara-lakṣmaṇau balaś caiva śeṣasyāṁśāḥ prakīrtitāḥ ||

tathā bharata-śatrughnau cakra-śaṅkhāv udāhṛtau |

pradyumnaś ca kumāraś ca skandaḥ kāmāṁśajāḥ smṛtāḥ || iti skānde |

vainye pṛthau sannihitau rāja-rūpī janārdanaḥ iti brāhme | yal loke nirarthakaṁ tad bhagavad-rūpeṣu pratīta-nānātva-dṛṣṭāntena paśyanti santaḥ | matsya-rūpādi-nānātva-dṛṣṭivad yan nirarthakam iti pādme | evaṁ dharmān pṛthak paśyann iti ca ||19||

**śrīdharaḥ :** ayaṁ tv iti tu-śabdena nirūpa-matvaṁ darśayati | ko’sāv ātmā ? tam āha | yasmin pratītam api nānātvam artha-śūnyaṁ paśyanti ||19||

**krama-sandarbhaḥ :** eṣa dogdheti padyaṁ punar uktam iva pareṇa | ataḥ pṛthaṅ nāṅgīkṛtam | deva-manujāntareṣv api te guṇāḥ santīti na tat-sāmyam ity āha—ayaṁ tu sākṣād iti | yataḥ sa eva kalayā śaktyā saha avatīrṇo’smin praviṣṭaḥ ātmā paramātmā, sarvātiśaya-guṇatvam evāhuḥ yasmin bhagavati sākṣāt sati nānātvaṁ svātmani deva-manuṣyatvādi-bhedaṁ nirarthakaṁ puruṣārtha-śūnyaṁ paśyanti | avidyā-kalpitatvenātitucchatvād iti bhāvaḥ ||19||

**viśvanāthaḥ :** yasmin vartamānā munayo’vidyayā racitam ekasyāpi jīvasya sthūla-sūkṣma-dehādhyāsāt nānātvaṁ svapne ca nānātvaṁ pratītam api nirarthakam avastv eva paśyati ||19||

—o)0(o—

**|| 4.16.20 ||**

ayaṁ bhuvo maṇḍalam odayādrer

goptaika-vīro naradeva-nāthaḥ |

āsthāya jaitraṁ ratham ātta-cāpaḥ

paryasyate dakṣiṇato yathārkaḥ ||

**śrīdharaḥ :** ā udayādres tat paryantaṁ goptā gopāyiṣyati tad arthaṁ paryasyate paryaṭiṣyati, pradakṣiṇīkariṣyatīty arthaḥ ||20||

**krama-sandarbhaḥ :** *na vyākhyātam.*

**viśvanāthaḥ :** ā udayādrer udayādrim abhivyāpya dakṣiṇataḥ paryasyate prādakṣiṇyena paryaṭiṣyati ||20||

—o)0(o—

**|| 4.16.21 ||**

asmai nṛ-pālāḥ kila tatra tatra

baliṁ hariṣyanti saloka-pālāḥ |

maṁsyanta eṣāṁ striya ādi-rājaṁ

cakrāyudhaṁ tad-yaśa uddharantyaḥ ||

**śrīdharaḥ :** asmai tathā pradakṣiṇaṁ kurvate | maṁsyante jñāsyanti | tasya yśa uddharantya udāharantyaḥ kīrtayantyaḥ |

**krama-sandarbhaḥ :** striya iti | | striyo’pīty arthaḥ | udvarantya ity eva pāṭhaḥ svāmi-sammataḥ, madhye udāharantya iti vyākhyānopādānāt ||21||

**viśvanāthaḥ :** maṁsyante jñāsyanti uccarantyaḥ kīrtayantaḥ ||21||

—o)0(o—

**|| 4.16.22 ||**

ayaṁ mahīṁ gāṁ duduhe’dhirājaḥ

prajāpatir vṛtti-karaḥ prajānām |

yo līlayādrīn sva-śarāsa-koṭyā

bhindan samāṁ gām akarod yathendraḥ ||

**śrīdharaḥ :** indra ivādrīn vibhindan ||22||

**krama-sandarbhaḥ :** *na vyākhyātam.*

**viśvanāthaḥ :** tāsāṁ kim ākāram etad yaśaḥ-kīrtanam ity ākāṅkṣāyām āhuḥ śloka-catuṣkam | ayam iti śarāsa-koṭyā śarāsanāgreṇa indra ivādrīn bhindan ||22||

—o)0(o—

**|| 4.16.23 ||**

visphūrjayann āja-gavaṁ dhanuḥ svayaṁ

yadācarat kṣmām aviṣahyam ājau |

tadā nililyur diśi diśy asanto

lāṅgūlam udyamya yathā mṛgendraḥ ||

**śrīdharaḥ :** lāṅgūlam unnamayya yathā mṛgendraś carati tathā dhanur visphūrjayan yadā kṣmām acarat ||23||

**krama-sandarbhaḥ :** *na vyākhyātam.*

**viśvanāthaḥ :** lāṅgūlam unnamayya yathā mṛgendraś carati tathā dhanur visphūrjayan kṣmām acarat ||23||

—o)0(o—

**|| 4.16.24 ||**

eṣo’śvamedhā‘ śatam ājahāra

sarasvatī prādurabhāvi yatra |

ahārṣīd yasya hayaṁ purandaraḥ

śata-kratuś carame vartamāne ||

**śrīdharaḥ :** sarasvatī yatra prādurabhāvi prādurabhūt | karma-kartari ciṇ | tatrāhārṣīt | haraṇaṁ kariṣyatīty arthaḥ ||24||

**krama-sandarbhaḥ :** svam ity atra svayam iti kvacit | prādurabhāvi prādurbhavitā pṛthunaiva ||24||

**viśvanāthaḥ :** *na vyākhyātam.*

—o)0(o—

**|| 4.16.25 ||**

eṣa sva-sadmopavane sametya

sanat-kumāraṁ bhagavantam ekam |

ārādhya bhaktyālabhatāmalaṁ taj

jñānaṁ yato brahma paraṁ vidanti ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** vidantīty atra kurvantīti citsukhaḥ ||25||

—o)0(o—

**|| 4.16.26 ||**

tatra tatra giras tās tā iti viśruta-vikramaḥ |

śroṣyaty ātmāśritā gāthāḥ pṛthuḥ pṛthu-parākramaḥ ||

**śrīdharaḥ :** viśrutā vikramā yasya | gāthāḥ prabandhān | ātmāśritā viṣṇv-āśritāḥ ||26||

**krama-sandarbhaḥ :** *na vyākhyātam.*

**viśvanāthaḥ :** iti tatra tatra deśe tābhir uktās tās tā loka-prasiddhā giraḥ | gāthā ātmāśritāḥ svīya-kavitayā varṇitāḥ kathāś ca | ata eva duduhe ity-ādivat bhūta-kāla-prayogas tad-ukti-kāle tat-tat-karmaṇām atītatvāt ||26||

—o)0(o—

**|| 4.16.27 ||**

diśo vijityāpratiruddha-cakraḥ

sva-tejasotpāṭita-loka-śalyaḥ |

surāsurendrair upagīyamāna-

mahānubhāvo bhavitā patir bhuvaḥ ||

**śrīdharaḥ :** upagīyamāno mahānubhāvo yasya ||27||

**krama-sandarbhaḥ :** “bhavitā patir bhuvaḥ” ity atra “jayatāṁ pṛthur bhave” iti citsukhaḥ ||27||

**viśvanāthaḥ :** *na vyākhyātam.*

iti sārārtha-darśinyāṁ harṣiṇyāṁ bhakta-cetasām |

ṣoḍaśo’yaṁ caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-carita-nāma ṣoḍaśo’dhyāyaḥ |

|| 4.16 ||

**(4.17)**

### atha saptadaśo’dhyāyaḥ

## dharā-nigrahaḥ

**|| 4.17.1 ||**

**maitreya uvāca—**

evaṁ sa bhagavān vainyaḥ khyāpito guṇa-karmabhiḥ |

chandayām āsa tān kāmaiḥ pratipūjyābhinandya ca ||

**śrīdharaḥ :**

tataḥ saptadaśe loka-kṣudhāḥ praśamayan pṛthuḥ |

grasta-bījāṁ mahīṁ hantuṁ yatto bhītyā tayā stutaḥ ||

chandayām āsa toṣitavān ||1||

**krama-sandarbhaḥ :** athedṛśa-loka-sāhāyyāya bhaviṣyāmīti sañjāta-sukhasya tasya vṛttam āha—evam iti ||1||

**viśvanāthaḥ :**

pṛthuḥ saptadaśe lokaiḥ kṣudhārtair annam arthitaḥ |

dharāṁ grasta-samastānāṁ nighnan bhītyā tayā stutaḥ ||\*|

chāndayāmāsa toṣitavān ||1||

—o)0(o—

**|| 4.17.2 ||**

brāhmaṇa-pramukhān varṇān bhṛtyāmātya-purodhasaḥ

paurān jāna-padān śreṇīḥ prakṛtīḥ samapūjayat ||

**śrīdharaḥ :** bhṛtyān amātyān purodhasaḥ purohitāṁś ca | śreṇīs tailika-tāmbūlikādīn paura-viśeṣān | prakṛtīr niyoginaḥ ||2||

**krama-sandarbhaḥ :** *na vyākhyātam.*

**viśvanāthaḥ :** śreṇīs tailika-tāmbūlikādin prakṛtīr niyoga-vartinaḥ samapūjayat | dhanyāḥ stha, bho dhanyāḥ stha | yuṣmān ahaṁ sādhu pālayānīty etad eva mat-kartṛkaṁ yuṣmat-paricaraṇaṁ bhūyād iti madhuram abhyabhāṣata ||2||

—o)0(o—

**|| 4.17.3 ||**

**vidura uvāca—**

kasmād dadhāra go-rūpaṁ dharitrī bahu-rūpiṇī |

yāṁ dudoha pṛthus tatra ko vatso dohanaṁ ca kim ||

**śrīdharaḥ :** dohanaṁ pātram ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.17.4 ||**

prakṛtyā viṣamā devī kṛtā tena samā katham |

tasya medhyaṁ hayaṁ devaḥ kasya hetor apāharat ||

**śrīdharaḥ :** medhyaṁ yajñārham ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.17.5 ||**

sanat-kumārād bhagavato brahman brahma-vid-uttamāt |

labdhvā jñānaṁ sa-vijñānaṁ rājarṣiḥ kāṁ gatiṁ gataḥ ||

**śrīdharaḥ :** sa-vijñānam aparokṣa-jñāna-sahitam ||5||

**krama-sandarbhaḥ :** kāṁ gatiṁ brahma-rūpāṁ bhagavad-rūpāṁ vā ||5||

**viśvanāthaḥ :** *na vyākhyātam.*

—o)0(o—

**|| 4.17.6 ||**

yac cānyad api kṛṣṇasya bhavān bhagavataḥ prabhoḥ

śravaḥ suśravasaḥ puṇyaṁ pūrva-deha-kathāśrayam ||

**madhvaḥ :** pūrvatanānāṁ kathā sambandhena harer yaśaḥ ||6||

**śrīdharaḥ :** pūrva-dehaḥ pṛthv-avatāras tat-kathāśrayam | śravo yaśaḥ | suṣṭhu śravo yasya ||6||

**krama-sandarbhaḥ :** yac cānyad iti dvayena | śrī-vidurasya sarvatrāpy etad eva hārdaṁ vyaktaṁ bhaved ity atra bhavān iti kvacit citsukha-sammato’yam | dehatvam āveśāvatāratvaṁ pūrvatvaṁ prāk prakāśāpekṣayaiva ||6||

**viśvanāthaḥ :** *na vyākhyātam.*

—o)0(o—

**|| 4.17.7 ||**

bhaktāya me’nuraktāya tava cādhokṣajasya ca

vaktum arhasi yo’duhyad vainya-rūpeṇa gām imām ||

**śrīdharaḥ :** aduhyad dugdhavān ||7||

**krama-sandarbhaḥ :** *na vyākhyātam.*

**viśvanāthaḥ :** aduhyad ity ārṣam adhok ||7||

—o)0(o—

**|| 4.17.8 ||**

**sūta uvāca—**

codito vidureṇaivaṁ vāsudeva-kathāṁ prati

praśasya taṁ prīta-manā maitreyaḥ pratyabhāṣata ||

*na katamenāpi vyākhyātam.*

—o)0(o—

**|| 4.17.9 ||**

**maitreya uvāca—**

yadābhiṣiktaḥ pṛthur aṅga viprair

āmantrito janatāyāś ca pālaḥ |

prajā niranne kṣiti-pṛṣṭha etya

kṣut-kṣāma-dehāḥ patim abhyavocan ||

**śrīdharaḥ :** janatāyās tvaṁ pāla ity āmantrito niyuktaḥ | tadā niranne kṣiti-tale sati | kṣudhākṣāmāḥ kṣīṇā dehā yāsāṁ tāḥ prajā etya patiṁ pṛthum abruvan ||9||

**krama-sandarbhaḥ :** tat-preraṇayā prītamanastvena cāsyāpi tathaiva tātparyaṁ labhyate | ata evātra vāsudevaḥ, śrī-vasudeva-nandanaḥ śrī-kṛṣṇa eva ||9||

**viśvanāthaḥ :** janatāyās tvaṁ pāla ity āmantrito niyuktaś ca tadā ||9||

—o)0(o—

**|| 4.17.10 ||**

vayaṁ rājañ jāṭhareṇābhitaptā

yathāgninā koṭara-sthena vṛkṣāḥ |

tvām adya yātāḥ śaraṇaṁ śaraṇyaṁ

yaḥ sādhito vṛtti-karaḥ patir naḥ ||

**śrīdharaḥ :** jāṭhareṇāgni-nābhi-taptāḥ | yaḥ sādhito viprair manthanena saṁpāditas taṁ tvāṁ śaraṇaṁ yātāḥ ||10||

**krama-sandarbhaḥ :** *na vyākhyātam.*

**viśvanāthaḥ :** yas tvaṁ sādhito viprair manthanena sampāditaḥ ||10||

—o)0(o—

**|| 4.17.11 ||**

tan no bhavān īhatu rātave’nnaṁ

kṣudhārditānāṁ naradeva-deva

yāvan na naṅkṣyāmaha ujjhitorjā

vārtā-patis tvaṁ kila loka-pālaḥ ||

**śrīdharaḥ :** tat tasmān no’smākam annaṁ rātave rātuṁ dātum īhatu īhatāṁ yatnaṁ karotu | ujjhitorjās tyaktānnāḥ satyaḥ | vārtāyā jīvikāyāḥ patiḥ ||11||

**krama-sandarbhaḥ :** *na vyākhyātam.*

**viśvanāthaḥ :** tat tasmān no’smākam asmabhyam annaṁ rātave rātuṁ dātum īhatu īhatāṁ yatnaṁ karotu | atra yā vilambyatām ity āhuḥ—yāvad iti | ujjhitorjās tyaktānnāḥ satyaḥ | vārtāyā jīvikā-kartā ||11||

—o)0(o—

**|| 4.17.12 ||**

**maitreya uvāca—**

pṛthuḥ prajānāṁ karuṇaṁ niśamya paridevitam |

dīrghaṁ dadhyau kuruśreṣṭha nimittaṁ so’nvapadyata ||

**śrīdharaḥ :** paridevitaṁ vilāpam | nimittaṁ hetum anvapadyata jñātavān ||12||

**krama-sandarbhaḥ :** nimittaṁ vakṣyamāṇānusāreṇa pṛthivyā grasta-bījatvam ||12||

**viśvanāthaḥ :** nimittaṁ hetum ||12||

—o)0(o—

**|| 4.17.13 ||**

iti vyavasito buddhyā pragṛhīta-śarāsanaḥ |

sandadhe viśikhaṁ bhūmeḥ kruddhas tripura-hā yathā ||

**śrīdharaḥ :** pṛthivyā oṣadhi-bījāni grastānīti vyavasito niścitavān san ||13||

**krama-sandarbhaḥ :** iti vakṣyamāṇa-tat-kartavya-vyavasito niścitavān | mamābhiṣeke sañjāte’pi bījāni gopāyatīti kruddhaḥ ||13||

**viśvanāthaḥ :** pṛthivyaiva oṣadhi-bījāni grastānīti anvapadyata jñātavān | mamābhiṣeke jāte’pi yadīyaṁ bījāni gopāyati, tad asyāṁ caturtham upāyam eva karavāṇīti vyavasitaṁ niścayo yasya saḥ | bhūmer bhūmiṁ prati ||13||

—o)0(o—

**|| 4.17.14 ||**

pravepamānā dharaṇī niśāmyodāyudhaṁ ca tam |

gauḥ saty apādravad bhītā mṛgīva mṛgayu-drutā ||

**śrīdharaḥ, viśvanāthaḥ :** mṛgayunā drutā’nugatā mṛgīva ||14||

**krama-sandarbhaḥ :** *na vyākhyātam.*

—o)0(o—

**|| 4.17.15 ||**

tām anvadhāvat tad vainyaḥ kupito’tyaruṇekṣaṇaḥ |

śaraṁ dhanuṣi sandhāya yatra yatra palāyate ||

**śrīdharaḥ :** *na vyākhyātam.*

**krama-sandarbhaḥ :** tad iti tatra tatrety arthaḥ | tām evānvadravad iti pāṭhaḥ kvacit ||15||

**viśvanāthaḥ :** tat tadā ||15||

—o)0(o—

**|| 4.17.16 ||**

sā diśo vidiśo devī rodasī cāntaraṁ tayoḥ |

dhāvantī tatra tatrainaṁ dadarśānūdyatāyudham ||

**śrīdharaḥ :** rodasi dyāvāpṛthivyau tayor antaram antarikṣaṁ ca | anu pṛṣṭhataḥ udyatam āyudhaṁ yena ||16||

**krama-sandarbhaḥ :** *na vyākhyātam.*

**viśvanāthaḥ :** rodasī dyāv-āpṛthivyau tayor antaram antarikṣam anu sva-pṛṣṭha-deśe udyatāyudham enaṁ pṛthuṁ dadarśa ||16||

—o)0(o—

**|| 4.17.17 ||**

loke nāvindata trāṇaṁ vainyān mṛtyor iva prajāḥ |

trastā tadā nivavṛte hṛdayena vidūyatā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nivavṛte pṛthor abhimukhī-babhūva ||17||

—o)0(o—

**|| 4.17.18 ||**

uvāca ca mahā-bhāgaṁ dharma-jñāpanna-vatsala |

trāhi mām api bhūtānāṁ pālane’vasthito bhavān ||

*na katamenāpi vyākhyātam.*

—o)0(o—

**|| 4.17.19 ||**

sa tvaṁ jighāṁsase kasmād dīnām akṛta-kilbiṣām |

ahaniṣyat kathaṁ yoṣāṁ dharma-jña iti yo mataḥ ||

**śrīdharaḥ :** yo dharma-jña iti mataḥ sa bhavān yoṣāṁ māṁ katham ahaniṣyad dhaniṣyati ||19||

**krama-sandarbhaḥ :** *na vyākhyātam.*

**viśvanāthaḥ :** ahaniṣyad dhaniṣyati ||19||

—o)0(o—

**|| 4.17.20 ||**

praharanti na vai strīṣu kṛtāgaḥsv api jantavaḥ |

kim uta tvad-vidhā rājan karuṇā dīna-vatsalāḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** jantavaḥ sādhāraṇa-jantu-tulyā mūḍhā api manuṣyā ity arthaḥ ||20||

—o)0(o—

**|| 4.17.21 ||**

māṁ vipāṭyājarāṁ nāvaṁ yatra viśvaṁ pratiṣṭhitam |

ātmānaṁ ca prajāś cemāḥ katham ambhasi dhāsyasi ||

**śrīdharaḥ :** ajarāṁ dṛḍhām | dhāsyasi dhārayiṣyasi ||21||

**krama-sandarbhaḥ :** *na vyākhyātam.*

**viśvanāthaḥ :** vipāṭhya vidārya ajarāṁ dṛḍhāṁ, ambhasīti mayi mṛtāyāṁ satyāṁ garbhoda eva sthāsyatīty arthaḥ ||21||

—o)0(o—

**|| 4.17.22 ||**

**pṛthur uvāca—**

vasudhe tvāṁ vadhiṣyāmi mac-chāsana-parāṅ-mukhīm |

bhāgaṁ barhiṣi yā vṛṅkte na tanoti ca no vasu ||

**śrīdharaḥ :** barhiṣi yajñe yā bhavatī devatā-rūpeṇa bhāgaṁ vṛṅkte bhajate | vasu dhānyādikam ||22||

**krama-sandarbhaḥ :** vasudhety-ādi vākyam api bibhīṣikā-mātram ||22||

**viśvanāthaḥ :** barhiṣi yajñe yā bhavatī devatā-rūpiṇī bhāgaṁ vṛṅkte bhajate | vasu dhānyādikam ||22||

—o)0(o—

**|| 4.17.23 ||**

yavasaṁ jagdhy anudinaṁ naiva dogdhy audhasaṁ payaḥ |

tasyām evaṁ hi duṣṭāyāṁ daṇḍo nātra na śasyate ||

**śrīdharaḥ :** go-rūpeṇa tu yavasaṁ tṛṇaṁ jagdhi attīty arthaḥ | payas tu naiva dogdhi dugdhaṁ na sravati | atrāsminn aparādhe ||23||

**krama-sandarbhaḥ :** *na vyākhyātam.*

**viśvanāthaḥ :** go-rūpeṇa yavasaṁ tṛṇaṁ jagdhi atti payas tu na dogdhi, na pūrayati na dadātīti yāvat | kāma-puro’smy ahaṁ nṛṇām itivat | tasyām evambhūtāyāṁ tvayy aparādhinyām ||23||

—o)0(o—

**|| 4.17.24 ||**

tvaṁ khalv oṣadhi-bījāni prāk sṛṣṭāni svayambhuvā |

na muñcasy ātma-ruddhāni mām avajñāya manda-dhīḥ ||

**śrīdharaḥ :** ātmani dehe ruddhāni ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.17.25 ||**

amūṣāṁ kṣut-parītānām ārtānāṁ paridevitam |

śamayiṣyāmi mad-bāṇair bhinnāyās tava medasā ||

**śrīdharaḥ :** mad-vadhe sarvathā annaṁ na syād iti cet, ata āha | amūṣāṁ prajānām | medasā māṁsena ||25||

**krama-sandarbhaḥ :** *na vyākhyātam.*

**viśvanāthaḥ :** medasā māṁsena ||25||

—o)0(o—

**|| 4.17.26 ||**

pumān yoṣid uta klība ātma-sambhāvano’dhamaḥ |

bhūteṣu niranukrośo nṛpāṇāṁ tad-vadho’vadhaḥ ||

**śrīdharaḥ :** yad uktaṁ yoṣāṁ kathaṁ haniṣyati ? iti tatrāha—pumān iti | tasya vadho’vadha eva ||26||

**krama-sandarbhaḥ :** *na vyākhyātam.*

**viśvanāthaḥ :** yad uktaṁ yoṣāṁ kathaṁ haniṣyasīti ? tatrāha—pumān iti | ātma-sambhāvano mithyāhaṅkāra-mattaḥ niranukrośo nirdayaḥ | tasya vadho’vadha eva ||26||

—o)0(o—

**|| 4.17.27 ||**

tvāṁ stabdhāṁ durmadāṁ nītvā māyā-gāṁ tilaśaḥ śaraiḥ |

ātma-yoga-balenemā dhārayiṣyāmy ahaṁ prajāḥ ||

**śrīdharaḥ :** yac coktaṁ katham ambhasi dhāsyasi ? iti tatrāha—tvām iti | tilaśas tila-pramāṇāni khaṇḍāni ity evaṁ bhūtām avasthāṁ nītvā ||27||

**krama-sandarbhaḥ :** *na vyākhyātam.*

**viśvanāthaḥ :** yac coktaṁ katham ambhasi dhāsyasi ? iti tatrāha—tvām iti | tilaśas tila-pramāṇāni khaṇḍāni ity evaṁ bhūtām avasthāṁ nītvā ||27||

—o)0(o—

**|| 4.17.28 ||**

evaṁ manyumayīṁ mūrtiṁ kṛtāntam iva bibhratam |

praṇatā prāñjaliḥ prāha mahī sañjāta-vepathuḥ ||

**śrīdharaḥ :** manyu-mayīṁ mūrtiṁ bibhrataḥ kṛtānta-tulyatvam ucyate, natu kṛtāntasya manyu-mayī mūrtir iti ||28||

**krama-sandarbhaḥ :** manyu-mayīṁ manyu-pracurāṁ mūrtiṁ bibhrataṁ tan-mayatayā sampādayantam ity arthaḥ ||28||

**viśvanāthaḥ :** *na vyākhyātam.*

—o)0(o—

**|| 4.17.29 ||**

**dharovāca—**

namaḥ parasmai puruṣāya māyayā

vinyasta-nānā-tanave guṇātmane |

namaḥ svarūpānubhavena nirdhuta-

dravya-kriyā-kāraka-vibhramormaye ||

**madhvaḥ :** brahmādi-jīva-dehās tu māyā-dehāḥ prakīrtitāḥ iti vārāhe ||29||

**śrīdharaḥ :**

śuddha-sattva-tanuṁ devam akasmād ati-dāruṇam |

vīkṣamāṇā pṛthuṁ pṛthvī tuṣṭāva karuṇoktibhiḥ ||

māyayā vinyastā racitā nānā-ghorādi-tanavo yena | guṇātmane guṇa-mayatvena pratīyamānāya | vastutas tu nirdhutā nirastā dravya-kriyā-kārakeṣv adhibhūtādhyātmādhidaiveṣu vibhramo’haṅkāraḥ, tan-nimittā ūrmayo rāga-dveṣādayaś ca yasmiṁs tasmai ||29||

**krama-sandarbhaḥ :** pṛthivy uvācety eva pāṭhaḥ | puruṣāya bhūyase vinyasta-māyeti sambandhoktiḥ ||29||

**viśvanāthaḥ :** vinyastā nirmitā nānā-bhūtāsmad-ādyās tanur yasya tasmai | yato guṇātmane guṇa-mayāya | yad uktaṁ – mahī-talaṁ taj-jaghanam ity ādi | nanu tarhi sva-tanuṁ tāṁ kim ahaṁ hanmīti tatrāha | svarūpānubhaveneti yāvat svarūpa-śakter anubhavo na syāt tāvad eva māyā-śaktimatas tavāsmad-ādyās tanuḥ | svarūpānubhavena tu vinirdhūtāni nirastāni dravya-kriyā-kārakāṇi adhibhūtādhyātmādhidaivāni tair vibhramormiḥ saṁsārataraṅgaś ca yasmāt tasmai | yad uktaṁ—

yāvan na jāyeta parāvare’smin

viśveśvare draṣṭari bhakti-yogaḥ |

tāvat sthavīyaḥ puruṣasya rūpaṁ

kriyāvasāne prayataḥ smareta || [bhā.pu. 2.2.14] iti |

amunī bhagavad-rūpe mayā te hy anuvarṇite |

ubhe api na gṛhṇanti māyā-sṛṣṭe vipaścitaḥ || [bhā.pu. 2.10.35] iti ca ||29||

—o)0(o—

**|| 4.17.30 ||**

yenāham ātmāyatanaṁ vinirmitā

dhātrā yato’yaṁ guṇa-sarga-saṅgrahaḥ |

sa eva māṁ hantum udāyudhaḥ svarāḍ

upasthito’nyaṁ śaraṇaṁ kam āśraye ||

**śrīdharaḥ :** aho sarva-jīvāśrayatvena sṛṣṭāṁ māṁ kathaṁ hantuṁ pravartata ity āha | yena vidhātrātmanāṁ jīvānām āyatanam ahaṁ nirmitā | yato yasyāṁ mayi guṇa-sargasya catur-vidha-bhūta-grāmasya saṅgraho dhāraṇam | svarāṭ sva-tantraḥ ||30||

**krama-sandarbhaḥ :** *na vyākhyātam.*

**viśvanāthaḥ :** ekaṁ cet tarhi tvad-ukti-prāmāṇyenaiva tvayi mama nāsti mamatety atas tvāṁ hanmy evety ata āha—yeneti | nahi sva-hastenāropitā vallī sva-hastenaiva chidyate iti bhāvaḥ | tatrāpy upakārikāsmīty āha—ātmanāṁ jīvānām āyatanaṁ yato yasyāṁ mayi guṇa-sargasya caturvidha-bhūta-grāmasya saṅgraho dhāraṇam | svarāṭ svatantraḥ ||30||

—o)0(o—

**|| 4.17.31 ||**

ya etad ādāv asṛjac carācaraṁ

sva-māyayātmāśrayayāvitarkyayā |

tayaiva so’yaṁ kila goptum udyataḥ

kathaṁ nu māṁ dharma-paro jighāṁsati ||

**śrīdharaḥ :** sṛṣṭi-saṁhāra-kārako’ham eveti cet tathāpi prajā-pālane pravṛttasya mad-vadho’nucita evety āha—ya etad iti | ātmāśrayayā jīva-viṣayiṇyā ||31||

**krama-sandarbhaḥ :** *na vyākhyātam.*

**viśvanāthaḥ :** nanu mayaiva jagat sṛjyate saṁhriyate ceti satyam | tad api samprati pālane pravṛttasya tava mad-vadho’nucita ity āha—ya iti ||31||

—o)0(o—

**|| 4.17.32 ||**

nūnaṁ bateśasya samīhitaṁ janais

tan-māyayā durjayayākṛtātmabhiḥ |

na lakṣyate yas tv akarod akārayad

yo’neka ekaḥ parataś ca īśvaraḥ ||

**madhvaḥ :** sa parataḥ īśvara ity ākṣepaḥ ||32||

**śrīdharaḥ :** ato durjñeyam īśvara-ceṣṭitam ity āha—nūnam iti | akṛtātmabhir vikṣipta-cittaiḥ | ya īśvaraḥ sva-tantraḥ | akarod brahmāṇam | parata iti tena brahmaṇā carācaram akārayat | yaś ca svata ekaḥ parato māyayā’nekaḥ ||32||

**krama-sandarbhaḥ :** nūnam iti | tac-chabda-tad-upādhi[[11]](#footnote-11)-viśiṣṭatvena svayam eva bhagavān eka evānekaḥ san jagad akarot | tad-asaṁsargitvena tu svayam eka eva san tat-tad-vārākārayat, na kevalam etāvad eva tad-aiśvaryam, parato jagataḥ parasmin vaikuṇṭhe’pi īśvara iti | ato yuktam evālakṣya-ceṣṭitatvam ity arthaḥ | sva īśvara iti cit-sukhaḥ[[12]](#footnote-12) | svaṁ svayam ||32||

**viśvanāthaḥ :** nanu tarhi tvaṁ māma adharmiṇaṁ brūṣe ? tatra nahi nahi, kintu durlakṣyam etad aiśvaryam ity āha—nūnam iti | akṛtātmabhir vikṣipta-cittaiḥ | ya īśvaro’karot sargam akārayad visargam | svata ekaḥ parato māyayā anekaś ca ||32||

—o)0(o—

**|| 4.17.33 ||**

sargādi yo’syānuruṇaddhi śaktibhir

dravya-kriyā-kāraka-cetanātmabhiḥ |

tasmai samunnaddha-viruddha[[13]](#footnote-13)-śaktaye

namaḥ parasmai puruṣāya vedhase ||

**madhvaḥ :** viruddha-śaktayo yasya nityā yugapad eva ca |

tasmai namo bhagavate viṣṇave sarva-jiṣṇave || iti vārāhe ||33||

**śrīdharaḥ :** tasmād acintya-śaktaye kevalaṁ nama ity āha | sargādi janma-sthiti-bhaṅgam asya jagato’nuruṇaddhy anuvartate karoti | dravyāṇi mahā-bhūtāni | kriyā indriyāṇi | kārakā devāḥ | cetanā buddhiḥ | ātmā’haṅkāraḥ | taiḥ sva-śakti-rūpaiḥ samunnaddhāḥ samutkaṭā niruddhāḥ śaktayo yasya ||33||

**krama-sandarbhaḥ :** kārakāḥ prakṛti-pravartakā devāḥ ||33|| (bhagavat-sandarbhaḥ 11)

**viśvanāthaḥ :** tasmād acintya-śaktaye kevalaṁ nama ity āha—anuruṇaddhi bhakta-jīvasyānurodhena karoti | dravya-kriyā-kārakāṇi bhūtendriya-devatāḥ | cetanā buddhiḥ | ātmā’haṅkāras taiḥ samunnaddhāḥ prabalāḥ paraspara-viruddhāś ca śaktayo yasyeti pālana-saṁhāra-śaktī ubhe api prabale ity ataḥ pālayituṁ saṁhartuṁ ca tvaṁ prabhur yathecchasi, tathā kuru | tubhyaṁ nama eveti bhāvaḥ ||33||

—o)0(o—

**|| 4.17.34 ||**

sa vai bhavān ātma-vinirmitaṁ jagad

bhūtendriyāntaḥ-karaṇātmakaṁ vibho |

saṁsthāpayiṣyann aja māṁ rasātalād

abhyujjahārāmbhasa ādi-sūkaraḥ ||

**śrīdharaḥ :** prāṇināṁ dhāraṇārthaṁ māṁ rasātalād uddhṛtyedānīṁ prajā-rakṣaṇe pravṛttasya mad-vadho na yukta iti sa-karuṇam āha dvābhyām | he aja ! yaḥ sṛṣṭavān, sa eva bhavān sva-nirmitaṁ carācaraṁ jagat samyak sthāpayitum ādi-śūkaraḥ san mām abyujjahāra ||34||

**krama-sandarbhaḥ :** *na vyākhyātam.*

**viśvanāthaḥ :** svasmin kāruṇyam utpādayantī pūrva-vṛttaṁ smārayati—sa vā iti dvābhyām ||34||

—o)0(o—

**|| 4.17.35 ||**

apām upasthe mayi nāvy avasthitāḥ

prajā bhavān adya rirakṣiṣuḥ kila |

sa vīra-mūrtiḥ samabhūd dharā-dharo

yo māṁ payasy ugra-śaro jighāṁsasi ||

**śrīdharaḥ :** sa eva dharādharo varāho’dya apām upasthe upari mayi nāvi ādhāra-bhūtāyām avasthitāḥ prajā rakṣitum icchur vīra-mūrtiḥ pṛthu-rūpaḥ samabhūt | evaṁ-bhūto yaḥ sa tvaṁ payasi nimitte māṁ jighāṁsasīti citram ity arthaḥ ||35||

**krama-sandarbhaḥ :** yo mām ity ādau gopāyase agrasara iti sambandhaḥ ||35||

**viśvanāthaḥ :** upasthe upari-sthāyāṁ mayi nāvi naukā-rūpāyāṁ sa eva dharādhara ādi-śūkaro mat-svāmī tvaṁ yo māṁ sa-bhāryāṁ payasi nimitte jighāṁsasi | ayam arthaḥ—imās tvat-prajā mad-apatyāny eva mad-utsaṅge sthitāni nityam ahaṁ stanaṁ payaḥ pāyayāny eva sāmpratam etad durvṛttam ālakṣya śīlaṁ śīlayantī mātāpy ahaṁ kruddhā payo na pāyayāmīti tvaṁ gṛha-patir māṁ tāḍayasīti ||35||

—o)0(o—

**|| 4.17.36 ||**

nūnaṁ janair īhitam īśvarāṇām

asmad-vidhais tad-guṇa-sarga-māyayā

na jñāyate mohita-citta-vartmabhis

tebhyo namo vīra-yaśas-karebhyaḥ ||

**śrīdharaḥ :** tasmād īśvara-ceṣṭitaṁ durjñeyam iti kaimutya-nyāyenopasaṁharati—nūnam iti | tasyeśvarasya guṇa-sarga-rūpayā māyayā mohitaṁ cittam eva vartma yeṣām | mohitāni citta-vartmāni yeṣām iti vā tair janair īśvarāṇāṁ hari-bhaktānām eva tāvad īhitaṁ na jñāyate, kiṁ punas tasya parameśvarasya | ata eva parameśvara-vat tebhyo’pi nama eva kevalam | vīrāṇāṁ jitendriyāṇāṁ yaśaḥ kurvanti ye tebhyaḥ yathā vīrāṇāṁ yaśo vardheta tathā ceṣṭatāṁ, na tu yatheṣṭam iti bhāvaḥ ||36||

**krama-sandarbhaḥ :** īśvarāṇām anyeṣām api | vīra-yaśas-karebhya iti tathāpi bhadram eva te kariṣyantīti bhāvaḥ ||36||

**viśvanāthaḥ :** kiṁ ca, tvaṁ māṁ haniṣyasīti viśva-saty apy ahaṁ na viśvasimi | īśvarāṇāṁ khalu kā strī, ke vā putra-bhṛtyādaya ity āha—nūnam iti | tasyeśvarasya guṇa-sarga-māyayā guṇeṣu deva-manuṣya-tiryag-yoniṣu sargā yatas tvayā māyayā avidyayā mohitaṁ bhramitaṁ citta-vartma tvac-caraṇonmukhaṁ yeṣāṁ tair asmad-vidhair janaiḥ | vīrāṇāṁ dayā-vīrāṇāṁ yaśaḥ kurvantīti tebhya iti tvaṁ cen māṁ na dayase, tadā dayā-vīrāṇāṁ yaśa eva yāsyatīti bhāvaḥ ||36||

iti sārārtha-darśinyāṁ harṣiṇyāṁ bhakta-cetasām |

saptadaśaś caturtho’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

dharā-nigraho nāma saptadaśo’dhyāyaḥ |

||4.17||

(4.18)

### athāṣṭādaśo’dhyāyaḥ

## pṛthvī-dohaḥ

|**| 4.18.1 ||**

**maitreya uvāca—**

itthaṁ pṛthum abhiṣṭūya ruṣā prasphuritādharam |

punar āhāvanir bhītā saṁstabhyātmānam ātmanā ||

**śrīdharaḥ :**

aṣṭādaśe mahī-vākyād vatsa-pātrādi-bhedataḥ |

pṛthv-ādibhis tu sā dugdhā svaṁ svaṁ dugdham itīryate ||

**krama-sandarbhaḥ :** nūnam iti | pūrva-pūrva-kalpeṣu pūrva-pūrva-pṛthubhir dṛṣṭena śāstra-dvārā jñānena yogenopāyena ||1||

**viśvanāthaḥ :**

aṣṭādaśe’vanīṁ kāmadhenuṁ dugdhvā svam īpsitam |

vatsa-pātrādi-bhedena dugdhaṁ sarve’pi lebhire ||1||

—o)0(o—

**|| 4.18.2 ||**

saṁniyacchābhibho manyuṁ nibodha śrāvitaṁ ca me |

sarvataḥ sāram ādatte yathā madhukaro budhaḥ ||

**śrīdharaḥ :** he abhibho ! prabho ! yad vā, bho deva ! abhi abhayaṁ yathā bhavaty evaṁ manyuṁ sanniyaccha | śrāvitaṁ vijñāpitam | na mad-vākye’nādaraḥ kartavya ity āha | budho hi sarvataḥ sāram ādatte ||2||

**krama-sandarbhaḥ :** *na vyākhyātam.*

**viśvanāthaḥ :** he abhibho ! he prabho ! sarvata iti yadyapy ahaṁ nikṛṣṭā, tad api mamāpi vācaṁ śṛṇu | mad-vāci sāras tiṣṭhati cet tvaṁ gṛhāṇa nānyathety arthaḥ ||2||

—o)0(o—

**|| 4.18.3 ||**

asmin loke’thavāmuṣmin munibhis tattva-darśibhiḥ |

dṛṣṭā yogāḥ prayuktāś ca puṁsāṁ śreyaḥ-prasiddhaye ||

**śrīdharaḥ :** mayi jīrṇāś cauṣadhīr upāyena gṛhāṇeti vaktum upāyena sarvaṁ siddṛśhyati nānyathety āha—asminn iti tribhiḥ | puṁsāṁ śreyasaḥ puruṣārthasya prasiddhaye’smin loke kṛṣyādayo’muṣmiṁś ca loke’gni-hotrādayo yogā upāyā dṛṣṭāḥ prayuktā anuṣṭhitāś ca ||3||

**krama-sandarbhaḥ :** *na vyākhyātam.*

**viśvanāthaḥ :** gavāṁ dugdha-pūrṇādepy āpīnād upāyena dohanenaiva dugdhaṁ labhyate, na tu mayi jīrṇāś cauṣadhīr upāyena gṛhāṇeti vaktum upāyena sarvaṁ siddṛśhyati nānyathety āha—asminn iti tribhiḥ | puṁsāṁ śreyasaḥ puruṣārthasya prasiddhaye’smin loke kṛṣyādayo’muṣmiṁś ca loke’gni-hotrādayo yogā upāyā dṛṣṭāḥ prayuktā anuṣṭhitāś ca ||3||

—o)0(o—

**|| 4.18.4 ||**

tān ātiṣṭhati yaḥ samyag upāyān pūrva-darśitān

avaraḥ śraddhayopeta upeyān vindate’ñjasā ||

**śrīdharaḥ :** pūrvair darśitān | avaro’rvācīnaḥ |**|4||**

**krama-sandarbhaḥ :** *na vyākhyātam.*

**viśvanāthaḥ :** avaro’rvācīnaḥ, upeyān sādhya-vastūni |**|4||**

—o)0(o—

**|| 4.18.5 ||**

tān anādṛtya yo’vidvān arthān ārabhate svayam

tasya vyabhicaranty arthā ārabdhāś ca punaḥ punaḥ ||

**śrīdharaḥ :** avidvān vidvān apīti vā | vyabhicaranti na sidhyanti ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.18.6 ||**

purā sṛṣṭā hy oṣadhayo brahmaṇā yā viśāmpate

bhujyamānā mayā dṛṣṭā asadbhir adhṛta-vrataiḥ ||

**śrīdharaḥ :** sa-hetukam upāyanam āha—pureti ṣaḍbhiḥ ||6||

**krama-sandarbhaḥ :** *na vyākhyātam.*

**viśvanāthaḥ :** prakṛtam āha—pureti ṣaḍbhiḥ ||6||

—o)0(o—

**|| 4.18.7 ||**

apālitānādṛtā ca bhavadbhir loka-pālakaiḥ

corī-bhūte’tha loke’haṁ yajñārthe’grasam oṣadhīḥ ||

**śrīdharaḥ :** bhavadbhir iti rāja-sāmānyābhiprāyeṇa, venādibhir iti vā | apālitā corādy-anivāraṇāt | anādṛtā ca yajñādi-pravartanābhāvāt | yajñārthe agrasaṁ gilitavatī | anyathā’dhṛta-vratair bhuktā na prasoṣyante tataś ca yajñādayo na sidhyerann iti bhāvaḥ ||7||

**krama-sandarbhaḥ :** *na vyākhyātam.*

**viśvanāthaḥ :** bhavadbhir iti venaṁ manasi kṛtvā tat-putre pṛthāv upālambhaḥ apālitā yajñādi-pravartanābhāvāt | pratyuta vidharma-pravartanād anādṛtā | atha anantaraṁ caurī-bhūte iti vene mṛte satīty arthaḥ | agrasam iti yadi nāgrasiṣyaṁ tadāham adya kathaṁ prāpsya ity arthaḥ | yajñārthe tvat-pravartyiṣyamāṇānāṁ yajñānāṁ kṛte ||7||

—o)0(o—

**|| 4.18.8 ||**

nūnaṁ tā vīrudhaḥ kṣīṇā mayi kālena bhūyasā

tatra yogena dṛṣṭena bhavān ādātum arhati ||

**śrīdharaḥ :** kṣīṇā jīṛṇāḥ ||8||

**krama-sandarbhaḥ :** *na vyākhyātam.*

**viśvanāthaḥ :** kṣīṇāḥ sūkṣmatayā sthitāḥ | dṛṣṭena yogena vakṣyamāṇenopāyena ||8||

—o)0(o—

**|| 4.18.9 ||**

vatsaṁ kalpaya me vīra yenāhaṁ vatsalā tava |

dhokṣye kṣīramayān kāmān anurūpaṁ ca dohanam ||

dogdhāraṁ ca mahā-bāho bhūtānāṁ bhūta-bhāvana |

annam īpsitam ūrjasvad bhagavān vāñchate yadi ||

**śrīdharaḥ :** dohanaṁ doha-pātram | dogdhāraṁ copakalpaya | dhokṣye prapūrayiṣyāmi ||9|| bhūtānām abhīpsitam annam | ūrjasvad bala-pradam ||10||

**krama-sandarbhaḥ :** vatsam iti yugmakam ||9||

**viśvanāthaḥ :** dohanaṁ doha-pātraṁ dhokṣye prapūrayiṣyāmi | ūrjasvat phala-pradam ||9-10||

—o)0(o—

**|| 4.18.11 ||**

samāṁ ca kuru māṁ rājan deva-vṛṣṭaṁ yathā payaḥ

apartāv api bhadraṁ te upāvarteta me vibho ||

**śrīdharaḥ :** apagate’pi varṣa-rtau deva-vṛṣṭam udakaṁ yathā me mayi sarvato varteta ||11||

**krama-sandarbhaḥ :** *na vyākhyātam.*

**viśvanāthaḥ :** apartāv apagate’pi varṣa-rtau ||11||

—o)0(o—

**|| 4.18.12 ||**

iti priyaṁ hitaṁ vākyaṁ bhuva ādāya bhūpatiḥ

vatsaṁ kṛtvā manuṁ pāṇāv aduhat sakalauṣadhīḥ ||

**śrīdharaḥ :** manuṁ svāyaṁbhuvam | oṣadhīr vrīhy-ādīḥ ||12||

**krama-sandarbhaḥ :** sakalauṣadhīs tat-tad-bīja-mayāni payāṁsi | tat-seka-mātreṇa sarvauṣadhi-prabhāvāt manor vatsatvaṁ sarva-bhūbhṛd-gaṇa-mūlatvāt tat-sambandhena tat tasyās tad-udbhāvana-bhāvotpatteḥ | evam uttaratrāpi śrī-pṛthu-pāṇeḥ pātratvaṁ tatra tat-pālana-śakti-prakāśāt tat-prabhāvāt payasaś cākṣayatvaṁ jñeyam ||12||

**viśvanāthaḥ :** *na vyākhyātam.*

—o)0(o—

**|| 4.18.13 ||**

tathāpare ca sarvatra sāram ādadate budhāḥ

tato’nye ca yathā-kāmaṁ duduhuḥ pṛthu-bhāvitām ||

**śrīdharaḥ :** prasaṅgād arthāntaram āha—tatheti | yathā pṛthur evaṁ sarvatra vākye pare’pi sāram ādadate | prastutam anuvartayati | tato’nye ca ṛṣy-ādayaḥ pañcadaśa duduhuḥ | pṛthunā bhāvitāṁ vaśīkṛtām ||13||

**krama-sandarbhaḥ :** *na vyākhyātam.*

**viśvanāthaḥ :** prasaṅgād arthāntaram āha—tatheti | yathā pṛthuḥ pṛthivyā vākya-sāraṁ jagrāha gṛhītvā ca sva-kāryaṁ sādhayāmāsa, tathāpare ca budhāḥ sarvatra sarveṣām eva sarva-vākyeṣu sāram gṛhṇantīti nītiḥ | vena-rājo’rājake ca dharma-lopāt sarveṣām api sarvaṁ hāritaṁ vastu sarva eva punaḥ prāpur ity āha—tata iti | anye ca ṛṣy-ādayaḥ pañcadaśa duduhuḥ | pṛthunā bhāvitāṁ vaśīkṛtām ||13||

—o)0(o—

**|| 4.18.14 ||**

ṛṣayo duduhur devīm indriyeṣv atha sattama |

vatsaṁ bṛhaspatiṁ kṛtvā payaś chandomayaṁ śuci ||

**śrīdharaḥ, viśvanāthaḥ :** devīṁ pṛthvīm | vāṅ-manaḥ-śravaṇair veda-grahaṇād indriyāṇāṁ pātratvam ||14||

**krama-sandarbhaḥ :** yathā pṛthvyā go-rūpatvaṁ tathā payaso’pi sākṣād dugdhatvam eva | tasya chandomayatvaṁ ca tad-upalambha-mātreṇa chandasyaṁ sahasā prādurbhāvāt | tat-prādurbhāva-yogyāni tu vāṅ-manaḥ śravaṇa-rūpāṇīndriyāṇi | teṣāṁ pātratvaṁ tat-tad-golake sekena tat-prādurbhāvāt | tatra brahmiṣṭhānāṁ bṛhaspatir iti nyāyena prathamādhikārī bṛhaspatir iti sa eva vatsaḥ kṛta ity ādikaṁ sarvatrānusandheyam ||14||

—o)0(o—

**|| 4.18.15 ||**

kṛtvā vatsaṁ sura-gaṇā indraṁ somam adūduhan |

hiraṇmayena pātreṇa vīryam ojo balaṁ payaḥ ||

**madhvaḥ :** guṇāḥ svarūpa-bhūtāś ca bāhyāś ceti dvidhā matāḥ |

svarūpa-bhūtā vyajyante harer bāhyān duhuḥ paraḥ || iti brāhme ||15||

**śrīdharaḥ :** somam amṛtam | vīryaṁ manaḥ-śaktim, oja indriya-śaktim, balaṁ deha-śaktiṁ ca tad eva payaḥ ||15||

**krama-sandarbhaḥ :** vīryādi-hetuṁ somam amṛta-rūpaṁ payaḥ ||15||

**viśvanāthaḥ :** somam amṛtam | vīryaṁ manaḥ-śaktim, oja indriya-śaktim, balaṁ śarīra-śaktiṁ, tad eva payaḥ ||15||

—o)0(o—

**|| 4.18.16 ||**

daiteyā dānavā vatsaṁ prahlādam asurarṣabham

vidhāyādūduhan kṣīram ayaḥ-pātre surāsavam ||

**madhvaḥ :** prati manvantaraṁ prāyaḥ prahlādādyā babhūvire iti ca ||16||

**śrīdharaḥ :** surām āsavaṁ ca tālādi-madyam ||16||

**krama-sandarbhaḥ :** śrīmataḥ prahlādasya bhāvitve’pi pṛthivy-upadeśena so’yaṁ prahlādo daityānāṁ bhāvanā-mayo jñeyaḥ | ayaḥ-pātra iti dohasya nikṛṣṭatvāpekṣayā | pūrvasya dohasya prakṛṣṭatvāpekṣayā hiraṇmayety uktam ||16||

**viśvanāthaḥ :** suraiva āsavo mādakaḥ padārthas tam ||16||

—o)0(o—

**|| 4.18.17 ||**

gandharvāpsaraso’dhukṣan pātre padmamaye payaḥ |

vatsaṁ viśvāvasuṁ kṛtvā gāndharvaṁ madhu saubhagam ||

**śrīdharaḥ :** madhu vāṅ-mādhuryaṁ saubhagaṁ saundaryaṁ tat sahitam ||17||

**krama-sandarbhaḥ :** gandhaṁ saurabhya-mayaṁ madhu tad-rūpaṁ payaḥ tac ca sa-saubhagaṁ saundarya-sahitam | tatra saubhaga-saundaryābhyāṁ tat-tat-prakāśo jātaḥ, adhunā gāna-mādhuryam iti jñeyaṁ, padmasya pātratvaṁ ca tat-trayāspadatvena upodbalakatvāt ||17||

**viśvanāthaḥ :** madhu mādhuryaṁ, gandharvam iti pāṭhe gānam ||17||

—o)0(o—

**|| 4.18.18 ||**

vatsena pitaro’ryamṇā kavyaṁ kṣīram adhukṣata

āma-pātre mahā-bhāgāḥ śraddhayā śrāddha-devatāḥ ||

**śrīdharaḥ :** kavyaṁ pitṝṇām annam | āmapānne apakve mṛṇmaye | adhukṣata duduhuḥ ||18||

**krama-sandarbhaḥ :** āma-pātrasya pitṛ-santarpaṇa-svabhāvatvāt tad-upayogaḥ ||18||

**viśvanāthaḥ :** kavyaṁ pitṝṇām annam āma-pātre apakva-mṛṇ-maye ||18||

—o)0(o—

**|| 4.18.19 ||**

prakalpya vatsaṁ kapilaṁ siddhāḥ saṅkalpanāmayīm

siddhiṁ nabhasi vidyāṁ ca ye ca vidyādharādayaḥ ||

**śrīdharaḥ :** saṅkalpanā-mayīm aṇimādi-siddhim | ye vidyādharādayas te ca tam eva vatsaṁ prakalpya nabhasy eva pātre svecaratvādi-rūpāṁ vidyāṁ duduhuḥ ||19||

**krama-sandarbhaḥ :** *na vyākhyātam.*

**viśvanāthaḥ :** saṅkalpanā-mayīm aṇimādi-siddhiṁ nabhasi pātre vidyāṁ ca khecaratvādi-rūpām ||19||

—o)0(o—

**|| 4.18.20 ||**

anye ca māyino māyām antardhānādbhutātmanām

mayaṁ prakalpya vatsaṁ te duduhur dhāraṇāmayīm ||

**śrīdharaḥ :** anye ca kiṁpuruṣādayo’ntardhānenādbhutātmanāṁ saṁbandhinīṁ māyām | dhāraṇā-mayīṁ saṅkalpa-mātra-prabhavām ||20||

**krama-sandarbhaḥ :** *na vyākhyātam.*

**viśvanāthaḥ :** anye ca kiṁpuruṣādayo’ntardhānenādbhutātmanām adbhuta-svabhāvānāṁ saṁbandhinīṁ māyām | dhāraṇā-mayīṁ saṅkalpa-mātra-prabhavām ||20||

—o)0(o—

**|| 4.18.21 ||**

yakṣa-rakṣāṁsi bhūtāni piśācāḥ piśitāśanāḥ

bhūteśa-vatsā duduhuḥ kapāle kṣatajāsavam ||

**śrīdharaḥ :** bhūteśo rudraḥ sa eva vatso yeṣām | kṣatajaṁ rudhiraṁ tad evāsavam ||21||

**krama-sandarbhaḥ :** *na vyākhyātam.*

**viśvanāthaḥ :** bhūteśo rudraḥ kṣatajaṁ rudhiraṁ tad evāsavam ||21||

—o)0(o—

**|| 4.18.22 ||**

tathāhayo dandaśūkāḥ sarpā nāgāś ca takṣakam |

vidhāya vatsaṁ duduhur bila-pātre viṣaṁ payaḥ ||

**śrīdharaḥ, viśvanāthaḥ :** ahayo niṣphaṇāḥ dandaśūkā vṛścikādayaḥ | sarpāḥ sa-phaṇās ta eva kadru-santa-jitā nāgāḥ | bila-pātre mukhe ||22||

**krama-sandarbhaḥ :** *na vyākhyātam.*

—o)0(o—

**|| 4.18.23 ||**

paśavo yavasaṁ kṣīraṁ vatsaṁ kṛtvā ca go-vṛṣam |

araṇya-pātre cādhukṣan mṛgendreṇa ca daṁṣṭriṇaḥ ||

**śrīdharaḥ :** yavasaṁ tṛṇam | go-vṛṣaṁ rudra-vāhaṁ vṛṣabham | mṛgendreṇety uttareṇa anvayaḥ ||23||

**krama-sandarbhaḥ :** paśv-ādayas tat-tad-devatāḥ ||23||

**viśvanāthaḥ :** yavasaṁ tṛṇam | go-vṛṣaṁ rudra-vāhaṁ vṛṣabham | mṛgendreṇa siṁhena vatsīkṛtenety uttareṇa anvayaḥ ||23||

—o)0(o—

**|| 4.18.24-25 ||**

kravyādāḥ prāṇinaḥ kravyaṁ duduhuḥ sve kalevare

suparṇa-vatsā vihagāś caraṁ cācaram eva ca ||

vaṭa-vatsā vanaspatayaḥ pṛthag rasamayaṁ payaḥ

girayo himavad-vatsā nānā-dhātūn sva-sānuṣu ||

**śrīdharaḥ :** kravyaṁ māṁsam | caraṁ kīṭādi acaraṁ phalādi ||24-25||

**krama-sandarbhaḥ :** sva-kalevare sva-sva-bhakṣya-kalevare ity arthaḥ | suparṇo’yaṁ na vainateyaḥ, kintu śrī-prahlādavad bhāvanā-mayaḥ ||24-25||

**viśvanāthaḥ :** kravyaṁ māṁsam | suparṇo garuḍaḥ | caraṁ kīṭādi | acaraṁ phalādi ||24||

—o)0(o—

**|| 4.18.26 ||**

sarve sva-mukhya-vatsena sve sve pātre pṛthak payaḥ

sarva-kāma-dughāṁ pṛthvīṁ duduhuḥ pṛthu-bhāvitām ||

**śrīdharaḥ :** anukta-sarva-saṅgrahārtham āha—sarve iti | sarve sva-jātau yo mukhyas tena vatsena ||26||

**krama-sandarbhaḥ :** pṛthvīṁ manvādhā iti kvacit ||26||

**viśvanāthaḥ :** anukta-sarva-saṅgrahārtham āha—sarve sva-jātau yo mukhyas tena vatsena ||26||

—o)0(o—

**|| 4.18.27 ||**

evaṁ pṛthv-ādayaḥ pṛthvīm annādāḥ svannam ātmanaḥ |

doha-vatsādi-bhedena kṣīra-bhedaṁ kurūdvaha ||

**śrīdharaḥ, viśvanāthaḥ :** upasaṁharati—evam iti | svannam abhīṣṭam annam | tam eva kṣīra-bhedaṁ duduhuḥ | dohaḥ pātram ||27||

**krama-sandarbhaḥ :** *na vyākhyātam.*

—o)0(o—

**|| 4.18.28 ||**

tato mahīpatiḥ prītaḥ sarva-kāma-dughāṁ pṛthuḥ |

duhitṛtve cakāremāṁ premṇā duhitṛ-vatsalaḥ ||

**śrīdharaḥ :** imāṁ pṛthvīm ||28||

**krama-sandarbhaḥ :** *na vyākhyātam.*

**viśvanāthaḥ :** imāṁ pṛthvīm | duhitṛtve iti sva-hastenaivānnamaya-dugdhādānāt strī-bhāvasyānaucityaṁ śara-hastena svena daṇḍa-karaṇān mātṛ-bhāvasyāpy anaucityam ālakṣya pāriśeṣyāt tasyāṁ vairāgylakṣaṇādayāc ca duhitṛtvam eva rasāvaham iti jñeyam ||28||

—o)0(o—

**|| 4.18.29 ||**

cūrṇayan sva-dhanuṣ-koṭyā giri-kūṭāni rāja-rāṭ |

bhū-maṇḍalam idaṁ vainyaḥ prāyaś cakre samaṁ vibhuḥ ||

**śrīdharaḥ :** dhanuṣo’greṇa giri-śṛṅgāṇi cūrṇayan | rāja-rāṭ rājñāṁ rājā | sarveṣām ājīvikā-dānāt ||29||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.18.30-31 ||**

athāsmin bhagavān vainyaḥ prajānāṁ vṛttidaḥ pitā

nivāsān kalpayāṁ cakre tatra tatra yathārhataḥ ||

grāmān puraḥ pattanāni durgāṇi vividhāni ca

ghoṣān vrajān sa-śibirān ākarān kheṭa-kharvaṭān ||

**madhvaḥ :** goṣṭhaṁ ghoṣa iti prokto vrajas tat-tat-pāla-saṁsthitir ity abhidhānam ||31||

**śrīdharaḥ :** grāmā haṭṭādi-śūnyāḥ | puro haṭṭādimatyaḥ | tā eva mahatyaḥ pattanāni | durgāṇi vividhāni | yathāha bṛhaspatiḥ—audakaṁ pārvataṁ vārkṣam airiṇaṁ dhānvanaṁ tathā iti | ghoṣān ābhīrāṇāṁ nivāsān | vrajān gavāṁ nivāsān | śibiraṁ senānivāsa-sthānaṁ tat sahitān ākarān svarṇādi-sthānāni | kheṭāḥ karṣaka-grāmāḥ svarvaṭāḥ parvata-prānta-grāmās tāṁś ca ||31||

**krama-sandarbhaḥ :** *na vyākhyātam.*

**viśvanāthaḥ :** grāmā haṭṭādi-śūnyāḥ | puro haṭṭādimatyaḥ | tāś ca mahatīḥ pattanāni | durgāṇi vividhāni | yathāha bṛhaspatiḥ—audakaṁ pārvataṁ vārkṣam airiṇaṁ dhānvanaṁ tathā iti | ghoṣān ābhīrāṇāṁ sthānāni vrajān gavāṁ śibirāṇi senāyā ākarāḥ suvarṇa-rūpyādy-udbhavasya kheṭāḥ karṣakāṇāṁ kharvaṭāḥ parvata-prānta-vartinām ||31||

—o)0(o—

**|| 4.18.32 ||**

prāk pṛthor iha naivaiṣā pura-grāmādi-kalpanā

yathā-sukhaṁ vasanti sma tatra tatrākutobhayāḥ ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe’ṣṭādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthvī-doho nāmāṣṭādaśo’dhyāyaḥ

|| 4.18 ||

**(4.19)**

**athaikonaviṁśo’dhyāyaḥ**

**pṛthu-vijaye brahma-vākyam**

**|| 4.19.1 ||**

maitreya uvāca—

**athādīkṣata rājā tu hayamedha-śatena saḥ |**

**brahmāvarte manoḥ kṣetre yatra prācī sarasvatī ||**

**śrīdharaḥ :**

ūnaviṁśe’śvamedhāṅga-hayāpaharaṇāt pṛthoḥ |

indraṁ hantuṁ pravṛttasya dhātrā vāraṇam ucyate ||

haya-medha-śatena nimittenādīkṣata dīkṣito’bhūt śatāśvamedha-saṅkalpam akarod ity arthaḥ | brahmāvarte—

sarasvatī-dṛṣadvatyor deva-nadyor yad antaram |

taṁ deva-nirmitaṁ deśaṁ brahmāvartaṁ pracakṣate ||1||

**krama-sandarbhaḥ :** *na vyākhyātam.*

**viśvanāthaḥ :**

ūnaviṁśe’śvamedhasya haya-hāri harer muhuḥ |

pāṣaṇḍa-sṛṣṭi-ṛtvigbhis tad-vadhaṁ ko nyavārayat ||

sarasvatī-dṛṣadvatyor deva-nadyor yad antaram |

taṁ deva-nirmitaṁ deśaṁ brahmāvartaṁ pracakṣate ||

tatra hayamedha-śatena nimittena ||1||

—o)0(o—

**|| 4.19.2 ||**

**tad abhipretya bhagavān karmātiśayam ātmanaḥ |**

**śata-kratur na mamṛṣe pṛthor yajña-mahotsavam ||**

**śrīdharaḥ :** ātmanaḥ svasya karmātiśeta ity atiśayam abhipretya jñātvā | tad iti taṁ pṛthor yajña-mahotsavaṁ na mamṛṣe na sehe ||2||

**krama-sandarbhaḥ :** pṛthos tad-yajña-mahotsava-rūpaṁ karma svātmano’tikrāmakaṁ jñātvā | atra ṭīkāyāṁ karmātiśayam iti samaste pade vaktavye atiśaya-mātraṁ yad uktaṁ tan nedaṁ vigraha-vākyaṁ kintv artha-darśana-mātraṁ yathā karma-paryantaṁ pṛthag-yojitam atiśayam iti ca pṛthag eva niruktam | karmaṇo’tiśayam iti tu svayam ūhyam ||2||

**viśvanāthaḥ :** ātmanaḥ sakāśāt ||2||

—o)0(o—

**|| 4.19.3-4 ||**

**yatra yajña-patiḥ sākṣād bhagavān harir īśvaraḥ |**

**anvabhūyata sarvātmā sarva-loka-guruḥ prabhuḥ ||**

**anvito brahma-śarvābhyāṁ loka-pālaiḥ sahānugaiḥ |**

**upagīyamāno gandharvair munibhiś cāpsaro-gaṇaiḥ ||**

**śrīdharaḥ :** atiśayam eva darśayati—yatreti saptabhiḥ | sākṣād anvabhūyata pratyakṣeṇādṛśyata ||3-4||

**krama-sandarbhaḥ :** yatreti yugmakam ||3-4||

**viśvanāthaḥ :** karmatiśayam eva darśayati—yatreti saptabhiḥ ||3-4||

—o)0(o—

**|| 4.19.5 ||**

**siddhā vidyādharā daityā dānavā guhyakādayaḥ |**

**sunanda-nanda-pramukhāḥ pārṣada-pravarā hareḥ ||**

**śrīdharaḥ :** siddhādayaś ca taṁ harim anvīyur ity uttareṇānvayaḥ ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.19.6 ||**

**kapilo nārado datto yogeśāḥ sanakādayaḥ |**

**tam anvīyur bhāgavatā ye ca tat-sevanotsukāḥ ||**

*na katamenāpi vyākhyātam.*

—o)0(o—

**|| 4.19.7 ||**

**yatra dharma-dughā bhūmiḥ sarva-kāma-dughā satī |**

**dogdhi smābhīpsitān arthān yajamānasya bhārata ||**

**śrīdharaḥ :** dharma-dughā havir dogdhrī | dhenuḥ satī ||7||

**krama-sandarbhaḥ :** yatra dharmeti | dharmaṁ dhṛta-kṣīrādīti karma ||7||

**viśvanāthaḥ :** *na vyākhyātam.*

—o)0(o—

**|| 4.19.8 ||**

**ūhuḥ sarva-rasān nadyaḥ kṣīra-dadhy-anna-go-rasān |**

**taravo bhūri-varṣmāṇaḥ prāsūyanta madhu-cyutaḥ ||**

**śrīdharaḥ :** ūhur vahanti sma | sarva-rasān ikṣu-drākṣādi-rasān | kṣīraṁ ca dadhi ca annaṁ ca pānakādi go-raso ghṛtaṁ takraṁ ca tāṁś ca | bhūrīṇi vistṛtāni varṣmāni śarīrāṇi yeṣāṁ te, phalādi prāsūyanta | madhu-cyuto madhu-srāviṇaḥ santaḥ ||8||

**krama-sandarbhaḥ :** *na vyākhyātam.*

**viśvanāthaḥ :** bhūri-varṣmāṇo bahu-pramāṇāḥ phalādikaṁ prāsūyanta madhūnāṁ cyut kṣaraṇaṁ yeṣu te | varṣma deha-pramāṇayoḥ ity amaraḥ ||8||

—o)0(o—

**|| 4.19.9 ||**

**sindhavo ratna-nikarān girayo’nnaṁ catur-vidham |**

**upāyanam upājahruḥ sarve lokāḥ sa-pālakāḥ ||**

**śrīdharaḥ :** catur-vidhaṁ bhakṣyaṁ bhojyaṁ coṣyaṁ lehyaṁ ca ||9||

**krama-sandarbhaḥ :** ṭīkāyāṁ bhakṣyaṁ carvyam, bhojyaṁ carvaṇādikaṁ vinābhyavahārārtham ||9||

**viśvanāthaḥ :** *na vyākhyātam.*

—o)0(o—

**|| 4.19.10 ||**

**iti cādhokṣajeśasya pṛthos tu paramodayam |**

**asūyan bhagavān indraḥ pratighātam acīkarat ||**

**śrīdharaḥ :** adhokṣaja īśo nātho yasya | parama udayo’bhivṛddhir yasmiṁs tat karma asūyann asahamānaḥ pratighātaṁ vighnaṁ cakorety arthaḥ ||10||

**krama-sandarbhaḥ :** *na vyākhyātam.*

**viśvanāthaḥ :** pṛthos tv iti, prṭhos tad iti pāṭha-dvayam ||10||

—o)0(o—

**|| 4.19.11 ||**

**carameṇāśvamedhena yajamāne yajuṣ-patim |**

**vainye yajña-paśuṁ spardhann apovāha tirohitaḥ ||**

**śrīdharaḥ :** vainye yajuṣ-patiṁ viṣṇuṁ yajamāne sati spardhamāna indras tirohitaḥ sann aśvam apahṛtavān ||11||

**krama-sandarbhaḥ :** *na vyākhyātam.*

**viśvanāthaḥ :** yajuṣ-patiṁ viṣṇum | apovāha apajahāra ||11||

—o)0(o—

**|| 4.19.12 ||**

**tam atrir bhagavān aikṣat tvaramāṇaṁ vihāyasā |**

**āmuktam iva pākhaṇḍaṁ yo’dharme dharma-vibhramaḥ ||**

**śrīdharaḥ :** tvaramāṇaṁ dhāvantam |

āmuktaḥ pratimuktaś ca pinaddhaś cāpinaddhavat |

sannaddho varmitaḥ sajjaḥ ity amara-siṁhaḥ |

pākhaṇḍaṁ veṣaṁ kavacam iva gṛhītavantam ity arthaḥ | adharme dhrama-vibhramo dharmo’yam iti bhrānti-karo yas tam ||12||

**krama-sandarbhaḥ :** *na vyākhyātam.*

**viśvanāthaḥ :** atrir aikṣad iti tad-īkṣaṇa-bhītyā tvaramāṇaṁ palāyya dhāvantaṁ pāṣaṇḍaṁ pāṣaṇḍa-veśaṁ kavacam iva āmuktaṁ gṛhītavantam—āmuktaḥ pratimuktaś ca pinaddhaś caity amaraḥ | adharme’pi dharma iti viśiṣṭo bhramo yataḥ sa eva yaḥ ||12||

—o)0(o—

**|| 4.19.13 ||**

**atriṇā codito hantuṁ pṛthu-putro mahā-rathaḥ |**

**anvadhāvata saṅkruddhas tiṣṭha tiṣṭheti cābravīt ||**

*na katamenāpi vyākhyātam.*

—o)0(o—

**|| 4.19.14 ||**

**taṁ tādṛśākṛtiṁ vīkṣya mene dharmaṁ śarīriṇam |**

**jaṭilaṁ bhasmanācchannaṁ tasmai bāṇaṁ na muñcati ||**

**śrīdharaḥ :** na muñcati sma ||14||

**krama-sandarbhaḥ :** taṁ tādṛśākṛtim iti | śrī-śivādiṣu darśanāt kasyacid dharmasyāyam api veśo bhaved iti bhramād iti bhāvaḥ ||14||

**viśvanāthaḥ :** taṁ tādṛśākṛtim iti | śrī-śivādiṣu darśanāt kasyacid dharmasyāyam api veśo bhaved iti bhāvanayā ||14||

—o)0(o—

**|| 4.19.15 ||**

**vadhān nivṛttaṁ taṁ bhūyo hantave’trir acodayat |**

**jahi yajña-hanaṁ tāta mahendraṁ vibudhādhamam ||**

**śrīdharaḥ :** hantave hantum | yajña-hanaṁ yajñaṁ hatavantam ||15||

**krama-sandarbhaḥ :** *na vyākhyātam.*

**viśvanāthaḥ :** hantave hantum ||15||

—o)0(o—

**|| 4.19.16 ||**

**evaṁ vainya-sutaḥ proktas tvaramāṇaṁ vihāyasā |**

**anvadravad abhikruddho rāvaṇaṁ gṛdhra-rāḍ iva ||**

**śrīdharaḥ :** gṛdhra-rāṭ jaṭāyuḥ ||16||

**krama-sandarbhaḥ :** *na vyākhyātam.*

**viśvanāthaḥ :** tvaramāṇam indraṁ gṛdhra-rāṭ jaṭāyuḥ ||16||

—o)0(o—

**|| 4.19.17 ||**

**so’śvaṁ rūpaṁ ca tad dhitvā tasmā antarhitaḥ svarāṭ |**

**vīraḥ sva-paśum ādāya pitur yajñam upeyivān ||**

**madhvaḥ :** devāḥ śaktāś ca mohāya darśayeyur aśaktavat |

ṛṣīṇāṁ caiva rājñāṁ ca na hite devatāsamāḥ ||

ājñayā vā hareḥ kvāpi kāryato vā kvacit kvacit || iti gāruḍe |

praṇipātādikaṁ devair ṛṣy-ādiṣu janārdane |

kriyate’to na teṣāṁ hi tejo-bhaṅgaḥ kathañcana ||

atyuttamānām avare tejo-bhaṅgo na vidyate |

yathā narāṇāṁ tiryakṣu prāyaḥ sāmyo hi sa smṛtaḥ || iti skānde ||17||

**śrīdharaḥ :** tasmai hitvā tad artham utsṛjya ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.19.18 ||**

**tat tasya cādbhutaṁ karma vicakṣya paramarṣayaḥ |**

**nāmadheyaṁ dadus tasmai vijitāśva iti prabho ||**

**śrīdharaḥ :** vicakṣya dṛṣṭvā ||18||

**krama-sandarbhaḥ :** *na vyākhyātam.*

**viśvanāthaḥ :** tasmai taṁ pṛthu-putram antardhāna-vidyāṁ śikṣayitum ity agrima-grantha-dṛṣṭyā vyākhyeyam ||18||

—o)0(o—

**|| 4.19.19 ||**

**upasṛjya tamas tīvraṁ jahārāśvaṁ punar hariḥ |**

**caṣāla-yūpataś channo hiraṇya-raśanaṁ vibhuḥ ||**

**śrīdharaḥ :** upasṛjya sṛṣṭvā tena cchannaḥ san | caṣālo yūpāgre nikṣiptaḥ kāṣṭha-kaṭakaḥ, tad-yuktād yūpāt | hiraṇya-nirmitā raśanā yasya tam | raśanāyā dṛḍhatvena cchedāśakyā raśanā-sahitam evoddhṛtya yūpāgrān nītavān ity arthaḥ | vibhuḥ samarthaḥ ||19||

**krama-sandarbhaḥ :** *na vyākhyātam.*

**viśvanāthaḥ :** upasṛjya tamo’ndhakāraṁ pāṣaṇḍa-veśena cchannaḥ san | caṣālo yūpāgre nikṣiptaḥ kāṣṭha-kaṭakaḥ, tad-yuktād yūpāt | hiraṇya-raśanam iti rasanāyā dṛḍhatvena cchedāśakyā raśanā-sahitam evoddhṛtya yūpāgrān nītavān ity arthaḥ ||19||

—o)0(o—

**|| 4.19.20 ||**

**atriḥ sandarśayām āsa tvaramāṇaṁ vihāyasā |**

**kapāla-khaṭvāṅga-dharaṁ vīro nainam abādhata ||**

**atriṇā coditas tasmai sandadhe viśikhaṁ ruṣā |**

**so’śvaṁ rūpaṁ ca tad dhitvā tasthāv antarhitaḥ svarāṭ ||**

*na katamenāpi vyākhyātam.*

—o)0(o—

**|| 4.19.22 ||**

**vīraś cāśvam upādāya pitṛ-yajñam athāvrajat |**

**tad avadyaṁ hare rūpaṁ jagṛhur jñāna-durbalāḥ ||**

**śrīdharaḥ :** avadyaṁ ninditaṁ rūpaṁ manda-prajñā jagṛhuḥ ||22||

**krama-sandarbhaḥ :** jñāna-durbalā jagṛhur iti prathamaṁ tādṛśa-veśena yajñādi-dūṣaka-matena ca paritaḥ sva-saṁpradāyaṁ racayitvā paścāc caurya-pravṛtteḥ ||22||

**viśvanāthaḥ :** jñāna-durbalā iti pṛthu-putreṇāvadhāt sveṣām avadhyatvam abhimanyamānāḥ | yajñādi-dūṣaka-mata-pravartakaṁ sva-sampradāyaṁ racayitvā para-dhanākarṣaṇāntardhānādi-kṣudra-siddhīr eva sādhyatvena niracaiṣur ity arthaḥ ||22||

—o)0(o—

**|| 4.19.23 ||**

**yāni rūpāṇi jagṛhe indro haya-jihīrṣayā |**

**tāni pāpasya khaṇḍāni liṅgaṁ khaṇḍam ihocyate ||**

**śrīdharaḥ :** tad eva pākhaṇḍa-nāma-niruktyā darśayati—yānīti | bahu-vacanena cānyāny api gṛhītānīty uktam ||23||

**krama-sandarbhaḥ :** *na vyākhyātam.*

**viśvanāthaḥ :** pāṣaṇḍa-nāma-niruktiḥ—yānīti | bahu-vacanena bahava eva pāṣaṇḍa-prabhedāḥ pravṛttā ity uktam ||23||

—o)0(o—

**|| 4.19.24-25 ||**

**evam indre haraty aśvaṁ vainya-yajña-jighāṁsayā**

**tad-gṛhīta-visṛṣṭeṣu pākhaṇḍeṣu matir nṛṇām ||**

**dharma ity upadharmeṣu nagna-rakta-paṭādiṣu**

**prāyeṇa sajjate bhrāntyā peśaleṣu ca vāgmiṣu ||**

**madhvaḥ :** dharmopamas tv adharmo’yam upadharmaḥ sa ucyate iti hari-vaṁśeṣu ||24-25||

**śrīdharaḥ :** tat prabhṛti pākhaṇḍa-mārgāḥ pravṛttā ity āha—evam iti | tena gṛhīteṣu punar visṛṣṭeṣu nagnā jaināḥ | rakta-paṭā bauddhāḥ | ādi-śabdena kāpālikādayas teṣūpadharmeṣu dharmopameṣu dharma evāyam iti matiḥ sajjata iti dvayor anvayaḥ | peśaleṣu āpātato ramyeṣu | vāgmiṣu hetūkti-catureṣu ||24-25||

**krama-sandarbhaḥ :** evam iti yugmakam | upadharmeṣv iti | nagnādaya upadharmās teṣv iti yojyam ||24-25||

**viśvanāthaḥ :** tenendreṇāsau gṛhīteṣu paścād visṛṣṭeṣu | nagnā jaināḥ | rakta-paṭā bauddhāḥ | ādi-śabdena kāpālikādayaḥ | upadharmeṣu dharmopameṣu, na tu dharmeṣu | peśaleṣv āpātato ramyeṣu vāgmiṣu hetūkti-catureṣu ||24-25||

—o)0(o—

**|| 4.19.26 ||**

**tad abhijñāya bhagavān pṛthuḥ pṛthu-parākramaḥ**

**indrāya kupito bāṇam ādattodyata-kārmukaḥ ||**

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tad iti | aśvamedhādi-bhāgejyasyāpīndrasya vadhodyamo’yaṁ śrī-bhagavac-chakti-viśeṣasyaiva mūlendratva-mananāt ||26||

—o)0(o—

**|| 4.19.27 ||**

**tam ṛtvijaḥ śakra-vadhābhisandhitaṁ**

**vicakṣya duṣprekṣyam asahya-raṁhasam**

**nivārayām āsur aho mahā-mate**

**na yujyate’trānya-vadhaḥ pracoditāt ||**

**śrīdharaḥ :** śakra-vadhe’bhisandhitaṁ kṛtābhiprāyam | pracoditāt paśor vadhād anyasya vadhas tava na yujyate ||27||

**krama-sandarbhaḥ :** *na vyākhyātam.*

**viśvanāthaḥ :** śakra-vadhe’bhisandhiḥ sañjāto yasya tam | vicakṣya dṛṣṭvā pracoditāt śāstra-vihitāt paśor vadhād anyasya vadho na yujyate ||27||

—o)0(o—

**|| 4.19.28 ||**

**vayaṁ marutvantam ihārtha-nāśanaṁ**

**hvayāmahe tvac-chravasā hata-tviṣam**

**ayātayāmopahavair anantaraṁ**

**prasahya rājan juhavāma te’hitam ||**

**śrīdharaḥ :** tad vadhaṁ tu vayaṁ kariṣyāma ity āhuḥ | vayam iha yajña-nāśaka tvat-kātyava hata-prabham indram āhvayāmahe | kaiḥ ? ayāta-yāmair agata-vīryair āhvāna-mantraiḥ | anantaraṁ ca te tavāhitaṁ juhavāma hoṣyāmaḥ ||28||

**krama-sandarbhaḥ :** *na vyākhyātam.*

**viśvanāthaḥ :** nanu tarhy atra kaḥ pratīkāraḥ ? tatrāhuḥ—vayam iti | ayāta-yāmair agata-vīryair upahavair āhvāna-mantraiḥ | atra tadānīntanasyendrasya bhagavad-avatāratve’pi viprāṇāṁ ca teṣām abahirmukhatve’pi tathā-bhūtoktyā karma-mārgasya svabhāva eva tair dyotito yat tatra pravṛttā vivekino’py andhā bhavantīti yathā brahmaṇā kāmasya śrī-rudreṇa krodhasya śrī-viṣṇunāpi yajñāvatāre tasmin mātsarya-kauṭilyādikam īhamānenendratvasya svabhāvo dyotita iti ||28||

—o)0(o—

**|| 4.19.29 ||**

**ity āmantrya kratu-patiṁ vidurāsyartvijo ruṣā |**

**srug-ghastān juhvato’bhyetya svayambhūḥ pratyaṣedhata ||**

**śrīdharaḥ :** asya pṛthoḥ | sruk haste yeṣāṁ tān ||29||

**krama-sandarbhaḥ :** pratyabhāṣateti citsukhaḥ ||29||

**viśvanāthaḥ :** asya pṛthoḥ ||29||

—o)0(o—

**|| 4.19.30 ||**

**na vadhyo bhavatām indro yad yajño bhagavat-tanuḥ |**

**yaṁ jighāṁsatha yajñena yasyeṣṭās tanavaḥ surāḥ ||**

**śrīdharaḥ :** yam indraṁ yajñena jighāṁsatha | yajñeneṣṭhāḥ sarve surā yasya tanavaḥ, sa indro bhavatāṁ vadhārho na bhavati | yad yasmād yajño nāmā’yam indro bhagavatas tanur avatāraḥ |

tataḥ saptama ākūlyāṁ rucer yajño’bhyajāyata |

sa yāmād yaiḥ sura-gaṇair apātsv āyaṁ bhuvāntaram || [bhā.pu. 1.3.12] ity uktatvāt ||30||

**krama-sandarbhaḥ :** yam indraṁ yajñena jighāṁsatha, sa indro bhavatāṁ na vadhyaḥ | kutaḥ ? yad yasmāt yajño yāgo bhagavatas tanuḥ surāś cendrādyā yasya iṣṭās tanavaḥ | tasmād ekāṁ tanuṁ hatvā nānyā rakṣituṁ yuktā, kintu dvayam api rakṣituṁ yuktam iti bhāvaḥ ||30||

**viśvanāthaḥ :** bhagavat-tanur iti | na hi bhagavad-vigraho viprair hantum adhyavasyate | bhavatāṁ tarhi vipratvam eva kutaḥ ? yaṁ yajñena jighāṁsatheti sa khalu yajñaḥ kathaṁ yajñena vadhyo bhaved yathā kṣīra-prastha-kṣepeṇeti | kiṁ ca, yasya yajñasyndrasya ca tanavaḥ surās te ca yajñena yuṣmābhir iṣṭā ijyante smeti, kathaṁ sa mariṣyatīty etam api vivekaṁ na kuruṣveti bhāvaḥ ||30||

—o)0(o—

**|| 4.19.31 ||**

**tad idaṁ paśyata mahad- dharma-vyatikaraṁ dvijāḥ |**

**indreṇānuṣṭhitaṁ rājñaḥ karmaitad vijighāṁsatā ||**

**śrīdharaḥ :** ato balīyasā’nena kartavyam, anyathā bhūyaḥ pākhaṇḍaṁ srakṣyatīty āśayenāha | tad idam indreṇānuṣṭhitaṁ mahad-anyāyyaṁ paśyata | kim ? ity apekṣāyām āha | dharmasya vyatikaraṁ viparyayaṁ pākhaṇḍa-patham ||31||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, tad-veśenādharma eva vardhiṣyate, taṁ cādharmam asya rājye mūrt eva pravṛttaṁ paśyatety āha—tad idam iti | dharmasya vyatikaraṁ pāṣaṇḍa-patham ||31||

—o)0(o—

**|| 4.19.32 ||**

**pṛthu-kīrteḥ pṛthor bhūyāt tarhy ekona-śata-kratuḥ |**

**alaṁ te kratubhiḥ sviṣṭair yad bhavān mokṣa-dharma-vit ||**

**śrīdharaḥ :** tarhi kim atra yuktam ? ity ata āha—pṛthu-kīrter iti | ekenonaśataṁ yasmiṁs tādṛśaḥ kratuḥ kratu-prayogaḥ pṛthor bhūyāt | pṛthur iti pāṭhe ekonaśataṁ kratavo yasya tādṛśo’pi mahendrāt pṛthu-kīrtiḥ bhūyād ity arthaḥ | tad evam ṛtvijaḥ pratyuktvā pṛthuṁ praty evāha—alam iti ||32||

**krama-sandarbhaḥ :** *na vyākhyātam.*

**viśvanāthaḥ :** tarhi kiṁ tavābhipretam ? ity ata āha—pṛthv iti | ekenonaśata-kratur api pṛthur ayaṁ śatakrator indrād api pṛthu-kīrtir vipula-yaśā bhūyād iti kratubhir yaśa eva sādhyam | tac ca madāśīrvādād eva bhaviṣyatīti bhāvaḥ | pṛthu-kīrteḥ pṛthor iti ṣaṣṭhy-anta-pāṭhe ekonaśatam eva kratur bhūyād ity ekatvaṁ jātāpekṣayā siddhaṁ kratu-śatasya saṅkalpo’pūrṇo’pi pūrṇo bhavatv ity arthaḥ | ṛtvijaḥ pratyuktvā pṛthuṁ praty evāha—alam iti ||32||

—o)0(o—

**|| 4.19.33 ||**

**naivātmane mahendrāya roṣam āhartum arhasi**

**ubhāv api hi bhadraṁ te uttamaśloka-vigrahau ||**

**śrīdharaḥ :** ātmanaivātmane mahendrāya roṣaṁ kartuṁ nārhasi | tatra hetuḥ—ubhāv apīti ||33||

**krama-sandarbhaḥ :** ātmaneti | sambandhoktiḥ ātmanā manaseti vyākhyānāt | svāmi-vyākhyāyāṁ sandeha eva | pūrva-nyāyenaivāha ubhāv apīti ||33||

**viśvanāthaḥ :** ātmane ity atra hetuḥ—ubhāv apīti | dvayor api yuvayor bhagavad-avatāratvād ity arthaḥ ||33||

—o)0(o—

**|| 4.19.34 ||**

**māsmin mahārāja kṛthāḥ sma cintāṁ**

**niśāmayāsmad-vaca ādṛtātmā |**

**yad dhyāyato daiva-hataṁ nu kartuṁ**

**mano’tiruṣṭaṁ viśate tamo’ndham ||**

**śrīdharaḥ :** tathāpi kratu-samāptim eva dhyāyantaṁ praty āha | asmin yajña-vighne cintāṁ mā sma kṛthāḥ | yad yasmād daiva-hataṁ kāryaṁ kartuṁ dhyāyato mano nu niścitam atiruṣṭaṁ sad andhaṁ tamo mohaṁ viśati, na tu śāntiṁ labhate ||34||

**krama-sandarbhaḥ :** *na vyākhyātam.*

**viśvanāthaḥ :** tad api kratv-asamāptiṁ dhyāyantaṁ taṁ pratyāha—māsminn iti | yad daiva-hataṁ karma, tat kartuṁ dhyāyataḥ puṁsaḥ | nu niścitaṁ mano’tiruṣṭaṁ sat andhatamo mohaṁ viśati, na tu śāntiṁ labhate ||34||

—o)0(o—

**|| 4.19.35 ||**

**kratur viramatām eṣa deveṣu duravagrahaḥ |**

**dharma-vyatikaro yatra pākhaṇḍair indra-nirmitaiḥ ||**

**śrīdharaḥ :** ata eva tava kratur viramatu | nanv indraḥ kiṁ na nivāryate ? ata āha—yato deveṣu durāgraho bhavatīti | yatra kratau ||35||

**krama-sandarbhaḥ :** kiṁ ca, deveṣu duravagraho virodha-hetur ayaṁ kratur viramatu | nanu tad-virodhe kā kṣatiḥ ? tatrāha—dharma-vyatikaro dharma-vyāghātaḥ dharmo dūṣitaḥ syād ity arthaḥ ||35||

**viśvanāthaḥ :** ata eva kratur viramatām | nanv indraḥ kim iti na nivāryate ? tatrāha—deveṣu madhyo’yaṁ duravagraho bhavatīti | yatra kratau ||35||

—o)0(o—

**|| 4.19.36 ||**

**ebhir indropasaṁsṛṣṭaiḥ pākhaṇḍair hāribhir janam |**

**hriyamāṇaṁ vicakṣvainaṁ yas te yajña-dhrug aśva-muṭ ||**

**śrīdharaḥ :** indra-durāgraha-kṛtam anarthaṁ paśyety āha | ebhir indreṇopasaṁsṛṣṭair adhiṣṭhitair hāribhiś cittākarṣakaiḥ | ya indras te’śvaṁ muṣṇātīti tathā yajñāya druhyati tathā | tena sṛṣṭaiḥ ||36||

**krama-sandarbhaḥ :** pākhaṇḍānāṁ balaṁ darśayati—ebhir iti ||36||

**viśvanāthaḥ :** indra-duravagraha-kṛtam anarthaṁ darśayati—ebhir iti hāribhiś cittākarṣakaiḥ | ya indras te aśvaṁ muṣṇātīti tathā yajñāya druhyatīti tathā tena sṛṣṭaiḥ ||36||

—o)0(o—

**|| 4.19.37 ||**

**bhavān paritrātum ihāvatīrṇo**

**dharmaṁ janānāṁ samayānurūpam |**

**venāpacārād avaluptam adya**

**tad-dehato viṣṇu-kalāsi vainya ||**

**śrīdharaḥ :** tato mama kim ? iti cet tatrāha—bhavān iti dvābhyām | sāṅkhya-yogādi-nānā-siddhāntānurūpaṁ dharmaṁ venasyānyāyāl luptaṁ paritrātuṁ tad-dehād viṣṇoḥ kalaiva tvam avatīrṇo’si ||37||

**krama-sandarbhaḥ :** tarhi pākhaṇḍāny apy upekṣaṇīyāny evety āha—bhavān iti dvābhyām ||37||

**viśvanāthaḥ :** tvattaḥ sakāśāt dharma eva pravartitum arhati na tv adharma ity āha—bhavān iti ||37||

—o)0(o—

**|| 4.19.38 ||**

**sa tvaṁ vimṛśyāsya bhavaṁ prajāpate**

**saṅkalpanaṁ viśva-sṛjāṁ pipīpṛhi |**

**aindrīṁ ca māyām upadharma-mātaraṁ**

**pracaṇḍa-pākhaṇḍa-pathaṁ prabho jahi ||**

**śrīdharaḥ :** he prajā-pate ! asya viśvasyodbhavaṁ vicārya yair utpādito’si teṣāṁ viśva-sṛjāṁ saṅkalpaṁ pipīpṛhi, ārṣaḥ prayogaḥ, pūrayety arthaḥ | pracaṇḍo yaḥ pākhaṇḍa-mārgaḥ saivaindrī māyopadharma-jananī tāṁ jahi ||38||

**krama-sandarbhaḥ :** *na vyākhyātam.*

**viśvanāthaḥ :** asya viśvasya bhavaṁ kalyāṇaṁ, he prajā-pate ! viśva-sṛjāṁ yair manthanād utpādito’si teṣāṁ saṅkalpanaṁ saṅkalpaṁ pipīpṛhi, ārṣaḥ prayogaḥ, pūrayety arthaḥ | upadharmasya mātaraṁ janayitrīm | kīdṛśīm ? pracaṇḍasya pāṣaṇḍasya panthānam āviṣṭa-liṅgatvād yuktaṁ puṁstvam ||38||

—o)0(o—

**|| 4.19.39 ||**

**maitreya uvāca—**

**itthaṁ sa loka-guruṇā samādiṣṭo viśāmpatiḥ |**

**tathā ca kṛtvā vātsalyaṁ maghonāpi ca sandadhe ||**

**śrīdharaḥ :** tathā ca kṛtvā yajñāgrahaṁ hitvā vātsalyaṁ snehaṁ kṛtvendreṇa saha sandhānaṁ ca kṛtavān ||39||

**krama-sandarbhaḥ :** *na vyākhyātam.*

**viśvanāthaḥ :** ca evārthe | yathā brahmaṇa ājñā, tathaiva vātsalyaṁ kṛtveti yajñasya vayo-vṛddhatve’pi devendratve’pi ca brahmaṇa evājñayā tatra pṛthor vātsalyaṁ, sā ca tayor viśuddha-sattvena tulyatve’pi pṛthor bhakty-utkarṣeṇābhyarhitatvam ālakṣyaiva kṛtveti jñeyam | sandadhe sandhiṁ cakāra ||39||

—o)0(o—

**|| 4.19.40 ||**

**kṛtāvabhṛtha-snānāya pṛthave bhūri-karmaṇe**

**varān dadus te varadā ye tad-barhiṣi tarpitāḥ ||**

**śrīdharaḥ :** kṛtam avabhṛtha-saṁbandhi snānaṁ yena sa tasmai ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.19.41 ||**

**viprāḥ satyāśiṣas tuṣṭāḥ śraddhayā labdha-dakṣiṇāḥ**

**āśiṣo yuyujuḥ kṣattar ādi-rājāya sat-kṛtāḥ ||**

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** citsukha-mate tv atronaviṁśo’dhyāyaḥ | tathā ca kṛtavān sarvam iti citsukhaḥ ||41||

—o)0(o—

**|| 4.19.42 ||**

**tvayāhūtā mahā-bāho sarva eva samāgatāḥ**

**pūjitā dāna-mānābhyāṁ pitṛ-devarṣi-mānavāḥ ||**

**śrīdharaḥ :** tuṣṭānāṁ vākyaṁ tvayeti ||42||

**krama-sandarbhaḥ :** *na vyākhyātam.*

**viśvanāthaḥ :** aṣṭānāṁ vākyaṁ tvayeti ||42||

—o)0(o—

iti sārārtha-darśinyāṁ harṣiṇyāṁ bhakta-cetasām |

ūnaviṁśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-vijaye brahma-vākyam

nāmaikonaviṁśo’dhyāyaḥ

|| 4.19 ||

(4.20)

**(4.20)**

**atha viṁśo’dhyāyaḥ**

**pṛthu-carite pṛthu-stavaḥ**

**|| 4.20.1 ||**

**maitreya uvāca—**

**bhagavān api vaikuṇṭhaḥ sākaṁ maghavatā vibhuḥ |**

**yajñair yajña-patis tuṣṭo yajña-bhuk tam abhāṣata ||**

**śrīdharaḥ :**

viṁśe tu viṣṇunā sākṣāt pṛthor yajñe’nuśāsanam |

vara-dāna-prasaṅgena prītiś cānyonyam īryate ||

maghavatā sākam indreṇa saha vartamānaḥ ||1||

**krama-sandarbhaḥ :** eṣa te hyakarod iti kvacit pāṭhaḥ ||1||

**viśvanāthaḥ :**

viṁśe prītiṁ mahendreṇa viṣṇunā bodhitaḥ pṛthuḥ |

cakāra tuṣṭāva ca taṁ sa dattvāgād varaṁ prabhuḥ ||

tataś ca bhagavān api svāṁśam indram apy anīya sandhiṁ kārayan pṛthuṁ prabodhayāmāsety āha—bhagavān apīti ||1||

—o)0(o—

**|| 4.20.2 ||**

**śrī-bhagavān uvāca—**

**eṣa te’kārṣīd bhaṅgaṁ haya-medha-śatasya ha |**

**kṣamāpayata ātmānam amuṣya kṣantum arhasi ||**

**śrīdharaḥ :** ātmānaṁ tvāṁ kṣamāṁ kārayato’muṣya tvam api kṣantum arhasi ||2||

**krama-sandarbhaḥ :** *na vyākhyātam.*

**viśvanāthaḥ :** ātmānaṁ tvāṁ kṣamāṁ kārayato’muṣya ||2||

—o)0(o—

**|| 4.20.3 ||**

**sudhiyaḥ sādhavo loke naradeva narottamāḥ |**

**nābhidruhyanti bhūtebhyo yarhi nātmā kalevaram ||**

**śrīdharaḥ :** yarhi yasmāt kalevaram ātmā na bhavati, atas tad-abhimānena bhūtāni nābhidruhyanti ||3||

**krama-sandarbhaḥ :** prathamaṁ jñāna-dvārā taṁ sāntvayati—sudhiya ity-ādibhiḥ | kalevaram atra sthūla-sūkṣmātmakam ||3||

**viśvanāthaḥ :** yarhi yataḥ kalevaram ātmā na bhavati, atas tad-abhimānenaucityāt kuto bhūta-drohaḥ sambhaved ity arthaḥ ||3||

—o)0(o—

**|| 4.20.4 ||**

**puruṣā yadi muhyanti tvādṛśā deva-māyayā |**

**śrama eva paraṁ jāto dīrghayā vṛddha-sevayā ||**

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** bhagavan-māyayā mahanād eva bhaved iti cet, tatrāha—puruṣā iti ||4||

—o)0(o—

**|| 4.20.5 ||**

**ataḥ kāyam imaṁ vidvān avidyā-kāma-karmabhiḥ |**

**ārabdha iti naivāsmin pratibuddho’nuṣajjate ||**

**śrīdharaḥ :** avidyā-svarūpājñānaṁ, tataḥ kāmaḥ, tataḥ karma, tair ārabdha iti vidvān | ata eva pratibuddha ātma-jño’smin naivānuṣajjate ||5||

**krama-sandarbhaḥ :** *na vyākhyātam.*

**viśvanāthaḥ :** ato vṛddha-sevayaiva māyānāvaraṇāt pratibuddhaḥ pratibodham evāha—avidyayaiva kāmaḥ kāmād eva karmāṇi tair ārabdho’yam iti | imaṁ kāyaṁ vidvān jānan ||5||

—o)0(o—

**|| 4.20.6 ||**

**asaṁsaktaḥ śarīre’sminn amunotpādite gṛhe |**

**apatye draviṇe vāpi kaḥ kuryān mamatāṁ budhaḥ ||**

**śrīdharaḥ :** tathāpi putrādi-mamatvena bhūta-droheṇa ca saṅgo bhavet tatrāha—asaṁsakta iti ||6||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.20.7 ||**

**ekaḥ śuddhaḥ svayaṁ-jyotir nirguṇo’sau guṇāśrayaḥ |**

**sarva-go’nāvṛtaḥ sākṣī nirātmātmātmanaḥ paraḥ ||**

**śrīdharaḥ :** pratibodha-kramaṁ vivṛṇvan dehe’nuṣaṅgābhāvam āha—eka iti dvābhyām | asāvātmā ātmano dehāt paro bhinnaḥ | tatra navadhā vailakṣaṇyena bhedaṁ sādhayati—eka iti navabhiḥ padaiḥ | deho hi bāla-yuvādi-bhedād aneko malinaś ca jaṭaś ca sa-guṇaś ca sva-kāraṇa-bhūta-guṇāśritaś ca paricchinnaś ca gṛhādibhir āvṛtaś ca dṛśyaś ca sātmā ca | ātmā tu naivam ato bhinnaḥ ||7||

**krama-sandarbhaḥ :** tatrāsaṁsakta ity-ādinā deha-dvaya-vilakṣaṇaṁ śuddhaṁ jīvātmānaṁ kiñcit pratibodhāya sūcayitvā samyak pratibodhāya paramātmānam upadiśati—eka iti | asau jīvādi-śakty-agocara ātmā paramātmākhya ātmā ātmanaḥ śuddhāt jīvād aparaḥ, yato’sau ekaḥ | jīvas tu nānā, asau śuddhaḥ asambhāvya-doṣa-saṅgaḥ, sa tv ajñāna-doṣa-liptatvena duṣṭaḥ, maṇḍala-sthānīyatvād asau mukhyatvena svayaṁ-jyotiḥ, sa tu raśmi-sthānīyatvād āpekṣikatayā | asau guṇebhyo nirgataḥ sarvathaiva siddhaḥ, sa tu ajñānena tad-abhimāna-sambaddhaḥ | asau sūrya ivābhāsaḥ, varṇānāṁ guṇānām āśraya eva, na tu tad-vyāpyaḥ | asau vibhuḥ, sa tv aṇuḥ | asau dehādi-stho’py anāvṛtaḥ, sa tv āvṛtaḥ | asau sākṣād draṣṭṛtvāt sākṣī, sa tu tad-anugraha-maya-śaktitvād eva | asāv evātmāntara-rahitaḥ, sa tu tad-ātmakaḥ ||5||

**viśvanāthaḥ :** anāsakteḥ kāraṇam ātma-jñānam ataḥ param ātma-jñānam upadiśati—eka iti | ātmā paramātmā ātmano dehāt jīvāc ca paro bhinna eko deho jīvaś cānekaḥ | evam aśuddhaḥ prakāśa-hīnaḥ saguṇaḥ guṇa-janyatvāt guṇādhīnatvāc ca guṇāśritaḥ jaḍatvād anurūpatvāc ca sātmeti deha-jīvābhyām navadhā vailakṣaṇyaṁ paramātmana uktam | etenaiva jīvasya dehena saha navadhā vailakṣaṇyaṁ ca darśitam iti ||7||

—o)0(o—

**|| 4.20.8 ||**

**ya evaṁ santam ātmānam ātma-sthaṁ veda pūruṣaḥ |**

**nājyate prakṛti-stho’pi tad-guṇaiḥ sa mayi sthitaḥ ||**

**śrīdharaḥ :** ātma-sthaṁ svasmin sthitam | prakṛti-stho’pi deha-stho’pi tad vikārair na lipyate | yataḥ sa mayi brahmaṇi sthitaḥ ||8||

**krama-sandarbhaḥ :** ātma-sthaṁ śuddha-jīvāntaryāmitvena sthitam | mayi sthito mad-āśritatvenānusandhāyī ||8||

**viśvanāthaḥ :** sa prakṛtisthaḥ dehastho’pi deha-guṇair nājāte iti na dehastha ity arthaḥ ||8||

—o)0(o—

**|| 4.20.9 ||**

**yaḥ sva-dharmeṇa māṁ nityaṁ nirāśīḥ śraddhayānvitaḥ |**

**bhajate śanakais tasya mano rājan prasīdati ||**

**śrīdharaḥ :** iyam avasthā kasyotpadyata ity apekṣāyām āha—yaḥ sva-dharmeṇeti caturbhiḥ ||9||

**krama-sandarbhaḥ :** *na vyākhyātam.*

**viśvanāthaḥ :** ayam ukta-lakṣaṇaḥ prabodho bhakti-miśreṇa jñānena yatamānasya bhavatīti tat-sādhanam āha—ya iti ||9||

—o)0(o—

**|| 4.20.10 ||**

**parityakta-guṇaḥ samyag darśano viśadāśayaḥ |**

**śāntiṁ me samavasthānaṁ brahma kaivalyam aśnute ||**

**śrīdharaḥ :** bhavatu manaḥ prasannam, tataḥ kiṁ tatrāha | yarhi viśadāśayaḥ prasanna-manās tadā parityakta-guṇaḥ san samyag darśano bhūtvā śāntim aśnute | śāntim evāha | mama samyag-audāsīnyenāvasthānam eva brahma tad eva kaivalyam aśnute ||10||

**krama-sandarbhaḥ :** maṁ samavasthānaṁ śaktyādyaviśiṣṭatayāvirbhāvaviśeṣaḥ tad eva brahma kaivalyamaśnute anubhavati |

**viśvanāthaḥ :**

—o)0(o—

**|| 4.20.11 ||**

**udāsīnam ivādhyakṣaṁ dravya-jñāna-kriyātmanām |**

**kūṭa-stham imam ātmānaṁ yo vedāpnoti śobhanam ||**

**śrīdharaḥ :** samyag-darśanam evāha—udāsīnam evātmānaṁ dravya-jñāna-kriyātmanāṁ deha-jñāna-karmendriya-manasām adhyakṣam iva sthitam ātmānaṁ yo veda ||11||

**krama-sandarbhaḥ :** kevalam eva darśayati—udāsīnam iti | adhyakṣam iva sthitam apy udāsīnaṁ yo vedety anvayaḥ, abhavaṁ mokṣam iti sambandhoktiḥ, so’bhayam iti citsukhaḥ, śobhanam iti gauḍīyaḥ pāṭhaḥ ||11||

**viśvanāthaḥ :** samyag-darśanam evāha—dravya-jñāna-kriyātmanām adhibhūtādhidaivādhyātma-manasām adhyakṣam jīvātmānam udāsīnam iva teṣv anāsaktam iva yo veda, sa imaṁ kūṭastham ātmānaṁ veda, yaḥ paramātmānaṁ veda, sa abhavaṁ prāpnotīty āvṛtānvayaḥ | atreva-kāreṇa samyag-udāsīnatvābhāve’pi sādhana-daśāyāṁ jñāna-siddhiṁ sūcayati ||11||

—o)0(o—

**|| 4.20.12 ||**

**bhinnasya liṅgasya guṇa-pravāho**

**dravya-kriyā-kāraka-cetanātmanaḥ |**

**dṛṣṭāsu sampatsu vipatsu sūrayo**

**na vikriyante mayi baddha-sauhṛdāḥ ||**

**madhvaḥ :** jīvād bhinnasya manaso guṇāḥ sattvādayo matāḥ |

taj jñātvā na vikurvīta sva-svarūpaṁ manas tathā || iti ṣāḍguṇye ||12||

**śrīdharaḥ :** saṁsāriṇaḥ kathaṁ kūṭa-sthatvam ? ata āha—bhinnasya liṅgasya dehasya guṇa-pravāhaḥ saṁsāraḥ | bhinnatve hetuḥ—dravyādy-ātmakasya | tatra cetanā cid-ābhāsaḥ | ato dṛṣṭāsu prāptāsu | harṣa-śokādibhir na vikriyante ||12||

**krama-sandarbhaḥ :** atha bhakti-pakṣeṇāpi taṁ sāntvayati—bhinnasyeti ||12||

**viśvanāthaḥ :** nanu dravyādīnām adhyakṣatve’pi jīvasya teṣv evodāsīnya-mātra eva kathaṁ saṁsārābhāva ity ata āha—bhinnasya jīvād anyasya liṅga-dehasyaiva guṇa-pravāhaḥ saṁsāraḥ | bhinnatve hetuḥ—dravyādy-ātmakasya | adhibhūtādhyātmādhidaiva-buddhy-ādi-svarūpasya | ayam arthaḥ—liṅga-dehe khalv abhimānenaiva jīvasya saṁsāro, na tv audāsīnyeneti tatrādhyakṣatve’pi na jīvasya kṣatir liṅgasyāpi tatra cetanā cid-ābhāsaḥ | ato dṛṣṭāsu prāptāsu | harṣa-śokādibhir na vikriyante ||12||

—o)0(o—

**|| 4.20.13 ||**

**samaḥ samānottama-madhyamādhamaḥ**

**sukhe ca duḥkhe ca jitendriyāśayaḥ |**

**mayopakḷptākhila-loka-saṁyuto**

**vidhatsva vīrākhila-loka-rakṣaṇam ||**

**śrīdharaḥ :** tvaṁ ca sūrirataḥ sukhe duḥkhe ca samaḥ san samānā uttama-madhyamādhamā yasya | jitānīndriyāṇy āśayaś ca yena | sa tvam akhila-loka-rakṣaṇaṁ vidhatsva | katham ekena mayā rakṣaṇaṁ kartuṁ śakyam ? tatrāha—mayeśvareṇopakḷptāḥ saṁpāditā ye’khilā lokā amātyādayas taiḥ saṁyutaḥ ||13||

**krama-sandarbhaḥ :** atha kartavyam upadiśati sama iti | lokety atra sattveti citsukhaḥ ||13||

**viśvanāthaḥ :** tvaṁ ca mayi baddha-sauhṛda ity ato man-nideśa eva vartasvety āha—sama iti caturbhiḥ | prākṛta-sampad-vipadoḥ sama-buddhiḥ | samānāḥ sattvādi-guṇair uttama-madhyamādhamā yasya saḥ | mayeśvareṇopakḷptāḥ sampāditāḥ ye’khila-lokā amātyādayas taiḥ saṁyutaḥ | īśvara-dattaiśvaryo’ham īśvarājñā-pālana-rūpaṁ prajā-rakṣaṇaṁ karomīti buddhyety arthaḥ ||13||

—o)0(o—

**|| 4.20.14 ||**

**śreyaḥ prajā-pālanam eva rājño**

**yat sāmparāye sukṛtāt ṣaṣṭham aṁśam |**

**hartānyathā hṛta-puṇyaḥ prajānām**

**arakṣitā kara-hāro’gham atti ||**

**śrīdharaḥ :** nanu rakṣaṇaṁ daṇḍādi-sāpekṣam, atas tapo’nyad vā puṇyaṁ kariṣyāmīti cet, ata āha—śreya iti | yad yasmāt sāmparāye para-loke prajābhiḥ kṛtāt sukṛtāt ṣaṣṭham aṁśaṁ hartā harati | arakṣaṇe doṣam āha | anyathā prajābhir hṛtaṁ puṇyaṁ yasya sa prajānām agham atti pāpaṁ bhuṅkte | anyathety asya vivaraṇam, kara-hāraḥ sann arakṣitā cet ||14||

**krama-sandarbhaḥ :** *na vyākhyātam.*

**viśvanāthaḥ :** anyasyāpi rājñaḥ prajā-pālanam eva dharma ity āha—sāmparāye para-loke prajānāṁ sukṛtāt hartā gṛhītā ||14||

—o)0(o—

**|| 4.20.15 ||**

**evaṁ dvijāgryānumatānuvṛtta-**

**dharma-pradhāno’nyatamo’vitāsyāḥ |**

**hrasvena kālena gṛhopayātān**

**draṣṭāsi siddhān anurakta-lokaḥ ||**

**śrīdharaḥ :** evaṁ ca mokṣo’py anāyāsena bhaviṣyatīty āha—dvijāgryāṇām anumataś cāsāvanuvṛttaś ca paramparā-prāpto yo dharmaḥ sa eva pradhānam artha-kāmau tu prāsaṅgikau yasya | anyatamo’tiśayenānyaḥ | dharmādiṣv anāsakta ity arthaḥ | aikapadya-pāṭhe dharma-pradhānāv anyatamāv artha-kāmau yasyety arthaḥ | asyāḥ pṛthivyā avitā san alpena kālena gṛhāgatān sanakādīn drakṣyasi | anurakto loko yasmin saḥ ||15||

**krama-sandarbhaḥ :** uttara-kāle tasya sva-bhakti-niṣṭhāṁ sva-bhakteṣu vikhyāpayitum icchayā anyeṣu jñānādi-pravartanecchayā ca tasya kartavyaṁ sūcayati—evam iti ||15||

**viśvanāthaḥ :** dvijāgryaiḥ śāstrābhijñair viprair anumato’tha cānuvṛttaḥ paramparā-prāpto dharma eva pradhānaṁ yasya saḥ | anyatamas tatrānāsaktaḥ aikapadya-pāṭhe karmadhārayaḥ | asyāḥ pṛthivyāḥ ||15||

—o)0(o—

**|| 4.20.16 ||**

**varaṁ ca mat kañcana mānavendra**

**vṛṇīṣva te’haṁ guṇa-śīla-yantritaḥ |**

**nāhaṁ makhair vai sulabhas tapobhir**

**yogena vā yat sama-citta-vartī ||**

**śrīdharaḥ :** mat mattaḥ sakāśāt kiñcid varaṁ vṛṇīṣva | guṇāḥ śamādayaḥ, śīlaṁ nirmatsaratvādi-svabhāvaḥ, tair ahaṁ mantrito vaśīkṛtaḥ | tad-rahitais makhādibhir nāhaṁ sulabhaḥ | yataḥ samaṁ cittaṁ yeṣāṁ teṣv eva vartituṁ śīlaṁ yasya so’ham ||16||

**krama-sandarbhaḥ :** sampraty api pūrvecchayāha—varaṁ ceti | guṇa-śīle atra bhakty-utthe eva jñeye | tatra guṇāḥ gurūpasatti-prāptāḥ pāṇḍity-ādayaḥ | śīlaṁ tu susvabhāvo vinayādiḥ, samatvaṁ ca, nārāyaṇa-parāḥ sarve [bhā.pu. 6.17.28] ity-ādi-rītyā tad-uttham eva, na tu yogādy-utthāni tāni | na rodhayati māṁ yogaḥ [bhā.pu. 11.12.1] ity-ādeḥ ||16||

**viśvanāthaḥ :** atyanukampayā vigata-gāmbhīrya āha—varaṁ ceti | guṇa-śīlābhyām tābhyām vaśīkārāsambhavād aprākṛte te bhakty-utthe eva jñeye | guṇo dayā-kṣamādiḥ, śīlaṁ vinaya-snehādi-mayaḥ svabhāvaḥ | nāham iti—na rodhayati māṁ yogaḥ [bhā.pu. 11.12.1] ity-ādeḥ | yad yasmāt samaṁ tulyam eva sarveṣāṁ citta-vartī cittādhiṣṭhātā sarvatrodāsīna eva, na tu kasyāpi vaśa ity arthaḥ ||16||

—o)0(o—

**|| 4.20.17 ||**

**maitreya uvāca—**

**sa itthaṁ loka-guruṇā viṣvaksenena viśva-jit |**

**anuśāsita ādeśaṁ śirasā jagṛhe hareḥ ||**

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tad evaṁ śrī-bhagavata ādeśa-trayaṁ jātam indreṇa prītiḥ siddhānugamanaṁ yātrā-svīkāraś ceti | tad eva trayam api svīcakārety āha—sa ittham iti ||17||

—o)0(o—

**|| 4.20.18 ||**

**spṛśantaṁ pādayoḥ premṇā vrīḍitaṁ svena karmaṇā |**

**śata-kratuṁ pariṣvajya vidveṣaṁ visasarja ha ||**

**madhvaḥ :** āyāsa-duḥkha-vrīḍādīn prāyaśaḥ sukhino’pi tu |

niyamād ṛṣi-bhūteṣu mohāyādarśayan surāḥ || iti brahma-tarke ||18||

**śrīdharaḥ :** kṣamāpayituṁ pādayoḥ spṛśantam | svena karmaṇā’śvāpaharaṇena vrīḍitam | premṇā pariṣvajya ||18||

**krama-sandarbhaḥ :** tatrāntima-dvayaṁ svānukūlena prakāra-viśeṣeṇa prathamaṁ tu yathāvad eva svīcakārety āha—spṛśantam iti premṇeti | parama-premāspadatvena śrī-bhagavatā svayaṁ melitatvād iti bhāvaḥ ||18||

**viśvanāthaḥ :** svenāśvāpaharaṇena ||18||

—o)0(o—

**|| 4.20.19-20 ||**

**bhagavān atha viśvātmā pṛthunopahṛtārhaṇaḥ |**

**samujjihānayā bhaktyā gṛhīta-caraṇāmbujaḥ ||**

**prasthānābhimukho’py enam anugraha-vilambitaḥ |**

**paśyan padma-palāśākṣo na pratasthe suhṛt satām ||**

**śrīdharaḥ :** bhagavān prasthānābhimukho’py anugraheṇa vilambitaḥ san na pratasthe prayāṇaṁ na kṛtavān iti dvayor anvayaḥ | kathaṁ-bhūtaḥ ? upahṛtam arpitam arhaṇaṁ yasmai | samujjihānayā samudgacchantyā vardhamānayā bhaktyā gṛhīte caraṇāmbuje yasya ||19|| padma-palāśava-dakṣiṇī yasya tathābhūtaḥ san | enaṁ pṛthuṁ paśyan ||20||

**krama-sandarbhaḥ :** *na vyākhyātam.*

**viśvanāthaḥ :** bhagavān prasthānābhimukho’py anugraheṇa vilambitaḥ san na pratasthe prayāṇaṁ na kṛtavān iti dvayor anvayaḥ | kathaṁ-bhūtaḥ ? upahṛtam arpitam arhaṇaṁ yasmai | samujjihānayā samudgacchantyā vardhamānayā bhaktyā gṛhīte caraṇāmbuje yasya ||19-20||

—o)0(o—

**|| 4.20.21 ||**

**sa ādi-rājo racitāñjalir hariṁ**

**vilokituṁ nāśakad aśru-locanaḥ |**

**na kiñcanovāca sa bāṣpa-viklavo**

**hṛdopaguhyāmum adhād avasthitaḥ ||**

**śrīdharaḥ :** bhagavatas tat-kṛpātirekam uktvā tasya bhakty-udrekam āha—sa iti dvābhyām | bāṣpa-viklavatvena tūṣṇīm avasthitaḥ sann amuṁ hariṁ hṛdopaguhya adhād dhṛtavān ||21||

**krama-sandarbhaḥ :** *na vyākhyātam.*

**viśvanāthaḥ :** bhagavataḥ kṛpātirekam uktvā tasya pṛthor bhakty-atiśayam āha—sa iti ||21||

—o)0(o—

**|| 4.20.22 ||**

**athāvamṛjyāśru-kalā vilokayann**

**atṛpta-dṛg-gocaram āha pūruṣam |**

**padā spṛśantaṁ kṣitim aṁsa unnate**

**vinyasta-hastāgram uraṅga-vidviṣaḥ ||**

**śrīdharaḥ :** atṛptayor dṛśor gocaraṁ viṣaya-bhūtam | padā kṣitiṁ spṛśantam iti | ayaṁ bhāvaḥ—na khalu devāḥ padā bhuvaṁ spṛśanti, ataḥ kṛpā-para-vaśo nūnaṁ harir ātmānaṁ vismṛtavān iva iti | ata eva skhalana-parihārāyaiva garuḍasyonnate skandhe vinyastaṁ hastāgraṁ yena tam ||22||

**krama-sandarbhaḥ :** *na vyākhyātam.*

**viśvanāthaḥ :** atṛptayor dṛśor gocaraṁ viṣaya-bhūtam | padā kṣitiṁ spṛśantam ity atra bhāvaḥ śrī-svāmi-caraṇair vyākhyāto—na khalu devāḥ padā bhuvaṁ spṛśanti, ataḥ kṛpā-para-vaśo nūnaṁ harir ātmānaṁ vismṛtavān iva iti | ata eva skhalana-parihārāyaiva garuḍasyonnate skandhe vinyastaṁ hastāgraṁ yena tam iti ||22||

—o)0(o—

**|| 4.20.23 ||**

**pṛthur uvāca—**

**varān vibho tvad varadeśvarād budhaḥ**

**kathaṁ vṛṇīte guṇa-vikriyātmanām |**

**ye nārakāṇām api santi dehināṁ**

**tān īśa kaivalya-pate vṛṇe na ca ||**

**śrīdharaḥ :** varaṁ vṛṇīṣveti yad uktaṁ tad asahamāna āha—he vibho ! varadānāṁ brahmādīnām īśvarād vara-pradāt tvat tvattaḥ sakāśād budhaḥ kathaṁ varān vṛṇīte ? kīdṛśān ? guṇair vikriyata iti guṇa-vikriyo’haṅkāraḥ sa evātmā yeṣāṁ, teṣāṁ brahmādīnāṁ sambandhinaḥ | dehābhimānināṁ bhogyān iti vā | tathā ced budha eva na bhavatīty arthaḥ | jugupsitatvād apīty āha—ye iti | budha evāham api na vṛṇe iti samuñcayāya ca-kāraḥ ||23||

**krama-sandarbhaḥ :** atha siddhopadeśa-svīkāre prakāra-viśeṣo darśayiṣyate | vare tu darśyate | varān vibho iti | varadānāṁ brahmādīnām apīśvarāt sarvātiśaya-vara-dāyakād api tvatta ity arthaḥ, yo buddhaḥ kathaṁ vṛṇīte, cakārād aham abuddho’pi na vṛṇa ity arthaḥ ||23||

**viśvanāthaḥ :** varaṁ vṛṇīṣv etasyottaram āha—varān budhaḥ kathaṁ vṛṇīte kintv abudha evety arthaḥ | tatrāpi guṇair vikriyā vikāro yasya tathābhūta ātmā mano yeṣāṁ karmiṇāṁ sambandhinaḥ svargādīn ity arthaḥ | kaivalya-pate iti kavilya-kāmo’pi yān na vṛṇīte tān ahaṁ kaivalya-nāmāpy asahiṣṇuḥ kathaṁ vṛṇe iti bhāvaḥ ||23||

—o)0(o—

**|| 4.20.24 ||**

**na kāmaye nātha tad apy ahaṁ kvacin**

**na yatra yuṣmac-caraṇāmbujāsavaḥ |**

**mahattamāntar-hṛdayān mukha-cyuto**

**vidhatsva karṇāyutam eṣa me varaḥ ||**

**śrīdharaḥ :** kaivalya-pata iti sambodhanāt kaivalyaṁ variṣyatīti māśaṅkīr ity āha—neti | mahattamānām antar-hṛdayān mukha-dvāreṇa nirgato bhavat-padāmbhoja-makarando yaśaḥ-śravaṇādi-sukhaṁ yatra nāsti tādṛśaṁ cet kaivalyaṁ tarhi tat kvacit kadācid api na kāmaye | tarhi kiṁ kāmayase ? tad āha—yaśaḥ-śravaṇāya karṇānām ayutaṁ vidhatsva | nanu ko’py evaṁ na vṛtavān | kim anya-cintayā ? ity āha—mama tu eṣa eva varaḥ ||24||

**krama-sandarbhaḥ :** na kāmaye iti | tad api kaivalyam api | karṇāyuta-prārthanam atyāsakti-paratvam ||24||

**viśvanāthaḥ :** kiṁ vā kaivalya-pate iti sambodhanāt kaivalyaṁ variṣyatīti mā śaṅkiṣṭhāḥ, kintu kaivalyam api yebhya eva rocate, tebhya eva tad dīyatām ity ābhiprāyeṇaiva tu mayā tac-chabdenāmantrito’sīty āha neti | varaṁ ca mat kañcana vṛṇuṣva [bhā.pu. 4.20.16] iti yad uktam, tatra sāmānyato varān ahaṁ naiva kāmaye | viśeṣato’pi kañcana varaṁ kaivalyam, tad api kvacit kadācid atiduḥkha-daśāyām api na kāmaye | kutaḥ ? yatra kaivalye yuṣmac-caraṇāmbujasya āsavo makarandas tadīya-guṇa-kathā-mādhurya-bharo nāsti | kīdṛśaḥ ? mahattamānām antar hṛdayāt mukha-dvārā cyutaḥ antar-hṛdayenāsvādyānandodrekāt kīrtyamāna ity arthaḥ | śuka-mukhād amṛta-drava-saṁyutam itivan mahad-āsvādyatve sati tasyātimādhuryam udayate iti bhāvaḥ | madhuram api jalaṁ kṣāra-bhūmi-praviṣṭaṁ yathā virasībhavati, tathaivāvaiṣṇava-mukha-nirgato bhagavad-guṇo’pi nātirocaka iti vyatirekaś ca gamyaḥ | tarhi kiṁ kāmayasīty atrāha—vidhatsveti | mahatāṁ guṇa-kathāṁ cānāntyāt yatra yatra yair yair yā yā guṇa-klathāḥ kīrtyamānāḥ syus tāsām ekām api kathām ahaṁ tyaktuṁ na śaknomīty atilobhāt kaṇānatya-spṛhā, tena kaivlya-kāmā yebhyaḥ śrotrādīndriyebhyo prieybhyo druhyanti, tāny evāhaṁ kāmaye iti dyotitam |

nau ko’py evaṁ na vṛṇīte ? satyam | mama tv eṣa eva varo, nānā iti ||24||

atrānurūpārthakaṁ 10.51.55-tama-padye śrī-mucukunda-stavo draṣṭavyaḥ ||

—o)0(o—

**|| 4.20.25 ||**

**sa uttamaśloka mahan-mukha-cyuto**

**bhavat-padāmbhoja-sudhā kaṇānilaḥ |**

**smṛtiṁ punar vismṛta-tattva-vartmanāṁ**

**kuyogināṁ no vitaraty alaṁ varaiḥ ||**

**śrīdharaḥ :** nanu tarhi kaivalyābhāve rāga-dveṣādy-ākulānāṁ bhakti-sukham ap na syād ity āśaṅkyāha—sa iti | bhavat-padāmbhoja-sudhāyāḥ kaṇo leśas tat-sambandhī yo’nilaḥ sa eva | dūrād api kiñcid yaśaḥ-śravaṇa-mātram ity arthaḥ | vismṛtaṁ tattva-vartma yaiḥ kuyogibhis teṣām api punaḥ smṛtim ātma-jñānaṁ vitarati | ato na khalu bhaktānāṁ rāgādi-saṁbhavaḥ, ato no’smākaṁ sāra-grāhiṇām anyair varair alam | bhaktāv eva mokṣādi-sarva-sukhāntar-bhāvād iti bhāvaḥ ||25||

**krama-sandarbhaḥ :** yadi ca vayaṁ na tādṛśa-prārthanādhikāriṇaḥ gāḍhāsakty-abhāvāt tathāpi tac-chravaṇam eva stād ity āha—sa iti | tattvam atra tat-padāmbhojam eva mūlaṁ tad-anugatatvena śuddhātma-jñānaṁ ca ||25||

**viśvanāthaḥ :** nanu mahā-tattva-jñair api durlabhaṁ kaivalyam api kuto necchasīti tatra vyāja-stutim āśrityāha—sa iti | bhavat-padāmbhoja-sudhāyāḥ kaṇo leśas tat-sambandhī tāvad anilo’pi kim uta tat-kaṇaḥ | kim utatarāṁ sā sudhā | tad-guṇa-kathā-leśa-prasaṅgo’pīty arthaḥ | smṛtiṁ tvac-caraṇa-smaraṇaṁ vitarati | ata eva vismṛta-tattva-mārgāṇām iti tvayopadiṣṭaṁ yan navadhā vailakṣaṇya-sālakṣaṇyābhyām paramātma-jīvātma-deha-tattvaṁ tad adhunaiva mayā vismṛtam, ata eva kuyoginām iti vyāja-stutiḥ |

asmākaṁ varair alam | vismṛta-tattva-vartmatvāt kaivalyena tvat-kathāsvādaika-vratatvād varāntarair apy asmākaṁ prayojanaṁ nāsti | vayaṁ kuyogino nikṛṣṭāḥ khalv abhyasta-tattva-vartmānaḥ suyogino bhavituṁ na prabhavāmeti kathaṁ kaivalyāya spṛhayāma iti | kathaṁ vā kīṭa-viśeṣā madhuvratā iva tac-caraṇa-kamala-makarandāsvāda-mātreṇaiva pūrṇā rājyādi-sampattīḥ prāptuṁ śaknuma iti bhaṅgyā sveṣām evotkarṣo dhvanitaḥ ||25||

—o)0(o—

**|| 4.20.26 ||**

**yaśaḥ śivaṁ suśrava ārya-saṅgame**

**yadṛcchayā copaśṛṇoti te sakṛt |**

**kathaṁ guṇa-jño viramed vinā paśuṁ**

**śrīr yat pravavre guṇa-saṅgrahecchayā ||**

**śrīdharaḥ :** nanu bhaktir mukti-phalaiva, ataḥ phalaṁ vihāya sādhane bhavataḥ ko’yam āgraha ity āśaṅkyāha—he suśravaḥ ! maṅgala-kīrte ! te śivaṁ yaśaḥ satāṁ saṅgame yaḥ sakṛd api yadṛcchayāpy upaśṛṇoti guṇa-jñaś cet, sa paśuṁ vinā’nyaḥ kathaṁ viramet ? guṇātiśayaṁ sūcayati—śrīr yad yaśa eva prakarṣeṇa vṛtavatī | guṇānāṁ sarva-puruṣārthānāṁ saṅgrahaḥ svasmin samāhāras tad-icchayā ||26||

**sanātanaḥ** (ha.bha.vi. 10.469) : nanu bhaktir mukti-phalaiva, ataḥ phalaṁ vihāya sādhane ko’yam āgrahaḥ ? ity āśaṅkyāha—yaśa iti | he suśravaḥ maṅgala-kīrte ! śivaṁ parama-sukhātmakaṁ te yaśaḥ satāṁ saṅgame yaḥ sakṛd api yadṛcchayāpy upa śrotṝṇāṁ samīpe upaviṣṭa-mātro’pi śṛṇoti guṇajñaś cet kathā-māhātmyābhijñaś cet, sa kathaṁ viramet ? paśuṁ vinā, paśur eva viramati, nānya ity arthaḥ | guṇātiśayaṁ sūcayati—śrīr yad yaśa eva prakarṣeṇa vṛtavatī | guṇānāṁ sarva-puruṣārthānāṁ saṅgrahaḥ samāhāras tad-icchayā, ato yaśaḥ-sevayaiva paramānando’vāntara-phalatvenākhilārtha-siddhir apīti | kiṁ mūla-parityāgena patra-mātra-cchāyāśrayaṇeneti dik | athavā mat-kathā-śravaṇa-mātreṇa kṛtārtha evāsi | kiṁ punas tac-chravaṇāgraheṇa ? tatrāha—yaśa iti | anyathā guṇajñatvābhāvena paśutvāpatter iti bhāvaḥ | anyat samānam ||26||

**krama-sandarbhaḥ :** yato yaśa iti | paśuṁ vinā yo’nyo guṇajño manuṣya-mātraḥ sa kathaṁ viramet ? sa manuṣyeṣv api paśuḥ, yo na viramet sa paśuṣv api parama-guṇajña ity arthaḥ | guṇānāṁ tvadīyānāṁ saṅgrahecchayā ātmani pratisaṅkramitum icchayā ||26||

**viśvanāthaḥ :** nanu mat-kathāsvādād api viramya yogīndra-spṛhaṇīyaṁ kaivalyam eva gṛhāṇeti tatrāha—yaśa iti | he suśravaḥ ! maṅgala-kīrte ! tava yaśaḥ yadṛcchayā ayatnato’kasmāt prāptam api sakṛd api yaḥ śṛṇoti guṇajñaś cet sa kathaṁ tasmāt viramet ? paśuṁ vineti yo viramet, sa manuṣyeṣu paśuḥ, yo na viramet, sa paśuṣv api manuṣya iti dhvaniḥ |

tac cāpi citta-vaḍiśaṁ śanakair viyuṅkte [bhā.pu. 3.28.34] ity-ādy-ukta-lakṣaṇa-lakṣitāt yuṣmad-yaśaḥ-pīyūṣād viramate yogine, traivargikās te puruṣā vimukhā hari-medhasaḥ | kathāyāṁ [bhā.pu. 3.32.18] ity-ādy-ukta-svabhāvāya karmiṇe ca paśave piṇyāka-tuṣa-buṣādikam iva kaivalyādikaṁ dehi, na tu mahyaṁ manuṣyāyety anudhvaniḥ |

nanu mad-yaśaḥ-svādād api kaivalyādikam adhikaṁ bhaved ity atra yogī karmī ca pramāṇam iti tatrāha—śrīr mahā-lakṣmīr brahmādi-sarva-jagat-pūjyā sarva-guṇa-maṇḍitāpi tvad-yaśo vavre guṇānāṁ tvadīya-rūpa-rasa-gandha-śabda-sparśa-līlā-lāvaṇya-kāruṇyāṇāṁ samyak-grahaṇam āsvādana-sāmarthyaṁ tad-icchayeti saivātra pramāṇaṁ, tad-upalakṣitā anye’py āsvādita-cara-kaivalya-sukham api laghūkariṣṇavo yaśasy eva ramamāṇāḥ śukādayo’pi pramāṇam | ghāsa-buddhyaivekṣu-pallavāni carann apy antatas tadīya-kāṇḍeṣv arucir ghāsam evāsvādayan vṛṣa iva yogī, sahakāra-pallavāni tyaktvā kaṇṭakam eva svādayan uṣṭra iva karmī—kiṁ pramāṇaṁ bhaved iti bhāvaḥ | bhaktāv eva mokṣādi-sarva-sukhāntarbhāvāt, guṇānāṁ sarva-puruṣārthānāṁ saṅgrahaḥ svasmin samāhāras tad-icchayā iti svāmi-caraṇāḥ ||26||

—o)0(o—

**|| 4.20.27 ||**

**athābhaje tvākhila-pūruṣottamaṁ**

**guṇālayaṁ padma-kareva lālasaḥ |**

**apy āvayor eka-pati-spṛdhoḥ kalir**

**na syāt kṛta-tvac-caraṇaika-tānayoḥ ||**

**śrīdharaḥ :** ato lakṣmīr ivānya-vara-tyāgena tvām evāhaṁ bhaja ity āha—atheti | lālasa utsukaḥ san | karmaṇi kriyamāṇe yathendreṇa saha kalir evaṁ bhaktāv api kiṁ lakṣmyā saha kaliḥ syād iti vitarkayati | ekasmin patyau spardha-mānayor āvayor api kiṁ kalir na syād iti kākvā vitarkaḥ | nanu paryāyeṇa sevāyāṁ na syāt, naivam | kṛtas tvac-caraṇayor evaikas tāno mano-vistāro yābhyāṁ tayoḥ ||27||

**krama-sandarbhaḥ :** athābhaja ity-ādi-dvayaṁ na khalv asya tat-kānta-bhāvād vāsanā jātā, kintu bhakti-vāsanaiva | dṛṣṭāntas tv atra tasyā bhakty-aṁśa eva | tayā spardhā tu tat-parama-kṛponnaddhatvena vīrākhya-dāsyatāṁ prāptasya nāyogyeti | anye tv evaṁ manyante tat khalu tadīya-dīna-viṣayaka-kṛpā-sūcaka-sa-prema-vacana-vinoda-mātraṁ, na tu lakṣmīsmardhāvaṁ karoṣīty anena svasmiṁs tucchatva-mananāt, athavā athābhaja iti kalahābhāva eva yojyam | tatra hetuḥ—tvac-caraṇeti | jagaj-jananyām iti tu kalahe ||27||

**viśvanāthaḥ :** ataḥ kevalaṁ bhajanam eva vṛṇe, na tu varam ity āha—atha ā samyak niṣkāmaeva kaivalyam eva bhaktiṁ kurve, na tu jñāna-karmādi-siddh@aṁ jñānī karmīva guṇī-bhūtām ity arthaḥ | tatrāpi na nāradādir iva, kintu padma-karā lakṣmīr iva mārjana-lepana-pāda-saṁvāhana-vyajana-tāmbūlārpaṇādibhir abhīkṣṇam evety arthaḥ | yato lālasaḥ lālasāvān, sa mahān lālasā dvayoḥ ity abhidhānād atyadhikaṁ spṛhe ity arthaḥ | na cātra pṛthor ujjvala-bhāva āśaṅkanīyaḥ | uttara-śloke jagaj-jananyām ity-ukteḥ | jagati ca svasyāntaḥ-pātāl lakṣmyāṁ jananī-bhāvena svasya dāsya-bhāva-vyakteḥ | tataḥ padma-karā iva ity upameyaṁ paricaraṇāṁśenaiva bhagavac-caraṇa-paricaryāyāṁ tasyā evātiprasiddheḥ | lakṣmyāṁ parama-bhaktimato’pi svasya vīra-bhaktatvaṁ vā caiva dyotayann āha—apīti | karmaṇi kriyamāṇe yathendreṇa saha kaliḥ, evaṁ bhaktāv api lakṣmyā saha kaliḥ syād iti vitarkayati | ekasmin patyau spardhamānayor api kiṁ kalir na syād iti kākvā vitarkaḥ | nanu paryāyeṇa sevāyāṁ na syāt, maivam | kṛtas tac-caraṇayor ekatāno’virāmo mano-vistāro yābhyām tayoḥ ||27||

—o)0(o—

**|| 4.20.28 ||**

**jagaj-jananyāṁ jagad-īśa vaiśasaṁ**

**syād eva yat-karmaṇi naḥ samīhitam |**

**karoṣi phalgv apy uru dīna-vatsalaḥ**

**sva eva dhiṣṇye’bhiratasya kiṁ tayā ||**

**madhvaḥ :** dhiṣṇyaṁ tejaś ca sāmarthyaṁ mahimā dhāma cocyate ity abhidhānam | alpa-puṇyatvān na mad-bhakti-yogya iti mantavyam | yataḥ phalgv apy uru karoṣi vātsalyāt | vinā vātsalyaṁ śriyāpi kiṁ tayā ||28||

**śrīdharaḥ :** bhavatu vā kaliḥ, tathāpi bhajeyam evety āha—jagaj-jananyāṁ vaiśasaṁ virodhaḥ syād eva | tatra hetuḥ—yasyāḥ karmaṇi naḥ samīhitam icchā bhavati | tathāpīndra-virodhe mat-pakṣa-pātavad atrāpi tava pakṣa-pāta eva syād ity āha—phalgu tuccham apy uru bahu karoṣi | yato dīneṣu vatsalo dayāvān | sve svarūpa eva ratasya tayā kiṁ prayojanam ? tāṁ nādriyase ity arthaḥ ||28||

**krama-sandarbhaḥ :** *na vyākhyātam.*

**viśvanāthaḥ :** kṛpāṁ tasya samāśritya prauḍhāṁ nānyam apekṣate | atulāṁ yo vahan kṛṣṇe prītiṁ vīraḥ sa ucyate [bha.ra.si. 3.2.53] iti vīra-bhaktocitaṁ sva-svabhāvaṁ prakaṭayann āha—jagaj-jananyāṁ jagan-madhya-vittatvena mamāpi jananyāṁ lakṣmyāṁ vaiśasaṁ virodhaḥ syād eva | kutaḥ ? yasyāḥ karmaṇi naḥ samīhitam icchā, sā khalu yuṣmad-vakṣasy āsīnā virājatu | ahaṁ putra eva sarvaṁ yuṣmac-caraṇa-paricaraṇaṁ karavāṇi, tasyāḥ ko’yam āgraho yat paricaraṇaṁ vinā na jīvatīti bhāvaḥ |

nanu, tvam arvācīnaḥ sātiprācīnā | tvaṁ nikṛṣṭaḥ sātimahatīti tayā saha kiṁ viruddhyase ? satyam, tathāpīndra-virodhe mat-pakṣapātavad atrāpi mayi tava pakṣa-pāta eva syād ity āha—phalgu tuccham api tvam uru karoṣi, yato dīneṣu vatsalaḥ |

nanu, tvaṁ tasyāḥ kopān na bibheṣi kim ? tatra satyam, na bibhemīty āha—sva eva dhiṣṇye sva-sāmarthye’bhiratasya mama tayā kiṁ? na kim apīty arthaḥ | tat-kṛpodreka eva mama sāmarthyam | yad uktaṁ vīra-bhaktodāharaṇeṣu—

pralamba-ripur īśvaro bhavatu kā kṛtis tena me

kumāra-makara-dhvajād api na kiñcid āste phalam |

kim anyad aham uddhataḥ prabhu-kṛpā-kaṭākṣa-śriyā

priyā pariṣad-agrimāṁ na gaṇayāmi bhāmām api || [bha.ra.si. 3.2.54] iti |

dhiṣṇyaḥ śaktau ca pāvake iti puṁskānde’maradattaḥ ||28||

—o)0(o—

**|| 4.20.29 ||**

**bhajanty atha tvām ata eva sādhavo**

**vyudasta-māyā-guṇa-vibhramodayam |**

**bhavat-padānusmaraṇād ṛte satāṁ**

**nimittam anyad bhagavan na vidmahe ||**

**madhvaḥ :** athānyac ca | ataḥ vātsalyād eva ||29||

**śrīdharaḥ :** yatas tvaṁ dīna-vatsalo’ta sādhavo niṣkāmāḥ, atha jñānānantaram api tvāṁ bhajanti | kathaṁ bhūtam ? māyā-guṇānāṁ vibhramo vilāsas tasyodayaḥ kāryaṁ sa nirasto yasmiṁs tam | te kim-arthaṁ bhajanti ? tatrāha—bhavat-padānusmaraṇād vinā’nyat teṣāṁ nimittaṁ phalaṁ na vidmaḥ ||29||

**krama-sandarbhaḥ :** ata eveti dīna-vātsalyam eva mukhyam uddīpanam ity arthaḥ | sādhavaḥ projjhita-kaitavāḥ | tad evāvadhārayati—bhavad iti | ṛte ity uktvāpy anyad ity uktir avadhāraṇārthā ||29|| (prīti-sandarbha, 42)

**viśvanāthaḥ :** tad evaṁ na kevalam aham eva kintu sarva eva tvad-bhaktā varaṁ vṛṇvantīty āha—bhajanty atheti | yatas tvaṁ dīna-vatsalaḥ, ata eva bhajanti, vyudanto nirasto bhavati māyā-guṇānāṁ vibhramodayo vividha-vara-spṛhā nivartata iti |

nanu tarhi bhajanasya kiṁ phalaṁ, tatrāha—bhavad iti | nimittaṁ phalam anusmaraṇasyaiva sarva-sukha-cūḍāmaṇes tad-itara-sukha-tiraskārakatvād iti bhāvaḥ ||29||

—o)0(o—

**|| 4.20.30 ||**

**manye giraṁ te jagatāṁ vimohinīṁ**

**varaṁ vṛṇīṣveti bhajantam āttha yat |**

**vācā nu tantyā yadi te jano’sitaḥ**

**kathaṁ punaḥ karma karoti mohitaḥ ||**

**śrīdharaḥ :** varaiḥ kṛpālos tavānucitam ity āśayenāha—manya iti | na aho te vācātantyā yadi jano’yam asito’baddhaḥ syāt tarhi punaḥ punaḥ phalair mohitaḥ san kathaṁ karma karoti ||30||

**krama-sandarbhaḥ :** *na vyākhyātam.*

**viśvanāthaḥ :** nanutarhy ahaṁ sva-bhaktaṁ prati varaṁ vṛṇīṣveti kathaṁ bravīmi, tatrāha—manya iti | yadi kaścid apakvo bhaktas tvat-pralobhanāt kam api varaṁ vṛṇute tadaiva tasya bhakti-rasa-vañcanāt sarva-nāśa iti bhāvaḥ | sva-karmaṇā pitṛ-loka iti, svarga-kāmo’śvamedhaṁ yajeta ity-ādi-veda-lakṣaṇāpi tava vāg jagan-mohinīty āha—nu aho, te vācā tantryā yadi jano’yam asito baddhaḥ syāt tadā punaḥ punaḥ phalair mohitaḥ san kathaṁ karma karoti ||30||

—o)0(o—

**|| 4.20.31 ||**

**tvan-māyayāddhā jana īśa khaṇḍito**

**yad anyad āśāsta ṛtātmano’budhaḥ |**

**yathā cared bāla-hitaṁ pitā svayaṁ**

**tathā tvam evārhasi naḥ samīhitum ||**

**śrīdharaḥ :** tvan-māyayā khaṇḍitasya tvayā punaḥ khaṇḍanaṁ na kartavyam, kiṁ tu hitaṁ ceṣṭitavyam ity āha | tvan māyayā ṛtādātmanas tvattaḥ khaṇḍitaḥ pṛthak kṛto yadyato’nyat putrādikam āśās te | ataḥ svayam avijñāpita eva hitaṁ ceṣṭitum arhasi ||31||

**krama-sandarbhaḥ :** tvan-māyayā khaṇḍitasya tvayā punaḥ khaṇḍanaṁ na kartavyam, kintu hitaṁ ceṣṭitavyam ity āha—tvan-māyayā ṛtād ātmanas tvattaḥ khaṇḍitaḥ pṛthak kṛtaḥ yad yato’nyat putrādikam āśāste ataḥ svayam avijñāpita eva hitaṁ ceṣṭitum arhasi ||31||

**viśvanāthaḥ :** tasmāt tvaṁ vṛṇīṣveti pralobhanena sva-bhakta-parīkṣām api na kuryā ity āha—tvad iti | janaḥ sarva eva yad yasmāt ṛtātmanaḥ satya-svarūpāt bhajanāt vastunaḥ sakāśād anyadevāśāste no’smākaṁ tu tvan-mate yad bhadraṁ bhavati, tad eva samīhituṁ ceṣṭitum arhasi | yatheti bālasya hitāhitaṁ pitaiva jānāti, bālas tv adhyayana-khelanādikaṁ sva-hitāhitaṁ viparyayeṇa jānātīty evaṁ mahyaṁ varasya pradānam apradānaṁ vā hitaṁ vimṛśya sva-sammatam eva bhadraṁ kriyatāṁ na punar mama sammatir eva pramāṇīkartavyeti bhagavaty eva pṛthunā viśrambho vyañjitaḥ ||31||

—o)0(o—

**|| 4.20.32 ||**

**maitreya uvāca—**

**ity ādi-rājena nutaḥ sa viśva-dṛk**

**tam āha rājan mayi bhaktir astu te |**

**diṣṭyedṛśī dhīr mayi te kṛtā yayā**

**māyāṁ madīyāṁ tarati sma dustyajām ||**

**śrīdharaḥ :** *na vyākhyātam.*

**krama-sandarbhaḥ :** maitreya uvāca iti kvacin nāsti ca, yathā pṛthoḥ śrīmad-bhagavad-bhakty-eka-niṣṭhā tathaiva tenānyathānupadeśe viśvāsaś ca | tathā śrī-bhagavato’pi tad-eka-ditsaiva, tathāpy anyatra pravartanaṁ tu tan-niṣṭhā-prakaṭanārthā, adhikār-viśeṣe tad-dvāraiva jñānādi-pracāraṇārthaṁ ceti sphuṭam eva darśayati ity ādīti | anyathā jñānam astu te ity evocyeteti bhāvaḥ | tataruḥ sudustarām iti kvacit pāṭhaḥ ||32||

**viśvanāthaḥ :** bhagavān api tathaivāha—mayi bhaktir ity ato jīvānāṁ sarvathā kiṁ hitam iti praśne sarvajñair api veda-vādibhiḥ pratyuktaṁ jñāna-yogādikaṁ na viśvasanīyam | bhagavantam apekṣya teṣām apy ajñatvād iti bhakter eva hitatvaṁ nānyasyeti siddhānto nirdhāritaḥ ||32||

—o)0(o—

**|| 4.20.33 ||**

**tat tvaṁ kuru mayādiṣṭam apramattaḥ prajāpate |**

**mad-ādeśa-karo lokaḥ sarvatrāpnoti śobhanam ||**

*na katamenāpi vyākhyātam.*

—o)0(o—

**|| 4.20.34 ||**

**maitreya uvāca—**

**iti vainyasya rājarṣeḥ pratinandyārthavad vacaḥ |**

**pūjito’nugṛhītvainaṁ gantuṁ cakre ñcyuto matim ||**

*na katamenāpi vyākhyātam.*

—o)0(o—

**|| 4.20.35-36 ||**

**devarṣi-pitṛ-gandharva- siddha-cāraṇa-pannagāḥ |**

**kinnarāpsaraso martyāḥ khagā bhūtāny anekaśaḥ ||**

**yajñeśvara-dhiyā rājñā vāg-vittāñjali-bhaktitaḥ |**

**sabhājitā yayuḥ sarve vaikuṇṭhānugatās tataḥ ||**

**madhvaḥ :** bhūteṣu harir ity eva hary-arpaṇa-dhiyā tayā |

sarva-bhūteṣu ca hareḥ pūjā kāryātma-vedibhiḥ || iti pādme ||36||

**śrīdharaḥ :** vāg-vittāñjalibhir bhaktitaḥ pūjitāḥ santaḥ | vaikuṇṭhānugatāḥ pārṣadāś ca ||36||

**krama-sandarbhaḥ :** devarṣīti yugmakam | vaikuṇṭhasyānugatāḥ sevāyamānāḥ pārṣadās tu tenaiva saha gamiṣyantīti yogyatvāt ||35-36||

**viśvanāthaḥ :** *na vyākhyātam.*

—o)0(o—

**|| 4.20.37 ||**

**bhagavān api rājarṣeḥ sopādhyāyasya cācyutaḥ |**

**harann iva mano’muṣya sva-dhāma pratyapadyata ||**

**śrīdharaḥ :** amuṣya rājñaḥ | harann iveti lokoktiḥ | vastutas tasya manaḥ sarva-daiva tad adhīnam asty eva | sva-dhāma rājño hṛdayam ||37||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.20.38 ||**

**adṛṣṭāya namaskṛtya nṛpaḥ sandarśitātmane |**

**avyaktāya ca devānāṁ devāya sva-puraṁ yayau ||**

**śrīdharaḥ :** adṛṣṭāya locana-patham atikrāntāya | sandarśita ātmā yena tasmai | vastuto’vyaktāya ||38||

**krama-sandarbhaḥ :** *na vyākhyātam.*

**viśvanāthaḥ :** anyair adṛṣṭāya sandarśitaḥ ātmā āśrayo yena tasmai iti vaikuṇṭha-gamana-paryantaṁ pṛthu-stutaṁ dadarśaivety arthaḥ ||38||

—o)0(o—

iti sārārtha-darśinyāṁ harṣiṇyāṁ bhakta-cetasām |

viṁśo’dhyāyaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-carite pṛthu-stavo nāma

viṁśo’dhyāyaḥ |

|| 4.20 ||

śrī-śrī-madhvācārya-vijaya-dhvaja-tīrtha-vīrarāghavācāryādīnāṁ pāṭhānusāreṇa śrīmad-bhāgavatasya atrādhyāya-śeṣe nimna-likhita-ślokau atirikta-pāṭhe-rūpeṇa upalabhyete—

**te sādhu varṇitaṁ rājann āśāsse yad āśiṣaḥ |**

**svargāpavarga-narakān samaḥ paśyati mat-paraḥ ||**

**prīto’haṁ te mahārāja roṣaṁ dustyajam atyajaḥ |**

**mad-ādeśaṁ śraddadhānās tan mahyaṁ paramārhaṇam ||**

—o)0(o—

oṁ śrī-śrī-rādhā-kṛṣṇābhyāṁ namaḥ

# śrīmad-bhāgavata-mahā-purāṇam |

Version 1.00 Uploaded Sept. 4, 2009.

Version 1.01, Sept 25, 2011

## atha bhāgavata-caturtha-skandhe tṛtīyo vibhāgaḥ (21-31-adhyāyāḥ) ||

**(4.21)**

### ekaviṁśo’dhyāyaḥ

## pṛthu-carite prajā-vākyam

**|| 4.21.1 ||**

**maitreya uvāca**

mauktikaiḥ kusuma-sragbhir dukūlaiḥ svarṇa-toraṇaiḥ |

mahā-surabhibhir dhūpair maṇḍitaṁ tatra tatra vai ||

**śrīdharaḥ :**

eka-viṁśe tu pṛthunā prajānām anuśāsanam |

mahā-satre surādīnāṁ mahā-sadasi varṇyate ||

puraṁ yayāv ity uktaṁ tat puram anuvarṇayati—mauktikair iti tribhiḥ ||1||

**krama-sandarbhaḥ :** mauktikair iti trikam ||1||

**viśvanāthaḥ :**

eka-viṁśe mahā-satre sarva-saundarya-maṇḍitaḥ |

praśrayābdhiḥ pṛthur bhaktiṁ sva-prajāḥ samaśikṣayat ||

puraṁ yayāv ity uktaṁ tat puram anuvarṇayati—mauktikair iti tribhiḥ ||1||

—o)0(o—

**|| 4.21.2 ||**

candanāguru-toyārdra- rathyā-catvara-mārgavat |

puṣpākṣata-phalais tokmair lājair arcirbhir arcitam ||

**śrīdharaḥ :** candanāguru-yuktais toyair ārdrā rathyādayas tad yuktam | tokmair harita-yavair aṅkurair iti vā | arcibhir dīpaiḥ ||2||

**krama-sandarbhaḥ :** tokmair ity atra stomair iti citsukhaḥ ||2||

**viśvanāthaḥ :** mauktikādibhir yat yat puraṁ maṇḍitaṁ tatra tatra yayāv iti pūrveṇaivānvayaḥ | tokmair harita-yavaiḥ arcita-dīpaiḥ ||2||

—o)0(o—

**|| 4.21.3 ||**

savṛndaiḥ kadalī-stambhaiḥ pūga-potaiḥ pariṣkṛtam |

taru-pallava-mālābhiḥ sarvataḥ samalaṅkṛtam ||

**śrīdharaḥ :** sa-vṛndaiḥ puṣpa-phala-yuktaiḥ kadalī-stambhaiḥ pūgair vṛkṣais tathāvidhaiḥ sarvataḥ samalaṅkṛtaṁ śobhitam ||3||

**krama-sandarbhaḥ :** *na vyākhyātam***.**

**viśvanāthaḥ :** savṛntaiḥ phala-puṣpa-vṛnta-sahitaiḥ pūga-potair nūtana-guvāka-vṛkṣaiḥ ||3||

—o)0(o—

**|| 4.21.4 ||**

prajās taṁ dīpa-balibhiḥ sambhṛtāśeṣa-maṅgalaiḥ |

abhīyur mṛṣṭa-kanyāś ca mṛṣṭa-kuṇḍala-maṇḍitāḥ ||

**śrīdharaḥ :** saṁbhṛtāny aśeṣāṇi maṅgalāni dadhyādīni taiḥ sahābhijagmuḥ | mṛṣṭā ujjvalāḥ kanyāś ca ||4||

**krama-sandarbhaḥ :** *na vyākhyātam***.**

**viśvanāthaḥ :** nirmañchanārthaṁ dīpa-balibhiḥ sampūrṇāśeṣa-maṅgalair dadhy-ādibhiḥ sahitāḥ | mṛṣṭa-kanyāḥ mārjita-pātrāḥ kumārikāḥ | mṛṣṭa-kuṇḍaleti tad-upalakṣitojjvala-vastrālaṅkāra-yuktāḥ ||4||

—o)0(o—

**|| 4.21.5 ||**

śaṅkha-dundubhi-ghoṣeṇa brahma-ghoṣeṇa cartvijām |

viveśa bhavanaṁ vīraḥ stūyamāno gata-smayaḥ ||

**śrīdharaḥ :** gata-smayo nirahaṅkāraḥ ||5||

**krama-sandarbhaḥ :** *na vyākhyātam***.**

**viśvanāthaḥ :** gata-smayaḥ svasya tādṛśam asādhāraṇam aiśvaryaṁ vīkṣyāpi vigata-garva ity arthaḥ ||5||

—o)0(o—

**|| 4.21.6 ||**

pūjitaḥ pūjayām āsa tatra tatra mahā-yaśāḥ |

paurā‘ jānapadāṁs tāṁs tān prītaḥ priya-vara-pradaḥ ||

**śrīdharaḥ :** priyān varān pradadātīti tathā ||6||

**krama-sandarbhaḥ :** *na vyākhyātam***.**

**viśvanāthaḥ :** pūjitaḥ paurādibhiḥ svarṇa-mudrānarghya-navya-vastrādy-upāyanārpaṇenety arthaḥ | pūjayāmāsa sa uttīrṇa-kañcukoṣṇīṣādi-pratidānenety arthaḥ ||6||

—o)0(o—

**|| 4.21.7 ||**

sa evam-ādīny anavadya-ceṣṭitaḥ

karmāṇi bhūyāṁsi mahān mahattamaḥ |

kurvan śaśāsāvani-maṇḍalaṁ yaśaḥ

sphītaṁ nidhāyāruruhe paraṁ padam ||

**śrīdharaḥ :** guṇair mahān ata eva mahattamaḥ pūjyatamaḥ ||7||

**krama-sandarbhaḥ :** *na vyākhyātam***.**

**viśvanāthaḥ :** mahān mahattama iti uttama-madhyama-kaniṣṭhatayā trividheṣu mahattameṣu madhye uttamo mahattama ity arthaḥ ||7||

—o)0(o—

**|| 4.21.8 ||**

**sūta uvāca—**

tad ādi-rājasya yaśo vijṛmbhitaṁ

guṇair aśeṣair guṇavat-sabhājitam |

kṣattā mahā-bhāgavataḥ sadaspate

kauṣāraviṁ prāha gṛṇantam arcayan ||

**śrīdharaḥ :** guṇair vijṛmbhitam ūrjitaṁ guṇavadbhiḥ sabhājitaṁ sat-kṛtaṁ yaśo gṛṇantam arcayan prāha | sadasaḥ pate śaunaka ||8||

**krama-sandarbhaḥ :** *na vyākhyātam.*

**viśvanāthaḥ :** guṇavadbhiḥ sabhājitaṁ satkṛtaṁ yaśo gṛṇantam | he sadaspate śaunaka ||8||

—o)0(o—

**|| 4.21.9 ||**

**vidura uvāca**—

so’bhiṣiktaḥ pṛthur viprair labdhāśeṣa-surārhaṇaḥ |

bibhrat sa vaiṣṇavaṁ tejo bāhvor yābhyāṁ dudoha gām ||

**śrīdharaḥ :** labdhāny aśeṣa-surāṇām arhaṇāni yena saḥ | kim akarod iti śeṣaḥ ||9||

**krama-sandarbhaḥ :** bibhrac ca vaiṣṇavam iti | gauṇapāṭhaḥ sa ity atra tu paunaruktyaṁ lakṣyate ||9||

**viśvanāthaḥ :** bāhvor bibhrad abhūt ||9||

—o)0(o—

**|| 4.21.10 ||**

ko nv asya kīrtiṁ na śṛṇoty abhijño

yad-vikramocchiṣṭam aśeṣa-bhūpāḥ |

lokāḥ sa-pālā upajīvanti kāmam

adyāpi tan me vada karma śuddham ||

**śrīdharaḥ :** śravaṇautsukyam āviṣkurvan prārthayate—ko nv iti | yasya vikramaḥ pṛthvī-dohanaṁ tasyocchiṣṭa-tulyaṁ kāmam | tat tasya karma vada ||10||

**krama-sandarbhaḥ :** yad vikrameti | yena vikramya upāttaṁ tad ucchiṣṭam evety arthaḥ ||10||

**viśvanāthaḥ :** yasya vikrameṇa ucchiṣṭam iti sarveṣāṁ kāmānāṁ pṛthvī-dugdhatvāt pṛthvī-dohanasya yad vikrama-kṛtatvād ity arthaḥ ||10||

—o)0(o—

**|| 4.21.11 ||**

**maitreya uvāca—**

gaṅgā-yamunayor nadyor antarā kṣetram āvasan |

ārabdhān eva bubhuje bhogān puṇya-jihāsayā ||

**śrīdharaḥ :** prācīna-karmabhiḥ prārabdhān eva bubhuje, natu bhogāntarārthaṁ karmāṇi karoti, tad api bhogena puṇya-kṣapaṇecchayā, natu sukhāsaktyety arthaḥ ||11||

**krama-sandarbhaḥ :** *na vyākhyātam***.**

**viśvanāthaḥ :** ārabdhān eveti matveti śeṣaḥ | yadyapi bhagavad-avatāratvena bhaktatvena ca na tasya prārabdhaṁ karma, tathāpi bhakti-bhūmnātidainyena prākṛta-jīva evāhaṁ sukha-duḥkhābhyām puṇya-pāpe jihāsāmīti tad-abhimāno jñeyaḥ ||11||

—o)0(o—

**|| 4.21.12 ||**

sarvatrāskhalitādeśaḥ sapta-dvīpaika-daṇḍa-dhṛk |

anyatra brāhmaṇa-kulād anyatrācyuta-gotrataḥ ||

**śrīdharaḥ :** askhalito’pratihata ādeśa ājñā yasya | saptasu dvīpeṣv eka eva daṇḍaṁ dhārayatīti tathā | kiṁ sarvatra, nety āha | brāhmaṇa-kula-vyatir ekeṇa | acyuto gotra-pravartaka-tulyo yeṣāṁ vaiṣṇavānāṁ tad vyatir ekeṇa ca ||12||

**krama-sandarbhaḥ :** *na vyākhyātam***.**

**viśvanāthaḥ :** acyuta eva gotraṁ pravartaka-tulyo yeṣāṁ tebhyaś ceti vaiṣṇavāṇāṁ varṇāśramābhāvo vyañjitaḥ | anyatreti brāhmaṇānāṁ śāstvatve tat-tad-vedācāryam eva vaiṣṇavānāṁ tu tat-tan-mantra-gurum eva śāntvatve vyavasthāpyety arthaḥ | putrāṁś ca śiṣyāṁś nṛpo gurur vā

mal-loka-kāmo mad-anugrahārthaḥ | itthaṁ vimanyur anuśiṣyāt [bhā.pu. 5.5.15] iti ṛṣabhokteḥ ||12||

—o)0(o—

**|| 4.21.13 ||**

ekadāsīn mahā-satra- dīkṣā tatra divaukasām |

samājo brahmarṣīṇāṁ ca rājarṣīṇāṁ ca sattama ||

**śrīdharaḥ :** ekadā tasya mahā-satra-dīkṣā āsīt tatra satre devādīnāṁ samāja āsīd ity arthaḥ ||13||

**krama-sandarbhaḥ :** *na vyākhyātam***.**

**viśvanāthaḥ :** ekadā tasya mahā-satra-dīkṣā āsīt, tatra satre devānāṁ samāja āsīt ||13||

—o)0(o—

**|| 4.21.14 ||**

tasminn arhatsu sarveṣu svarciteṣu yathārhataḥ |

utthitaḥ sadaso madhye tārāṇām uḍurāḍ iva ||

**śrīdharaḥ :** tasmin pūjyeṣv arciteṣu satsu sadaso madhye utthitaḥ san samantataḥ samaikṣateti ṣaṣṭhenānvayaḥ ||14||

**krama-sandarbhaḥ :** tasminn iti sārdha-ṣaṭkam ||14||

**viśvanāthaḥ :** arhatsu pūjyeṣu ṛṣy-ādiṣu kiñcid vijñāpanārtham utthitaḥ san samaikṣateti ṣaṣṭhenānvayaḥ ||14||

—o)0(o—

**|| 4.21.15 ||**

prāṁśuḥ pīnāyata-bhujo gauraḥ kañjāruṇekṣaṇaḥ |

sunāsaḥ sumukhaḥ saumyaḥ pīnāṁsaḥ sudvija-smitaḥ ||

**śrīdharaḥ :** prāṁśur unnataḥ | pīnāv āyatau bhujau yasya, kañja-vada-ruṇe īkṣaṇe yasya, śobhanā dvijāḥ smitaṁ ca yasya ||15||

**krama-sandarbhaḥ :** *na vyākhyātam***.**

**viśvanāthaḥ :** prāṁśur unnataḥ ||15||

—o)0(o—

**|| 4.21.16 ||**

vyūḍha-vakṣā bṛhac-chroṇir vali-valgu-dalodaraḥ |

āvarta-nābhir ojasvī kāñcanorur udagra-pāt ||

**śrīdharaḥ :** vyūḍhaṁ vistīrṇaṁ vakṣo yasya, valibhis tisṛbhir valgu sundaraṁ dalavad adho’gram aśvattha-patram iva upari vistṛtam adhastāt saṅkucitam udaraṁ yasya, āvartavan nimnā nābhir yasya, kāñcana-vad-ujjvalāv ūrū yasya, udagrāv unnatāgrau pādau yasya ||16||

**krama-sandarbhaḥ :** kāñcanorur iti kāñcana-stambhorur ity arthaḥ | udagra-vāg iti citsukhaḥ ||16||

**viśvanāthaḥ :** vyūḍhaṁ vistīrṇaṁ vakṣo yasya saḥ | valibhis tisṛbhir valgu sundaraṁ dala-vad adho’gram aśvattha-patram ivopari vistṛtam adhastāt saṅkucitam udaraṁ yasya, dakṣiṇāvartavan nimnā nābhir yasya saḥ | kāñcana-stambhāv ivorū yasya, unnatāgrau pādau yasya saḥ ||16||

—o)0(o—

**|| 4.21.17 ||**

sūkṣma-vakrāsita-snigdha- mūrdhajaḥ kambu-kandharaḥ |

mahā-dhane dukūlāgrye paridhāyopavīya ca ||

**śrīdharaḥ :** sūkṣmāś ca te vakrāś cāsitāś ca snigdhāś ca mūrdhajā yasya, kambu-van trir ekhāṅkitā kandharā yasya | paridhāya vasitvā | upavīyottarīyaṁ kṛtvā ||17||

**krama-sandarbhaḥ :** parivīyopavīya ceti sambandhoktiḥ ||17||

**viśvanāthaḥ :** upavīyottarīyaṁ kṛtvā ||17||

—o)0(o—

**|| 4.21.18 ||**

vyañjitāśeṣa-gātra-śrīr niyame nyasta-bhūṣaṇaḥ |

kṛṣṇājina-dharaḥ śrīmān kuśa-pāṇiḥ kṛtocitaḥ ||

**śrīdharaḥ :** niyame nimitte nyastāni tyaktāni bhūṣaṇāni yena saḥ | ata eva tair anāvṛtatvād vyañjitāśeṣa-gātreṣu śrīḥ svābhāvikī śobhā yena | kṛtāny ucitāni karmāṇi yena ||18||

**krama-sandarbhaḥ, viśvanāthaḥ :** *na vyākhyātam***.**

—o)0(o—

**|| 4.21.19 ||**

śiśira-snigdha-tārākṣaḥ samaikṣata samantataḥ |

ūcivān idam urvīśaḥ sadaḥ saṁharṣayann iva ||

**śrīdharaḥ :** śiśire santāpahare snigdhe ca tāre yayos te akṣiṇī yasya, idaṁ vakṣyamāṇaṁ vākyam uktavāṁś ca ||19||

**krama-sandarbhaḥ, viśvanāthaḥ :** *na vyākhyātam***.**

—o)0(o—

**|| 4.21.20 ||**

cāru citra-padaṁ ślakṣṇaṁ mṛṣṭaṁ gūḍham aviklavam |

sarveṣām upakārārthaṁ tadā anuvadann iva ||

**śrīdharaḥ :** cāru śrotra-priyam, citrāṇi padāni yasmin, ślakṣṇaṁ praśastam, mṛṣṭaṁ śuddham, gūḍhaṁ gambhīrārtham, aviklavam avyākulam | utprekṣate svayam anubhūtam anuvadann iva ||20||

**krama-sandarbhaḥ :** cāru-citreti | svara-varṇeccāra-viśeṣeṇa cāru śrotra-priyam | anuprāsādinā citra-padam | aślīla-nirāsena sa-vinayenaiva sarva-hitābhirucirārthopadeśena ślakṣṇaṁ praśastaṁ vyākaraṇānugamena mṛṣṭaṁ śuddham | suvicāra-labhya-tātparyatvena gūḍhaṁ gambhīrārtham | atitvarādy-abhāvena pūrva-parāvirodhena ca aviklavam avyākulam ||20||

**viśvanāthaḥ :** cāru manoharatvāt sarasam | citra-padaṁ sālaṅkāraṁ ślakṣṇaṁ madhurākṣaraṁ mṛṣṭaṁ nirdoṣam | gūḍhaṁ sa-vyaṅgam | aviklavam jhaṭity-artha-bodhakam ||20||

—o)0(o—

**|| 4.21.21 ||**

**rājovāca—**

sabhyāḥ śṛṇuta bhadraṁ vaḥ sādhavo ya ihāgatāḥ |

satsu jijñāsubhir dharmam āvedyaṁ sva-manīṣitam ||

**śrīdharaḥ :** bhāṣaṇe hetuḥ, dharmaṁ jijñāsubhiḥ pumbhiḥ satsu sva-manīṣitam āvedyaṁ vaktavyam | ataḥ prajānuśāsana-miṣeṇa jijñāsaiva kriyate na yuṣmānprati dharma-pravacanam iti bhāvaḥ ||21||

**krama-sandarbhaḥ :** *na vyākhyātam.*

**viśvanāthaḥ :** sādhavo ya ity anyair atrāgatair api mama na prayojanam iti bhāvaḥ | na ca nṛpatvād ahaṁ yuṣmān kim apy ādiśāmi śāsmi vā | kintu kim api jijñāsur ahaṁ yuṣmābhir eva śāsanīya ādeṣṭavyaś cety āha—satsu sādhuṣu bhāgyataḥ prāpteṣu satsu dharmaṁ jijñāsubhiḥ pumbhiḥ sva-manīṣitaṁ sva-vicāritam āvedyaṁ jñāpayitum arham eva sveṣu prāmāṇyābhāvād iti bhāvaḥ ||21||

—o)0(o—

**|| 4.21.22 ||**

ahaṁ daṇḍa-dharo rājā prajānām iha yojitaḥ |

rakṣitā vṛttidaḥ sveṣu setuṣu sthāpitā pṛthak ||

**śrīdharaḥ :** idānīṁ prajāḥ śikṣiyiṣyan prajā-śikṣaṇādikaṁ, mamāvaśyakam ity āha—aham iti tribhiḥ | pṛthak setuṣu sthāpitā sthāpayitā ||22||

**krama-sandarbhaḥ :** *na vyākhyātam***.**

**viśvanāthaḥ :** na ca tvaṁ rājā asmākam ārādhanīya iti vācyaṁ, pratyuta yuṣmākam eva vṛtty-ādi-sādhana-lakṣaṇe ārādhane parameśvareṇāhaṁ pravartita ity āha—aham it | dhātrā parameśvareṇa niyojitaḥ kutra kutra karmaṇīty ata āha—daṇḍa-dhara iti | vikarma-rogopaśamanauṣadha-rūpe daṇḍa-dhara ity arthaḥ | rakṣiteti dasyu-caurādibhyo rakṣaṇe, vṛttida iti jīvikā-pradāne | sveṣu setuṣu pṛthak pṛthak sthāpayiteti prati sva-varṇāśramādi-dharma-maryādāyāḥ sthāpane iti yuṣmākaṁ bahu-vidha-paricaraṇa-bhāro man-mūrdhni nyasto vartata iti bhāvaḥ ||22||

—o)0(o—

**|| 4.21.23 ||**

tasya me tad-anuṣṭhānād yān āhur brahma-vādinaḥ |

lokāḥ syuḥ kāma-sandohā yasya tuṣyati diṣṭa-dṛk ||

**śrīdharaḥ :** diṣṭa-dṛk prāk-karma-sākṣīśvaro yasya tuṣyati tasya veda-vādino yān lokān āhuḥ prajā-rakṣaṇādy-anuṣṭhānāt te lokā me syuḥ | kathaṁ-bhūtāḥ ? kāmānāṁ samyak dohaḥ prapūraṇaṁ yeṣu ||23||

**krama-sandarbhaḥ :** tasyeti | kāmi-nṛpāṇam api tādṛśa-bhagavad-ādeśa-pravartanārtham evoktaṁ, na tu svārtham | vāstavārthe tu lokā bhakta-janāḥ diṣṭa-dig iti sambandhaḥ, diṣṭaṁ diśatīti ||23||

**viśvanāthaḥ :** tasyāhaṁ pratimāsikaṁ prativārṣikaṁ vetanam api prāpnomīty āha—tasya mama tat-tat-sva-karmānuṣṭhānāt yān lokān prāpyān brahma-vādina āhus te syur ity anvayaḥ | lokāḥ pāratrikāḥ mad-icchānurūpāḥ kāmānāṁ mad-abhilaṣitānāṁ samyag-dohaḥ prapūraṇaṁ yatra, yasya mameti diṣṭa-dṛk sarva-dharma-sākṣī mat-prabhuḥ | yad uktaṁ tenaiva—śreyaḥ prajā-pālanam eva ity-ādi ||23||

—o)0(o—

**|| 4.21.24 ||**

ya uddharet karaṁ rājā prajā dharmeṣv aśikṣayan |

prajānāṁ śamalaṁ bhuṅkte bhagaṁ ca svaṁ jahāti saḥ ||

**śrīdharaḥ :** anyathā tv aniṣṭaṁ syād ity āha—ya iti | śamalaṁ pāpam | bhagam aiśvaryam ||24||

**krama-sandarbhaḥ :** *na vyākhyātam***.**

**viśvanāthaḥ :** kiṁ ca, mama kṛtyeṣu madhye dharma-pravartanam eva mukhyaṁ nityaṁ ca yad-abhāve mamāpy aniṣṭaṁ syād ity āha—ya iti | bhagam aiśvaryam ||24||

—o)0(o—

**|| 4.21.25 ||**

tat prajā bhartṛ-piṇḍārthaṁ svārtham evānasūyavaḥ |

kurutādhokṣaja-dhiyas tarhi me’nugrahaḥ kṛtaḥ ||

**śrīdharaḥ :** tat tasmād dhe prajāḥ, bhartur mama piṇḍārthaṁ piṇḍa-dāna-vat-para-loka-hitārthaṁ sva-kāryam eva kuruta sva-dharmam evānutiṣṭhat | adhokṣaje dhīryeṣāṁ tādṛśāḥ santaḥ | vāsudevārpaṇa-dṛṣṭyety arthaḥ | anugrahaḥ kṛto bhaved iti śeṣaḥ ||25||

**krama-sandarbhaḥ :** *na vyākhyātam.*

**viśvanāthaḥ :** tat tasmād he prajāḥ, bhartur mama piṇḍārthaṁ piṇḍa-dānavat para-loka-hitārthaṁ sveṣām evārthaṁ kāryam kuruta yuṣmābhiḥ sva-kṛtya eva kṛte sati mama kṛtārthatā bhaviṣyatīti nātra mad-arthe pṛthak ko’pi bhāro bhavatām iti bhāvaḥ | svārtham eva vadan viśinaṣṭi he adhokṣaja-dhiya iti | mayi mana ādhatsva, mayi buddhiṁ niveśaya iti bhagavad-gītā-prāmāṇyād bhagavantaṁ bhajatety arthaḥ ||25||

—o)0(o—

**|| 4.21.26 ||**

yūyaṁ tad anumodadhvaṁ pitṛ-devarṣayo’malāḥ |

kartuḥ śāstur anujñātus tulyaṁ yat pretya tat phalam ||

**śrīdharaḥ :** śāstuḥ śikṣayitur anujñātur anumodituś ca pretya para-loke yat phalaṁ tat tulyam ||26||

**krama-sandarbhaḥ :** yūyam iti | tat pūrvoktaṁ bhagavad-dharmam anumodane hetuḥ kartus tat-karmānuṣṭhātuḥ para-loke yat phalaṁ tac chikṣayitur anumodituś ca bhavatīti ||26||

**viśvanāthaḥ :** kāryaṁ khalu sarvānumodanena siddhyatīty ata āha—yūyam iti | śāstuḥ śikṣayitum anujñātur anumodayituḥ pretya para-loke yat phalaṁ tat-tulyam ||26||

—o)0(o—

**|| 4.21.27 ||**

asti yajña-patir nāma keṣāñcid arha-sattamāḥ |

ihāmutra ca lakṣyante jyotsnāvatyaḥ kvacid bhuvaḥ ||

**madhvaḥ :** prakāśavad bhuvo devā mānuṣyāś cāpi kecana iti vārāhe ||27||

**śrīdharaḥ :** karma kartavyam ity anumodāmahe, na tu vāsudeve’rpaṇīyam iti venādibhis tad-anaṅgī-kārād ity evaṁ-vādinaḥ śanaiḥ saṁbodhayann āha—he arha-sattamāḥ ! yajña-patir nāma parameśvaraḥ keṣāñcin mate tāvad asti, tathāpi vipratipatter na tat siddhir ity āśaṅkya jagad-vaicitryānyathānupapattiṁ pramāṇayati—ihāmutra ca jyotsnāvatyaḥ kāntimatyo bhuvo bhoga-bhūmayaḥ śarīrāṇi ca ||27||

**krama-sandarbhaḥ :** indra-pākhaṇḍa-bhraṁśita-matīn prati prathamam āha—astīti | he arha-sattamāḥ! yajña-patir nāma sarva-karma-phala-dātṛtvena śruti-pratipāditaḥ parameśvaraḥ keṣāñcit śruty-artha-tattva-jñānāṁ mate tāvad asti | tathāpi vipratipatter na tat-siddhir ity āśaṅkya tatra jagad-vaicitryānyathānupapatti-pramāṇam abhyupodbalakam ity āha | iha pratyakṣeṇāmutra śāstreṇa tadvad ity anumānena jyotsnāvatyaḥ kāntimatyo bhuvo bhoga-bhūmayo dehāś ca kvacit kvacid evopalabhyante,[[14]](#footnote-14) na ca karma-sāmye phala-tāratamyam | kvacit kvacic ca tad-asiddhiś ca bhavati | ataḥ svātantryeṇa parameśvareṇa bhāvyam | keṣāñcid iha sattamā iti pāṭhas tu svāmy-adhṛtaḥ ||27|| [bhakti-sandarbha 204]

**viśvanāthaḥ :** nanu kurutādhokṣaja-dhiya ity adhokṣajārādhanaṁ pravartayitum īhase, tat kathaṁ sambhavet, tat pitrā venena tad-upadeśa-kaivalyair apy aṅgīkṛtatvād ity ata āha—astīti | he arha-sattamā iti viparīta-lakṣaṇayā yajña-patir nāma parameśvaraḥ keṣāñcin mate tāvad asti, tathāpi vipratipatter na tat siddhir ity āśaṅkya jagad-vaicitryānyathānupapattiṁ pramāṇayati—iha pratyakṣeṇāmutra śāstreṇa ca jyotsnāvatyaḥ kānti-vaicitravatyaḥ kvacit ity ajyotsnāvatyaś ca atiśayoktyā dṛṣṭādṛṣṭa-śubha-karmaṇā phala-tāratamyavatyaḥ phalābhāvavatyaś ca | bhuvo bhoga-bhūmayo dehāś ca lakṣyante |

ayam arthaḥ—na tāvat karmaṇaḥ phala-dātṛtvaṁ ghaṭate, jaḍatvāt | na cārvāg devatānāṁ svātantryam antaryāmi-śruteḥ | na ca tat-karma-sāmye phala-tāratamyaṁ kvacit tad-abhāvaś ca sambhavati | ataḥ kartum akartum anyathā kartuṁ samarthena parameśvareṇa bhāvyaṁ yasyaivādara-tāratamye sati phala-tāratamyam ādarābhāve phalābhāva[[15]](#footnote-15) iti ||27||

—o)0(o—

**|| 4.21.28 ||**

manor uttānapādasya dhruvasyāpi mahīpateḥ |

priyavratasya rājarṣer aṅgasyāsmat-pituḥ pituḥ ||

**śrīdharaḥ :** nanv idaṁ karma-vaicitryād eva setsyati tathāpi vidvad-anubhaveneśvara-siddhir ity āha—manor iti tribhiḥ | asmat pitā-mahasyāṅgasya ||28||

**krama-sandarbhaḥ :** atra vidvad-anubhavo hi pramāṇam ity āha—manor iti trikeṇa | asmat-pitāmahasyāṅgasya | prahlāda-balī tadānīṁ śāstrād eva jñātau gaṇitau ||28|| [bhakti-sandarbha 204]

**viśvanāthaḥ :** vidvad-anubhavenāpīnāṁśarīra-siddhm āha—manoḥ svāyambhuvasyāsmat-pituḥ pituḥ pitāmahasyety arthaḥ | prahlāda-balī tadānīṁ śāstrād eva jñātvā gaṇitau ||28||

—o)0(o—

**|| 4.21.29 ||**

īdṛśānām athānyeṣām ajasya ca bhavasya ca |

prahlādasya baleś cāpi kṛtyam asti gadābhṛtā ||

**śrīdharaḥ :** dṛtyam asti | avaśyaṁ karma-phala-dātrā bhāvyam iti teṣāṁ matam ity arthaḥ ||29||

**krama-sandarbhaḥ :** gadābhṛtā parameśvareṇa kṛtyam asti hṛdaye bahir apy āvirbhūya teṣāṁ muhuḥ kṛtya-sampādanāt tena yat kṛtyaṁ karaṇīyaṁ tat teṣām astīty arthaḥ | teṣām eva tena kṛtyam asti nānyeṣām ity artho vā | tad anyāṁs tu ninditatvenāha | mṛtyor dauhitrādīn vena-prabhṛtīn dharme vimohitān | gadābhṛc-chabdena tan-nāmnā prasiddhāt ||29|| [bhakti-sandarbha 204]

**viśvanāthaḥ :** gadābhṛtā kṛtyam asti gadā-dhāraṇān madhura-manohara-rūpavatety arthaḥ | kṛtyaṁ ca teṣāṁ nirantara-sākṣāt-tac-caraṇa-paricaraṇam eva jñeyam | tad anyāṁs tu nindyatvenāha—mṛtyor dauhitrādīn venādīn vinā dharme vimohitān, ata eva śocyān | mṛtyor ity anena te adya yady atra man-mate vipratipasyante, tarhi tan-mṛtyos tan-mātāmahasyaiva purīṁ prasthāpayiṣyāmy eveti dyotyate |

—o)0(o—

**|| 4.21.30 ||**

dauhitrādīn ṛte mṛtyoḥ śocyān dharma-vimohitān |

varga-svargāpavargāṇāṁ prāyeṇaikātmya-hetunā ||

**madhvaḥ :** ekātmā harir uddiṣṭaḥ pradhānatvāt samantata iti ca | prāya ity avadhāraṇākṣepaḥ | prāyaḥ padaṁ syāt prācūrye cākṣepātmāvadhāraṇe | arthato’vadhṛtiḥ kṣepo mukhākṣepo’vadhāraṇam iti ca ||30||

**śrīdharaḥ :** mṛtyor dauhitrān venādīn vinā | dharme vimohitān | ataḥ śocyān | nanu karmaiva phalaṁ dāsyati vidhy-uddeśa-gatā vā devatāḥ kiṁ parameśvareṇa tatrāha—vargeti | vargo’tra tri-vargaḥ svargo dharmasya phalam apavargo mokṣas teṣām aikaṭmyenaika-rūpyeṇa sarvānugatena hetunā tatrāpi prāyeṇa hetunā |

ayaṁ bhāvaḥ—na tāvaj jaḍasya karmaṇaḥ phala-dātṛtvaṁ ghaṭate, na cārvāg devatānāṁ svātantryam, antaryāmi śruteḥ | na ca tadā karma-sāmye phala-tāratamyaṁ kvacit tad asiddhiś ca saṁbhavati, ataḥ svātantryeṇa kartum akartum anyathākartuṁ samarthena parameśvareṇa bhāvyam iti |

**krama-sandarbhaḥ :** śrī-viṣṇor anyatra parameśvaratvaṁ vārayati | śruti-yukti-vidvad-anubhaveṣu taṁ gadābhṛtaṁ viśinaṣṭi—vargeti | vargo’tra trivargaḥ dharmasya lakṣaṇataḥ apavargo mokṣaḥ teṣām aikātmyena rūpeṇa sarvānugatena hetunā | tad uktaṁ skānde

bandhako bhava-pāśena bhava-pāśāc ca mocakaḥ |

kaivalyadaḥ paraṁ brahma viṣṇur eva sanātanaḥ || iti |

dauhitretyādika-dvayoḥ padyayor gauḍīye viparyayeṇa pāṭhaś citsukha-puṇyāraṇyayor mataḥ | mūlaṁ tu svāmy-asammatam aikātmyety atra ekārtheti citsukhaḥ ||30|| [bhakti-sandarbha 204]

**viśvanāthaḥ :** taṁ gadābhṛtaṁ viśinaṣṭi—vargeti | vargo’tra tri-vargaḥ svargo dharmasya phalam, apavargo mokṣaḥ, teṣām aikaṭmya-hetunā eko’sahāyaś cāsāv ātmā svarūpaṁ cety ekātmā, svārthe ṣyañ | aikātmyaṁ tena vargādīnām aikātmyena anya-nirapekṣa-sva-svarūpeṇaiva hetunety arthaḥ | tena varga-svargāpavarga-kāmair api gadābhṛd arcanīya iti teṣāṁ niṣkāmānāṁ sakāmānāṁ ca gadābhṛtā kṛtyam astīty āyātam | tatra pramāṇam—

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10] iti |

yat karmabhir yat tapasā [bhā.pu. 11.20.32] ity ādau, sarvaṁ mad-bhakti-yogena mad-bhakto labhate’ñjasā [bhā.pu. 11.20.32] ity-ādikaṁ ca | atra prāyeṇety anena kvacit karma-jñānādi-sāpekṣa-sva-svarūpeṇeti karma-jñānādi-miśrayāpi bhaktyā bhakti-miśrair api karma-jñānādibhir vargādi-siddhir na tu bhaktyā vineti nirgalitārthaḥ bhaktes tu tat-svarūpatvaṁ ca tu prasiddham ||28-30||

—o)0(o—

**|| 4.21.31 ||**

yat-pāda-sevābhirucis tapasvinām

aśeṣa-janmopacitaṁ malaṁ dhiyaḥ |

sadyaḥ kṣiṇoty anvaham edhatī satī

yathā padāṅguṣṭha-viniḥsṛtā sarit ||

**śrīdharaḥ :** kiṁ ca, jīvānāṁ mokṣadaḥ parameśvara eva nārvāg-devatāḥ, tāsām api jīvatvāviśeṣād ity āśayenāha tribhiḥ | yasya pādayoḥ sevāyām abhirucis tapasvināṁ saṁsāra-taptānām aśeṣair janmabhiḥ samṛddhaṁ dhiyo malaṁ sadyaḥ kṣapayati tam eva bhajateti tṛtīyenānvayaḥ | kathaṁ-bhūtā ? ahany ahani vardhamānā satī sāttvikī tat-pāda-saṁbandhasyaivaiṣa mahimeti dṛṣṭāntenāha—yatheti ||31||

**sanātanaḥ :** yasya mama pādayoḥ sevāyām abhirucir api tapasvināṁ saṁsāra-taptānām | yad vā, tapaḥ sva-dharmācaraṇaṁ cittaikāgratā vā, tad-yuktānām api aśeṣa-janmabhiḥ saṁvṛddhaṁ dhiyo malaṁ sadyaḥ kṣapayati | kathaṁ-bhūtā ? ahany ahani vardhamānā satī sāttvikī paramottamā vā | evaṁ mala-kṣapaṇam ānuṣaṅgikaṁ, mukhyaṁ ca phalaṁ nityam edhamānottamā vā | tat-pāda-saṁbandhasyaivaiṣa mahimeti dṛṣṭāntenāha—yatheti | padāṅguṣṭha-viniḥsṛtety ayaṁ bhāvaḥ—vāma-pādasyāṅguṣṭhāt viniḥsṛtā nirgatya bhuvaṁ gatā, sā ca eka-rūpaiva, na ca nityaṁ vardhamānā, tathāpy aneka-janmopacitaṁ malaṁ sadyaḥ kṣapayati | eṣā ca pādayoḥ sevāsu abhiruciḥ, tatra saṁlagno manaso bhāvaḥ | taṁ sadyaḥ kṣiṇotīti kiṁ citra ? kintu nityaṁ vardhamānā cottamā satī phala-rūpatāṁ prāpnotīty uktim eveti || [ha.bha.vi. 11.256]

**krama-sandarbhaḥ :** tatra śuddha-bhaktās tu viśiṣṭā ity āha—yad iti dvābhyām ||31||

**viśvanāthaḥ :** uktam evārthaṁ krameṇa vivṛṇvan bhagavataḥ kevalayaiva bhaktyā yathā janaḥ kṛtārthībhavati, na tu tathā tapo-jñānādibhiḥ, kim uta karmabhir ity āha—yad iti dvābhyām | tapasvinām iti tapobhir api buddher mālinyaṁ dūrīkartum aśaknuvatām ity arthaḥ | sadya iti yadaiva mahat-kṛpayā pāda-sevābhirucir bhavet tadaivety arthaḥ | tataś cānvahaṁ pratidinaṁ vardhamānaiva syāt satī śuddha-sattva-svarūpā nityety arthaḥ | tat-pāda-saṁbandhasyaivaiṣa mahimeti dṛṣṭāntenāha—yatheti | taṁ bhajateti tṛtīyenānvayaḥ ||31||

—o)0(o—

**|| 4.21.32 ||**

vinirdhutāśeṣa-mano-malaḥ pumān

asaṅga-vijñāna-viśeṣa-vīryavān |

yad-aṅghri-mūle kṛta-ketanaḥ punar

na saṁsṛtiṁ kleśa-vahāṁ prapadyate ||

**śrīdharaḥ :** vinirdhutā aśeṣā mano-malā yasya | asaṅgo vairāgyaṁ tena vijñānasya viśeṣaḥ sākṣāt-kāras tad eva vīryaṁ yasya | yasyāṅghri-mūle kṛtāśrayaḥ san ||32||

**krama-sandarbhaḥ :** vijñānasya viśeṣaṇatvaṁ bhagavat-paryantānubhavāt ||32||

**viśvanāthaḥ :** tataś cāsaṅgo vairāgyaṁ vijñāna-viśeṣaḥ śrī-mūrti-saundaryādy-anubhavaḥ, tābhyām eva yad vīryaṁ prabhāvas tadvān | ketanāśraya iti bhakteḥ kaivalyaṁ darśitam |

—o)0(o—

**|| 4.21.33 ||**

tam eva yūyaṁ bhajatātma-vṛttibhir

mano-vacaḥ-kāya-guṇaiḥ sva-karmabhiḥ |

amāyinaḥ kāma-dughāṅghri-paṅkajaṁ

yathādhikārāvasitārtha-siddhayaḥ ||

**śrīdharaḥ :** ātma-vṛttibhir adhyāpanādibhiḥ | mano-vacaḥ-kāyānāṁ guṇair dhyāna-stuti-saparyābhiḥ | amāyino niṣkapaṭāḥ santaḥ | nanu brahmādibhiḥ sevye kim asmad bhaktyā bhaviṣyati tatrāha—yathādhikāram evāvasitā niścitā samāptā vā’rtha-siddhir yeṣām ||33||

**krama-sandarbhaḥ :** yūyaṁ tu yathādhikāraṁ bhajatety āha—tam eveti | sva-karmābhiś ca ||33||

**viśvanāthaḥ :** nanu gārhasthya-karma-nimagnā vayaṁ kathaṁ kevalayā bhaktyā bhajāmas tatra karma-miśrāṁ bhaktim upadiśann āha—tam eveti | sva-karmabhir yājanādi-rakṣaṇādi-kṛṣyādi-sevādibhir eva vā ātma-vṛttayas tābhiḥ sahitā api mana-ādīnāṁ guṇaiḥ smaraṇa-kīrtana-praṇaty-ādibhir bhajata |

yad vā, mana-ādīnāṁ guṇair vidyādi-gānādi-bhāra-vahanādibhiḥ sva-karmabhir yā ātma-vṛttayo jīvikāḥ, tābhir eva bhajata | sva-jīvikā api tā bhagavad-arthe vā kiñcin-mātrāpi nityaṁ yadi viniyuktāḥ syus tarhi bhaktir eva bhavatīty arthaḥ | yathādhikāram brāhmaṇādi-varṇa-dharmam anatikramyaivāvasito niścitā artha-siddhir yais te |

yad vā, yatheti yeṣāṁ yeṣāṁ yeṣu yeṣu śilpeṣv adhikāra autpattikas tiar eva bhagavad-arthe kṛtais te te tailika-tāmbūlika-paryantā api kṛtārthā bhavantīty arthaḥ | ātmanaḥ svasyaiva vṛttiḥ sattā yeṣu taiḥ sva-karmabhir varṇāśrama-dharmair api sahitāḥ santo bhajateti bhakteḥ prādhānyam abhihitam ||33||

—o)0(o—

**|| 4.21.34 ||**

asāv ihāneka-guṇo’guṇo’dhvaraḥ

pṛthag-vidha-dravya-guṇa-kriyoktibhiḥ |

sampadyate’rthāśaya-liṅga-nāmabhir

viśuddha-vijñāna-ghanaḥ svarūpataḥ ||

**madhvaḥ :** sampadyate prāpyate ||34||

**śrīdharaḥ :** sva-karmabhir yāgādibhir bhajatety uktam | tatra, brahmārpaṇaṁ brahma haviḥ [gītā 4.24] iti nyāyena sarveṣu yāga-tad-aṅga-tat-phaleṣu bhagavad-dṛṣṭyā karma kartavyaṁ na bhinna-dṛṣṭyeti vaktuṁ teṣāṁ bhagavad-rūpatām āha dvābhyām | asau bhagavān eva svarūpato viśuddha-vijñāna-ghano’py aguṇo nirviśeṣaṇo’pi sann iha karma-mārge’neka-guṇo nānā-viśeṣaṇavān adhvaro yajñaḥ saṁpadyate | yajño vai viṣṇuḥ iti śruteḥ | aneka-guṇatvam evāha | pṛthag-vidhāni yāni dravyādīni taiḥ | tatra dravyāṇi vrīhy-ādīni, guṇāḥ śuklādayaḥ, kriyā avaghātādayaḥ, uktayo mantrāḥ | artho’ṅga-sādhya upakāraḥ, āśayaḥ saṅkalpaḥ, liṅgaṁ padārthānāṁ śaktiḥ, nāma jyotiṣṭomādi, taiś cādhvaraḥ saṁpadyate ||34||

**krama-sandarbhaḥ :** aguṇaḥ prākṛta-guṇa-rahito’pi ||34||

**viśvanāthaḥ :** karma svarūpato’śuddhaṁ jaḍaṁ rājasam api atvāyāṁ-arpita sat | tad-rūpa-guṇībhūta-bhakty-aṁśena viśuddha-sattvaṁ caitanyam eva phalato bhavatīti bhakti-miśraṁ karmopadiśati dvābhyām | asāv iti tarjanyā prastutam adhvaraṁ darśayati—asāv adhvaro’neka-guṇo nānā-viśeṣaṇavān rājaso’pi bhagavad-arpaṇa-rūpa-bhakti-māhātmyāt tat-phala-daśāyām aguṇo guṇātīto bhavan svarūpato viśuddha-vijñāna-ghano brahmānanda-rūpatvena sampadyate | karmaṇo’sya mokṣa-phalakatvād iti bhāvaḥ | tena sākṣāt-tvadīya-caraṇāravinda-kīrtanādis tu prathamata eva sva-karmabhir viśuddha-vijñāna-ghanaḥ | sa tu sarvato’pi śreṣṭha iti dyotitaḥ |

yad vā, asau bhagavān eva svarūpato viśuddha-vijñāna-ghano’py aguṇo’pi asmin karma-mārge’neka-guṇo’dhvaro yajñaḥ sampadyate | aneka-guṇatvam āha—pṛthag-vidhāni yāni dravyādīni taiḥ | tatra dravyāṇi vrīhy-ādīni, guṇāḥ śuklādayaḥ, kriyā avaghātādayaḥ, uktayo mantrāḥ | artho’ṅga-sādhya upakāraḥ, āśayaḥ saṅkalpaḥ, liṅgaṁ padārthānāṁ śaktiḥ, nāma jyotiṣṭomādi, taiś ca ||34||

—o)0(o—

**|| 4.21.35 ||**

pradhāna-kālāśaya-dharma-saṅgrahe

śarīra eṣa pratipadya cetanām |

kriyā-phalatvena vibhur vibhāvyate

yathānalo dāruṣu tad-guṇātmakaḥ ||

**madhvaḥ :** pradhānādīn gṛhītvā jīvaṁ prāpya puṇya-karmabhir jñāyate | yathā guṇavad-indhane’gnir mathanādinā ||35||

**śrīdharaḥ :** yāga-tad-aṅgānāṁ bhagavad-rūpatvam uktvā yāga-phalasyāpi bhagavad-rūpatām āha—pradhāneti | eṣa vibhuḥ paramānando’pi śarīre cetanāṁ viṣayākārāṁ buddhiṁ pratipadya tad abhivyaṅgyānanda-rūpaḥ san kriyā-phalatvena pratīyate, etasyaivānandasyānyāni bhūtāni mātrām upajīvanti [bṛ.ā.u. 4.3.32] iti śruteḥ | yathā’nalo dāruṣu sthitas tad guṇātmako dāru-dharma-dair dhy-avakratvādimāṁs tadvat | kathaṁ bhūte śarīre | pradhānam avyaktam, kālas tat kṣobhakaḥ, āṣayo vāsanā, dharmo’dṛṣṭaṁ, taiḥ saṅgṛhyate janyata iti tathā tasmin ||35||

**krama-sandarbhaḥ :** cetanāṁ jīvasya buddhiṁ pratipadya niyantṛ-rūpeṇa prakāśakatvena cāviśya tat-tādātmyāpanna-sva-śaktyā svayam eva bahir api svānandāṁśa-rūpa-kriyā-phalatvena vibhāvyate prakāśate | karma-kartari prayogaḥ ||35||

**viśvanāthaḥ :** bhagavad-arpitasya karmaṇas tan-miśra-bhakteś ca phalaṁ bhagavat-prāptir evety āha—pradhānam avyaktaṁ, kālaḥ kṣobhakaḥ āśrayo vāsanā dharmo’dṛṣṭaṁ taiḥ saṁgṛhyate janyata iti tathā tasmin śarīre cetanāṁ svārpita-karma-karaṇe buddhiṁ pratipadya antarbhāvita-ṇy-arthatvāt niṣpādyety arthaḥ | kṛpayā karma-phalatvena vibhuḥ svayam eva bhagavān vibhāvyate prakāśate, karma-kartari prayogaḥ |

yad atra kriyate karma bhagavat-paritoṣaṇam |

jñānaṁ yat tad adhīnaṁ hi bhakti-yoga-samanvitam || [bhā.pu. 1.5.35]

iti vacanād arpita-karmā bhakti-miśra-jñāna-dvārā tam eva prāpnotīty arthaḥ | kiṁ ca, karmārpaṇa-śraddhā-bhakti-tāratamyena jñāna-tāratamyena ca bhagavat-prāpti-tāratamyaṁ bhaved ity āha—yathā candanāguru-dhava-khadirādi-sthito’gnis tat-tad-guṇānurūpo bhavet, tathaiva bhagavān apy upāsakasyopāsanā-tāratamyenaphala-prado bhavet | bhakti-miśra-karmiṇe niṣkāmāya mokṣaṁ karma-miśra-bhakti-mate śānta-ratiṁ caivaṁ bhakti-tāratamyavate, sālokyādikaṁ ca dadātīti bhakter guṇa-bhāva-prādhānyādikaṁ darśitam ||35||

—o)0(o—

**|| 4.21.36 ||**

aho mamāmī vitaranty anugrahaṁ

hariṁ guruṁ yajña-bhujām adhīśvaram |

sva-dharma-yogena yajanti māmakā

nirantaraṁ kṣoṇi-tale dṛḍha-vratāḥ ||

**śrīdharaḥ :** tad evam apravṛttān bhagavad-bhajane pravartya svataḥ-pravṛttānāṁ pravṛttim abhinandanena draḍhayati—aho iti | vitaranti kurvanti ||36||

**krama-sandarbhaḥ :** *na vyākhyātam***.**

**viśvanāthaḥ :** bho mahārājādhirāja prabho ! bhakty-upadeśena vayaṁ kṛtārthīkṛtās tad vayaṁ nityaṁ bhagavantaṁ bhajāma ity ānanda-jalpino janān lakṣīkṛtyāha—aho iti ||36||

—o)0(o—

**|| 4.21.37 ||**

mā jātu tejaḥ prabhaven maharddhibhis

titikṣayā tapasā vidyayā ca |

dedīpyamāne ñjita-devatānāṁ

kule svayaṁ rāja-kulād dvijānām ||

**śrīdharaḥ :** idānīṁ hari-bhakti-dārḍhyāya brāhmaṇa-bhaktiṁ vidhatte—mā jātv ity aṣṭabhiḥ | mahatyaś ca tā ṛddhayaś ca tābhir yad rāja-kulasya tejas tat tasmāt sakāśād dvijānāṁ kule’jito devatā yeṣā vaiṣṇavānāṁ teṣāṁ ca kule mā jātu prabhavet kadācid api prabhāvaṁ na karotu | kathaṁ-bhūte ? samṛddhibhir vināpi svayam eva titikṣādibhir dedīpyamāne ||37||

**krama-sandarbhaḥ :** mā jātv ity asya ṭīkāvatārikāyāṁ brāhmaṇa-bhaktim iti vaiṣṇavāmātrasyāpi brāhmaṇāntaḥ-pāto’ṅgīkṛtaḥ, padyārthe dvayor api vyākhyāsyamānatvāt ||37||

**viśvanāthaḥ :** idānīṁ bhakteḥ susthiratvārthaṁ vaiṣṇava-brāhmaṇāvajñāṁ niṣidhyati—mā jātv iti | maha-rddhibhir mahā-sampattibhir hetubhir yad rāja-kulād rāja-kulasya tejas taj jātu kadācid api mā prabhavet, prabhāvaṁ mā karotu | kutra ? ajita-devatānāṁ vaiṣṇavānāṁ kule dvijānāṁ kule ca kīdṛśe maharddhibhir vināpi titikṣādibhiḥ svayam eva dedīpyamāne ||37||

—o)0(o—

**|| 4.21.38-39 ||**

brahmaṇya-devaḥ puruṣaḥ purātano

nityaṁ harir yac-caraṇābhivandanāt |

avāpa lakṣmīm anapāyinīṁ yaśo

jagat-pavitraṁ ca mahattamāgraṇīḥ ||

yat-sevayāśeṣa-guhāśayaḥ sva-rāḍ

vipra-priyas tuṣyati kāmam īśvaraḥ |

tad eva tad-dharma-parair vinītaiḥ

sarvātmanā brahma-kulaṁ niṣevyatām ||

**madhvaḥ :** harir indro yac-caraṇābhivandanād anapāyinīṁ lakṣmīm āpa | so’pi viṣṇur brāhmaṇa-priyaḥ |

mat-prasādena devendro vedodita-yaśā abhūt |

so’pi vaiṣṇavur ameyātmā sadā brāhmaṇa-vatsalaḥ || iti hari-vaṁśeṣu ||38||

**śrīdharaḥ :** brāhmaṇāṁ stuvann āha | yac caraṇābhivandanād dharir lakṣmīṁ yaśaś cāvāpa | yat sevayā ceśvaras tuṣyati tad eva brahma-kulaṁ niṣevyatām iti dvayor anvayaḥ ||38|| tasya harer loka-saṅgraha-rūpo yo dharmas tat paraiḥ ||39||

**krama-sandarbhaḥ :** brahmaṇyeti stuti-mātram idam iti ṭīkābhiprāyaḥ | tathāpy asya jñāta-bhagavan-mahimatvāt tādṛśy uktir anuciteti | tatrāviṣṭo harir eva svayaṁ loka-saṅgrahāyāstaud ity evaṁ samādheyam | yad vā, yac caraṇābhivandana-lakṣaṇād vinaya-guṇa-pad anapāyinīṁ lakṣṁīṁ sarvāśrayaṇīyatā-lakṣaṇaṁ sampattim avāpa sarveṣāṁ lokānām āśrayaṇīyo babhūveti tātparyaṁ bhṛgu-parīkṣādāv ity arthaḥ | ato yaśaś ceti ||38|| vinītair ity atra hitaṁ sadeti kvacit ||39||

**viśvanāthaḥ :** bhakti-dārḍhyāya brāhmaṇa-bhaktiṁ vidhatte—saptabhiḥ | yac caraṇety-ādikaṁ loka-saṅgrahārthaka-bhagavad—vacanānuvāda-mātraṁ jñeyam | tad eva tasmād eva hetoḥ ||38-39||

—o)0(o—

**|| 4.21.40 ||**

pumān labhetānativelam ātmanaḥ

prasīdato’tyanta-śamaṁ svataḥ svayam |

yan-nitya-sambandha-niṣevayā tataḥ

paraṁ kim atrāsti mukhaṁ havir-bhujām ||

**madhvaḥ :** tasmān mokṣa-sukhāt paraṁ harir bhujāṁ devānām apy atra saṁsāre’sti kim ||40||

**śrīdharaḥ :** nanu brahma-kula eva nityaṁ sevyamāne sarva-devatā-mukha-bhūte’gnau yajñādy-anuṣṭhānaṁ na syāt ? na ca tena vina citta-śuddhiḥ, na ca tayā vina mokṣaḥ syād ity āśaṅkyāha—pumān iti dvābhyām | yasya brahma-kulasya nityaṁ sambandhena niṣevayā pumān svayam eva jñānābhyāsādikaṁ vināpy atyuttamaṁ śamaṁ mokṣaṁ labheta | kutaḥ ? yat sevayā svata evānativelaṁ śīghraṁ prasīdataḥ śudhyata ātmanaś cittāt | tataḥ paraṁ śreṣṭhaṁ devānāṁ kiṁ-mukham asti ? brāhmaṇa-sevayaiva yajñādi-phalaṁ jñāna-phalaṁ tat sarvaṁ bhavatīty arthaḥ ||40||

**krama-sandarbhaḥ :** tataḥ param iti tu pareṇa yojanīyam ||40||

**viśvanāthaḥ :** nanu brahma-kula eva nityaṁ sevyamāne sarva-devatā-mukha-bhūte’gnau yajñādy-anuṣṭhānaṁ na syāt ? na ca tena vina citta-śuddhiḥ, na ca tayā vina mokṣaḥ syād ity āśaṅkyāha—pumān iti dvābhyām | yasya brāhmaṇa-kulasya nitya-sambandhena niṣevayā ātmano manasaḥ prasīdataḥ krameṇa prasannībhavataḥ atyanta-śamaṁ mokṣaṁ svayaṁ labheta | anativelaṁ śīghram eva, ata eva tataḥ paraṁ kiṁ harir bhujāṁ devānāṁ mukham asti | brāhmaṇa-sevayaiva yajñādi-phalaṁ jñāna-phalaṁ ca sarvam eva siddhyatīty arthaḥ ||40||

—o)0(o—

**|| 4.21.41 ||**

aśnāty anantaḥ khalu tattva-kovidaiḥ

śraddhā-hutaṁ yan-mukha ijya-nāmabhiḥ |

na vai tathā cetanayā bahiṣ-kṛte

hutāśane pāramahaṁsya-paryaguḥ ||

**madhvaḥ :** pāramahaṁsya-paryā gāvo yasya ||41||

**śrīdharaḥ :** harer api tad eva paraṁ mukham ity āha—aśnātīti | ijyānāṁ pūjyānām indrādīnāṁ nāmabhir yasya mukhe śraddhayā hutaṁ havir ananto yathāśnāti tathā cetanayā rahite hutāśane hutaṁ nāśnāti | kair hutam aśnāti ? tattva-kovidaiḥ sarva-devamayaś caitanya-mūrtir ananta iti tattvaṁ vidvadbhiḥ |

kuta evaṁ-bhūto’sau ? tatrāha—pāramahaṁsyaṁ jñānaṁ tat-parān arhanty adhikurvantīti pāramahaṁsya-paryāstā gāvo vāco yasmin | upaniṣadbhir jñāna-ghanatvenokta ity arthaḥ | yad vā, paramahaṁsānāṁ jñāna-niṣṭhānāṁ gamyaḥ pāramahaṁsyaḥ | parito na gacchanti gāvo vāco yasmāt sa paryagur indriya-niyantā sa cāsau sa ca pāramahaṁsya-paryagur jñāna-rūpaḥ sarvāntaryāmīty arthaḥ ||41||

**krama-sandarbhaḥ :** mukhyatva-siddhiḥ paryagur iti | gāva indriyāṇi | yasmāt yaṁ parityajya hetor vā pūrvatra na gacchanti svātantryeṇa na tiṣṭhantīty arthaḥ | uttaratra yam evālambya vartanta ity arthaḥ ||41||

**viśvanāthaḥ :** harer api tad eva paraṁ mukham ity āha—aśnātīti | śraddhayā hutaṁ dattam ijyānāṁ nāmabhir iti yathā, indrāya svāhā, ādityāya svāhā, iti ijyānām indrādīnāṁ nāmnā vahnāv āhutir dīyate, tathaiva teṣāṁ nāmnā yadi brāhmaṇa-mukhe pakvānnāni samarpayati, tadā ananta evāśnāti, tasmiṁś ca bhuktavati teṣāṁ śāśvatī tṛptiḥ prītiś ca syād ity arthaḥ | cetanayā bahiṣkṛte rahite pāramahaṁsya-parān jñānino bhaktāś cārhantīti pāramahaṁsya-paryā gāvo veda-vāco’ṅga-kiraṇāśd ca yasya saḥ ||41||

—o)0(o—

**|| 4.21.42-43 ||**

yad brahma nityaṁ virajaṁ sanātanaṁ

śraddhā-tapo-maṅgala-mauna-saṁyamaiḥ |

samādhinā bibhrati hārtha-dṛṣṭaye

yatredam ādarśa ivāvabhāsate ||

teṣām ahaṁ pāda-saroja-reṇum

āryā vaheyādhi-kirīṭam āyuḥ |

yaṁ nityadā bibhrata āśu pāpaṁ

naśyaty amuṁ sarva-guṇā bhajanti ||

**śrīdharaḥ :** na kevalaṁ cetanatvena hutāśanād viśeṣaḥ, kiṁ tu veda-jñānād apīty āha | yad ity avyayam | ye brahma vedaṁ nityaṁ bibhrati teṣām ity uttareṇānvayaḥ | maṅgalaṁ nāma—

praśastācaraṇaṁ nityam apraśastasya varjanam |

etad dhi maṅgalaṁ proktam ṛṣibhis tattva-darśibhiḥ ||

maunam adhyayana-virodhi-vārtā-tyāgaḥ | samādhinā citta-sthairyeṇa | artha-dṛṣṭaye vedārtham api vicāra-yantīty arthaḥ | yatra vede idaṁ viśvam avabhāsate yathā ādarśe mukham ||42||

he āryāḥ ! ā āyur yāvaj jīvam adhi kirīṭaṁ mukuṭasyopari vaheyeti prārthanāyāṁ liṅ | yaṁ reṇum ||43||

**krama-sandarbhaḥ :** yad brahmeti yugmakam | yad iti jaso luk chāndasaḥ, yo’dhikirīṭamāyuriti citsukhaḥ | yo reṇuḥ |

**viśvanāthaḥ :** cetanatvenaiva hutāśanād viprāṇāṁ na śraiṣṭhyaṁ kintu veda-jñānād evety āha—yad yasmād brahma vedaṁ śraddhādibhir bibhrati | maṅgalaṁ nāma—

praśastācaraṇaṁ nityam apraśastasya varjanam |

etad dhi maṅgalaṁ proktam ṛṣibhis tattva-darśibhiḥ ||

maunam adhyayana-virodhi-vārtā-tyāgaḥ | samādhinā citta-sthairyeṇa | kim-artham arthānāṁ vastu-mātrāṇāṁ dṛṣṭaye jñānāya |

katham evam ? ata āha—yatra vede idaṁ jagat sarvam eva avabhāsate, jñāna-viṣayībhavati | ādarśe darpaṇe iva ||42||

he āryāḥ ! ā āyur yāvaj jīvam adhi kirīṭaṁ vaheya prārthanāyāṁ liṅ | yaṁ reṇum amuṁ bibhrataṁ pumāṁsam ||43||

—o)0(o—

**|| 4.21.44 ||**

guṇāyanaṁ śīla-dhanaṁ kṛta-jñaṁ

vṛddhāśrayaṁ saṁvṛṇate’nu sampadaḥ |

prasīdatāṁ brahma-kulaṁ gavāṁ ca

janārdanaḥ sānucaraś ca mahyam ||

**śrīdharaḥ :** guṇa-bhajanasya phalam āha | guṇāyanam anv anu saṁpadaḥ saṁvṛṇate samyag bhajanti | tasmāt prasīdatāṁ prasīdatu | gavāṁ ca kulam ||44||

**krama-sandarbhaḥ :** vṛddhāśrayam iti | tādṛśaṁ brāhmaṇam ekam apy āśritavantam ity arthaḥ | guṇāyanam ity-ādikam adhikāriṇo vṛddhāśrayasya viśeṣaṇam | guṇāś cātra śānty-ādayaḥ sampado vidyādayaś ca ta eva guṇa-śabdena pūrvatroktāḥ | atra brāhmaṇānām eva sarvopadeṣṭṛtvāt prasādyatvena śraiṣṭhyam abhipretam iti | prasīdatāṁ brahma-kulam ity antam uktvaiva gavām ity uktiḥ ||44||

**viśvanāthaḥ :** guṇa-bhajanasya phalam āha—guṇāyanam iti | samyak svayam eva vṛṇute patiṁvarā ivety arthaḥ | tasmāt prasīdatāṁ prasīdatu ||44||

—o)0(o—

**|| 4.21.45 ||**

**maitreya uvāca—**

iti bruvāṇaṁ nṛpatiṁ pitṛ-deva-dvijātayaḥ |

tuṣṭuvur hṛṣṭa-manasaḥ sādhu-vādena sādhavaḥ ||

*na katamenāpi vyākhyātam.*

—o)0(o—

**|| 4.21.46 ||**

putreṇa jayate lokān iti satyavatī śrutiḥ |

brahma-daṇḍa-hataḥ pāpo yad veno’tyatarat tamaḥ ||

**madhvaḥ :** veṇastho rājaso jīvaḥ pṛthunā sva-gatiṁ gataḥ |

svayaṁ tu tama evāpa sāttvikaḥ pṛthutām agāt || iti ca ||46||

**śrīdharaḥ :** sādhu-vādam āha—putreṇeti ṣaḍbhiḥ | yady ato veno’pi tamo narakam atyatarat atitatāra ||46||

**krama-sandarbhaḥ :** putreṇeti | sat-putreṇety arthaḥ | tamaḥ śrī-pṛthu-janmanaḥ pūrvaṁ katicid dināni prāptaṁ narakam | anubhāvataḥ śrī-nṛsiṁhādi-prādurbhāva-kāraṇād bhakti-lakṣaṇāt prabhāvād ity arthaḥ | śrī-vārāhādy-avatāre kāraṇāntaram apy asti | atra tu sa eva kāraṇam iti bhāvaḥ ||46||

**viśvanāthaḥ :** *na vyākhyātam.*

—o)0(o—

**|| 4.21.47 ||**

hiraṇyakaśipuś cāpi bhagavan-nindayā tamaḥ |

vivikṣur atyagāt sūnoḥ prahlādasyānubhāvataḥ ||

**śrīdharaḥ, krama-sandarbhaḥ :** *na vyākhyātam***.**

**viśvanāthaḥ :** tamo narakam ||47||

—o)0(o—

**|| 4.21.48 ||**

vīra-varya pitaḥ pṛthvyāḥ samāḥ sañjīva śāśvatīḥ |

yasyedṛśy acyute bhaktiḥ sarva-lokaika-bhartari ||

**śrīdharaḥ, krama-sandarbhaḥ :** *na vyākhyātam***.**

**viśvanāthaḥ :** he pṛthvyāḥ pitaḥ ! ||48||

—o)0(o—

**|| 4.21.49 ||**

aho vayaṁ hy adya pavitra-kīrte

tvayaiva nāthena mukunda-nāthāḥ |

ya uttamaślokatamasya viṣṇor

brahmaṇya-devasya kathāṁ vyanakti ||

**śrīdharaḥ :** mukunda-nāthāḥ sma | tvan-nāthatvam eva mukunda-nāthatve paryavasitam ity arthaḥ | tatra hetuḥ—ya iti ||49||

**krama-sandarbhaḥ :** vyanakṣīti kvacit | vyanakṣīriti citsukhaḥ ||49||

**viśvanāthaḥ :** mukunda-nāthāḥ abhūma | tavaiva mukundatvāt mukunda-bhakti-vidhāyakatvād veti bhāvaḥ | yo bhavān ||49||

—o)0(o—

**|| 4.21.50 ||**

nātyadbhutam idaṁ nātha tavājīvyānuśāsanam |

prajānurāgo mahatāṁ prakṛtiḥ karuṇātmanām ||

**śrīdharaḥ :** ājīvināṁ sevakānām ā samyag anuśāsanam | prajāsv anurāgaḥ | prakṛtiḥ svabhāvaḥ ||50||

**krama-sandarbhaḥ :** *na vyākhyātam***.**

**viśvanāthaḥ :** ājīvināṁ sevakānām ā samyag anuśāsanam | prajādy-anurāgaḥ prakṛtiḥ svabhāvaḥ ||50||

—o)0(o—

**|| 4.21.51 ||**

adya nas tamasaḥ pāras tvayopāsāditaḥ prabho |

bhrāmyatāṁ naṣṭa-dṛṣṭīnāṁ karmabhir daiva-saṁjñitaiḥ ||

**śrīdharaḥ :** upāsāditaḥ prāpitaḥ | karmabhir bhrāmyatām |

**krama-sandarbhaḥ, viśvanāthaḥ :** *na vyākhyātam***.**

—o)0(o—

**|| 4.21.52 ||**

namo vivṛddha-sattvāya puruṣāya mahīyase |

yo brahma kṣatram āviśya bibhartīdaṁ sva-tejasā ||

**madhvaḥ :** aho vayam ity-ādi tat-stha-parameśvara-rūpāpekṣayā yo brahma-kṣatram āviśyeti vacanāt ||52||

**śrīdharaḥ :** īśvara-dṛṣṭyā viprādayo’pi praṇamanti, nama iti | brahmāviśya brāhmaṇa-jātim adhiṣṭhāya kṣatraṁ kṣatriyaṁ bibharti | kṣatraṁ cāviśya brahma bibharti | tad ubhayaṁ cāviśyedaṁ viśvaṁ bibharti ||52||

**krama-sandarbhaḥ :** *na vyākhyātam***.**

**viśvanāthaḥ :** īśvara-dṛṣṭyā viprādayo’pi praṇamanti, nama iti | brahmāviśya brāhmaṇa-jātim adhiṣṭhāya kṣatraṁ kṣatriyaṁ bibharti | kṣatraṁ cāviśya brahma bibharti | tad ubhayaṁ cāviśyedaṁ viśvaṁ bibharti ||52||

—o)0(o—

iti sārārtha-darśinyāṁ harṣiṇyāṁ bhakta-cetasām |

ekaviṁśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-carite prajā-vākyam nāma

ekaviṁśo’dhyāyaḥ |

||4.21 ||

### 

(4.22)

### atha dvāviṁśo’dhyāyaḥ

## pṛthu-carite kumāropadeśaḥ

**|| 4.22.1 ||**

**maitreya uvāca—**

janeṣu pragṛṇatsv evaṁ pṛthuṁ pṛthula-vikramam |

tatropajagmur munayaś catvāraḥ sūrya-varcasaḥ ||

**śrīdharaḥ :**

dvā-viṁśe tu paraṁ jñānaṁ pṛthave hari-śāsanāt |

sanat-kumāro bhagavān upādiśad itītyate ||

munayaḥ sanakādayaḥ ||1||

**krama-sandarbhaḥ :** arciṣā kathambhūtayā ? lokān apāpān kurvatyeti citsukhaḥ | kurvāṇān iti kvacit ||1||

**viśvanāthaḥ :**

dvā-viṁśe paramaṁ jñānaṁ jñāpá tataḥ param |

sanat-kumāraḥ pṛthave śuddhāṁ bhaktim upādiśat ||

pragṛṇatsu stuvatsu ||1||

—o)0(o—

**|| 4.22.2 ||**

tāṁs tu siddheśvarān rājā vyomno’vatarato’rciṣā |

lokān apāpān kurvāṇān sānugo ñcaṣṭa lakṣitān ||

**śrīdharaḥ, viśvanāthaḥ :** arciṣā lakṣitān sanakādaya iti jñāpitān | acaṣṭāpaśyat ||2||

**krama-sandarbhaḥ :** *na vyākhyātam.*

—o)0(o—

**|| 4.22.3 ||**

tad-darśanodgatān prāṇān pratyāditsur ivotthitaḥ |

sa-sadasyānugo vainya indriyeśo guṇān iva ||

**śrīdharaḥ :** teṣāṁ darśanenodgatān prāṇān prāptum icchur iva | ayaṁ bhāvaḥ—

ūrdhvaṁ prāṇā hy utkrāmanti yūnaḥ sthavira āyati |

pratyutthānābhivādābhyāṁ punas tān pratipadyate || [manu 2.120, mabhagavat-sandarbhā. 5.38.1, 13.107.32] iti smṛteḥ |

prāṇās tāvat tat tejasākṣiptās tān pratyudgacchanti, ataḥ svayam anudgacchataḥ prāṇa-hāniḥ syād iti bhayād iva sa-sambhramaṁ pratyudgamaṁ cakāreti | saha sadasyair anugaiś ca vartamānaḥ | indriyeśo jīvo guṇān gandhādīn prati yathodgacchatīty autsukye dṛṣṭāntaḥ ||3||

**krama-sandarbhaḥ :** pratyāditsur iti citsukhaḥ | pratyāpitsur iti kvacit ||3||

**viśvanāthaḥ :** abhyutthānam utprekṣate—teṣāṁ darśanena darśana-tejasā udgatān prāṇān prati prāptum icchur iva |

ūrdhvaṁ prāṇā hy utkrāmanti yūnaḥ sthavira āyati |

pratyutthānābhivādābhyāṁ punas tān pratipadyate || [manu 2.120, mabhagavat-sandarbhā. 5.38.1, 13.107.32]

iti smṛter abhyarthitān abhyutthān ata āyuḥ kṣayokteḥ | indriyeśo jīvo guṇān gandhādīn pratītyautsuko dṛṣṭāntaḥ ||3||

—o)0(o—

**|| 4.22.4 ||**

gauravād yantritaḥ sabhyaḥ praśrayānata-kandharaḥ |

vidhivat pūjayāṁ cakre gṛhītādhyarhaṇāsanān ||

**śrīdharaḥ :** yantrito vaśī-kṛtaḥ | gṛhītam adhyarhaṇam arghyam āsanaṁ ca yais tān ||4||

**krama-sandarbhaḥ :** *na vyākhyātam.*

**viśvanāthaḥ :** yantritaḥ saṅkucita-kāyika-vācika-vṛttiḥ ||4||

—o)0(o—

**|| 4.22.5 ||**

tat-pāda-śauca-salilair mārjitālaka-bandhanaḥ |

tatra śīlavatāṁ vṛttam ācaran mānayann iva ||

**śrīdharaḥ :** mārjitaṁ kṣālitam alaka-bandhanaṁ yasya | mānayann iva svayaṁ cacāra ||5||

**krama-sandarbhaḥ :** *na vyākhyātam.*

**viśvanāthaḥ :** śīlavatāṁ vṛttim iti śīlavadbhir evaṁ vartitavyam iti svayam ācaran mānayann iva | man jñāne ||5||

—o)0(o—

|| 4.22.6 ||

hāṭakāsana āsīnān sva-dhiṣṇyeṣv iva pāvakān

śraddhā-saṁyama-saṁyuktaḥ prītaḥ prāha bhavāgrajān ||

**śrīdharaḥ, viśvanāthaḥ :** bhavasyāpy agrajatvena mānyān ||6||

**krama-sandarbhaḥ :** *na vyākhyātam.*

—o)0(o—

**|| 4.22.7 ||**

**pṛthur uvāca—**

aho ācaritaṁ kiṁ me maṅgalaṁ maṅgalāyanāḥ |

yasya vo darśanaṁ hy āsīd durdarśānāṁ ca yogibhiḥ ||

**śrīdharaḥ :** prītaḥ prāhety uktaṁ tad eva prīti-pūrvakaṁ vacanam āha—aho iti daśabhiḥ | he maṅgalāyanāḥ maṅgalam ayanaṁ yeṣām | mayā kiṁ maṅgalam ācaritam yasya me yogibhir api durdarśānāṁ vo darśanam āsīt ? ||27||

**sanātanaḥ** (habhagavat-sandarbha.vi. 10.340) : maṅgalam ayanaṁ yeṣāṁ he maṅgalāyanāḥ ! mayā kiṁ maṅgalam ācaritaṁ yasya me yogibhir api durdarśānām ? ||7||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.22.8 ||**

kiṁ tasya durlabhataram iha loke paratra ca |

yasya viprāḥ prasīdanti śivo viṣṇuś ca sānugaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** kiṁ ca, tvādṛśāś ca viprāḥ sādhāraṇā na bhavantīty arthāntara-nyāsena vyanakti—kiṁ tasyeti ||8||

—o)0(o—

**|| 4.22.9 ||**

naiva lakṣayate loko lokān paryaṭato’pi yān |

yathā sarva-dṛśaṁ sarva ātmānaṁ ye’sya hetavaḥ ||

**madhvaḥ :** sarvajñāś ca viriñcādyā na jānīyur hariṁ param |

hetavo jagato’py asya yathāsau veda keśavaḥ || iti tantra-sāre ||9||

**śrīdharaḥ :** durdarśatvam evāha—naiveti | sarva-dṛśam ātmānaṁ yathā sarve dṛśyā na lakṣayante | ye’sya viśvasya hetavo mahad-ādayo manv-ādayo vā | yad vā, kathaṁ-bhūtān ? ye’sya sarva-dṛg-ātma-darśanasya hetavaḥ, tān ||9||

**krama-sandarbhaḥ :** va iti pūrvoktān viśinaṣṭi—naiveti | ātmānaṁ paramātmānam evam asya sākāratvaṁ darśitam ||9||

**viśvanāthaḥ :** durdarśatvam evāha—naiva lakṣayate paśyati yathā sarva-dṛśaṁ sarva-darśinam ātmānaṁ sarvo’pi loko na paśyati | lokasya kā vārtā ? ye’sya viśvasya hetavo brahma-marīci-prabhṛtayaḥ, te’pi na paśyanti ||9||

—o)0(o—

**|| 4.22.10 ||**

adhanā api te dhanyāḥ sādhavo gṛha-medhinaḥ |

yad-gṛhā hy arha-varyāmbu- tṛṇa-bhūmīśvarāvarāḥ ||

**śrīdharaḥ :** yeṣāṁ sādhūnāṁ gṛhā arhāṇāṁ pūjyānāṁ varyā varaṇīyāḥ svīkārārhā ambv-ādayo yeṣu tādṛśāḥ | ambu ca tṛṇaṁ ca bhūmiś ca īśvaro gṛha-svāmī cāvarā bhṛtyādayaś ca ||10||

**sanātanaḥ** (habhagavat-sandarbha.vi. 10.341) : yeṣāṁ sādhūnāṁ gṛhāḥ arhāṇāṁ pūjyānāṁ varyā varaṇīyāḥ svīkārārhāḥ, caryeti pāṭhe ācaraṇa-yogyāḥ ambv-ādayo yeṣu tādṛśāḥ | ambu ca tṛṇaṁ ca bhūmiś ca īśvaro gṛha-svāmī ca avarāś ca bhṛtyādayaḥ ||10||

**krama-sandarbhaḥ :** tṛṇa-bhūmi-suvāg-dhārā iti citsukhaḥ |

phala-mūlais tṛṇair vāpi vāgbhir adbhir vilocanaiḥ |

pūjyante tīrthinaḥ sadbhir vilupta-vibhavair api ||

atredaṁ padyaṁ kvacit vartate | tatra vākyasya ṭīkā-mate daśa padyatvāviśeṣa-bodhaś ca | kiṁ tasyety-ādi-padyābhāvāt | kintv etan-mate ṭīkāsaṁvāditā syāt | kin tasyety-ādikam ayojayitvaiva durdarśatvam āheti | sahasā yojanāt śalākāprāptaṁ tūbhayam eva ||10||

**viśvanāthaḥ :** yeṣāṁ sādhūnāṁ gṛhā arha-varyāḥ arhāṇāṁ pūjya-janānāṁ varyā varaṇīyāḥ svīkārārhā ambv-ādayo yeṣu, bhakṣya-dravyābhāve pānārtham ambu ca, tad-abhāve śayyārthaṁ tṛṇāni ca, tad-abhāve āsanārthaṁ pariṣkriyamāṇā bhūmiś ca, tad-abhāve prīti-vāg-añjaly-ādy-artham īśvaro gṛha-svāmī ca tasyāpy abhāve avarāś ca sāśru-praṇipātādy-arthaṁ tat-putra-kalatrādayaś ca yeṣu ||10||

—o)0(o—

**|| 4.22.11 ||**

vyālālaya-drumā vai teṣv ariktākhila-sampadaḥ |

yad-gṛhās tīrtha-pādīya- pādatīrtha-vivarjitāḥ ||

**śrīdharaḥ :** vyālānām ālayā drumā eva te | ariktāḥ pūrṇā akhilāḥ sampado yeṣu tādṛśā api yad gṛhā ye gṛhās tīrtha-pādīyā vaiśṇavās teṣāṁ pāda-tīrthena vivarjitāḥ ||11||

**sanātanaḥ** (habhagavat-sandarbha.vi. 10.336) : vyālānām ālayā drumā eva, ariktāḥ pūrṇāḥ akhilāḥ sampado yeṣu tādṛśā api | yad-gṛhā ye gṛhāḥ tīrtha-pādīyā vaiṣṇavās teṣāṁ pāda-tīrthena pādodakena vā vivarjitāḥ ||11||

**krama-sandarbhaḥ :** tad evaṁ brāhmaṇatvena stutvā vaiṣṇavatvena stauti—vyāleti | “drumā hy ete” iti kvacit ||11||

**viśvanāthaḥ :** vyāla-tulyānām kaṭu-vāg-viṣa-varṣiṇāṁ putra-kalatrādīnām ālayā yeṣu tathā-bhūtā drumā eva, te gṛhasthā yeṣāṁ chāyāpi kair api bhītyā na spṛśyata iti bhāvaḥ | ariktāḥ pūrṇā akhilāḥ sampado yeṣāṁ tathā-bhūtāḥ | tathā-bhūtā api yeṣāṁ gṛhās tīrtha-pādīyānāṁ vaiśṇavānāṁ pāda-tīrthena pāda-kṣālanodakena rahitāḥ ||11||

—o)0(o—

**|| 4.22.12 ||**

svāgataṁ vo dvija-śreṣṭhā yad-vratāni mumukṣavaḥ |

caranti śraddhayā dhīrā bālā eva bṛhanti ca ||

**śrīdharaḥ :** svāgataṁ bhadram āgamanaṁ jātam | yady asmād bālā eva bhavanto bṛhanti vratāni caranti | yad vā yeṣāṁ vo vratāny eva bālāś caranti ||12||

**krama-sandarbhaḥ :** athaitān vaiṣṇavatve’pi jñāna-pradhānān jñātvā tad-aṁśena stauti—svāgatam iti tribhiḥ | bālā eva bālyāvasthām ārabhyaivety arthaḥ | bṛhanti sarvato mahānti vratāni parivrāḍ ucitāni ||12||

**viśvanāthaḥ :** yad yasmāt bṛhanti vratāni brahmacaryāṇi mumukṣavaḥ śraddhayā caranti | bhavantas tu bālā eva muktā eveti brahmacarya-kaṣṭaṁ mumukṣā-kaṣṭaṁ ca na jānantīti bhāvaḥ ||12||

—o)0(o—

**|| 4.22.13 ||**

kaccin naḥ kuśalaṁ nāthā indriyārthārtha-vedinām |

vyasanāvāpa etasmin patitānāṁ sva-karmabhiḥ ||

**śrīdharaḥ :** indriyārthā viṣayās tān evārthaṁ puruṣārthaṁ ye vidanti teṣāṁ naḥ vyasanāny upyante yasmiṁs tasmin saṁsāre ||13||

**sanātanaḥ** (habhagavat-sandarbha.vi. 10.342) : he nāthāḥ ! kaccid iti praśne | indriyārthaṁ viṣayam eva arthaṁ puruṣārthaṁ ye vidanti teṣāṁ naḥ vyasanāny upyante yasmin saṁsāre ||13||

**krama-sandarbhaḥ :** *na vyākhyātam.*

**viśvanāthaḥ :** indriyārthaṁ viṣaya-sukham eva puruṣārthaṁ jānatām asmākaṁ, vyasanāny upyante yasmin, tasmin saṁsāre ||13||

—o)0(o—

**|| 4.22.14 ||**

bhavatsu kuśala-praśna ātmārāmeṣu neṣyate |

kuśalākuśalā yatra na santi mati-vṛttayaḥ ||

**śrīdharaḥ :** nanv abhyāgatānāṁ kuśalaṁ pṛcchyate loke, na tv ātmanas tatrāha—bhavatsv iti ||14||

**sanātanaḥ** (habhagavat-sandarbha.vi. 10.343) : nanu bhāgavatānām eva kuśalaṁ pṛcchyate, na tv ātmanas tatrāha—bhavatsv iti | kuśalā akuśalāś ca mater vṛttayo’pi yeṣāṁ na santi ||14||

**krama-sandarbhaḥ :** *na vyākhyātam.*

**viśvanāthaḥ :** nanv abhyāgatānāṁ prati kuśala-praśnas teṣām eva kriyate, na tv ātmana ity ata āha—bhavatsv iti | tenābhyāgateṣu kuśala-praśnasyāvaśyakatvāt, yuṣmat-sambandhi-kuśala-praśnasyānaucityāt sva-sambandhy eva kuśalaṁ pṛṣṭam iti bhāvaḥ ||14||

—o)0(o—

**|| 4.22.15 ||**

tad ahaṁ kṛta-viśrambhaḥ suhṛdo vas tapasvinām |

sampṛcche bhava etasmin kṣemaḥ[[16]](#footnote-16) kenāñjasā bhavet ||

**śrīdharaḥ :** tat tasmāt kṛta-viśvāsaḥ saṁs tapasvināṁ santaptānāṁ suhṛdo vo yuṣmān pṛcchāmi ||15||

**krama-sandarbhaḥ :** pūrvaṁ na kāmaye nātha tad apy ahaṁ kvacid [bhā.pu. 4.20.24] ity-ādau śuddha-bhakty-eka-niṣṭhatvena vyakto’pi sa uttamaḥ ślokety-ādau bhagaval-līlā-śravaṇa-mātreṇa sammatānuṣaṅgika-jñāna-prāptir api sa itthaṁ loka-guruṇeti pūrvoktaṁ śrī-bhagavan-nirdeśa-gauraveṇa | tatra śīlavatāṁ vṛttam ācarann ity atrokta-mahad-ādara-svabhāvena ca tad vivakṣitam | jñānam api śrotum anumodate—tad aham iti ||15||

**viśvanāthaḥ :** kiṁ ca, yuṣmad-āgamanam asmad-uddhāra-prayojanakam eva saubhāgyate, tasmād ātma-kuśala-praśna eva mama samprati yujyate ity ata āha—tad aham iti | kṣemaḥ kṣemam ||15||

—o)0(o—

**|| 4.22.16 ||**

vyaktam ātmavatām ātmā bhagavān ātma-bhāvanaḥ |

svānām anugrahāyemāṁ siddha-rūpī caraty ajaḥ ||

**madhvaḥ :** hares tu pratimā prājñās tatrasthaḥ keśavaḥ svayam |

dadāti jñānam īśeśaḥ paramātmā svayaṁ vibhuḥ ||16|| iti ca ||16||

**śrīdharaḥ :** na khalv anya-yogi-tulyā yūyaṁ, kintu sākṣād bhagavān evety āha | vyaktaṁ niścitam ātmavatāṁ dhīrāṇām ātmā teṣv ātmatvena prakāśamānaḥ | ātmānaṁ bhāvayati prakāśayatīti tathā | ajaḥ śrī-nārāyaṇaḥ imāṁ pṛthvīṁ carati ||16||

**krama-sandarbhaḥ :** bhagavat-tad-abheda-nirdeśena tam ubhayam api hetuṁ svayam eva darśayati—vyaktam iti ||16||

**viśvanāthaḥ :** bhavantaṁ khalu mad-iṣṭa-devo bhagavān nārāyaṇa evety ahaṁ jānāmīty āha—vyaktam iti | ātmā svayam eva sevyatvena vartate yeṣāṁ te ātmavanto bhaktās teṣām ātmā ātmeva prītir viṣayī-bhūta ity arthaḥ | svānāṁ sveṣāṁ bhaktānām ātmānaṁ bhāvayati prakāśayatīti saḥ | imāṁ pṛthvīm ||16||

—o)0(o—

**|| 4.22.17 ||**

**maitreya uvāca—**

pṛthos tat sūktam ākarṇya sāraṁ suṣṭhu mitaṁ madhu |

smayamāna iva prītyā kumāraḥ pratyuvāca ha ||

**śrīdharaḥ :** sūktaṁ śobhana-vacanam | sāraṁ nyāyyam | suṣṭhu gambhīrārtham | mitam alpākṣaram | madhu śrotra-priyam | mukha-prasattyā smayamāna iva pratīyamānaḥ ||17||

**krama-sandarbhaḥ :** sūktam uttama-pratipādya-vacanam ||17||

**viśvanāthaḥ :** sāraṁ nyāyyam | suṣṭhu gambhīrārtham | mitam alpākṣaram | madhu madhuram smayamāna iva prasanna-mukha ity arthaḥ ||17||

—o)0(o—

**|| 4.22.18 ||**

**sanat-kumāra uvāca—**

sādhu pṛṣṭaṁ mahārāja sarva-bhūta-hitātmanā |

bhavatā viduṣā cāpi sādhūnāṁ matir īdṛśī ||

**śrīdharaḥ :** viduṣā jānatāpi | īdṛśī parārthaika-parā ||18||

**krama-sandarbhaḥ :** śrī-sanat-kumāro’pi tasya tathaiva siddha-jñānatvaṁ vyañjayati, tathāpi tasya tat-pṛcchāyāṁ pūrvoktaṁ hetu-dvayam uktvā gaurava-viśeṣāya vakṣyamāṇa-bhagavad-abhipretānya-hita-rūpa-hetv-antaram eva yojayati ca sādhv iti | ataḥ prakaṭo jñāna-mayo’rtho’nyān prati pratipādyaḥ aprakaṭo bhaktimayas tu bhavad-vidhān pratīti bhāvaḥ | tatra prathamaṁ ṭīkāyāṁ spaṣṭaḥ caramas tv atrāvagantavyaḥ ||18||

**viśvanāthaḥ :** *na vyākhyātam.*

—o)0(o—

**|| 4.22.19 ||**

saṅgamaḥ khalu sādhūnām ubhayeṣāṁ ca sammataḥ |

yat-sambhāṣaṇa-sampraśnaḥ sarveṣāṁ vitanoti śam ||

**śrīdharaḥ :** svayam api pṛthoḥ saṅgamam abhinandati, saṅgama iti | ubhayeṣāṁ vaktṝṇāṁ ca | yeṣāṁ saṁbhāṣaṇa-sahitaḥ saṁpraśnaḥ sarveṣāṁ śaṁ sukhaṁ vistārayati ||19||

**krama-sandarbhaḥ :** kiṁ vaktavyaṁ bhavādṛśāṁ sādhūnāṁ saṅgamaḥ saṅgaḥ nṛṇām eva sammataḥ parama-sukha-prada iti | paraṁ tu tad-vaktṛ-śrotṝṇām api tādṛśa ity arthaḥ | tatra hetuḥ—yad iti ||19||

**viśvanāthaḥ :** bho rājan ! yathaivāsmat-saṅgo bhavad-abhivāychitas tathaiva bhavat-saṅgo’py asmad abhivāñchita ity āha—saṅgama iti | ubhayeṣāṁ saṅgaḥ nṛṇāṁ saṅgamyamānāṁ ca sammataḥ abhilaṣitaḥ | sarveṣāṁ śrotṛ-vaktṛ-sannihita-tat-sannihitānām api ||19||

—o)0(o—

**|| 4.22.20 ||**

asty eva rājan bhavato madhudviṣaḥ

pādāravindasya guṇānuvādane |

ratir durāpā vidhunoti naiṣṭhikī

kāmaṁ kaṣāyaṁ malam antar-ātmanaḥ ||

**madhvaḥ :** kaṣaṇena gacchatīti kaṣāyaḥ | pāpaṁ tad ubhayam eva malam ||20||

**śrīdharaḥ :** tad evaṁ saṅgamaṁ praśnaṁ cābhinandyānuvāda-mukhenaiva mokṣa-sādhanam upadiśati—asty eveti | guṇānām anuvādane praśna-dvāreṇānuvāda-pravartane śravaṇa ity arthaḥ | ātmano manaso’ntar-anta-sthaṁ kāmātmakaṁ malaṁ vidhunoti | kaṣāyaṁ dhātu-rāgavad anivartyam ||20||

**krama-sandarbhaḥ :** yato’smābhir yad upadeṣṭavyaṁ jñānaṁ, tato’py utkṛṣṭā yā śrī-bhagavati ratiḥ saiva tvayy asti | tatas tat-sādhanāya kāmādi-nāśopadeśas tu sutarāṁ punar ukta evety āha—asty eveti ||20||

**viśvanāthaḥ :** kiṁ ca, tvam ātmanaḥ kṣemaṁ pṛcchasi, tava tu kṣemaṁ bhagavati naiṣṭhikī ratir virājamānaiva dṛśyata ity āha—asty eveti | kaṣāyaṁ dhātu-rāgavad anivartyam api kāmaṁ yatheṣṭaṁ nirmūlam eva yā vidhunoti, sā ratis tava sadeti kāsāyāsambhava uktaḥ ||20||

—o)0(o—

**|| 4.22.21 ||**

śāstreṣv iyān eva suniścito nṛṇāṁ

kṣemasya sadhryag-vimṛśeṣu hetuḥ |

asaṅga ātma-vyatirikta ātmani

dṛḍhā ratir brahmaṇi nirguṇe ca yā ||

**śrīdharaḥ :** citta-śuddhyaiva bahir vairāgyam ātma-ratiś ca bhavati, na ca tato’dhikaṁ sādhanam asti, śāstreṣu tayor eva mokṣa-hetutva-niścayād ity āha—śāstreṣv iti | sadhryag-vimṛśeṣu samyag-vicāravatsu śāstreṣu kṣemasya hetur etāvān eva suniścitaḥ | ko’sau ? ātma-vyatirikte dehādāv asaṅgo vairāgyam ātmani ca dṛḍhā ratiḥ prītiḥ | ātmano viśeṣaṇaṁ nirguṇe brahmaṇīti ||21||

**krama-sandarbhaḥ :** tathaiva yojayati—śāstreṣv iti | kim utāprākṛtānanta-parama-kalyāṇa-guṇākṛṣṭātmārāma-gaṇe bhagavatīty arthaḥ ||21||

**viśvanāthaḥ :** tad api tvat-praśnasyottaram avaśyaṁ deyam iti kṣemasya hetuṁ śṛṇv ity āha—śāstreṣv iti bahu-vacanena na kasyāpy atra vipratipattiḥ sadhrag vimṛśeṣu samyag vicāravatsv iti avicārita-śāstrā vipratipadyantāṁ nāma, kiṁ tair ? iti | iyān eveti vatu-pratyāyaiva-kārābhyām etayor eva sāratvaṁ suniścitam | ko’sau ? ātma-vyatirikte dehādāv asaṅgo vairāgyam ātmani ca dṛḍhā ratiḥ prītiḥ | ātmano viśeṣaṇaṁ nirguṇe brahmaṇīti ||21||

—o)0(o—

**|| 4.22.22 ||**

sā śraddhayā bhagavad-dharma-caryayā

jijñāsayādhyātmika-yoga-niṣṭhayā |

yogeśvaropāsanayā ca nityaṁ

puṇya-śravaḥ-kathayā puṇyayā ca ||

**śrīdharaḥ :** nanv etad evātidurlabham ity āśaṅkyottamādhikāriṇaḥ śravaṇa-mātreṇa bhavati, anyasya tu citta-śuddhy-anusāreṇa sādhana-tāratamyato vardhamānayā bhaktyety abhipretyāha—seti caturbhiḥ | sā brahmaṇi ratir asaṅgaś ca śraddhādibhiḥ syād iti caturthenānvayaḥ | jijñāsayā tat-tad-viśeṣa-bubhutsayā puṇyaṁ śravo yaśo tasya hareḥ puṇyayā kathayā ca ||22||

**krama-sandarbhaḥ :** seti catuṣkam ||22||

**viśvanāthaḥ :** tatra prathamaṁ bhakteḥ prādhānyam āha—seti caturbhiḥ | sā ratiḥ śraddhādibhiḥ syād iti caturthenānvayaḥ | puṇyaṁ śravo yaśo yasya tasya hareḥ puṇyayā kathayā ||22||

—o)0(o—

**|| 4.22.23 ||**

arthendriyārāma-sagoṣṭhy-atṛṣṇayā

tat-sammatānām aparigraheṇa ca |

vivikta-rucyā paritoṣa ātmani

vinā harer guṇa-pīyūṣa-pānāt ||

**śrīdharaḥ :** arthārāmā artha-niṣṭhās tāmasāḥ, indriyārāmāḥ kāma-niṣṭhā rājasāstaiḥ saha yā goṣṭhī tasyām atṛṣṇayā | teṣāṁ ca ye sammatā arthāḥ kāmāś ca teṣām aparigraheṇānāsaktyā | vivikte vijane yā rucis tayā | sā cātmany eva paritoṣe sati syāt kintu harer guṇa-pīyūṣa-pānād vinā | tasmin sati vivikte rucir na kāryā, na cātmani paritoṣaḥ kārya ity arthaḥ ||23||

**krama-sandarbhaḥ :** tathaivāha—vinā harer iti ||23||

**viśvanāthaḥ :** arthārāmā dhana-saṅgrahecchavaḥ | indriyārāmā bhogāsaktās taiḥ saha yā goṣṭhī tasyām atṛṣṇayā, vineti harer guṇa-pīyūṣa-pānaṁ cel labhyate, tadā vivikta-ruci-svataḥ- paritoṣau vihāya jana-saṁsady api parasmād api gāyakādeḥ sakāśād api kṛṣṇa-līlāsvādārtham āgacchad ity arthaḥ ||23||

—o)0(o—

**|| 4.22.24 ||**

ahiṁsayā pāramahaṁsya-caryayā

smṛtyā mukundācaritāgrya-sīdhunā |

yamair akāmair niyamaiś cāpy anindayā

nirīhayā dvandva-titikṣayā ca ||

**śrīdharaḥ :** pāramahaṁsya-caryayā upaśamādi-pradhānayā vṛttyā | smṛty-ātma-hitānusandhānena mukundācaritam evāgryaṁ sīdhu śreṣṭham amṛtaṁ tac-carita-smṛti-sukhenety arthaḥ | mārgāntarasyānindayā | nirīhayā yoga-kṣemārtha-kriyā-rāhityena | śītoṣṇādi-dvandva-sahanena ||24||

**krama-sandarbhaḥ :** anindayā śāstrīya-mārgāntarasyākutsanayā | anindayeti citsukhaḥ, īśvara-dhyāneneti ca tad-vyākhyā ||24||

**viśvanāthaḥ :** pāramahaṁsya-caryayā upaśama-pradhāna-vṛttyā | smṛtyā śrī-gurūpadiṣṭaṁ sadācāra-dhāraṇena mukundasya caritaṁ caritraṁ tad eva agryaṁ sīdhu madhu tena svādyamānenety arthaḥ ||24||

—o)0(o—

**|| 4.22.25 ||**

harer muhus tatpara-karṇa-pūra-

guṇābhidhānena vijṛmbhamāṇayā |

bhaktyā hy asaṅgaḥ sad-asaty anātmani

syān nirguṇe brahmaṇi cāñjasā ratiḥ ||

**madhvaḥ :** ratiḥ parātmani harāv anyatrā ratir eva ca |

pum-artha-sādhanaṁ jñeyaṁ nāto’nyan mukhyam iṣyate ||25||

**śrīdharaḥ :** kathayety atroktam api kathanaṁ bhaktāv antaraṅgatvena punar ucyate | tat-parā hari-bhaktās teṣāṁ karṇa-pūrāḥ karṇālaṅkāra-bhūtā ye harer guṇās teṣām abhidhānena | sad-asati kārya-kāraṇa-rūpe ||25||

**krama-sandarbhaḥ :** nanu harer guṇaś ced īdṛśas tarhi sa eva puruṣārthaḥ syāt, kathaṁ brahma-jñānaṁ sādhanatvena nirdiśyate | ucyate mumukṣūṇām eva, na tu tad-eka-puruṣārthinām ity āha—harer iti | tat-parāṇāṁ tad-eka-bhūṣaṇatve karṇa-pūra-rūpāḥ | śleṣeṇa, karṇau pūrayantīty apekṣāntaranāśkāś ca ye guṇās teṣām evānya-kartṛkenānya-viṣayeṇa vābhidhānena vijṛmbhamāṇā yā bhaktir mumukṣā-mayī tayaiva ke valayā hi niścitam asaṅgo vairāgyaṁ nirguṇe brahmaṇi ca ratiḥ syād iti yojyam ||25||

**viśvanāthaḥ :** kathayety atroktam api kathanaṁ bhaktāv antaraṅgatvena punar ucyate | tat-parā hari-bhaktās teṣāṁ karṇa-purāḥ karṇālaṅkāra-bhūtā ye harer guṇās teṣām abhidhānena | anātmani ātma-vyatirikte sad-asatī bhadrābhadre jagati asaṅgo’nāsaktiḥ ||25||

—o)0(o—

**|| 4.22.26 ||**

yadā ratir brahmaṇi naiṣṭhikī pumān

ācāryavān jñāna-virāga-raṁhasā |

dahaty avīryaṁ hṛdayaṁ jīva-kośaṁ

pañcātmakaṁ yonim ivotthito’gniḥ ||

**madhvaḥ :** abījaṁ hṛdayaṁ bīja-hṛdayaṁ vinā |

jīvopādhir dvidhā proktaḥ svarūpaṁ bāhyam eva ca |

bāhyopādhir layaṁ yāti muktāv anyasya tu sthitiḥ ||

sarvopādhi-vināśe hi pratibimbaḥ kathaṁ bhavet |

kathaṁ cātma-vināśāya prayatnaḥ setsyati kvacit ||

apumarthatā ca mukteḥ syād abhāvāt puṁsa eva tu |

jñāna-jñeyādy-abhāvāc ca sarvathā nopapadyate |

tasmād etan-mataṁ yeṣāṁ tamo niṣṭhā hi te matāḥ || iti skānde ||25||

**śrīdharaḥ :** bhavatv anyatrāsaṅga ātma-ratiś ca, tataḥ kim ? ata āha—yadā niṣṭhāṁ prāptā ratir bhavati, tadācāryavān san jñāna-vairāgyayor vegenāvīryaṁ nirvāsanaṁ saj-jīvasya kośam āvarakaṁ hṛdayaṁ pumān dahati | kathaṁ-bhūtam ? pañca-mahā-bhūta-pradhānam | yad vā, avidyāsmitā-rāga-dveṣābhiniveśāḥ pañca, tad-ātmakam | utthitaḥ prajvalito’gnir yonim araṇim iva | yad vā, yadā ratir ācāryānugrahaś ca tadā jñāna-virāgayor vegenotthitaḥ sākṣātkāro’vīryaṁ punaḥ praroha-kṣamaṁ yathā na bhavati, evaṁ hṛdayaṁ dahati | śeṣaṁ samānam ||26||

**krama-sandarbhaḥ :** *na vyākhyātam.*

**viśvanāthaḥ :** tataḥ kiṁ syāt ? ity ata āha—yadeti | ācāryavān guru-bhaktimān raty-utthayor jñāna-vairāgyayor vegena avīryaṁ niṣprabhāvaṁ jīvasya koṣam āvarakaṁ hṛdayam ahaṅkārātmakaṁ liṅga-dehaṁ pumān dahati | kathaṁ-bhūtam ? pañcātmakam avidyāsmitā-rāga-dveṣābhiniveśāḥ pañca kleśāḥ, tad-ātmakam yathā araṇāv utthito’gniḥ sva-yonim araṇim eva dahati | vahninā kāṣṭhaṁ dahatīty uktau vahnir eva kāṣṭhaṁ dahatītivad dārṣṭāntika-saṅgatiḥ ||26||

—o)0(o—

**|| 4.22.27 ||**

dagdhāśayo mukta-samasta-tad-guṇo

naivātmano bahir antar vicaṣṭe |

parātmanor yad-vyavadhānaṁ purastāt

svapne yathā puruṣas tad-vināśe ||

**madhvaḥ :** dagdhāśayaḥ | bījāśaya-nāśe tad-guṇānāṁ jñānādīnām abhāvān na kiñcid vicakṣīta | parātmanor yadā vyavadhānaṁ saṁsārāvasthāyāṁ, tadā svapna ivety etāvat bīja-hṛdaya-nāśetvapuruṣa eva | ātma-nāśa evety arthaḥ | ataḥ saṁsārāvasthaivottamā syāt |

bhidā yadi na dṛśyeta jīvātma-paramātmanoḥ |

muktau tadā vimokṣāya ko yatnaṁ kartum arhati || iti brahmāṇḍe |

magnasya hi pare’jñāne kiṁ na duḥkha-karaṁ bhavet |

pravṛtti-dharmam evāhaṁ mano bharata-sattama || iti mokṣa-dharmeṣu ||27||[[17]](#footnote-17)

**śrīdharaḥ :** tataḥ kim ? ata āha—dagdha āśayo hṛdayam upādhir yasya | ata eva muktāḥ samāstās tad guṇāḥ kartṛtvādayo yena ātmanaḥ sakāśād bahir ghaṭādy antaḥ sukha-duḥkhādinaiva vicaṣṭe na paśyaty eva | kuta ity apekṣāyāṁ draṣṭṛ-dṛśya-pratīter antaḥ karaṇa-hetutvād ity āha | paro dṛśyaḥ ātmā draṣṭā tayor yad vyavadhānaṁ bhedakaṁ pūrvam āsīt tasya vināśe sati | yathā svapne rājā’ham ity āropitaṁ sainyādi-draṣṭāraṁ dṛśyaṁ sainyaṁ ca svapnāvasthānāśe na paśyati tadvat ||27||

**krama-sandarbhaḥ :** *na vyākhyātam.*

**viśvanāthaḥ :** tataḥ kim ? ata āha—dagdha āśayo hṛdayam upādhir yasya | ata eva muktāḥ samāstās tad guṇāḥ kartṛtvādayo yena ātmanaḥ sakāśād bahir ghaṭādy antaḥ sukha-duḥkhādinaiva vicaṣṭe na paśyaty eva | kuta ity apekṣāyāṁ draṣṭṛ-dṛśya-pratīter antaḥ karaṇa-hetutvād ity āha | paro dṛśyaḥ ātmā draṣṭā tayor yad vyavadhānaṁ bhedakaṁ pūrvam āsīt tasya vināśe sati | yathā svapne rājā’ham ity āropitaṁ sainyādi-draṣṭāraṁ dṛśyaṁ sainyaṁ ca svapnāvasthānāśe na paśyati tadvat ||27||

—o)0(o—

**|| 4.22.28 ||**

ātmānam indriyārthaṁ ca paraṁ yad ubhayor api |

saty āśaya upādhau vai pumān paśyati nānyadā ||

**śrīdharaḥ :** draṣṭṛ-dṛśya-bheda-pratīter antaḥ karaṇa-hetutvam anvaya-vyatirekābhyām upapādayati—ātmānam iti | ātmānaṁ draṣṭāram indriyārthaṁ dṛśyam, ubhayos tayoḥ paraṁ sambandha-hetum ahaṅkāraṁ cāśaye’ntaḥ-karaṇe saty eva jāgrat-svapnayoḥ paśyaty anyadā suṣuptau na, tad uktaṁ—

dṛśyānurañjitaṁ draṣṭṛ-dṛśyaṁ draṣṭranurañjitam |

ahaṁ kṛtyobhayaṁ raktaṁ tan-nāśe’dvaitatātmanaḥ || iti ||28||

**krama-sandarbhaḥ :** *na vyākhyātam.*

**viśvanāthaḥ :** liṅga-deha eva jīva-sopādhiḥ, sa eva vyavadhāna-śabda-vācyas tat-sattve tam eva paśyati tad-abhāve paramātmānam eva paśyatīty āha—ātmānaṁ bhoktāram upādhi-dharma-grastaṁ jīvam | indriyathārthaṁ bhogyaṁ ca paraṁ bhogotthaṁ sukha-duḥkhaṁ ca āśaye liṅga-dehe upādhau saty eva pumān paśyati, na tv anyadā liṅga-dehābhāve, tadā tu paramātmānam eva paśyatīti bhāvaḥ ||28||

—o)0(o—

**|| 4.22.29 ||**

nimitte sati sarvatra jalādāv api pūruṣaḥ |

ātmanaś ca parasyāpi bhidāṁ paśyati nānyadā ||

**śrīdharaḥ :** ekasminn ātmani dṛśyādi-bheda-pratītir aupādhikīti dṛṣṭāntena spaṣṭayati—nimitta iti | loke’pi ca sarvatra jala-darpaṇādau bheda-nimitte saty evātmano bimba-bhūtasya parasya pratibimbasya ca bhedaṁ paśyati, na tu jalādy-abhāve ||29||

**krama-sandarbhaḥ :** *na vyākhyātam.*

**viśvanāthaḥ :** upādhi-sattva evopādhi-dharmādhyāsaḥ | sa copādhiḥ karma-vaśān mānuṣa-deva-tiryag-ādir bhavati , na tu tad-abhāva ity atra dṛṣṭāntam āha—nimitta iti | jala-taila-cakṣur-ādau nimitte vidyamāna eva puruṣa ātmanaḥ, svasya parasyānyasya ca bhidām upādher madhyamottamādhama-bhedaṁ paśyati | tatra jale cāñcalyaṁ darpaṇe nairmalyaṁ cakṣuṣi mālinyaṁ ca yathā paśyati, tathaiva mānuṣa-deva-tiryak-śarīreṣu bhadrābhadraṁ kevala-bhadraṁ kevalābhadraṁ ca paśyati | nānyadeti jñānenopādhi-nāśe tu na tathā paśyati, kintu paramātmānam eva paśyati | bhaktyā upādhy-apagame tu śuddho jīvo rati-mahimnaiva labdha-cid-ghanānanda-vigrahaḥ, paramātmana eva tasya nārāyaṇa-rāma-kṛṣṇādi-cid-ghanānandākārasya ṣaḍ-aiśvarya-mādhuryavataḥ saundaryādikaṁ svīya-nayanādibhir āsvādayed iti mukhyaṁ ca phalaṁ draṣṭavyam, tasmin yayau paramahaṁsa-mahā-munīnām anveṣāṇīya-caraṇau calayann [bhā.pu. 3.15.37] ity-ādi-pūrvokteḥ ||29||

—o)0(o—

**|| 4.22.30 ||**

indriyair viṣayākṛṣṭair ākṣiptaṁ dhyāyatāṁ manaḥ |

cetanāṁ harate buddheḥ stambas toyam iva hradāt ||

**madhvaḥ :** evaṁ-vidhājñāna-kāraṇam āha—indriyair viṣayākṛṣṭair ity-ādi | bahu-smaraṇa-śaktis tu cetanety ucyate budhaiḥ iti śabda-nirṇaye ||30||

**śrīdharaḥ :** tad evaṁ caturbhir asaṅgātma-ratyor mokṣa-hetutvam uktaṁ, idānīm anātma-rateḥ saṁsāra-hetutvam āha—indriyair iti caturbhiḥ | dhyāyatāṁ guṇāropeṇa smaratāṁ puṁsām indriyāṇi smṛtair viṣayair ākṛṣyante | taiś ca mana ākṛṣyate viṣayāsaktiṁ prāpyate | tac ca buddheḥ sakāśāt tad dharmaḥ cetanāṁ vicāra-sāmarthyaṁ harati | etac cāvivekinā na lakṣyata iti dṛṣṭāntenāha | tīra-jaḥ kuśādi-stambo yathā mūlais toyaṁ hradād apaharati tadvat ||30||

**krama-sandarbhaḥ :** *na vyākhyātam.*

**viśvanāthaḥ :** idānīm ātma-vyatirikta-vastv-āśakteḥ saṁsāra-hetutvam āha—indriyair iti caturbhiḥ | dhyātum anicchatām apy abhyāsa-pāravaśyenaiva dhyāyatām araṇye’pi tiṣṭhatāṁ puṁsām indriyāṇi viṣayaiḥ putra-kalatrādīnāṁ śabda-sparśādibhiḥ smṛty-ārūḍhaiḥ prathamam ākṛṣyaṁ te tato viṣayākṛṣṭair indriyair mana ākṣiptaṁ bhavati | tac ca buddheś cetanāṁ vicāra-sāmarthyaṁ harate | alakṣita-haraṇe dṛṣṭāntaḥ—stambaḥ kuśādi-gucchas tīrajaḥ sva-mūlais toyaṁ hradād apaharati tadvat ||30||

—o)0(o—

**|| 4.22.31 ||**

bhraśyaty anusmṛtiś cittaṁ jñāna-bhraṁśaḥ smṛti-kṣaye |

tad-rodhaṁ kavayaḥ prāhur ātmāpahnavam ātmanaḥ ||

**madhvaḥ :** sva-pakṣapātas tv abhyāsād bhogārthaṁ vyāpṛtasya tu |

bhavet tato’neka-śāstra-yathārtha-smaraṇeśitā |

vinaśyet tena caiva syād bhavej jñāna-viparyayaḥ |

na ca jñāna-viparyāsād anyaṁ nāśa-karaṁ kvacit || iti skānde ||31||

**śrīdharaḥ :** cittaṁ cetanām anu tasyām apahṛtāyāṁ smṛtiḥ pūrvāparānusandhānaṁ bhraśyati | evaṁ tad rodhaṁ jñāna-bhraṁśam ātmana eva hetor ātmano’pahnavaṁ nāśaṁ prāhuḥ ||31||

**krama-sandarbhaḥ :** *na vyākhyātam.*

**viśvanāthaḥ :** tataś ca cittaṁ cetanām anu tasyām apahṛtāyāṁ satyāṁ smṛtiḥ pūrvāparānusandhānaṁ bhraśyati | evaṁ tad-rodhaṁ jñāna-bhraṁśam ātmana eva hetor ātmano’pahnavaṁ nāśaṁ prāhuḥ ||31||

—o)0(o—

**|| 4.22.32 ||**

nātaḥ parataro loke puṁsaḥ svārtha-vyatikramaḥ |

yad-adhy anyasya preyastvam ātmanaḥ sva-vyatikramāt ||

**śrīdharaḥ :** evaṁ-bhūto nāśo bhavatu, tataś ca kim ? ity ata āha | yad-adhi yam adhikṛtyān yasya viṣayasya priyatamatvam | ātmanas tu kāmāya sarvaṁ priyaṁ bhavati [bṛ.ā.u. 2.4.5] iti śruteḥ | tasyātmanaḥ svenaiva yo vyatikramo’pahnavas tasmād yaḥ svārtha-nāśo’taḥ parataraḥ svārtha-nāśo nāsti ||32||

**krama-sandarbhaḥ :** *na vyākhyātam.*

**viśvanāthaḥ :** yad yasmāt ātmanaḥ sakāśāt anyasya dehādeḥ | preyastvaṁ kīdṛśam ? adhi adhikam | yad vā, na vidyate dhīḥ parāmarśo yatra tat | tac ca svenaiva svata eva yo vyatikramaḥ, tasmāt na tv anyad atra kāraṇam astīty arthaḥ | jīvasya tasyāvidyā-saṁsargo’nādir yādṛcchika eveti prāk pratipāditam | tasmāj jīvāśrayakaḥ paramātma-viṣayakaḥ prīty-atiśayo yujyate | tad-arthaṁ bhaktir eva kartum uciteti bhāvaḥ ||32||

—o)0(o—

**|| 4.22.33 ||**

arthendriyārthābhidhyānaṁ sarvārthāpahnavo nṛṇām |

bhraṁśito jñāna-vijñānād yenāviśati mukhyatām ||

**śrīdharaḥ :** kutaḥ ? ity ata āha | arthasyābhidhyānam indriyasyārthaḥ kāmas tasyābhidhyānaṁ sarvārtha-nāśaḥ | jñānaṁ vijñānaṁ ca parokṣāparokṣam | yena dhyānena mukhyatāṁ sthāvaratām ||33||

**krama-sandarbhaḥ :** *na vyākhyātam.*

**viśvanāthaḥ :** yat tu arthasya dhanasya indriyathārthaānāṁ viṣayāṇāṁ ca vijñānāc ca bhraṁśito mukhyatāṁ sthāvaratām ||33||

—o)0(o—

**|| 4.22.34 ||**

na kuryāt karhicit saṅgaṁ tamas tīvraṁ titīriṣuḥ |

dharmārtha-kāma-mokṣāṇāṁ yad atyanta-vighātakam ||

**madhvaḥ :** sarvasyaitasya mūlaṁ hi dṛṣṭa-saṁsarga eva hi |

duṣṭa-saṅgo viraktasyāpy anyathā jñāna-kāraṇam ||

duṣṭa-saṅgād dhi viṣṇoś ca svātmatvaṁ manyate budhaḥ |

abhāvaṁ svātmano’nyasya muktiṁ cāpi niśātmakam || ity-ādi skānde ||34||

**śrīdharaḥ :** anātma-rater anartha-hetutvam uktaṁ saṅgasyāpy āha—neti | yad vastu dharmādīnāṁ vighātakaṁ tasmin saṅgam | tamaḥ saṁsāram ||34||

**krama-sandarbhaḥ :** *na vyākhyātam.*

**viśvanāthaḥ :** saṅgaṁ dharma-śāstra-niṣiddham eva, na tu viṣayāsakti-mātraṁ niṣiddhetara-viṣayāsakti-matām eva trivarge’dhikārād iti kecid āhuḥ | saṅgaṁ viṣayāsakti-mātram eva dharmādayo’py atra mokṣasyānukūlā eva grāhyāḥ | dharmasyāpavargasya [bhā.pu. 1.2.8] iti nyāyena ity anye ||34||

—o)0(o—

**|| 4.22.35 ||**

tatrāpi mokṣa evārtha ātyantikatayeṣyate |

traivargyo’rtho yato nityaṁ kṛtānta-bhaya-saṁyutaḥ ||

**śrīdharaḥ :** tulyavan-nirdeśāt puruṣārtha-sāmya-bhrāntiṁ vārayati—tatrāpīti | kṛtāntaḥ kālaḥ ||35||

**krama-sandarbhaḥ :** atrāṁśenāṁśi-prāptiś ca dvidhā yojanīyā | tatrādyā brahma-prāptir māyā-vṛtty-avidyā-nāśānantaraṁ kevala-tat-svarūpa-śakti-lakṣaṇa-tad-vijñānāvirbhāva-mātram | sā ca sva-sthāna eva vā syāt | krameṇa sarva-loka-sarvāvaraṇātikramānantaraṁ vā syāt, upāsanā-viśeṣānusāreṇa | dvitīyā bhagavat-prāptiś ca, tasya vibhor apy asarva-prakaṭasya tasminn evāvirbhāvena, vibhunāpi vaikuṇṭhe sarva-prakaṭena tenācintya-śaktinā sva-caraṇāravinda-sānnidhya-prāpaṇayā ca |

tad evaṁ sthite, sā ca muktir utkrānta-daśāyāṁ jīva-daśāyām api bhavati | utkrāntasyopādhy-abhāve’pi tadīya-sva-prakāśatā-lakṣaṇa-dharmāvyavadhānasyaitat-sākṣātkāra-rūpatvāt | jīvatas tat-sākṣātkāreṇa māyā-kalpitasyānyathā-bhāvasya mithātvāvabhāsāt saiṣā muktir evātyantika-puruṣārthatayopadiśyate—tatrāpīti | śrutiś ca—yenāhaṁ nāmṛtaḥ syāṁ kim ahaṁ tena kuryāṁ [bṛ.ā.u. 2.4.3] iti ||35|| [prīti-sandarbhaḥ 1]

**viśvanāthaḥ :** tatrāpi teṣv api madhye traivargyaḥ trivarga-bhavaḥ ||35||

—o)0(o—

**|| 4.22.36 ||**

pare’vare ca ye bhāvā guṇa-vyatikarād anu |

na teṣāṁ vidyate kṣemam īśa-vidhvaṁsitāśiṣām ||

**śrīdharaḥ :** bhaya-saṁyutatvam evāha—pare brahmādayo’vare’smad ādayo guṇa-kṣobhād anu paścād bhavanti | īśaḥ kālaḥ, tena vidhvaṁsitā āśiṣo yeṣām ||36||

**krama-sandarbhaḥ :** *na vyākhyātam.*

**viśvanāthaḥ :** bhaya-saṁyutatvam evāha—pare brahmādayo’vare indrādayaś ca ye guṇa-kṣobhād anu paścād bhavanti | īśaḥ kālaḥ ||36||

—o)0(o—

**|| 4.22.37 ||**

tat tvaṁ narendra jagatām atha tasthūṣāṁ ca

dehendriyāsu-dhiṣaṇātmabhir āvṛtānām |

yaḥ kṣetravit-tapatayā hṛdi viśvag āviḥ

pratyak cakāsti bhagavāṁs tam avehi so’smi ||

**madhvaḥ :** sarva-sattā-pradattāt tu sarva-tattvaṁ hariḥ smṛtaḥ |

sarvatra vitatatvād vāso’haṁ tvam iti cocyate |

sarvāntaryāmikatatvāt tu na jīvātmato hariḥ || it tattva-nirṇaye |

tvam anayoḥ sthāvara-jaṅgamayor madhye eko jīvaḥ viṣvagādhiḥ | nānā duḥkhaṁ san | hṛdi tam avaihi ahaṁ ca sa jīvo’smi jñānān mahān bhavāmi yaḥ kṣetravit | sarvasya pratyak cakāsi bhagavān iti ca | vyavadhānenāvayo’pi yogyatāpekṣayā bhavet iti śabda-nirṇaye | abhimānas tv ahaṅkāra ātma-dehy abhidhīyate || iti ca ||37||

**śrīdharaḥ :** yasmād anātma-ratir anartha-hetuḥ, tat tasmāj jagatāṁ jaṅgamānāṁ tasthuṣāṁ sthāvarāṇāṁ ca dehādibhir ātmanāhaṅkāreṇa cāvṛtānāṁ hṛdi yaś cakāsti prakāśate, tam avehi | katham ? so’smīti | so’stīti pāṭhe sa evaiko’sti, tato’nyad asad ity arthaḥ |

nanu jīvo hṛdi cakāsti nānyas tatrāha—kṣetra-vidaṁ jīvaṁ tapati niyamayatīti kṣetra-vittapas tasya bhāvas tat tā tayāntaryāmi-rūpeṇa | yad vā, kṣetra-vitte ahaṁ mamatāspade pātīti kṣetra-vittapas tena rūpeṇa | jīvas tu pāra-tantryān na pāti |

nanu karma jīvaṁ niyacchati, na, āviḥ pratyakṣaḥ | tarhi buddhiḥ, na, pratyak-pratilomaṁ cakāsti | buddhis tu parāg-viṣayākāreṇa | tarhy ahaṅkāraḥ, na, viṣvag vyāptatvena | sa tu paricchinnaḥ, evaṁ-bhūto yo bhagavāṁs tam avehīti ||37||

**krama-sandarbhaḥ :** *na vyākhyātam.*

**viśvanāthaḥ :** sa ca kevala-mokṣo bhakter guṇa-bhāve’pi nirbheda-brahma-jñāna-siddhyā syād ity āha—tat tasmāj jagatāṁ jaṅgamānāṁ tasthūṣāṁ+++

—o)0(o—

**|| 4.22.38 ||**

yasminn idaṁ sad-asad-ātmatayā vibhāti

māyā viveka-vidhuti sraji vāhi-buddhiḥ |

taṁ nitya-mukta-pariśuddha-viśuddha-tattvaṁ

pratyūḍha-karma-kalila-prakṛtiṁ prapadye ||

**madhvaḥ:** tat svarūpatayā bhātam ajñānāṁ gaganādikam |

viveka-jñāninā rajjau sarpa-bhāvād vidhūyate ||

tan nityamukta-bhāvena nirasta-prakṛtiṁ bhajet || iti jñāna-viveke |

na bhrāntir jagato dṛṣṭir na bhrāntir hari-darśanam |

anyo’nyātmatayā dṛṣṭir bhrāntir ity avadhāryatām || iti ca |

māyeti jñānaṁ nāma syān māyeti prakṛtis tathā |

jñānaṁ svarūpaṁ viṣṇos tu prakṛtir na hares tanuḥ |

evaṁ vivekino viśvaṁ brahma-rūpeṇa neṣyate || iti vārāhe |

jñāna-prakṛty-ākhya-māyā-dvayasya viveka-jñānāt sad-asator viṣṇv-ātmatayā pratītiḥ | srajya hi buddhir iva vidhūyate ity arthaḥ |

pañca-bhūtātmakaṁ dehaṁ viṣṇoḥ paśyanty ayoginaḥ |

tathā na yogi-rāddhānto jñānaṁ deho yato hareḥ || iti ṣāḍguṇye ||38||

**śrīdharaḥ :** sthāvara-jaṅgamādīnāṁ hṛdi cakāstīty ukte teṣāṁ sattvaṁ tat saṁbandhād īśvarasya mālinyaṁ ca prasaktaṁ nirākurvann udrikta-bhaktyā taṁ praṇamati | yasminn idaṁ viśvaṁ sad-asad ātmatayotkṛṣṭa-nikṛṣṭa-bhāvena kārya-kāraṇa-bhāvena vā māyaiva vibhāti taṁ prapadye | māyātve hetuḥ, vivekena vidhutir nirākṛtir yasya tat | sraji veti vāśabdo dṛṣṭānte | nityam uktam | yataḥ pariśuddham | tat kutaḥ ? vibuddhaṁ tattvaṁ satyam ata eva pratyūḍhā’bhibhūtā karmabhiḥ kalilā malinā prakṛtir yena tam ||38||

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 4.22.39-40 ||**

**yat-pāda-paṅkaja-palāśa-vilāsa-bhaktyā**

**karmāśayaṁ grathitam udgrathayanti santaḥ |**

**tadvan na rikta-matayo yatayo’pi ruddha-**

**sroto-gaṇās tam araṇaṁ bhaja vāsudevam ||**

kṛcchro mahān iha bhavārṇavam aplaveśāṁ

ṣaḍ-varga-nakram asukhena titīrṣanti |

tat tvaṁ harer bhagavato bhajanīyam aṅghriṁ

kṛtvoḍupaṁ vyasanam uttara dustarārṇam ||

**madhvaḥ:** dvimatayaḥ jagati bhagavati ca pratīti-yuktāḥ | api bhakti-viśeṣāt tattvaṁ nodgrathayanti | prati saṁsāraṁ guṇās teṣāṁ viruddhā eva pratīyante | yataḥ naijaḥ sarva-guṇotkarṣaḥ sarvebhyo mahad ucyate || iti śabda-nirṇaye |

anādy-antaṁ paraṁ brahma na devā ṛṣayo viduḥ |

ekas tad veda bhagavān prabhur nārāyaṇaḥ svarāṭ || iti mokṣa-dharmeṣu ||39 ||

**śrīdharaḥ :** tam avehīti jñānam upadiṣṭam | tasya tu duṣkaratvena bhaktim upadiśati dvābhyām | yasya pāda-paṅkajayoḥ palāśāny aṅgulayas teṣāṁ vilāsaḥ kāntis tasya bhaktyā smṛtyā karmāśayam ahaṅkāra-rūpaṁ hṛdaya-granthim | karmabhir eva grathitam | riktā nirviṣayā matir yeṣām | ruddhaṁ pratyāhṛtaḥ sroto-gaṇa indriya-vargo yaiḥ | araṇaṁ śaraṇam ||39||

nanu brahmavid āpnoti paraṁ [tai.u. 2.1.1] iti śruteḥ | kathaṁ yatayo nodgrathayantīty ucyate tatrāha—kṛcchra iti | aplaveśāṁ na plavas taraṇa-hetur īṭ īśo yeṣāṁ, teṣām iha taraṇe mahān kṛcchraḥ kleśaḥ | te hy asukhena indriya-ṣaḍ-varga-grāhaṁ bhavārṇavaṁ titīrṣanti | tat tasmāt | uḍupaṁ plavam | dustarārṇaṁ dustarārṇavam | ārṇa-śabde va-kārābhāva ārṣaḥ | yad vā, dustarodaka-rūpaṁ vyasanam ity arthaḥ ||40||

**sanātana-gosvāmī :** evaṁ tādṛśa-jñānena parama-bhaktyāhaṅkāronmūlanaṁ likhitvā idānīṁ kathañcid api bhajanena tac ca syād iti darśayati—yat pādeti | yasya pāda-paṅkajayoḥ palāśāni

aṅgulayaḥ, teṣāṁ vilāsaḥ kāntiḥ, tasya bhaktyā smṛtyā | yad vā, nṛtya-gītādi-vilāsa-rūpasyāpi bhaktyā, karmāṇy āśerate yasminn iti karmāśayo’haṅkāraḥ, tad-rūpaṁ hṛdaya-granthiṁ karmabhir eva grathitam, dṛḍhaṁ baddham | santo vaiṣṇavā udgrathayanti mocayanti | riktā nirviśeṣā sarva-mūṛdhanyā matir yeṣām, niruddhaḥ pratyāhṛtaḥ sroto-gaṇa indriya-vargo yaiḥ | araṇaṁ śaraṇam |

sroto-gaṇa-śabdenedaṁ sūcyate, yathā gaṅgādi-pravāhasya kathañcid api yatnān nirodhaḥ sambhavede evam indriyasyāpi | bhavatu vā kasyacid indriyasya, sarvasya tu na bhavaty eva | yadi vā kadācit kasyacid yateḥ sarva-nirodho bhavatu nāma, tathāpy ahaṅkāronmūlanaṁ samyag na syād eveti | ataḥ śleṣeṇa rikta-matayaḥ nirbuddhaya evety uktam | yathā santo bhaktyodgrathayanti, yatayaś ca tadvan neti sadbhyaḥ pṛthaktvena nirdeśād bhakti-vimukhānāṁ yatīnāṁ tad-itaratvam apy uktam | evaṁ teṣāṁ bhakty-anādareṇa nindeti dik ||39|| (habhagavat-sandarbha.vi. 11.563)

**krama-sandarbhaḥ :** tad evaṁ jñānopadeśānantaraṁ bhaktim upadiśan tvad-abhīṣṭā śrī-hari-bhaktis tu sarvatra parama-śreyo-rūpety āha—yat-pādeti dvābhyām | samāsa-prāpyayor api pathor ekasya durgamatva-kathanenānyasyābhidheyatvaṁ svata eva sidhyati | atra titīrṣanti mātraṁ, na tu tarantīty artho’pi jñeyaḥ | tadvan na tad-vimataya iti citsukhaḥ ||39-40||

**viśvanāthaḥ:** tad evaṁ sā śraddhayety ādinā bhakteḥ prādhānye jñāna-miśrayā bhaktyā sādhyāṁ mukti-sahitāṁ śānta-ratim uktvā tat tvaṁ narendreti [bhā.pu. 4.22.37-38] śloka-dvayena bhakti-miśra-jñāna-sādhyāṁ sāyujya-muktiṁ ca darśayitvā, tam avehi so’smīti padais tasya śuddha-dāsya-bhaktyaika-spṛhasya tatrārucim abhipretya bhakteḥ kaivalye śuddha-bhaktyā tad-abhīṣṭayā sādhyaṁ premāṇam ānuṣaṅgika-muktikaṁ vadaṁs tām eva bhaktiṁ sarvathotkarṣayati yat-pādeti dvābhyām | yasya pāda-paṅkajayoḥ palāśāṅgulayas teṣāṁ vilāsa-bhaktyā viśeṣeṇa lāsaḥ pratikṣaṇaṁ vardhamānā kāntir yasyāṁ tayā sādhana-rūpayā bhaktyā sādhya-rūpayā ca | yad vā, vilāsa-yuktayā bhaktyā vividhādbhuta-śilpayā abhyañjanodvartana-snapana-sacākcikya-prasādhanādi-saparyayā |

yad vā, aṅgulīnāṁ vilāsaḥ kāntis tasya bhaktyā smṛtyāpīty arthaḥ | karmāśayaṁ karma-vāsanāmayam ahaṅkāraṁ grathitam | yenaiva sva-karmaṇā tad-viparītena bhagavat-karmaṇā udgrathayanti | santo vaiṣṇavāḥ tadvat yatayaḥ sannyāsino na | kutaḥ ? riktā nirviṣayā avidyamānā matir yeṣāṁ te rikta-dhanā iva nirbuddhayo’santaś cety arthaḥ | santas tu bhagavad-viṣaya-matayaḥ subuddhaya eveti bhāvaḥ | niruddho nadyādeḥ srotasām ivendiryāṇāṁ gaṇo yaiḥ | na hi srotāṁsi niroddhuṁ śakyāni bhavantīti nirbuddhitva-cihnam etad eveti bhāvaḥ | santas tu bhagavat-saundaryāmṛtādiṣu prasārita-cakṣur-ādīndriya-gaṇāḥ sudhiyaḥ sukhinaś ceti bhāvaḥ | tam araṇaṁ śaraṇaṁ vasudeva-nandanaṁ bhaja | śleṣeṇa araṇaṁ niḥsaṁgrāmam eva | anyathā tava indriyaiḥ saha saṅgrāmo bhaviṣyati tatra ca tvam eva parābhūto bhaviṣyasīti bhāvaḥ ||39||

tair yatibhiḥ saṁsāra-taraṇaṁ na sukaram ity āha—kṛcchra iti | aplaveśāṁ na plavantaraṇa-hetuḥ īṭ samarthaḥ īśo harir vā yeṣāṁ mahā iha kṛcchraḥ kleśaḥ | yataḥ indriya-ṣaḍ-varga-nakraṁ bhavārṇavam asukhena tartum icchanti, na tu tarantīty arthaḥ | yadi kṁādi-taraṅgair na hanyamānaḥ ṣaḍ-indriya-nakraiś ca na carvyamāṇaḥ svayaṁ ca baliṣṭhaḥ śrānto’py analasaḥ syāt, tadā jñāna-vairāgyābhyām dorbhyāṁ cireṇaiva kathañcid eva teṣāṁ madhye ko’pi kaṣṭenaiva taratīti bhāvaḥ | tasmāt tvaṁ harer aṅghrim upḍupaṁ plavaṁ kṛtvā vyasanaṁ saṁsāra-dustarārṇavam uttara | atroḍupaṁ kṛtveti, samāśritā ye pada-pallava-plavaṁ [bhā.pu. 10.14.58] iti, tvat-pāda-potena mahat-kṛtena kurvanti govatsa-padaṁ bhavābdhim [bhā.pu. 10.2.30] ity-ādy-ukter hari-pada-plavāśrayaṇa-mātreṇaiva bhavārṇavasya go-vatsa-pada-pramāṇatve jāte tat-taraṇe khalu kaḥ prayāsa iti plavārohaṇaṁ nāśaṅkanīyam ||40||

—o)0(o—

**|| 4.22.41 ||**

**maitreya uvāca—**

sa evaṁ brahma-putreṇa kumāreṇātma-medhasā |

darśitātma-gatiḥ samyak praśasyovāca taṁ nṛpaḥ ||

**śrīdharaḥ :** ātma-medhasā brahma-vidā darśitā ātmano gatis tattvaṁ yasmai saḥ ||41||

**krama-sandarbhaḥ :** *na vyākhyātam.*

**viśvanāthaḥ :** ātma-medhasā brahma-vidā ||41||

—o)0(o—

**|| 4.22.42 ||**

**rājovāca—**

kṛto me’nugrahaḥ pūrvaṁ hariṇārtānukampinā |

tam āpādayituṁ brahman bhagavan yūyam āgatāḥ ||

**śrīdharaḥ :** brahmann iti sambodhanaṁ prādhānyād ekasya | yūyam ity uktiḥ sarvān prati ||42||

**krama-sandarbhaḥ :** *na vyākhyātam.*

**viśvanāthaḥ :** brahmann iti sanatkumārasyaikasya prādhānyād yūyam iti sarvān pratyuktiḥ ||42||

—o)0(o—

**|| 4.22.43 ||**

niṣpāditaś ca kārtsnyena bhagavadbhir ghṛṇālubhiḥ |

sādhūcchiṣṭaṁ hi me sarvam ātmanā saha kiṁ dade ||

**śrīdharaḥ :** ātmano dehena saha sarvaṁ rājyādikaṁ madīyaṁ sādhūcchiṣṭaṁ sādhubhiḥ svīyaṁ san-mahyaṁ prasāda-rūpeṇa dattam, atas tatra mama svatvābhāvād guru-dakṣiṇārthaṁ kiṁ dade | nahi pitrā dattaṁ modakādi tasmai dāna-rūpeṇa pratyarpyate ||43||

**krama-sandarbhaḥ :** *na vyākhyātam.*

**viśvanāthaḥ :** guru-dakṣiṇārthaṁ dātuṁ kim api na paśyāmīty āha—sādhūcchiṣṭam iti | sādhubhir yuṣmābhir eva bhṛgv-ādibhiḥ svīyaṁ rājyādikaṁ prasādīkṛtya mahyaṁ dattaṁ, kathaṁ punar dāsyāmi, pitrā dattasya tāmbūla-carvitasya tasmai pratidānānaucityāt ||43||

—o)0(o—

**|| 4.22.44 ||**

prāṇā dārāḥ sutā brahman gṛhāś ca sa-paricchadāḥ |

rājyaṁ balaṁ mahī kośa iti sarvaṁ niveditam ||

**śrīdharaḥ :** nivedanaṁ tu tadīyasyaiva samarpaṇaṁ yathā bhṛtyo rājñe sevādi-rūpeṇa tāmbūlādikam arpayati tathā mayāpi sarvaṁ niveditaṁ svīkurutety āha—prāṇā iti ||44||

**krama-sandarbhaḥ :** *na vyākhyātam.*

**viśvanāthaḥ :** nanu sādhūnāṁ rājyādiṣu kathaṁ sattvaṁ jātam ? tatrāha—prāṇā iti | aśvamedha-yāgānte prāṇādikaṁ sarvaṁ mayā pūrvam eva dattaṁ, punaś ca tair nijocchiṣṭaṁ mahyam eva samarpitam iti bhāvaḥ ||44||

—o)0(o—

**|| 4.22.45 ||**

saināpatyaṁ ca rājyaṁ ca daṇḍa-netṛtvam eva ca |

sarva lokādhipatyaṁ ca veda-śāstra-vid arhati ||

**śrīdharaḥ :** ātmanaḥ svatvābhāvaṁ prapañcayati—saināpatyaṁ ceti dvābhyām ||45||

**krama-sandarbhaḥ :** *na vyākhyātam.*

**viśvanāthaḥ :** nanu saināpatyādibhiḥ kiṁ phalaṁ brāhmaṇasya ? iti tatrāha—saineti | māstu phalam etais tasya, tad api tasyaiva dāna-pātratvāt sa eva kṛpayā grahītum arhati iti bhāvaḥ ||45||

—o)0(o—

**|| 4.22.46 ||**

svam eva brāhmaṇo bhuṅkte svaṁ vaste svaṁ dadāti ca |

tasyaivānugraheṇānnaṁ bhuñjate kṣatriyādayaḥ ||

**śrīdharaḥ :** vaste paridhatte | anna-mātraṁ kevalaṁ bhuñjate, na tu dāne svatantrāḥ ||46||

**krama-sandarbhaḥ :** *na vyākhyātam.*

**viśvanāthaḥ :** yasmād evaṁ tasmāt svam evety āha—vaste paridhatte ||46||

—o)0(o—

**|| 4.22.47 ||**

yair īdṛśī bhagavato gatir ātma-vāda

ekāntato nigamibhiḥ pratipāditā naḥ |

tuṣyantv adabhra-karuṇāḥ sva-kṛtena nityaṁ

ko nāma tat pratikaroti vinoda-pātram ||

**śrīdharaḥ :** saty api svatve sarvasvenāpi na guroḥ pratyupakartuṁ śakyam ity āha—yair iti | ātma-vāde’dhyātma-vicāre | ekāntato niścayena | nigamibhir veda-vidbhiḥ | te nityam analpa-karuṇāḥ sva-kṛtenaiva dīnoddharaṇa-karmaṇā tuṣyantu | ko nāma tat kṛtam upakāraṁ prati svayam upakaroti uda-pātram añjaliṁ vinā | mayāñjalir eva tebhyo baddha ity arthaḥ | yad vā, vinoda-pātram upahāsāspadam | pratyupakāre pravṛttau janānām upahāsāspadaṁ bhaved ity arthaḥ ||47||

**krama-sandarbhaḥ :** *na vyākhyātam.*

**viśvanāthaḥ :** saty api sattve sarvasvenāpi naiva guroḥ pratyupakartuṁ śakyam ity āha—yair iti | ātma-vāde’dhyātma-vicāre | nigamibhir veda-vidbhiḥ | sva-kṛtenaiva dīnoddharaṇa-karmaṇā svābhāvikikena tat pratyupakaroti ko nāma ? na ko’pi | uda-pātram añjaliṁ vineti mayāñjalir eva baddha iti bhāvaḥ | yad vā, vinoda-pātram upahāsāspadam, pratyupakāre pravṛtto jano janānām upahāsāspadaṁ bhaved ity arthaḥ ||47||

—o)0(o—

**|| 4.22.48 ||**

**maitreya uvāca—**

ta ātma-yoga-pataya ādi-rājena pūjitāḥ |

śīlaṁ tadīyaṁ śaṁsantaḥ khe’bhavan miṣatāṁ nṛṇām ||

**śrīdharaḥ :** khe’bhūvan ākāśa-mārgeṇodgatāḥ ||48||

**krama-sandarbhaḥ :** *na vyākhyātam.*

**viśvanāthaḥ :** khe’bhavan ākāśa-mārgeṇa satya-lokaṁ gatāḥ ||48||

—o)0(o—

**|| 4.22.49 ||**

vainyas tu dhuryo mahatāṁ saṁsthityādhyātma-śikṣayā |

āpta-kāmam ivātmānaṁ mena ātmany avasthitaḥ ||

**śrīdharaḥ :** dhuryo mukhyaḥ | adhyātma-śikṣayā saṁsthitir ekāgratā tayātmany avasthitaḥ san mene ||49||

**krama-sandarbhaḥ :** *na vyākhyātam.*

**viśvanāthaḥ :** adhyātma-śikṣayā yā samyak sthitir maryādā tayā āpta-kāmam iva, na tv āpta-kāmaṁ, tasya śuddha-bhaktatvāt kevalayā bhaktyaivāpta-nirvṛtitvāt , veda-vidāṁ śāstrāntareṣv ivādhyātmādiṣv api tasya pūrvaṁ jijñāsaivāsīt, sā pūrṇety etāvan-mātram iva-kāreṇa dyotitam | ātmani svabhāva evāvasthitaḥ, adhyātma-śikṣayāpi śuddha-bhakti-svabhāvas tasya nāpagata iti bhāvaḥ ||49||

—o)0(o—

**|| 4.22.50 ||**

karmāṇi ca yathā-kālaṁ yathā-deśaṁ yathā-balam |

yathocitaṁ yathā-vittam akarod brahma-sāt-kṛtam ||

**śrīdharaḥ :** brahma-sāt-kṛtaṁ brahmaṇy arpitaṁ yathā bhavati tathā ||50||

**krama-sandarbhaḥ :** *na vyākhyātam.*

**viśvanāthaḥ :** karmāṇi ceti | ca-kāreṇa śuddha-bhaktānāṁ karmānadhikṛtatve’pi, gṛhasthānāṁ loka-saṅgrahārthaṁ vā varṇāśrama-maryādā-lopābhāvārthaṁ vā bhakti-mārgākutsanārthaṁ vā rahasyāyāḥ śuddhāyā bhakter gopanārthaṁ vā svayaṁ vā pratimūrtyā vā pūrvācārato’nāsaktyā kiñcit karma-karaṇaṁ na dūṣaṇāvaham ity ādy api sāmpradāyikā āhuḥ |

kiṁ ca, teṣāṁ karmaṇi śraddhā-rāhityād aśraddhayā kṛtam akṛtam evālam iti śuddha-bhaktir na kṣatiḥ, yathā-kāla-yathā-deśa-yathā-bala-śabdaiḥ kāla-deśa-pātrānusāreṇaiva karaṇān na sāmastyena karma-karaṇam | tatrāpi yathocitam ity anena śuddha-bhaktānāṁ karmānaucityāl loka-pradarśanayaiva karma-karaṇād vastutaḥ karmākaraṇam evāyātam | brahma-sātkṛtaṁ brāhmaṇa-sād-vyāpāraṁ yathā syāt tathā karod iti tasya karma-vyāpārān brāhmaṇā eva cakrur iti tasya karma-vikṣepābhāva uktaḥ ||50||

—o)0(o—

**|| 4.22.51-52 ||**

phalaṁ brahmaṇi sannyasya nirviṣaṅgaḥ samāhitaḥ |

karmādhyakṣaṁ ca manvāna ātmānaṁ prakṛteḥ param ||

gṛheṣu vartamāno’pi sa sāmrājya-śriyānvitaḥ |

nāsajjatendriyārtheṣu niraham-matir arkavat ||

**śrīdharaḥ :** nirviṣaṅgaḥ karmasv anāsaktaḥ karmādhyakṣaṁ karma-sākṣiṇam udāsīnaṁ manvāno’karod iti pūrveṇaivānvayaḥ | nāsaj jatety uttareṇa vā ||51-52||

**krama-sandarbhaḥ :** *na vyākhyātam.*

**viśvanāthaḥ :** nirviṣaṅgo’nāsaktaḥ | ātmānam antaryāmiṇam ||51-52||

—o)0(o—

**|| 4.22.53 ||**

evam adhyātma-yogena karmāṇy anusamācaran |

putrān utpādayām āsa pañcārciṣy ātma-sammatān |

vijitāśvaṁ dhūmrakeśaṁ haryakṣaṁ draviṇaṁ vṛkam ||

**śrīdharaḥ :** arciṣi bhāryāyām ||53||

**krama-sandarbhaḥ :** *na vyākhyātam.*

**viśvanāthaḥ :** adhyātma-yogena vinaivāsaktyā karmāṇi kurvan | yad vā, adhyātmeti saptamy-arthe’vyayībhāvaḥ | ātmani svataḥ-siddho yo yoga āsakti-vinābhūta-viṣaya-bhoga-lakṣaṇaḥ siddhir viśeṣas tenaiva putrān utpādayāmāsa | na tu putrotpādana-hetukaḥ vegas tasya strī-viṣayakaḥ ko’pi kāma-vikāro’stīty arthaḥ ||53||

—o)0(o—

**|| 4.22.54 ||**

sarveṣāṁ loka-pālānāṁ dadhāraikaḥ pṛthur guṇān |

gopīthāya jagat-sṛṣṭeḥ kāle sve sve’cyutātmakaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** yathā pūrvaṁ vandibhiḥ saṁstutas tathaivāsau sarva-dābhūd iti darśayann āha—sarveṣām iti gopīthāya pālanāya ||54||

—o)0(o—

**|| 4.22.55 ||**

mano-vāg-vṛttibhiḥ saumyair guṇaiḥ saṁrañjayan prajāḥ |

rājety adhān nāmadheyaṁ soma-rāja ivāparaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** somaś cāsau rājā ceti | sa iva ||55||

—o)0(o—

**|| 4.22.56 ||**

sūryavad visṛjan gṛhṇan pratapaṁś ca bhuvo vasu |

durdharṣas tejasevāgnir mahendra iva durjayaḥ ||

**śrīdharaḥ :** somaś cāsau rājā ca sa iva | bhūvo vasu dhanaṁ gṛhṇan visṛjaṁś cāsau sūryavat | rājñaḥ pratapanam ājñā-karaṇam ||56||

**krama-sandarbhaḥ :** *na vyākhyātam.*

**viśvanāthaḥ :** vasu dhanaṁ rasaṁ ca ||56||

—o)0(o—

**|| 4.22.57 ||**

titikṣayā dharitrīva dyaur ivābhīṣṭa-do nṛṇām |

varṣati sma yathā-kāmaṁ parjanya iva tarpayan ||

**śrīdharaḥ :** agnir iva durdharṣaḥ | dyauḥ svarga iva ||57||

**krama-sandarbhaḥ :** *na vyākhyātam.*

**viśvanāthaḥ :** dyauḥ svarga iva ||57||

—o)0(o—

**|| 4.22.58 ||**

samudra iva durbodhaḥ sattvenācala-rāḍ iva |

dharma-rāḍ iva śikṣāyām āścarye himavān iva ||

**śrīdharaḥ :** samudro yathā gāmbhīryeṇaitāvān iti na buddhyate tathāsāv abhiprāyato durbodhaḥ | acalarāṭ merur iva ||58||

**krama-sandarbhaḥ :** *na vyākhyātam.*

**viśvanāthaḥ :** sattvena sthairyeṇa acala-rāṭ sumeruḥ ||58||

—o)0(o—

**|| 4.22.59 ||**

kuvera iva kośāḍhyo guptārtho varuṇo yathā |

mātariśveva sarvātmā balena mahasaujasā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sarvātmā sarvatra sañcāra-śaktiḥ ||59||

—o)0(o—

**|| 4.22.60 ||**

aviṣahyatayā devo bhagavān bhūta-rāḍ iva |

kandarpa iva saundarye manasvī mṛga-rāḍ iva ||

**śrīdharaḥ :** sarvātmā sarvatra sañcāra-śaktiḥ | balādibhir mātariśveva | bhūta-rāṭ śrī-rudraḥ ||60||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.22.61 ||**

vātsalye manuvan nṛṇāṁ prabhutve bhagavān ajaḥ |

bṛhaspatir brahma-vāde ātmavattve svayaṁ hariḥ ||

**śrīdharaḥ :** ajo brahmeva ||61||

**krama-sandarbhaḥ :** *na vyākhyātam.*

**viśvanāthaḥ :** ajo brahmā | ātmavattve jitendriyatve ||61||

—o)0(o—

**|| 4.22.62 ||**

bhaktyā go-guru-vipreṣu viṣvaksenānuvartiṣu |

hriyā praśraya-śīlābhyām ātma-tulyaḥ parodyame ||

**madhvaḥ :** guru-vipreṣu bhaktā ca pareṣāṁ hita-kṛtyayā |

praśrayeṇa ca kīrtyā ca pṛthu-rāmam anuvrataḥ || iti brahmāṇḍe ||62||

**śrīdharaḥ :** ātmavattve jitendriyatve | bhakty-ādibhiḥ parārthodyame cātmanaiva tulyo nirupamaḥ ||62||

**krama-sandarbhaḥ :** *na vyākhyātam.*

**viśvanāthaḥ :** bhakty-ādibhiḥ parārthodyamena ca ātmanaiva tulyo virupamaḥ ||62||

—o)0(o—

**|| 4.22.63 ||**

kīrtyordhva-gītayā pumbhis trailokye tatra tatra ha |

praviṣṭaḥ karṇa-randhreṣu strīṇāṁ rāmaḥ satām iva ||

**madhvaḥ :** na gurur na ca dharmo’sti rāma-devasya kutracit |

tathāpi dharma-rakṣārtho guru-bhaktim adarśayat || iti vārāhe ||63||

**śrīdharaḥ :** pumbhiḥ sat-puruṣaiḥ | rāmaḥ sītā-patir yathā satāṁ karṇa-randhreṣu praviṣṭaḥ ||63||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

ekaviṁśo’tra caturthe saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-carite kumāropadeśo nāma dvāviṁśo’dhyāyaḥ |

|| 4.22 ||

### 

(4.23)

### trayoviṁśo’dhyāyaḥ

## pṛthu-caritaṁ

**|| 4.23.1 ||**

**maitreya uvāca—**

dṛṣṭvātmānaṁ pravayasam ekadā vainya ātmavān |

**ātmanā vardhitāśeṣa- svānusargaḥ prajāpatiḥ ||**

**śrīdharaḥ :**

trayoviṁśe sa-bhāryasya vane nitya-samādhitaḥ |

vimānam adhiruhyātha vaikuṇṭha-gatir īryate ||

pravayasaṁ vṛddhaṁ dṛṣṭvā tapo-vanam agād iti tṛtīyenānvayaḥ | sva-kṛto’nusargo’nnādi-sargaḥ pura-grāmādi-sargaś ca | vardhito’śeṣaḥ svānusargo yena ||1||

**krama-sandarbhaḥ :** dṛṣṭveti trikam ||1||

**viśvanāthaḥ :**

trayoviṁśe vanaṁ gatvā tapaḥ kṛtvā hariṁ yajan |

tyaktvā nṛ-lokaṁ sa-strīko vaikuṇṭham agamat pṛthuḥ ||

ātmānaṁ dehaṁ pravayasaṁ vṛddhaṁ dṛṣṭvā adyāpi bhagavān māṁ sākṣāt sev@aṁ sva-pārśvaṁ na nayatīty ato’numīyate—mama tāvat-pramāṇakaṁ bhajanaṁ nābhūn niṣkaṣāyatā ca na vartata ity ato vānaprasthāśrama-miṣeṇa vanaṁ gatvā kīrtana-smaraṇābhyām aṣṭāv eva yāmānayann asmat-pūrva-puruṣo dhruva iva śīghraṁ bhagavat-prāpty-artham eva tapaḥ kurvan loke vānaprastha-dharmaṁ khyāpayāmīti manasi niścitya tapovanam agād iti tṛtīyeṇānvayaḥ | ātmanā svenaiva vardhito’śeṣaḥ svīyo’nusargaḥ annādi-pura-grāmādi-sargo yena saḥ ||1||

—o)0(o—

**|| 4.23.2 ||**

jagatas tasthuṣaś cāpi vṛttido dharma-bhṛt satām |

niṣpāditeśvarādeśo yad-artham iha jajñivān ||

**śrīdharaḥ :** niṣpādita īśvarādeśaḥ prajā-pālanādir yena | jajñivān jātaḥ ||2||

**krama-sandarbhaḥ :** niṣpāditeti | tasya nityaṁ bhagavat-pārṣadatvaṁ līlā-mātrāṅgīkṛtena narākāropādhitvaṁ tad-ādeśa-sampādanārtham eva dharma-jñānādy-anukaraṇam | tad-ādeśaś ca sādhāraṇa-loka-śikṣārtham eveti vyaktam | tad evam api śuddha-bhaktatvam eva sthāpitam ||2||

**viśvanāthaḥ :** *na vyākhyātam.*

—o)0(o—

**|| 4.23.3 ||**

ātmajeṣv ātmajāṁ nyasya virahād rudatīm iva |

prajāsu vimanaḥsv ekaḥ sa-dāro’gāt tapo-vanam ||

**śrīdharaḥ :** ātma-jāṁ pṛthvīm | vimanaḥsu cintāturāsu | sa-dāraḥ sa-bhāryaḥ ||3||

**krama-sandarbhaḥ :** rodane liṅgaṁ prajāsu vimanaḥsv iti ||3||

**viśvanāthaḥ :** ātmajāṁ pṛthvīm ||3||

—o)0(o—

**|| 4.23.4 ||**

tatrāpy adābhya-niyamo vaikhānasa-susammate |

ārabdha ugra-tapasi yathā sva-vijaye purā ||

**śrīdharaḥ :** adābhyā vighnair vāśayitum aśakyā niyamā yasya | vānaprasthānāṁ susaṁmate ugre tapasyārabdhaḥ pravṛttaḥ | kartari ktaḥ | yathā svasya dharā-maṇḍalasya vijaye pūrvaṁ mahatā yatnena pravṛttas tatheti ||4||

**krama-sandarbhaḥ :** adābhyeti dabha-nodana iti kalpadrumāt | etad buddhyaiva adābhyeti gauḍāḥ adhyātmeti sambandhoktiḥ | ātma-niyamān iti citsukhaḥ ||4||

**viśvanāthaḥ :** tatrāpīti | yathā gārhasthye karma-karaṇaṁ karmi-jana-pradarśanayā tathaiva tṛtīyāśrame’pi vānaprastha-jana-pradarśayann asya tapaś-caraṇam ity āha—vaikhānasānāṁ susammate ugra-tapasi ārabdhaḥ pravṛttaḥ | tad-ābhā-niyamo’khaṇḍ-vrataḥ | dabh nodane iti dhātoḥ rūpam | svasya svīyasya dharā-maṇḍalasya jaye yathā pūrvaṁ yatnena pravṛttaḥ ||4||

—o)0(o—

**|| 4.23.5 ||**

kanda-mūla-phalāhāraḥ śuṣka-parṇāśanaḥ kvacit |

ab-bhakṣaḥ katicit pakṣān vāyu-bhakṣas tataḥ param ||

**śrīdharaḥ :** ugraṁ tapo darśayati—kanda-mūleti tribhiḥ | kvacit kadācit ||5||

**krama-sandarbhaḥ :** kandeti trikam ||5||

**viśvanāthaḥ :** *na vyākhyātam.*

—o)0(o—

**|| 4.23.6 ||**

grīṣme pañca-tapā vīro varṣāsv āsāraṣāṇ muniḥ |

ākaṇṭha-magnaḥ śiśire udake sthaṇḍile-śayaḥ ||

**śrīdharaḥ :** catur-dikṣu catvāro’gnaya upari sūrya iti pañcānāṁ tapaḥ santāpo yasya sa pañca-tapāḥ | āsāraṁ sahata ity āsāraṣāṭ | śiśira-rtau | sthaṇḍile-śayo bhūmi-śayanaḥ sarvadā ||6||

**krama-sandarbhaḥ :** vīrety atra dhīreti kvacit | jitety atra yatety atra yater iti kvacit | ārirādhayiṣuḥ kṛṣṇam iti | tat-tat-pracārārthaṁ tenāvatāritatvāt tad-ājñā-pratipālana-rūpam ārādhanaṁ kartum icchur ity arthaḥ ||6||

**viśvanāthaḥ :** catur-dikṣu catvāro’gnaya upari sūrya iti pañca-tapāḥ, āsāra-ṣāṭ dhārā-sampāta-sahaḥ | sthaṇḍile-śayo bhūmi-śāyī | nanu loka-pradarśan@ake’pi tasmiṁs tāvati tapasi tasya kīdṛśaṁ mana āsīt tatrāha—āvirādhayiṣur iti vaikuṇṭhe sākṣāt kṛṣṇārādhana-kāmo’haṁ tapaś carāmīti tasya saṅkalpa āsīd ity arthaḥ | dṛśyate ca rātmaka-bhaktimatāṁ siddhānāṁ śrī-viśākhādi-gopī-janānāṁ bṛhad-vāmana-dṛṣṭānāṁ śrutīnāṁ ca kṛṣṇa-prāpty-arthaṁ tapaś-caraṇam iti ||6||

—o)0(o—

**|| 4.23.7 ||**

titikṣur yata-vāg dānta ūrdhva-retā jitānilaḥ |

ārirādhayiṣuḥ kṛṣṇam acarat tapa uttamam ||

*na katamenāpi vyākhyātam.*

—o)0(o—

**|| 4.23.8 ||**

tena kramānusiddhena[[18]](#footnote-18) dhvasta-karma-malāśayaḥ |

prāṇāyāmaiḥ sanniruddha- ṣaḍ-vargaś chinna-bandhanaḥ ||

**śrīdharaḥ :** tena tapasā | kramānusiddhena śanaiḥ prāptena | dhvastāni karmāṇi yasyāto’mala āśayo yasya | chinnāni bandhanāni vāsanā yasya ||8||

**krama-sandarbhaḥ :** teneti yugmakam | siddhenety atrāviruddheneti kvacit | dhvasta-karmety-ādikam anukaraṇa-mātram ||8||

**viśvanāthaḥ :** tena tapasā | krameṇaivānusiddhena paripākaṁ prāptena amalāśayaḥ praphulla-manāḥ, dhvasta-karmā tu sa prāg eva prāṇāyāmair bhagavan-mantrāvṛttibhir eva bhakti-mārga-vihitaiḥ | ātmani svasminn adhikṛtaṁ vinayāditvāt, svārthe ṭhak | ādhyātmikaṁ param antimaṁ, yat-pāda-paṅkaja-palāśa-vilāsa-bhaktyā [bhā.pu. 4.22.39] ity-ādi-padya-dvayenoktaṁ śuddhaṁ bhakti-yogaṁ, vyākhyāntare ādhātmikasya jñāna-yogasya paratvānukteḥ śreṣṭhatvānukteś ca | tena ca puruṣa-bhajanāsambhavād uttara-śloke cānupapatteś cāsaṅgatir eva, tādṛśa-śabdenoktis tu bhakti-yogasya rahasyatva-vyañjikaiva jñeyā ||8-9||

—o)0(o—

**|| 4.23.9 ||**

sanat-kumāro bhagavān yad āhādhyātmikaṁ param |

yogaṁ tenaiva puruṣam abhajat puruṣarṣabhaḥ ||

**śrīdharaḥ :** karmavad jñānam api bhagavad-ārādhanāyaivānukṛtam ity āha—sanad iti ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.23.10 ||**

bhagavad-dharmiṇaḥ sādhoḥ śraddhayā yatataḥ sadā |

bhaktir bhagavati brahmaṇy ananya-viṣayābhavat ||

**śrīdharaḥ :** ata eva tat-phalaṁ tathaiva jātam ity āha—bhagavad iti | sad ity atra tadeti kvacit ||10||

**krama-sandarbhaḥ, viśvanāthaḥ :** *na vyākhyātam*

—o)0(o—

**|| 4.23.11 ||**

tasyānayā bhagavataḥ parikarma-śuddha-

sattvātmanas tad-anusaṁsmaraṇānupūrtyā |

jñānaṁ viraktimad abhūn niśitena yena

ciccheda saṁśaya-padaṁ nija-jīva-kośam ||

**madhvaḥ :** āvirbhāva-tirobhāvau jñānasya jñānino’pi tu |

apekṣyājñas tathā jñānam utpannam iti cocyate || iti tantra-sāre ||11||

**śrīdharaḥ :** parikarmaṇā paricaryayā śuddha-sattva ātmā mano yasya tasya jñānam abhūt | kīdṛśam ? yena nijam upādhiṁ jīva-kośaṁ hṛdaya-granthiṁ saṁśayānām asaṁbhāvanādīnāṁ padam āśrayaṁ ciccheda | kīdṛśena ? anayā bhaktyā niśitena tīkṣṇena | kathaṁ-bhūtayā ? tasya bhagavato’nusaṁsmaraṇenānupūrtiḥ saṁpūrtir yasyās tayā niśitena ||11||

**krama-sandarbhaḥ :** tatas tādṛśa-bhakty-aṅge jñāna-vairāgye vyajyopādhi-parityāgaś ca darśita ity āha—tasyānayeti | pūrtyety atra pūrveti citsukhaḥ ||11||

**viśvanāthaḥ :** tataś ca—

hari-bhakti-mahā-devyāḥ sarvā mukty-ādi-siddhayaḥ |

bhuktayaś cādbhutās tasyāś ceṭikāvad anudrutāḥ ||

iti nārada-pañcarātroktes tasyānanya-bhakti-mato’nākāṅkṣato’pi svata eva svayaṁ brahma-vidyā tathā aṇimādy-aṣṭādaśa-siddhayaś ca muktimatya evāgatya vayaṁ bhagavatā preṣitās tvad-artham eva asmān aṅgīkurv iti vadantyas tasyābhimukhe prādurabhavann ity āha—tasyeti dvābhyām | parikarmaṇā paricaryayā śuddha-sattva evātmā mano yasya tasya pṛthor anayā bhaktyā jñānaṁ brahma-vidyākhyaṁ virakti-yuktam abhūt, svata eva prādurbabhūva |

bhaktyā kīdṛśyā ? bhagavad-anukṣaṇa-smaraṇenānupūrtir yasyās tayā | yadyapi śuddha-bhaktāś cātakā iva bhakter eva .māyāsvādinaḥ, svayaṁ prāptām api brahma-vidyāṁ nāṅīkurvanti, tat-kārya-bhūto liṅga-deha-dhvaṁso bhaktyaiva vinānusandhānenāpi bhavet | yad uktaṁ—jarayaty āśu yā koṣaṁ nigīrṇam analo yathā [bhā.pu. 3.25.33] iti | tad api yathā kaścit jāṭharānalena jarayiṣyamāṇasyāpi nigīrṇānnasya śīghra-pāk@aṁ kim apy auṣadhaṁ pibati, tathaiva pṛthur bhagavad-dhāmni sākṣāt sevā-prāpty-artham atyutkaṇṭhaḥ kāla-vilambāsahiṣṇuḥ sopādhi-dhvaṁsan@aṁ brahma-jñānam aṅgīcakārety āha—niśietnātitīkṣṇena yena jñānena nija-jīva-koṣaṁ sopādhiṁ ciccheda | kīdṛśam ? saṁśaya-padaṁ bhaktyā dṛṣṭa-sākṣād-bhagavac-caraṇasya me jīva-koṣo nāsty asti veti tadīya-sandehāspadaṁ, vastutas tasya jīva-koṣo nāsty eva, kṛṣṇasya pūrva-deh-kathāśrayam iti, ubhāv api ca bhadraṁ ta uttamaḥśloka-vigrahau [bhā.pu. 4.19.33] ity-ādy-ukteḥ | pṛthu-dehasya bhagavad-vigrahatvāt | tad api pṛthos tasya yogena sva-deha-tyāga-cikīrṣā tu bhakti-mahimnā svasmin prākṛtatva-mananāt, deha-pāta-caraṇāravindaṁ tu bahirmukha-matotkhātābhāv@aṁ bhagavad-avatārāṇām iva anyeṣāṁ bhagavad-bhaktānām iva ca māyayaiva pratyāyitaṁ, bhagavatsu śrī-rāmasya bhakteṣu śrī-dhruvasya deha-pātābhāva eva teṣāṁ deha-pātābhāvopalakṣaṇ@o jñeya iti tu bhaktān prati siddhānto darśito jñeyaḥ ||11||

—o)0(o—

**|| 4.23.12 ||**

chinnānya-dhīr adhigatātma-gatir nirīhas

tat tatyaje’cchinad idaṁ vayunena yena |

tāvan na yoga-gatibhir yatir apramatto

yāvad gadāgraja-kathāsu ratiṁ na kuryāt ||

**madhvaḥ :** aparokṣatayā vṛttir jñāna-bheda-nirīkṣaṇam |

svarūpa-jñāna-saṁsthityā jñāna=tyāga udīryate |

svarūpa-jñānataḥ samyaṁ ratir viṣṇu-kathāsu ca || iti brahma-tarke ||12||

**śrīdharaḥ :** kiṁ ca, chinnā anya-dhīr dehātma-buddhir yasya | yato’dhigatātma-gatir ata eva nirīhaḥ prāptāsu siddhiṣu nispṛhaḥ | yena vayunena jñānenedaṁ saṁśaya-padaṁ ciccheda tat tatyaje tyaktavān | tat prayatnād apy upararāmety arthaḥ | tasya yoga-siddhiṣv api nispṛhatvaṁ yuktam evety āha | tāvan nāpramattaḥ kintu pramatto bhavati | tasya śrī-kṛṣṇa-kathā-ratatvān na tāsu lobho jāta ity arthaḥ ||12||

**krama-sandarbhaḥ :** tataś ca chinnā anyatra upādhi-rūpe dhīr dṛṣṭir yasya aghigatā prakaṭitā ātmanaḥ pārṣada-rūpasyāgatir jñānaṁ yena tathā-bhūtaḥ san, ata eva nirīhaḥ prāpty-antarecchā-śūnyaḥ san yena vayunenedaṁ saṁśaya-padam acchinam tat tatyaje | na cānuṣṭhito jñāna-yogaḥ sva-gati-dānena tasya bhati-gatiṁ vihantuṁ śaknoti, yataḥ yāvad iti | atra tu svābhāvikyeva ca tat-kathā-ratir ity api nāsau prabhaved iti bhāvaḥ | atra vaikuṇṭha-gatis tu, na siddhyantaravad iti ṭīkābhiprāyaś ca ||12||

**viśvanāthaḥ :** tataś ca chinnā anya-dhīr dehātma-buddhir yasya saḥ | adhigatātma-gatir anubhūta-paramātma-svarūpaḥ | nirīhaḥ prāptāsu siddhiṣu nispṛhaḥ | nanu kathaṁ nisprḥātvaṁ vidyāṅgīkārād ity ata āha—yena vayunena jñānenedaṁ liṅga-śarīram acchinac ciccheda, tat tatyaje tatyāja | tāvat prayojan@am eva tad-aṅgīkārād anantaraṁ ca taj-jñānaṁ tatyājaiveti vastuto nispṛhatvam evety arthaḥ |

ayam atrāśayaḥ—śuddhāyā bhakteḥ phalaṁ dvividhaṁ—anusaṁhitam ananusaṁhitaṁ ca | tatrānusaṁhitaṁ prema-bhaktir eva, ananusaṁhitaṁ jñāna-siddhyādi | tatra ca kasyacid bhavatasya svataḥ-prāpta eva tatra tatra yady āditsā syāt tadā śuddhāyā bhakteḥ saṅkocaḥ syāt | yad uktam ekādaśe—antarāyān vadanty etān [bhā.pu. 11.15.33] iti | tasya śrī-kṛṣṇa-kathā-ratatvān na tāsu lobho jāta iti śrī-svāmi-caraṇāḥ ||12||

—o)0(o—

**|| 4.23.13 ||**

evaṁ sa vīra-pravaraḥ saṁyojyātmānam ātmani |

brahma-bhūto dṛḍhaṁ kāle tatyāja svaṁ kalevaram ||

**madhvaḥ :** brahmaṇi bhūtaḥ ||13||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** kiṁ ca,tāsu siddhiṣu madhye svacchanda-mṛtyu-nāmnīṁ siddhiṁ svayam upasthitām ālakṣya śīghram eva bhagavat-pārśvaṁ jigamiṣos tasya pṛthor vidyāyā iva tasyā api yadaivāṅgīcikīrṣā ajaniṣṭa, tadaiva tayā mahā-karmaṭha-purodhaseva deha-tyāga-prakāraṁ śikṣayatyā pṛthuḥ svecchayaiva sukhena dehaṁ tyaktum ārebhe ity āha—evam iti ṣaḍbhiḥ | vīra-pravara iti deham evam adhunaiva tyaktvā śuddha-cinmayākāraḥ san sampraty eva vaikuṇṭhaṁ gatvā bhagavac-caraṇau paricarāṇīti jāta-mahotsāha ity arthaḥ | ātmānaṁ manaḥ ātmani pārṣada-rūpe dehe, ata eva brahma-bhūtaḥ śuddha-cid-rūpaḥ san ||13||

—o)0(o—

**|| 4.23.14-15 ||**

sampīḍya pāyuṁ pārṣṇibhyāṁ vāyum utsārayañ chanaiḥ |

nābhyāṁ koṣṭheṣv avasthāpya hṛd-uraḥ-kaṇṭha-śīrṣaṇi ||

utsarpayaṁs tu taṁ mūrdhni krameṇāveśya niḥspṛhaḥ |

vāyuṁ vāyau kṣitau kāyaṁ tejas tejasy ayūyujat ||

**madhvaḥ** : asyedaṁ kāraṇam iti jñānam eva vilāpanaṁ samādhi-kāle vijñeyaṁ dehāder darśanāt punaḥ iti ca ||14-15||

**śrīdharaḥ :** deha-tyāga-prakāram āha—saṁpīḍyeti pañcabhiḥ | pāyuṁ gudaṁ saṁpīḍyeti muktāsanaṁ sūcitam |

sampīḍya sīraṇīṁ sūkṣmāṁ gulphenaiva tu savyataḥ |

savyaṁ dakṣiṇa-gulphena muktāsanam idaṁ tu vā || [va.saṁ. 1.80] iti |

mūlādhārād vāyum utsārayann ūrdhvaṁ nayan nābhyām avasthāpya tataḥ koṣṭheṣv avasthāpya ayūyujad ity uttareṇānvayaḥ | hṛdādīnāṁ dvandvaikyam | śīrṣaṁ bhrū-madhyaṁ tasmin ||14||

taṁ vāyum | pāṭhāntare evam asūn prāṇān utsarpayan krameṇa mūrdhni brahma-randhre āveśya tato dehārambhaka-pañca-bhūtāni samaṣṭi-bhūteṣu vilāpitavāṁs tad āha—vāyuṁ vayāv ayūyujad ekī-kṛtavān | kāyaṁ deha-gataṁ kaṭhināṁśaṁ kṣitau ||15||

**krama-sandarbhaḥ :** evaṁ bhāvanāgataṁ tyāgamuktvā sākṣādapyāha, evam iti | dhīreti kvacit | ātmānaṁ mana ātmani pārṣadarūpe ata eva brahmabhūtaḥ śuddhacidrūpaḥ san kāle bhagavatastādṛśecchāvasare dṛḍhamapunarāvṛttiryathā syāttathā svaṁ svīkṛtaṁ kalevaramupādhi tatyāja saṁpīḍyeti trikam | utsarpann iti citsukhaḥ ||14-15||

**viśvanāthaḥ :** deha-tyāge vyāpārān svayaṁ sphuritān āha—sampīḍyeti muktāsanaṁ sūcitam |

sampīḍya sīraṇīṁ sūkṣmāṁ gulphenaiva tu savyataḥ |

savyaṁ dakṣiṇa-gulphena muktāsanam idaṁ tu vā || [va.saṁ. 1.80] iti |

mūlādhāra-cakrād vāyum utsārayan ūrdhvaṁ svādhiṣṭhāna-cakraṁ nayan nābhyāṁ maṇipura-cakre avasthāpya tataḥ koṣṭheṣv avasthāpya ayūyujat ity uttareṇānvayaḥ | koṣṭhāny evāha—hṛt anāhata-cakraṁ, ūraḥ kaṇṭhādho viśuddhi-cakram | kaṇṭhas tasyaiva cakrasyāgra-deśaḥ | śīrṣaṁ bhrū-madhyājñā-cakraṁ tasmin | taṁ vāyum utsarpayan | asūn iti pāṭhe prāṇān | mūrdhni brahma-randhram āveśya | vāyuṁ dehārambhakaṁ taṁ samaṣṭi-vāyau ayūyujat ekīkṛtavān | evam anyāny api dehārambhaka-bhūta-catuṣṭayāni samaṣṭi-bhūteṣu vilāptavān ity āha—kāyaṁ kāya-sthitā kṣitiḥ kṣitau evaṁ kāya-sthitaṁ tejaḥ ||14-15||

—o)0(o—

**|| 4.23.16-17 ||**

khāny ākāśe dravaṁ toye yathā-sthānaṁ vibhāgaśaḥ |

kṣitim ambhasi tat tejasy ado vāyau nabhasy amum ||

indriyeṣu manas tāni tan-mātreṣu yathodbhavam |

bhūtādināmūny utkṛṣya mahaty ātmani sandadhe ||

**śrīdharaḥ :** khānīndriya-cchidrāṇi | dravāṁśaṁ toye | tad evaṁ dehaṁ pravilāpyādvitīyātma-pratipatty-arthaṁ mahā-bhūtānām api layam āha | kṣitim ambhasy ekī-kṛtavān | tad ambhas-tejasi | adas tejo vāyau | amuṁ vāyuṁ nabhasi ||16||

tad evaṁ tāmasāhaṅkāra-kāryasyākāśa-paryantasya layam uktvā sāttvika-rājasāhaṅkāra-kāryāṇāṁ layam āha—indriyeṣv iti | indriyeṣu mana iti devānām apy utlakṣaṇam | sa-vikalpaka-jñāne manasa indriyair ākarṣaṇāt teṣu layābhidhānaṁ natu kāryatvāt | yad uktaṁ gītāsu, indriyāṇāṁ hi caratāṁ yan mano’nuvidhīyate [bhā.pu. 2.64] iti | atra ca, indriyair viṣayākṛṣṭair ākṣiptaṁ dhyāyatāṁ manaḥ [bhā.pu. 4.22.30] iti | “indriyeṣu nabha” iti pāṭhe’py ayam arthaḥ | bhaṭṭādīnāṁ mate nabhaś cākṣuṣaṁ keṣāñcin mānasam | ānumānikatva-mate’pīndriya-vyāpāro’sty eva | nabho-guṇaś ca śabdaḥ śrotra-grāhyo’ta indriya-grāhyatvād indriyeṣu nabho vilāpitam iti | tānīndriyāṇi yathodbhavam | udbhavo’tra vṛtti-lābhaḥ, sa ca viṣayādhīna iti śrotrādīnāṁ viṣayeṣu śabdādiṣu layaḥ | yad vā, tan-mātra-kāryāṇy evendriyāṇi mano’py apañcī-kṛta-tan-mātra-kāryam | āhaṅkārikatvābhidhānaṁ tad adhīnatva-vivakṣayety avirodhaḥ | bhūtādināhaṅkāreṇa prāg-avaśiṣṭa-nabhaḥ sahitānīndriyāṇy utkṛṣya parato nītvā bhūtādau kṣiptvā tena saha mahat-tattve sandadha ity arthaḥ ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.23.18 ||**

taṁ sarva-guṇa-vinyāsaṁ jīve māyāmaye nyadhāt |

taṁ cānuśayam ātma-stham asāv anuśayī pumān |

jñāna-vairāgya-vīryeṇa svarūpa-stho’jahāt prabhuḥ ||

**śrīdharaḥ :** sarveṣāṁ guṇānāṁ kāryāṇāṁ vinyāsaḥ sthitir yasmiṁs taṁ mahāntaṁ māyā-maye māyopādhi-pradhāne jīve | taṁ cānuśayam upādhiṁ yaḥ pūrvam anuśayī pumān jīvo’sau pṛthur brahmaṇi sthitaḥ sann ajahād ity arthaḥ ||18||

**krama-sandarbhaḥ :** tam ity ardhakam | jñāna-vairāgyayor vīryaṁ yasmāt tena bhakti-yogenety arthaḥ | sva-svarūpe pārṣada-lakṣaṇe sthitaḥ san prabhus tv atra mahā-samarthaḥ | jahād ity atrāpy adhād iti kvacit | apy adhāt tirohitavān ajahād ity arthaḥ | iti svāmi-tātparyādeṣa eva pāṭha iti taj-jñāḥ | ajahād ity eva pāṭhaḥ, kintu yaḥ pūrvam ity adhyāhāra-sampādanāyaiva hety uktam ity anye ||18||

**viśvanāthaḥ :** sarveṣāṁ guṇānāṁ vinyāsaḥ sthitir yatra taṁ māyā-maye jīve jīvopādhau māyāyām ity arthaḥ | sa jīvo yat punar-bhavaḥ [bhā.pu. 1.3.32] ity-ādiṣu jīvopādhāv api jīva-śabda-prayoga-darśanāt | taṁ cānuśayam upādhiṁ yaḥ pūrvam anuśayī pumān jīvaḥ | asau pṛthur jñāna-vairāgya-rūpāyā vidyā-śakter vīryeṇa prabrahmā svasya rūpe bhagavad-bhakti-labdhe pārṣada-dehe sthitaḥ sann ajahāt | prabhuḥ tyāge parama-samarthaḥ | pūrve ciccheda saṁśaya-padaṁ nija-jīva-kośam [bhā.pu. 4.23.11] iti yat koṣa-cchedanam uktaṁ, tad etat-prakārakam eva punaḥ sthūla-deha-tyāga-samaye piṣṭa-peṣa-nyāyena tathā cakre iti | tataś ca bhagavat-preṣitaṁ vimānam āruhya vaikuṇṭhaṁ jagāmety agrima-vākye vyaktaṁ bhāvi ||18||

—o)0(o—

**|| 4.23.19 ||**

arcir nāma mahā-rājñī tat-patny anugatā vanam ||

sukumāry atad-arhā ca yat padbhyāṁ sparśanaṁ bhuvaḥ ||

**śrīdharaḥ :** vana-praveśam ārabhya rājñī-kathām āha—arcir nāmeti caturbhiḥ | anugatānujagāma | atad-arhā tad api nārhati yā | kiṁ padbhyāṁ bhuvaḥ sparśanam ? iti yat ||19||

**krama-sandarbhaḥ :** *na vyākhyātam.*

**viśvanāthaḥ :** vana-praveśam ārabhya rājñāḥ kathām āha—arcir nāmeti caturbhiḥ ||19||

—o)0(o—

**|| 4.23.20 ||**

atīva bhartur vrata-dharma-niṣṭhayā

śuśrūṣayā cārṣa-deha-yātrayā |

nāvindatārtiṁ parikarśitāpi sā

preyaskara-sparśana-māna-nirvṛtiḥ ||

**śrīdharaḥ :** bhartur vrataṁ yad bhūmi-śayanādi tasmin dharme yā niṣṭhā tayā | ṛṣīṇām iyam ārṣī deha-yātra kanda-mūlādi-vṛttis tayā cārtiṁ duḥkhaṁ na prāpa | tatra hetuḥ—preyasaḥ kareṇa sparśanaṁ mānaś ca tābhyām nirvṛtir yasyāḥ ||20||

**krama-sandarbhaḥ :** preyasaḥ karma-bhūtasya yat sevāyāṁ kareṇa sparśanaṁ mānaḥ pūjanaṁ ca, tābhyāṁ nirvṛtir yasyāḥ | nirvṛteti citsukhaḥ ||20||

**viśvanāthaḥ :** vrataṁ bhūmi-śayanādi-dharmaḥ | caraṇāravindkṛtādiḥ | ārṣa-deha-yātrā kanda-mūlādi-vṛttiḥ, tayā | preyasaḥ karma-bhūtasya yat sevāyāṁ kareṇa sparśanaṁ mānaḥ pūjanaṁ ca tābhyām eva nirvṛtir yasyāḥ sā ||20||

—o)0(o—

**|| 4.23.21 ||**

dehaṁ vipannākhila-cetanādikaṁ

patyuḥ pṛthivyā dayitasya cātmanaḥ |

ālakṣya kiñcic ca vilapya sā satī

citām athāropayad adri-sānuni ||

**śrīdharaḥ :** pṛthivyāḥ patyuḥ | duhitṛtvaṁ tu tasyā devatā-rūpeṇa | vipannaṁ naṣṭam akhilaṁ cetanādikaṁ yasmiṁs tathā-bhūtaṁ deham aḷakṣya taṁ dehaṁ citām āropayat ||21||

**krama-sandarbhaḥ :** kiñcid vilapyeti | snehena vilapya vicāreṇa tu tat parityajyety arthaḥ ||21||

**viśvanāthaḥ :** ātmanaḥ svasya patyuḥ pṛthoḥ | dayā sañjātā asyeti dayitas tasya | pṛthivyāṁ duhitṛt-bhāvāt tasyāṁ tasya dayaivety arthaḥ | kiñcic ca vilapyeti tat-kālocita-kriyāvyagratvāt ||21||

—o)0(o—

**|| 4.23.22 ||**

vidhāya kṛtyaṁ hradinī-jalāplutā

dattvodakaṁ bhartur udāra-karmaṇaḥ |

natvā divi-sthāṁs tridaśāṁs triḥ parītya

viveśa vahniṁ dhyāyatī bhartṛ-pādau ||

**śrīdharaḥ :** kṛtyaṁ tat-kālocitaṁ vidhāya hradinyā jale āplutā snātā satī bhartur udakaṁ dattvā divy-antarikṣe sthitān devān natvā vahniṁ triḥ pradakṣiṇī-kṛtya ||22||

**krama-sandarbhaḥ :** *na vyākhyātam.*

**viśvanāthaḥ :** divisthitān svargād āgatya pṛthuṁ didṛkṣūṁs tasyā dṛg-gocara evāntarīkṣe sthitān | vahniṁ triḥ pradakṣiṇī-kṛtya ||22||

—o)0(o—

**|| 4.23.23 ||**

vilokyānugatāṁ sādhvīṁ pṛthuṁ vīra-varaṁ patim |

tuṣṭuvur varadā devair deva-patnyaḥ sahasraśaḥ ||

**śrīdharaḥ :** devaiḥ sahitāḥ ||23||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.23.24 ||**

kurvatyaḥ kusumāsāraṁ tasmin mandara-sānuni |

nadatsv amara-tūryeṣu gṛṇanti sma parasparam ||

**śrīdharaḥ :** gṛṇanti sma abhāṣanta ||24||

**krama-sandarbhaḥ :** *na vyākhyātam.*

**viśvanāthaḥ :** gṛṇanti sma ūcuḥ ||24||

—o)0(o—

**|| 4.23.25-26 ||**

**devya ūcuḥ—**

aho iyaṁ vadhūr dhanyā yā caivaṁ bhū-bhujāṁ patim |

sarvātmanā patiṁ bheje yajñeśaṁ śrīr vadhūr iva ||

saiṣā nūnaṁ vrajaty ūrdhvam anu vainyaṁ patiṁ satī |

paśyatāsmān atītyārcir durvibhāvyena karmaṇā ||

**madhvaḥ :** anapekṣo guṇaiḥ pūrṇo dhanya ity ucyate budhaiḥ iti śabda-nirṇaye ||25||

**śrīdharaḥ :** asatīnāṁ durvibhāvyena kartum aśakyena karmaṇā ||25-26||

**krama-sandarbhaḥ :** eṣā ity aṅgulyā darśayanti | ūrdhvaṁ śrī-vaikuṇṭha-lokam anuvainyam ity agra-paścād-bhāvena darśanāt ||26||

**prīti-sandarbha 55:** atha śrī-pṛthor gatir api śrī-parīkṣidvad eva vyākhyeyā | tasyāpi brahma-dhāraṇāntaraṁ brahma-kaivalya-vilakṣaṇāṁ śrī-kṛṣṇa-loka-prāptim eva tad-bhāryāyā arciṣo gati-darśanayā sūcayanti—aho iti dvyābhyām | eṣety aṅgulyā darśayanti | ūrdhvaṁ śrī-vaikuṇṭha-lokam | anu vaiṇyam ity agra-paścād-bhāvena darśanāt ||25-26||

**viśvanāthaḥ :** eṣety aṅgulyā darśayati—ūrdhvam ity adhaḥ kiṁ citāgniṁ paśyatheti bhāvaḥ | nūnam iti vitarke | yeyaṁ vimānasthā kācit vidyotinī dṛśyate, saiṣā arcir eva bhaved ity arthaḥ | anuvaiṇyam ity agre vimānasthaḥ vaiṇyaṁ tat paścād arciṣam api vimāne paśyatety arthaḥ | asmān atītyeti vayaṁ devatā bhūtvāpy asyāḥ pāda-tala-vartinyo’bhūmeti bhāvaḥ ||26||

—o)0(o—

**|| 4.23.27 ||**

teṣāṁ durāpaṁ kiṁ tv anyan martyānāṁ bhagavat-padam |

bhuvi lolāyuṣo ye vai naiṣkarmyaṁ sādhayanty uta ||

**śrīdharaḥ :** bhagavān padyate gamyate’neneti tathā tan naiṣkarmyaṁ jñānaṁ ye cañcalāyuṣo’pi sādhayanti yeṣām anyad devādi-padaṁ kim u durlabham | na kiñcid ity arthaḥ ||27||

**krama-sandarbhaḥ :** ṭīkāyāṁ bhagavat-prāpakaṁ jñānam iti bhakti-yogāṅgatvam uktam | yad vā, bhagavat-padaṁ śrī-vaikuṇṭhe naiṣkarmyaṁ karmaṇā na sādhyam ity arthaḥ | vidyul-lolāyuṣa iti citsukha-saṁmataḥ ||27||

**viśvanāthaḥ :** hanta hanta īdṛśya eva mānuṣyo vayam api bhūyāsma yadi bhāgyaṁ syāt, ity āhuḥ—teṣām iti | kim u anyat pārameṣṭhyādikaṁ, ye vai niścitam ete pṛthv-arciḥ-prabhṛtayaḥ | bhagavataḥ padaṁ dhāma vaikuṇṭhaṁ naiṣkarmya-rūpam ||27||

—o)0(o—

**|| 4.23.28 ||**

sa vañcito batātma-dhruk kṛcchreṇa mahatā bhuvi |

labdhvāpavargyaṁ mānuṣyaṁ viṣayeṣu viṣajjate ||

**śrīdharaḥ :** abhaktaṁ śocanti—sa vañcita iti | yata ātmane druhyati yo’pavarga-sādhanaṁ mānuṣyaṁ labdhvāpi viṣayeṣv āsaktiṁ yāti ||28||

**krama-sandarbhaḥ :** āpavargyaṁ sālokyādi-siddhidaṁ bhakti-yoga-siddhidaṁ vā ||28||

**viśvanāthaḥ :** abhaktaṁ śocanti—sa vañcita iti ||28||

—o)0(o—

**|| 4.23.29 ||**

**maitreya uvāca—**

stuvatīṣv amara-strīṣu pati-lokaṁ gatā vadhūḥ |

yaṁ vā ātma-vidāṁ dhuryo vainyaḥ prāpācyutāśrayaḥ ||

**śrīdharaḥ :** *na vyākhyātam.*

**krama-sandarbhaḥ :** patyuḥ śrī-pṛthoḥ sambandhinaṁ lokam | tat-prāpta-lokam ity arthaḥ | tasya prāpañcikatvaṁ niṣedhayati | yaṁ vā iti | ātma-vidāṁ dhuryaḥ | acyutāśraya iti jñāna-pracārakatvenātma-vidām āśrayaḥ | svatas tv acyuta-mātra-śaraṇa ity arthaḥ ||29||

**viśvanāthaḥ :** nanu kiṁ saha-maraṇa-puṇya-labhyaṁ pati-lokam ? nahi nahi, yaṁ lokaṁ vai niścitaṁ vaiṇyaḥ prāpa | ātma-vidāṁ dhurya iti na tasya prākṛtaḥ pati-lokaḥ prāpty-arha iti bhāvaḥ | acyutāśraya iti nāpi sāyujyaṁ labhyaṁ, na kāmaye nātha tad apy ahaṁ kvacid [bhā.pu. 4.20.24] ity-ādi-tadīya-prārthaā-virodhāt | ataḥ śrī-svāmi-caraṇai etad-adhyāyārtha uktaḥ—

trayoviṁśe sa-bhāryasya vane nitya-samādhitaḥ |

vimānam adhiruhyātha vaikuṇṭha-gatir īryate || iti |

bhakta-bhinneṣv eva pati-lokasya balīyastvaṁ jñeyam ||29||

—o)0(o—

**|| 4.23.30-31 ||**

ittham-bhūtānubhāvo’sau pṛthuḥ sa bhagavattamaḥ |

kīrtitaṁ tasya caritam uddāma-caritasya te ||

ya idaṁ sumahat puṇyaṁ śraddhayāvahitaḥ paṭhet |

śrāvayec chṛṇuyād vāpi sa pṛthoḥ padavīm iyāt ||

*na katamenāpi vyākhyātam.*

—o)0(o—

**|| 4.23.32 ||**

brāhmaṇo brahma-varcasvī rājanyo jagatī-patiḥ |

vaiśyaḥ paṭhan viṭ-patiḥ syāc chūdraḥ sattamatām iyāt ||

**śrīdharaḥ :** viśāṁ paśv-ādīnāṁ vaiśyādīnāṁ vā patiḥ syāt | śūdraḥ śṛṇvann iti śeṣaḥ | tasya pāṭhān adhikārāt ||32||

**krama-sandarbhaḥ :** brāhmaṇa iti sārdha-yugmakam ||32||

**viśvanāthaḥ :** viśāṁ paśv-ādīnāṁ vaiśyānāṁ vā patiḥ syāt ||32||

—o)0(o—

**|| 4.23.33-36 ||**

triḥ kṛtva idam ākarṇya naro nāry athavādṛtā |

aprajaḥ suprajatamo nirdhano dhanavattamaḥ ||

aspaṣṭa-kīrtiḥ suyaśā mūrkho bhavati paṇḍitaḥ |

idaṁ svasty-ayanaṁ puṁsām amaṅgalya-nivāraṇam ||

dhanyaṁ yaśasyam āyuṣyaṁ svargyaṁ kali-malāpaham |

dharmārtha-kāma-mokṣāṇāṁ samyak siddhim abhīpsubhiḥ |

śraddhayaitad anuśrāvyaṁ caturṇāṁ kāraṇaṁ param ||

vijayābhimukho rājā śrutvaitad abhiyāti yān |

baliṁ tasmai haranty agre rājānaḥ pṛthave yathā ||

*na katamenāpi vyākhyātam.*

—o)0(o—

**|| 4.23.37 ||**

muktānya-saṅgo bhagavaty amalāṁ bhaktim udvahan |

vainyasya caritaṁ puṇyaṁ śṛṇuyāc chrāvayet paṭhet ||

**śrīdharaḥ :** yadyapi bahūni phalāni bhavanti, tathāpi muktāny asaṅga eva śravaṇādi kuryāt ||37||

**krama-sandarbhaḥ :** *na vyākhyātam.*

**viśvanāthaḥ :** amalāṁ śuddhām bhaktim udvahan udvoḍhus tu muktānya-saṅgaḥ tyaktānya-phala eva śṛṇuyāt ||37||

—o)0(o—

**|| 4.23.38 ||**

vaicitravīryābhihitaṁ mahan-māhātmya-sūcakam |

asmin kṛtam atimartyaṁ pārthavīṁ gatim āpnuyāt ||

**śrīdharaḥ :** mahato bhagavato māhātmyasya sūcakam | pārthavīṁ pṛthu-saṁbandhinīm | pārthivīm iti vā pāṭhaḥ ||38||

**krama-sandarbhaḥ :** *na vyākhyātam.*

**viśvanāthaḥ :** he vicitravīryasya putra ! mahatāṁ māhātmyasya sūcakaṁ pṛthūpākhyānam idam abhihitam | pārthavīṁ pṛthu-sambandhinīm ||38||

—o)0(o—

**|| 4.23.39 ||**

anudinam idam ādareṇa śṛṇvan

pṛthu-caritaṁ prathayan vimukta-saṅgaḥ |

bhagavati bhava-sindhu-pota-pāde

sa ca nipuṇāṁ labhate ratiṁ manuṣyaḥ ||

**śrīdharaḥ :** prathayan kīrtayan | bhava-sindhau potaḥ pādo yasya ||39||

**krama-sandarbhaḥ :** manuṣya iti | manuṣya-mātrasyādhikāritā darśitā ||39||*.*

**viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

trayoviṁśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pṛthu-caritaṁ nāma

trayoviṁśo’dhyāyaḥ |

|| 4.23 ||

### (4.24)

### atha caturviṁśo’dhyāyaḥ

## rudra-gītaṁ

**|| 4.24.1 ||**

**maitreya uvāca—**

vijitāśvo’dhirājāsīt pṛthu-putraḥ pṛthu-śravāḥ |

yavīyobhyo’dadāt kāṣṭhā bhrātṛbhyo bhrātṛ-vatsalaḥ ||

**śrīdharaḥ :**

catur-viṁśe prapautrāt tu pṛthoḥ prācīnabarhiṣaḥ |

pracetasāṁ janistebhyo rudra-gītaṁ ca varṇyate ||

adhirāja āsīd ity arthaḥ. yavīyobhyaḥ kaniṣṭhebhyaḥ. kāṣṭhā diśaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

pṛthoḥ prapautrāt prācīnabarhiṣo ye pracetasaḥ |

caturviṁśe rudra-gītaṁ ta āpur iti kīrtyate ||o||

adhirājā adhirājaḥ | yavīyobhyaḥ svaka-niṣṭhebhyaḥ ||1 ||

—o)0(o—

**|| 4.24.2 ||**

haryakṣāyādiśat prācīṁ dhūmrakeśāya dakṣiṇām |

pratīcīṁ vṛka-saṁjñāya turyāṁ draviṇase vibhuḥ ||

**śrīdharaḥ :** turyāṁ caturthīm uttarāṁ diśam ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.24.3 ||**

antardhāna-gatiṁ śakrāl labdhvāntardhāna-saṁjñitaḥ |

apatya-trayam ādhatta śikhaṇḍinyāṁ susammatam ||

**śrīdharaḥ :** śakrāl labdhvā pṛthor aśvamedhe’śva-vijayāvasare ||3||

**krama-sandarbhaḥ :** *na vyākhyātam.*

**viśvanāthaḥ :** labdhvā pitur aśvamedhīyāśva-vijayāvasare ity arthaḥ | antardhāna-nāmā ||3 ||

—o)0(o—

**|| 4.24.4 ||**

pāvakaḥ pavamānaś ca śucir ity agnayaḥ purā |

vasiṣṭha-śāpād utpannāḥ punar yoga-gatiṁ gatāḥ ||

**śrīdharaḥ :** apatya-trayam evāha—pāvaka iti | purā yaḥ śāpaḥ, tasmān manuṣyeṣūtpannāḥ santo yoga-gatim agnitvaṁ prāptāḥ ||4||

**krama-sandarbhaḥ :** *na vyākhyātam.*

**viśvanāthaḥ :** yoga-gatim agnitvam ||4 ||

—o)0(o—

**|| 4.24.5 ||**

**antardhāno nabhasvatyāṁ havirdhānam avindata |**

**ya indram aśva-hartāraṁ vidvān api na jaghnivān ||**

**śrīdharaḥ :** nabhasvatyām anyasyāḥ bhāryāyām | antardhānasya viśeṣaṇaṁ ya iti | etena śakrād antardhāna-gati-lābhe kāraṇam uktam ||5||

**krama-sandarbhaḥ :** *na vyākhyātam.*

**viśvanāthaḥ :** nabhasvatyām anyasyāṁ bhāryāyāṁ, yo’ntardhānaḥ | vidvān api na jaghnivān iti śaktrād antardhāna-gati-lābhe kāraṇam ||5||

—o)0(o—

**|| 4.24.6 ||**

rājñāṁ vṛttiṁ karādāna-daṇḍa-śulkādi-dāruṇām |

manyamāno dīrgha-sattra-vyājena visasarja ha ||

**śrīdharaḥ :** sa cāntardhāno rājñāṁ vṛttiṁ karādānādibhir dāruṇāṁ para-pīḍātmikāṁ manyamāno visasarja ha ||6||

**krama-sandarbhaḥ :** rājñām iti | sākṣāt tyāge raja-maryādā-laṅghanaṁ syād iti bhāvaḥ ||6||

**viśvanāthaḥ :** yo’ntardhāno rājñāṁ vṛttiṁ visasarja | kutaḥ ? kara-dānādibhir dāruṇāṁ manyamānaḥ ||6||

—o)0(o—

**|| 4.24.7 ||**

tatrāpi haṁsaṁ puruṣaṁ paramātmānam ātma-dṛk |

yajaṁs tal-lokatām āpa kuśalena samādhinā ||

**śrīdharaḥ :** hanti svānāṁ kleśam iti haṁsas taṁ puruṣaṁ pūrṇam | kuśalaṁ puṇyaṁ tad rūpeṇa samādhinā ||7||

**krama-sandarbhaḥ :** *na vyākhyātam.*

**viśvanāthaḥ :** tatrāpi dīrgha-satre’pi karma kurvann api haṁsāvatāraṁ yajan tasya loka eva loko vāsa-sthānaṁ yasya, mṛgekṣaṇetivat samāsaḥ tasya bhāvas tattā tām ||7||

—o)0(o—

**|| 4.24.8 ||**

havirdhānād dhavirdhānī vidurāsūta ṣaṭ sutān |

barhiṣadaṁ gayaṁ śuklaṁ kṛṣṇaṁ satyaṁ jitavratam ||

*na katamenāpi vyākhyātam.*

—o)0(o—

**|| 4.24.9-10 ||**

barhiṣat sumahā-bhāgo hāvirdhāniḥ prajāpatiḥ |

kriyā-kāṇḍeṣu niṣṇāto yogeṣu ca kurūdvaha ||

yasyedaṁ deva-yajanam anuyajñaṁ vitanvataḥ |

prācīnāgraiḥ kuśair āsīd āstṛtaṁ vasudhā-talam ||

**śrīdharaḥ :** hāvirdhānir havir dhānasya putraḥ | yogeṣu ca prāṇāyāmādiṣu || kriyā-kāṇḍa-niṣṇātatvam āha—yasyeti | idaṁ vasudhā-talaṁ deva-yajanaṁ yajña-vāṭaṁ vitanvataḥ | yatraiko yajñaḥ kṛtas tat samīpa eva yajñāntaraṁ kurvataḥ sataḥ | ata eva prācīnabarhir ity ucyate ||9-10||

**krama-sandarbhaḥ :** *na vyākhyātam.*

**viśvanāthaḥ :** yasyedaṁ vasudhā-talaṁ kuśair āstṛtam ācchāditam āsīd iti | pṛthivyāṁ tādṛśaṁ sthalaṁ nāsīd yatra tena yajñaḥ kṛto nāsīd ity ata eva sa prācīnabarhir ity ucyata iti bhāvaḥ | tatrāpy anuyajñaṁ pratiyajñam evaṁ devānāṁ sarveṣām eva yajanaṁ vitanvataḥ vistārya mukhya-kalpenaiva kurvataḥ ||9-10||

—o)0(o—

**|| 4.24.11 ||**

sāmudrīṁ deva-devoktām upayeme śatadrutim |

yāṁ vīkṣya cāru-sarvāṅgīṁ kiśorīṁ suṣṭhv-alaṅkṛtām ||

parikramantīm udvāhe cakame’gniḥ śukīm iva ||

**madhvaḥ:** rāja-putrīṁ śukīm agnir avayāntīṁ pradakṣiṇam |

ādāyāntaradhād dāna-samaye manmathāturaḥ || iti brāhme ||11||

**śrīdharaḥ :** samudrasya kanyāṁ deva-devena brahmaṇopadiṣṭāṁ śatadrutiṁ nāma kiśorīṁ bālāṁ parikramantīṁ pradakṣiṇaṁ gacchantīm | śukīm iveti | evaṁ hy ākhyāyate | saptarṣīṇāṁ satre tad-bhāryā-darśanenāgniḥ kāma-santapto’bhūt | taṁ ca tad-bhāryā svāhā-nāma saptarṣi-bhāryā-rūpa-dhāriṇī satī ramayāmāsa | ramayitvā ca tad-retaḥ śukī-rūpeṇa śara-stambe nidhāyāgacchat | tāṁ yathā saptarṣi-bhāryā-bhrāntyā agniḥ kāmitavān, tadvad iti | stukīm iveti pāṭhe stoka-ghṛta-dhārām ivety arthaḥ ||11||

**krama-sandarbhaḥ :** sāmudrīm ity ardhakam ||11||

**viśvanāthaḥ :** samudrasya kanyāṁ devadevena brahmaṇopadiṣṭām | śukīm ivety evaṁ hy ākhyāyate | maharṣīṇāṁ satre tad-bhāryādarśanenāgniḥ kāmārto’bhūt | taṁ ca tad-bhāryā svāhā-nāma saptarṣi-bhāryā-rūpa-dhāriṇī satī ramayāmāsa | ramayitvā ca tad-retaḥ śukī-rūpeṇa śara-stambe nidhāyāgacchat | tāṁ yathā saptarṣi-bhāryā-śrāntyā agniḥ kāmitavān, tadvat | śukīm iveti pāṭhe stoka-ghṛta-dhārām ivety arthaḥ ||11||

—o)0(o—

**|| 4.24.12 ||**

vibudhāsura-gandharva-muni-siddha-naroragāḥ |

vijitāḥ sūryayā dikṣu kvaṇayantyaiva nūpuraiḥ ||

**śrīdharaḥ :** sūryayā navoḍhayaiva vibudhādayo vijitā abhibhūtāḥ | tac ca nūpuraiḥ pādau kvaṇayantyaiva | tad dhvani-mātreṇety arthaḥ ||12||

**krama-sandarbhaḥ :** *na vyākhyātam.*

**viśvanāthaḥ :** sūryayā navoḍhayaiva vijitāḥ | tac ca nūpuraiḥ pādau kvaṇayantyaiva dhvani-mātreṇaiva, na tu tāṁ ke’pi draṣṭuṁ śekur iti bhāvaḥ ||12||

—o)0(o—

**|| 4.24.13 ||**

prācīnabarhiṣaḥ putrāḥ śatadrutyāṁ daśābhavan |

tulya-nāma-vratāḥ sarve dharma-snātāḥ pracetasaḥ ||

**śrīdharaḥ :** tulyaṁ nāma vratam ācāraś ca yeṣām | dharma-snātā dharma-pāragāḥ ||13||

**krama-sandarbhaḥ :** dharma-snātā ity atra dhanuḥ-snātā iti citsukhaḥ, dhanur-veda-pāragāḥ ||13||

**viśvanāthaḥ :** *na vyākhyātam.*

—o)0(o—

**|| 4.24.14-15 ||**

pitrādiṣṭāḥ prajā-sarge tapase’rṇavam āviśan |

daśa-varṣa-sahasrāṇi tapasārcaṁs tapas-patim ||

yad uktaṁ pathi dṛṣṭena giriśena prasīdatā |

tad dhyāyanto japantaś ca pūjayantaś ca saṁyatāḥ ||

**śrīdharaḥ :** tapasā tapasāṁ patiṁ harim arcann arcayām āsuḥ ||14||

**krama-sandarbhaḥ :** *na vyākhyātam.*

**viśvanāthaḥ :** tapasāṁ patiṁ harim arcann arcayām āsuḥ | kīdṛśāḥ ? yad uktaṁ giriśena, tad eva dhyāyantaḥ ||14||

—o)0(o—

**|| 4.24.16 ||**

**vidura uvāca—**

pracetasāṁ giritreṇa yathāsīt pathi saṅgamaḥ |

yad utāha haraḥ prītas tan no brahman vadārthavat ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** yad raho rahasāṁ prītaḥ san vācā abhidhayaiva āha ||16||

—o)0(o—

**|| 4.24.17 ||**

saṅgamaḥ khalu viprarṣe śiveneha śarīriṇām |

durlabho munayo dadhyur asaṅgād yam abhīpsitam ||

**śrīdharaḥ :** munayo’pi saṅga-tyāgenāptum iṣṭaṁ yaṁ dadhyur eva kevalaṁ, na tu prapuḥ | tena śivena ||17||

**krama-sandarbhaḥ :** *na vyākhyātam.*

**viśvanāthaḥ :** asaṅgāt saṅgaṁ parityajya abhi sarvato-bhāvena īpsitaṁ prāptum iṣṭaṁ yaṁ munayo’pi dadhyur eva ||17||

—o)0(o—

**|| 4.24.18 ||**

ātmārāmo’pi yas tv asya loka-kalpasya rādhase |

śaktyā yukto vicarati ghorayā bhagavān bhavaḥ ||

**śrīdharaḥ :** nanu munīnāṁ kiṁ tad-dhyānena, ghoratvāt ? ity āśaṅkyāha—ātmārāmo’pi loka-racanāyāḥ pālanāya ||18||

**krama-sandarbhaḥ :** ghorayā duṣṭaṁ prati ||18||

**viśvanāthaḥ :** munīnāṁ dhyāna-gamyo’pi kṛpayā sakāmānām api kāmaṁ dātuṁ dṛśyo’pi bhavatīty āha—ātmeti | loka-kalpasya rādhase loka-manoratha-kalpanasya siddhaye ||18||

—o)0(o—

**|| 4.24.19 ||**

**maitreya uvāca—**

pracetasaḥ pitur vākyaṁ śirasādāya sādhavaḥ |

diśaṁ pratīcīṁ prayayus tapasy ādṛta-cetasaḥ ||

**śrīdharaḥ :** gurv-ājñā-kāriṇāṁ śiva-darśanaṁ svata eva bhavatīty āśayenāha—pracetasa iti ||19||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.24.20-22 ||**

sa-samudram upa vistīrṇam apaśyan sumahat saraḥ |

mahan mana iva svacchaṁ prasanna-salilāśayam ||

nīla-raktotpalāmbhoja-kahlārendīvarākaram |

haṁsa-sārasa-cakrāhva-kāraṇḍava-nikūjitam ||

matta-bhramara-sausvarya-hṛṣṭa-roma-latāṅghripam |

padma-kośa-rajo dikṣu vikṣipat pavanotsavam ||

**śrīdharaḥ :** samudram upa samudrāt kiñcin nyūnam | upo’dhike ca iti karma-pravacanīyaḥ | prasannāḥ salilāśayā matsyādayo yasmin ||20||

nīlotpalādīnām ākaraṁ janma-sthānam | utpalāmbhoja-kahlārāṇi rātri-dina-sandhyā-vikāsīni | indīvaraṁ nīlotpalam | tasya punar uktiḥ prācurya-jñāpanārtham | haṁsādibhir nikūjitam ||21||

mattānāṁ bhramarāṇāṁ sausvaryeṇa hṛṣṭa-romāṇi latāṅghripā yasmin, padma-kośa-rajo dikṣu vikṣipatā pavanenotsavo yasmin ||22||

**krama-sandarbhaḥ :** samudram iti trikam | samudram upa upasamudraṁ, tat-samīpam ity arthaḥ | svacchatvaṁ sthalasya, prasannatvaṁ salilasya ||20|| kiṁ kurvat ? saro-dikṣu padma-kośa-rajo vikṣipat | kīdṛśam ? tad-rajaḥ-pavanena utsavaḥ udreko tasya tat ||22||

**viśvanāthaḥ :** samudram upa samudrāt kiñcin nyūnam | upo’dhike ca hīne ca iti karma-pravacanīyaḥ | nīlaṁ ca tad raktaṁ ceti tathā-bhūtaṁ yad utpalaṁ, ata eva indīvaraṁ nīlotpalam iti na punar-uktiḥ | matta-bhramarāṇāṁ sausvaryeṇa hṛṣṭa-romāṇi iva mukula-yuktā latā aṅghripāś ca yatra tat | padma-kośa-rajo dikṣu vikṣipatā pavanena utsavo yatra tat ||22||

—o)0(o—

**|| 4.24.23 ||**

tatra gāndharvam ākarṇya divya-mārga-manoharam |

visismyū rāja-putrās te mṛdaṅga-paṇavādy anu ||

**śrīdharaḥ :** tatra mṛdaṅga-paṇavādi-vādyam anu paścād divyair mārga-bhedair manoharaṁ gāndharvaṁ gānam ākarṇya vismayaṁ prāptāḥ | pāṭhāntare mṛdaṅga-paṇavādi avat rakṣat | teṣāṁ dhvanim atiraskurvad ity arthaḥ ||23||

**krama-sandarbhaḥ :** tatra gāndharvam iti | paṇavādyavad iti pāṭhe matup jñeyaḥ ||23||

**viśvanāthaḥ :** gāndharvaṁ gānam mārgā gāna-sambandhinaḥ | kadā ? mṛdaṅga-paṇavādi-vādyaṁ paścāt | paṇavādy avad iti pāṭhe matupo jñeyaḥ | yad vā, mṛdaṅga-paṇavādi | kīdṛśam ? avat rakṣat | sa tu mūla-dhvanibhir api gānam atiraskurvad ity arthaḥ ||23||

—o)0(o—

**|| 4.24.24 ||**

tarhy eva sarasas tasmān niṣkrāmantaṁ sahānugam |

upagīyamānam amara-pravaraṁ vibudhānugaiḥ ||

**śrīdharaḥ :** te ca tri-locanaṁ vīkṣya jātāścaryāḥ praṇemur ity uttareṇānvayaḥ ||24||

**krama-sandarbhaḥ :** tarhīti | hema-nikāyārṇam iti citsukhaḥ | suvarṇa-rāśi-sadṛśa-varṇam ||24||

**viśvanāthaḥ :** *na vyākhyātam.*

—o)0(o—

**|| 4.24.25 ||**

tapta-hema-nikāyābhaṁ śiti-kaṇṭhaṁ tri-locanam |

prasāda-sumukhaṁ vīkṣya praṇemur jāta-kautukāḥ ||

**śrīdharaḥ :** tapta-hema-rāśi-sadṛśa-kāntim | śitir nīlaḥ kaṇṭho yasya tam ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.24.26 ||**

sa tān prapannārti-haro bhagavān dharma-vatsalaḥ |

dharma-jñān śīla-sampannān prītaḥ prītān uvāca ha ||

**śrīdharaḥ, viśvanāthaḥ :** *na vyākhyātam*.

**krama-sandarbhaḥ :** “prapannān giriśa” iti kvacit ||26||

—o)0(o—

**|| 4.24.27 ||**

**śrī-rudra uvāca—**

yūyaṁ vediṣadaḥ putrā viditaṁ vaś cikīrṣitam |

anugrahāya bhadraṁ va evaṁ me darśanaṁ kṛtam ||

**śrīdharaḥ :** vediṣado barhiṣadaḥ | cikīrṣitaṁ bhagavad-ārādhanaṁ viditam ||27||

**caitanya-mata-mañjuṣā :** yūyaṁ vediṣada ity-ādi rudra-vākyam | anugrahāya bhadraṁ va etan me darśanaṁ kṛtaṁ kāritam | yad vā, kṛtam ity atrānugraha-hetuḥ ||27||

**krama-sandarbhaḥ :** darśanam iti | hetu-ṇy-antād bhāve yuc darśanam ity arthaḥ ||27||

**viśvanāthaḥ :** cikīrṣitaṁ bhagavad-ārādhanam eva | ata eva vo yuṣmākam anugrahāya | evaṁ darśanaṁ kṛtaṁ dattam | yad vā, vo’nugrahāya yuṣmat-kartṛkānugraha-prāptaye mayaivaṁ darśanaṁ kṛtam | yad vā, vo’nugrahāya yuṣmān anugrahītuṁ yuṣmākaṁ darśanaṁ mayā kṛtam ity arthaḥ ||27||

—o)0(o—

**|| 4.24.28 ||**

yaḥ paraṁ raṁhasaḥ[[19]](#footnote-19) sākṣāt tri-guṇāj jīva-saṁjñitāt |

bhagavantaṁ vāsudevaṁ prapannaḥ sa priyo hi me ||

**śrīdharaḥ :** anugraha-kāraṇam āha—yaḥ sākṣād vāsudevaṁ prapannaḥ, sa hi me priyaḥ | kathaṁ-bhūtam ? raṁhasaḥ sūkṣmāt tri-guṇāt pradhānāj jīva-saṁjñitāt puruṣāc ca param | prakṛti-puruṣayor niyantāram ity arthaḥ ||28||

**caitanya-mata-mañjuṣā :** ya ity-ādi | yo janaḥ sākṣād vāsudevaṁ prapannaḥ, sa hi niścitaṁ priyaḥ | vāsudevaṁ viśinaṣṭi—rahasaḥ sūkṣmād brahmaṇo’pi paraṁ triguṇāt pradhānāj jīva-saṁjñitāt puruṣāc ca, kālasya te prakṛti-puruṣayoḥ parasya [bhā.pu. 11.6.14] iti vakṣyamāṇatvāc ca | yad vā, pratilomenānvayaḥ—ko’sau vāsudevaḥ ? puruṣo vā ? nahi nahi, tasmād api paraḥ | tarhi pradhānaṁ vā ? nahi nahi, tasmād api paraḥ | tarhi raho brahma vā ? nahi nahi, tasmād api paraḥ | ata eva bhagavantam acintya-mahaiśvaryam ||28||

**krama-sandarbhaḥ :** brahmaṇo hi pratiṣṭhāham [gītā 14.27] iti nyāyāt rahasa iti brahmaṇo’pi | yad vā, rahasaḥ catuḥślokī-proktasya rahasyākhyasya premṇaḥ paraṁ paramāśrayam | raṁhasa iti lekhaka-bhramaḥ | sūkṣmād iti svaṭīkāyām asvārasyāt | tamasa iti citsukhaḥ ||28||

**bhagavat-sandarbhaḥ (81) :** ato brahmaṇaḥ paratvena śrī-bhagavantaṁ kaṇṭhoktyaivāha—

ya iti | pitrānuvarṇita-rahāḥ [bhā.pu. 3.15.46] iti śravaṇena **raho** brahma, tasmād api **paraṁ**, tataḥ sutarāṁ **triguṇāt** pradhānāj **jīva-saṁjñitāt** jīvātmanaḥ paraṁ **bhagavantaṁ** yaḥ **sākṣāt** śravaṇādinaiva, na tu karmārpaṇādinā **prapanna** ity anvayaḥ |

tathā ca viṣṇu-dharme naraka-dvādaśī-vrate śrī-viṣṇu-stavaḥ—

ākāśādiṣu śabdādau śrotrādau mahad-ādiṣu |

prakṛtau puruṣe caiva brahmaṇy api ca sa prabhuḥ ||

yenaika eva sarvātmā vāsudevo vyavasthitaḥ |

tena satyena me pāpaṁ narakārti-pradaṁ kṣayam ||

prayātu sukṛtasyāstu mamānudivasaṁ jayaḥ || iti ||

atra prakaraṇānurūpeṇa sarvātma-śabdena cānyathā samādhānaṁ ca parāhatam | tathā ca tatrottaraṁ kṣatra-bandhūpākhyāne—

yan-mayaṁ paramaṁ brahma tad-avyaktaṁ ca yan-mayam |

yan-mayaṁ vyaktam apy etad bhaviṣyāmi hi tan-mayaḥ || iti ||

tatraiva māsarkṣa-pūjā-prasaṅge tataḥ paratvaṁ sphuṭam evoktaṁ—

yathācyutas tvaṁ parataḥ parasmāt

sa brahma-bhūtāt paramaḥ parātman |

tathācyuta tvaṁ vāñchitaṁ tan

mamāpadaṁ cāpaharāprameya || iti ||

śrī-viṣṇu-purāṇe ca—sa brahma-pāraḥ para-pāra-bhūta [vi.pu. 1.15.55] iti | akṣarāt tataḥ parataḥ para [mu.u. 2.1.2] iti śruteḥ ||28||

**viśvanāthaḥ :** anugrahe kāraṇam āha | yaḥ sākṣād bhagavantaṁ vāsudevaṁ prapannaḥ, sa hi me priyaḥ | kathaṁ-bhūtam ? raṁhasaḥ sūkṣmāt tri-guṇāt pradhānāj jīva-saṁjñitāt puruṣāc ca param | prakṛti-puruṣayor niyantāram ity arthaḥ iti svāmi-caraṇaiḥ |

yad vā, triguṇān māyā-śakteḥ jīva-saṁjñitāt jīva-śakteś rahaḥ sarva-durlakṣyaṁ yat nirguṇaṁ brahma, tasmād api paraṁ, brahmaṇo hi pratiṣṭhāham [gītā 14.27] iti gītābhyaḥ | yaḥ sākṣāt prapannaḥ, na tu karmārpaṇa-dvārā, nāpi devatāntara-bhakti-jñānādi-vyavadhānenety arthaḥ | sa hy eva priya iti, tena mad-bhakto’pi na me tathā priya iti bhāvaḥ ||28||

—o)0(o—

**|| 4.24.29 ||**

sva-dharma-niṣṭhaḥ śata-janmabhiḥ pumān

viriñcatām eti tataḥ paraṁ hi mām |

avyākṛtaṁ bhāgavato’tha vaiṣṇavaṁ

padaṁ yathāhaṁ vibudhāḥ kalātyaye ||

**madhvaḥ :** māṁ śriyam |

ṛbhavo nāma ye devā yogyā brahma-padasya tu |

ta eva śata-janmāni viśeṣopāsakā hareḥ ||

prāpya brahma-padaṁ paścāc chiryaṁ prāpyānumoditāḥ |

tayā tato hariṁ yānti vasanti hari-sannidhau ||

anādi-kāla-bhaktāś ca jñāninas tena saṁśayaḥ |

viśiṣṭa-jñāna-bhakty-ādau sarva-jīva-nikāyataḥ ||

sarvadāpi viśeṣeṇa śata-janma-prayatnataḥ |

svapada-prāptir uddiṣṭā tato muktir avāpyate ||

tathaiva catvāriṁśadbhiḥ padaṁ śaivaṁ ca janmabhiḥ |

viṁśadbhir aindraṁ daśabhir anyeṣām apy udīritam || iti ṣāḍguṇye ||29||

**śrīdharaḥ :** tat kiṁ tasya mahattamatvāt ? ity āha | sva-dharma-niṣṭhaḥ pumān bahubhir janmabhir viriñcatāṁ prāpnoti | tato’pi puṇyātiśayena mām eti | bhāgavatas tv atha dehānte’vyākṛtaṁ prapañcātītaṁ vaiṣṇavaṁ padam eti | yathāhaṁ rudro bhūtvādhikārikavad vartamānah, vibudhā devāś cādhikārikāḥ kalātyaye’dhikārānte liṅga-bhaṅge saty eṣyanti ||29||

**caitanya-mata-mañjuṣā :** antas tam eva bhaja, kiṁ sva-dharmānuṣṭhāneneti vyatirekeṇāha—sva-dharma-niṣṭha ity-ādi | śata-śabdo’saṅkhya-paraḥ, viriñcitādhigamāt bahu-kālena mām eti | mat-prāpteḥ paraṁ vaiṣṇavaṁ padam eti |

nanu bhavad-bhāva eva vaiṣṇavaṁ padaṁ, viṣṇos tava cābhedāt, tat katham idam ucyate ? tatrāha—yatheti | ato’smad-ādīnām anīhatvād yathāham anye ca brahmādayo devāḥ kalā harer aṁśavas tad-ante eṣyanti | ataḥ sva-dharma-niṣṭhāyāṁ yadi nirbādhatā syāt, tadā iyatā kālena vaiṣṇavaṁ padaṁ prāpyate, bādhe sati naiva | tat-parihāreṇa bhagavad-dharmataś cet kriyate, tadokta-prakāraṁ kramam abhilaṅghya tat-kālam eva vaiṣṇava-pada-prāptau sva-dharmācaraṇād bhagavad-dharmācaraṇam eva śreya iti bhāvaḥ ||29||

**krama-sandarbhaḥ :** sva-dharmety asya ṭīkāyāṁ “tat kim ?” iti “tatra hetuḥ kaḥ ?” ity arthaḥ | vibudhā ity atra vibudhair iti citsukhaḥ, vibudhaiḥ kāryaiḥ saha ||29||

**bhagavat-sandarbhaḥ (50):** tato’pi puṇyātiśayena **mām eti**, **bhāgavatas** tu **atha** dehānte **avyākṛtaṁ**, nāma-rūpe vyākaravāṇi [chā.u. 6.3.2] iti śruti-prasiddha-vyākaraṇāviṣayaṁ prapañcātītaṁ **vaiṣṇavaṁ padaṁ** vaikuṇṭham eti | **yathāhaṁ** rudro bhūtvādhikārikatayā vartamānaḥ, **vibudhā** devāś cādhikārikāḥ **kalātyaye** adhikārānte liṅga-bhaṅge saty eṣyantīti, yāvad adhikāram avasthitir ādhikārikāṇām [ve.sū. 3.3.33] iti nyāyena ||29||

**viśvanāthaḥ :** brahma-rudra-viṣṇūnām asmākaṁ sukṛteḥ prāpti-tāratamyaṁ man-mukhād eva yūyaṁ śṛṇuteti vadan viṣṇoḥ sarvataḥ śraiṣṭhyam āha—sva-dharma-niṣṭhaḥ pumān śata-janmabhir viriñcatāṁ viriñci-padam eti | tatrāpy aniṣṭhitatve śata-janmabhir api na prāpnotīty arthaḥ | tato viriñcito’pi paraṁ śreṣṭhaṁ māṁ, tato’pi puṇyātiśayair eveti | bhāgavatas tv atha dehānta eva avyākṛtaṁ prapañcātītaṁ vaiṣṇavaṁ padaṁ vaikuṇṭham eti | yathāham emi pratikṣaṇam eva vaikuṇṭhe vasann ekena prakāśena bhagavantaṁ bhajāmīty arthaḥ | vibudhāś cādhikārikā bhaktāḥ kalā liṅgaṁ tasya atyaye sva-svādhikārānte’pi liṅga-bhaṅge evaiṣyantīti bhakteḥ sādhana-sādhya-samayānāṁ sukha-labhyatvenāpi sarvotkarṣo darśitaḥ ||29||

—o)0(o—

**|| 4.24.30 ||**

atha bhāgavatā yūyaṁ priyāḥ stha bhagavān yathā |

na mad bhāgavatānāṁ ca preyān anyo’sti karhicit ||

**madhvaḥ :** atha ata evam anādi-bhakto’haṁ yataḥ ataḥ priyā yūyam ||30||

**śrīdharaḥ :** atha bhāgavatatvād yūyaṁ me priyāḥ stha | bhavadbhir api mayi prītiḥ kāryety āśayenāha | mad anyo bhāgavatānāṁ ca preyān nāsti ||30||

**caitanya-mata-mañjuṣā :** athety-ādi | athānantaraṁ yad bravīmi, tad avadhāya śrūyatām iti | he bhāgavatā yūyaṁ me priyāḥ, yathā bhagavān priyaḥ | bhāgavatānāṁ ca matto nānyaḥ priyo’sti karhicit kadācid api | ato bhavadbhir api mayi prītiḥ kāryeti bhāvaḥ ||30||

**krama-sandarbhaḥ :** *na vyākhyātam.*

**viśvanāthaḥ :** atha ata eva bhāgavatānāṁ ceti cakāreṇa yathety asyānvayāt bhāgavatānāṁ yathā bhagavato’nyaḥ preyān nāsti, tathā mat matto’pīty arthaḥ ||30||

—o)0(o—

**|| 4.24.31 ||**

idaṁ viviktaṁ japtavyaṁ pavitraṁ maṅgalaṁ param |

niḥśreyasa-karaṁ cāpi śrūyatāṁ tad vadāmi vaḥ ||

**śrīdharaḥ :** ata idaṁ japtavyaṁ śrūyatām iti | viviktam asaṅkīrṇaṁ yathā bhavati ||31||

**caitanya-mata-mañjuṣā :** tasmāt priyatvenāham upadiśāmīty āha—idam ity-ādi ||31||

**krama-sandarbhaḥ :** *na vyākhyātam.*

**viśvanāthaḥ :** atha ata eva bhāgavatān ceti ca-kāreṇa yathety asyānvayāt bhāgavatānāṁ yathā bhagavato’nyaḥ preyān nāsti tathā mat matto’pīty arthaḥ ||31 ||

—o)0(o—

**|| 4.24.32 ||**

**maitreya uvāca—**

ity anukrośa-hṛdayo bhagavān āha tāñ chivaḥ |

baddhāñjalīn rāja-putrān nārāyaṇa-paro vacaḥ ||

**śrīdharaḥ :** sṛṣṭy-ādau brahmaṇā sṛṣṭvā putrebhyaḥ proktam iṣṭa-dam | stotraṁ prāha pracetobhyaḥ kṛpayā bhagavān śivaḥ ||32||

**krama-sandarbhaḥ :** *na vyākhyātam.*

**viśvanāthaḥ :** anukrośaḥ kṛpā hṛdaye yasya saḥ ||32||

—o)0(o—

**|| 4.24.33 ||**

**śrī-rudra uvāca—**

jitaṁ ta ātma-vid-dhurya[[20]](#footnote-20)-svastaye svastir astu me |

bhavatārādhasā rāddhaṁ sarvasmā ātmane namaḥ ||

**madhvaḥ :** sarvāntaryāmatvāt tu sarva-nāmā janārdanaḥ |

na tu sarva-svarūpatvāt sarveśo’sau hariṣataḥ || iti brahma-tarke ||33||

**śrīdharaḥ :** te jitaṁ tavotkarṣaḥ | ātma-vid-dhuryāṇāṁ svastaye śobhana-sattāyai svānanda-lābhāyety arthaḥ | ato me svastiḥ svānanda-sattā’stu | nanu mamotkarṣo mad-artha eva kiṁ na syāt tatrāha | bhavatā rādhasā svānanda-rūpeṇa rāddhaṁ siddham | tvaṁ paramānanda-rūpeṇaiva nityaṁ sthita ity arthaḥ | ata evaṁ-bhūtāyātmane tubhyaṁ namaḥ | sarvasmai sarva-rūpāya ca ||33||

**caitanya-mata-mañjuṣā :** kiṁ taj japyam ? ity āha—jitaṁ ta ity-ādi bahubhiḥ | ātmavid-dhurya-svastaye te tava jaya utkarṣaḥ | ātma-vidām ātmānaṁ bhagavantaṁ vindantīti tathā teṣāṁ dhuryāḥ parama-bhaktās teṣāṁ svastaye śobhana-sattāyai śobhanā yā asti sattā tasyai tavotkarṣaḥ | ato mamāpi svasti bhakti-rūpeṇa sattā astu |

nanu mamotkarṣo mad-arthaka eva, tatra hi bhagavatā rādhasā acintya-paramaiśvaryeṇa rāddhaṁ siddhaṁ svānanda-paripūrṇa-bhāvena nityaṁ siddham eva | ataḥ sarvasmai bhaktāya sarva-bhaktārthaṁ tavotkarṣaḥ | ātmane namaḥ bhaktānām ātma-svarūpāya tubhyaṁ nama ity upakramya, namaḥ paṅkaja-nābhāya ity-ādi bahubhir eva pradhānaṁ stotraṁ prapañcayati | vāsudevāya śrī-kṛṣṇāyeti viśeṣya-padaṁ, anyat sarvaṁ viśeṣaṇam | stotraṁ hi sarvam eva tvam asīty-ādi-prāyam | tat tu anyatraupacārikam | śrī-kṛṣṇe tu yathārtham eva, sarvatvāt sarveśvaratvāc ca | iti sarva-svarūpeṇa namaskāraḥ ||33-34||

**krama-sandarbhaḥ :** “ik śtipau dhātu-nirdeśe” asaś cātuś cātra sattām eva vadatīty ātmavic-chreṣṭhānāṁ svastaye śobhana-sthityai sad-bhakta-lakṣaṇāyai te tava jitam utkarṣo guṇādi-prakāśa ity arthaḥ | muktānām api siddhānām ity ādeḥ | yasmād eva sa eva puruṣārthaḥ | tasmān mamāpi sa eva svastir astu prārthanāyāṁ loṭ |

tatra kiṁ tava sādhanam ? ity āśaṅkya vibhakti-pariṇāmenāha—te tubhyaṁ nama iti | tatra ca mama na svātantryaṁ kintu tavaiveti | tad eva namo viśinaṣṭi bhavateti | rādhasā sarva-sādhakena rāddhaṁ siddhaṁ sarva-sādhakatve hetuḥ ātmane antaryāmiṇe sarvasmai sarva-rūpāya ceti |

yad vā, sa ca svastir dīna-manaso rūpa eva yogya iti tad eva karoti te nama iti | anyat samānaṁ vāsudevādaya ete padmanābhasyaivāṁśāḥ | na tu mahā-vāsudevādayaḥ nirvikārayiti vyākhyāyāṁ vikāras tad-ābhāsa iti saṅkarṣaṇādīnāṁ tad-ābhāsatvaṁ darśitam | dhuryety atra varyety atra varyeti kvacit ||33||

**viśvanāthaḥ :** bhagavantaṁ stuvāno bhaktaḥ prathamaṁ jaya jayeti vaded ity āha—ātmavid-varyāṇām ātmārāmāṇāṁ svastaye śobhana-sattāyai tvayā jitaṁ svotkarṣa āviṣkṛtaḥ | ik śatipau dhātu-nirdeśa iti śatip | śobhana-sattā ca bhagavad-guṇa-mādhuryākṛṣṭayā sāyujya-spṛhā-rāhityena śukādīnām iva tad-bhaktatvena sanātanī sthitiḥ | yad uktaṁ—

tathā paramahaṁsānāṁ munīnām amalātmanām |

bhakti-yoga-vidhānārthaṁ [bhā.pu. 1.8.20] iti,

kurvanty ahaitukīṁ bhaktim ittham-bhūta-guṇo hariḥ [bhā.pu. 1.7.10] iti ca |

ato me mama svasti śobhana-sattā astu | bhavatā prayojakena yat ārādhaḥ ārādhanaṁ tena rāddhaṁ tasya siddhir astu |

nanu śrī-guruṇā mad-bhaktenānyena vā mad-ārādhanaṁ bhavati, na tu mayeti, tatrāha—sarvasmai sarva-svarūpāya ātmane tvam eva guru-vaiṣṇavādi-rūpaḥ sva-bhajanaṁ kārayasīti bhāvaḥ ||33||

—o)0(o—

**|| 4.24.34 ||**

namaḥ paṅkaja-nābhāya bhūta-sūkṣmendriyātmane |

vāsudevāya śāntāya kūṭa-sthāya sva-rociṣe ||

**śrīdharaḥ :** sarva-rūpatvaṁ prapañcayan praṇamati sārdhair daśabhiḥ | paṅkajaṁ lokātmakaṁ nābhau yasya tasmai kāraṇātmane namaḥ | kāraṇatvād eva sṛjyānāṁ prāṇināṁ ye upādhayo bhūtāni sūkṣmāṇi tan-mātrāṇīndriyāṇi ca teṣām ātmane niyantre | antaḥ-karaṇa-catuṣṭayādhiṣṭhātṛtvena praṇamati caturbhiḥ ślokārdhaiḥ | vāsudevāya cittādhiṣṭhātre | kūṭa-sthāya nirvikārāya, cittasyaika-rūpatvāt ||34||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, tad-viṣayakaḥ sarvendriya-vyāpāra eva tvad-bhaktiḥ sarvendriyāṇi ca tvad-adhīnānyataḥ kṛpayā mad-indriyāṇi sva-viṣaya-vyāpāravanti sampādayeti praṇamati—nama iti | bhūta-sūkṣmāṇi śabdādi-tan-mātrāṇi ca indriyāṇi ca, teṣām ātmane niyantre | paṅkaja-nābhāyeti he paṅkajanābha ! tava nābhi-paṅkajodbhavād brahmata eva madīyasyāsya martya-dehasyodbhūtatvādimaṁ sva-bhakty-unmukhaṁ kuru tubhyaṁ nama iti bhāvanābhipretā | evaṁ bhakty-upayogārthaṁ dehendriyāṇi samāsena saṁśodhya punaḥ pratyekam api śodhayitum prathamaṁ cittādhiṣṭhātāraṁ vāsudevaṁ praṇamati—vāsudevāyeti | bho vāsudeva, mac-cittaṁ śāntaṁ nirvikāraṁ kṛtvā sva-rociṣā prakāśya bhaktāv eva cetaya, tubhyaṁ nama iti ||34||

—o)0(o—

**|| 4.24.35 ||**

saṅkarṣaṇāya sūkṣmāya durantāyāntakāya ca |

namo viśva-prabodhāya pradyumnāyāntar-ātmane ||

**śrīdharaḥ :** saṅkarṣaṇāyāhaṅkārādhiṣṭhātre | sūkṣmāyāvyaktāya | durantāyānantāya | antakāya mukhāgninā loka-dāhakāya | viśvasya prakṛṣṭo bodho yasmāt | antarātmane buddhy-adhiṣṭhātre ||35||

**krama-sandarbhaḥ :** *na vyākhyātam.*

**viśvanāthaḥ :** sūkṣmāyāvyaktāya | durantāyānantāya | antakāya mukhāgninā loka-dāhakāya | bhoḥ saṅkarṣaṇa deva ! mamāhantā-mamatayor vṛttīnāṁ deha-gehādi-nibandhānām anantānāṁ tad-bandhanaṁ sandahya tās tato vicyutīkṛtya bhakty-āśraya-viṣayayor nivadhāna, tubhyaṁ nama iti ||35||

—o)0(o—

**|| 4.24.36 ||**

namo namo’niruddhāya hṛṣīkeśendriyātmane |

namaḥ paramahaṁsāya pūrṇāya nibhṛtātmane ||

**śrīdharaḥ :** hṛṣīkāṇām īśaṁ yad indriyaṁ manas tad-ātmane | sūrya-rūpeṇa praṇamati | parama-haṁsāya sūryāya | pūrṇāya tejasā viśva-vyāpine | nibhṛtātmane kṣaya-vṛddhi-śūnyāya ||36||

**krama-sandarbhaḥ :** *na vyākhyātam.*

**viśvanāthaḥ :** hṛṣīkāṇām yad īśam indriyaṁ manas tad-ātmane tan-niyantre | he aniruddha-deva ! man-mano bhaktāv evānurañjaya, tubhyaṁ nama iti | evam antaḥkaraṇa-catuṣṭayaṁ tad-upāsya-daivata-vāsudevādi-praṇatibhiḥ saṁśodhya bahiḥkaraṇāni, tathā dehārambhakāṇi pañca-bhūtāni ca śodhayitum adhiṣṭhātṛ-rūpatvena bhūta-rūpatvena ca praṇamati—namaḥ parameti caturbhiḥ | paramahaṁsāya sūryāya | nibhṛtātmane nitarāṁ bhṛtā vṛṣṭy-ādibhiḥ pālitā ātmano jīvā yena tasmai ||36||

—o)0(o—

**|| 4.24.37 ||**

svargāpavarga-dvārāya nityaṁ śuci-ṣade namaḥ |

namo hiraṇya-vīryāya cātur-hotrāya tantave ||

**śrīdharaḥ :** svargāpavargayor dvārāya | śuciny antaḥ-karaṇe niṣīdatīti śuciṣat, tasmai | haṁsaḥ śuciṣat [ṛ.ve. 4.4.5] iti śruteḥ | hiraṇyaṁ vīryaṁ yasya, tasmai agni-rūpāya | cātur-hotraṁ karma tasmai tat-sādhanāyety arthaḥ | kutaḥ ? tantave tad-vistārakāya ||37||

**krama-sandarbhaḥ :** *na vyākhyātam.*

**viśvanāthaḥ :** śucini antaḥ-karaṇe sīdatīti śuciṣat, haṁsaḥ śuciṣat [ṛ.ve. 4.4.5] iti śruteḥ, tasmai | bhoḥ sūryātmakam eva, yac cakṣuḥ śrī-mūrti-saundarya eva pravartaya, deha-gataṁ sūryātmakaṁ tejaś ca śudhyatu, tubhyaṁ nama iti | hiraṇya-vīryāya agni-rūpāya cātur-hotra-karma-sādhanāya | kutaḥ ? tantave tad-vistārakāya | bho vahny-ātmaka-deva ! yathānyeṣāṁ karma pravartayasi tathaiva mama vācaṁ kīrtana-bhaktau pravartaya | vahny-ātmakaṁ tejaś ca śuddhyatu, tubhyaṁ nama iti ||37||

—o)0(o—

**|| 4.24.38 ||**

nama ūrja iṣe trayyāḥ pataye yajña-retase |

tṛpti-dāya ca jīvānāṁ namaḥ sarva-rasātmane ||

**śrīdharaḥ :** somatvam āha | ūrje pitṝṇām annāya | iṣe devānām annāya | yajña-retase somāya | sa hi pitṝṇāṁ devānāṁ cānnam | evaṁ rūpāya trayyāḥ pataye haraye namaḥ | sūryāgni-somatvenaiva tejastvam uktam | jalatvam āha | sarva-rasātmane jala-rūpāya ||38||

**krama-sandarbhaḥ :** *na vyākhyātam.*

**viśvanāthaḥ :** ūrje pitṝṇām annāya | iṣe devānām annāya | yajña-retase somāya | bho somātmaka deva ! mama devarṣy-ādi-ṛṇaṁ pariśodhya man-mano bhaktāv eva saṁyojaya, somātmakaṁ tejaś ca śuddhyatu, tubhyaṁ nama iti | pūrvam upāsya-daiva-praṇatyāpi punaḥ saṁśodhyāpi manaso durdamatvād adhiṣṭhātṛ-daivata-praṇatyā punaḥ saṁśodhanam idaṁ jñeyam | evaṁ sūryāgni-soma-rūpaṁ tejaś ca tad-rūpeṇa praṇatyā saṁśodhya rasanendriyaṁ rasaṁ ca saṁśodhayitum rasa-rūpeṇa praṇamati—tṛptidāyeti | he rasātmaka deva ! hare ! mama rasanāṁ bhavadīya-vastu-mādhurya eva svādaṁ prāpaya | daihikā āpaś ca śuddhyantu, tubhyaṁ nama iti ||38||

—o)0(o—

**|| 4.24.39 ||**

sarva-sattvātma-dehāya viśeṣāya sthavīyase |

namas trailokya-pālāya saha ojo-balāya ca ||

**śrīdharaḥ :** viśeṣāya pṛthvī-rūpāya | sarveṣāṁ sattvānāṁ prāṇināṁ ye ātmānaḥ, teṣāṁ dehāya sthavīyase virāṭ-dehāya ca | trailokya-pālāya vāyave | saha-ādi-rūpāya | sa hi prāṇa-rūpena trailokyaṁ pālayati saha ādi-dharmā ca ||39||

**krama-sandarbhaḥ :** *na vyākhyātam.*

**viśvanāthaḥ :** sarveṣāṁ sattvānāṁ prāṇināṁ ye ātmānaḥ, teṣāṁ dehāya sthavīyase virāḍ-dehāya ceti | he pṛthivy-ātmaka hare ! mama ghrāṇendriyaṁ bhavadīya-saurabhya eva pravartayan dehaṁ ca svīya-paricaryādiṣu pravartayeti | trailokya-pālāya prāṇa-vāyu-svarūpāya saha-oja-balāya mana-indriya-deheṣu saha-ojo-bala-rūpeṇa praviśya tat-tat-pāṭavaḥ kartavya ity arthaḥ | he vāyu-svarūpa hare ! mama tvag-indriyaṁ tvadīya-saukumāryādāv evollāsayan dehendriya-manāṁsy api bhajana-sāmarthyavanti kuru, tubhyaṁ nama iti ||39||

—o)0(o—

**|| 4.24.40 ||**

artha-liṅgāya nabhase namo’ntar-bahir-ātmane |

namaḥ puṇyāya lokāya amuṣmai bhūri-varcase ||

**śrīdharaḥ :** nabhase ākāśāyārthānāṁ liṅgāya jñāpakāya, śabda-guṇatvāt | antar-bahir-ātmane’ntar-bahir-vyavahārāvalambanāya | evaṁ mahā-bhūta-rūpatvam uktam | amuṣmai svargāya bhūri-varcase | eṣa vai jyotiṣmantaṁ puṇyaṁ lokaṁ yāti iti śruteḥ ||40||

**krama-sandarbhaḥ :** arthety ardhakam | nama ity ardhakam ||40||

**viśvanāthaḥ :** arthānāṁ liṅgāya jñāpakāya, śabda-guṇatvāt | antar-bahir-ātmane’ntar-bahir-vyavahārāvalambanāya | bhoḥ nabhaḥ-svarūpa-hare ! mama śrotraṁ bhavat-saundarya eva pravartayan svīya-nāma-mantra-bhakti-śāstrārthaṁ sphoraya | mama nabhastvaṁ ca śudhyatu | tubhyaṁ nama iti | evaṁ svīya-bhūtendriya-manāṁsi bhagavad-upāsanonmukhīkṛtya upāsanāṁ prāpya vaikuṇṭha-loka-svarūpatvena praṇamati—nama iti | puṇyāya sarvottamāya, puṇyas tu cārv api ity amaraḥ | bhūri-varcasa iti lokāntara-vyāvṛttiḥ ||40||

—o)0(o—

**|| 4.24.41 ||**

pravṛttāya nivṛttāya pitṛ-devāya karmaṇe |

namo’dharma-vipākāya mṛtyave duḥkha-dāya ca ||

**śrīdharaḥ :** pravṛttāya ca nivṛttāya ca karmaṇe | pitṛ-devāya yathā-kramaṁ pitṛ-deva-prāpti-phalāya | adharma-phala-rūpāya ca mṛtyave ||41||

**krama-sandarbhaḥ :** namo dharmety ardhakam namas ta ity ardhakam ||41||

**viśvanāthaḥ :** dharmāntarasyāpi prayojakatvena praṇamati—pravṛttāyeti | pitṛ-devāya pitṛ-deva-prāpakāya | niṣiddha-karma-phala-dāyitvena praṇamati—namo’dharmeti | adharmasya vipākaḥ phalaṁ yasmāt tasmai ||41||

—o)0(o—

**|| 4.24.42 ||**

namas ta āśiṣām īśa manave kāraṇātmane |

namo dharmāya bṛhate kṛṣṇāyākuṇṭha-medhase ||

**śrīdharaḥ :** he īśa, āśiṣāṁ kāraṇātmane sarva-karma-phala-dātre | manave sarva-jñāya mantrātmakāyeti vā | viṣṇutvena praṇamati | bṛhate dharmāya parama-dharmātmane kṛṣṇāya ||42||

**krama-sandarbhaḥ :** yatha tri-devī-rūpatvena stuteṣu viṣṇu-rūpatve padmanābhābhedenaiva stauti—namo dharmāyeti | tatra puruṣāya purāṇāyeti padmanābha-rūpeṇa niḥśvāsa-pravartti-veda-dvārā dharmāya bṛhate namaḥ | svayaṁ bhagavad-dharma-rūpeṇa tad-anugata-sarva-dharma-pravarttana-dvārā sāṅkhya-yogeśvarāyeti kapila-dattātreyādi-rūpeṇa tat-tat-pravartana-dvārā kṛṣṇāyākuṇṭha-medhasa iti para-brahma-rūpeṇa jñāna-pravartana-dvārā viśva-pālakāyety arthaḥ | vyatikrama-nirdeśas tu tad-icchāyā anaiyatyāt ||42||

**viśvanāthaḥ :** vihita-karma-phala-dāyitvena praṇamati—namas ta iti | he āśiṣām īśa ! svargādi-phala-dāyin ! manave sarva-mantra-rūpāya kāraṇātmane, karma-kāraka-svarūpāya | bhakti-rūpatvena tad-viṣayatvena praṇamati—namo dharmāyeti | adhikāri-bhedeṣu kapila-dattātreyādy-avatāra-bhedena sāṅkhya-yogayor api pravartakāya ||43||

—o)0(o—

**|| 4.24.43 ||**

puruṣāya purāṇāya sāṅkhya-yogeśvarāya ca |

śakti-traya-sametāya mīḍhuṣe’haṅkṛtātmane |

ceta-ākūti-rūpāya namo vāco vibhūtaye ||

**śrīdharaḥ :** rudra-rūpeṇa praṇamati | mīḍhuṣe rudrāya | ahaṅkṛtam ahaṅkāras tad-ātmane | sa ca kartṛ-karaṇa-karma-śakti-traya-sametas tasmai | brahmatvena praṇamati | ceto jñānam ākūtiḥ kriyā tad rūpāya | vāco vividhā bhūtiḥ sṛṣṭir yasmāt tasmai ||43||

**krama-sandarbhaḥ :** śiva-brahma-rūpatve tu paricchinnaiśvaryatayā stauti—śaktīty ardhakābhyām |*|*43||

**viśvanāthaḥ :** ahaṅkārasyādhidaivādi-bheda-traya-sahitasya punar api tad-adhiṣṭhātṛ-daivata-svarūpa-praṇatyā saṁśodhanam āha—śaktīti kartṛ-karma-karaṇa-śakti-traya-sametāya | mīḍhuṣe rudra-svarūpāya | ahaṅkṛtam ahaṅkāras tad-ātmane | bho rudra-svarūpa hare ! mamāhantā-mamatayor vṛttayaḥ śuddhyantu, bhakti-mayyo bhavantu, tubhyaṁ nama iti | jñānendriya-karmendriyāṇāṁ śuddhim āha—ceto jñānam ākutiḥ kriyā tad-rūpāya brahma-svarūpāya vāco veda-lakṣaṇāyā vividhā bhūtiḥ sṛṣṭir yasmāt tasmai , tathā vāca iti tad-upalakṣitānāṁ karmendriyāṇāṁ śuddhir vyañjitā | jñānendriyāṇām api śuddhiḥ pūrva-muktāpi punar anayā praṇatyāpi jñeyā | he rudra-svarūpa hare ! mama buddhi-prāṇa-vṛtī bhakty-unmukhī kuru, tubhyaṁ nama iti ||43||

—o)0(o—

**|| 4.24.44 ||**

**darśanaṁ no didṛkṣūṇāṁ dehi bhāgavatārcitam |**

**rūpaṁ priyatamaṁ svānāṁ sarvendriya-guṇāñjanam ||**

**śrīdharaḥ :** evaṁ namaskṛtya darśanaṁ prārthayate—darśanam iti navabhiḥ | bhāgavataiḥ sat-kṛtaṁ darśanaṁ dehīty asya vivaraṇaṁ rūpam ity-ādi pradarśayety antam | svānāṁ bhaktānāṁ priyatamaṁ rūpaṁ pradarśayeti navamenānvayaḥ | sarveṣām indriyāṇāṁ ye guṇā viṣayās teṣām añjanaṁ vyañjakam | sarvendriya-viṣaya-viṣayi-rūpam ity arthaḥ | sarvendriyāṇi sva-guṇair anakti rañjayatīti vā ||44||

**caitanya-mata-mañjuṣā :** stotra-phalam āha—darśanaṁ no didṛkṣūṇāṁ dehīty-ādi | nanu darśanaṁ jñānaṁ vā yena brahma-bhūto bhaviṣyati ? na hi, bhāgavatrcitaṁ bhaktārcitam ataḥ priyatamaṁ svānāṁ bhaktānāṁ sarvendriya-guṇābhivyañjakam | tatraiva teṣāṁ guṇābhivyaktir bhavati | rūpaṁ śrī-vigraham | mumukṣūṇām api tasyaitasya stotrasyaitad eva phalaṁ śrī-vigraha-sākṣātkāraḥ, na tu brahma-sākṣātkāraḥ ||44||

**krama-sandarbhaḥ :** satām ity asyānte svānāṁ jñāti-rūpāṇāṁ sva-parikarāṇāṁ priyatamaṁ sarvendriya-guṇānām añjanaṁ ca ||44-45|| tad evaṁ sarva-rūpatvam uktvā tad etāvaj japenaiva jāta-bhakti-viśeṣo viśeṣābhilāṣaṁ kurvann ātmābhīṣṭaṁ rūpaṁ varṇayati—darśanam ity ardhakena ||

**viśvanāthaḥ :** evaṁ smaran praṇatibhir eva svasya dehendriya-manasāṁ śuddhyā yogyatām āpādya darśanaṁ prārthayate—darśanam dehīti | nanu kīdṛśaṁ darśanaṁ bhavad-abhimataṁ dadāni ? tatrāha—bhāgavatair arcitaṁ, na tu bauddhādyair ity arthaḥ | rūpaṁ rūpavat svānāṁ priyatamam iti vairājya-darśanaṁ vyāvṛttam | sarvendriya-guṇai rūpādibhiḥ añjanaṁ mrakṣaṇam atyāsaktir yatra tad iti brahma-darśanam api vyāvṛttam |

yad vā, sarvendriyāṇāṁ guṇāñjanaṁ guṇa-yuktaṁ hita-karaṇam añjanaṁ mana-ādi sarvendriyāṇi yatra durviṣaya-grahaṇa-rūpam āndhyaṁ parityajya sva-sva-cakṣuḥ prāpnuvantīty arthaḥ | cakṣuṣaś cakṣuḥ ity-ādi ||44||

—o)0(o—

**|| 4.24.45 ||**

**snigdha-prāvṛḍ-ghana-śyāmaṁ sarva-saundarya-saṅgraham |**

**cārv-āyata-catur-bāhu sujāta-rucirānanam ||**

**śrīdharaḥ :** snigdhaḥ prāvṛṣi yo ghanas tadvac chyāmam | sarveṣāṁ saundaryāṇāṁ saṅgraho yasmin | cārava āyatāś catvāro bāhavo yasmin | sujātaṁ yathocitaṁ sarvāvayava-rucir amānanaṁ yasmin ||45||

**caitanya-mata-mañjuṣā :** nanu bahūny eva rūpāṇi bhavanti, tat kiṁ darśayiṣyeta ? tatrāha—snigdha-prāvṛḍ-ghana-śyāmam ity-ādi bahubhiḥ | ayam arthaḥ—yadyapi śukla-rakta-pītāni nānā-vidhāny eva te rūpāṇi, tathāpi snigdha-jalada-śyāmataiva te svabhāva-siddhā, tām eva darśayeti bhāvaḥ | cārv-āyata-catur-bāhum—cāravo nirdoṣā āyatā nityāś catvāraḥ pīnatva-suvṛttatva-dīrghatva-bhaktābhimata-pradatva-rūpā guṇā yayos tathā-bhūtau bāhū yasya tam | anapāyinyā tadvan nitya-siddhayā ||45||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, tatrāpi snigdheti snehavattva-sneha-janakatva-cikkaṇatvāny uktāni, prāvṛṇ megheti, vasavaṣitva-sarva-tāpopaśamakatva-manaś-cātaka-harṣatvāni | śleṣeṇa—prakarṣeṇa ā samyag eva varṣati bhakta-manoratham iti prāvṛṭ ghana-śyāmam atiniviḍa-śyāmam | sarveṣām eva prākṛtāprākṛta-vastu-niṣṭhānāṁ saundaryāṇāṁ saṅgraho yatra tat | yad vā, saundarya-kartṛkaṁ samyak grahaṇam ākarṣaṇaṁ yatra tad ity ata evānyatra tādṛśa-saundaryaṁ nāstīty arthaḥ | yad vā, sarva-saundaryeṇa kartrā samyag-āsaktyaiva grahaṇaṁ yasyeti sarva-saundaryam api svaṁ saphalayitum yad eva gṛhṇātīti bhāvaḥ | catasṛṣu dikṣu bhujā yasyeti padmanābhopāsakāḥ | catvāro bhujā yasyeti vaikuṇṭha-nāthopāsakāḥ, preyasī-sāhityād eva caturbhujatvam iti śrī-kṛṣṇopāsakāḥ | sujāta-kamalam iva ruciram ānanaṁ yasya tam ||45||

—o)0(o—

**|| 4.24.46 ||**

**padma-kośa-palāśākṣaṁ sundara-bhru sunāsikam |**

**sudvijaṁ sukapolāsyaṁ sama-karṇa-vibhūṣaṇam ||**

**śrīdharaḥ :** padmasya kośe madhye yāni palāśāni tadvad akṣiṇī yasmin | sukapolam āsyaṁ yasmin | samau karṇau vibhūṣaṇaṁ yasya | kuṇḍalayor agre vakṣyamāṇatvāt ||46||

**krama-sandarbhaḥ :** sama-karṇatvaṁ yathā-śobhi pramāṇatvam ||46||

**viśvanāthaḥ :** padma-kośasthe komale palāśe ivākṣiṇī yatra tat ||46||

—o)0(o—

**|| 4.24.47 ||**

**prīti-prahasitāpāṅgam alakai rūpa-śobhitam |**

**lasat-paṅkaja-kiñjalka-dukūlaṁ mṛṣṭa-kuṇḍalam ||**

**śrīdharaḥ :** prītyā prahasitāv ivāpāṅgau yasmin ||47||

**krama-sandarbhaḥ :** *na vyākhyātam.*

**viśvanāthaḥ :** prīti-vyañjakaṁ prahasitam apāṅge vāma-netrānte yasyeti preyasī-sāhityaṁ sūcayati ||47||

—o)0(o—

**|| 4.24.48 ||**

**sphurat-kirīṭa-valaya-hāra-nūpura-mekhalam |**

**śaṅkha-cakra-gadā-padma-mālā-maṇy-uttamarddhimat ||**

**śrīdharaḥ :** sphuranti kirīṭādīni yasmin | śaṅkhādi-mat | uttamarddhiḥ lakṣmīḥ | yadvā etair uttamā ṛddhir utkarṣo yasyāsti tat ||48||

**krama-sandarbhaḥ :** *na vyākhyātam.*

**viśvanāthaḥ :** śaṅkha-cakra-gadā-padyāni kara-catuṣṭaye | kara-tala-dvaye vā rekhā-rūpāṇi jñeyāni | mālāś ca ābharaṇasthā maṇayaś ca uttama-rddhiḥ śobhā-sampac ca tadvat ||48||

—o)0(o—

**|| 4.24.49 ||**

**siṁha-skandha-tviṣo bibhrat saubhaga-grīva-kaustubham |**

**śriyānapāyinyā kṣipta-nikaṣāśmorasollasat ||**

**śrīdharaḥ :** saubhaga-yuktā grīvā yena | siṁhasya skandhe paritaḥ prasarantaḥ kesarā eva tviṣas tādṛśīḥ sarvatas tviṣo bibhrac cāsau saubhaga-grīvaḥ kaustubho yasmin | yad vā, siṁhasyeva skandhau tayos tviṣaḥ kuṇḍala-hārādi-dīptīr bibhrad iti pṛthag-viśeṣaṇam | saubhaga-yuktā grīvā yena sa kaustubho yasmin | śriyā hetu-bhūtayā kṣiptas tiraskṛto nikaṣāśmā svarṇa-rekhāṅkito nikaṣaṇa-pāṣāṇo yena tādṛśenorasā ullasac chobhamānam ||49||

**krama-sandarbhaḥ :** tviṣa ityatra tulām iti sambandhokti-pāṭhāntaram | pratisaṅkrāmayat praveśayat saundaryeṇākarṣad iva | yad vā, sṛṣṭi-pralayayor nirgamayan praveśayaṁś ceti prabhāva-gāmbhīrye darśite | pradarśayad iti citsukhaḥ ||49||

**viśvanāthaḥ :** siṁhasyeva yau skandhau tayos tviṣo hāra-kuṇḍalādi-dīptir bibhrat | saubhaga-yuktā grīvā yena tathā-bhūtaḥ kaustubho yatra tat | anapāyinyā śriyā lakṣmī-rekhayā hetu-bhūtayā ākṣiptas tiraskṛto nikaṣāśmā svarṇa-rekhāṅkito nikaṣa-pāṣāṇo yena tādṛśena urasā ullasac chobhamānam ||49||

—o)0(o—

**|| 4.24.50 ||**

**pūra-recaka-saṁvigna-vali-valgu-dalodaram |**

**pratisaṅkrāmayad viśvaṁ nābhyāvarta-gabhīrayā ||**

**śrīdharaḥ :** śvāsocchvāsābhyāṁ saṁvignāś cañcalā valayas tābhir valgu sundaraṁ dala-vad aśvattha-patra-sadṛśam udaraṁ yasmin | pratisaṅkrāmayad yato nirgataṁ tenaiva dvāreṇa punaḥ praveśayad iva ||50||

**caitanya-mata-mañjuṣā :** purety-ādi | yasya niḥśvasitaṁ vedā ity-ādinā śrī-vigrahasya śvāsa-rūpiṇo ye vedās teṣāṁ pūraka-recakābhyām ūrdhvādhaḥ śaraṇābhyām ||50||

**krama-sandarbhaḥ :** *na vyākhyātam.*

**viśvanāthaḥ :** pūra-recakābhyām śvāsocchvāsābhyāṁ saṁvignāś cañcalā valayas tābhir valgu dalavad aśvattha-patra-sadṛśam udaraṁ yatra tat | āvartavad gambhīrayā nābhyā viśvaṁ prati saṅkrāmayat, tayaivodbhūtaṁ punas tayaiva svasmin praveśayad iva sva-saundaryeṇākarṣad iva ity arthaḥ ||50||

—o)0(o—

**|| 4.24.51 ||**

**śyāma-śroṇy-adhi-rociṣṇu-dukūla-svarṇa-mekhalam |**

**sama-cārv-aṅghri-jaṅghoru-nimna-jānu-sudarśanam ||**

**śrīdharaḥ :** śyāma-śroṇyādhikaṁ rociṣṇu yat pītaṁ dukūlaṁ tatra svarṇa-mayī mekhalā yasmin | aṅghrī ca jaṅghe ca ūrū ca nimne anunnate jānunī ca | samaiś cārubhir etaiḥ śobhanaṁ darśanaṁ yasya | samāś cāravo’ṅghryādayo yasmin | nimne jānunī yasmin | śobhanaṁ darśanaṁ yasyeti pada-trayaṁ vā ||51||

**krama-sandarbhaḥ :** *na vyākhyātam.*

**viśvanāthaḥ :** śyāma-śroṇyā adhikaṁ rociṣṇu tat-kānty-uccalana-yuktaṁ yat pīta-dukūlaṁ

tatra svarṇa-mayī mekhalā yasmiṁs tat | samaṁ tulya-pramāṇaṁ ca cāru sundaraṁ ca aṅghri-jaṅghorū yatra tat ||51||

—o)0(o—

**|| 4.24.52 ||**

**padā śarat-padma-palāśa-rociṣā**

**nakha-dyubhir no’ntar-aghaṁ vidhunvatā |**

**pradarśaya svīyam apāsta-sādhvasaṁ**

**padaṁ guro mārga-gurus tamo-juṣām ||**

**śrīdharaḥ :** padā dīpa-sthānīyena | yad vā, evaṁ-bhūtena padopalakṣitaṁ rūpaṁ padaṁ śaraṇaṁ pradarśayety arthaḥ | śaradi yat padmaṁ tasya palāśaṁ tadvad rocir yasya tena | nakha-dīptibhir antar-bhavam agham ajñānaṁ vidhunvatā svīyaṁ rūpaṁ padaṁ śaraṇaṁ pradarśaya | apās taṁ prahlādādīnāṁ sādhvasaṁ yena tat | he guro, yatas tvam eva tamo-juṣām ajñānām asmākaṁ mārga-pradarśako guruḥ ||52||

**krama-sandarbhaḥ :** nanu sarvātmakatve sati nityaṁ mama darśanaṁ prāpnoṣy evety āśaṅkayāha—bhāgavataiḥ sātvataiḥ sātvatair arcitaṁ sarva-sāra-svarūpatvena sevyamānam iti | rūpam iti sārdhāṣṭakam ||52||

**viśvanāthaḥ :** nakha-dyutir nakhānāṁ kāntibhir eva agham andhakāraṁ dūrīkurvatā padā divya-dīpakenaiva svīyaṁ padaṁ svarūpaṁ sthānaṁ vā | yad vā, he prabho tava sarvāṅga-lāvaṇya-darśanaṁ prāptaṁ, kintu caraṇa-tala-mādhuryaṁ nopalabdhaṁ, tatra yadyapi mahā-yoga-pīṭhe tiṣṭhatas tava dvayoḥ padayoḥ sāmastyena darśanāsambhavas tad api ekena padā bhuvam avaṣṭabhyāparaṁ padaṁ kiñcid unnamayya darśayety āha—padā eva padaṁ darśaya vāma-padā bhuvam avaṣṭabhya dakṣiṇa-padaṁ kiñcit tiraścinīkṛtam unnamayya pradarśaya | yathā cakra-dhvaja-vajrāṅkuśādi-darśanena saṁsāra-bhayaṁ nivartata ity āha—apāsteti |

nanu katham īdṛśī matis tavājanīti, tatra śrī-guru-prasādād ity āha—he guro ! tamo-juṣām ajñāna-timirāndha-cakṣuṣām asmākaṁ mārga-guru bhakti-mārgopadeṣṭā tvam eva guru-rūpa-dhārīty arthaḥ ||52||

—o)0(o—

**|| 4.24.53 ||**

etad rūpam anudhyeyam ātma-śuddhim abhīpsatām |

yad-bhakti-yogo’bhayadaḥ sva-dharmam anutiṣṭhatām ||

**śrīdharaḥ :** atidurlabham idaṁ mayā prārthitam iti stotaivāha | etad-rūpam anudhyeyaṁ dhyānārham eva, na tu pratyakṣataḥ prāpyam ity arthaḥ ||53||

**krama-sandarbhaḥ :** pūrvokta-dhyānasya phalam āha—etad iti | yad yasmād bhakti-yogo premā bhavati, tac ca dhyānaṁ gāḍha-śraddhāvattvābhāvena sva-dharma-sāpekṣāṇāṁ bhakti-yogābhāsaṁ janayati | sa ca saṁsāra-bhaya-trāṇa-mātraṁ karotīty āha—abhayada iti ||53||

**viśvanāthaḥ :** śrī-rudra eva viśeṣaṁ jñāpayitum etad iti padyam āha—yāvat darśanaṁ na labhyeta sādhaka-bhaktena tāvad etad rūpam eva punaḥ punar dhyeyam, ātmano jīvasya śuddhim avidyā-mālinya-kṣālanam icchateti, na tu prakārāntareṇa tvaṁ-padārtha-śuddhir bhaktānām uciteti bhāvaḥ | yathā vāsudevādi-praṇatibhir deha-dvaya-śuddhir uktā, tathā snigdha-prāvṛḍ ity-ādi-dhyāna-paunaḥpunyena jīvasya ca śuddhir iyam uktā | tato darśanaṁ tataḥ pārṣadatva-prāptir iti śuddha-bhakta-mataṁ darśitam | atra kiṁ māhātmyaṁ vācyam ? yataḥ sva-sva-dharmam anutiṣṭhatām āśramiṇām api yasya bhakti-yoga evābhayado na tu karma-jñānādir ity arthaḥ ||53||

—o)0(o—

**|| 4.24.54 ||**

bhavān bhaktimatā labhyo durlabhaḥ sarva-dehinām |

svārājyasyāpy abhimata ekāntenātma-vid-gatiḥ ||

**śrīdharaḥ :** tarhi kiṁ kenāpi na prāpyate ? tatrāha—bhavān iti | durlabhatvam evāha—svarga-rājyaṁ yasya tasyāpy abhimataḥ spṛhaṇīyaḥ | kiṁ ca, ekāntena ya ātma-vit tasyāpi gatir gamyaḥ ||54||

**caitanya-mata-mañjuṣā :** bhavān ity-ādi | bhavān bhaktimataiva labhyaḥ, anyeṣāṁ durlabha eva | taṁ tvāṁ durārādhyam ārādhya ko janaḥ pāda-mūlaṁ vinā bahir bāhyam apavargādikaṁ vāñchati ? satām api durāpayā satāṁ śama-damādi-sampannānām api ||54-55||

**krama-sandarbhaḥ :** dhyāna-kaivalyaṁ kurvatā praśasta-bhakti-yoga-yujā tu bhavān api labhyata ity āha—bhavān iti | bhavāṁs tu jīvanmukta-paryantānāṁ sarva-dehināṁ durlabhaḥ | kiṁ ca, svārājyasyāpy abhimataḥ | labdha-sālokyādikasyāpi vāñchitaḥ | ekāntena sālokyādi-sukha-nirapekṣeṇa bhakti-yogena tv ātma-vidāṁ—bhavad-eka-jñānināṁ gatiḥ parama-phala-rūpaḥ ||54||

**viśvanāthaḥ :** punar apy evaṁ stuvītety āha—bhavān iti | svargeṣu rājyaṁ rājatvaṁ yasya tasya brahmaṇo’py abhimataḥ spṛhaṇīyaḥ | ātma-vidyāṁ sanakādīnām api gati-rūpaḥ ||54||

—o)0(o—

**|| 4.24.55 ||**

taṁ durārādhyam ārādhya satām api durāpayā |

ekānta-bhaktyā ko vāñchet pāda-mūlaṁ vinā bahiḥ ||

**śrīdharaḥ :** atas tvad-vyatirekeṇa na kiñcid vāñchāmīty āha—taṁ tvām ekānta-bhaktyārādhya | bahiḥ svargādi-sukham ||55||

**krama-sandarbhaḥ :** tatra yuktam ity āha—tam iti | satāṁ jñāninām api | itthaṁ satāṁ [bhā.pu. 10.12.11] itivat | bahiḥ svargādi-sukham ||55||

**viśvanāthaḥ :** punar api śrī-rudra eva śloka-trayam āha—tam iti | bahiḥ svargādi-sukham ||55||

—o)0(o—

**|| 4.24.56 ||**

yatra nirviṣṭam araṇaṁ kṛtānto nābhimanyate |

viśvaṁ vidhvaṁsayan vīrya-śaurya-visphūrjita-bhruvā ||

**śrīdharaḥ :** tatra hetuḥ, yatra pādamūle śaraṇaṁ praviṣṭaṁ kṛtāntaḥ kālo mamāyaṁ vaśya iti nābhimānaṁ karoti | kiṁ kurvan ? vīryaṁ prabhāvaḥ, śauryam utsāhaḥ, tābhyāṁ visphūrjitayā kṣubhitayā bhruvā viśvaṁ vidhvaṁsayann api |

**caitanya-mata-mañjuṣā :** yatreti | yatra tvayy araṇaṁ śaraṇaṁ niviṣṭaṁ janaṁ kṛtāntaḥ kālo’pi nābhibhavati ||56||

**krama-sandarbhaḥ :** na ca tatra svargādāv iva bhayam astīti vācyam ity ābhipretyāha—yatreti | kṛtānto’pi martyo mṛtyu-[bhā.pu. 10.3.27] ity ādeḥ | atra ṭīkāyāṁ—viṣayīkaroti iti tu vācyam | visphūrjiteti kvacit ||56||

**viśvanāthaḥ :** saṁsāra-bhayaṁ tu tasya nāsty eveti kiṁ tat-prārthanenety āha—yatra pāda-mūle araṇaṁ śaraṇaṁ praviṣṭaṁ janaṁ kṛtāntaṁ kālo mamāyam iti nābhimanyate | vīryaṁ prabhāvaḥ śauryam utsāhaḥ tābhyām visphūrjitayā kṣubhitayā bhruvā viśvaṁ dhvaṁsayann api ||56||

—o)0(o—

**|| 4.24.57 ||**

kṣaṇārdhenāpi tulaye na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ ||

**madhvaḥ :** saṅgo bhāgavatair bhūyān apunarbhava-mātrataḥ |

yato viśiṣṭam ānandaṁ muktau janayati sphuṭam || iti ca ||57||

**śrīdharaḥ :** tvat-pāda-mūle praviṣṭasya kṛtānta-bhayābhāvaḥ kiyān ayaṁ lābho yatas tvad-bhakta-saṅga eva sakala-puruṣārtha-śreṇi-śirasi narīnartīty āha | bhagavatas tava saṅgināṁ saṅgasya kṣaṇārdhenāpi svargaṁ na tulaye samaṁ na gaṇayāmi | na cāpunarbhavaṁ mokṣam | martyānām āśiṣo rājyādyāḥ kim uta ||57||

**caitanya-mata-mañjuṣā :** eṣā bhaktir vinā sat-saṅgaṁ na bhavatīti darśayati—kṣaṇārdhenety-ādibhiḥ ||57||

**sanātana-gosvāmī (hari-bhakti-vilāsaḥ 10.285):** bhagavad-saṅgi-saṅgasya kṣaṇārdhenāpi svargaṁ na tulaye, samaṁ na paśyāmi, na vāpunarbhavam ||57||

**krama-sandarbhaḥ :** śrī-bhagavat-prītyānyeṣām apavargāṇāṁ tiraskṛtis tat-[prīti-]kāraṇeṣu mahā-bhāgavata-saṅga-dvārāha—kṣaṇārdhenāpīti | ahaṁ tu na tulaye gaurava-lāghavātispaṣṭatvād iti bhāvaḥ ||57||

**viśvanāthaḥ :** sat-saṅgaṁ tu vāñched evety āha—kṣaṇārdheneti | bhagavat-saṅgināṁ saṅgasya kṣaṇārdhena, kim uta dvitrādi-kṣaṇena, kim utatarāṁ tat-phala-bhūtayā bhaktyā, kim utatamāṁ bhakti-phalena premṇeti kaimutyātiśayo dyotitaḥ | svargaṁ karma-phalam apunarbhavaṁ mokṣaṁ jñāna-phalam api na tulaye, kim uta jñānam, kim utatarāṁ karma, kim utatamāṁ rājyādyā dṛṣṭā āśīṣaḥ ||57||

—o)0(o—

**|| 4.24.58 ||**

athānaghāṅghres tava kīrti-tīrthayor

antar-bahiḥ-snāna-vidhūta-pāpmanām |

bhūteṣv anukrośa-susattva-śīlināṁ

syāt saṅgamo’nugraha eṣa nas tava ||

**madhvaḥ :** aṅghryor jātayoḥ kīrti-tīrthayoḥ ||58||

**śrīdharaḥ :** atha ato hetoḥ, anaghāv agha-harāv aṅghrī yasya tasya tava kīrtir yaśas tīrthaṁ gaṅgā tayoḥ krameṇāntar-bahiḥ snānābhyāṁ vidhūtaḥ pāpmā yeṣām | ata eva bhūteṣv anukrośaḥ kṛpā su-sattvaṁ ca rāgādi-rahitaṁ cittaṁ śīlaṁ cārjavādi vidyate yeṣāṁ teṣāṁ saṅgamo’smākaṁ syāt | eṣa eva nas tavānugrahaḥ ||58||

**sanātana-gosvāmī (hari-bhakti-vilāsaḥ 10.291):** atha ato hetoḥ, anaghāv agha-harāv aṅghrī yasya tasya tava kīrtir yaśaḥ, tīrthaṁ gaṅgā, tayoḥ krameṇāntar-bahiḥ snānābhyāṁ vidhūtaḥ vināśitaḥ pāpmā yeṣām, teṣām api yair iti vā | ata eva bhūteṣv anukrośaḥ kṛpā su-sattvaṁ ca rāgādi-rahitaṁ cittaṁ śīlaṁ cārjavādi, tadvatāṁ saṅgo’smāsu astu | eṣa eva no’smān prati tvad-anugrahaḥ ||58||

**krama-sandarbhaḥ :** vidhūto jagato’pi pāpmā yaiḥ | mad-bhakti-yukto bhuvanaṁ punāti [bhā.pu. 11.14.24] itivat ||58||

**viśvanāthaḥ :** tasmād evaṁ prārthanayā yaḥ stuvītety āha—atheti | anaghāṅghreḥ pāpa-haraṇa-caraṇa-kamalasya tava kīrtir yaśas tīrthaṁ gaṅgā tayoḥ krameṇāntar-bahiḥ-snānābhyāṁ vidhūtaḥ pāpmā yeṣāṁ, ata eva bhūeṣv anukrośaḥ kṛpā susattvaṁ ca śuddham antaḥ-karaṇaṁ śīlaṁ cārjavādi vidyate yeṣāṁ teṣāṁ saṅgamo no’smākaṁ syāt | eṣa eva nas tvad-anugrahaḥ ||58||

—o)0(o—

**|| 4.24.59 ||**

na yasya cittaṁ bahir-artha-vibhramaṁ

tamo-guhāyāṁ ca viśuddham āviśat |

yad-bhakti-yogānugṛhītam añjasā

munir vicaṣṭe nanu tatra te gatim ||

**śrīdharaḥ :** tattva-jñānaṁ ca tvad-bhakta-saṅgād eva bhavatīty āha—na yasyeti | yeṣāṁ satāṁ bhakti-yogenānugṛhītaṁ śuddhaṁ sad yasya cittaṁ bāhyārtha-vikṣiptaṁ na bhavati, tamo-rūpāyāṁ guhāyāṁ ca nāviśal layaṁ na prāpa | tatra tadā munis tava gatiṁ tattvaṁ paśyati ||59||

**krama-sandarbhaḥ :** atra śrī-bhagavato’ntaḥ-sākṣātkāratve yogyatām āha—na yasyeti | tatra teṣāṁ pūrvoktānāṁ satāṁ bhakti-yogenānugṛhītaṁ viśuddhaṁ yasya cittaṁ bāhyeṣv artheṣu bhrāntaṁ na bhavati, tamo-rūpāyāṁ guhāyāṁ ca na viśati, sa munir gatiṁ guṇa-līlādi-mayīṁ svarūpāvasthitim ||59||

**viśvanāthaḥ :** tvadīya-sādhu-saṅgād eva cittaṁ viśeṣataḥ śuddhyet | viśuddhe ca citte tvad-rūpa-guṇa-līlā-lāvaṇyānubhavaḥ syād, iti viśuddham eva cittaṁ lakṣayati—yasya cittaṁ bahir-artha-vibhramaṁ na, tvadīya-smaraṇa-śravaṇādi-samaye bāhyārtha-vikṣiptaṁ na bhavati, tamo-guhāyāṁ nāviśat supti-gahvare’py apraviṣṭaṁ, tvadīya-śravaṇa-smaraṇādi-samaye yac cittaṁ laya-vikṣepa-yuktaṁ na bhavatīty arthaḥ | tatra hetuḥ—yat khalu bhakti-yogenānugṛhītaṁ, tat śuddhaṁ bhavati | ayam āśayaḥ—daśa-nāmāparādhā bhakty-aparādhā eva laya-vikṣepa-kārakāḥ teṣām apagame eva bhakti-devī prasīdati | prasīdantyā eva tasyā anugrahaḥ syāt | sa ca bhakti-samaya-gata-laya-vikṣepābhāva-gamya ity atas tatra śuddhe citte munir manana-śīlaḥ san tava gatiṁ ceṣṭāṁ līlā-lāvaṇyādikaṁ vicaṣṭe paśyati ||59||

—o)0(o—

**|| 4.24.60 ||**

yatredaṁ vyajyate viśvaṁ viśvasminn avabhāti yat |

tat tvaṁ brahma paraṁ jyotir ākāśam iva vistṛtam ||

**madhvaḥ :** viśvasmin sthitam api na bhāty ajñānām ||60||

**śrīdharaḥ :** kīdṛśaṁ tattvam ? tad āha—yatreti ||60||

**caitanya-mata-mañjuṣā :** evaṁ madhye sat-saṅgaṁ stutvā punas tam eva stauti—yatredam ity-ādi bahubhiḥ ||60||

**krama-sandarbhaḥ :** tadīya-bhakti-yogānugrahaṁ vinā tu brahmatva-bhagavattvāntaryāmitva-kālatva-bhedenāntaraṅga-bahiraṅgāvirbhāveṣu tavātidurbodhatva-durārādhyatva-durvaśatva-duḥsahatvāny evety āśayenāha—yatredam iti saptabhiḥ | tatra brahmatvam āha | ādyena tad brahmatvam iti yojyam | tataś ca sva-bhakti-yogaṁ vinā tad etad api durbodhaṁ syād iti bhāvaḥ ||60||

**viśvanāthaḥ :** yat tu kaścin munis tava brahma-svarūpaṁ vicaṣṭe, tad api tvam eva tavaiva parama-mahatas tan-mahima-vyāpakaṁ teja ity āha—yatreti ||60||

—o)0(o—

**|| 4.24.61 ||**

yo māyayedaṁ puru-rūpayāsṛjad

bibharti bhūyaḥ kṣapayaty avikriyaḥ |

yad-bheda-buddhiḥ sad ivātma-duḥsthayā

tvam ātma-tantraṁ bhagavan pratīmahi ||

**madhvaḥ :** yasya jīvādibhyo bheda-buddhiḥ | sā divā samyag-jñānaṁ samyag-jñāni-viṣayāsatyaivety arthaḥ | rātrir ajñānam uddiṣṭaṁ samyag-jñānaṁ divā smṛtam || iti śabda-nirṇaye |

jīvebhyo jaḍataś caiva bheda-jñānaṁ hareḥ sadā |

vāstavaṁ jñānam uddiṣṭāṁ tena muktir avāpyate || iti ṣāḍguṇye ||61||

**śrīdharaḥ :** jagata upādānatvena tattvaṁ lakṣitaṁ nimittatvenāpi tad eva lakṣayann āha | ya idaṁ viśvaṁ sad iva paramārtham iva māyayāsṛjat | kathaṁ-bhūtayā ? yayā bheda-buddhir anyeṣāṁ bhavati, tayā ātmani tvayi duḥsthayā sva-kāryaṁ kartum asamarthayā | taṁ tvāṁ nirasta-bhedaṁ pratīmahi jānīmaḥ ||61||

**krama-sandarbhaḥ :** bhagavattvam āha—ya iti | yad ity asyānte yat yayā bheda-buddhiḥ parameśvarāt tvatto’nye svatantra-sattākā iti buddhir bhavati | ātma-duḥsthayā tvayi svarūpa-bhūta-mahā-bhagavattva-darśanenātmani duḥsthayā svaṁ dausthyaṁ darśayantyā ||61||

**viśvanāthaḥ :** vayaṁ tu tvāṁ bhagavat-svarūpam evānububhūṣām ity āha—yo bhavān idaṁ viśvaṁ puruṣa-rūpeṇāsṛjat, viṣṇu-rūpeṇa bibharti, saṅkarṣaṇa-rūpeṇa kṣapayati | māyayā kīdṛśyā ? ātmani tvayi duḥsthayā svakāryaṁ kartum asamarthayā yad yasya māyayā bhede bheda-prabheda-rūpe bhagavaty eva buddhir jñānaṁ lokānāṁ syāt, tac ca jñānaṁ sad iva praśastam iva, na tu praśastam ity arthaḥ | klībtvam ārṣam | he bhagavan śrī-kṛṣṇa ! taṁ tvām ātma-tantraṁ pratīmahi sākṣād anubhavemeti prārthaneyam ||61||

—o)0(o—

**|| 4.24.62 ||**

kriyā-kalāpair idam eva yoginaḥ

śraddhānvitāḥ sādhu yajanti siddhaye |

bhūtendriyāntaḥ-karaṇopalakṣitaṁ

vede ca tantre ca ta eva kovidāḥ ||

**madhvaḥ :** bhūtendriyāntaḥkaraṇair upalakṣyate ||62||

**śrīdharaḥ :** yady api tvam eva nirbhedaṁ brahma tathāpi prāg uktaṁ sākāram idaṁ tava rūpaṁ ye yajanti ta eva vedāgama-tattva-jñā ity āha—kriyā-kalāpair ye karma-yoginaḥ pūjayanti, ta eva kovidāḥ, na tv etad anādṛtya kevala-jñāne pravṛttāḥ | tantre āgame | kathaṁ-bhūtam idam ? bhūtendriyāntaḥ-karaṇair asva-tantrair yad upalakṣyate niyantṛ-rūpaṁ tat ||62||

**krama-sandarbhaḥ :** antaryāmitvam āha—kriyeti | idam eveti trayāṇām abhedaṁ darśayati—karma-mārge ye sarvāntaryāmi-dṛṣṭi-tat-parāḥ, ta eva bhagavat-tattva-kovidāḥ, nānye | tataḥ kiṁ punar bhakti-mārge sākṣāt-tad-upāsakā ity arthaḥ ||62||

**viśvanāthaḥ :** kecit karma-yogino'ṣṭāṅga-yoginaś ca sarva-bhūtāntaryāminaṁ prathamaṁ puruṣaṁ tvāṁ yajantīti tantreṇaivāha—kriyeti | idam eva kim ? tatrāha—bhūtendriyāntaḥ-karaṇair asvatantrair yad upalakṣyate jñāpyate | tan-niyantṛ-rūpam | ata eva karmiṇāṁ yogināṁ ca madhye kovidāḥ, nānye ||62||

—o)0(o—

**|| 4.24.63 ||**

tvam eka ādyaḥ puruṣaḥ supta-śaktis

tayā rajaḥ-sattva-tamo vibhidyate |

mahān ahaṁ khaṁ marud agni-vār-dharāḥ

surarṣayo bhūta-gaṇā idaṁ yataḥ ||

**madhvaḥ :** supta-śaktiḥ svātmany evāpti-śaktiḥ |

prakṛteḥ svāpa udiṣṭo hary anyasyatva-darśanam |

viśeṣeṇa harau cāpi ratir jñānātmikā yataḥ || iti satya-saṁhitāyām ||63||

**śrīdharaḥ :** nanv abhinne mayi bhedaṁ kurvantaḥ santaḥ kathaṁ te kovidāḥ ? nahi tair bhedaḥ kriyate, tvayaiva krīḍārthaṁ cetanācetanātmako bhedaḥ kṛta ity āha—tvam iti | ādyas tvam eka eva suptā māyākhyā śaktir yasya | paścāt tayā śaktyā | rajaḥ-sattva-tamasāṁ dvandvaikyam | yato raja-ādeḥ mahān ahaṅkāraḥ svaṁ ca marud agnir vār-dharāś ca | vāḥ udakam | surāś carṣayaś ca bhūta-gaṇāś caivam idaṁ jagady ato bhavati tad vibhidyate ity anvayaḥ ||63||

**krama-sandarbhaḥ :** antaryāmitvam eva sthāpayati—tvam eka iti dvābhyām | tatra prathamenāṁśy-anuvādaḥ dvitīyenāṁśa-pratipādanam ||63||

**viśvanāthaḥ :** nanv abhinne mayi bhedaṁ kurvantaḥ santaḥ kathaṁ te kovidāḥ ? nahi tair bhedaḥ kriyate, tvayaiva krīḍārthaṁ cetanācetanātmako bhedaḥ kṛta ity āha—tvam iti | ādyas tvam eka eva suptā māyākhyā śaktir yasya | paścāt tayā śaktyā | rajaḥ-sattva-tamasāṁ dvandvaikyam | yato raja-ādeḥ mahān ahaṅkāraḥ svaṁ ca marud agnir vār-dharāś ca | vāḥ udakam | surāś carṣayaś ca bhūta-gaṇāś caivam idaṁ jagady ato bhavati tad vibhidyate ity anvayaḥ ||63||

—o)0(o—

**|| 4.24.64 ||**

sṛṣṭaṁ sva-śaktyedam anupraviṣṭaś

catur-vidhaṁ puram ātmāṁśakena |

atho vidus taṁ puruṣaṁ santam antar

bhuṅkte hṛṣīkair madhu sāra-ghaṁ yaḥ ||

**madhvaḥ :** avadhāraṇe’gha śabdaḥ syāt, sāra-mātraṁ tu sāragham iti śabda-nirṇaye ||64|

**śrīdharaḥ :** etad upapādayati—sṛṣṭam iti | jarāyujāṇḍajas vedajodbhijja-rūpeṇa catur-vidhaṁ svāṁśena praviṣṭaḥ | atho iti hetoḥ parasyāntaḥ santam aṁśaṁ cid ābhāsaṁ puri śayanāt puruṣaṁ viduḥ | tarhi kim īśvaram eva saṁsāriṇaṁ viduḥ ? nety āha—saraghā madhum akṣikās tābhiḥ sṛṣṭaṁ madhv iva kṣullakaṁ viṣaya-sukham avidyāvṛtaḥ san yo bhuṅkte taṁ jīvaṁ viduḥ | tathā ca śrutiḥ—tayor anyaḥ pippalaṁ svādv atty anaśnann anyo’bhicākaśīti [mu.u. 3.1.1] nirṇītaṁ ca, guhāṁ praviṣṭāv ātmānau hi tad-darśanāt [ve.sū. 1.2.11] ity atra ||64||

**krama-sandarbhaḥ :** atra “antaḥ santam aṁśam” iti ṭīkā-sammatam ||64||

**viśvanāthaḥ :** yas tv antaryāmī saṅgī puruṣo jīvaḥ, sa tu nopāsya ity āha—sṛṣṭam iti | idaṁ caturvidhaṁ jayāyujāṇḍaja-svedajodbhijja-rūpam ātmā antaryāmī aṁśakena yena nikṛṣṭāṁśena saha praviṣṭas tam api, antaḥ santam antar eva, na tu bahiḥ santaṁ jīvaṁ puruṣaṁ viduḥ | yaḥ sāraghaṁ sāraghābhir madhu-makṣikābhiḥ sṛṣṭaṁ madhu hṛṣīkair bhuṅkte | sāragha-dṛṣṭāntena tan-makṣikā-daṁśa-santaptatve’pi tad-bhojanātyāgād āsaktir dyotitā | tataś cātiśayokty-alaṅkāreṇābhaktyā sa duḥkhaṁ viṣaya-sukhaṁ tuccham avidyāvṛto yo bhuṅkte ity arthaḥ | tathā ca śrutiḥ—tayor anyaḥ pippalaṁ svādv atty anaśnann anyo’bhicākaśīti [mu.u. 3.1.1] ||64||

—o)0(o—

**|| 4.24.65 ||**

sa eṣa lokān aticaṇḍa-vego

vikarṣasi tvaṁ khalu kāla-yānaḥ |

bhūtāni bhūtair anumeya-tattvo

ghanāvalīr vāyur ivāviṣahyaḥ ||

**śrīdharaḥ :** tava tu sarva-niyantuḥ kutaḥ saṁsāraḥ ? ity āha | yaḥ sva-śaktyedaṁ sṛṣṭavān sa eṣa tvaṁ khalu bhūtair eva bhūtāni megha-paṅktīr vāyur iva kālayanvicālayan | lokān vikarṣasi saṁharati | anumeya-tattvo’lakṣya-svarūpaḥ ||65||

**krama-sandarbhaḥ :** kālatvam āha—sa eṣa iti dvābhyām ||65||

**viśvanāthaḥ :** tam eva bhakti-hīnaṁ jīvaṁ saparicchedam eva kāla-svarūpas tvam ākarṣasīty āha—sa eṣa iti dvābhyām | kāla-yānaś cālayan lokān bhoga-sthānāny api, bhūtāni bhūtair iti, jīvo jīvasya jīvanam iti nyāyenety arthaḥ | anumeya-tattvo’lakṣya-svarūpaḥ ||65||

—o)0(o—

**|| 4.24.66 ||**

pramattam uccair iti-kṛtya-cintayā

pravṛddha-lobhaṁ viṣayeṣu lālasam |

tvam apramattaḥ sahasābhipadyase

kṣul-lelihāno’hir ivākhum antakaḥ ||

**śrīdharaḥ :** vikarṣaṇa-prakāram āha—pramattam iti | iti-kṛtyam evam evam idaṁ kartavyam iti cintayoccaiḥ pramattam | tatra hetuḥ—viṣayeṣu lālasam atikāmukam | prāpte’pi viṣaye pravṛddha-lobham | antakas tvam abhipadyase ākramasi, kṣudhā lelihānau jihvayauṣṭha-prāntau spṛśan sarpo mūṣikam iva ||66||

**krama-sandarbhaḥ :** sarva-duḥkha-hantari sarva-sukha-dātari svasminn unmukhaṁ vidhātuṁ dayayaiva tathā vibhīṣayasa iti bhāvaḥ ||66||

**viśvanāthaḥ :** vikarṣaṇa-prakāram āha—pramattam iti | iti-kṛtyam evam evam idaṁ kartavyam iti tac-cintayā pramattam | abhipadyase ākramasi, kṣudhā lelihāno jihvayauṣṭha-prāntau atiśayena spṛśan sarpa ākhuṁ mūṣikam iva ||66||

—o)0(o—

**|| 4.24.67 ||**

kas tvat-padābjaṁ vijahāti paṇḍito

yas te’vamāna-vyayamāna-ketanaḥ |

viśaṅkayāsmad-gurur arcati sma yad

vinopapattiṁ manavaś caturdaśa ||

**śrīdharaḥ :** ataḥ kas tava padābjaṁ tyajet, paṇḍitaś cet ? kathaṁ-bhūtaḥ ? yas tavāvamāno’nādaras tena vyayamānaṁ ketanaṁ śarīraṁ yasya saḥ | yad asmākaṁ gurur brahmārcati smeti sarveṣāṁ stotṝṇāṁ vākyam | viśaṅkayā nāśa-śaṅkayā | vinopapattim iti dṛḍha-viśvāsena | manavaś caturdaśārcanti sma ||67||

**caitanya-mata-mañjuṣā :** upasaṁharati—kas tvat-pādābjam ity-ādi | kaḥ paṇḍitas tvat-pādābjaṁ vijahāti ? yas tu vijahāti, sa paṇḍito na bhavatīti mokṣākāṅkṣiṇaṁ pratyākṣepaḥ ||67||

**krama-sandarbhaḥ :** atas tad-bhaktir eva puruṣārtha ity upasaṁharati—ka iti dvābhyām | viśaṅkayāpi hetunā ko vijahāti asmad-gurv-ādayas ta upapattiṁ yukti vinā svabhāvata evety arthaḥ, tathā manava iti manvantarasya bhaktānām upalakṣaṇaṁ cetana iti cit-sambandhayoḥ pāṭhāntaram ||67||

**viśvanāthaḥ :** evaṁ-bhūtaṁ tvāṁ nirbuddhir eva na bhajed ity āha—ka iti | avamāno dṛṣṭa-jana-kṛto’nādaras tena vyayamānaṁ ketanaṁ nāśaṁ prāptam iva śarīraṁ yasya saḥ | yad asmad-gurur brahmā arcati smeti sarveṣāṁ stotṝṇāṁ vākyam | viśaṅkayā bhava-bandha-śaṅkayā manavo’pi upapattiṁ yuktiṁ vinā svabhāvata eva viśvāsa-dārḍhyena | yad vā, kāmanāṁ vinā ||67||

—o)0(o—

**|| 4.24.68 ||**

atha tvam asi no brahman paramātman vipaścitām |

viśvaṁ rudra-bhaya-dhvastam akutaścid-bhayā gatiḥ ||

**madhvaḥ :** asmād etad bhagavatīty upapatty-apekṣāṁ vināpi svabhāvata eva ||68||

**śrīdharaḥ :** upasaṁharati—atheti | rudra-bhayena dhvastam | ato na kutaścid bhayaṁ yasyāṁ tādṛśī gatir asi ||68||

**caitanya-mata-mañjuṣā :** atas tvam eva no gatir ity āha—athety-ādi | tvam asi no gatiḥ | kīdṛśī ? akutaścid bhayā viśvaṁ hi rudra-bhaya-dhvastaṁ kālāgni-rudra-prabhayā khaṇḍitam ||68||

**krama-sandarbhaḥ :** he vipaścitāṁ paramātman ! svabhāvataḥ preṣṭhatvam evāsmākam akutaścid-bhayā gatiḥ, tvāṁ vinā tu viśvaṁ sarvam eva rudrāt bhayaṁ tena dhvastam iti ||68||

**viśvanāthaḥ :** upasaṁharati—atheti | vipaścitāṁ gatir asi, na tv avipaścitāṁ, yato viśvaṁ rudra-bhaya-dhvastam | viśva-vartino’jñā jīvāḥ kāla-bhaya-dhvastā evety arthaḥ ||68||

—o)0(o—

**|| 4.24.69 ||**

idaṁ japata bhadraṁ vo viśuddhā nṛpa-nandanāḥ |

sva-dharmam anutiṣṭhanto bhagavaty arpitāśayāḥ ||

**madhvaḥ :** aharahaḥ kleśa-mokṣaḥ suptau | tāvad-vedety ākṣepo daurlabhya-jñāpanārtham ||69||

**śrīdharaḥ :** *na vyākhyātam.*

**caitanya-mata-mañjuṣā :** idaṁ japateti śrī-rudropadeśaḥ ||69||

**krama-sandarbhaḥ :** tatra prathamaṁ karma-miśrāṁ bhaktim āha—idam iti | tataḥ śuddhām āha—mamaiveti ||69||

**viśvanāthaḥ :** sva-dharmam anutiṣṭhanta iti pracetasāṁ karma-miśra-bhaktimattvam ālakṣyoktiḥ ||69||

—o)0(o—

**|| 4.24.70 ||**

tam evātmānam ātma-sthaṁ sarva-bhūteṣv avasthitam |

pūjayadhvaṁ gṛṇantaś ca dhyāyantaś cāsakṛd dharim ||

*na katamena vyākhyātam.*

—o)0(o—

**|| 4.24.71 ||**

yogādeśam upāsādya dhārayanto muni-vratāḥ |

samāhita-dhiyaḥ sarva etad abhyasatādṛtāḥ ||

**śrīdharaḥ :** yogādeśaṁ nāmaitat stotram upāsādya pāṭhataḥ prāpya manasā dhārayanto’bhyāsena japata ||71||

**krama-sandarbhaḥ :** *na vyākhyātam.*

**viśvanāthaḥ :** yogādeśaṁ nāmaitat stotraṇṭ upāsādya pāṭhataḥ prāpya ||71 ||

—o)0(o—

**|| 4.24.72 ||**

idam āha purāsmākaṁ bhagavān viśvasṛk-patiḥ |

bhṛgv-ādīnām ātmajānāṁ sisṛkṣuḥ saṁsisṛkṣatām ||

**śrīdharaḥ :** viśvasṛjāṁ patir brahmā ||72||

**krama-sandarbhaḥ :** *na vyākhyātam.*

**viśvanāthaḥ :** asmākam asmān ||72||

—o)0(o—

**|| 4.24.73 ||**

te vayaṁ noditāḥ sarve prajā-sarge prajeśvarāḥ |

anena dhvasta-tamasaḥ sisṛkṣmo vividhāḥ prajāḥ ||

**śrīdharaḥ :** sisṛkṣmaḥ sṛṣṭavantaḥ ||73||

**krama-sandarbhaḥ :** sisṛkṣma iti savisargaḥ pāṭhaḥ | sisṛkṣmeti kvacit ||

**viśvanāthaḥ :** *na vyākhyātam.*

—o)0(o—

**|| 4.24.74 ||**

athedaṁ nityadā yukto japann avahitaḥ pumān|

acirāc chreya āpnoti vāsudeva-parāyaṇaḥ ||

**śrīdharaḥ :** yukta ekāgra-cittaḥ ||74||

**krama-sandarbhaḥ :** *na vyākhyātam.*

**viśvanāthaḥ :** atha ataḥ ||74||

—o)0(o—

**|| 4.24.75 ||**

śreyasām iha sarveṣāṁ jñānaṁ niḥśreyasaṁ param |

sukhaṁ tarati duṣpāraṁ jñāna-naur vyasanārṇavam ||

**śrīdharaḥ :** jñānam eva naur yasya ||75||

**krama-sandarbhaḥ :** tac ca śreyo jñānam evety abhipretya jñānaṁ stauti—śreyasām iti | jñānam atra bhāgavatam eva ||75||

**viśvanāthaḥ :** jñānaṁ prastutatvāt bhagavad-rūpa-guṇaiśvarya-sukhaṁ taratīti jñāna-naur ity ābhyāṁ kaivalyopayogi-jñānasya tu kleśo’dhikataras teṣām avyaktāsakta-cetasām [gītā 12.5] iti | kṛcchro mahān iha bhavārṇavam aplaveśaṁ ṣaḍ-varga-nakram asukhena titīrṣantī [bhā.pu. 4.22.40] ity ābhyāṁ duḥkha-bahulatvasyāplavatvasya ca śravaṇāt ||75||

—o)0(o—

**|| 4.24.76 ||**

ya imaṁ śraddhayā yukto mad-gītaṁ bhagavat-stavam |

adhīyāno durārādhyaṁ harim ārādhayaty asau ||

**śrīdharaḥ :** yo’dhīyāno bhavaty asau harim ārādhayati ||76||

**krama-sandarbhaḥ :** *na vyākhyātam.*

**viśvanāthaḥ :** ata eva bhaktim evāha—ya imam iti yo’dhīyāno bhaved asau ||76 ||

—o)0(o—

**|| 4.24.77 ||**

vindate puruṣo’muṣmād yad yad icchaty asatvaram |

mad-gīta-gītāt suprītāc chreyasām eka-vallabhāt ||

**śrīdharaḥ :** amuṣmād dhareḥ | asatvaran sthiraḥ san | mad-gītaṁ stotraṁ tena gītāt stutāt yad yad icchati tat tad vindate | eka eva vallabhaḥ priya āśrayas tasmāt ||77||

**krama-sandarbhaḥ :** asatvarann iti kvib ācārārthaḥ ||77||

**viśvanāthaḥ :** asatvarann iti ācara kvib-antaḥ | sthira ity arthaḥ | mad-gīta-gītāt yayā gīto’yaṁ stavo yadi gītaḥ syāt tadāmuṣmāt śobhanaṁ prīṇātīti suprītas tasmāt | stava evāyaṁ taṁ prati prīto bhavatīty arthaḥ ||77||

—o)0(o—

**|| 4.24.78 ||**

idaṁ yaḥ kalya utthāya prāñjaliḥ śraddhayānvitaḥ |

śṛṇuyāc chrāvayen martyo mucyate karma-bandhanaiḥ ||

**śrīdharaḥ :** kalye uṣasi ||78||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.24.79 ||**

gītaṁ mayedaṁ naradeva-nandanāḥ

parasya puṁsaḥ paramātmanaḥ stavam |

japanta ekāgra-dhiyas tapo mahat

caradhvam ante tata āpsyathepsitam ||

**śrīdharaḥ :** tapaś carata tapaso’nte īpsitaṁ prāpsyatha ||79||

**krama-sandarbhaḥ :** tapaś cātra bhagavad-ārādhana-lakṣaṇam eva ||79||

**viśvanāthaḥ :** īpsitamam āpsyatheti teṣāṁ sakāmatvaṁ vyañjitam ||79 ||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturviṁśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe rudra-gītaṁ nāma

caturviṁśo’dhyāyaḥ |

|| 4.24 ||

**(4.25)**

### atha pañcaviṁśo’dhyāyaḥ

## purañjanopākhyāne

**|| 4.25.1 ||**

**maitreya uvāca—**

iti sandiśya bhagavān bārhiṣadair abhipūjitaḥ |

paśyatāṁ rāja-putrāṇāṁ tatraivāntardadhe haraḥ ||

**śrīdharaḥ :**

pracetassu tapasyatsu tat pitre nārado ghṛṇī |

prācīnabarhiṣe’dhyātmaṁ pārokṣyeṇāha pañcabhiḥ ||

purañjana-kathā-vyājāt pañca-viṁśe tu nāradaḥ |

ātmano buddhi-saṅgena vividhām āha saṁsṛtim ||

pracetassu tapas tīvraṁ tapyamāneṣu nāradaḥ |

purañjana-kathākūṭaṁ prāha prācīnabarhiṣe ||1||

**krama-sandarbhaḥ :** *na vyākhyātam.*

**viśvanāthaḥ :**

prācīnabarhiṣaṁ karma-magnaṁ rāja-kathā-miṣāt |

nāradaḥ pañcaviṁśādyaiḥ pañcabhiḥ pratyabodhayat ||

pañcaviṁśe purañjanyāḥ saṅgaṁ prāpya purañjanaḥ |

nava-dvāre pure tasyā reme ity anuvarṇyate ||1||

—o)0(o—

**|| 4.25.2 ||**

rudra-gītaṁ bhagavataḥ stotraṁ sarve pracetasaḥ |

japantas te tapas tepur varṣāṇām ayutaṁ jale ||

**śrīdharaḥ :** *na vyākhyātam.*

**krama-sandarbhaḥ :** japa-rūpam eva tapaś cakrur ity arthaḥ ||2||

**viśvanāthaḥ :** yadaiva rudraḥ sva-gītaṁ stotraṁ pracetasa upadideśa ||2||

—o)0(o—

**|| 4.25.3 ||**

prācīnabarhiṣaṁ kṣattaḥ karmasv āsakta-mānasam |

nārado’dhyātma-tattva-jñaḥ kṛpāluḥ pratyabodhayat ||

**śrīdharaḥ :** pracetaḥsu tapaś caratsu nāradaḥ prācīnabarhiṣaṁ bodhitavān | ataḥ pracetasāṁ katham asamāpyaiva tat-pitur vṛttam āha—prācīnabarhiṣam iti ||3||

**krama-sandarbhaḥ :** *na vyākhyātam.*

**viśvanāthaḥ :** tadaiva tat-pitaraṁ prācīnabarhiṣaṁ nārado’pi purañjanopākhyānena jñāna-vairāgya-bhaktīr upadideśeti | pracetasāṁ katham asamāpyaiva tat-pituḥ kathām āha—prācīneti | hanta hanta mati-priya-śiṣyasya dhruvasya vaṁśo’yaṁ karmaṇi nimajjati tad idam uddharāmīti kṛpāluḥ ||3||

—o)0(o—

**|| 4.25.4 ||**

śreyas tvaṁ katamad rājan karmaṇātmana īhase |

duḥkha-hāniḥ sukhāvāptiḥ śreyas tan neha ceṣyate ||

**madhvaḥ :** yathāvat karma-kartus tu jñānaṁ sāhāyya-kārakam |

anyathā kurvataḥ karma nirayāya bhaviṣyati |

athāpi karma nindanti tapataḥ kartum añjasā || iti brahmāṇḍe ||4||

**śrīdharaḥ :** śreyaḥ phalam īhase icchasi | iha karmaṇi tad ubhayaṁ neṣyate vicārakaiḥ ||4||

**krama-sandarbhaḥ :** duḥkha-hāniḥ sukhāvāptir eva śreyaḥ puruṣasyārthaḥ | tat tu iha karmaṇi neṣyate | karma-sampādyasya sukhasyāpi duḥkha-sambhinnatvāt sāntatvāc ca | neha yeṣyāte iti citsukhaḥ ||4||

**viśvanāthaḥ :** śreyo neṣyate iha karmaṇi na lakṣyate karma-sampādyasya sukhasyāpi duḥkha-miśratvāt naśvaratvāc ca ||4||

—o)0(o—

**|| 4.25.5 ||**

**rājovāca—**

na jānāmi mahā-bhāga paraṁ karmāpaviddha-dhīḥ |

brūhi me vimalaṁ jñānaṁ yena mucyeya karmabhiḥ ||

**śrīdharaḥ :** paraṁ śreyo mokṣam | karmabhir apaviddhā vikṣiptā dhīr yasya ||5||

**krama-sandarbhaḥ :** karmāpaviddha-dhīḥ san paraṁ śreyaḥ sādhanaṁ śreyaś ca na jānāmi | tasmāt vimalaṁ jñānaṁ sādhana-sādhyāntara-gataṁ brūhi ||5||

**viśvanāthaḥ :** karmabhir apaviddhā vikṣipta-buddhiḥ ||5||

—o)0(o—

**|| 4.25.6 ||**

gṛheṣu kūṭa-dharmeṣu putra-dāra-dhanārtha-dhīḥ |

na paraṁ vindate mūḍho bhrāmyan saṁsāra-vartmasu ||

**śrīdharaḥ :** kiṁ ca, gṛheṣu sthitaḥ | putrādiṣv eva puruṣārtha-dhīr yasya ||6||

**krama-sandarbhaḥ :** *na vyākhyātam.*

**viśvanāthaḥ :** gṛhasthaḥ sarva eva mādṛśa ity āha—gṛheṣv iti ||6||

—o)0(o—

**|| 4.25.7 ||**

**nārada uvāca—**

bho bhoḥ prajāpate rājan paśūn paśya tvayādhvare |

saṁjñāpitā‘ jīva-saṅghān nirghṛṇena sahasraśaḥ ||

**śrīdharaḥ :** karma-phaleṣu vairāgyam utpādya brahma-vidyām upadeṣṭuṁ yogānubhāvena yajña-paśūn pratyakṣaṁ pradarśyāha—bho bho iti | saṁjñāpitān māritān ||7||

**krama-sandarbhaḥ :** *na vyākhyātam.*

**viśvanāthaḥ :** karma-phaleṣu vairāgyam utpādayituṁ yoga-balena yajña-paśūn pratyakṣaṁ pradarśyāha—bho bho iti | saṁjñāpitān māritān ||7||

—o)0(o—

**|| 4.25.8 ||**

ete tvāṁ sampratīkṣante smaranto vaiśasaṁ tava |

samparetam ayaḥ-kūṭaiś chindanty utthita-manyavaḥ ||

**śrīdharaḥ :** ete tvāṁ saṁparetaṁ mṛtaṁ saṁpratīkṣante | vaiśasaṁ tvat-kṛtāṁ pīḍāṁ smarantaḥ | tataś cāyaḥ-kūṭair loha-yantra-mayaiḥ śṛṅgaiś chindanti chetsyanti ||8||

**krama-sandarbhaḥ :** *na vyākhyātam.*

**viśvanāthaḥ :** kadāyaṁ mariṣyati ? iti tvāṁ pratīkṣante | vaiśasaṁ tvat-kṛtāṁ sva-śarīra-cchedam | tataḥ saṁparetaṁ tvām ayaḥ-kūṭaiḥ lauha-yantra-mayaiḥ śṛṅgaiś chindanti | vartamāna-nirdeśenāvilambata eva chetsyanti ||8||

—o)0(o—

**|| 4.25.9 ||**

atra te kathayiṣye’mum itihāsaṁ purātanam |

purañjanasya caritaṁ nibodha gadato mama ||

**śrīdharaḥ :** atrāsmin saṅkaṭe nistārakam amum itihāsaṁ kathayiṣyāmi ||9||

**krama-sandarbhaḥ :** tatra tasya śuddha-bhakty-adhikāritvam amanvāno mukti-sādhana-jñāna-miśrām eva bhaktim upadeṣṭuṁ tādṛśīm eva kathām avatārayati atreti | itihāsaṁ purātanam iti munerna mithyā-vacanam | pūrva-vṛttam idam adhyātma-vāda-saṁvādy api prāyaḥ syād iti | evam eva hi tat-tat-kathādi-saṅgatiś ca syāt | tathaiva vakṣyati prākārety ādi ||9||

**viśvanāthaḥ :** vaiṣayika-kathā-priyam imaṁ vaiṣayika-kathayaiva prabodhayāmīti manasi vicārya tasyaiva prācīnabarhiṣaḥ kṛtaṣṭam eva kathāntara-kalpanayā aprastuta-praśaṁsālaṅkāreṇa tat-prabodhe kāraṇīkurvann āha—atreti | spaṣṭam | vastutas tu te tavaiva caritaṁ kīdṛśasya puram etat śarīraṁ sva-karmaṇā janayatīti tasya purañjanasya purātanaṁ mātṛ-garbha-praveśāt pūrvam apy ārabhyety arthaḥ ||9||

—o)0(o—

**|| 4.25.10 ||**

āsīt purañjano nāma rājā rājan bṛhac-chravāḥ |

tasyāvijñāta-nāmāsīt sakhāvijñāta-ceṣṭitaḥ ||

**madhvaḥ :** deva-jīvābhimānī tu brahmaiva tu caturmukhaḥ |

manuṣyāṇāṁ tu jīvānām abhimānī purañjanaḥ ||

sa tu rājā hareḥ putraś cāsurāṇāṁ kaliḥ svayam |

jīva-saṁsṛtivat tasmāt purañjana-kathāpi tu ||

tasmāj jīva-sṛti-jñaptau purañjana-kathāṁ muniḥ |

nārado’śrāvayat tasmān nṛpaṁ prācīnabarhiṣam ||

prāyas tu tat-kathā jīvo sthitā pratyekaśo’ti tu |

pratyekaṁ yat tu yujyeta tad unneyaṁ yathā tathā ||

uktaṁ bhāgavate’py etaṁ purāṇe yāvad iṣyate |

pratyekaśas tu jīvānāṁ tad anyat tasya kevalam || iti tantra-bhāgavate ||10||

**śrīdharaḥ :** tatra jīvasya viṣayāsaktyā saṁsāraḥ sa ceśvarānugraheṇa nivartata iti vaktuṁ viparyaya-gṛhītasya sākṣād bodhayitum aśakte rāja-vṛttāntam ivāha—āsīd iti | purañjanādīn svayam evetaḥ pañcame’dhyāye vyākhyāsyati, tathāpi sukha-grahaṇāya yathopayogaṁ kiñcit kiñcid vyākhyāsyāmaḥ | tatra sva-karmabhiḥ puraṁ śarīraṁ janayatīti purañjano jīvaḥ | na vijñātaṁ nāma yasya | na ca vijñātaṁ ceṣṭitaṁ yasya sa īśvaras tasya sakhā | yad vā, vijñātaṁ ceṣṭitaṁ jīva-preraṇādi-lakṣaṇaṁ yasya | jīva-pāra-tantryasyānubhava-siddhatvāt ||10||

**krama-sandarbhaḥ :** avijñāta iti nāma yasya durjñeyatvād iti bhāvaḥ ||10||

**viśvanāthaḥ :** āsīd iti purañjanādīn svayam eva itaḥ pañcame’dhyāye vyākhyāsyate | tad api sukha-grahaṇāya yathopasthitaṁ vyākhyāsyāmaḥ | purañjano jīvaḥ, adhyātmādibhir virājamānatvād rājā | śravo yaśaḥ dṛṣṭādṛṣṭa-sukha-sādhana-karmādi-śuśrūṣatvāt, śravaḥ caraṇāravindaṁ ca | avijñātaṁ nāma yasya, na vijñātaṁ ceṣṭitaṁ yasya sa īśvaraḥ, tasya sakhā | yad vā, vijñātaṁ ceṣṭitaṁ jīva-preraṇādikaṁ yasya, jīva-pāratantryasyānubhava-sinddhatvāt ||10||

—o)0(o—

**|| 4.25.11 ||**

so’nveṣamāṇaḥ śaraṇaṁ babhrāma pṛthivīṁ prabhuḥ |

nānurūpaṁ yadāvindad abhūt sa vimanā iva ||

**śrīdharaḥ :** śaraṇaṁ bhogāyatanaṁ deham | pṛthivīṁ tad upalakṣitaṁ brahmāṇḍam ||11||

**krama-sandarbhaḥ :** *na vyākhyātam.*

**viśvanāthaḥ :** śaraṇaṁ vāsa-sthalaṁ sukha-bhogāyatanaṁ deham ca | babhrāmeti nānā-janma-vṛttāt nānurūpam iti kvāpi janmani svābhīpsita-samasta-sukha-prāpty-adarśanāt | iveti śūkarādi-janmany api viṣayānanda-prāptyā, vastuto vimanastvābhāvāt ||11||

—o)0(o—

**|| 4.25.12 ||**

na sādhu mene tāḥ sarvā bhūtale yāvatīḥ puraḥ |

kāmān kāmayamāno’sau tasya tasyopapattaye ||

**śrīdharaḥ :** yāvatyaḥ puras tās tasya tasya kāmasyopapattaye prāptyai asau sādhu na mene | gavādi-dehānām aihika-pāra-laukika-bhoga-bhogyatvābhāvāt | tathā ca śrutiḥ—

tābhyo gām ānayat tā abruvan na vai no’yam alam iti |

tābhyo’śvam ānayat tā abruvan na vai no’yam alam iti || [ai.u. 1.2.2] iti ||12||

**krama-sandarbhaḥ :** *na vyākhyātam.*

**viśvanāthaḥ :** yāvatīr yāvatyaḥ sarvatra viṣayānanda-prāptāv api tasya tasya kāmasya upapattaye prāptyai sādhu na mene gavādi-dehānāṁ bhoga-sādhana-yogyatvābhāvāt | tathā ca śrutiḥ—

tābhyo gām ānayat tā abruvan na vai no’yam alam iti |

tābhyo’śvam ānayat tā abruvan na vai no’yam alam iti || [ai.u. 1.2.2] iti |

tat-tad-dehānām asādhu-mananaṁ ca, garbha-daśāyām eva mṛtaś cāhaṁ punar jātaḥ ity-ādi-śrutes tatraiva vivekotpatteḥ ||12||

—o)0(o—

**|| 4.25.13 ||**

sa ekadā himavato dakṣiṇeṣv atha sānuṣu |

dadarśa navabhir dvārbhiḥ puraṁ lakṣita-lakṣaṇām ||

**śrīdharaḥ :** himavato dakṣiṇeṣu sānuṣu | karma-kṣetre bhārata-varṣe | puraṁ manuṣya-śarīram | lakṣitāni dṛṣṭāni sarvāṇi lakṣaṇāni yasyām | andha-paṅgutvādi-doṣa-rahitām ity arthaḥ ||13||

**krama-sandarbhaḥ :** sa ekadeti citsukhaḥ |

**viśvanāthaḥ :** himavato himālayasya dakṣiṇeṣu sānuṣu bhārata-bhūmau karma-tatratya-manuṣya-dehasyaiva phala-sādhanatvāt, puraṁ manuṣya-deham | lakṣitāni dṛṣṭāni lakṣaṇāni yasyām iti paṅgv- andhādi-dehasya mlecchāntyajādi-dehasya ca vyāvṛttiḥ ||13||

—o)0(o—

**|| 4.25.14 ||**

prākāropavanāṭṭāla- parikhair akṣa-toraṇaiḥ |

svarṇa-raupyāyasaiḥ śṛṅgaiḥ saṅkulāṁ sarvato gṛhaiḥ ||

**śrīdharaḥ :** tām anuvarṇayati tribhiḥ | atra kiñcit kiñcit sādṛśyam avalambya kathā-saundaryāya prākārādīni varṇyante | parikhair iti puṁstvam ārṣam | akṣāṇīndriyāṇi gavākṣāḥ | tvag-ādayaḥ śarīrāvayavāḥ prākārādi-purāvayavatvena nirūpyante | svarṇādi-śṛṅgaiḥ śikharair yuktā ye gṛhās taiḥ saṅkulām iti | ādhārādi-cakrāṇi gṛhāḥ śṛṅgāṇi ca rājasādi-svabhāvā vivakṣitāḥ ||14||

**krama-sandarbhaḥ :** *na vyākhyātam.*

**viśvanāthaḥ :** prākārās tvacaḥ upavanāni bahir viṣayāḥ aṭṭālo mukhaṁ, parikhaṁ guṇāḥ | parikhair ity ārṣam | akṣā gavākṣāḥ roma-randhrāṇi toraṇāni netrādīni dvārāṇi svarṇādyaiḥ śṛṅgaiḥ pitta-kapha-vātair dhātubhiḥ rājasa-sāttvika-tāmasaiḥ svabhāvair vā gṛhair ādhāra-cakrādyaiḥ saṅkulāṁ vyāptām ||14||

—o)0(o—

**|| 4.25.15 ||**

nīla-sphaṭika-vaidūrya- muktā-marakatāruṇaiḥ |

kḷpta-harmya-sthalīṁ dīptāṁ śriyā bhogavatīm iva ||

**śrīdharaḥ :** nīlādibhiḥ kḷptā harmya-sthalī yasyām | aruṇaṁ māṇikyam | sthalī hṛdayam | nāḍyo nīlādi-bhāvena nirūpyante tat tad viṣaya-vāsanā vā | bhogavatīṁ nāgānāṁ purīm iva ||15||

**krama-sandarbhaḥ :** *na vyākhyātam.*

**viśvanāthaḥ :** indranīlādibhī ratnaiḥ kḷptā harmya-sthalyo yasyām samāsānta-vidher anityatvān na kap | aruṇa-māṇikyam | sthalyo hṛdaya-kaṇṭha-bhrū-madhya-sthānāni nīlādayas tad-varṇā nāḍyo jñeyāḥ | bhogavatīm iveti vastu-vicārato bhogā api tatra na santīty arthaḥ ||15||

—o)0(o—

**|| 4.25.16 ||**

**sabhā-catvara-rathyābhir ākrīḍāyatanāpaṇaiḥ**

**caitya-dhvaja-patākābhir yuktāṁ vidruma-vedibhiḥ**

**śrīdharaḥ :** sabhā samāja-sthānam | catvaraṁ catuṣpathaḥ | rathyā rāja-mārgaḥ | ākrīḍāyatanaṁ dyūtādi-sthānam | āpaṇo haṭṭaḥ | taiḥ | caityaṁ janānāṁ viśrāma-sthānam | dhvajeṣu patākāḥ tābhiś ca yuktām ||16||

**krama-sandarbhaḥ :** *na vyākhyātam.*

**viśvanāthaḥ :** sabhā rājopaveśa-sthānam | sā cātra hṛdayaṁ, tatraiva rājñaḥ purañjanasya jīvasya sthiteḥ | catvaraṁ catuṣpathaṁ, tac cātra tālv-adhaḥ-sthalam | tatraiva mukha-nāsā-nayana-karṇa-mārgaś catvāraḥ | rathyā rāja-mārgaḥ | iḍā-piṅgalā-suṣumṇā | ākrīḍāyatanṇai dyūtādi-sthānāni indriya-golakāḥ | āpaṇo haṭṭo mano-golokaḥ | caityaṁ viśrāma-sthānaṁ citta-madhyaṁ dhvaje bhagavad-vaimukhya-rūpe saṁyuktāḥ patākāḥ pañca-kleśāḥ | vidruma-vedaya ādhārādi-cakra-madhya-sthala-bhedāḥ ||16||

—o)0(o—

**|| 4.25.17-20 ||**

puryās tu bāhyopavane divya-druma-latākule |

nadad-vihaṅgāli-kula- kolāhala-jalāśaye ||

hima-nirjhara-vipruṣmat- kusumākara-vāyunā |

calat-pravāla-viṭapa- nalinī-taṭa-sampadi ||

nānāraṇya-mṛga-vrātair anābādhe muni-vrataiḥ |

āhūtaṁ manyate pāntho yatra kokila-kūjitaiḥ ||

yadṛcchayāgatāṁ tatra dadarśa pramadottamām |

bhṛtyair daśabhir āyāntīm ekaika-śata-nāyakaiḥ ||

**śrīdharaḥ :** atra ca viṣaya-niṣṭha-buddhi-yogena jīvasya deha-saṁbandha iti vivakṣayā viṣaya-vargaṁ bāhyopavanatvena nirūpayati | tad viśeṣām srak-candanādīn divya-druma-latādi-bhāvena | śeṣaḥ kathālaṅkāraḥ | bāhyopavane pramadāṁ dadarśeti caturthenānvayaḥ | nadatāṁ vihaṅgāli-kulānāṁ kolāhalo yeṣu te jalāśayā yasmin ||17||

hima-nirjharāṇāṁ vipruṣo bindavas tadvatā kusumākara-sambandhina vāyunā calantaḥ pravālā viṭapāḥ śākhāś ca yeṣāṁ tair vṛkṣair nalinīnāṁ sarasīnāṁ taṭeṣu sampat-samṛddhir yasmin ||18||

anābādhe tat kṛta-bādhārahite | muni-vratair ahiṁsraiḥ | ātmaṇam āhūtaṁ manyate yatra ||19||

tatra pramadottamāṁ viṣaya-vivekavatīṁ buddhiṁ dadarśa | yadṛcchayāgatām iti tayoḥ sambandhasya durnirūpyatvaṁ darśayati | tām anuvarṇayati sārdhaiś caturbhiḥ | daśabhir jñāna-karmendriyaiḥ | ekaikaṁ praty ekaṁ śatam anantā vṛttayās tāsāṁ nāyakaiḥ patibhiḥ saha | pāṭhāntare nāyikāḥ striyo yeṣāṁ taiḥ ||20||

**krama-sandarbhaḥ :** puryās tv iti sārdha-trikam | yadyapi buddhy-ādi-maya-liṅga-śarīreṇa sahaiva jīvasya sarvadā sthitiḥ | tathāpi manuṣya-śarīre prāpte te buddhy-ādayo vilakṣaṇā bhavantīti apūrvavat tat-prāpti-nirdeśa iti jñeyam ||17||

yadṛcchayā daivataḥ | bhṛtyair iti sārdha-ṣaṭkam ||20||

**viśvanāthaḥ :** atra ca viṣaya-niṣṭha-buddhi-yogena jīvasya deha-saṁbandha iti vivakṣayā bāhyopavana-bhūtaṁ viṣaya-vargaṁ viśiṣya varṇayati—puryā iti tribhiḥ | bāhyopavane pramadottamām avidyā-vṛttiṁ buddhiṁ yadṛcchayaivāgatāṁ purañjano rājā dadarśeti tayoḥ prāthamika-sambandhasya nirhetutvam uktaṁ tena |

kathā-pakṣe—he rājan ! yuṣmad-vidhari upavane pramadottamā kadāpi nānetavyā, kathañcit svata eva prāptyā dṛṣṭā spṛṣṭā vā syāc ced ātma-dhikkāraḥ kartavyaḥ |

adhyātma-pakṣe—śabda-sparśādi-bhogya-vastuṣu buddhir na deyā | daivād gatā ced anutapanīyam iti vidhir vyañjitaḥ | kīdṛśe nadad iti divya-drumeti rūpa-vaicitryaṁ nadad-vihaṅgeti śabda-vaicitryam | hima-nirjharāṇāṁ vipruṣo bindavas tadvatā kusumākara-vāyunā calantaḥ prabālā viṭapāḥ śākhāś ca yeṣāṁ taiḥ vṛkṣaiḥ, nalinīnāṁ sarasīnāṁ taṭeṣu sampat samṛddhir yasmin | atra, hima-nirjhareti rasaḥ | kusumākareti gandhaḥ | vāyuneti sparśaḥ | calat-pravāleti vyañjitasya pakṣi-puṣpa-phalādi-sadbhāvasyāvaśyakatvāt śabdādi-viṣaya-pañcaka-vaicitryam eva jñeyam | anābādhe tat-kṛta-bādhā-rahite | muni-vratair ahiṁsraiḥ |

pakṣe—purañjanasya puṇyavattvāt | pāpābhāvāc ca bhogāḥ niṣkaṇṭakā eva | kokila-kūjitaiḥ pānthaḥ ātmānam ātithya-dānārtham āhūtaṁ manyate |

adhyātma-pakṣe’pi—tān niṣkaṇṭakān bhogān svīya-kuṭumba-bandhu-brāhmaṇātithyādibhyaḥ vibhajyaiva yatra bhuṅkte ity arthaḥ | kūjitaiḥ yaśobhiḥ | kīdṛśaiḥ ? daśabhir jñāna-karmendriyaiḥ ekaikaṁ pratyekaṁ śatam anantā vṛttayas tāsāṁ nāyakaiḥ nāyikair iti pāṭhe nāyikāḥ striyo yeṣāṁ taiḥ ||17-19||

—o)0(o—

**|| 4.25.21-25 ||**

añca-śīrṣāhinā guptāṁ pratīhāreṇa sarvataḥ |

anveṣamāṇām ṛṣabham aprauḍhāṁ kāma-rūpiṇīm ||

sunāsāṁ sudatīṁ bālāṁ sukapolāṁ varānanām |

sama-vinyasta-karṇābhyāṁ bibhratīṁ kuṇḍala-śriyam ||

piśaṅga-nīvīṁ suśroṇīṁ śyāmāṁ kanaka-mekhalām |

padbhyāṁ kvaṇadbhyāṁ calantīṁ nūpurair devatām iva ||

stanau vyañjita-kaiśorau sama-vṛttau nirantarau |

vastrāntena nigūhantīṁ vrīḍayā gaja-gāminīm ||

tām āha lalitaṁ vīraḥ savrīḍa-smita-śobhanām |

snigdhenāpāṅga-puṅkhena spṛṣṭaḥ premodbhramad-bhruvā ||

**śrīdharaḥ :** pañca-śīrṣāṇi vṛttayo yasya tenāhinā prāṇena pratīhāreṇa pālakena guptām | ṛṣabhaṁ bhartāram | aprauḍhāṁ ṣoḍaśa-vārṣikīm ||21||

gandha-jñānādibhir buddhy-avayavaiḥ sunāsatvādi nirūpyate | samaṁ vinyastau racitau karṇau tābhyāṁ kuṇḍala-śobhāṁ dadhatīm ||22||

anna-mayaṁ hi saumya manaḥ iti, yat kṛṣṇaṁ tad annasya ity-ādi-śruty-anusāreṇa śyāmām ity uktam | nūpuraiḥ kvaṇadbhyam | nūpureṇa pādāṅgulīyakānām apy upalakṣaṇād bahu-vacanam ||23||

vyañjitaṁ kaiśoraṁ yauvanopakramo yābhyām | samau ca vṛttau ca ||24||

tām āheti tayoḥ samvādoktiḥ sambandha-dārḍhyāya | apāṅga eva puṅkho mūla-prānto yasya kaṭākṣasya bāṇasya tena spṛṣṭo viddhaḥ | premṇā uccair bhramantī bhrūr dhanu-sthānīyā yasmiṁs tena ||25||

**krama-sandarbhaḥ :** snigdhena snigdhatvād alabdha-bhaṅgenāpāṅga-rūpeṇa bāṇasya puṅkhena tat-paryanta-bhāgenāpi spṛṣṭo viddha ity arthaḥ ||25||

**viśvanāthaḥ :** pañca-śīrṣā ahiḥ pañca-vṛttiḥ prāṇaḥ, tena pratīhāreṇa dvāra-pālena guptām rakṣitām | ṛṣabhaṁ svasyā upabhoktāram patiṁ jīvam aprauḍhām ity aprauḍhaiva kāntā, yathā patiṁ mohayati tathaivāvidyā-vṛtti-buddhir jīvam ity arthaḥ | kāma-rūpiṇīṁ nitya-vividha-śṛṅgāra-dhāriṇīm |

pakṣe, vividha-vāsanāvatīṁ, gandha-jñānādibhir buddhair vṛttibhir evāvayavaiḥ sunāsatvādi rūpyate | rasāsvāda-carvaṇāsaktayo dantāḥ, sukapolatvaṁ buddheḥ svacchatā, ānanaṁ buddher agra-bhāgaḥ samaṁ yathā syāt tathā dhātraiva kauśalena vinyastāv iva yau karṇau tābhyām kuṇḍala-śobhāṁ bibhratīṁ, pravṛtti-nivṛtti-śāstrārtham avadhārayantīṁ piśaṅga-nīvīṁ pītāmbarāṁ rajo-guṇa-maya-samasta-karmāvṛtāṁ śyāmām iti buddheḥ śyāmatvāt, tac ca tasyā jīvān prati sūrya-sthānīyeśvarāvaraka-megha-sthānīyatvāt kvaṇadbhyām iti calantīm ity ābhyām buddher asthairyām eva śāstreṣu śabditam iti dyotitam |

nūpurair iti bahu-vacanena pādāṅgulīyādīny apy upalakitāni | stanau rāga-dveṣau | yad uktaṁ—

indriyasyendriyasyārthe rāga-dveṣau vyavasthitau |

tayor na vaśam āgacchet tau hy asya paripanthinau || [gītā 3.34] iti |

vyañjita-kaiśorāv ity ata eva vṛddhasyāpi rāga-dveṣau nitya-taruṇāv eva loke dṛśyete | samau ca vṛttau vartulau ca |

pakṣe—samaṁ tulyam eva vṛttaṁ puṁmātra-mohanaṁ caritraṁ yayos tau, nirantarāvarti-pīnatvān mūla-deśe’vakāśa-śūnyau |

pakṣe—vastutas tayor aikyena nirbhedau | yad uktaṁ—kāma eṣa krodha eṣa rajo-guṇa-samudbhavaḥ [gītā 3.37] iti | nigṛhantim iti rāga-dveṣāv api śiṣṭa-janair hrī-vinayābhyām nihnuyete eva |

avidyā-vṛttyā jīvaḥ svam icchayaiva badhnāti, na tu tam īśvaras tayā balātkāreṇa badhnātīti vaktuṁ tayoḥ sambandhasya prakāram āha—tām āheti | snigdho snigdhatvād alabdha-bhaṅgena apāṅga-rūpeṇa puṅkhena tat-paryantenāpi kaṭākṣa-śareṇa biddha ity arthaḥ |

pakṣe—bhogotsāhavattvād vīraḥ | ayam arthaḥ—avidyā khalu bhoga-padārtha-bhūtaṁ svaṁ darśayati |jīvas tatra surasa-buddhyā bhoktṛtvam aṅgīkurvan anurajyati | īśvaras tu tatra virasa-buddhyā tato virajyatīti ||21-25||

—o)0(o—

**|| 4.25.26 ||**

kā tvaṁ kañja-palāśākṣi kasyāsīha kutaḥ sati |

imām upa purīṁ bhīru kiṁ cikīrṣasi śaṁsa me ||

**śrīdharaḥ :** kutaḥ sthānād ihāgatāsi ? he sati, puryāḥ samīpa-sthā upa-purī nūstām ālakṣya kiṁ kartum icchasīty arthaḥ ||26||

**krama-sandarbhaḥ :** *na vyākhyātam.*

**viśvanāthaḥ :** yadyapi buddhyādibhiḥ sahaiva jīvasya sarvadā sthitis tathāpi manuṣya-śarīra-sambandhinas te buddhyādayo vilakṣaṇā bhavantīty anurāgeṇa ca tāṁ buddhim aparicinvann iva pṛcchati—kā tvam iti kutaḥ sthānād ihāgatāsi ? he sati, puryāḥ samīpa-sthā upa-purī bhūmis tām avalambya kiṁ kartum icchasi ? ||26||

—o)0(o—

**|| 4.25.27 ||**

ka ete’nupathā ye ta ekādaśa mahā-bhaṭāḥ |

etā vā lalanāḥ subhru ko’yaṁ te’hiḥ puraḥ-saraḥ ||

**śrīdharaḥ :** te tava ye’nupathā anuvartina ete ke | ekādaśo mahān bhaṭo bṛhad-balatvena vakṣyamāṇo yeṣu daśasu te | buddher manasaḥ pṛthag upādāṇaṁ buddhi-paricāra-kendriya-sahāyatayā tat paricārakatva-vivakṣayā ||27||

**krama-sandarbhaḥ :** *na vyākhyātam.*

**viśvanāthaḥ :** anupathā anuvartina ekādaśo mahā-bhaṭo yeṣv iti bṛhad-balatvena vakṣyamāṇaṁ mana ālakṣya, lalanāś ceṣṭy itīndriya-vṛttīr ālakṣya | ahiḥ krīḍopakaraṇībhūta iti prāṇam ālakṣya praśnaḥ ||27||

—o)0(o—

**|| 4.25.28 ||**

tvaṁ hrīr bhavāny asy atha vāg-ramā-patiṁ

vicinvatī kiṁ munivad raho vane |

tvad-aṅghri-kāmāpta-samasta-kāmaṁ

kva padma-kośaḥ patitaḥ karāgrāt ||

**śrīdharaḥ :** tvaṁ hrīḥ kiṁ patiṁ dharmaṁ vicinvatī, athavā bhavānī patiṁ śivaṁ vicinvatī, athavā kiṁ vāk sarasvatī, patiṁ brahmāṇam, ramā-patiṁ viṣṇum | munir iva saṁyatā satī | kathaṁ-bhūtaṁ patim ? tvad-aṅghri-kāmenaiva tvat-kṛtayā tvad-aṅghri-kāmanayaiva prāptāḥ samastāḥ kāmā yena tam ||28||

**krama-sandarbhaḥ :** *na vyākhyātam.*

**viśvanāthaḥ :** loke hy avivekāt svasya buddhir utkṛṣṭeti sarvasyābhimatir iti purañjana-vākyenābhivyañjayati | tvaṁ hrīr iti tasyā mukha-netrādy-āvaraṇa-vyañjitāṁ hiryam ālakṣya, na tvaṁ hrīmatī, kintu sākṣāt svayaṁ hrīr eva māṁ mohayantī satī kiṁ-patiṁ dharmaṁ vicinvatī, atra vane raho vartase iti sva-buddhi-vṛtti-mādhuryaiḥ sva-mohana-prapañcaḥ |

athavā, bhavānīti saundaryam ālakṣyoktiḥ | patiṁ śivaṁ vicinvatī, kiṁ vāk sarasvatī tasyā mahā-buddhimattām ālakṣya patiṁ brahmāṇam, ramā lakṣmīr iti mahā-sampattim abhilakṣya patiṁ viṣṇum | munir iva saṁyatā satī | kathaṁ-bhūtaṁ patim ? tvad-aṅghri-kāmanayaiva prāptāḥ samastāḥ kāmā yena tam | loke’pi sva-buddhi-balādhīnam eva sarvam aiśvaryaṁ sarvasyeti bruvate | kveti padma-kośo līlā-kamalaṁ sa ca jīvasya viveka eva, tayā tad-alakṣitam eva sva-hasta-vaśīkṛtya dūrataḥ kṣipta iti jñeyam ||28||

—o)0(o—

**|| 4.25.29 ||**

nāsāṁ varorv anyatamā bhuvi-spṛk

purīm imāṁ vīra-vareṇa sākam |

arhasy alaṅkartum adabhra-karmaṇā

lokaṁ paraṁ śrīr iva yajña-puṁsā ||

**śrīdharaḥ :** he varoru, āsāṁ madhye tvam anyatamāpi na sambhavasi | yato bhuvi-spṛk | nahi devatā bhuvaṁ spṛśanti | vīra-vareṇa mayā | nanu tvam akarmā kathaṁ tvayā sahālaṅkaromīti cet tatrāha | adabhram analpaṁ karma tvat-saṅgād yasya mama tena svato’karmatvena tvat-saṅgāt sa-karmā bhavāmīty arthaḥ | paraṁ vaikuṇṭham ||29||

**krama-sandarbhaḥ :** *na vyākhyātam.*

**viśvanāthaḥ :** tvad-anurūpo’ham eveti vaktuṁ sva-kṛtaṁ sandehaṁ svayam eva nirasyati—nāsām iti | he varoru, yatas tvam bhuvi-spṛk | na hi devatā bhuvaṁ spṛśanti | vīra-vareṇa mayā | paraṁ vaikuṇṭham | pakṣe—kiñcid viveka-prāptyā sva-buddhiṁ na sarvotkṛṣṭāṁ manyate lokaḥ kintu svānurūpām eveti bhāvaḥ ||29||

—o)0(o—

**|| 4.25.30 ||**

yad eṣa māpāṅga-vikhaṇḍitendriyaṁ

savrīḍa-bhāva-smita-vibhramad-bhruvā |

tvayopasṛṣṭo bhagavān mano-bhavaḥ

prabādhate’thānugṛhāṇa śobhane ||

**śrīdharaḥ :** yad yasmāt tavāpāṅgena vikhaṇḍitam indriyaṁ mano yasya taṁ māṁ mano-bhavo bādhate | atha tasmād anugṛhāṇa | sa-vrīḍaṁ yad bhāvena premṇā smitaṁ tena vibhramantī yā bhrūs tayopasṛṣṭaḥ preritaḥ ||30||

**krama-sandarbhaḥ :** yad eṣa te’pāṅgeti | athopaspṛṣṭa iti prabādhate’thānugṛhāṇeti prathama-tṛtīya-caturtha-caraṇeṣu pāṭhā dṛśyante | tatra tvayeti cit-sukha-saṁmataś ca | kintu yad eṣa te’pāṅgeti athopasṛṣṭā iti prabādhate mānu-gṛhāṇety eva pāṭhāḥ svāmi-saṁmatā lakṣyante ||30||

**viśvanāthaḥ :** yad yasmāt tavāpāṅgena vikhaṇḍitam indriyaṁ cakṣur yasya taṁ māṁ mano-bhavo madanas tvayā upaspṛṣṭaḥ preritaḥ san bādhate | pakṣe, vikhaṇḍita-jñāna-cakṣuṣaṁ mano-bhavo vaiṣayikī vāsanā upaspṛṣṭas tvayaivādhikyena nirmito māṁ bādhate, ato’nugṛhāṇa tvadīyān śabda-sparśādīn upabhoktuṁ labheyety arthaḥ | vastutas tu anugṛhāṇa sva-bhaginīṁ vidyāṁ sandarśayeti daiva-ghaṭito’rthaḥ ||30||

—o)0(o—

**|| 4.25.31 ||**

tvad-ānanaṁ subhru sutāra-locanaṁ

vyālambi-nīlālaka-vṛnda-saṁvṛtam |

unnīya me darśaya valgu-vācakaṁ

yad vrīḍayā nābhimukhaṁ śuci-smite ||

**śrīdharaḥ :** yad vrīḍayā sanmukhaṁ na bhavati tad ānanam unnīya me darśaya | śobhane bhruvau yasmin | sutāre śobhana-kanīnike locane yasmin | vyālambino dīrghā ye’lakās teṣāṁ vṛndena saṁvṛtam | valgūni vācakaṇi vākyāni yasmin ||31||

**krama-sandarbhaḥ :** *na vyākhyātam.*

**viśvanāthaḥ :** smṛti-bhraṣṭasya kāmino jīvasya vaiyagryaṁ darśayati—tvad iti | valgu manoharaṁ yathā syāt tathā vaktīti tat | yad-ānanaṁ tad evaṁ na mamābhimukham iti bhagavaty avidye devi madīya-cinmaya-jñānānanda-bhogād ahaṁ tvayā vañcita eva, kintu svīyāṁ rūpādi-viṣaya-sampattiṁ samprati sad-bhogyatvenopakalpaya | alam etāvatā vāmyena tatrānanam ity-ādinā rūpa-rasa-gandha-sparśānāṁ vācakam iti śabdasya ca bhoga-prārthaābhivyañjitā ||31||

—o)0(o—

**|| 4.25.32 ||**

**nārada uvāca—**

itthaṁ purañjanaṁ nārī yācamānam adhīravat |

abhyanandata taṁ vīraṁ hasantī vīra mohitā ||

**śrīdharaḥ :** he vīra, sāpi taṁ dṛṣṭvā mohitā satī tam āha ||32||

**krama-sandarbhaḥ :** *na vyākhyātam.*

**viśvanāthaḥ :** adhīravat, vastutas tu cid-rūpatvād bhīrum eva | he vīreti | tavaiva katheyaṁ kathyata iti dhvaniḥ | mohiteti yathā viṣaya.māyāis tayā jīvo’nurañjitas tathā cin-.māyāir jīvenāpi sānurañjitety arthaḥ ||32||

—o)0(o—

**|| 4.25.33 ||**

na vidāma vayaṁ samyak kartāraṁ puruṣarṣabha |

ātmanaś ca parasyāpi gotraṁ nāma ca yat-kṛtam ||

**śrīdharaḥ :** yat pṛṣṭaṁ kasyāsīty anena kasya putrī gotra-jeti kā tvam iti ca kiṁ nāmāsīti tatrāha | ātmano mama parasya tavāpi kartāraṁ samyaṅ na vidmaḥ | gotraṁ nāma ca yat kṛtaṁ bhavati taṁ ca na vidmaḥ ||33||

**krama-sandarbhaḥ :** itihāsa-pakṣe purañjana-bhogārthaṁ parokṣeṇa kācid evaṁ nirmiteti na vidāmety uktam ||33||

**viśvanāthaḥ :** yat pṛṣṭaṁ kasyāsīti kāsīti, tatrāha— na vidāmeti | kathā-pakṣe—kasyacin muner mohanārthamāyātāyāḥ kasyāścid apsarasa iyaṁ kanyeti vā jānīte sma | adhyātma-pakṣe—yā jīva-jñānam āvṛṇīte sā katham īśvaram ahaṁ jānāmīti vyāhartum arhatu | gotram iti kiṁ gotrajāhaṁ nāmeti kiṁ nāmnī cāham iti na vidāma ||33||

—o)0(o—

**|| 4.25.34 ||**

ihādya santam ātmānaṁ vidāma na tataḥ param |

yeneyaṁ nirmitā vīra purī śaraṇam ātmanaḥ ||

**śrīdharaḥ :** ātmano mama śaraṇam iyaṁ purī yena nirmitā taṁ ca na vidmaḥ ||34||

**krama-sandarbhaḥ :** *na vyākhyātam.*

**viśvanāthaḥ :** tarhi kiṁ jānāsīty ata āha—ihādyeti yanātmanaḥ svasya mama vā śaraṇam āspadaṁ purī nirmitā taṁ na vidāmeti | kathā-pakṣe—tenaiva kenacin muninā kardamenaiva viṣaya-bhogārthaṁ pūrīyaṁ yoga-balena nirmiteti rājā jānīte sma ||34||

—o)0(o—

**|| 4.25.35 ||**

ete sakhāyaḥ sakhyo me narā nāryaś ca mānada |

suptāyāṁ mayi jāgarti nāgo’yaṁ pālayan purīm ||

**śrīdharaḥ :** yat pṛṣṭaṁ ka ete anupathā iti tatrāha—eta iti ||35||

**krama-sandarbhaḥ :** *na vyākhyātam.*

**viśvanāthaḥ :** yat pṛṣṭaṁ ka ete anupathā iti tatrāha—eta iti | sakhāya indriyāṇi sakhyas tad-vṛttayaḥ | nāgaḥ prāṇaḥ mayi saparikarāyāṁ suptāyāṁ satyāṁ jāgarti | svapne indriyāṇāṁ laye suṣuptau mano-buddhyor api laye prāṇo virājata eva ||35||

—o)0(o—

**|| 4.25.36 ||**

diṣṭyāgato’si bhadraṁ te grāmyān kāmān abhīpsase |

udvahiṣyāmi tāṁs te’haṁ sva-bandhubhir arindama ||

**śrīdharaḥ :** āstāṁ nāma-gotrādi, yad atrāgato’si etad diṣṭyā bhadraṁ tāvat | grāmyān indriya-grāmārhaṇ | udvahiṣyāmi sampādayiṣyāmi | sva-bandhubhiḥ sakhibhiḥ sakhībhiś ca ||36||

**krama-sandarbhaḥ :** tāṁs te’ham ity atra snehān iti kvacit ||36||

**viśvanāthaḥ :** diṣṭyā bhāgyenaiva āgataḥ manuṣya-śarīraṁ prāpto’sīti | udvahiṣyāmi sampādayiṣyāmi | sva-bandhubhiḥ sakhibhiḥ sakhībhiś ca ||36||

—o)0(o—

**|| 4.25.37 ||**

imāṁ tvam adhitiṣṭhasva purīṁ nava-mukhīṁ vibho |

mayopanītān gṛhṇānaḥ kāma-bhogān śataṁ samāḥ ||

**śrīdharaḥ, viśvanāthaḥ :** samāḥ saṁvatsarān | manuṣya-deha-praveśāc chatam ity uktam ||37||

**krama-sandarbhaḥ :** *na vyākhyātam.*

—o)0(o—

**|| 4.25.38 ||**

kaṁ nu tvad-anyaṁ ramaye hy arati-jñam akovidam |

asamparāyābhimukham aśvastana-vidaṁ paśum ||

**śrīdharaḥ :** pravṛtti-svabhāvatvān nivṛtti-nindā-pūrvakaṁ tat-saṅgam abhinandati, kam iti pañcabhiḥ | tvatto’nyaṁ kaṁ nu ramaye arati-jñaṁ naiṣṭhikam | akovidam aniṣiddha-sukha-tyāginam | samparāyo mṛtyus tad anabhimukhaṁ para-loka-cintāśūnyam | aśvastana-vidaṁ śva idaṁ kartavyam itīha loka-cintāśūnyam | ata eva paśu-tulyam ||38||

**krama-sandarbhaḥ :** *na vyākhyātam.*

**viśvanāthaḥ :** kathā-pakṣe—samprati patiṁ-varaivāham akasmāt prāptaṁ sva-sadṛśaṁ tvāṁ paśyantī nānyam anveṣayāmīty āha—kam iti |

adhyātma-pakṣe—tu buddhir iyaṁ rājasī kiñcit sattva-miśratvād dhārmikaiveti tāmasyā sāttvikyā ca buddhyā āvṛtaṁ pumāṁsaṁ nindati—kam iti pañcabhiḥ | sthāvara-yoni-gatatvād aratijñaṁ paśv-ādi-yoni-gatatvena ratijñatve’py akovidam | vipra-vaṇij-ādi-jñātitvena kovidatve’pi samparāyo yuddhaṁ tad-anabhimukham avīram ity arthaḥ | kṣatriya-jātitvena vīratve’pi aśvastana-vidaṁ śvaḥ paraśvo vā maraṇānantaraṁ me kiṁ bhaviṣyatīti jñāna-śūnyatvād adhārmikam ity arthaḥ | paśu-tulyatvāt paśum ||38||

—o)0(o—

**|| 4.25.39 ||**

dharmo hy atrārtha-kāmau ca prajānando’mṛtaṁ yaśaḥ |

lokā viśokā virajā yān na kevalino viduḥ ||

**śrīdharaḥ :** atra gārhasthye | prajānandaḥ putra-sukham | amṛtaṁ mokṣaḥ | kevalino yatayaḥ ||39||

**krama-sandarbhaḥ :** *na vyākhyātam.*

**viśvanāthaḥ :** trivarga-sādhakaṁ gārhasthyam abhinandati—dharma iti | prajārthako raty-uttha ānandaḥ putra-pautrādi-lālana-rūpa ānando vā amṛtam adanīyaṁ yajña-śiṣṭādi | amṛtaṁ yajña-śeṣe syāt pīyuṣe salile ghṛte iti medinī | lokā yāgādi-prāpyāḥ | kevalino yatayo yān na vidur ity atiduḥkha-prāpyasya caturtha-puruṣārthasyānabhinandanāt sāttvikī buddhir api ninditā | adhyātma-pakṣe—trivargasyopapādanam avidyayaivety uktam ||39||

—o)0(o—

**|| 4.25.40 ||**

pitṛ-devarṣi-martyānāṁ bhūtānām ātmanaś ca ha |

kṣemyaṁ vadanti śaraṇaṁ bhave’smin yad gṛhāśramaḥ ||

**śrīdharaḥ :** gṛhāśrama iti yad etat kṣemārhaṁ śaraṇam āśrayaṁ vadanti ||40||

**krama-sandarbhaḥ :** *na vyākhyātam.*

**viśvanāthaḥ :** gṛhāśramas tu sarveṣāṁ sukhada ity āha—pitr iti | asmin bhave manuṣya-janmani yat kṣemaṁ śaraṇam vadanti sa gṛhāśramaḥ ||40||

—o)0(o—

**|| 4.25.41 ||**

kā nāma vīra vikhyātaṁ vadānyaṁ priya-darśanam |

na vṛṇīta priyaṁ prāptaṁ mādṛśī tvādṛśaṁ patim ||

*na katamenāpi vyākhyātam.*

—o)0(o—

**|| 4.25.42 ||**

kasyā manas te bhuvi bhogi-bhogayoḥ

striyā na sajjed bhujayor mahā-bhuja |

yo’nātha-vargādhim alaṁ ghṛṇoddhata-

smitāvalokena caraty apohitum ||

**śrīdharaḥ :** bhogi-bhogayoḥ sarpa-dehākārayos tava bhujayor yan na sajjed evaṁ bhūtaṁ kasyāḥ striyā manaḥ syān na kasyā api | yo bhavān anātha-vargā dīna-stomās teṣām ādhim alam atyartham apohituṁ sarvatra carati | kenāpohitum ? ghṛṇayoddhato’tiśayito yaḥ smita-pūrvako’valokas tena ||42||

**krama-sandarbhaḥ :** *na vyākhyātam.*

**viśvanāthaḥ :** bhogi-bhogayoḥ sarpa-śarīrākārayos tava bhujayoḥ kasyāḥ striyā mano na syāt, bhavac ca sat kasyā na sajjed ity āvṛttyā anvayaḥ | yo bhavān anātha-vargāṇām asmad-ādīnām ādhim antaḥ-pīḍām apohituṁ dūrīkartuṁ carati | kena smitāvalokena ? he ghṛṇoddhata ! kṛpayā uddaṇḍa | adhyātma-pakṣe—caitanyenaiva buddhy-ādayaḥ sanāthā bhavantīty uktam ||42||

—o)0(o—

**|| 4.25.43 ||**

**nārada uvāca—**

iti tau dam-patī tatra samudya samayaṁ mithaḥ |

tāṁ praviśya purīṁ rājan mumudāte śataṁ samāḥ ||

**śrīdharaḥ :** samudya samudīrya | samāḥ samvatsarān ||43||

**krama-sandarbhaḥ :** *na vyākhyātam.*

**viśvanāthaḥ :** samayaṁ saṅketaṁ samudya samudīrya ||43||

—o)0(o—

**|| 4.25.44 ||**

upagīyamāno lalitaṁ tatra tatra ca gāyakaiḥ |

krīḍan parivṛtaḥ strībhir hradinīm āviśac chucau ||

**śrīdharaḥ :** tatra jāgrad-avasthāṁ saṅkṣepeṇāha—upagīyamāna iti | suṣuptāvasthām āha | hradinīṁ hṛdayākāśaṁ svāpa-sthānam | śucau nidāghe ||44||

**krama-sandarbhaḥ :** *na vyākhyātam.*

**viśvanāthaḥ :** tatra mumudāte śataṁ samā ity-ādinā jāgrad-avasthāṁ saṅkṣepeṇoktā | svapnāvasthām āha—krīḍann iti | strībhir vṛta iti svapne indriyāṇām avasannatvāt tat-saṁskāreṇa tad-vṛttīnām eva tat-tat-kārya-kāritvāt, suṣupty-avasthām āha—hradinīṁ nadīṁ hṛdayākāśaṁ svāvasthānam | śucau nidāghe suṣuptau ca ||44||

—o)0(o—

**|| 4.25.45-46 ||**

saptopari kṛtā dvāraḥ puras tasyās tu dve adhaḥ |

pṛthag-viṣaya-gaty-arthaṁ tasyāṁ yaḥ kaścaneśvaraḥ ||

pañca dvāras tu paurastyā dakṣiṇaikā tathottarā |

paścime dve amūṣāṁ te nāmāni nṛpa varṇaye ||

**śrīdharaḥ :** idānīṁ nava-dvāra-pradarśana-pūrvakaṁ jāgrad avasthāṁ prapañcayati—sapteti yāvad adhyāyasamāpti | tasyāḥ puraḥ upari kṛtā dvāraḥ sapta | vṛtā iti pāṭhe samvṛtāḥ | netre nāsike śrotre mukhaṁ ceti sapta | adho dve dvārau guda-liṅge | yaḥ kaścaneti ātmanaḥ samyag avijñānād aniyatatvāc ca ||45|| tāsu saptasu pañca-dvāraḥ paurastyāḥ pūrva-dig-bhavāḥ ||46||

**krama-sandarbhaḥ :** *na vyākhyātam.*

**viśvanāthaḥ :** idānīṁ nava-dvāra-pradarśana-pūrvakaṁ jāgrad-avasthāṁ vistareṇāha—sapteti | tasyāḥ puraḥ puryāḥ upari ūrdhva-pradeśa aṭṭe śrotre netre nāsike mukhaṁ ceti sapta-dvāraḥ | adho guda-liṅge iti dve dvārau | ya īśvaraḥ purañjanaḥ, tasya | ||45|| tāsu saptasu madhye pañca-dvāraḥ paurastyāḥ pūrvābhimukhyaḥ dakṣiṇā ekā dakṣiṇābhimukhī dakṣiṇa-karṇa-rūpā uttarābhimukhī vāma-karṇa-rūpā ||45-46||

—o)0(o—

**|| 4.25.47 ||**

khadyotāvirmukhī ca prāg dvārāv ekatra nirmite |

vibhrājitaṁ janapadaṁ yāti tābhyāṁ dyumat-sakhaḥ ||

**śrīdharaḥ :** khadyotavad alpa-prakāśā vāma-netra-rūpā | āviḥ prakaṭaṁ mukhaṁ yasyāḥ sā bahu-prakāśā dakṣiṇa-netra-lakṣaṇā, tasmād dakṣiṇerdha ātmano vīryāvattaraḥ iti śruteḥ | svānubhavāc ca tatra prakāśādhikyam | ekatra samlagne | vibhrājitaṁ rūpam | dyumat-sakhaś cakṣuḥ-sahitaḥ ||47||

**krama-sandarbhaḥ :** *na vyākhyātam.*

**viśvanāthaḥ :** khadyotavad alpa-prakāśā vāma-netra-rūpā | āvir-mukhī bahu-prakāśā dakṣiṇa-netra-rūpā, tasmād dakṣiṇerdha ātmano vīryāvattaraḥ iti śruteḥ | ekatra samlagne | vibhrājitaṁ rūpam | dyumat-sakhaś cakṣuḥ-sahitaḥ ||47||

—o)0(o—

**|| 4.25.48 ||**

nalinī nālinī ca prāg dvārāv ekatra nirmite |

avadhūta-sakhas tābhyāṁ viṣayaṁ yāti saurabham ||

**śrīdharaḥ :** nala-nāla-śabdau chidra-vacanau | tadvatī nalinī nālinī ca vāma-dakṣiṇa-nāsike | atrāpi saṁjñā-bhedād eva kārye nyūnādhikyaṁ pūrvavaj jñeyam | avadhūto vāyv-adhiṣṭhito ghrāṇaḥ | saurabhaṁ gandham ||48||

**krama-sandarbhaḥ :** *na vyākhyātam.*

**viśvanāthaḥ :** nala-nāla-śabdau chidra-vacanau tadvatyau vāma-dakṣiṇa-nāsike prāṅ-mukhau avadhūtau vāyv-adhiṣṭhito ghrāṇaḥ | kathā-pakṣe—viṣayaṁ deśaṁ bahu-surabhimattvāt saurabhaṁ, pakṣe gandham ||48||

—o)0(o—

**|| 4.25.49 ||**

mukhyā nāma purastād dvās tayāpaṇa-bahūdanau |

viṣayau yāti pura-rāḍ rasajña-vipaṇānvitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sarva-dvāra-mukhyatvāt sarva-sañjīvakatvāc ca mukhyā, tayā ekayaiva āpaṇa-bahūdanau dvau deśau anyatra dvābhyām dvābhyām eka-deśaṁ yātīty api mukhyatve hetuḥ | pakṣe—mukhyā āsyam āpaṇo bhāṣaṇaṁ bahūdanaś citram annaṁ bahvodana ity anuktiḥ parokṣavādatvāt, rasajñaṁ rasanendriyaṁ vipaṇo vāg-indriyaṁ tābhyām yuktaḥ ||49||

—o)0(o—

**|| 4.25.50-51 ||**

pitṛhūr nṛpa puryā dvār dakṣiṇena purañjanaḥ |

rāṣṭraṁ dakṣiṇa-pañcālaṁ yāti śrutadharānvitaḥ ||

devahūr nāma puryā dvā uttareṇa purañjanaḥ |

rāṣṭram uttara-pañcālaṁ yāti śrutadharānvitaḥ ||

**madhvaḥ :** dakṣiṇa-śrotra-mārgeṇa deva-lokaṁ vrajaty asau |

vāma-śrotreṇa pitṝṇām iti veda-vido viduḥ || iti pravṛtti-tantre ||50-51||

**śrīdharaḥ :** dakṣiṇeneti na tṛtīyā, kintu dakṣiṇasyāṁ diśīty asminn arthe taddhito'yam enap-pratyayo'vyaya-saṁjñaḥ | evam uttareṇeti | ayam arthaḥ—pañcānāṁ viṣayāṇām anyato'navagatānāṁ prakāśāyālam iti pañcālaṁ śāstram | śravaṇa-kāle ca balādhikyād dakṣiṇa-karṇaḥ prathamaṁ pravartate | śāstre ca prathamaṁ śrotavyaṁ karma-kāṇḍam ity etāvatā sāmyena pravṛtta-saṁjñasya karma-kāṇḍasya dakṣiṇa-karṇena śravaṇam iṣyate | atas tad-artham anuṣṭhāya pitṛbhir āhūtaḥ pitṛ-loka-prāpakaṁ pitṛ-yānaṁ prapadyate tad anena prakāreṇa pitṝṇām āhvānam anena bhavatīti pitṛhūr dakṣiṇaḥ karṇaḥ | evaṁ tad-vaiparītyenottaraḥ karṇo devahūḥ | tathā ca vyākhyāsyati—

pitṛhūr dakṣiṇaḥ karṇa uttaro devahūḥ smṛtaḥ |

pravṛttaṁ ca nivṛttaṁ ca śāstraṁ pañcāla-saṁjñitam |

pitṛ-yānaṁ deva-yānaṁ śrotrāc chruta-dharād vrajet || [bhā.pu. 4.29.12-13] iti ||50-51||

**krama-sandarbhaḥ :** *na vyākhyātam.*

**viśvanāthaḥ :** he nṛpa, dakṣiṇena dakṣiṇasyāṁ diśi dakṣiṇa-mukhīty arthaḥ | uttareṇa uttarasyāṁ diśi śrutadharaḥ śrutaṁ śrotrendriyaṁ, dakṣiṇa-karṇena balādhikyāt prāthamyāc ca karma-kāṇḍa-śravaṇaṁ, vāma-karṇena jñāna-kāṇḍa-śravaṇam iti dvāra-deśayor nāma-bhedaḥ kṛtaḥ | pañcānām api viṣayāṇām śrotreṇaiva prathamam avagamāt pañcālam iti saṁjñā jñeyā ||50-51||

—o)0(o—

**|| 4.25.52 ||**

āsurī nāma paścād dvās tayā yāti purañjanaḥ |

grāmakaṁ nāma viṣayaṁ durmadena samanvitaḥ ||

**śrīdharaḥ, viśvanāthaḥ :** asurā indriyārāmās teṣām iyam āsurī śiśna-dvāḥ | grāmakaṁ grāma-stha-janānāṁ kaṁ sukhaṁ vyavāyam | durmadena guhyendriyeṇa ||52||

**krama-sandarbhaḥ :** *na vyākhyātam.*

—o)0(o—

**|| 4.25.53 ||**

nirṛtir nāma paścād dvās tayā yāti purañjanaḥ |

vaiśasaṁ nāma viṣayaṁ lubdhakena samanvitaḥ ||

**śrīdharaḥ :** nirṛtir nāma gudo mṛtyu-dvāratvāt | vaiśasaṁ mala-visargam | lubdhakena pāyunā | tenotkrāntasya duḥkha-prāpter lubdhaka-sāmyam ||53||

**krama-sandarbhaḥ :** *na vyākhyātam.*

**viśvanāthaḥ :** nirṛtir gudaṁ, mṛtyu-dvāratvāt | vaiśasaṁ mala-visargam | lubdhakena pāyunā | tenotkrāntasya duḥkha-prāpter lubdhaka-sāmyam ||53||

—o)0(o—

**|| 4.25.54 ||**

andhāv amīṣāṁ paurāṇāṁ nirvāk-peśaskṛtāv ubhau |

akṣaṇvatām adhipatis tābhyāṁ yāti karoti ca ||

**śrīdharaḥ :** amīṣāṁ madhye nirvāk pādaḥ, peśaskṛt hastaḥ, tāv ubhāv andhau, chidrābhāvāt, svato jñāna-kriyā-śakty-abhāvāc ca | akṣaṇ-vatām indriya-vatāṁ dehānām adhipatiḥ purañjanaḥ | tvag-indriyasyānuktiḥ sarveṣv antar-bhāvāt ||54||

**krama-sandarbhaḥ :** andhāv iti jñāna-hīnatvāt ||54||

**viśvanāthaḥ :** amīṣāṁ madhye nirvāk pādaḥ, peśaskṛt hastaḥ, tāv ubhāv andhau, chidrābhāvāt | akṣaṇvatām indriya-vatāṁ dvārāṇām adhipatiḥ ||54||

—o)0(o—

**|| 4.25.55 ||**

sa yarhy antaḥpura-gato viṣūcīna-samanvitaḥ |

mohaṁ prasādaṁ harṣaṁ vā yāti jāyātmajodbhavam ||

**śrīdharaḥ :** antaḥ-puraṁ hṛdayaṁ gataḥ | viṣucīnaṁ sarvatomukhaṁ manaḥ | moha-prasāda-harṣās tamaḥ-sattva-rajaḥ-kāryāṇi | jāyā buddhiḥ | ātmajā indriya-pariṇāmās tad-udbhavam ||55||

**krama-sandarbhaḥ :** *na vyākhyātam.*

**viśvanāthaḥ :** antaḥ-puraṁ hṛdayaṁ viṣu sarvato’ñcati viṣucīnaṁ manas tad-yuktaḥ | moha-prasāda-harṣās tamaḥ-sattva-rajaḥ-kāryāṇi | jāyā buddhiḥ | ātmajāḥ sāmānya-viśeṣa-niścaya-jñānādayas tad-uttham ||55||

—o)0(o—

**|| 4.25.56 ||**

evaṁ karmasu saṁsaktaḥ kāmātmā vañcito’budhaḥ |

mahiṣī yad yad īheta tat tad evānvavartata ||

*na katamenāpi vyākhyātam.*

—o)0(o—

**|| 4.25.57 ||**

kvacit pibantyāṁ pibati madirāṁ mada-vihvalaḥ |

aśnantyāṁ kvacid aśnāti jakṣatyāṁ saha jakṣiti ||

**śrīdharaḥ :** jakṣatyāṁ bhakṣayantyām ||57||

**krama-sandarbhaḥ :** *na vyākhyātam.*

**viśvanāthaḥ :** jīvasyopādhi-dharmādhyāsaṁ prapañcayati—kvacid ity-ādi | yad uktaṁ—prakṛteḥ kriyamāṇāni guṇaiḥ karmāṇi sarvaśaḥ [gītā 3.27] iti | jakṣatyāṁ carvantyām ||57||

—o)0(o—

**|| 4.25.58 ||**

kvacid gāyati gāyantyāṁ rudatyāṁ rudati kvacit |

kvacid dhasantyāṁ hasati jalpantyām anu jalpati ||

*na katamenāpi vyākhyātam.*

—o)0(o—

**|| 4.25.59 ||**

kvacid dhāvati dhāvantyāṁ tiṣṭhantyām anu tiṣṭhati |

anu śete śayānāyām anvāste kvacid āsatīm ||

**śrīdharaḥ, viśvanāthaḥ :** āsatīm āsīnām ||59||

**krama-sandarbhaḥ :** *na vyākhyātam.*

—o)0(o—

**|| 4.25.60-61 ||**

kvacic chṛṇoti śṛṇvantyāṁ paśyantyām anu paśyati |

kvacij jighrati jighrantyāṁ spṛśantyāṁ spṛśati kvacit ||

kvacic ca śocatīṁ jāyām anu śocati dīnavat |

anu hṛṣyati hṛṣyantyāṁ muditām anu modate ||

*na katamenāpi vyākhyātam.*

—o)0(o—

**|| 4.25.62 ||**

vipralabdho mahiṣyaivaṁ sarva-prakṛti-vañcitaḥ |

necchann anukaroty ajñaḥ klaibyāt krīḍā-mṛgo yathā ||

**śrīdharaḥ :** sarvāsaṅgatvādi-lakṣaṇā prakṛtiḥ svabhāvo vañcito yasya | sarvathā prakṛtyā vañcita iti vā | necchan anicchan | klaibyāt pāra-vaśyāt ||62||

**krama-sandarbhaḥ :** vipralabdhaḥ | atra jīvasya śaktimattāyāṁ parābhidhyānāt tu tirohitaṁ tato hy asya bandha-viparyayau [ve.sū. 3.2.5] ity etat sūtram apy anusandheyam ||62||

**viśvanāthaḥ :** viśeṣeṇa prakarṣeṇa evam anena prakāreṇa labdhaḥ prāptaḥ | sarvayā prakṛtyā svabhāvena jñānānandādi-rūpayā vañcitas tyājitaḥ | necchan ekena sva-svabhāvena vastutas tat tad anicchann api klaibyāt pāravaśya-prāpakād aparasmāt svabhāvāt anukaroti tad-dharmam ātmany adhyasyati ||62||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe pañcaviṁśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

purañjanopākhyāne pañcaviṁśo’dhyāyaḥ |

|| 4.25 ||

—o)0(o—

śrī-madhvācāryānanda-tīrtha-pādā asmin adhyāye atiriktam ekaṁ padyaṁ paṭhanti, yathā—

teṣāṁ parivṛḍho rājan sarveṣāṁ balim udvahan |

sa-strīkānāṁ sakhā tasyā bahu-rūpo’graṇīḥ striyaḥ ||

**madhvaḥ :** ye purañjana-bhṛtyādyā bhāryādyāḥ sarva eva ca |

te’pi mānuṣa-saubhāgy-āder vijñeyā abhimāninaḥ ||

gāyatry-ādyās tu devānāṁ te’pi caiteṣu saṁsthitāḥ |

alakṣmī-dvāparādyās tu āsurās te’pi mānuṣāḥ || iti ca ||

—o)0(o—

**(4.26)**

### ṣaḍ-viṁśo’dhyāyaḥ

## pañcajanopākhyāne

**|| 4.26.1 ||**

**nārada uvāca—**

sa ekadā maheṣvāso rathaṁ pañcāśvam āśu-gam |

dvīṣaṁ dvi-cakram ekākṣaṁ tri-veṇuṁ pañca-bandhuram ||

**śrīdharaḥ :**

ṣaḍ-viṁśe mṛgayāvyājāt svapna-jāgaraṇoktitaḥ |

sad-buddhi-tyāga-yogābhyāṁ saṁsṛtiḥ sā prapañcyate ||

tad evam ātmana upādhi-kṛtāṁ suṣuptāvasthāṁ jāgrad-avasthāṁ coktvedānīṁ svapnāvasthām āha—sa ekadeti daśabhiḥ | mahā-niṣvāso dhanuḥ kartṛtva-bhoktṛtvādy-abhiniveśo yasya sa ratham aruhya pañca-prasthaṁ vanam agād iti tṛtīyenānvayaḥ | rathaṁ tadānīm eva vidhṛtaṁ svapna-deham, jāgrad-dehasya śata-samvatsaropabhogya-puratvenoktatvāt | pañca jñānendriyāṇy aśvā yasya | āśugaṁ śīghra-gatim | dve ahantām amate īṣe daṇḍike yasya | dve puṇya-pāpe cakre yasya | ekaṁ pradhānam akṣo yasya | trayo guṇo veṇavo dhvajā yasya | pañca prāṇā bandhu-rāṇi bandhanāni yasya ||1||

**krama-sandarbhaḥ :** sa ekadeti trikam | ṭīkāyām ekā buddhir avivekavatī | pañca-viṣayā hata-mṛga-sthānīyāḥ | pūrvatra śabdādayo vāsanā-maya-viṣayāḥ | atra tu tad-vāsanā iti bhedaḥ ||1||

**viśvanāthaḥ :**

dhārmikasyāpi jīvasya daivāt tāmasa-bhāvataḥ |

ṣaḍ-viṁśe sad-dhiyas tyāgaḥ punaḥ prāptiś ca varṇyate ||

dhārmikasya vivekino’pi jīvasya kadācid daiva-vaśāt tāmasa-bhāvodgamenāvivekato niṣiddha-viṣayāsaktiḥ syād iti darśayan viṣaya-laulyātirekārtham eva dehaṁ ratha-rūpatvena varṇayati—sa evaikasmin samaye ratham āruhya pañca-granthaṁ vanam agāt iti tṛtīyenānvayaḥ | mahā-niṣvāso dhanuḥ kartṛtva-bhoktṛtvābhiniveśo yasya saḥ | pañca-jñānendriyāṇy aśvā yasya, āśugaṁ śīghra-gatiṣu dve ahantā-mamate īṣe daṇḍike yasya, dve puṇya-pāpe cakre yasya, ekaṁ pradhānam akṣo yasya, trayo guṇā veṇavo dhvajā yasya, pañca prāṇā bandhurāṇi nibandhanāni yasya, ekaṁ mano raśmiḥ pragraho yasya saḥ | ekā buddhir damnaḥ sūto yasya taṁ ca | ekaṁ hṛdayaṁ nīḍaṁ rathina upaveśa-sthānaṁ yatra, dvau śloka-mohau kūvarau yuga-bandhana-sthānaṁ yasya, pañca indriya-vyāpārāḥ caraṇāravindādayaḥ, praharaṇāny astrāṇy yasya | sapta-dhātavo varūthā ratha-rakṣārthaṁ carmādy-āvaraṇāni yasya |

pañca-vikramaṁ kathā-pakṣe—vistṛta-vikramaṁ, paci vistare | adhyātma-pakṣe—pañca karmendriyāṇi vikramā gamanāni yasya, haimopaskaraṁ svarṇa-maya-paricchadaṁ, adhyātma-pakṣe—haima hima-sambandhina upaskarā atijāḍyād asphūrtaya paricchadā yasya | svarṇa-karmā rajo-guṇa-kavacaḥ akṣayeṣudhiḥ ananta-vāsanaḥ | ekādaśa camūnāthāḥ senānyo yasya saḥ | pakṣe—ekādaśo mano-rūpaś camū-patir yasya saḥ | vāsanā-hetor manasaḥ pragrahatvaṁ saṅkalpa-vikalpātmakasya manaso bṛhad-balatvena vakṣyamāṇasya camū-nāthatvam iti vibhāgaḥ | pañca-granthaṁ pañca-prastha-saṁjñam | pakṣe, pañca-śabdādi-mad-vasutuni prasthāḥ sānavo yatra tat ||1-3||

—o)0(o—

**|| 4.26.2 ||**

eka-raśmy eka-damanam eka-nīḍaṁ dvi-kūbaram |

pañca-praharaṇaṁ sapta- varūthaṁ pañca-vikramam ||

**śrīdharaḥ :** ekaṁ mano raśmiḥ pragraho yasya, ekā buddhir damanaḥ sūto yasya taṁ ca taṁ ca | ekaṁ hṛdayaṁ nīḍaṁ rathina upaveśa-sthāṇaṁ yasmin | dvau śoka-mohau kūbarau yuga-bandhana-sthānaṁ yasya | pañca śabdādayo viṣayāḥ prahriyante prakṣipyante yasmin | asya vyākhyānaṁ bhaviṣyati pañcendriyārtha-prakṣepa iti | sapta dhātavo varūthā rakṣārthaṁ carmādyāvaraṇāni yasya | pañca karmendriyāṇi vikramā gati-prakārā yasya ||

**krama-sandarbhaḥ :** *na vyākhyātam.*

**viśvanāthaḥ :** *prathama-ślokasya**ṭīkā draṣṭavyā.*

—o)0(o—

**|| 4.26.3 ||**

haimopaskaram āruhya svarṇa-varmākṣayeṣudhiḥ |

ekādaśa-camū-nāthaḥ pañca-prastham agād vanam ||

**śrīdharaḥ :** haimopaskaraṁ sauvarṇābharaṇam | svarṇa-varmā, varma kavacam, rajo-guṇāvṛtaḥ | akṣayeṣu-dhiḥ, iṣu-dhir niṣaṅgaḥ, ananta-vāsanāhaṅkāropādhiḥ | ekādaśo mano-rūpaś camū-nāthaḥ senāpatir yasya | vāsanā-mayasya manasaḥ prag-rahatvaṁ saṅkalpa-vikalpātmakasya bṛhad-balatvena vakṣyamāṇasya camū-nāthatvam iti vibhāgaḥ | pañca śabdādayo viṣayāḥ prasthāḥ sānavo yasmiṁs tad vanaṁ bhajanīyaṁ deśam agāt ||3||

**krama-sandarbhaḥ :** *na vyākhyātam.*

**viśvanāthaḥ :** *prathama-ślokasya**ṭīkā draṣṭavyā.*

—o)0(o—

**|| 4.26.4 ||**

cacāra mṛgayāṁ tatra dṛpta ātteṣu-kārmukaḥ |

vihāya jāyām atad-arhāṁ mṛga-vyasana-lālasaḥ ||

**śrīdharaḥ :** āttā gṛhītā iṣavo rāgādi-rūpāḥ, kārmukaṁ ca bhogādy-abhiniveśa-rūpaṁ yena | jāyāṁ vivekavatīṁ buddhiṁ vihāya | atad-arhāṁ tyāgān arhām | tyāge hetuḥ, mṛgyanta iti mṛgā viṣayās teṣu vyasanaṁ bhogāsaktis tena lālasā’tispṛhā yasya ||4||

**krama-sandarbhaḥ :** *na vyākhyātam.*

**viśvanāthaḥ :** mṛgayāṁ para-dāra-gamanādi-pāpam | iṣavo rāga-dveṣādayaḥ | kārmukaṁ bhogābhiniveśa-rūpam | jāyāṁ dharma-śīlāṁ buddhim ||4||

—o)0(o—

**|| 4.26.5 ||**

āsurīṁ vṛttim āśritya ghorātmā niranugrahaḥ |

nyahanan niśitair bāṇair vaneṣu vana-gocarān ||

**śrīdharaḥ :** bāṇai rāgādibhiḥ | vaneṣu bhajanīya-deśeṣu | vana-gocarān bhajanīya-viṣayān | nyahanat ātma-sāt-kṛtavān | kathā-pakṣe tu spaṣṭam eva ||5||

**krama-sandarbhaḥ :** *na vyākhyātam.*

**viśvanāthaḥ :** nyahanann iti bāṇādi-karaṇaka-hiṁsādi-pāpaṁ kṛtavān ity arthaḥ ||5||

—o)0(o—

**|| 4.26.6 ||**

tīrtheṣu pratidṛṣṭeṣu rājā medhyān paśūn vane |

yāvad-artham alaṁ lubdho hanyād iti niyamyate ||

**madhvaḥ :** alubdho lokopakārārthaṁ ghnānnātmārthād adhikam api hanyāt ||6||

**śrīdharaḥ :** nanv āsurīṁ vṛttim āśrityeti kim iti mṛgayā nindyate | kathā-pakṣe, tāvad rājño vihitaiva sā | adhyātma-pakṣe’pi jīvasya viṣaya-bhogo vihita evety āśaṅkyāha—tīrtheṣv iti tribhiḥ | ayaṁ bhāvaḥ, na hi mṛgayā vidhīyate rāga-prāptatvāt, kintu niyamyate pravṛttiḥ saṅkocyate | niyamam eva ṣaḍ-vidhaṁ darśayati | yady alam atyarthaṁ lubdho rāgī san hanyāt, tarhi tīrtheṣu śrāddhādiṣv eva | tatrāpi śruti-dṛṣṭeṣu prakhyāteṣv eva, na nitya-śrāddhādiṣu | tatrāpi rājaiva medhyān eva vana eva yāvad upayogam eveti | evaṁ jīvasya viṣaya-sevāpi yāvad upayogaṁ na yatheṣṭam iti niyama evety arthaḥ ||6||

**krama-sandarbhaḥ :** *na vyākhyātam.*

**viśvanāthaḥ :** nanv kathā-pakṣe—rājño mṛgayā vihitaiva | ādhyātmaiva-pakṣe, jīvasya bhoktṛtvād viṣaya-bhoga ucita eveti | kim iti nindyate ? ity ata āha—tīrtheṣv iti tribhiḥ | ayaṁ bhāvaḥ—na hi mṛgayā vidhīyate, rāga-prāptatvāt, kintu niyamyate pravṛttiḥ saṅkocyate | niyamam eva ṣaḍ-vidhaṁ darśayati—yady alam atyarthaṁ lubdho rāgī san hanyāt, tarhi tīrtheṣu śrāddhādiṣv eva | tatrāpi śruti-dṛṣṭeṣu prakhyāteṣv eva, na nitya-śrāddhādiṣu | tatrāpi rājaiva medhyān eva vana eva yāvad upayogam eveti | evaṁ jīvasya viṣaya-sevāpi yāvad upayogam eva na yatheṣṭam ity abhyanujñā-rūpo niyama evety arthaḥ ||6||

—o)0(o—

**|| 4.26.7 ||**

ya evaṁ karma niyataṁ vidvān kurvīta mānavaḥ |

karmaṇā tena rājendra jñānena na sa lipyate ||

**madhvaḥ :** upakāraḥ satyaṁ yena tat kṛtvā naiva dūṣyati |

atīva ninditam api bahu-hiṁsā-yug eva vā |

athavā jñāninaḥ karma na duṣṭam api lipyate || iti adhyātme ||7||

**śrīdharaḥ :** ato nāvaśyakatvam ity āha—ya iti | evaṁ niyataṁ karma vidvān | tenety upa-lakṣaṇam | tenānyena vā karmaṇaivam anuṣṭhitena yaj jñānaṁ bhavati tena jñānena hetunā so’nuṣṭhātā na lipyate ||7||

**krama-sandarbhaḥ :** *na vyākhyātam.*

**viśvanāthaḥ :** sa tena karmaṇā na lipyate | | jñāneneti tat-karma-janyena jñānena hetv anenety arthaḥ ||7||

—o)0(o—

**|| 4.26.8 ||**

anyathā karma kurvāṇo mānārūḍho nibadhyate |

guṇa-pravāha-patito naṣṭa-prajño vrajaty adhaḥ ||

**śrīdharaḥ :** anyathā niyamollaṅghanenāntaḥ-karaṇa-śuddhy-abhāvāt | kartṛtvābhimānam ārūḍhaḥ karmabhir anubadhyate, tataś ca guṇa-pravāhe patito’dho vrajati ||8||

**krama-sandarbhaḥ :** *na vyākhyātam.*

**viśvanāthaḥ :** anyathā niyamollaṅghanena antaḥ-karaṇa-śuddhy-abhāvāt | kartṛtvābhimānam ārūḍhaḥ karmabhir anubadhyate, tataś ca guṇa-pravāhe patito’dho vrajati | tenādhyātma-pakṣe’pi niṣiddhetara-viṣaya-bhoga eva jīvasyokta ity arthaḥ ||8||

—o)0(o—

**|| 4.26.9 ||**

tatra nirbhinna-gātrāṇāṁ citra-vājaiḥ śilīmukhaiḥ |

viplavo’bhūd duḥkhitānāṁ duḥsahaḥ karuṇātmanām ||

**śrīdharaḥ :** prāsaṅgikaṁ parisamāpya punar mṛgayām evānuvarṇayati—tatreti | citrā vājāḥ pakṣā yeṣāṁ taiḥ | viplavo nāśaḥ karuṇātmanāṁ kṛpālūnāṁ duḥsahaḥ ||9||

**krama-sandarbhaḥ :** *na vyākhyātam.*

**viśvanāthaḥ :** prāsaṅgikaṁ parisamāpya prakṛtam āha—tatreti | vicitra-pakṣaiḥ śarair viplavo nāśaḥ | pakṣe—vividha-doṣa-yuktair indriyair vividha-hiṁsādi-pāpaṁ karuṇātmanāṁ kṛpālūnām asmādṛśāṁ duḥsahaḥ | ata eva tvam eva prabodhyasa iti bhāvaḥ ||9||

—o)0(o—

**|| 4.26.10 ||**

śaśān varāhān mahiṣān gavayān ruru-śalyakān |

medhyān anyāṁś ca vividhān vinighnan śramam adhyagāt ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** śramam adhyagād iti dhārmika-jīvo hi kathañcid daiva-vaśāt kañcit kālam adharmaṁ kṛtvā anutāpaṁ prāptaḥ syād ity arthaḥ ||10||

—o)0(o—

**|| 4.26.11 ||**

tataḥ kṣut-tṛṭ-pariśrānto nivṛtto gṛham eyivān |

kṛta-snānocitāhāraḥ saṁviveśa gata-klamaḥ ||

**śrīdharaḥ :** tad evaṁ svapnāvasthā darśitā, idānīṁ punar api vivekavatyā buddhyā ramamāṇasya putrādi-santatiṁ prapañcayiṣyan kathā-saundaryāya tasyāḥ praṇaya-kupitāyā anunayaṁ prastāva-sahitam āha—tata ity ārabhya yāvad adhyāya-samāpti | eyivān āgataḥ | kṛtaṁ snānam ucita āhāraś ca yena | samviveśa śayyām āśritaḥ ||11||

**krama-sandarbhaḥ :** *na vyākhyātam.*

**viśvanāthaḥ :** kṣut-tṛṭ-pariśrānta iti kṛtānāṁ duṣkṛtānāṁ smaraṇa-vyākula ity arthaḥ | nivṛtta iti pāpebhyo virata ity arthaḥ | gṛham eyivān ity adharma-maryādāṁ vihāya punar dharma-maryādāyāṁ sthātum iyeṣety arthaḥ | kṛta-snāna iti brāhmaṇānām āmantrya pāpa-prāyaścittaṁ kṛtavān ity arthaḥ | ucitāhāro māṁsa-madirādy-aśuci-bhakṣaṇaṁ tatyājety arthaḥ | samviveśa kiñcit sthirībabhūvety arthaḥ ||11||

—o)0(o—

**|| 4.26.12 ||**

ātmānam arhayāṁ cakre dhūpālepa-srag-ādibhiḥ |

sādhv-alaṅkṛta-sarvāṅgo mahiṣyām ādadhe manaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** ātmānam arhayāñcakra iti sādhūn munīn viduṣaś ca sammānyānīya taiḥ svāntaḥkaraṇaṁ śodhayāmāsety arthaḥ | kaiḥ dhūpādibhir iti dharma-jñāna-vairāgyādi-nānopākhyānopadeśaiḥ sādhv-alaṅkṛta-sarvāṅga iti śāstrānusaraṇīkṛta sarva-citta-vṛttika ity arthaḥ | mahiṣyām iti pūrvāvasthā-prāptāyāṁ dharma-śīlāyāṁ sva-buddhāv ity arthaḥ ||12||

—o)0(o—

**|| 4.26.13 ||**

tṛpto hṛṣṭaḥ sudṛptaś ca kandarpākṛṣṭa-mānasaḥ |

na vyacaṣṭa varārohāṁ gṛhiṇīṁ gṛha-medhinīm ||

**śrīdharaḥ :** gṛha-medhinīṁ sāttvikīṁ buddhiṁ, rājasyāṁ buddhyāṁ vartamāno nāpaśyat ||13||

**krama-sandarbhaḥ :** *na vyākhyātam.*

**viśvanāthaḥ :** dṛpta ity-ādinā adharma-saṁskāro’pagama uktaḥ | kandarpākṛṣṭa-mānasa iti pūrva-daśā-vartinīṁ dharma-niṣṭhāvatīṁ buddhiṁ yuvatim iva prāptum atyutsuka ity arthaḥ | na vyacaṣṭeti | kathā-pakṣe—mṛgayā-vyājena vanaṁ gatvā kām api kāminīṁ ramayāmāseti purañjano māninī babhūveti hetor iti bhāvaḥ | adhyātma-pakṣe—āgantuka-pāpa-kṛta-mano-mālinyasya niḥśeṣān apagamāt prāktanī dharma-prayojikā buddhir īpsitāpi na śīghram āvirbhaved ity eva vivakṣitam ||13||

—o)0(o—

**|| 4.26.14 ||**

antaḥpura-striyo’pṛcchad vimanā iva vediṣat |

api vaḥ kuśalaṁ rāmāḥ seśvarīṇāṁ yathā purā ||

**śrīdharaḥ :** vediṣat he prācīnabarhiḥ | antaḥ-pura-striyas tat-sakhīḥ | seśvarīṇāṁ svāminī-sahitānām | yathā purety-ādi pṛthag-vākyam ||14||

**krama-sandarbhaḥ :** antar iti sārdhakam ||14||

**viśvanāthaḥ :** vediṣat he prācīnabarhiḥ ! seśvarīṇāṁ svāminī-sahitānām etarhi idānīṁ tāṁ vinety arthaḥ | pakṣe, antaḥ-pura-strīḥ antaḥkaraṇa-vṛttīḥ pūrva-daśāvasthā dharma-pravartanīr manāk prādurbhūtā vīkṣya parāmamarśa | hantaitādṛśya eva mama buddhi-vṛttayo yadi sāmpratika-pāpa-saṁskārānucchidyamānāḥ sthirāḥ syuḥ, tadaiva mamoddhāra iti kuśala-praśnasyathārthaḥ ||14||

—o)0(o—

**|| 4.26.15 ||**

na tathaitarhi rocante gṛheṣu gṛha-sampadaḥ |

yadi na syād gṛhe mātā patnī vā pati-devatā |

vyaṅge ratha iva prājñaḥ ko nāmāsīta dīnavat ||

**śrīdharaḥ :** vyaṅge cakrādi-hīne ||15||

**krama-sandarbhaḥ :** *na vyākhyātam.*

**viśvanāthaḥ :** nanu viṣaya-bhogena sukhī bhava, kiṁ te dharmeṇety ata āha—etarhi idānīṁ niṣiddha-viṣayā na rocante | yātā viṣṇu-bhaktiḥ | patnī dharma-śīlā buddhiḥ | vyaṅge cakrādi-hīne ||14||

—o)0(o—

**|| 4.26.16 ||**

kva vartate sā lalanā majjantaṁ vyasanārṇave ||

yā mām uddharate prajñāṁ dīpayantī pade pade

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** kva vartate iti buddhi-vṛttayaeva kāścana nānubhūyante, na tu vastutaḥ sā buddhir iti manasi khidyati sma ||16||

—o)0(o—

**|| 4.26.17 ||**

**rāmā ūcuḥ—**

nara-nātha na jānīmas tvat-priyā yad vyavasyati |

bhūtale niravastāre śayānāṁ paśya śatru-han ||

**śrīdharaḥ :** niravastāre āstaraṇa-rahite ||17||

**krama-sandarbhaḥ :** *na vyākhyātam.*

**viśvanāthaḥ :** niravastāre āstaraṇa-rahite | pakṣe, tava hṛdayam eva tasyāḥ puṣpa-paryaṅkas tasmād vicyutir eva tasyāḥ sad-buddher niravastāre bhū-tale śayanam | śatruhan he vīra ! pakṣe—tyakta-pāpa ! ||17||

—o)0(o—

**|| 4.26.18 ||**

**nārada uvāca—**

purañjanaḥ sva-mahiṣīṁ nirīkṣyāvadhutāṁ bhuvi |

tat-saṅgonmathita-jñāno vaiklavyaṁ paramaṁ yayau ||

**śrīdharaḥ :** avadhutāṁ tyakta-dehādarām | tat-saṅgenonmathitaṁ vyākulaṁ jñānaṁ yasya ||18||

**krama-sandarbhaḥ :** *na vyākhyātam.*

**viśvanāthaḥ :** avadhutāṁ tyakta-dehādarām | pakṣe, svenaiva sva-hṛdayāt cyāvitatvāt khaṇḍitāṁ nirīkṣya hanta mamaivāyaṁ mahāparādha iti vicārya tat-saṅgena tasyāḥ punar uditsayā unmathita-jñānaḥ tiraskṛta-sva-durbuddhika ity arthaḥ | vaiklavyaṁ dainyam ||18||

—o)0(o—

**|| 4.26.19 ||**

sāntvayan ślakṣṇayā vācā hṛdayena vidūyatā |

preyasyāḥ sneha-saṁrambha- liṅgam ātmani nābhyagāt ||

**śrīdharaḥ :** sneha-saṁrambhaḥ praṇaya-kopas tasya liṅgaṁ kuṭila-dṛṣṭy-ādi svasmin na labdhavān ||19||

**krama-sandarbhaḥ :** nābhyagāt gabhīra-kopatvāt ||19||

**viśvanāthaḥ :** sāntvayann iti mad-bhāgyād iyaṁ me prāktanī buddhiḥ punar apy āvirbhavati yāṁ vinaiva mama durgatir iti mano’nulāpaḥ | prema-saṁrambha-cihnaṁ nādhyagād iti mamāpy evaṁ pāpācaraṇaṁ kena kāraṇenābhūd iti kṣaṇaṁ parāmamarśa ||19||

—o)0(o—

**|| 4.26.20 ||**

anuninye’tha śanakair vīro’nunaya-kovidaḥ |

pasparśa pāda-yugalam āha cotsaṅga-lālitām ||

**śrīdharaḥ :** utsaṅgam āropya lālitām ||20||

**krama-sandarbhaḥ :** *na vyākhyātam.*

**viśvanāthaḥ :** anuninya iti punar udyārabhya durviṣaya-bhoge buddhir mayā naiva kāryeti | pasparśa pāda-yugalam iti ahaṅkāra-tyāga-sādhu-jana-sammānāv eva tasyāḥ pādau pasparśa prāpa | utsaṅga-lālitāṁ sva-hṛdaya-nikaṭam evānītām ||20||

—o)0(o—

**|| 4.26.21 ||**

**purañjana uvāca—**

nūnaṁ tv akṛta-puṇyās te bhṛtyā yeṣv īśvarāḥ śubhe |

kṛtāgaḥsv ātmasāt kṛtvā śikṣā-daṇḍaṁ na yuñjate ||

**śrīdharaḥ :** kṛtam āgo’parādho yais teṣu | ātma-sāt kṛtvā asmad-adhīno’yam iti matvā śikṣārthaṁ daṇḍaṁ na kurvanti te bhṛtyā manda-bhāgyāḥ ||21||

**krama-sandarbhaḥ :** *na vyākhyātam.*

**viśvanāthaḥ :** kathā-pakṣe, priye ! mahyaṁ yat kopa-rūpaṁ daṇḍaṁ karoṣi, tat kṛpayā sāparādham api nija-dāsam abudhaṁ śikṣayasy atas tvām etaj-janmani kadāpi na tyakṣyāmīty arthāntara-nyāsenāha—nūnam iti dvābhyām | ātmasāt kṛtvā asmad-adhīno’yam iti matvā śikṣārthaṁ daṇḍaṁ yeṣu na kurvanti, te bhṛtyā manda-bhāgyāḥ, tena | yeṣu daṇḍaṁ kurvanti te bhūri-bhāgyā ity ahaṁ te daṇḍa-pātrī-bhavann ātmānaṁ bhūri-bhāgyam eva manya iti bhāvaḥ |

adhyātma-pakṣe—hanta hanta pratiṣṭhitasyāpi mama kādācitka-pāpācaraṇena samprati yal loka-nindā-citta-prasādau parama-duḥsahāvabhūtāṁ, tat parameśvareṇaiva mahyaṁ śikṣā-daṇḍo dattas tad aham etaj janmani punaḥ kadāpi sad-buddhiṁ na tyakṣyāmīti tāṁ sad-buddhim eva manasā sambodhyāha—nūnam iti dvābhyām ||21||

—o)0(o—

**|| 4.26.22 ||**

paramo’nugraho daṇḍo bhṛtyeṣu prabhuṇārpitaḥ |

bālo na veda tat tanvi bandhu-kṛtyam amarṣaṇaḥ ||

**śrīdharaḥ :** yataḥ paramo’nugraho daṇḍaḥ, yas tu daṇḍato viṣīdati yo’jña ity āha—bāla iti | bandhu-kṛtyaṁ śikṣā-karaṇam | amarṣaṇaḥ krodhī ||22||

**krama-sandarbhaḥ :** *na vyākhyātam.*

**viśvanāthaḥ :** yas tu daṇḍito viṣīdati so’jña ity āha—bāla iti | amarṣaṇaḥ krodhī | pakṣe, sad-buddhiṁ prati sva-gatam āha—tvāṁ sad-buddhiṁ tyaktavato mama yaḥ sāmpratiko’nutāpaḥ, eṣa eva tvad-datto daṇḍaḥ paramo mamānugraha eva yataḥ punar api pāpāsaktir nāmābhāvinīti bhāvaḥ ||22||

—o)0(o—

**|| 4.26.23 ||**

sā tvaṁ mukhaṁ sudati subhrv anurāga-bhāra-

vrīḍā-vilamba-vilasad-dhasitāvalokam |

nīlālakālibhir upaskṛtam unnasaṁ naḥ

svānāṁ pradarśaya manasvini valgu-vākyam ||

**śrīdharaḥ :** he sudati ! he subhru ! he manasvini ! sā tvam asmākaṁ svāminī, ataḥ svānāṁ mukhaṁ pradarśaya | kīdṛśam ? anurāga-bhāreṇa vrīḍayā yo vilambo mantharatā tena vilasan hasitāvaloko yasmin | nīlā alakā evālayas tair upaskṛtaṁ bhūṣitam | unnata-nāsikam | valgu vākyaṁ yasmiṁs tat ||23||

**krama-sandarbhaḥ :** *na vyākhyātam.*

**viśvanāthaḥ :** daṇḍas tu daṇḍa eva samprati prasīdety āha—sā tvam iti | sā prasiddhā tvam asmākaṁ svāminī | anurāga-bhareṇa vrīḍayā yo vilambo mantharatā, tena vilasan hasitāvaloko yasmin | valgūni vākyāni yasmiṁs tat |

adhyātma-pakṣe—sarveṇaiva prakāreṇa saiveyaṁ me prāktanī buddhir anukūlībhūya sthirā bhavatv iti muhuḥ prārthanā ||23||

—o)0(o—

**|| 4.26.24 ||**

tasmin dadhe damam ahaṁ tava vīra-patni

yo’nyatra bhūsura-kulāt kṛta-kilbiṣas tam |

paśye na vīta-bhayam unmuditaṁ tri-lokyām

anyatra vai mura-ripor itaratra dāsāt ||

**śrīdharaḥ:** he vīra-patni, vīrasya mama bhārye ! yas te kṛtāparādhas tasminn ahaṁ brāhmaṇa-kulād anyatrānyasmin murari-pudāsād itaratra ca damaṁ dadhe daṇḍaṁ karomi | kintu taṁ vigata-bhayam uccair muditaṁ tri-lokyām anyatra vai loka-trayād bahir api na paśyāmi | mad-bhayād evāsau mariṣyatīty arthaḥ ||24||

**krama-sandarbhaḥ :** anyatra bhūsura-kulādikaṁ dharma-niṣṭha-jīvam adhikṛtya purañjanākhyānāt ||24||

**viśvanāthaḥ :** he vīra-patni ! vīrasya mama bhārye ! yad anyaḥ kaścin madīyas tava prātikūlyam akarot | tasmin damaṁ daṇḍaṁ dadhe karomi, yatas tavāhaṁ tvad-adhīnatvāt tvadīya ity arthaḥ | kintu brāhmaṇa-kulād anyatra mura-ripor dāsād itaratra tad-dvayor mama nāsti prabhuteti purañjanasyāsya prācīnabarhiṣṭvāt prācīnabarhiṣaś ca pitṛ-paitāmaha-dharma-maryādān ullaṅghanāt | sā maryādā ca—anyatra brāhmaṇa-kulād anyatrācyuta-gotrataḥ iti pṛthu-caritokter brāhmaṇa-vaiṣṇavayoḥ kara-daṇḍādy-agrahaṇa-rūpaiveti vivecanīyam | ato brāhmaṇa-vaiṣṇavābhyām anyatra trilokyāṁ trilokī-madhye anyatra trilokyā bahir vā vīta-bhayam vigata-bhayam ut uccair muditaṁ na paśyāmi | mad-bhayād evāsau mariṣyatīti bhāvaḥ |

adhyātma-pakṣe—yadi prācīnād daihikād vā pāpācaraṇāt tava prātikūlyaṁ, tadā he sad-buddhe ! damaṁ tad-upaśamakaṁ dāna-puṇya-vratādikaṁ karomi | yadi tu brāhmaṇa-kopāt vaiṣṇavāparādhād vā, tadā tu tau durupaśamāv evety āha—bhūsura-kulād anyatrety ādi | tad-dvayāparādhasya tad-dvaya-prasādād evopaśāntir nānyatheti bhāvaḥ | vīta-bhayam ity ādy-adharma-nirmūlane sāṭope ktiḥ ||24||

—o)0(o—

**|| 4.26.25 ||**

vaktraṁ na te vitilakaṁ malinaṁ viharṣaṁ

saṁrambha-bhīmam avimṛṣṭam apeta-rāgam |

paśye stanāv api śucopahatau sujātau

bimbādharaṁ vigata-kuṅkuma-paṅka-rāgam ||

**śrīdharaḥ :** te vaktram itaḥ pūrvaṁ kadācid api vitilakaṁ na paśyāmi | saṁrambheṇa kopāveśena bhīmaṁ bhayaṅkaram | avimṛṣṭam anujjvalam | apeta-rāgaṁ sneha-śūnyam | tathā te su-jātau śobhanau stanāv api śokāśrubhir upahatau na paśyāmi | tathā bimba-phalākāram adharaṁ ca vigataḥ kuṅkuma-paṅka-tulyas tāmbūla-rāgo yasmāt tādṛśaṁ na paśyāmi | idānīṁ kuta evaṁ jātam iti śeṣaḥ | pāṭhāntare evaṁ bhūtaṁ mukhaṁ stanau ca paśyan śaṁ na vindāmīty anvayaḥ | vigataḥ kuṅkuma-paṅka-rāgo yābhyām iti stanayor viśeṣaṇam ||25||

**krama-sandarbhaḥ :** *na vyākhyātam.*

**viśvanāthaḥ :** vaktram vitilakaṁ kadāpi na paśyāmi | samprati yad daurbhāgyād eva paśyāmīti bhāvaḥ | kuṅkuma-paṅkasyeva tāmbūlasya rāgo yatra taṁ bimbādharam | vindāmi śam iti pāṭhe vigata-kuṅkuma-paṅka-rāgāv iti stanayor viśeṣaṇam |

pakṣe, vitilakatvādibhir upalabdhāyā api sad-buddheḥ pūrvavat prasādābhāvo dyotitaḥ ||25||

—o)0(o—

**|| 4.26.26 ||**

tan me prasīda suhṛdaḥ kṛta-kilbiṣasya

svairaṁ gatasya mṛgayāṁ vyasanāturasya |

kā devaraṁ vaśa-gataṁ kusumāstra-vega-

visrasta-pauṁsnam uśatī na bhajeta kṛtye ||

**śrīdharaḥ :** tat tasmāt kṛtaṁ kilbiṣam aparādho yena tasya | kilbiṣam evāha—svairaṁ svātantryeṇa tvām apṛṣṭvā mṛgayāṁ gatasya | devo devanaṁ krīḍā tāṁ rāti dadātīti devaraḥ kāntas tam | kāma-vegena visrastaṁ gataṁ pauṁsnaṁ pauruṣaṁ dhairyaṁ yasya tam | uśatī kāmayamānā kṛtye kartuṁ yogye’rthe kā na bhajeta ? ||26||

**krama-sandarbhaḥ :** *na vyākhyātam.*

**viśvanāthaḥ :** preyasyāḥ prasādaṁ prārthayate—tan ma iti | kilbiṣam evāha—svairam ity-ādi | devo devanaṁ krīḍā, tāṁ rāti dadātīti devaraḥ kāntas tam | smara-śara-vegenaiva visrastaṁ pauṁsnaṁ pauruṣārhaṁ svātantryaṁ yasya tam | uśatī kamanīyā kṛto kānta-viṣayaka-snehocite karmaṇi kā na bhajeta ?

pakṣe, sad-buddhim eva sākṣātkṛtyāha—prasīda prasannā bhavantī mama hṛdi virājasva | mama kīdṛśasya ? svairaṁ niraṅkuśam eva kṛta-kilbiṣasya mṛgayāṁ gatasya vyādhasyaiva pāpina ity arthaḥ | vyādho mṛga-vadha-jīvo mṛgayur lubdhako hi saḥ ity abhidhānāt | sad-buddheḥ svasminn avasthitim arthāntara-nyāsenāha—keti | strī yathā kāntaṁ sāparādham api na jahāti, tathaiva | he sad-buddhe ! māṁ tvaṁ na jahīhīty arthaḥ ||26||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe ṣaḍviṁśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ caturtha-skandhe

purañjanopākhyāne ṣaḍviṁśo’dhyāyaḥ |

|| 4.26 ||

**(4.27)**

### atha saptaviṁśo’dhyāyaḥ

**|| 4.27.1 ||**

**nārada uvāca—**

itthaṁ purañjanaṁ sadhryag vaśamānīya vibhramaiḥ |

purañjanī mahārāja reme ramayatī patim ||

**śrīdharaḥ :**

sapta-viṁśe priyā-putrādyāsaktyā vismṛtātmanaḥ |

kāla-kanyādy-upākhyānair jarā-rogādy udīryate ||

tad evaṁ jīvasyānunayādi-kathā-saundaryeṇātyantam upādhi-vaśyatvam uktvā tan nimittāṁ saṁsāra-paramparāṁ nirūpayitum āha—ittham iti | atra ca pratipadaṁ kathañcid adhyātma-pakṣe’pi yojayituṁ śakyam eva | śrī-nāradena tu jīvasya strī-puruṣa-vāsanā-dārḍhyena vicitrā saṁsṛtir bhavatīty etāvad eva kathā-tātparyaṁ darśitam |

kvacit pumān kvacic ca strī kvacin nobhayam andha-dhīḥ |

devo manuṣyas tiryag vā yathā-karma-guṇaṁ bhavaḥ || iti vadatā |

tatrādau puṁstvena saṁsṛtir adhyāya-trayeṇoktā | tataś caikenādhyāyena strītvena saṁsṛtiṁ pradarśyeśvara-prasāda-labdha-jñānena mokṣa ity uktam | tatas tad eva yathopa-yogaṁ vyākhyātam iti pañcādhyāyyārambhaḥ pratīyate | pratipadam adhyātma-yojanā tu durghaṭā niṣprayojanā ceti sva-prauḍhikhyāpanam anādṛtya yathopa-yogam eva vyākhyāsyāmaḥ | sadhryak samyak | vibhramair vilāsaiḥ ||1||

**krama-sandarbhaḥ :** *na vyākhyātam.*

**viśvanāthaḥ :**

sad-buddhyā sahitasyāsya sukṛtāny api kurvataḥ |

saptaviṁśe jarārogād upākhyānena kathyate ||

tad evaṁ dhārmikasyāpi jīvasya kadācid antarāye prāpte vividha-duṣkṛta-dūṣitāntaḥ-karaṇasyāpi punar labdha-vivekasya dāna-vrata-tapaḥ-prāyaścittādikaṁ kṛtavato’pi mano-mālinyhān apagamād anupadam anutāpa-sahasra-vidīrṇasya bhāgya-vaśād eva punar api sad-buddhi-prāptiḥ prapañcitā | idānīṁ pūrvavad eva dharma-buddhimataḥ sadācārasya tasya gārhasthyam āha—ittham iti | sadhryak samyak | vibhramair vilāsaiḥ | pakṣe, adharme matiṁ parityajya pūrvavad dharma-buddhāv evāsakto babhūvety arthaḥ ||1||

—o)0(o—

**|| 4.27.2 ||**

sa rājā mahiṣīṁ rājan susnātāṁ rucirānanām |

kṛta-svastyayanāṁ tṛptām abhyanandad upāgatām ||

**śrīdharaḥ :** kṛtaṁ svasty-ayanaṁ maṅgalaṁ kuṅkuma-sindūrādibhir yasyās tām ||2||

**krama-sandarbhaḥ :** *na vyākhyātam.*

**viśvanāthaḥ :** susnātety-ādinā svīya-sad-buddheḥ prasannatām ālakṣya vigata-mano-mālinyaḥ kṛtārtho babhūvety uktam ||2||

—o)0(o—

**|| 4.27.3 ||**

tayopagūḍhaḥ parirabdha-kandharo

raho’numantrair apakṛṣṭa-cetanaḥ |

na kāla-raṁho bubudhe duratyayaṁ

divā niśeti pramadā-parigrahaḥ ||

**śrīdharaḥ :** upagūḍhaḥ parirabdhaḥ | parirabdhā kandharā tasyā yena | raha ekānte | anumantrair anukūlair guhya-bhāṣaṇaiḥ | apakṛṣṭā cetanā viveko yasya | kāla-raṁha āyur vyayam | pramadaiva parigraho na jñāna-sādhanaṁ yasya ||3||

**krama-sandarbhaḥ :** *na vyākhyātam.*

**viśvanāthaḥ :** anumantrair anukūlair guhya-bhāṣaṇaiḥ | pakṣe, dharma-karma-nirvāha-mantraṇābhiḥ | apakṛṣṭā viluptī-kṛtā cetanā saṁsāra-taraṇa-lakṣaṇā buddhir yasya | kālasya raṁho vegaṁ vairāgyābhāvān na bubudhe | kīdṛśam ? idaṁ divā gataṁ, iyaṁ niśā āgateti etat-prakārakam ity arthaḥ ||3||

—o)0(o—

**|| 4.27.4 ||**

śayāna unnaddha-mado mahā-manā

mahārha-talpe mahiṣī-bhujopadhiḥ |

tām eva vīro manute paraṁ yatas

tamo-'bhibhūto na nijaṁ paraṁ ca yat ||

**śrīdharaḥ :** mahārha-talpe utkṛṣṭa-śayyāyāṁ śayānaḥ | mahiṣyā bhuja upadhir upadhānam ucchīrṣakaṁ yasya | avisarga-pāṭhe śayana-kriyā-viśeṣaṇam | tāṁ mahiṣīm eva paraṁ puruṣārtham amanyata, na tu yan nijaṁ rūpaṁ brahma tat | tamasā’jñānenābhibhūto yataḥ |

**krama-sandarbhaḥ :** manute ity atra amanuteti svāmi-sammataḥ pāṭhaḥ | kiṁ ca, sarvatrādṛṣṭaḥ ||*4||*

**viśvanāthaḥ :** mahiṣyā bhuja eva upadhir upadhānaṁ yasya saḥ | avisarga-pāṭhe śayana-kriyājviśeṣaṇam | tām eva vyavāyato hetor manute—strī-saṅga-sukham eva puruṣārtham amanyata | amanuteti ca pāṭhaḥ | na tu nijaṁ paraṁ ca kim api amanuta agaṇayad ity arthaḥ | tamasā’jñānena yato’bhibhūtaḥ |

adhyātma-pakṣe—vyavāyato dharma-patnī-saṅgato dharmāsaktyā dharmam eva puruṣārtham amanyata, na tu mokṣaṁ, yato na nijaṁ jīva-svarūpaṁ, nāpi paraṁ parameśvara-svarūpam | dhārmika ity unnaddha-madaḥ, mahā-manā dāna-śīlaḥ | mahārha-talpe puṇya-karmaṇi śayāno magnaḥ | mahiṣī-bhujopadhir avidyopādhiḥ ||4||

—o)0(o—

**|| 4.27.5 ||**

tayaivaṁ ramamāṇasya kāma-kaśmala-cetasaḥ |

kṣaṇārdham iva rājendra vyatikrāntaṁ navaṁ vayaḥ ||

*na katamenāpi vyākhyātam.*

—o)0(o—

**|| 4.27.6 ||**

tasyām ajanayat putrān purañjanyāṁ purañjanaḥ |

śatāny ekādaśa virāḍ āyuṣo’rdham athātyagāt ||

**śrīdharaḥ :** putrān indriya-pariṇāmān | duhitṝs tad anantaraṁ buddhi-vṛttīḥ | putra-saṅkhyā ca bāhulya-mātra-vivakṣayā | duhitṛ-saṅkhyā tu putrebhyo nyūnatvena gārhasthya-saundaryārtham eva | virāṭ samrāṭ | āyuṣo’rdham ity-ādy api kathā-saundaryārtham eva ||6||

**krama-sandarbhaḥ :** tasyām iti sārdhakam | mātṛ ity atra bhrātṛ iti kvacit | mūla-pāṭhas tu na citsukha-sammataḥ ||6||

**viśvanāthaḥ :** putrān viveka-nirṇaya-saṁśayādīn ||6||

—o)0(o—

**|| 4.27.7 ||**

duhitṝr daśottara-śataṁ pitṛ-mātṛ-yaśaskarīḥ |

śīlaudārya-guṇopetāḥ paurañjanyaḥ prajā-pate ||

**śrīdharaḥ :** purañjana-kanyātvāt paurañjanyaḥ | he prajā-pate ||7||

**krama-sandarbhaḥ :** śīlety ardhakam ||7||

**viśvanāthaḥ :** duhitṝr lajjotkaṇṭhācintyādyāḥ putra-saṅkhyā-bāhulya-mātra-vivakṣayā duhitṛ-saṅkhyā tu putrebhyo nyūnatvena gārhasthya-smaraṇyāthārthyaṁ, virāṭ samrāṭ jīvaś ca |āyuṣo’rdhamatyāgād iti pañcāśad varṣa-paryantaṁ viṣaya-bhoga-lāmpaṭyam adhikam iti vivakṣayā, pitṛ-mātṛ-yaśaskarīr iti tāsāṁ puṇya-kriyā-hetu-rūpatvāt | purañjana-kanyātvāt tāḥ paurañjanya ucyante iti śeṣaḥ ||7||

—o)0(o—

**|| 4.27.8 ||**

sa pañcāla-patiḥ putrān pitṛ-vaṁśa-vivardhanān |

dāraiḥ saṁyojayām āsa duhitṝḥ sadṛśair varaiḥ ||

**śrīdharaḥ :** dāraiḥ pariṇāmānantaraṁ hitāhita-cintābhiḥ | varair ucita-viṣaya-bhogaiḥ ||8||

**krama-sandarbhaḥ :** sa-pañceti ṭīkāyāṁ hitāhita-cintāpi yathā saugandhya-saurūpyādau hita-cintā daurgandhya-kaurūpyādāv ahita-cinteti ||8||

**viśvanāthaḥ :** dārair mati-dhṛty-ādibhiḥ varair vinaya-praṇayādibhiḥ ||8||

—o)0(o—

**|| 4.27.9 ||**

putrāṇāṁ cābhavan putrā ekaikasya śataṁ śatam |

yair vai paurañjano vaṁśaḥ pañcāleṣu samedhitaḥ ||

**śrīdharaḥ :** putrāṇāṁ putrāḥ karmāṇi | pañcāleṣu śabdādi-viṣayeṣu ||9||

**krama-sandarbhaḥ :** *na vyākhyātam.*

**viśvanāthaḥ :** putrāṇāṁ putrāḥ puṇyācaraṇādayaḥ | pañcāleṣu śabdādiṣu ||9||

—o)0(o—

**|| 4.27.10 ||**

teṣu tad-riktha-hāreṣu gṛha-kośānujīviṣu |

nirūḍhena mamatvena viṣayeṣv anvabadhyata ||

**śrīdharaḥ :** teṣu putrādiṣu teṣām api ye riktha-hārāḥ putrās teṣu ca ||10||

**krama-sandarbhaḥ :** anvabadhyatety atra anvaruddhyateti kvacit, kintu mūla-pāṭha eva citsukha-sammataḥ ||10||

**viśvanāthaḥ :** teṣu vivekādiṣu putreṣu tasya purañjanasya riktha-hāreṣu abhimānādi-dhana-hartṛṣu gṛhānujīviṣu prāṇeṣu koṣānujīviṣu saha-oja-ādiṣu ||10||

—o)0(o—

**|| 4.27.11 ||**

īje ca kratubhir ghorair dīkṣitaḥ paśu-mārakaiḥ |

devān pitṝn bhūta-patīn nānā-kāmo yathā bhavān ||

**śrīdharaḥ :** yukteṣv ātma-hiteṣu karmasv anavahitasya | sa vai kālo jarā-samayaḥ ||11||

**krama-sandarbhaḥ :** yathā bhavāniti | vibhakti-pariṇāmenāpi sarvatra yojyam ||11||

**viśvanāthaḥ :** īja iti pakṣa-dvaye sāmyaṁ, yathā bhavān iti tavaiva katheyaṁ kathyate, tava dṛṣṭāntatvaṁ tu saṅgopanārtham eveti bhāvaḥ ||11||

—o)0(o—

**|| 4.27.12 ||**

yukteṣv evaṁ pramattasya kuṭumbāsakta-cetasaḥ |

āsasāda sa vai kālo yo’priyaḥ priya-yoṣitām ||

**śrīdharaḥ :** *na vyākhyātam.*

**krama-sandarbhaḥ :** yukteṣv iti sārdhakam | yo’priya ity atra yo vara iti kvacit | priya-yoṣitām iti citsukhaḥ ||12||

**viśvanāthaḥ :** evaṁ yukteṣu bhakti-vairāgyādiṣv ātma-hiteṣu pramattasyānavahitasya | sa kālaḥ jarā-samayaḥ | priya-yoṣitāṁ kāntā-janānām apriyaḥ sambhoga-prātikūlyāt ||12||

—o)0(o—

**|| 4.27.13-14 ||**

caṇḍavega iti khyāto gandharvādhipatir nṛpa |

gandharvās tasya balinaḥ ṣaṣṭy-uttara-śata-trayam ||

gandharvyas tādṛśīr asya maithunyaś ca sitāsitāḥ |

parivṛttyā vilumpanti sarva-kāma-vinirmitām ||

**śrīdharaḥ :** caṇḍa-vegaḥ saṁvatsareṇāvartamānenopalakṣitaḥ | gandharvā divasāḥ | gandharvyo rātrayaḥ | tādṛśīs tādṛśyaḥ | maithunyo divasair mithunī-bhūya sthitāḥ sitāś cāsitāś ca śukla-kṛṣṇa-pakṣīyāḥ paribhramaṇena sarvaiḥ kāmaiḥ saha vinirmitāṁ purīm apaharanti ||13-14||

**krama-sandarbhaḥ :** gandharvā iti sārdhakam | tādṛśīty eva pāṭhaḥ ||13||

**viśvanāthaḥ :** kiṁ ca, caṇḍa-vegaḥ saṁvatsara iti khyāto yo gandharvādhipatis tasya gandharvā divasāḥ purīṁ vilumpantīty anvayaḥ | gandharvyo rātrayaḥ | tāvatīs tāvatyaḥ | maithunyo divasair mithunī-bhūya sthitāḥ | sitāś cāsitāś ca śukla-kṛṣṇa-pakṣīyāḥ | parivṛttyā paribhramaṇena purīm apaharantīti janmārabhya pratidinam āyur apahāra eva puryā apahāra upacaritaḥ ||13-14||

—o)0(o—

**|| 4.27.15 ||**

te caṇḍavegānucarāḥ purañjana-puraṁ yadā |

hartum ārebhire tatra pratyaṣedhat prajāgaraḥ ||

**śrīdharaḥ :** prajāgaraḥ prāṇaḥ ||15||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.27.16 ||**

sa saptabhiḥ śatair eko viṁśatyā ca śataṁ samāḥ |

purañjana-purādhyakṣo gandharvair yuyudhe balī ||

**śrīdharaḥ :** viṁśatyā ca saha ||16||

**krama-sandarbhaḥ :** viṁśakenety atra viṁśatyā ceti ṭīkā, viṁśadbhir iti citsukhaḥ ||16||

**viśvanāthaḥ :** yuddhas tu prajāgarasya taiḥ sārdhaṁ janmārabhyaivābhūd ity āha—saptabhiḥ | śatair viṁśakena ceti varṣa-gatānāṁ dinānāṁ rātrīṇāṁ ca tāvaty eva saṅkhyā darśitā | śataṁ samā yāvat paramāyur ity arthaḥ ||15||

—o)0(o—

**|| 4.27.17 ||**

kṣīyamāṇe sva-sambandhe ekasmin bahubhir yudhā |

cintāṁ parāṁ jagāmārtaḥ sa-rāṣṭra-pura-bāndhavaḥ ||

**śrīdharaḥ :** sva-sambandhe sva-sambandhini prāṇe ||17||

**krama-sandarbhaḥ :** *na vyākhyātam.*

**viśvanāthaḥ :** tripañcāśad varṣa-paryantaṁ prajāgarasya prāyaḥ parājayo nābhūt | tad-anantaraṁ tu tasyottarottaraṁ parājaya evety āha—kṣīyamāṇe sva-sambandhe sva-sambandhini prāṇe ārtaḥ purañjayaḥ ||17||

—o)0(o—

**|| 4.27.18 ||**

sa eva puryāṁ madhu-bhuk pañcāleṣu sva-pārṣadaiḥ |

upanītaṁ baliṁ gṛhṇan strī-jito nāvidad bhayam ||

**śrīdharaḥ :** sa eva madhu-bhuk kṣudra-sukha-bhoktā | sva-pārṣadair indriyaiḥ | nāvidan nālocitavān ||18||

**krama-sandarbhaḥ :** *na vyākhyātam.*

**viśvanāthaḥ :** madhu-bhuk kṣudra-sukha-bhoktā sva-pārṣadair indriyaiḥ ||18||

—o)0(o—

**|| 4.27.19 ||**

kālasya duhitā kācit tri-lokīṁ varam icchatī |

paryaṭantī na barhiṣman pratyanandata kaścana ||

**śrīdharaḥ :** kālasya duhitā jarāsti tāṁ na pratyanandata naicchat | barhiṣman he prācīnabarhiḥ ||19||

**krama-sandarbhaḥ :** *na vyākhyātam.*

**viśvanāthaḥ :** prakaṭam eva jarā-praveśam upākhyānenāha—kālasyeti | he bahirṣman, ko’pi na pratyanandat naicchat ||19||

—o)0(o—

**|| 4.27.20 ||**

daurbhāgyenātmano loke viśrutā durbhageti sā |

yā tuṣṭā rājarṣaye tu vṛtādāt pūrave varam ||

**śrīdharaḥ :** pūrave yayāti-putrāya | tena vṛtā satī varam adāt | yayātiḥ śukra-śāpāj jarāṁ prāpya putrān uvāca imāṁ gṛhṇīteti, tāṁ jyeṣṭhāś catvāro na jagṛhuḥ pūrus tu jagṛhe, tato yayātis tasmai rājyaṁ dadāv iti jaraivādād ity uktam ||20||

**krama-sandarbhaḥ :** *na vyākhyātam.*

**viśvanāthaḥ :** pūrave yayāti-putrāya | tena vṛtā satī varam adād iti | yayātis tasmai svīya-jarā-grāhiṇe tuṣṭo rājyam adād iti jaraivādād ity uktam ||20||

—o)0(o—

**|| 4.27.21 ||**

kadācid aṭamānā sā brahma-lokān mahīṁ gatam |

vavre bṛhad-vrataṁ māṁ tu jānatī kāma-mohitā ||

**śrīdharaḥ :** sā jarā | bṛhad-vrataṁ naiṣṭhikam ||21||

**krama-sandarbhaḥ :** *na vyākhyātam.*

**viśvanāthaḥ :** mahīṁ gatam iti prākṛta-manuṣya-bhrāntyety arthaḥ | bṛhadvrataṁ naiṣṭhika-brahmacāriṇaṁ sannyāsinaṁ vā mahā-prabhāvavantaṁ vā sā kam api na tyajatīty arthaḥ ||21||

—o)0(o—

**|| 4.27.22 ||**

mayi saṁrabhya vipula- madāc chāpaṁ suduḥsaham |

sthātum arhasi naikatra mad-yācñā-vimukho mune ||

**śrīdharaḥ :** pratyākhyātavati mayi saṁrabhya krodhaṁ kṛtvā naikatra sthātum arhasīti śāpam adāt ||22||

**krama-sandarbhaḥ :** *na vyākhyātam.*

**viśvanāthaḥ :** mayi pratyākhyātavati saṁrabhya krodhaṁ kṛtvā | pakṣe, mad-dehasya karmārabdhatvābhāvāt ṣaḍ-ūrmir ārhityena tasyāḥ praveśāsāmarthyam eva mat-pratyākhyānatvena kṛpālutvena sarvatra mama gamanam eva tasyāḥ śāpa-phalatvenotprekṣitam idaṁ jñeyam ||22||

—o)0(o—

**|| 4.27.23 ||**

tato vihata-saṅkalpā kanyakā yavaneśvaram |

mayopadiṣṭam āsādya vavre nāmnā bhayaṁ patim ||

**śrīdharaḥ :** ādhayo vyādhayaś ca yavanās teṣām īśvaraṁ bhaya-nāmānaṁ vavre ||23||

**krama-sandarbhaḥ :** *na vyākhyātam.*

**viśvanāthaḥ :** mayopadiṣṭam iti lokānāṁ bhayam eva jarayā jīrṇaṁ bhavatv iti svasya dayālutvaṁ sūcitam ||23||

—o)0(o—

**|| 4.27.24 ||**

ṛṣabhaṁ yavanānāṁ tvāṁ vṛṇe vīrepsitaṁ patim |

saṅkalpas tvayi bhūtānāṁ kṛtaḥ kila na riṣyati ||

**śrīdharaḥ :** he vīra, tvām īpsitaṁ patiṁ vṛṇe | na riṣyati na naśyati ||24||

**krama-sandarbhaḥ :** yato bhūtānām anyair api bhūtais tvayi kṛtaḥ saṅkalpo manoratho na riṣyati naṣṭuṁ nārhati | mama tu tvad-eka-parāyaṇāyāḥ sutarāṁ nārhatīty arthaḥ ||24||

**viśvanāthaḥ :** yavanānām ādhi-vyādhīnāṁ na riṣyati na naśyati | pakṣe—bhūtānāṁ bhagavad-bhaktānāṁ saṅkalpo na riṣyati lokānāṁ bhayaṁ jīrṇaṁ bhavatv iti nāradena yaḥ saṅkalpaḥ kṛtaḥ so’nyathā bhavituṁ nārhatīti tvaṁ me gatir bhava yathā tvām ahaṁ bhuñje | bhūta-śabdena bhagavad-bhakto’py ucyate | yad uktaṁ—bhūtāni bhavyāni janārdanasya iti ||24||

—o)0(o—

**|| 4.27.25 ||**

dvāv imāv anuśocanti bālāv asad-avagrahau |

yal loka-śāstropanataṁ na rāti na tad icchati ||

**madhvaḥ :** alaukikaṁ ca śāstrīyaṁ kartavyaṁ laukikaṁ kutaḥ |

lokārthaṁ śāstrahā yāti nirayaṁ tv itaraḥ surān || iti pādme ||25||

**śrīdharaḥ :** lokato vedataś ca yad deyatvena grāhyatvena copanataṁ prāptaṁ tad yācyamānaṁ yo na dadāti yaś ca dīyamānaṁ necchati na gṛhṇāti imau dvau karma-bhūtāv anuśocanti santaḥ ||25||

**krama-sandarbhaḥ :** *na vyākhyātam.*

**viśvanāthaḥ :** bālāv ajñau santo’nuśocanti | loka-śāstrayor upanatam ucitaṁ vastu deyaṁ, grāhyaṁ na gṛhṇātīti | tena kanyāhaṁ svayaṁvarā akasmāt tvad-gṛham āgatya gṛhasthena tvayā grāhyaiveti bhāvaḥ | pakṣe, lokeṣu kṛpālunā nāradena yad abhilaṣitaṁ bhayaṁ jīrṇaṁ bhavatv iti tal-loka-śāstrocitam evātas tvaṁ māṁ gṛhāṇety arthaḥ ||25||

—o)0(o—

**|| 4.27.26 ||**

atho bhajasva māṁ bhadra bhajantīṁ me dayāṁ kuru |

etāvān pauruṣo dharmo yad ārtān anukampate ||

**śrīdharaḥ :** puruṣeṇa kartavyo dharmaḥ pauruṣaḥ ||26||

**krama-sandarbhaḥ :** *na vyākhyātam.*

**viśvanāthaḥ :** pauruṣaḥ puruṣeṇa nirvṛttaḥ | pakṣe, sva-balaṁ prakāśyāpi tvayā jarāṁ na gṛhṇāmīti vaktum aśakyaṁ nāradokti-balāt tvām ahaṁ lagantī saṁhariṣyāmy eveti svagataṁ vadantī bahir vakroktyā sotprāsam āha—atho iti ||26||

—o)0(o—

**|| 4.27.27 ||**

kāla-kanyodita-vaco niśamya yavaneśvaraḥ |

cikīrṣur deva-guhyaṁ sa sasmitaṁ tām abhāṣata ||

**śrīdharaḥ :** deva-guhyaṁ maraṇam | tad dhe prāṇināṁ vairāgyānudayāya devair gopyate ||27||

**krama-sandarbhaḥ :** *na vyākhyātam.*

**viśvanāthaḥ :** devasya parameśvarasya guhyaṁ rahasyaṁ saṁsāra-cakra-pravartanaṁ cikīrṣuḥ | sa-smitam iti tvad-vacanam idam apratyākhyeyam iti smitena jñāpayann ity arthaḥ ||27||

—o)0(o—

**|| 4.27.28 ||**

mayā nirūpitas tubhyaṁ patir ātma-samādhinā |

nābhinandati loko’yaṁ tvām abhadrām asammatām ||

**śrīdharaḥ :** tubhyaṁ tava | ātma-samādhinā jñāna-dṛṣṭyā | yācyamāno’yaṁ lokas tvāṁ necchati ||28||

**krama-sandarbhaḥ :** tvam ity ardhakam | yāhīty ardhakam | prajānāśam ity atra prajvāras tvām iti citsukhaḥ ||28||

**viśvanāthaḥ :** tubhyaṁ tvāṁ bhojayitum ity arthaḥ | ātma-samādhinā manaso bhāvanayā ayaṁ bhūr-lokastho lokaḥ tvāṁ necchati ||28||

—o)0(o—

**|| 4.27.29 ||**

tvam avyakta-gatir bhuṅkṣva lokaṁ karma-vinirmitam |

yā hi me pṛtanā-yuktā prajā-nāśaṁ praṇeṣyasi ||

**śrīdharaḥ :** ato’vyakta-gatiḥ kutaḥ prāptā ? ity alakṣita-gatiḥ satī lokam ākramya bhuṅkṣva | evaṁ sarvo’pi lokas tava patiḥ syād ity arthaḥ | na caivaṁ tvayā śaṅkanīyaṁ prati-kūlāṁ māṁ loko haniṣyatīti | yasmāt tvam eva prajā-nāśaṁ kariṣyasīty āha—yā hīti | yā madīyā yavana-pṛtanā tayā yuktā ||29||

**krama-sandarbhaḥ :** prajvāro’yam ity atra aprajo’yam iti citsukhaḥ ||29||

**viśvanāthaḥ :** atas tvam avyakta-gatiḥ kutaḥ prāptā ? ity alakṣita-gatiḥ satī lokam ākramya balātkāreṇa sarva eva lokas tava patiḥ syād ity arthaḥ | pratikūlāṁ māṁ loko haniṣyatīti bibheṣi cet | mat-pṛtanā yavana-senā, taya yuktā satī yā hīti prajānāṁ tvayā bhuktānāṁ nāśaṁ tvaṁ praṇeṣyasi, tvāṁ hantuṁ punaḥ kaḥ prabhaved iti bhāvaḥ ||29||

—o)0(o—

**|| 4.27.30 ||**

prajvāro’yaṁ mama bhrātā tvaṁ ca me bhaginī bhava |

carāmy ubhābhyāṁ loke’sminn avyakto bhīma-sainikaḥ ||

**śrīdharaḥ :** kiṁ ca, prajvāra iti | mārako vaiṣṇavo jvaraḥ, māheśvarasya vyādhy-antaḥ-pātitvāt | bhūmā ghorāḥ sainikā yasya ||30||

**krama-sandarbhaḥ :** *na vyākhyātam.*

**viśvanāthaḥ :** prajvāra itimārako vaiṣṇava-jvaraḥ māheśvarasya tu vyādhy-antaḥ-pātitvāt, mama bhaginī kāpi nāstīti tvam eva bhaginī bhava | nanu nāradoktam anyathā bhavituṁ nārhatīti tvaṁ me patir eva bhaveti satyam | adharma-vaṁśodbhavānām asmākaṁ bhaginy api bhāryā syād atas tava bhrātāpy ahaṁ patis tasmān nāradoktam api pramāṇīkaraṇīyaṁ bhagavad-bhaktānāṁ nikaṭam ahaṁ yāmi cet mām api nirbharaṁ bhuktvā saṁhara | nāradaṁ yathā patiṁ nākṛthās tathānyam api bhagavad-bhaktaṁ tvam api patiṁ na kuruṣva | ata eva mayoktaṁ tvam avyakta-gatir bhuṅkṣva lokaṁ karma-vinirmitam iti | bhaktānāṁ karma-vinirmitatvābhāvāt te tava patayo na bhavantīti teṣu teṣv aham eva te patir iti nāradoktam api susaṅgatam abhūd iti ||30||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturthe saptaviṁśo’tra saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ caturtha-skandhe

purañjanopākhyāne saptaviṁśo’dhyāyaḥ |

|| 4.27 ||

### atha caturtho’dhyāyaḥ

# purañjanopākhyāne

**|| 4.28.1 ||**

**nārada uvāca—**

**sainikā bhaya-nāmno ye barhiṣman diṣṭa-kāriṇaḥ |**

**prajvāra-kāla-kanyābhyāṁ vicerur avanīm imām ||**

**śrīdharaḥ :**

aṣṭāviṁśe tu vaidarbhyākhyānena strī-vicintayā |

strītvaṁ prāptasya daivena kadācin muktir ucyate ||

idānīṁ tu purañjanasya puṁ-deha-tyāga-pūrvakaṁ strītva-prakāram āha—sainikā ity-ādi, rāja-siṁhasya veśmani [bhā.pu. 4.28.28] ity antena | diṣṭaṁ daivaṁ kurvanty adhikurvantīti tathā | mṛtyor ādeśa-kāriṇa iti vā ||1||

**krama-sandarbhaḥ :** *na vyākhyātam.*

**viśvanāthaḥ :**

tyaktvā śīrṇāṁ purīṁ strītvaṁ prāptaḥ satsaṅgato hareḥ |

bhaktyā purañjano prāpa tam aṣṭāviṁśake sphuṭam ||o||

idānīṁ jīvasya sthūla-śarīra-parityāga-prakāram āha—sainika ity ādi purīṁ vihāyopagata ity antena | sainikā vyādhayaḥ | diṣṭa-kāriṇaḥ dūra-dṛṣṭa-phalotpādakāḥ ||1 ||

—o)0(o—

**|| 4.28.2 ||**

**ta ekadā[[21]](#footnote-21) tu rabhasā purañjana-purīṁ nṛpa |**

**rurudhur[[22]](#footnote-22) bhauma-bhogāḍhyāṁ jarat-pannaga-pālitām ||**

**śrīdharaḥ :** jarat-pannagena jīrṇa-prāṇena[[23]](#footnote-23) pālitām ||2||

**krama-sandarbhaḥ :** *na vyākhyātam.*

**viśvanāthaḥ :** jarat-pannagena jīrṇa-prāṇena pālitām ||2||

—o)0(o—

**|| 4.28.3 ||**

**kāla-kanyāpi[[24]](#footnote-24) bubhuje purañjana-puraṁ balāt |**

**yayābhibhūtaḥ puruṣaḥ sadyo niḥsāratām iyāt ||**

*na katamena vyākhyātam.*

—o)0(o—

**|| 4.28.4 ||**

**tayopabhujyamānāṁ vai yavanāḥ sarvato-diśam |**

**dvārbhiḥ praviśya subhṛśaṁ prārdayan sakalāṁ purīm ||**

**śrīdharaḥ :** dvārbhiś cakṣurādibhiḥ roga-rūpeṇa praviśya ||4||

**krama-sandarbhaḥ :** *na vyākhyātam.*

**viśvanāthaḥ :** dvārbhiś cakṣurādibhiḥ ||4||

—o)0(o—

**|| 4.28.5 ||**

**tasyāṁ prapīḍyamānāyām abhimānī purañjanaḥ |**

**avāporu-vidhāṁs tāpān kuṭumbī mamatākulaḥ[[25]](#footnote-25) ||**

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** abhimānīti pūryām abhimāna-vaśād eva ||5||

—o)0(o—

**|| 4.28.6-8 ||**

**kanyopagūḍho naṣṭa-śrīḥ kṛpaṇo viṣayātmakaḥ |**

**naṣṭa-prajño hṛtaiśvaryo gandharva-yavanair[[26]](#footnote-26) balāt ||**

**viśīrṇāṁ sva-purīṁ vīkṣya pratikūlān anādṛtān |**

**putrān pautrānugāmātyān jāyāṁ ca gata-sauhṛdām ||**

**ātmānaṁ kanyayā grastaṁ pañcālān ari-dūṣitān |**

**duranta-cintām āpanno na lebhe tat-pratikriyām ||**

**śrīdharaḥ :** kanyayā jarayopagūḍhaḥ saṁs tat pratikriyāṁ na lebhe iti tṛtīyenānvayaḥ | hṛtaiśvarya utthānādiṣv aśaktaḥ | pratikūlān anapekṣita-viṣaya-prāpaṇān anādṛtān ādaram akurvāṇān, svādhīnatvābhāvāt | anugā indriyāṇi | amātyā indriya-devāḥ | gata-sauhṛdām adhyavasāyābhāvāt[[27]](#footnote-27) | kanyayā jarayā grastam | pañcālān viṣayān | aribhir vyādhyādibhir dūṣitān ||6-8||

**krama-sandarbhaḥ :** kanyeti trikam ||6-8||

**viśvanāthaḥ :** viśīrṇāṁ viśīryamānāṁ pratikūlān śokādīn anādṛtān ādaram akurvāṇān sarvathā nirgilitum upakrāntān ity arthaḥ | putrān vivekādīn pautrān dhairya-gāmbhīryādīn anugān indriyāṇi amātyān amātyān mana-ādy-adhiṣṭhātṛ-devāṁś candrādīn, ca-kārāt gata-sauhṛdān sva-sva-kṛtyādi samyag akurvāṇān jāyāṁ buddhiṁ ca gata-sauhṛdām adhyavasāya-rahitām | kanyayā jarayā | pañcālān śabdādīn | aribhī rogādibhiḥ | teṣāṁ teṣāṁ pratikriyāṁ mantrauṣadhādibhir api kṛtair na lebhe ||6-8||

—o)0(o—

**|| 4.28.9-10 ||**

**kāmān abhilaṣan dīno yāta-yāmāṁś ca kanyayā |**

**vigatātma-gati[[28]](#footnote-28)-snehaḥ[[29]](#footnote-29) putra-dārāṁś ca lālayan ||**

**gandharva-yavanākrāntāṁ[[30]](#footnote-30) kāla-kanyopamarditām |**

**hātuṁ pracakrame rājā tāṁ purīm anikāmataḥ ||**

**śrīdharaḥ :** kāla-kanyayā hetu-bhūtayā | yāta-yāmān niḥsārān api kāmān abhilaṣan | vigatā ātmano gatiḥ pāralaukikī aihikaḥ putrādi-snehaś ca yasya saḥ | gatiḥ snehād iti vā pāṭhaḥ | sa rājā purañjano hātuṁ pracakrame upakrāntavān iti dvayor anvayaḥ || anikāmato’nicchayāpi ||9-10||

**krama-sandarbhaḥ :** kāmān iti yugmakam | gatīty atra sukhīti citsukhaḥ | anikāmata ity asya anicchayāpīti citsukha-vyākhyā ca ||9-10||

**viśvanāthaḥ :** kāmān miṣṭa-bhojanādīn | yāta-yāmān api kṣuṇ-māndyādi-hetor ity arthaḥ | vigatā ātmano gatiḥ pāralaukikī, aihikaḥ putrādi-snehaś ca yasya saḥ | snehād iti ca pāṭhaḥ || anikāmato’nicchayāpi ||9-10||

—o)0(o—

**|| 4.28.11 ||**

bhaya-nāmno’grajo bhrātā prajvāraḥ pratyupasthitaḥ |

dadāha tāṁ purīṁ kṛtsnāṁ bhrātuḥ priya-cikīrṣayā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** prajvāro viṣṇu-jvaraḥ ||11||

—o)0(o—

**|| 4.28.12 ||**

tasyāṁ sandahyamānāyāṁ sa-pauraḥ sa-paricchadaḥ |

kauṭumbikaḥ kuṭumbinyā upātapyata sānvayaḥ ||

**śrīdharaḥ :** sa-paricchado bhṛtya-varga-sahitaḥ | kuṭumbena dīvyatīti kauṭumbikaḥ | kuṭumbinyā | sandhir nātra vivakṣitaḥ | sānvayaḥ putrādi-sahitaḥ ||12||

**krama-sandarbhaḥ :** *na vyākhyātam.*

**viśvanāthaḥ :** sa-pauraḥ sapta-dhātu-sahitaḥ | sa-paricchadaḥ sarvendriya-bhṛtya-varga-sahitaḥ | kuṭumbena dīvyatīti kauṭumbikaḥ | kuṭumbinyā saubhāgyā saha | sandhy-abhāva ārṣaḥ | sānvayaḥ putra-pautrādi-yuktaḥ ||12||

—o)0(o—

**|| 4.28.13 ||**

yavanoparuddhāyatano grastāyāṁ kāla-kanyayā |

puryāṁ prajvāra-saṁsṛṣṭaḥ pura-pālo’nvatapyata ||

**śrīdharaḥ :** yavanair uparuddhāny āyatanāni yasya sa pura-pālaḥ ||13||

**krama-sandarbhaḥ :** *na vyākhyātam.*

**viśvanāthaḥ :** pura-pālaḥ prajāgaraḥ prāṇaḥ ||13||

—o)0(o—

**|| 4.28.14 ||**

na śeke so’[[31]](#footnote-31)vituṁ tatra[[32]](#footnote-32) puru-kṛcchroru-vepathuḥ |

gantum aicchat tato vṛkṣa-koṭarād iva sānalāt[[33]](#footnote-33) ||

**śrīdharaḥ :** puru bahu kṛcchraṁ, tena urur vepathur yasya | vṛkṣa-koṭarād iva sarpaḥ ||14||

**krama-sandarbhaḥ :** *na vyākhyātam.*

**viśvanāthaḥ :** sa pura-pālaḥ avituṁ rakṣituṁ vṛkṣa-koṭarād iva sarpaḥ ||14||

—o)0(o—

**|| 4.28.15 ||[[34]](#footnote-34)**

śithilāvayavo yarhi gandharvair hṛta-pauruṣaḥ |

yavanair aribhī rājann uparuddho ruroda ha ||

**śrīdharaḥ :** kaṇṭhe uparuddho ruroda ghura-ghura-dhvaniṁ cakāra ||15||

**krama-sandarbhaḥ :** *na vyākhyātam.*

**viśvanāthaḥ :** ruroda āsanna-mṛtyor ghura-ghura-dhvaniṁ cakāra ||15||

—o)0(o—

**|| 4.28.16-17 ||**

**duhitṝḥ putra-pautrāṁś ca jāmi-jāmātṛ-pārṣadān |**

**svatvāvaśiṣṭaṁ yat kiñcid gṛha-kośa-paricchadam ||**

**ahaṁ mameti svīkṛtya gṛheṣu kumatir gṛhī |**

**dadhyau pramadayā dīno viprayoga upasthite ||**

**śrīdharaḥ :** duhitrādīn dadhyāv ity uttareṇānvayaḥ | jāmayo’tra snuṣāḥ | svatva-mātreṇāvaśiṣṭam | bhogas tu prāg eva kṣīṇaḥ ||16-17||

**krama-sandarbhaḥ :** duhitṝr iti yugmakam | ahaṁ-mameti svīkṛtyeti kvacit ||16-17||

**viśvanāthaḥ :** jāmayo’tra snuṣāḥ | pramadayā striyā saha viprayoge upasthita iti jīvasya sthūla-śarīra-bhaṅge saubhāgyā vicchedābhāvāt pramadeyaṁ na purañjanī, kintu saṁsāriṇo jīvasya sarvendriyair bhogyā mamatāspadībhūtā vyavahāriky eva bhāryā vyākhyeyā, duhitr-ādayo’py atra tat-sambandhinyo na tv adhyātma-pakṣīyā vyākhyeyāḥ | maraṇa-kāle ca jīvasya strī-putrādīnām eva smaraṇaṁ sambhavati, na tu buddhir vivekādīnām iti kecid āhuḥ | anye tu dharmavatī buddhir eva purañjanītvena pūrvaṁ prastutety ato mṛtyu-samaye dharma-saubhāgyā vicchedo saubhāgy-antareṇa saṁyogaḥ | na mayy anāśite bhuṅkte ity-ādikaṁ tu sad-buddhi-vicchedāt pūrvam eva yad uktaṁ, tad evāgre vakṣyate | tac ca mamādhunāpi dharmācaraṇe tṛptir na jātā, kiṁ karomi ? maraṇam upasthitam ity etasyaivārthasyotprekṣayā vivaraṇaṁ jñeyam ity ācakṣyate ||16-17||

—o)0(o—

**|| 4.28.18 ||**

lokāntaraṁ gatavati mayy anāthā kuṭumbinī |

vartiṣyate kathaṁ tv eṣā bālakān anuśocatī ||

**śrīdharaḥ :** dhyānam evāha—lokāntaram iti ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.28.19 ||**

na mayy anāśite bhuṅkte nāsnāte snāti mat-parā |

mayi ruṣṭe susantrastā bhartsite yata-vāg bhayāt ||

**śrīdharaḥ :** anāśite’bhojite | bhartsite bhartsane kṛte yata-vāg bhavati ||19||

**krama-sandarbhaḥ :** *na vyākhyātam.*

**viśvanāthaḥ :** anāśite’bhojite | bhartsite bhartsanaṁ kṛtavati ||19||

—o)0(o—

**|| 4.28.20 ||**

prabodhayati māvijñaṁ[[35]](#footnote-35) vyuṣite śoka-karśitā |

vartmaitad gṛhamedhīyaṁ vīrasūr api neṣyati ||

**śrīdharaḥ :** avijñam avivekinaṁ mām | vyuṣite deśāntaraṁ gate | gṛhamedhīyaṁ vartma gṛha-dharmam | api kiṁ neṣyaty anuvartayiṣyati ? yuktam etat | yato vīra-sūḥ putravatī | kiṁ vā, mad-viraham asahamānā mariṣyaty evety arthaḥ ||20||

**krama-sandarbhaḥ :** māvijñam ity atra māṁ vijñam iti citsukhaḥ ||20||

**viśvanāthaḥ :** mām avijñam | vyuṣite pravāṣaṁ gate sati | api kiṁ neṣyaty anuvartayiṣyati ? yuktam etat, yato vīra-sūḥ putravatī | kiṁ vā, mad-viraham asahamānā mariṣyaty evety arthaḥ ||20||

—o)0(o—

**|| 4.28.21 ||**

kathaṁ nu dārakā dīnā dārakīr vāparāyaṇāḥ[[36]](#footnote-36) |

vartiṣyante mayi gate bhinna-nāva ivodadhau ||

**śrīdharaḥ :** na vidyate param ayanam āśrayo yeṣāṁ te’parāyaṇāḥ putrāḥ kanyāś ca | yad vā, parāśrayāḥ kanyāḥ | bhinnā naur yeṣām ||21||

**krama-sandarbhaḥ :** *na vyākhyātam.*

**viśvanāthaḥ :** dārikīr dārikāḥ kanyāḥ parāyaṇāḥ vṛddhasya mamātisnehena pratikṣaṇa-sevaika-niṣṭhāḥ kathaṁ vartiṣyante ? ruditvā ruditvaiva mariṣyantīty arthaḥ | bhinnā vidīrṇā naur yeṣāṁ ta iva ||21||

—o)0(o—

**|| 4.28.22 ||**

evaṁ kṛpaṇayā buddhyā śocantam atad-arhaṇam |

grahītuṁ kṛta-dhīr enaṁ bhaya-nāmābhyapadyata ||

**śrīdharaḥ :** atad-arhaṇaṁ vastutas tasya brahmatvāt ||22||

**krama-sandarbhaḥ :** *na vyākhyātam.*

**viśvanāthaḥ :** atad-arhaṇaṁ tasya caitanya-rūpbhāgavat śokānaucityāt | yad vā, dhārmikatvena bhaya-kartṛka-grahaṇānarham ity arthaḥ ||22||

—o)0(o—

**|| 4.28.23 ||**

paśuvad yavanair eṣa nīyamānaḥ svakaṁ kṣayam |

anvadravann anupathāḥ śocanto bhṛśam āturāḥ ||

**śrīdharaḥ :** eṣa yadā kṣayaṁ sthānaṁ nīyamāṇaḥ, tadā anupathāḥ prāṇā indriyāṇi ca | tathā ca śrutiḥ—tam utkrāmantaṁ praṇo’nūtkrāmati prāṇam anūtkrāmantaṁ sarve prāṇā anūtkrāmanti [bṛ.ā.u. 4.4.2] iti ||23||

**krama-sandarbhaḥ :** *na vyākhyātam.*

**viśvanāthaḥ :** tataś caiṣa paśuvan nīyamāṇo’bhūt | yavanair yama-dūtaiḥ tam anuprāṇādyā adravan | anupathā anuvartinaḥ | tathā ca śrutiḥ—tam utkrāmantaṁ praṇo’nūtkrāmati prāṇam anūtkrāmantaṁ sarve prāṇā anūtkrāmanti [bṛ.ā.u. 4.4.2] iti ||23||

—o)0(o—

**|| 4.28.24 ||**

purīṁ vihāyopagata uparuddho bhujaṅgamaḥ |

yadā tam evānu purī viśīrṇā prakṛtiṁ gatā ||

**śrīdharaḥ :** prakṛtiṁ mahā-bhūtātmatām ||24||

**krama-sandarbhaḥ :** *na vyākhyātam.*

**viśvanāthaḥ :** yavanair uparuddhaḥ prakṛtiṁ mahā-bhūtātmatām ||24||

—o)0(o—

**|| 4.28.25 ||**

vikṛṣyamāṇaḥ prasabhaṁ yavanena balīyasā |

nāvindat tamasāviṣṭaḥ sakhāyaṁ suhṛdaṁ puraḥ ||

**śrīdharaḥ :** nāvindan na sasmāra | puraḥ pūrvaṁ sakhāyaṁ santam īśvaram ||25||

**krama-sandarbhaḥ :** *na vyākhyātam.*

**viśvanāthaḥ :** tamasā ajñānena nāvindat sakhāyaṁ puraḥ santam īśvaram ||25||

—o)0(o—

**|| 4.28.26 ||**

taṁ yajña-paśavo’nena saṁjñaptā ye’dayālunā |

kuṭhāraiś cicchiduḥ kruddhāḥ smaranto’mīvam asya tat ||

**śrīdharaḥ :** adayālunā kāmya-karmasu ye saṁjñaptā hatāḥ | amīvaṁ pāpaṁ krauryaṁ vā ||26||

**krama-sandarbhaḥ :** *na vyākhyātam.*

**viśvanāthaḥ :** ye saṁjñaptāḥ kāmya-karmasu khaḍgaiś chinnās te taṁ kuṭhāraiḥ ||26||

—o)0(o—

**|| 4.28.27-28 ||**

**ananta-pāre tamasi magno naṣṭa-smṛtiḥ samāḥ |**

**śāśvatīr anubhūyārtiṁ pramadā-saṅga-dūṣitaḥ ||**

**tām eva manasā gṛhṇan babhūva pramadottamā |**

**anantaraṁ vidarbhasya rāja-siṁhasya veśmani ||**

**śrīdharaḥ :** śāśvatīḥ samā ārtim anubhūya || anta-kāle tāṁ bhāryām eva manasā gṛhṇan smarann anantaraṁ vidarbhasya veśmani pramadottamā babhūva | ataḥ param asmin prakaraṇe etāvad eva prakṛtopayogi vivakṣitam | strī-dhyānena strītva-prāptāv api pativratā-dhyānena pūrvādṛṣṭena ca dhārmikād vidarbhāj janmābhūt | dhārmika-saṅgena ca viśuddhasya bhāgavatena malaya-dhvajena saṅgo’bhūt | tato viṣṇu-bhaktiḥ, tato vairāgyaṁ, tatas tam eva bhartṛ-rūpaṁ guruṁ pātivratya-dharmeṇa bhajato bhagavat-prasāda-labdha-jñānena mokṣa iti | anyat tu kathālaṅkāra-mātram | tathāpi kiñcid vṛtti-sāmānyeneha yojayiṣyāmaḥ | vidarbhasya viśiṣṭa-darbhopalakṣitasya karmaṭhasya rāja-siṁhasya | dharmeṇa hi prajā-pālanena yajñādinā ca kṣatriyā rājante, teṣu śreṣṭhasya veśmani ||27-28||

**krama-sandarbhaḥ :** ananteti yugmakam | tām eveti | adhyātma-pakṣe tādṛśa-dharma-maya-buddhi-tādātmyātiśayaṁ prāpta ity arthaḥ | dhārmika-gṛhe janma tathaiveti bhāvaḥ ||27-28||

**viśvanāthaḥ :** ananta-pāre anta-pāra-śūnye tamasi duḥkhe | ije ca bahubhir yajñair ity uktatvāt bahu-kālaṁ svarga-sukham anubhūyeti jñeyam | tasyānuktiḥ prācīnabarhiṣo vairāgyārthā | strī-sāmānyādhikaraṇt strī babhūva |

adhyātma-pakṣe—duḥkhātiśaya-prayukta-mūrcchā-vaśād eva mṛtyu-kāle sad-buddhi-tyāgaḥ kṣaṇika evoktaḥ | vastutas tu svarga-bhogānte puṇya-śeṣeṇa tādṛśa-dharma-buddhi-viśiṣṭa eva dhārmika-gṛhe janma lebhe ity etāvad eva vivakṣitaṁ strītva-puṁstvādikaṁ tv avivakṣitam eva | yad vakṣyate—

kvacit pumān kvacic ca strī kvacin nobhayam andha-dhīḥ |

devo manuṣyas tiryag vā yathā-karma-guṇaṁ bhavaḥ || [bhā. 4.29.29] iti ||28||

—o)0(o—

**|| 4.28.29 ||**

upayeme vīrya-paṇāṁ vaidarbhīṁ malayadhvajaḥ |

yudhi nirjitya rājanyān pāṇḍyaḥ para-purañjayaḥ ||

**śrīdharaḥ :** malayopalakṣite dakṣiṇa-deśe dhvaja iva darśanīyaḥ | sa hi śrī-viṣṇu-bhakta-pradhāno deśaḥ | tatra mukhyo mahā-bhāgavata ity arthaḥ | paṇḍā niścaya-buddhis tām arhatīti pāṇḍyaḥ sa upayeme | purañjano bhāgavata-saṅgaṁ prāpta ity arthaḥ ||29||

**krama-sandarbhaḥ :** yudhi vāde rājanyān ity adhyātma-pakṣe karma-kāṇḍānugata-nyāyān ||29||

**viśvanāthaḥ :** athaivaṁ jīvasya yāvad bhaktir na bhavet tāvan naiva saṁsārād uddhāraḥ | sā ca bhaktir yādṛcchikī yādṛcchika-sādhu-saṅgāt yādṛcchikyaiva sādhu-kṛpayā bhavatīti darśayan taj-janmani tasya sādhu-saṅgo babhūvety āha—upayeme iti | ādaraṇīyatvena malaya-tulyeṣu sādhuṣu dhvaja iva śreṣṭhaḥ | upayeme kṛpayā śiṣyatvenāṅgīcakāra | vīrya-paṇām iti kṛpā-lakṣaṇaḥ sva-prabhāva evātra hetur na tv anyaḥ kaścid iti | yad uktaṁ—mad-bhaktiṁ ca yadṛcchayā [bhā.pu. 11.20.11] iti, bhavāpavargo bhramato yadā bhavej janasya tarhy acyuta-sat-samāgamaḥ [bhā.pu. 10.51.53] iti nyāyena kasmiṁścij janmani jīvasyākasmād eva sādhu-saṅgamo bhaved iti vivakṣitam | rājanyān vijitya tadīya-pāpāparādha-kāla-karmādīn nirmūlīkṛtya pāṇḍyaḥ paṇḍa-deśodbhavaḥ | pakṣe sad-asad-vivecanā paṇḍā, tām arhatīti paṇḍyaḥ | paṇḍya eva pāṇḍyaḥ | para-purañjayaḥ śatru-pura-jetā | pakṣe matāntarottha-sandeha-cchedī ||29||

—o)0(o—

**|| 4.28.30 ||**

tasyāṁ sa janayāñcakra ātmajām asitekṣaṇām |

yavīyasaḥ sapta sutān sapta draviḍa-bhūbhṛtaḥ ||

**śrīdharaḥ :** ātma-jāṁ śrī-kṛṣṇa-sevā-rucim | tat saṅgena bhagavad-dharme rucir abhūd ity arthaḥ | asitasya śrī-kṛṣṇasyekṣaṇaṁ yayā tām | yavīyasaḥ sapta sutān | śravaṇaṁ kīrtanaṁ viṣṇoḥ smaraṇaṁ pāda-sevanam | arcanaṁ vandanaṁ dāsyaṁ [bhā.pu. 7.5.11] iti bhakti-prakārān | sakhyātma-nivedanayos tvaṁ-padārtha-jñānottara-kālatvāt tasya ca bhagavataivottaratropadekṣyamāṇatvād idānīm anutpatteḥ saptety uktam | bhagavad-dharma-rucyā tac chravaṇa-kīrtanādikaṁ jātam ity arthaḥ | draviḍa-bhūmi-pālakān | draviḍa-bhūmir hi śravaṇādi-bhaktibhir eva surakṣitāstīti prasiddham ||30||

**krama-sandarbhaḥ :** ātmanāṁ śrī-kṛṣṇa-śravaṇādi-bhakti-rucim | sapteti nava-vidheṣu sakhyātma-nivedanayoḥ parākāṣṭā-prāpty-anantaram evādhikārāt ||30||

**viśvanāthaḥ :** asitekṣaṇā-nāmnīṁ kanyāṁ, pakṣe asitasya śrī-kṛṣṇasya īkṣaṇaṁ yayā tāṁ śrī-kṛṣṇa-sevā-rucim ity arthaḥ | śrīmad-guru-kṛpayā jīvasya tasya śrī-kṛṣṇa-sevā-rucir abhūd ity arthaḥ | yavīyasas tad-uttara-kāla-bhavān sapta śravaṇa-smaraṇa-kīrtana-pāda-sevārcana-vandana-dāsya-rūpān | sakhyātma-nivedanayoḥ prathamaṁ duṣkaratvād uttaratra svata eva janiṣyamānatvāc ca nollekhaḥ | kīdṛśān ? draviḍa-bhūmi-pālān | pakṣe, draviḍa-deśe jñāna-karmādi-sarva-vijetṛtvād bhūbhṛto nṛpān iva virājamānān, draviḍa-deśasya śravaṇa-kīrtanādi-bhakti-pradhānatvāt ||30||

—o)0(o—

**|| 4.28.31 ||**

ekaikasyābhavat teṣāṁ rājann arbudam arbudam |

bhokṣyate yad-vaṁśa-dharair mahī manvantaraṁ param ||

**śrīdharaḥ :** arbudam iti | śravaṇādīnāṁ pratyekam aneke prakārā abhavann ity arthaḥ | tad uktam—bhakti-yogo bahu-vidho mārgair bhāmini bhāvyate [bhā.pu. 3.29.7] iti | yeṣāṁ vaṁśa-dharair yataḥ pravṛttaiḥ saṁpradāya-bhedaiḥ kṛtsnā mahī manv-antaraṁ tataḥ paraṁ ca bhokṣyate’vidyā-kāma-karmabhyo’pi rakṣiṣyate ||31||

**krama-sandarbhaḥ :** *na vyākhyātam.*

**viśvanāthaḥ :** teṣām ekaikasyārbudam arbudam iti putra-pautrādi-bhedān | pakṣe, śravaṇādīnāṁ pratyekam nāma-līlādi-bhedair nāmādīnāṁ ca pratyekam avatāra-bhedais teṣām api dāsya-sakhyādy-abhiruci-tattva-bhedair ity evam asaṅkhyā eva prakārā ity arthaḥ | yad uktam—bhakti-yogo bahu-vidho mārgair bhāmini bhāvyate [bhā.pu. 3.29.7] iti | yeṣāṁ vaṁśa-dharair yataḥ pravṛttaiḥ saṁpradāya-bhedaiḥ kṛtsnā mahī manvantaraṁ, tataḥ paraṁ ca bhokṣyate avidyā-kāma-karmabhyo’pi rakṣiṣyate ||31||

—o)0(o—

**|| 4.28.32 ||**

agastyaḥ prāg duhitaram upayeme dhṛta-vratām |

yasyāṁ dṛḍhacyuto jāta idhmavāhātmajo muniḥ ||

**śrīdharaḥ :** agastyo’gāni niṣkriyāṇi gātrāṇi styāyati saṅghātayatīty agastyo manaḥ | sa prāk prathama-jātāṁ duhitaraṁ kṛṣṇa-sevā-rucim upayeme, tasya manaḥ kṛṣṇe dṛḍhāṁ ratiṁ babandhety arthaḥ | dhṛtāni śama-damādīni vratāni yayā tāṁ ratim | dṛḍhebhyaḥ satya-lokādi-bhogebhyo’pi cyutas tad-rahitaḥ | kṛṣṇa-ratāv ihāmutra bhoga-virāgo jāta ity arthaḥ | sa evopaśamātmakatvān muniḥ | kathambhūtaḥ ? idhmavāha ātmajo yasya saḥ |

tad-vijñānārthaṁ sa gurum evābhigacchet |

samitpāṇiḥ śrotriyaṁ brahma-niṣṭham || [mu.u. 1.1.12]

ity-ādi-śruti-prasiddhā samid-vahanopalakṣitā gurūpasattir vairāgyād abhūd ity arthaḥ | na hy aviraktasya gurūpasattiḥ sambhavati | kathā-pakṣe yathā-śrutam eva ||32||

**krama-sandarbhaḥ :** agastyo’pi tatra-stho’pi mahā-bhāgavatas tat-tulyo’nyo vā kaścit prāk prathamajāṁ duhitaraṁ kṛṣṇa-sevā-ratim upayeme svīkṛtavān | sva-sammatatvena anumoditavān ity arthaḥ | dhṛtāni śama-damādīni vratāni yayā tāṁ ratiṁ yasyāṁ tat-svīkṛtāyāṁ dṛḍho vighna-sambhāvanā-rahito’sau cyotatīti cyutaḥ sarvendriyāsecakaś ca yaḥ sa bhakti-yogo jātaḥ, dṛḍhatve hetuḥ munir manana-siddha ity arthaḥ | tataś ca idhma-vāhaḥ śiṣyī-bhūtā vaiṣṇavā eva bahavaḥ ātmajāḥ sahāyā yatra tādṛśo’bhūt ||32||

**viśvanāthaḥ :** prāg duhitaraṁ prathama-jātāṁ duhitaram agastya upayeme | pakṣe, agāni svato gaty-asamarthāni indriyāṇi styāyati saṅghātayatīti svena militīkarotīty agastyo manaḥ | sa kṛṣṇa-sevā-ruciṁ svīcakāra | dhṛtāni dayā-kṣamādīni vratāni yasyāṁ yato vā mahat-kṛpayā jīvasya manaḥ kṛṣṇa-sevāsaktaṁ babhūvety arthaḥ | yasyām asitekṣaṇāyāṁ dṛḍhebhyaḥ satya-lokādibhyo’pi cyutas tad-rahitaḥ, ihāmutra-bhoge virāgo jāta ity arthaḥ | yad vā, dṛḍhebhyo jñānādibhyas tat-sādhyebhyo mokṣādibhyaś ca cyutaḥ | manasaḥ kṛṣṇa-sevā-rucy-ekatānatvād anya-sādhana-sādhya-spṛhā-rāhityaṁ jātam ity arthaḥ | kathambhūtaḥ ? idhmavāha ātmajo yasya saḥ |

tad-vijñānārthaṁ sa gurum evābhigacchet |

samitpāṇiḥ śrotriyaṁ brahma-niṣṭham || [mu.u. 1.1.12]

ity-ādi-śruti-prasiddhā samid-vahanopalakṣitā gurūpasattir abhūd ity arthaḥ | kathā-pakṣe, agastyasya putro dṛḍhacyutaḥ tasya putro idhmavāha iti malayadhvajasya kanyā-vaṁśa uktaḥ ||32||

—o)0(o—

**|| 4.28.33 ||**

vibhajya tanayebhyaḥ kṣmāṁ rājarṣir malayadhvajaḥ |

ārirādhayiṣuḥ kṛṣṇaṁ sa jagāma kulācalam ||

**śrīdharaḥ :** kṣmāṁ vibhajya tatra śravaṇādi-bhakti-bhedaṁ vyavasthāpya ||33||

**krama-sandarbhaḥ :** ārirādhayiṣuḥ kṛṣṇam ity upariṣṭād asya tapo-jñānābhyāsanam api śrī-pṛthuvad eva vyākhyeyaṁ, kulācalaṁ malayam ||33||

**viśvanāthaḥ :** kṣmāṁ vibhajya tatra tatra śravaṇādi-bhakti-bhedaṁ pravartety arthaḥ | kulācalam ekānta-sthalaṁ bhakti-pradaṁ vyeṅkaṭādi-parvataṁ vā ||33||

—o)0(o—

**|| 4.28.34 ||**

hitvā gṛhān sutān bhogān vaidarbhī madirekṣaṇā |

anvadhāvata pāṇḍyeśaṁ jyotsneva rajanī-karam ||

**śrīdharaḥ :** idānīṁ purañjanasya strī-bhāvaṁ prāptasya sarvato viraktasya patir eva guruḥ strīṇām iti vacanāt pati-sevayā guru-śuśrūṣā-prakāraṁ darśayitum āha—hitvety ādinā | mano dadha ity antena granthena | madayati madiram īkṣaṇaṁ yasyāḥ ||34||

**krama-sandarbhaḥ :** madayatīti madire śrī-bhagavad-rūpe īkṣaṇaṁ yasyāḥ | pāṇḍyeśa-rūpe gurāv īśvara-bhāvenety arthaḥ ||34||

**viśvanāthaḥ :** sutān hitveti pativratā patyur iva guroḥ sevāyāṁ pravṛttaḥ śiṣyaḥ śravaṇa-kīrtanādīny api bhogān tad-utthān premānandān api gṛhān tad-ucita-vivikta-sthalam api naivāpekṣate | śrī-guru-sevayaiva sukhena sarva-sādhya-siddhy-artham ity upadeśa-vyañjitaḥ | mādyati hṛṣyatīti madirā vāṇī hṛṣyantyāṁ vāṇyāṁ veda-lakṣaṇāyām eva īkṣaṇaṁ yasyāḥ | guru sevāyā eva vedena sarvādhikyasyoktatvād ity arthaḥ | madayati madiraṁ śrī-bhagavad-rūpaṁ tatrekṣaṇaṁ yasyāḥ iti sandarbhaḥ | kathā-pakṣe tu, madirā īkṣaṇayor yasyāḥ sā parama-tāruṇyam apīty arthaḥ ||34||

—o)0(o—

**|| 4.28.35-36 ||**

**tatra candravasā nāma tāmraparṇī vaṭodakā |**

**tat-puṇya-salilair nityam ubhayatrātmano mṛjan ||**

**kandāṣṭibhir mūla-phalaiḥ puṣpa-parṇais tṛṇodakaiḥ |**

**vartamānaḥ śanair gātra- karśanaṁ tapa āsthitaḥ ||**

**śrīdharaḥ :** tatra candra-vasādyā nadyas tāsāṁ puṇyaiḥ salilair ubhayatrāntar bahiś cātmano malaṁ kṣālayaṁs tapa āsthita ity uttareṇānvayaḥ | asyate bhūmau kṣipyata ity aṣṭir bījam |

**krama-sandarbhaḥ :** tatreti yugmakam | candravaṭaṁ nāmeti citsukhaḥ | kandādibhir iti citsukhaḥ puṇāraṇyau ||35-36||

**viśvanāthaḥ :** ubhayatra antar bahiś cātmano malaṁ kṣalayaṁs tapa āsthitaḥ | tasya tapaś caraṇaṁ pṛthuvad atyutkaṇṭhā-mūlakam eva vyākhyeyam ||35-36||

—o)0(o—

**|| 4.28.37 ||**

**śītoṣṇa-vāta-varṣāṇi kṣut-pipāse priyāpriye |**

**sukha-duḥkhe iti dvandvāny ajayat sama-darśanaḥ ||**

*na katamenāpi vyākhyātam.*

—o)0(o—

**|| 4.28.38 ||**

**tapasā vidyayā pakva-kaṣāyo niyamair yamaiḥ |**

**yuyuje brahmaṇy ātmānaṁ vijitākṣānilāśayaḥ ||**

**śrīdharaḥ :** vidyayopāsanayā pakva-kaṣāyo dagdha-kāmādi-vāsanaḥ | yuyuje ātmano brahmatāṁ bhāvayāmāsa | akṣāṇīndriyāṇi | anilaḥ prāṇaḥ | āśayaś cittam | vijitā akṣādayo yena ||38||

**krama-sandarbhaḥ :** ātmānaṁ śuddha-jīvam | brahmaṇi sarvāśraye bhagavati yuyuje | tad-ekāśrayatvena sasmāra | sūryaikāśrayatve raśmi-paramāṇum iva ||38||

**viśvanāthaḥ :** brahmaṇi uttara-śloka-spaṣṭībhūtārthe vāsudeve ātmānaṁ manaḥ ||38||

—o)0(o—

**|| 4.28.39 ||**

**āste sthāṇur ivaikatra divyaṁ varṣa-śataṁ sthiraḥ |**

**vāsudeve bhagavati nānyad vedodvahan ratim ||**

**śrīdharaḥ :** āste sma varṣa-śatam iti jñānasya duḥsādhanatāṁ darśayati | ata eva harau bhaktiṁ dṛtavān ity āha | vāsudeve ratim udvahann anyad dehādikaṁ na veda |

**krama-sandarbhaḥ :** tathā smaraṇena ca tasmin ratiravyavacchhinnā jātetyāha | āsta iti |

**viśvanāthaḥ :** tādṛśa-smaraṇa-bhaktyā bhagavati ratir avyavacchinno jātety āha—āsta iti ||39 ||

—o)0(o—

**|| 4.28.40 ||**

**sa vyāpakatayātmānaṁ vyatiriktatayātmani |**

**vidvān svapna ivāmarśa- sākṣiṇaṁ virarāma ha ||**

**madhvaḥ:** śārīram abhiprahatyāsuptaḥ suptān abhicākaśīti iti śruti-prasiddhaḥ | svapna iveti dṛṣṭāntas tattvenocyate—svapno hi jīvasyāsvātantryaṁ prasiddham | atas tatra parameśvarādhīnatvaṁ prasiddham eva | ato jīva-vyatirikta īśvaraḥ siddhaḥ |

yataḥ svapno na svatantras tatas tad-darśakaḥ paraḥ |

jīvādy-anyas tu vijñeyaḥ sa viṣṇur avadhāryatām || iti vārāhe ||40||

**śrīdharaḥ :** sa evaṁ vartamāna ātmany ātmānaṁ vidvān anyasmād upararāma | kathaṁ vidvān ? vyatiriktatayā dehādi-vyatiriktatvena | kutaḥ ? vyāpakatayā dehādi-prakāśakatvena | nanu dehādy-ākāro vimarśa etat prakāśati natu nirākāra ātmā’ta āha | āmarśasyāpi sākṣiṇam | ayaṁ bhāvaḥ, āmarśo nāmāntaḥ karaṇa-vṛttiḥ sā ca jaḍatvād ātma-prakāśyaiveti | yathā svapne mamedaṁ śiraś chinnam ity-ādi-pratītau tad vyatiriktam ātmāṇaṁ vetti tadvat |

**krama-sandarbhaḥ :** tataś ca sarva-vailakṣaṇyena bhagavavijñānaṁ jātam ity āha—sa iti | ātmani śuddha-jīve’dhiṣṭāne ātmānaṁ tad-adhiṣṭhātāraṁ paramātmānaṁ sarva-vyāpaka-vyatirikta-svarūpatayā ca vidvān jānan tad-arvāk-jñeyād virarāma | vyāpakatvena vyatiriktatvena dṛṣṭāntaḥ | svapne tatratya-sarva-prapañca-tad-draṣṭāram iveti āmarśety atra āmṛśyeti sambandhoktiḥ ||40||

**viśvanāthaḥ :** tādṛśa-ratyā ca sarvatra bhagavat-sphūrtir abhūd ity āha—sa iti | vyāpakatayā jāta-ratitvena sarvāsv eva dikṣu sphurad-rūpatayā vidvān jānan, tad apy ātmani svasmin vyatiriktatayā viyuktatvenaiva jānan premotkaṇṭhā-tāpena virarāma, mūrcchāṁ prāpety arthaḥ | virahottha-sphūrti-janita-bhagavad-darśanena viraho na śāmyatīty atra dṛṣṭāntaḥ—svapna iva jānan, na hi svapne bhuktenodanādinā svapnotthitasya janasya kṣudhā śāmyatīty arthaḥ |

nanu sphūrtau kiṁ pramāṇam ity ato viśinaṣṭi—āmarśo nāmāntaḥkaraṇa-vṛttiḥ | antaḥ-karaṇa-vṛttīnāṁ viraha-santāpān apagamāt locanābhyām tad-darśanam api tat-sphūrti-janitam evety anubhavād iti bhāvaḥ ||40||

—o)0(o—

**|| 4.28.41-42 ||**

**sākṣād bhagavatoktena guruṇā hariṇā nṛpa |**

**viśuddha-jñāna-dīpena sphuratā viśvato-mukham ||**

**pare brahmaṇi cātmānaṁ paraṁ brahma tathātmani |**

**vīkṣamāṇo vihāyekṣām asmād upararāma ha ||**

**śrīdharaḥ :** kena vidvān ? tatrāha | sākṣād dharir eva yo guruḥ, tenoktena sarvato-mukhaṁ yathā tathā sphuratā’navacchinnena jñānena | tad evāha—para iti | brahmaivāhaṁ na saṁsārīti brahmaṇy ātmana īkṣaṇe śokādi-nivṛttiḥ | aham eva brahmety ātmani brahmaṇa īkṣaṇe brahma-pārokṣya-nivṛttiḥ | ato vyatihāreṇekṣamāṇo’smāt saṁsārād upararāma |

nanv evam api jīvasya kuto brahmatvāpattiḥ ? īkṣaṇasyaiva vyavadhāyakatvād ity āśaṅkyāha—īkṣāṁ vihāya dagdhendhanānalavat tasyāḥ svayam evopaśānter iti bhāvaḥ ||41-42||

**krama-sandarbhaḥ :** tad evaṁ yena vijñānena jīvan-mukti-daśām āpa tenātyantika-muktim apy āpety āha—sākṣād iti yugmakena | pare brahmaṇi bhagavati tad-āśrayatvenety arthaḥ | ātmani śuddhe tad-adhiṣṭhātṛtvenety arthaḥ | īkṣāṁ siddhekṣatvāt tat-prayatnaṁ vihāyety arthaḥ | asmād deha-dvaya-lakṣaṇopādher upararāma, na tu tasmāt tad-īkṣā-hetu-cic-chakty-āvirbhāvād apīty arthaḥ, analādīnāṁ kāla-vāyv-ādivat tasyā nāśakābhāvāt āśrayasya vidyamānatvāc ca ||41-42||

**viśvanāthaḥ :** tataś ca tasyotpanna-premṇo bhagavataḥ sākṣād-darśanam apy abhūd ity āha—sākṣād eva bhagavatā hariṇā santāpa-hāriṇā viśvato mukhaṁ sphuratā samantād eva prasphurat tejasā guruṇā satā ukta upadiṣṭo yo jñāna-dīpaḥ sva-mādhuryānubhava-prakāratvaḥ, tena tasminn eva pare brahmaṇi ātmānam īkṣamāṇam īkṣamāṇaḥ, vāsudeve bhagavati nānyad vedodvahan ratim [bhā.pu. 4.28.39] iti pūrvokteḥ | bhagavati sva-ratim udvahantam anurāgiṇaṁ paśyann ity arthaḥ | tathaiva, ye yathā māṁ prapadyante tāṁs tathaiva bhajāmy aham [gītā 4.11] iti bhagavad-ukteḥ |

ātmani svasmiṁś ca para-brahma sānurāgam īkṣamāṇaḥ, tat-kṣaṇa eva pravalitānanda-mūrcchā-vaśād īkṣāṁ vihāya asmāt sthūla-sūkṣmopādhi-dvayāt ha spaṣṭam eva virarāma | aiśvarya-pakṣīyās tu śloka-trayam idam evaṁ vyācakṣe—sa malayadhvaja ātmānaṁ parameśvaraṁ sarva-vyāpakatayā sarvasmāt ca vyāpyāj jagato vyatiriktatayā ca ātmani svasminn adhiṣṭhātāraṁ vidvān jānan virarāma saṁsārād ity arthaḥ |

vyāpakatve vyatirktatve ca dṛṣṭāntaḥ—āmarśa-sākṣiṇaṁ mana-ādi-draṣṭāraṁ jīvam adhyātmādi-vyāpakaṁ, atha ca svapne suṣuptāv adhyātmādi-vyatiriktam iva sukham aham asvāpsam ity atra tat-tad-vyatirikasya kevalasyātmana evānubhavād iti |

nanv etaj jñānaṁ kuto’sāv avāpa ? ity tatrāha—sākṣād iti | dadāmi buddhi-yogaṁ taṁ yena mām upayānti te [gītā 10.10] iti bhagavad-ukteḥ | tenaiva jñāna-dīpena pare brahmaṇi bhagavaty āśraya-tattve ātmānaṁ śuddha-jīvam āśritam īkṣamāṇaḥ, tathā ātmani śuddha-jīve ca tam eva paraṁ brahma bhagavantam adhiṣthātāram īkṣamāṇaḥ | vihāyekṣām iti jāta-prematvād ante taṁ parāmarśam api vihāyety arthaḥ | śrī-bhāgavatasya mohinītvād ito’py anyathā kecid vyācakṣate, tat tu eva gṛhṇanti na santaḥ ||41-42||

—o)0(o—

**|| 4.28.43 ||**

**patiṁ parama-dharma-jñaṁ vaidarbhī malayadhvajam |**

**premṇā paryacarad dhitvā bhogān sā pati-devatā ||**

**śrīdharaḥ :** *na vyākhyātam.*

**krama-sandarbhaḥ :** vaidarbhyākhyaḥ purañjanas tu tat-sevayaiva prāpyaṁ prāpety āha—patim ity-ādinā ||43||

**viśvanāthaḥ :** tad evaṁ śrī-guru-devasya siddhi-daśā-paryantaṁ śiṣyas taṁ paricarann eva varteteti darśayati—patim iti caturbhiḥ ||43||

—o)0(o—

**|| 4.28.44 ||**

cīra-vāsā vrata-kṣāmā veṇī-bhūta-śiroruhā |

babhāv upa patiṁ śāntā śikhā śāntam ivānalam ||

**śrīdharaḥ :** upa patiṁ patyuḥ samīpe | yad vā, patyuḥ kiñcin mātraṁ nyūnā | tat samānā satī babhāv ity arthaḥ | upo’dhike ca [pā. 1.4.87] iti karma-pravacanīyas tad-yoge ca dvitīyā | śāntam aṅgārāvastham analam upaśāntā śuddhā jvālā yathā bhavati, tadvat ||44||

**krama-sandarbhaḥ :** *na vyākhyātam.*

**viśvanāthaḥ :** patim upa upo’dhike hīne ca [pā. 1.4.86-87] iti karma-pravacanīyas tad-yoge dvitīyā | patyuḥ sakāśāt kiñcin-mātra-nyūnety arthaḥ | śāntam aṅgārāvastham nirdhūmam analam upaśāntā śuddhā jvālā yathā bhavati, tadvat ||44||

—o)0(o—

**|| 4.28.45 ||**

ajānatī priyatamaṁ yadoparatam aṅganā |

susthirāsanam āsādya yathā-pūrvam upācarat ||

**śrīdharaḥ :** tadānīm api susthiram āsanaṁ yasya | ata evājānatī yadā tadā yathā-pūrvam asevata ||45||

**krama-sandarbhaḥ :** yathā-pūrvaṁ śrī-bhagavat-pratimām ivāceṣṭamānam api pādyādinopācarat ānarca ||45||

**viśvanāthaḥ :** *na vyākhyātam.*

—o)0(o—

**|| 4.28.46 ||**

yadā nopalabhetāṅghrāv ūṣmāṇaṁ patyur arcatī |

āsīt saṁvigna-hṛdayā yūtha-bhraṣṭā mṛgī yathā ||

**śrīdharaḥ :** patyur aṅghrim arcayantī yadā tasminn aṅghrāv ūṣmāṇaṁ nāpaśyat ||46||

**krama-sandarbhaḥ :** *na vyākhyātam.*

**viśvanāthaḥ :** arcatī arcayantī nopalabheta nopālabheta ||46||

—o)0(o—

**|| 4.28.47 ||**

ātmānaṁ śocatī dīnam abandhuṁ viklavāśrubhiḥ |

stanāv āsicya vipine susvaraṁ praruroda sā ||

**śrīdharaḥ :** abandhuṁ pati-rahitam | aśrubhir āsicya ||47||

**krama-sandarbhaḥ :** *na vyākhyātam.*

**viśvanāthaḥ :** guroḥ sādhaka-śarīrāpagame sati, patyur vicchede pati-vrateva śiṣyas tad-viccheda-santapto vilāpa-magno bhavatīty āha—ātmānaṁ śocatī mām ataḥ paraṁ kas trāsyata ity ataḥ śokākulā ||47||

—o)0(o—

**|| 4.28.48 ||**

uttiṣṭhottiṣṭha rājarṣe imām udadhi-mekhalām |

dasyubhyaḥ kṣatra-bandhubhyo bibhyatīṁ pātum arhasi ||

**śrīdharaḥ :** kṣatra-bandhubhyo’dhārmika-kṣatriyebhyo’pi ||48||

**krama-sandarbhaḥ :** *na vyākhyātam.*

**viśvanāthaḥ :** utthiṣṭheti | pakṣe, he śrī-guro, imāṁ pṛthvīṁ tat-pravartita-caraṇāravindādi-bhakti-gatiṁ dasyubhyaḥ bhakti-virodhi-matebhyo bibhyatīm ||48||

—o)0(o—

**|| 4.28.49 ||**

**evaṁ vilapantī bālā vipine’nugatā patim |**

**patitā pādayor bhartū rudaty aśrūṇy avartayat ||**

**śrīdharaḥ, viśvanāthaḥ :** avartayat pravartayāmāsa ||49||

**krama-sandarbhaḥ :** *na vyākhyātam.*

—o)0(o—

**|| 4.28.50 ||**

**citiṁ dārumayīṁ citvā tasyāṁ patyuḥ kalevaram |**

**ādīpya cānumaraṇe vilapantī mano dadhe ||**

**śrīdharaḥ :** tasyāṁ nidhāyāgni-dānenādīpya ca ||50||

**krama-sandarbhaḥ :** citim iti | asminn adhyātma-pakṣe strītvādikam aupacārikam eva ||50||

**viśvanāthaḥ :** tasyāṁ nidhāya agni-dānenādīpya ca | pakṣe—śrī-guror deha-saṁskāraṁ kṛtvā śrīmad-guru-caraṇa-viyukto’haṁ tadīya-guṇānusmaraṇa-maya-śoka-dāvāgni-dagdha-deho prāṇaṁ dhartum aśaknuvaṁs tad-upadiṣṭa-śravaṇa-kīrtanādi-bhaktau naiva śaktiṁ dhāsyāmi | tasmād adyaiva mariṣyāmīti śiṣyo manasi niścinotīti darśayāmāsa ||50||

—o)0(o—

**|| 4.28.51 ||**

**tatra pūrvataraḥ kaścit sakhā brāhmaṇa ātmavān |**

**sāntvayan valgunā sāmnā tām āha rudatīṁ prabho ||**

**śrīdharaḥ :** pūrvataro’nādir īśvaraḥ sakhā, dvā suparṇā ity ādi śruteḥ | sāmnā priya-vākyena bodhayan || 51||

**krama-sandarbhaḥ :** brāhmaṇa-rūpo bhūtvā ||51||

**viśvanāthaḥ :** sva-guru-viraha-vyākulī-bhāva-daśāyām iva śiṣyasya bhagavad-darśanaṁ syād iti dyotayati—tatreti | pūrvataraḥ anādir īśvaraḥ sakhā—dvā suparṇā ity ādi śruteḥ | brāhmaṇaḥ brāhmaṇa-veśa-dhārīti sākṣāt svīya-svarūpa-darśanaṁ premṇā vinā na bhavatīti jñāpayati smeti bhāvaḥ | ātmavān antarācchannīkṛta-sva-svarūpa-yuktaḥ ||51||

—o)0(o—

**|| 4.28.52 ||**

**brāhmaṇa uvāca**

**kā tvaṁ kasyāsi ko vāyaṁ śayāno yasya śocasi ||**

**jānāsi kiṁ sakhāyaṁ māṁ yenāgre vicacartha ha |**

**śrīdharaḥ :** yasya yaṁ śocasi | agre sṛṣṭeḥ pūrvam | vicacartha ha mayi sthitatvena sakhya-sukham anubhūtavān asi ||52||

**krama-sandarbhaḥ :** *na vyākhyātam.*

**viśvanāthaḥ :** ko’yaṁ śayāna iti praśne mama śrī-gurur ayam iti | kathā-pakṣe—mama patir ayam iti cet, māṁ kiṁ jānāsīti ? nanu, tvam eva vipro mama ka ity ata āha—sakhāyam iti | kathaṁ tvayā saha mama sakhyam ity ata āha—yena mayā saha agre sṛṣṭeḥ pūrvaṁ vicacartha | mayy eva militvā mat-saṅgena sukham anubhūtavān tvam evāsīr ity arthaḥ ||52||

—o)0(o—

**|| 4.28.53 ||**

**api smarasi cātmānam avijñāta-sakhaṁ sakhe |**

**hitvā māṁ padam anvicchan bhauma-bhoga-rato gataḥ ||**

**śrīdharaḥ :** nanu nāham āvayoḥ sakhyaṁ sahacaratvaṁ ca jānāmīti cet tatrāha—yadyapi māṁ na jānāsi tathāpy ātmānaṁ tvām avijñāta-sakham avijñātaḥ kaścin me sakhāsīd ity evaṁ kiṁ smarasi ? sakha iti puṁstva-nirdeśaḥ prāktana-puṁstva-smaraṇāya | sakhyaṁ smārayan sva-viyoga-kṛtam anartham āha—hitveti sārdhaiḥ ṣaḍbhiḥ | padaṁ sthānam ||53 ||

**krama-sandarbhaḥ :** kathā-pakṣe—sakhe iti | jīvatva-mātra-smaraṇāya ||53||

**viśvanāthaḥ :** nanv ahaṁ kim api jānāmīti tatrāha—apīti | yadyapi māṁ na jānāsi tad apy ātmānaṁ svam avijñāta-sakham avijñātaḥ kaścin me sakhāstīty evaṁ kiṁ smarasi ? bahuvrīhāv api ṭa ārṣaḥ | avijñātasya sakhāyam iti vā | sakhīty aprayujya sakhe iti puṁstva-nirdeśaḥ prāktana-puṁstvaṁ smārayan evam agre’pi | tvam eva smāraya ced ata āha—hitveti | sṛṣṭy-ārambhe prācīna-karma-vaśād evety arthaḥ | padaṁ sthānam ||53||

—o)0(o—

**|| 4.28.54 ||**

**haṁsāv ahaṁ ca tvaṁ cārya sakhāyau mānasāyanau |**

**abhūtām antarā vaukaḥ sahasra-parivatsarān ||**

**śrīdharaḥ : haṁsau** śuddhau **mānasaṁ** hṛdayam ayanaṁ yayoḥ | kathā-pakṣe—mānasa-sarasi sthitau pakṣiṇāv abhūtāṁ jātau | oko gṛham | antarā vinaiva | vā-śabda evārthe | sahasra-parivatsarān mahā-pralayo yāvat ||54||

**krama-sandarbhaḥ :** yadyapi paramātma-sandarbhe jñānecchur ayam adhikārīty abhedopadeśa-paryavasānatvaṁ vyākhyātaṁ, tathāpy aparitoṣād atra bhakti-paryavasānatvam eva vyākhyāyate | yathā sakhyam eva sthāpayati | sṛṣṭau mānasāyanau mahā-pralaya-samaye tu okas tad-rūpam upadhim antarivābhūtām abhūvety arthaḥ | sahasra-parivatsarān vyāpyeti mahā-pralayopalakṣaṇam ||54||

**viśvanāthaḥ :** haṁsau śuddhāv ātmānau mānasaṁ hṛdayam ayanaṁ yayos tau | kathā-pakṣe—mānasa-sarasi sthitau pakṣiṇāv abhūtāṁ jātau | oko gṛham antarā vinaiva | vā-śabda evārthe sahasraṁ parivatsarān mahā-pralayo yāvad ity arthaḥ ||54||

—o)0(o—

**|| 4.28.55 ||**

**sa tvaṁ vihāya māṁ bandho gato grāmya-matir mahīm |**

**vicaran padam adrākṣīḥ kayācin nirmitaṁ striyā ||**

**śrīdharaḥ :** he bandho, grāmye sukhe matir yasya | striyā māyayā ||55||

**krama-sandarbhaḥ :** sva-vsimṛtau hetum āha—sa tvam iti sārdhaiḥ ṣaḍbhiḥ | manyase ity adhikaiḥ | atra sa tvam iti yugmakam | sthiti-samaye tu sa tathāvidhas taṁ māṁ vihāyāhaṁtā-mamatābhyāṁ vyavadhāya mahīṁ svapna-sahita-jāgrad-daśāṁ gataḥ san vicaran paryālocayann ity arthaḥ ||55||

**viśvanāthaḥ :** striyā māyayā ||55||

—o)0(o—

**|| 4.28.56-58 ||**

**pañcārāmaṁ nava-dvāram eka-pālaṁ tri-koṣṭhakam |**

**ṣaṭ-kulaṁ pañca-vipaṇaṁ pañca-prakṛti strī-dhavam ||**

**pañcendriyārthā ārāmā dvāraḥ prāṇā nava prabho |**

**tejo-'b-annāni koṣṭhāni kulam indriya-saṅgrahaḥ ||**

**vipaṇas tu kriyā-śaktir bhūta-prakṛtir avyayā |**

**śakty-adhīśaḥ pumāṁs tv atra praviṣṭo nāvabudhyate ||**

**madhvaḥ:** indriyāṇi yatra saṅgṛhyante sa golakendriya-saṅgrahaḥ ||57||

**śrīdharaḥ :** pañca-śabdādaya ārāmā upavanāni yasmin | nava dvārāṇi prāṇa-cchidrāṇi yasmin | ekaḥ prāṇaḥ pālo yasmin | trīṇi pṛthivy-ap-tejāṁsi koṣṭhāni yasmin | ṣaṭ-jñānendriya-manāṁsi kulāny abhīṣṭa-viṣaya-samarpakā vaṇijo yasmin | pañca vipaṇā haṭṭāḥ karmendriyāṇi yasmin | pañca-bhūtāni prakṛtir upādāna-kāraṇaṁ yasya | strī buddhir eva dhavaḥ patiḥ svāminī yasmin ||56||

svayam eveyaṁ ślokaṁ vyācaṣṭe—pañcendriyārthā iti | ṣaṭ-kulam iti ṣaṭtvam eka-pālam iti ca spaṣṭatvān na vyākhyātam *|*|57||

bhūtāny evāvyayā prakṛtir upādānaṁ yasya | strī-dhavam ity asya vyākhyānam | śaktir adhīśā yasya | tad-vaśaḥ sann ity arthaḥ ||58||

**krama-sandarbhaḥ :** pañcendriyā iti yugmakam ||56-58||

**viśvanāthaḥ :** pañca-viṣayā ārāmā upavanāni yatra | nava dvārāṇi prāṇa-cchidrāṇi yatra | ekaḥ prāṇa eva pālo yatra | trīṇi pṛthivy-ap-tejāṁsi koṣṭhāni yatra | ṣaṭ-jñānendriya-manāṁsi kulāni vaṇijo yatra tat | pañca mahā-bhūtāni prakṛtir upādāna-kāraṇaṁ yasya tat | strī buddhir eva dhavaḥ patiḥ svāminī yasmin tat | ślokam imaṁ svayaṁ vyācaṣṭe—pañca iti | prāṇāḥ prāṇācchidrāṇi nava | kulam iti vaṇijām evārthataḥ prāptaṁ bhūtāni pañcaiva prakṛtiḥ kāraṇam | tatra pade praviṣṭaḥ pumān muhyati | kīdṛśī śaktiḥ ? buddhir eva adhīśā yasya sa iti strī-dhavam ity asya vyākhyānam | tat-padaṁ strī-svāmikam iti kiṁ vācyaṁ tatra praviṣṭaḥ pumān api strī-svāmika eva bhaved ity arthasya dyotanārthaṁ puṁ-viśeṣaṇatvenopanyastam ||56-58||

—o)0(o—

**|| 4.28.59 ||**

**tasmiṁs tvaṁ rāmayā spṛṣṭo ramamāṇo’śruta-smṛtiḥ |**

**tat-saṅgād īdṛśīṁ prāpto daśāṁ pāpīyasīṁ prabho ||**

**śrīdharaḥ :** spṛṣṭo’bhibhūtaḥ | ato na vidyate śrute brahmatve smṛtir yasya ||59||

**krama-sandarbhaḥ :** vibho he sarva-sādhana-samartha ! tathāpīty arthaḥ ||59||

**viśvanāthaḥ :** na śrutā na śravaṇa-viṣayīkṛtā smṛtiḥ sva-jñānaṁ yena saḥ ||59||

—o)0(o—

**|| 4.28.60 ||**

**na tvaṁ vidarbha-duhitā nāyaṁ vīraḥ suhṛt tava |**

**na patis tvaṁ purañjanyā ruddho nava-mukhe yayā ||**

**śrīdharaḥ :** tattvam upadiśati, na tvam iti caturbhiḥ | suhṛt patiḥ | nava-dvāre pure yayā ruddho’si tasyāḥ ||60||

**krama-sandarbhaḥ :** *na vyākhyātam.*

**viśvanāthaḥ :** nanv evaṁ yady aham aśruta-smṛtir evāsmi, tarhi mat-smṛtiṁ tvam eva śrāvayety ata āha—neti | tvaṁ vidarbhasya prākṛta-jīvasya kasyāpi na duhitā nāpatyaṁ, kintu mac-chakti-rūpo jīvo’sīti bhāvaḥ | ayaṁ vīro’pi na te suhṛt hitakārī kintv aham eva etad-rūpeṇa tad-gurur bhūtvā sva-bhaktim upadiśya sakhyānurūpaṁ kṛtyam akaravam | iti pakṣa-dvayaṁ pṛthak pṛthak vyākhyātaṁ yayā nava-mukhe pure tvaṁ ruddhas tasyāḥ purañjanyās tvaṁ na patiḥ kintu avidyopahitaṁ caitanyam asi | kathā-pakṣe spaṣṭam eva ||60 ||

—o)0(o—

**|| 4.28.61 ||**

**māyā hy eṣā mayā sṛṣṭā yat pumāṁsaṁ striyaṁ satīm |**

**manyase nobhayaṁ yad vai haṁsau paśyāvayor gatim ||**

**śrīdharaḥ :** pumāṁsaṁ pūrva-janmani yadamanyathā idānīṁ ca satīṁ śreṣṭhāṁ striyaṁ yan manyase eṣā māyā | yata ubhayam api vastuto nāsti | yasmād āvāṁ haṁsau śuddhau | nau āvayor vakṣyamāṇāṁ gatiṁ svarūpaṁ paśya |

**krama-sandarbhaḥ :** haṁsāv ity atra haṁsam iti citsukhaḥ | mām iti śeṣaḥ | paśyatha nau iti kvacit ||61||

**viśvanāthaḥ :** nanu yady evaṁ tarhi kathaṁ me tathā tathā pratītis tatrāha—māyeti | yad yataḥ kadācit svaṁ pumāṁsaṁ manyase kadācit satīṁ striyaṁ kadācin nobhayaṁ napuṁsakam ity arthaḥ | upalakṣaṇam etat kadācin manuṣyaṁ kadācid deva-tiryag ādikaṁ ca yad yasmād vai niścitam āvāṁ haṁsau śuddhau āvayor gatiṁ vakṣyamāṇaṁ svarūpaṁ paśya ||61||

—o)0(o—

**|| 4.28.62 ||**

**ahaṁ bhavān na cānyas tvaṁ tvam evāhaṁ vicakṣva bhoḥ |**

**na nau paśyanti kavayaś chidraṁ jātu manāg api ||**

**śrīdharaḥ :** tattvaṁ padārthayoś cid-aṁśenaikyam āha | aham eva bhavān | upacāraṁ vārayati, na cānya iti | vyatihāropadeśa uktābhiprāyaḥ | chidram antaram |

**krama-sandarbhaḥ :** sakhyopayogi śuddhatvaṁ pratipādayan dvayor aikyātmyaṁ sthāpayati—nobhayam ity adhikenāham ity ardhakena ||62|| (paramātma-sandarbha 40)

**viśvanāthaḥ :** ahaṁ paramātmaiva bhavān jīvaḥ, na cānyaḥ mattaś caitanya-svarūpān na bhinna ity arthaḥ | nanu kim etan-mada-sahyaṁ brūṣe tatrāha—bho mac-chuddha-bhakta aham akopaṁ yathā syāt tathā tvam eva vicakṣva savimarśaṁ paśya | hanta kope samākhyātaḥ śive ca kukkure’pi ca iti medinī | nanu tvad-dāsasya mama tathā mat-prabhos tavāpi nātaḥ paro’nyaḥ kalaṅko yad āvayor abheda iti tatrāha—neti | nau āvayoś chidram īdṛśaṁ kalaṅkaṁ jātu kadācid api manāg īṣad api kavayo vijñā na paśyanti kintv avijñā eva bhedaṁ paśyantīty arthaḥ ||62 ||

—o)0(o—

**|| 4.28.63 ||**

**yathā puruṣa ātmānam ekam ādarśa-cakṣuṣoḥ |**

**dvidhābhūtam avekṣeta tathaivāntaram āvayoḥ ||**

**śrīdharaḥ :** tarhi katham āvayor ajñatva-sarva-jñatvādi-dharma-bhedas tatrāha—yatheti | ātmaṇaṁ deham ādarśe nirmalaṁ mahāntaṁ sthiraṁ cāvekṣeta | parasya cakṣuṣi ca tad viparītam | vidyāvidyopādhi-kṛto dharma-bheda ity arthaḥ |

**krama-sandarbhaḥ :** nanu dvayor antaratve sati kathaṁ māyā tavādhikāryā ? mama punar adhikāriṇīti māyā hy eṣety atra darśitaṁ kathaṁ vā sakhyam ? tatrāha—yatheti | atra vijñātṛ-puruṣābhimukheṣv ādarśādiṣu svaccheṣu cākṣuṣaṁ tejo lagnaṁ sat balīyasā sauryeṇa tejasā pratiśrāntaḥ pravartitaṁ mukha-saṁyuktaṁ sat tad eva mukhaṁ grāhayan doṣa-vaśāt tad-deśatām abhimukhatāṁ ca mukhasyāgrāhayat | pūrva-dṛṣṭābhimukhādarśasya dig-deśatām ābhimukhyaṁ ca mukham anvāropayatīty evaṁ jñāyate pratibimbam iti |

kecin manyante tathā ca sati tathaiva pratīyeta doṣa-vaśād ity ādau ko vā hetuḥ ? sūryādi-pratibimbe ca tad-virodhi-kalpanāntaraṁ mṛgyeta tathā sūrya-pratibimbābhāsotpattir yatra dṛśyate tatra cābhāse yad auṣṇyādikam anubhūyate tatra ko vā hetuḥ ? tasmād anyathānupapattyedam eva labhyate sarvasya vastuna ākārānukāriṇī cchaṭā sarvatrāvyavahitaṁ deśe sañcaraty eva, kintu sūkṣmatvān nopalabhyate svacchaṁ vastv-antaraṁ prāpya tu samudbhavantī tatrākṣara-mudrāvad viparītatayodayaṁ prāpnuvatī pratibimbam ucyate |

yad vā, svaccha-vastunas tathaiveśvara-dattā śaktiḥ yad bimbasya rūpaṁ svasmin bhāsayatīti tat pratibhāsitam eva pratibimbatvaṁ yad eva bimbatvaṁ vyavahite’pi deśe nijābhāsam udgiratīti |

tasmād ayam arthaḥ—ādarśe svaccha-vastuny ātmano nija-dehasyānanyākāra-cchaṭātvena sva-cakṣuṣi ca bahir niḥsṛta-tad-indriya-maya-kevalaṁ tat-tejasi sākṣāt-tad-rūpāt-matvenātmānam eva yathā dvidhā bhūtam evekṣate lokas tathaivāvayor antaraṁ bhedāṁśaḥ mac-chaṭāṁśa-rūpasya śuddha-jīvasyaiva prākṛtopādhau pratiphalana-prāyatvād iti bhāvaḥ | cakṣuṣo nikṛṣṭa-pratibimbopādhitayā vyākhyānaṁ tu vicārya cakṣuḥ-śabdena sannihitaṁ sva-cakṣuḥ parityajya para-cakṣur-vacanaṁ kaṣṭaṁ sva-cakṣur-vacanaṁ tu spaṣṭaṁ sati ca spaṣṭe tailādi-dṛṣṭānte tad-upādānaṁ nopadeyam iti | sa eṣa cābhedātmako bhedaḥ sakhya-dārḍhyāyaiva nirdiṣṭaḥ, jānāsi kiṁ sakhāyaṁ mām iti haṁsāvahaṁ ca tvaṁ cārya! sakhāyāv ity upakramābhyāsādy-anusārāt ||63|| [paramātma-sandarbha 29]

**viśvanāthaḥ :** nanv ahaṁ bhavān iti tvad-uktir eva soḍhum aśakyā, tatra mākupyāvadhehīty āha—yatheti | puruṣo jīva ātmānaṁ svam ekam api mokṣa-daśāyāṁ bandha-daśāyāṁ ca krameṇa ādarśa-cakṣuṣor dvidhā-bhūtam ādarśe maṇimaya-darpaṇe yathocita-pramāṇaṁ sampūrṇa-tejaskaṁ mahāntam acañcalam īkṣate, cakṣuṣi tu atyalpa-pramāṇam alpa-tejaskam atikṣudraṁ cañcalaṁ ca īkṣate | antaram avakāśāvadhi-paridhānāntardhi-bheda-tādarthye ity amaraḥ | ahaṁ deha-madhye paramātma-svarūpeṇa varte tvaṁ ca jīvo vartase, tatrāhaṁ svato nirupādhir api svairatayā sakala-loka-deha-gataḥ sann antaryāmī sva-samucita-pramāṇaḥ sampūrṇa-tejasko mahā-niścalo mukta-jīva iva sadaiva nirlepa eva | tvaṁ tu jīvaḥ atyalpa-pramāṇa eva atyalpa-tejasko’tikṣudraḥ sadaiva upādhi-dharma-grastaḥ kadācid eva mukti-daśāyām alipta iti sadaivāvayor bhedaṁ jānīyād ity arthaḥ | yad uktaṁ—ahaṁ bhavān na cānyaḥ iti | tat khalu ahaṁ yathā cit tathā mad-bhakto bhavān api cin na tu jaḍā māyety arthaḥ |

etat-padyayor arthāntaraṁ tu śāstrasyāsya mohinītva-khyāpakam asurair eva grāhyam | ekātma-vādasya bhagavad-anaibhimatatvāt | yad uktaṁ tṛtīye bhagavataiva—

yatholmukād visphuliṅgād dhūmād vāpi sva-sambhavāt |

apy ātmatvenābhimatād yathāgniḥ pṛthag ulmukāt ||

bhūtendriyāntaḥ-karaṇāt pradhānāj jīva-saṁjñitāt |

ātmā tathā pṛthag draṣṭā bhagavān brahma-saṁjñitaḥ || [bhā.pu. 3.28.40-1] iti |

śrutyā ca—yathāgniḥ kṣudrā visphuliṅgā vyuccaranti iti | smṛtyā ca—eka-deśe sthitasyāgner jyotsnā vistāriṇī yathā [vi.pu. 1.22.56] iti | tathā sac-cid-ānanda-vigraho bhagavān nirupādhir eva tasya vidyopādhitvam apy asura-matenaivoktam iti jñeyam ||63 ||

—o)0(o—

**|| 4.28.64 ||**

**evaṁ sa mānaso haṁso haṁsena pratibodhitaḥ |**

**svasthas tad-vyabhicāreṇa naṣṭām āpa punaḥ smṛtim ||**

**śrīdharaḥ :** evam amunā prakāreṇa sa mānaso haṁsaḥ kṣetra-jño haṁsena paramātmanā bodhitaḥ san, sva-stha ātmani sthitaḥ san, ciraṁ dhyātvā tad-vyabhicāreṇeśvara-viyogena viṣayābhilāṣa-buddhyā naṣṭāṁ smṛtim ahaṁ brahmāsmīti jñānaṁ punaḥ prāptavān ||64||

**krama-sandarbhaḥ :** munir api tathaivopasaṁharati—evam iti | svasthaḥ prādhānikāveśa-rahitaḥ san tad-vyabhicāreṇa pūrvam īśvarākhya-haṁsa-bahirmukhatayā naṣṭāṁ tirohitāṁ smṛtiṁ jānāsi | api kiṁ sakhāyaṁ mām iti api smarasi cātmānam avijñāta-sakham ity atra pūrvoktaṁ sakhyānusandhānaṁ punar āpa iti | atra punaḥ-śabdena smṛti-śabdena tad-vismṛter nāśād akhaṇḍanaṁ vivakṣitam | kintu anādy-āvṛtasyāpi sakhyasya svābhāvikatvād anāditvam ity eva kṛta-hāny-akṛtābhyāgama-prasaṅgāt ||64||

**viśvanāthaḥ :** upasaṁharati—evam iti | svasthaḥ prādhānikāveśa-rahitaḥ | tad-vyabhicāreṇa bhagavad-vaimukhyena naṣṭāṁ smṛtiṁ pūrvam eva śrī-guru-bhaktyā prāptam eva punaḥ prāpa | atrāsyā sāyujya-kathanāt suparṇa-śruter balavattvāc ca premavat-pārṣadatva-prāptir eva śrī-nāradena parama-puruṣārtho’bhimato jñeyam ||64 ||

—o)0(o—

**|| 4.28.65 ||**

**barhiṣmann etad adhyātmaṁ pārokṣyeṇa pradarśitam |**

**yat parokṣa-priyo devo bhagavān viśva-bhāvanaḥ ||**

**śrīdharaḥ :** kathā-mātram iti buddhiṁ vārayati—barhiṣmann iti | pārokṣyeṇa rāja-kathā-miṣeṇa | tatra hetuḥ—yad yasmāt, he barhiṣman prācīnabarhiḥ, etad rāja-kathā-miṣeṇātma-kathā pradarśitā | yasmād devaḥ śrī-nārāyaṇaḥ parokṣa-priyaḥ | sākṣād ātma-jñāna-kathanena tava cetasi kathā nāyātīti bhāvaḥ ||65||

**krama-sandarbhaḥ :** asya sarvasyāpi prasaṅgasya bhagavat-prīti-param eva spaṣṭayati—yad iti ||65||

**viśvanāthaḥ :** katha-mātram idam iti buddhiṁ mā kṛthā ity āha—barhiṣmann iti | pārokṣyeṇa rāja-kathā-miṣeṇa | tatra hetuḥ—yad yasmāt tavaiva traikālikīyaṁ kathā kathiteti bhāvaḥ ||65||

iti sārārtha-darśinyāṁ harṣiṇyāṁ bhakta-cetasām |

caturthe aṣṭāviṁśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe purañjanopākhyāne’ṣṭāviṁśo’dhyāyaḥ |

|| 4.28 ||

(4.29)

**athaikonatriṁśo’dhyāyaḥ**

## prācīnabarhir-nārada-saṁvādaḥ

**|| 4.29.1 ||**

**prācīnabarhir uvāca—**

**bhagavaṁs te vaco’smābhir na samyag avagamyate |**

**kavayas tad vijānanti na vayaṁ karma-mohitāḥ ||**

**śrīdharaḥ :**

ūnatriṁśe parokṣārtha-vyākhyānenopasaṁhṛtam |

strī-saṅgato bhavas tv īśa-saṅgān muktir iti sphuṭam ||\*||

kavayo’dhyātma-vidaḥ ||1||

**krama-sandarbhaḥ :** na samyag iti kathā-rīter buddhatvān na tv adhyātma-rīteḥ ||1||

**viśvanāthaḥ :**

ekonatriṁśake’dhyātma-pakṣa-vyākhyānam ucyate |

karma-praśnottaraṁ rājño vairāgyārthaṁ kathā parā ||\*||

samyag iti kiñcid avagataṁ cety arthaḥ ||1||

—o)0(o—

**|| 4.29.2 ||**

**nārada uvāca—**

**puruṣaṁ purañjanaṁ vidyād yad vyanakty ātmanaḥ puram |**

**eka-dvi-tri-catuṣ-pādaṁ bahu-pādam apādakam ||**

**śrīdharaḥ :** vyanakti limpati | catanīkarotīty arthaḥ | yad vā, vyanakti prakaṭayati | tataś ca sva-karmaṇā puraṁ janayatīti purañjana-padaṁ vyākhyātaṁ bhavati | eka-dvy-ādayaḥ pādā yasya ||2||

**krama-sandarbhaḥ :** *na vyākhyātam.*

**viśvanāthaḥ :** puruṣaṁ jīvam ||2||

—o)0(o—

**|| 4.29.3 ||**

**yo’vijñātāhṛtas tasya puruṣasya sakheśvaraḥ |**

**yan na vijñāyate pumbhir nāmabhir vā kriyā-guṇaiḥ ||**

**śrīdharaḥ :** avijñāta-śabdenāhṛto vyāhṛta ukto yaḥ sa īśvaraḥ | avijñāta-nāma-niruktiḥ yady asmāt pumbhir nāmādi-yogena na vijñāyate ||3||

**krama-sandarbhaḥ :** āhṛta ity atra āhvaya iti citsukhaḥ, pumbhir aśāstra-jñaiḥ nāmādīnāṁ śāstraika-vedyatvāt ||3||

**viśvanāthaḥ :** avijñāta-śabdena āhṛto vyāhṛto yaḥ sa īśvaraḥ ||3||

—o)0(o—

**|| 4.29.4 ||**

**yadā jighṛkṣan puruṣaḥ kārtsnyena prakṛter guṇān |**

**nava-dvāraṁ dvi-hastāṅghri tatrāmanuta sādhv iti ||**

**śrīdharaḥ :** tatra teṣū pureṣu madhye ||4||

**krama-sandarbhaḥ :** *na vyākhyātam.*

**viśvanāthaḥ :** tatra teṣū pureṣu tiryag-ādiṣu madhye ||4||

—o)0(o—

**|| 4.29.5 ||**

**buddhiṁ tu pramadāṁ vidyān mamāham iti yat-kṛtam |**

**yām adhiṣṭhāya dehe’smin pumān bhuṅkte’kṣabhir guṇān ||**

**śrīdharaḥ :** akṣabhir indriyaiḥ ||5||

**krama-sandarbhaḥ :** buddhir mamāham iti jāgrad-gatam eva jñeyaṁ svapna-gatānāṁ tad-anugatatvāt ||5||

**viśvanāthaḥ :** buddhim avidyām | akṣabhir indriyaiḥ ||5||

—o)0(o—

**|| 4.29.6 ||**

**sakhāya indriya-gaṇā jñānaṁ karma ca yat-kṛtam |**

**sakhyas tad-vṛttayaḥ prāṇaḥ pañca-vṛttir yathoragaḥ ||**

**śrīdharaḥ :** pañca-vṛttitvāt pañca-śirāḥ sarpa iva prāṇaḥ ||6||

**krama-sandarbhaḥ :** *na vyākhyātam.*

**viśvanāthaḥ :** pañca-vṛttitvāt pañca-śirāḥ sarpa iva ||6||

—o)0(o—

**|| 4.29.7 ||**

**bṛhad-balaṁ mano vidyād ubhayendriya-nāyakam |**

**pañcālāḥ pañca viṣayā yan-madhye nava-khaṁ puram ||**

**śrīdharaḥ :** ekādaśa-mahā-bhaṭa ity anena ekādaśo mahā-bhaṭo nāyaka ity uktas taṁ darśayati bṛhad-balaṁ yasya tan-manaḥ ||7||

**krama-sandarbhaḥ :** *na vyākhyātam.*

**viśvanāthaḥ :** ekādaśa mahā-bhaṭa ity anenaikādaśo mahā-bhaṭo nāyaka ity uktam | tat vyācaṣṭe—bṛhad-balaṁ yasya tan-manaḥ | nava khāni dvārāṇi yasya ||7||

—o)0(o—

**|| 4.29.8 ||**

**akṣiṇī nāsike karṇau mukhaṁ śiśna-gudāv iti |**

**dve dve dvārau bahir yāti yas tad-indriya-saṁyutaḥ ||**

**śrīdharaḥ :** dyumat-sakha ity-āder arthaṁ saṅkṣepeṇāha | yas tad indriya-saṁyutaḥ sa ātmā tābhir dvārbhir bahir yātīti ||8||

**krama-sandarbhaḥ :** dve dve iti mukhasyāpi vāgrasanā-bhedena dvitvāt ||8||

**viśvanāthaḥ :** dve dve dvārau mukhādikam ekaikā ca dvās tābhir dvābhir bahir yāti kaḥ yas tat-tad-indriya-yukto jīva ity arthaḥ ||8||

—o)0(o—

**|| 4.29.9 ||**

**akṣiṇī nāsike āsyam iti pañca puraḥ kṛtāḥ |**

**dakṣiṇā dakṣiṇaḥ karṇa uttarā cottaraḥ smṛtaḥ |**

**paścime ity adho dvārau gudaṁ śiśnam ihocyate ||**

**śrīdharaḥ :** puraḥ pūrva-bhāge kṛtāḥ ||9||

**krama-sandarbhaḥ :** akṣiṇī nāsike iti sārdhakam ||9||

**viśvanāthaḥ :** puraḥ prāṅ-mukhasya purañjana-purasya pūrva-bhāge kṛtāḥ ||9||

—o)0(o—

**|| 4.29.10 ||**

**khadyotāvirmukhī cātra netre ekatra nirmite |**

**rūpaṁ vibhrājitaṁ tābhyāṁ vicaṣṭe cakṣuṣeśvaraḥ ||**

**śrīdharaḥ :** netre iti rūpam iti cakṣuṣeti khadyotādīnāṁ vyākhyānam | śeṣo’nuvādaḥ | īśvaraḥ purañjanaḥ ||10||

**krama-sandarbhaḥ :** cakṣuṣeti dyumat-śabdasya vyākhyānam ||10||

**viśvanāthaḥ :** khadyotādīnāṁ vyākhyā | netre iti rūpam iti cakṣuṣeti dyumad ity asya vyākhyā ||10||

—o)0(o—

**|| 4.29.11 ||**

**nalinī nālinī nāse gandhaḥ saurabha ucyate |**

**ghrāṇo’vadhūto mukhyāsyaṁ vipaṇo vāg rasa-vid rasaḥ ||**

**śrīdharaḥ :** nāse iti vyākhyā | avadhunotīty avadhūto vāyus tad-ātmakenocchvāsena sahaika-sthānatvād ghrāṇo’vadhūtaḥ | āsyam iti vyākhyā | rasajñā-vipaṇānvita ity atra rasa-jña-śabda-nirdiṣṭasya rasa-vid ity anuvādaḥ rasa iti vyākhyā | rasanendriyam ity arthaḥ | vipaṇo vāg rasavid rasa ity eva pāṭhaḥ | ārṣatvān na doṣaḥ ||11||

**krama-sandarbhaḥ :** *na vyākhyātam.*

**viśvanāthaḥ :** avadhunotīty avadhūto vāyus tad-ātmakenocchvāsena sahaika-sthānatvād ghrāṇo’vadhūta ucyate | mukhyā ity asya vyākhyā āsām iti | rasana-vipaṇānvita ity asya vyākhyā vāg iti | rasajña ity asya vyākhyā rasa-vid ity anuvādaḥ rasa iti vyākhyā tu raso rasanendriyam | navākṣarair upādo’yam anuṣṭub-bhedaḥ ||11||

—o)0(o—

**|| 4.29.12 ||**

**āpaṇo vyavahāro’tra citram andho bahūdanam |**

**pitṛhūr dakṣiṇaḥ karṇa uttaro devahūḥ smṛtaḥ ||**

**śrīdharaḥ :** andho’nnam ||12||

**krama-sandarbhaḥ :** *na vyākhyātam.*

**viśvanāthaḥ :** citram andhaś caturvidham annam ||12||

—o)0(o—

**|| 4.29.13 ||**

**pravṛttaṁ ca nivṛttaṁ ca śāstraṁ pañcāla-saṁjñitam |**

**pitṛ-yānaṁ deva-yānaṁ śrotrāc chruta-dharād vrajet ||**

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** yāti śrutadharānvitaḥ śrutadhara-pada-vyākhyā śrotrād iti ||13||

—o)0(o—

**|| 4.29.14 ||**

**āsurī meḍhram arvāg-dvār vyavāyo grāmiṇāṁ ratiḥ |**

**upastho durmadaḥ prokto nirṛtir guda ucyate ||**

**śrīdharaḥ :** grāmakam ity asyānuvādo grāmiṇāṁ ratir iti | tasya vyākhyā, vyavāya iti ||14||

**krama-sandarbhaḥ :** durmada iti citsukhaḥ ||14||

**viśvanāthaḥ :** grāmakaṁ nāma viṣayam ity atra grāmakam ity asya grāmiṇāṁ ratir ity anuvādaḥ | vyākhyā tu vyavāya iti ||14||

—o)0(o—

**|| 4.29.15 ||**

**vaiśasaṁ narakaṁ pāyur lubdhako’ndhau tu me śṛṇu |**

**hasta-pādau pumāṁs tābhyāṁ yukto yāti karoti ca ||**

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** yathā vikriyate guṇākta ity eva pāṭhaḥ ||15||

—o)0(o—

**|| 4.29.16 ||**

**antaḥ-puraṁ ca hṛdayaṁ viṣūcir mana ucyate |**

**tatra mohaṁ prasādaṁ vā harṣaṁ prāpnoti tad-guṇaiḥ ||**

**śrīdharaḥ :** viṣūcīna-padārthānuvādo viṣūcir iti | tad-guṇair mano-guṇais tamaḥ-sattva-rajobhiḥ ||16||

**krama-sandarbhaḥ :** *na vyākhyātam.*

**viśvanāthaḥ :** viṣūcīna ity anuvādo viṣūcir iti vyākhyā tu mana iti | tad-guṇair mano-guṇais tamaḥ-sattva-rajobhiḥ ||16||

—o)0(o—

**|| 4.29.17 ||**

**yathā yathā vikriyate guṇākto vikaroti vā |**

**tathā tathopadraṣṭātmā tad-vṛttīr anukāryate ||**

**śrīdharaḥ :** mahiṣī yad yadīhetety-āder arthaṁ saṅgṛhyāha | yathā yathā buddhiḥ svapne vikriyate jāgrati vikaroti vā indriyaṇi pariṇamayati | tasyā guṇair akto lipta ātmā tathā tasyā vṛttīr darśana-sparśanādyāḥ | kevalam upadraṣṭaiva san balād anukāryate ||17||

**krama-sandarbhaḥ :** *na vyākhyātam.*

**viśvanāthaḥ :** mahiṣī yad yadīhetety-āder vyākhyānam āha—yathā buddhiḥ svapne vikriyate jāgare vikaroti indriyaṇi vipariṇamayati | tathā tathā tasyā guṇāktas tasyā guṇair lipta ātmā tasyā vṛttīr darśana-sparśanādyāḥ kevalam upadraṣṭaivāpi san balād anukāryate buddhyaiva hetu-kartrayety arthaḥ ||17||

—o)0(o—

**|| 4.29.18 ||**

**deho rathas tv indriyāśvaḥ saṁvatsara-rayo’gatiḥ[[37]](#footnote-37) |**

**dvi-karma-cakras tri-guṇa-dhvajaḥ pañcāsu-bandhuraḥ ||**

**śrīdharaḥ :** āśu-gam ity etad vyācaṣṭe | saṁvatsarasyevāpratihato rayo vegaḥ pratītito yasya sa saṁvatsara-rayaḥ | vastutas tv agatiḥ | svapna-śarīrāder buddhāv eva vivṛtatvena deśāntara-gaty-abhāvāt | pāṭhāntare, saṁvatsaraś ca tat kṛtaṁ vayaś ca tābhyāṁ gatir yasyeti | dvīpam ity asya vyākhyā nāradena na kṛtā | dvi-cakram ity asya vyākhyā dvi-karma-cakra iti | tri-guṇa-dhvaja iti tri-veṇu-pada-vyākhyā ||18||

**krama-sandarbhaḥ :** *na vyākhyātam.*

**viśvanāthaḥ :** saṁvatsarasya rayo vega eva gatir ity āśuga-pada-vyākhyā | pāṭhāntare, saṁvatsaraś ca tat kṛtaṁ vayaś ca ta eva gatir yasya tri-guṇa-dhvaja iti tri-veṇu-pada-vyākhyā | trayo guṇāḥ sattvādayaḥ dhvajo yasya, pañca-praharaṇa ity asya vyākhyā ||18||

—o)0(o—

**|| 4.29.19 ||**

**mano-raśmir buddhi-sūto hṛn-nīḍo dvandva-kūbaraḥ |**

**pañcendriyārtha-prakṣepaḥ sapta-dhātu-varūthakaḥ ||**

**śrīdharaḥ :** pañca-praharaṇam ity etad vyācaṣṭe pañcendriyārtha-prakṣepa iti ||19||

**krama-sandarbhaḥ :** *na vyākhyātam.*

**viśvanāthaḥ :** pañcānām indriyāṇām artheṣu śabdādiṣu sva-sva-vyāpārāṇāṁ prakṣepaḥ | caraṇāravindādīni pañca praharaṇānīty arthaḥ ||

—o)0(o—

**|| 4.29.20 ||**

**ākūtir vikramo bāhyo mṛga-tṛṣṇāṁ pradhāvati |**

**ekādaśendriya-camūḥ pañca-sūnā-vinoda-kṛt |**

**saṁvatsaraś caṇḍavegaḥ kālo yenopalakṣitaḥ ||**

**madhvaḥ :** sukhavad dūrato dṛśyaṁ tat kāle duḥkham eva yat |

mṛga-tṛṣṇety ataḥ prāhur bhogaṁ vaiṣayikaṁ budhāḥ || iti śabda-nirṇaye ||20||

**śrīdharaḥ :** pañcendriyaiḥ sūnā-vinodam ivānyāyena viṣaya-sevāṁ karotīti pañca-sūnā-vinoda-kṛt | anena cacāra mṛgayāṁ tatrety-ādi vyākhyātam ||20||

**krama-sandarbhaḥ :** ākūtiḥ karmendriya-pañcakaṁ saṁvatsara ity ardhakam ||20||

**viśvanāthaḥ :** ākūtiḥ karmendriya-pañcakaṁ virkamam iti pañca-vikramam ity asya vyākhyā pañcendriyaiḥ sūnāvinodam ivānyāyena viṣaya-sevāṁ karoti iti pañca-sūnāvinoda-kṛt | anena cacāra mṛgayāṁ tatra vyākhyātam ||20||

—o)0(o—

**|| 4.29.21 ||**

**tasyāhānīha gandharvā gandharvyo rātrayaḥ smṛtāḥ |**

**haranty āyuḥ parikrāntyā[[38]](#footnote-38) ṣaṣṭy-uttara-śata-trayam ||**

**śrīdharaḥ, viśvanāthaḥ :** parikrāntyā paribhramaṇena ||21||

**krama-sandarbhaḥ :** saṁvatsara ity ardhakam | parisṛtyety[[39]](#footnote-39) atra parikrāntyeti kvacit ||21||

—o)0(o—

**|| 4.29.22 ||**

**kāla-kanyā jarā sākṣāl lokas tāṁ nābhinandati |**

**svasāraṁ jagṛhe mṛtyuḥ kṣayāya yavaneśvaraḥ ||**

**śrīdharaḥ :** bhaginītvena jagṛhe | lokānāṁ kṣayāya ||22||

**krama-sandarbhaḥ :** *na vyākhyātam.*

**viśvanāthaḥ :** lokānāṁ kṣayāya svasāraṁ sasṛtvena jagṛhe | pakṣe, svasya kṣayāya, svasāram api tāṁ jagṛhe adharma-vaṁśodbhavatvāt | svasur api tasyāḥ svayam eva patir abhūd iti | kāla-kanyā vaiṣṇava-janeṣv atikṛpālor nāradasyājñayā mṛtyum eva tarayatīti ||22||

—o)0(o—

**|| 4.29.23 ||**

**ādhayo vyādhayas tasya sainikā yavanāś carāḥ |**

**bhūtopasargāśu-rayaḥ prajvāro dvi-vidho jvaraḥ ||**

**śrīdharaḥ :** carāḥ sañcāriṇaḥ | bhūtānām upasarge pīḍāyām āśu śīghro mṛtyu-hetū rayo vego yasya prajvārasyeti pra-śabda-vyākhyā | pāṭhāntare bhūta-kṛtā arayaḥ | anena cāribhir uparuddha ity ari-padaṁ vyakhyātam | dvi-vidhaḥ śītoṣṇa-rūpeṇa praveśa-nirgama-bhedāt ||23||

**krama-sandarbhaḥ :** *na vyākhyātam.*

**viśvanāthaḥ :** carāḥ sañcāriṇaḥ | bhūta-sambandhy-upasargāḥ pavana-jala-himāgni-sūryātapa-kupathyādi-kṛtāḥ śvāsa-tandrā-pralāpādayaḥ āśu rayāḥ śīghra-vegā yasya saḥ | dvividho jvaraḥ śītoṣṇa-bhedāt | bhūtopasargās tvarayaḥ iti pāṭhe bhūta-kṛtā rāja-caura-kṛmi-jalādi-kṛtā upasargāḥ pīḍās tu arayaḥ | anena aribhir uparuddha ity ari-pada-vyakhyā ||23||

—o)0(o—

**|| 4.29.24 ||**

**evaṁ bahu-vidhair duḥkhair daiva-bhūtātma-sambhavaiḥ |**

**kliśyamānaḥ śataṁ varṣaṁ dehe dehī tamo-vṛtaḥ ||**

**śrīdharaḥ :** evaṁ parokṣatvenoktam arthaṁ vyākhyāya sarva-kathā-tātparyam āha—evam ity-ādi-virama-krameṇety antena | ādhidaivikādibhir duḥkhaiḥ kliśyamāno mamāham iti dehe śataṁ varṣāṇi śete vartata iti dvayor anvayaḥ ||24||

**krama-sandarbhaḥ :** evam iti yugmakam ||24||

**viśvanāthaḥ :** katheyaṁ vairāgyathārthaety āha—evam iti | devety ādhidaivikādibhautikādhyātmikaiḥ ||24||

—o)0(o—

**|| 4.29.25 ||**

**prāṇendriya-mano-dharmān ātmany adhyasya nirguṇaḥ |**

**śete kāma-lavān dhyāyan mamāham iti karma-kṛt ||**

**śrīdharaḥ :** aśanāpipāsādīn prāṇa-dharmān andhatvādīn indriya-dharmān kāmādīn mano-dharmāṁś ca nirguṇopyātmany adhyasya kāma-lavān viṣaya-sukha-leśān dhyāyan karma-kṛt |

**krama-sandarbhaḥ :** *na vyākhyātam.*

**viśvanāthaḥ :** prāṇa-dharmān kṣut-pipāsādīn indriya-dharmān andhatvādīn mano-dharmān kāmādīn | nirguṇe’py ātmany adhyasya ||25||

—o)0(o—

**|| 4.29.26 ||**

**yadātmānam avijñāya bhagavantaṁ paraṁ gurum |**

**puruṣas tu viṣajjeta guṇeṣu prakṛteḥ sva-dṛk ||**

**śrīdharaḥ :** tataḥ kim ? ata āha—yadeti dvābhyām | sva-dṛk sva-prakāśa-svabhāvo’pi ||26||

**krama-sandarbhaḥ :** yadeti yugmakam ||26||

**viśvanāthaḥ :** ātmānaṁ paramātmānam ||26||

—o)0(o—

**|| 4.29.27 ||**

**guṇābhimānī sa tadā karmāṇi kurute’vaśaḥ |**

**śuklaṁ kṛṣṇaṁ lohitaṁ vā yathā-karmābhijāyate ||**

**śrīdharaḥ :** śuklaṁ sāttvikam, kṛṣṇaṁ tāmasam, lohitaṁ rājasam | yathā karma tathā jāyate ||27||

**krama-sandarbhaḥ :** *na vyākhyātam.*

**viśvanāthaḥ :** śuklaṁ sāttvikam, kṛṣṇaṁ tāmasam, lohitaṁ rājasam ||27||

—o)0(o—

**|| 4.29.28 ||**

**śuklāt prakāśa-bhūyiṣṭhān lokān āpnoti karhicit |**

**duḥkhodarkān kriyāyāsāṁs tamaḥ-śokotkaṭān kvacit ||**

**śrīdharaḥ :** tad evāha—śuklād iti dvābhyām | prakāśo bhūyiṣṭho yeṣu | duḥkham udarka uttara-phalaṁ yeṣu | kriyayā āyāso yeṣu tān lohitāt | tamaḥ-śokāv utkaṭau yeṣu tān kṛṣṇād iti jñeyam ||28||

**krama-sandarbhaḥ :** *na vyākhyātam.*

**viśvanāthaḥ :** duḥkham udarka uttara-phalaṁ yeṣu | sukha-padārtheṣu tān kriyayā āyāsaś ca yeṣu tān lohitān āpnoti | tamaḥ-śokāv eva utkaṭau yeṣu tān kṛṣṇān iti jñeyam ||28||

—o)0(o—

**|| 4.29.29 ||**

**kvacit pumān kvacic ca strī kvacin nobhayam andha-dhīḥ |**

**devo manuṣyas tiryag vā yathā-karma-guṇaṁ bhavaḥ ||**

**śrīdharaḥ :** nobhayaṁ napuṁsakam | yathā-karma-guṇaṁ karma-guṇāv anatikramya ||29||

**krama-sandarbhaḥ :** *na vyākhyātam.*

**viśvanāthaḥ :** purañjanaḥ parasmin janmani strī kathaṁ babhūvety ata āha—kvacid iti | nobhayaṁ napuṁsakaṁ, karma-guṇāv anatikramya yathā-karma-guṇam ||29||

—o)0(o—

**|| 4.29.30 ||**

**kṣut-parīto yathā dīnaḥ sārameyo gṛhaṁ gṛham |**

**caran vindati yad-diṣṭaṁ daṇḍam odanam eva vā ||**

**śrīdharaḥ :** teṣu daiva-vaśena sukha-duḥkhe prāpnotīti sadṛṣṭāntam āha dvābhyām | kṣudhā parīto vyāptaḥ sārameyaḥ śvā | daṇḍaṁ daṇḍena tāḍanam ||30||

**krama-sandarbhaḥ :** kṣud iti yugmakam ||30||

**viśvanāthaḥ :** teṣu janmasu daiva-vaśād eva sukha-duḥkhe prāpnotīti sadṛṣṭāntam āha dvābhyām | dīna iti rājakīya-sārameya-vyāvṛtty-arthaṁ, sārameyaḥ śvā ||30||

—o)0(o—

**|| 4.29.31 ||**

**tathā kāmāśayo jīva uccāvaca-pathā bhraman |**

**upary adho vā madhye vā yāti diṣṭaṁ priyāpriyam ||**

**śrīdharaḥ :** kāma-vyāpta āśayo yasya ||31||

**krama-sandarbhaḥ :** *na vyākhyātam.*

**viśvanāthaḥ :** tatra dṛṣṭāntaḥ, yathā hīti ||31||

—o)0(o—

**|| 4.29.32 ||**

**duḥkheṣv ekatareṇāpi daiva-bhūtātma-hetuṣu |**

**jīvasya na vyavacchedaḥ syāc cet tat-tat-pratikriyā ||**

**madhvaḥ :** tat-pratikriyāpi duḥkham ||32||

**śrīdharaḥ :** nanu tarhi sukhasya saṁbhavād duḥkhasya ca pratīkāra-sambhavānnekān tato heyatvaṁ tatrāha—duḥkheṣv iti | duḥkhasya pratīkāras tāvan nāsti | syāc cet tasya pratikriyā tathāpi tri-vidheṣu duḥkheṣu madhye ekatareṇāpi duḥkhena vyavacchedo viyogo nāsti ||32||

**krama-sandarbhaḥ :** *na vyākhyātam.*

**viśvanāthaḥ :** nanu nirbuddhiḥ śvā daṇḍa-prahāraṁ prāpnoti buddhimāṁs tu duḥkhasya kāraṇam eva na karoti daivāt prāpto rogādi-duḥkhasya pratīkāraṁ ca karotīti tatrāha—duḥkheṣu tri-vidheṣu duḥkheṣu madhye ekatareṇāpi na vyavacchedo na virahaḥ | tad-duḥkhasya pratikriyāpi syāc cet tad api na pratikriyāṇām api duḥkha-rūpatvād iti bhāvaḥ ||32||

—o)0(o—

**|| 4.29.33 ||**

**yathā hi puruṣo bhāraṁ śirasā gurum udvahan |**

**taṁ skandhena sa ādhatte tathā sarvāḥ pratikriyāḥ ||**

**śrīdharaḥ :** pratikriyāṇām api duḥkha-rūpatvād iti sa-dṛṣṭāntam āha—yathā hīti ||33||

**krama-sandarbhaḥ :** *na vyākhyātam.*

**viśvanāthaḥ :** tatra dṛṣṭāntaḥ—yathā hīti ||33||

—o)0(o—

**|| 4.29.34 ||**

**naikāntataḥ pratīkāraḥ karmaṇāṁ karma kevalam |**

**dvayaṁ hy avidyopasṛtaṁ svapne svapna ivānagha ||**

**śrīdharaḥ :** duḥkhasya mūla-bhūtāni karmāṇi prati-kriyādi-karmabhir naiva nivartanta ity āha | naikāntato’tyantaṁ sa-vāsanam | kevalaṁ jñāna-rahitam | avidyayopasṛtaṁ prāptam | ato’virodhān na nivartakatvam iti bhāvaḥ | atra dṛṣṭāntaḥ—svapne dṛṣṭaḥ svapnaḥ prabodhaṁ vinā yathā taṁ svapnam atyantaṁ na pratikarotīty arthaḥ ||34||

**krama-sandarbhaḥ :** *na vyākhyātam.*

**viśvanāthaḥ :** nanu yasmād duḥkhasya kāraṇaṁ duṣkṛta-karmaiva tasmāt sarva-duṣkṛta-kṣaya-kāmanayā kasmiṁścid bṛhati yāga-karmaṇi kṛte sarva-duḥkha-nāśaḥ syād eveti tatrāha—naikāntata iti | dvayaṁ duṣkṛtaṁ karma duṣkṛta-nivartakaṁ ca karmeti dvitayam avidyām upasṛtam āśritam | tad-dvayasya tamo-rajo-guṇa-janakatvād iti bhāvaḥ | tad yathā rajasi sattvāṁśena tamaso nivartake’pi tamo’ṁśas tiṣṭhati, tathā sarva-duṣkṛta-nivartake’pi yāga-karmaṇi paśu-hiṁsā-lakṣaṇaṁ duṣkṛtaṁ tiṣṭhaty evety atra dṛṣṭāntaḥ | svapne putro jīvatīti tad-duḥkhopaśamaḥ | kiṁ ca, tadaiva taṁ putraṁ sarpo daśatīti punar duḥkha-prāptir iti prabodhaṁ vinā yathā taṁ svāpnikam duḥkhaṁ na nivartate ity uktam ||34||

—o)0(o—

**|| 4.29.35 ||**

**arthe hy avidyamāne’pi saṁsṛtir na nivartate |**

**manasā liṅga-rūpeṇa svapne vicarato yathā ||**

**madhvaḥ :** saṁsṛteḥ svapna-sāmyas tu yathārtha-jñāna-varjanam iti ca |

jāgraty avidyamānas tu dehātmatvaṁ tu kevalam |

avidyamānaṁ svapne tu jāgratva-jñānam eva ca || iti ṣāḍguṇye ||35||

**śrīdharaḥ :** nanu tarhy ajñāna-vilasitatvena saṁsṛti-hetor dehāder apy asattvāt kiṁ tan nivartana-prayāsena ? tatrāha—arthe hīti | liṅga-rūpeṇopādhi-bhūtena ||35||

**krama-sandarbhaḥ :** *na vyākhyātam.*

**viśvanāthaḥ :** nanu sukha-duḥkhāder deha-dharmatvād vastutas tv asaṅgasya jīvātmano duḥkhādikaṁ naiva vidyata ity avidamānasya duḥkhasya kiṁ nivartana-prayāsenety āha—arthe duḥkhādau jīvātmano’vastu-bhede’pi tan-nivartanaṁ vinā saṁsṛtir na nivartate | yathā svapne liṅga-rūpeṇopādhi-bhūtena manasā saha vicarato jīvasyāsatyam api sarpādikaṁ vastu duḥkhadam eva prabodhaṁ vinā ||35||

—o)0(o—

**|| 4.29.36 ||**

**athātmano’rtha-bhūtasya yato’nartha-paramparā |**

**saṁsṛtis tad-vyavacchedo bhaktyā paramayā gurau ||**

**śrīdharaḥ :** tad evaṁ saṁsṛti-prakāram uktvā tan nivṛtti-prakāram āha | atha tasmāt puruṣārtha-bhūtasyaivātmano yato’jñānān manaso vā’nartha-paramparā-rūpā saṁsṛtir bhavati tasya vyavacchedo guru-rūpe vāsudeve bhaktyaiva ||36||

**caitanya-mata-mañjuṣā :** evaṁ purañjanopākhyāne viṣayeṣu vairāgyaṁ janayan śrī-vāsudeva-bhajanaṁ virakter jñānasya ca sampādakam atyāntika-niḥśreyasa-karam iti darśayati—athātmana iti bahubhiḥ | gurau śrī-vāsudeve, sa eva guruḥ | uktaṁ ca tenaiva, dadāmi buddhi-yogaṁ taṁ yena mām upayānti te [gītā 10.10] ity-ādi ||36||

**krama-sandarbhaḥ :** *na vyākhyātam.*

**viśvanāthaḥ :** tarhi saṁsāra-nivṛttir eva kathaṁ bhavet tatrāha—atheti | bhakti-prakaraṇārambhe ātmano jīvasya paramārtha-bhūtasya yata evāvidyāto’nartha-paramparā saṁsṛtis tasyā vicchedo gurau bhaktyeti, gurur na sa syāt [bhā.pu. 5.5.6] ity-ādinā hari-bhakty-upadeśakasyaiva gurutva-vidhānād gurau harau ca bhaktyety āyātam ||36||

—o)0(o—

**|| 4.29.37 ||**

**vāsudeve bhagavati bhakti-yogaḥ samāhitaḥ |**

**sadhrīcīnena vairāgyaṁ jñānaṁ ca janayiṣyati ||**

**śrīdharaḥ :** nanu saṁsṛti-nivṛttir vairāgya-pūrvakāj jñānād eva na tu bhaktyā, tarati śokam ātma-vit ity-ādi-śruteḥ ? tatrāha—vāsudeva iti | sadhrīcīnena samīcīnena prakāreṇa ||37||

**caitanya-mata-mañjuṣā :** tad eva prapañcayati—vāsudeve bhagavatīty-ādi | sadhrīcīnena samīcīnena prakāreṇāhaitukeneti yāvat ||37||

**krama-sandarbhaḥ :** *na vyākhyātam.*

**viśvanāthaḥ :** tataś ca purañjanasyāparasmin janmani gurau harau ca bhaktyā nistāro vikhyātaḥ | sādhana-bhaktyā prema-paryantā bhaktir bhavatīty āha—vāsudeva iti dvābhyām |

vāsudeve bhagavati bhakti-yogaḥ prayojitaḥ |

janayaty āśu vairāgyaṁ jñānaṁ ca yad ahaitukam || [bhā.pu. 1.2.7] iti |

tatrāpy ahaituka-padopanyāsena, ata eva jñāna-vairāgyayor bhakty-utthatvāt tad-arthaṁ bhaktair na pṛthak prayatanīyatvam iti dyotitam ||37||

—o)0(o—

**|| 4.29.38 ||**

**so’cirād eva rājarṣe syād acyuta-kathāśrayaḥ |**

**śṛṇvataḥ śraddadhānasya nityadā syād adhīyataḥ ||**

**śrīdharaḥ :** nanv asau mahā-phalo bhakti-yogaḥ kathaṁ syād ata āha | sa tv acyutasya kathām āśritya vartamāno’cirāt syāt | kasya syāt ? tad āha—śṛṇvato’dhīyān asya ca ||38||

**caitanya-mata-mañjuṣā :** sa durlabho bhakti-yogaḥ kathaṁ jhaṭiti śrūyate, yadi tadaiva bhavatīty āha—śṛṇvataḥ ity-ādi | śraddhayā cen nityaṁ śṛṇoti, tadaiva bhavatīti bhāvaḥ | vaktā cen na milati, tadā kathaṁ caraṇāravindam ? tatrāha—adhīyato’dhīyamānasya śrī-bhāgavatādeḥ sakāśāt svayam eva kathā śrotavyā | athavā yatra bhāgavatāḥ santi, tatraiva gatvā śrotavyādhyetavyā cety āha—yatra bhagavānā ity-ādi ||38-39||

**krama-sandarbhaḥ :** *na vyākhyātam.*

**viśvanāthaḥ :** asya bhakti-yogasya sādhanam api bhakti-yoga evety āha—so’cirād iti | acyuta-kṛtaṣṭam āśrayata iti taj-janya ity arthaḥ | kasya syāt tad āha—śṛṇvata iti | adhīyataḥ bhāvatv-dharmān adhīyānasya caraṇāravindādi-bhakti-trayātmaka-mātraṁ jñeyam ||38||

—o)0(o—

**|| 4.29.39 ||**

**yatra bhāgavatā rājan sādhavo viśadāśayāḥ |**

**bhagavad-guṇānukathana-śravaṇa-vyagra-cetasaḥ ||**

**śrīdharaḥ :** kutra syāt tad āha—yatreti | bhagavato guṇānukathane śravaṇe ca vyagraṁ satvaraṁ ceto yeṣāṁ te ||39||

**caitanya-mata-mañjuṣā :**

**krama-sandarbhaḥ :** bhagavad-guṇānām anukathane anuśravaṇe ca vyagraṁ vivaśaṁ ceto yeṣāṁ te ||39||

**viśvanāthaḥ :** kutra syāt ? tad āha—yatreti | yathaiva gṛhāsaktā gṛha-karma-vyagrās tathaiva hantāyam anukathanasya samayaḥ hā hā śravaṇasya samayo vyatītaḥ, samprati kīrtanasya samayo'bhyeti | hā hanta manda-bhāgyo'haṁ nidrālasya-durdaihika-kṛtya-gamita-samayaḥ śīghra-gatir eva bhakta-samājaṁ kena prakāreṇa gacchāmīty evaṁ vyagraṁ ceto yeṣāṁ te ||39||

—o)0(o—

**|| 4.29.40 ||**

**tasmin mahan-mukharitā madhubhic-**

**caritra-pīyūṣa-śeṣa-saritaḥ paritaḥ sravanti |**

**tā ye pibanty avitṛṣo nṛpa gāḍha-karṇais**

**tān na spṛśanty aśana-tṛḍ-bhaya-śoka-mohāḥ ||**

**śrīdharaḥ :** nanu sādhu-saṅgaṁ vinā svayam eva hari-kathā-cintanādinā bhaktir bhaved evety āśaṅkyāha dvābhyām | tasmin sthāne mahadbhir mukharitāḥ kīrtitāḥ | madhubhidaś caritram eva pīyūṣaṁ tad eva śiṣyata iti śeṣo yāsu | āsārāśarahita-śuddhāmṛta-vāhinya ity arthaḥ | avitṛṣo'ḷaṁ-buddhi-śūnyāḥ santo gāḍhaiḥ sāvadhānaiḥ karṇair ye tāḥ saritaḥ pibanti sevante | aśana-śabdena kṣul lakṣyate | aśanādayas tān na spṛśanti | bhakti-rasikān na bādhanta ity arthaḥ ||40||

**caitanya-mata-mañjuṣā :** yatra atvāḥ santi, tatra kiṁ bhavatīty āha—tasminn ity-ādi | mahadbhir bhāgavatair mukharitāḥ kīrtitāḥ satyo madhubhic-caritra-pīyūṣa-śeṣa-sāra-bhāgā yāsāṁ tāḥ saritaḥ sravanti, tāsāṁ pāne’śanādīnāṁ kvāvasaraḥ ? ataḥ bhāgavata-mukhād eva śrotavyā bhāgavata-kathā, svataḥ-pāthe caraṇāravinde bālasyādikam aśanādikaṁ ca kadācit prabhavati ||40||

**krama-sandarbhaḥ :** na ca tat-kathā tatra sva-yatna-sāpekṣā, na ca sādhanānantarasya vyapekṣā, na ca paricchinnety āha—tasminn iti | mahānto mukharitā yābhir iti āhitāgny-āditvānn iṣṭāyāḥ para-nipātaḥ ||40||

**viśvanāthaḥ :** yatra bhāgavatās tatraiva bhagavat-kathā iti ko'yaṁ niyamaḥ ? iti cet tatrāha—tasmin mahat-sadasi mukhaṁ rānti gṛhṇantīti mukharā mahadbhir mukharāḥ kṛtā iti mukharitāḥ svayam eva mukha-prāptīkṛtā yā mahatāṁ mukhe sadā tiṣṭhantīty arthaḥ | tā eva kāḥ ? tatrāha—madhubhic-caritra-pīyūṣāṇāṁ ye śeṣāḥ mahadbhir āsvādyāsvādya mahā-prasādī-kṛtās ta eva sariot mahā-nadyaḥ paritaś caturdikṣu pratibhaktāgre eva sravanti tā ye pibantīti tāsāṁ svādādhikyāt teṣāṁ ca tṛṣṭādhikyaṁ sūcitam | tā iti tāsām ekam api kaṇaṁ parityaktuṁ na śaknuvantīty anurāgo vyañjitaḥ | avitṛṣaḥ alaṁ-buddhi-śūnyā gāḍhair iti dṛḍhatvena sarva-sambhāvanā-śūnyaiḥ | aśana-tṛṭ kutrādya bhuñje iti bhojanākāṅkṣā bhayādayaś ca na spṛśantīti bhaktair eva kṛpayā parasparaṁ bhojitatvāt, ākiñcanyenaiva bhayābhāvāt, te na smaranty atitarāṁ priyam [bhā.pu. 4.9.12] ity-ādy-uktyā vismṛta-mamatāspadatvenaiva śoka-mohādy-abhāvād iti ||40||

—o)0(o—

**|| 4.29.41 ||**

**etair upadruto nityaṁ jīva-lokaḥ svabhāvajaiḥ |**

na karoti harer nūnaṁ kathāmṛta-nidhau ratim ||

**śrīdharaḥ :** sat-saṅgam antareṇa svayam eva kathā-cintanādāv ālasyādina rasāveśābhāvāc ca kṣut-pipāsādy-abhibhūtasya bhaktir na saṁbhavatīty āha—etair iti ||41||

**caitanya-mata-mañjuṣā :** anyathā tair aśanādibhir upadruto’pi bhavatīty āha—etair ity-ādi | etair aśanādibhir yataḥ svabhāvajaiḥ ||41||

**krama-sandarbhaḥ :** etair iti | mahat-saṅga-prabhāvenaiva sā kathā tad-vighna-nāśikāṁ ratiṁ janayatīti bhāvaḥ ||41||

**viśvanāthaḥ :** sat-saṅgam antareṇa svayam eva hari-kathā-cintanād ālasyādina rasāveśābhāvāc ca kṣut-pipāsādy-abhibhūtasya bhaktir na prāyo vikasatīti vyañjitam evārtham abhidhayāpy āha—etair iti ||41||

—o)0(o—

**|| 4.29.42 ||**

prajāpati-patiḥ sākṣād bhagavān giriśo manuḥ |

dakṣādayaḥ prajādhyakṣā naiṣṭhikāḥ sanakādayaḥ ||

**madhvaḥ :** prajāpati-patir brahmā viriñcaś ceti kathyate iti śabda-nirṇaye ||42||

**śrīdharaḥ :** bhagavad-anugraham antareṇa tu na kasyāpi jñāna-saṁbhava iti kaimutya-nyāyenāha caturbhiḥ | prajāpati-patir brahmā |

**caitanya-mata-mañjuṣā :** bhagavāna-saṅgena bhagavad-anugraho jāyate, bhagavad-anugrahaṁ vinā na ko’pi taṁ draṣṭum arhatīty āha—prajāpati-patir ity-ādi | tapo vidyā-sarvhibhiḥ paśyanto’pi didṛkṣumāṇā api na paśyanti, svarūpeṇa na paśyantīty arthaḥ | sa tu sarvam eva paśyantīty āha—paśyantaṁ, yataḥ parameśvaram ||42-44||

**krama-sandarbhaḥ :** tāṁ vinā sādhanāntarais tv asmad-vidhānām api bhagavaj-jñānaṁ na syāt kim utānyeṣām ity āha—caturbhiḥ | tatra prajāpatīti trikaṁ tapaḥ kṛcchrādi vidyā upāsanā samādhiś cittaikāgryaṁ paśyanto’pīti yathārtha-jñānāt ||42||

**viśvanāthaḥ :** nanu tarati śokam ātmavit iti śruter jñānināṁ kiṁ bhaktyeti tatra kaimutya-nyāyena jñānino naiva jānantīty āha—prajeti caturbhiḥ ||42||

—o)0(o—

**|| 4.29.43-44 ||**

**marīcir atry-aṅgirasau pulastyaḥ pulahaḥ kratuḥ |**

**bhṛgur vasiṣṭha ity ete mad-antā brahma-vādinaḥ ||**

**adyāpi vācas-patayas tapo-vidyā-samādhibhiḥ |**

**paśyanto’pi na paśyanti paśyantaṁ parameśvaram ||**

**śrīdharaḥ :** mad-antāḥ ahaṁ nārado’nte yeṣām ||43|| vācāṁ patayo’pi tapo-vidyā-samādhibhir upāyaiḥ paśyanto vicinvanto’pi paśyantaṁ sarva-sākṣiṇaṁ na paśyanti ||44||

**krama-sandarbhaḥ :** *na vyākhyātam.*

**viśvanāthaḥ :** bhagavān sarvajñaḥ mad-antā iti na kevalaṁ tān eva nindāmi, api tv ātmānam api ete tapo-vidyā-samādhibhir na paśyantīti bhaktyā tu paśyantīty arthaḥ | eteṣāṁ bhaktimattvasyāpi prasiddheḥ | ete vayaṁ bhaktyā vinā ke varākā iti bhāvaḥ | vācaspataya iti anyān prati śāstrārtham upadeṣṭuṁ sarasvatī-patayo bhavanti, svayaṁ tu śāstrārthaṁ naiva jānanti, bhaktiṁ vinā vyākhyānād iti bhāvaḥ | adyāpīti tapa-ādīnāṁ paripākaś ca jñāpitaḥ | ajñānasya līlaṁ paśyanto’pi vicinvanto’pi na paśyantīti |

—o)0(o—

**|| 4.29.45 ||**

**śabda-brahmaṇi duṣpāre caranta uru-vistare |**

**mantra-liṅgair vyavacchinnaṁ bhajanto na viduḥ param ||**

**madhvaḥ :** mantra-liṅgair vyavacchinnaṁ veda-śabdokta-mātrakam |

vedo vadann api hariṁ na samyag vakti kutracit ||

nāro’yaty anubhavam aprasiddha-svarūpataḥ |

tathāpy anubhavārohaḥ prasanne keśave bhavet |

kiñcid eva susamyak ca svayṁ tv anubhavaty amum || iti vārāhe ||45||

**śrīdharaḥ :** kutaḥ ? ity ata āha—śabda-brahmaṇi vede urur vistaro yasya | arthato’pi pāra-śūnye tasmin vartamānāḥ | mantrāṇāṁ liṅgair vajra-hastatvādi-guṇa-yukta-vividha-devatābhidhāna-sāmarthyaiḥ paricchinnam evendrādi-rūpaṁ tat tat karmāgraheṇa bhajantaḥ paraṁ parameśvaraṁ na viduḥ ||45||

**caitanya-mata-mañjuṣā :** kathaṁ na paśyanti ? tatrāha—śabda-brahmaṇīty-ādi | duṣpāre śabda-brahmaṇi vede caranta itas tato bhramamāṇā asthirāḥ paraṁ puruṣottamaṁ na viduḥ | mantroktair liṅgaiḥ paricchinnaṁ nānā-devatā-rūpaṁ bhajantaḥ śrī-kṛṣṇa-rūpaṁ tu śabda-viṣayatvābhāvān nānya-devatā-rūpavan mantra-kṛt-paricchinnam | ato loka-veda-nairapekṣyeṇa kevalaṁ bhagavān eva bhajanīya ity āyātam ||45||

**krama-sandarbhaḥ :** tataḥ karma-niṣṭhās tu sutarām eva na jānantīty āha—śabdeti ||45||

**viśvanāthaḥ :** karmiṇas tu sutarām eva na jānantīty āha—śabda-brahmaṇi vede duṣpāre arthata ūru vistara iti śabdato’pi duṣpāre mantra-liṅgair vajra-hastatvādi-cihnair viśiṣṭam indrādikaṁ bhajantaḥ paraṁ parameśvaraṁ na viduḥ ||45||

—o)0(o—

**|| 4.29.46 ||[[40]](#footnote-40)**

**yadā yasyānugṛhṇāti bhagavān ātma-bhāvitaḥ |**

**sa jahāti matiṁ loke vede ca pariniṣṭhitām ||**

**madhvaḥ :** yadā tv anubhavībhūyāc chabda-mātrānurodhanam |

tyaktvātha taṁ viduḥ prājñās tyakta-veda iti sma ha |

yadaiva tyakta-vedaḥ syād athāsmān mucyate bhayāt ||

prāyas tu vaidikā eva rudrādyā api vai purā |

vaidikas tyakta-vedaś ca brahmaivaikaḥ prajāpatiḥ ||

tatas tu keśavaṁ bhaktyā sampūjya bahu-janmasu |

tyakta-vedatvam āpannāḥ prasādāt parameṣṭhinaḥ || iti mahā-saṁhitāyām |

kevalaṁ veda-śabdena jānan vaidika ucyate |

vedaṁ vināpy anubhavāj jānaṁs tu tyakta-vaidikaḥ || iti adhyātme |

tattvaṁ vedānusāreṇa cintayan vaidiko bhavet |

veda uhāmanusared yasya sa tyakta-vaidikaḥ || iti ṣāḍguṇye ||46||

**śrīdharaḥ :** tarhy anyaḥ ko nāma karmādy-āgrahaṁ hitvā parameśvaram eva bhajed ity ata āha—yadā yam anugṛhṇāti | anugrahe hetuḥ—ātmani bhāvitaḥ san | sa tadā loke loka-vyavahāre vede ca karma-mārge pariniṣṭhitāṁ matiṁ tyajati ||46||

**caitanya-mata-mañjuṣā :** tat tu yadā bhagavad-anugraho bhavati, tadaiva syāt—yadā yasyety-ādi ||46||

**sanātanaḥ (ha.bha.vi. 10.64) :** dharma-tyāgas tu karma-para-loka-vedāpekṣā-tyāgenaiva syāt, sa ca bhagavato’nugraheṇa svataḥ sampadyata ity āśayena likhati—yadeti | yasya samanugrahe hetuḥ—ātmani manasi bhāvito dhyātaḥ san | yad vā, sa tadā ātma-bhāvitaḥ śuddha-cittaḥ san bhagavad-bhakti-yuktaḥ san vā | loka-vyavahāre vede ca karma-mārge pariniṣṭhitāṁ pūrva-janmābhyāsena parama-niṣṭhāṁ prāptām api matiṁ jahāti | ata eva śrī-bhagavad-gītāsu—traiguṇyā viṣayā vedā nistraiguṇyo bhavārjuna [gītā 2.45] iti ||46||

**krama-sandarbhaḥ :** mahatsu śraddhā-tāratamyāt tu bhagavad-anugrahaḥ samaya-bhedam apekṣya pravartamānaḥ sarva-nirapekṣāṁ bhaktiṁ dadātīty āha—yadā yasyeti | ātmani mahad-dvārā kathā-śravaṇena śuddhe citte bhāvitaḥ san yadā yasyānugṛḥṇāti, tadā sa loke laukika-vyavahāre vede ca karma-kāṇḍe pariniṣṭhitām api matiṁ jahāti ||46||

**viśvanāthaḥ :** nanu yadi jñāninaḥ karmiṇaś ca na jānanti tadā kas taṁ jānāti ? bhakta eveti cet, sa bhakta eva kathaṁ syāt ? kena vā cihnena sa jñeya ity ata āha—yadeti | ātmani manasi bhāvitaḥ arthād bhaktair eva he bhagavann imaṁ janaṁ saṁsārād uddarann aṅgīkurv iti sva-bhaktair manasi nivedito bhagavān yadā yasya yam anugṛhṇāti tadaiva sa bhaktaḥ loke laukika-vyavahāre vede ca karma-kāṇḍe pariniṣṭhitām api matiṁ tyajati ||46||

—o)0(o—

|| 4.29.47 ||

tasmāt karmasu barhiṣmann ajñānād artha-kāśiṣu |

mārtha-dṛṣṭiṁ kṛthāḥ śrotra- sparśiṣv aspṛṣṭa-vastuṣu ||

**śrīdharaḥ :** arthakāśiṣu paramārthatvena prakāśamāneṣu puruṣārtha-buddhiṁ mā kṛthāḥ | prarocanāya kevalaṁ śrotra-priyeṣu | na spṛṣṭaṁ vastu yaiḥ ||47||

**krama-sandarbhaḥ :** arthakāśiṣu arthatvena pratīyamāneṣu ||47||

**viśvanāthaḥ :** arthā iva parameśvaranta ity artha-kāśinas teṣu artha-dṛṣṭiṁ puruṣārtha-buddhiṁ prarocanāya kevalaṁ śrotra-priyeṣu na spṛṣṭaṁ vastu yais teṣu ||47||

—o)0(o—

**|| 4.29.48 ||**

svaṁ lokaṁ na vidus te vai yatra devo janārdanaḥ |

āhur dhūmra-dhiyo vedaṁ sakarmakam atad-vidaḥ ||

**śrīdharaḥ :** nanu vedena svargādi-sādhanatvenoktāni karmāṇīti veda-vādino vadanti katham aspṛṣṭa-vastuṣu ? ity ucyate | tatrāha—ye dhūmra-dhiyo malina-buddhayaḥ sa-karmakaṁ karma-paraṁ vedam āhuḥ, te atad-vido’veda-jñāḥ | yatas te svaṁ svarūpa-bhūtaṁ lokam ātma-tattvaṁ veda-tātparya-gocaraṁ na viduḥ | yatra devo’sti ||48||

**krama-sandarbhaḥ :** āhuḥ atra, ka itthā veda yatra saḥ [ka.u. 1.2.15][[41]](#footnote-41) ity asyāḥ śruter artham āha—svam iti | ye dhūmra-dhiyo vedaṁ sa-karmakaṁ karma-mātra-pratipādakam āhuḥ, te svaṁ janārdanasya svaṁ svarūpaṁ lokaṁ vaikuṇṭhākhyaṁ na viduḥ, kintu svargādikam eva viduḥ | yatra loke yat-paraṁ karma bhagavad-dharma-lakṣaṇaṁ tan na viduḥ ||48|| [.bhavataḥ 60]

**viśvanāthaḥ :** nanu tarhi katham ete mat-purodhasya munayo vidvāṁso māṁ yāgādi-karmaiva kārayanti ? iti tatrāha—svam iti | yatra janārdano devo vartate, taṁ lokaṁ vaikuṇṭhaṁ svaṁ svīyaṁ sva-prāpyaṁ na viduḥ, kintu svargam eva svaṁ vidur ity arthaḥ | yato dhūmra-dhiyo malina-buddhayo vedaṁ sa-karmakaṁ karma-param evāhuḥ | atad-vidaḥ vedārthānabhijñāḥ | yad uktaṁ bhagavatā—

kālena naṣṭā pralaye vāṇīyaṁ veda-saṁjñitā |

mayādau brahmaṇe proktā dharmo yasyāṁ mad-ātmakaḥ || [11.14.3] iti ||48||

—o)0(o—

**|| 4.29.49 ||**

āstīrya darbhaiḥ prāg-agraiḥ kārtsnyena kṣiti-maṇḍalam |

stabdho bṛhad-vadhān mānī karma nāvaiṣi yat param |

tat karma hari-toṣaṁ yat sā vidyā tan-matir yayā ||

**śrīdharaḥ :** tvaṁ tu mahā-mūrkha ity āha—āstīryeti | bṛhad-vadhāt bahu-paśu-vadhāt | mānī yajvāham ity ahaṅkārī | ataḥ stabdho’vinītaḥ san karma nāvaiṣi | paraṁ vidyā-svarūpaṁ tac ca na vetsi | nāradaḥ svayaṁ kṛpayā tad dvayaṁ nirūpayati | hariṁ toṣayatīti hari-toṣaṁ yat tad eva karma | yayā tasmin harau matir bhavati saiva vidyā | mahā-phalatvāt ||49||

**caitanya-mata-mañjuṣā :** ātmani bhāvitaḥ san yasya yaṁ bhagavat-karma vinānānyat kāryam ity āha—tat karmety-ādi | hares toṣo yatra yena vā tad eva karma, saiva vidyā yayā tan-matiḥ ||49||

**krama-sandarbhaḥ :** tasya karmatvaṁ paratvaṁ ca darśayati—tad iti | yad dhari-toṣaṁ tad-dhetukaṁ tad eva karma tasyaiva kartavyatvād iti bhāvaḥ | tathā saiva ca vidyā śāstrotthaṁ jñānaṁ yayā tan-matis tad-anubhavo’pi bhavatīti ||49||

**viśvanāthaḥ :** tvaṁ tu tair anabhijñair adhyāpito mahā-mūrkha evety āha—āstīryeti | bṛhad-vadhāt bṛhat-paśu-vadhāt | mānī mahā-jajvāham ity ahaṅkārī stabdho’vinītaḥ | nanu tarhi param eva karma kiṁ? tad iti kṛpayā tvam eva brūhīty ata āha—tad iti | anyat punaḥ karmaiva nocyata iti bhāvaḥ | seti anyā punar vidyava nocyata iti bhāvaḥ ||49||

—o)0(o—

**|| 4.29.50 ||**

harir deha-bhṛtām ātmā svayaṁ prakṛtir īśvaraḥ |

tat-pāda-mūlaṁ śaraṇaṁ yataḥ kṣemo nṛṇām iha ||

**śrīdharaḥ :** kuta ity apekṣāyāṁ hareḥ parama-phalatvaṁ darśayann āha dvābhyām | harir deha-bhṛtām ātmā īśvaraś ca | tatra hetuḥ—svayaṁ svātantryeṇa prakṛtiḥ kāraṇam, atas teṣāṁ tat-pāda-mūlam eva śaraṇam āśrayaḥ | yato yasmin ||50||

**krama-sandarbhaḥ :** *na vyākhyātam.*

**viśvanāthaḥ :** deha-bhṛtām ātmeti | tat toṣaṁ vinā svasya kathaṁ santoṣo bhavatv iti bhāvaḥ | prakṛtir īśvara iti prakṛti-puruṣau sarva-jagan-mātā-pitarāv api harir evety arthaḥ ||50||

—o)0(o—

**|| 4.29.51 ||**

sa vai priyatamaś cātmā yato na bhayam aṇv api |

iti veda sa vai vidvān yo vidvān sa gurur hariḥ ||

**śrīdharaḥ :** na ca tad bhajane’nya-bhajana iva duḥkhaṁ bhayaṁ cety āha—sa vā iti | iti yo veda sa eva hariś ca ||51||

**krama-sandarbhaḥ :** tasmād evaṁ-bhūto gurur evāśrayaṇīya ity upadiśan purañjanopākhyānādi-vivakṣitam āha—sa vai iti sārdhena | vai prasiddhe, rūpa-guṇa-līlādibhir manoharatvena sa hari-nāma sarveṣāṁ priyatamaḥ parama-prītānāṁ yogyaḥ yata eva cātmā, svātmeti pāṭhe sveṣāṁ jīvānāṁ raśmi-sthānīyānāṁ deha-bhṛtāṁ maṇḍala-sthānīyaḥ yasmād eva ca yataḥ sakāśād aṇv api bhayaṁ na jāyate iti yo veda sa eva vidvān sa eva guruḥ | ya evam-bhūto guruḥ, sa tu harir evety arthaḥ ||51||

**viśvanāthaḥ :** sa harir eva priyatama ātmā asau jīvas tu priya evety arthaḥ | tatra hetuḥ—yato yad-bhajanāt asya jīvātmanas tu svargādi-bhoga-pradāna-rūpa-bhajanād duḥkham eva bhavatīty arthaḥ | iti vibhedenaivātma-dvayaṁ yo veda, sa eva vidvāṁs tvayā jñeyaḥ | sa evaṁ vidvān sa eva tvayā gurur āśrayaṇīyaḥ | ya evaṁ guruḥ, sa eva haris tvayopāsanīya ity arthaḥ ||51||

—o)0(o—

**|| 4.29.52 ||**

**nārada uvāca—**

praśna evaṁ hi sañchinno bhavataḥ puruṣarṣabha |

atra me vadato guhyaṁ niśāmaya suniścitam ||

**śrīdharaḥ :** uktam upasaṁharati, praśna iti | evaṁ bhavataḥ praśnaḥ sañchinnaḥ parihṛtaḥ | tad evam ātmano bandha-mokṣa-prakāre kathā-rūpeṇa kathite’pi nātinirviṇṇa-cittaṁ putrāgamanaṁ pratīkṣamāṇaṁ santaṁ tat kṣaṇam eva mahā-bhaya-kampita-sakala-gātraṁ gṛhān nirvāsayituṁ hariṇa-rūpakam āha—atreti | vadato me vacaḥ śṛṇu ||52||

**krama-sandarbhaḥ :** praśnety ardhakam | atrety ardhakam ||52||

**viśvanāthaḥ :** uktam artham upasaṁharati—praśnaḥ saṁchinnaḥ parihṛtaḥ | tad evaṁ purañjanopākhyānena vairāgya-bhaktibhyām ātmana uddhāra-prakāram avagamyāpi prasthāpyamānair dūtaiḥ putrān ānīya rājye’bhiṣicya pravrajiṣyāmīti manasi vicārayantaṁ rājānam abhimṛśya taṁ sadya eva gṛhān niḥsārayitum punar hariṇa-rūpaka-kathām āha—atra vadato me guhyaṁ vacaḥ śṛṇu ||52||

—o)0(o—

**|| 4.29.53 ||**

kṣudraṁ caraṁ sumanasāṁ śaraṇe mithitvā

raktaṁ ṣaḍaṅghri-gaṇa-sāmasu lubdha-karṇam |

agre vṛkān asu-tṛpo’vigaṇayya yāntaṁ

pṛṣṭhe mṛgaṁ mṛgaya lubdhaka-bāṇa-bhinnam ||

**śrīdharaḥ :** kṣudram alpaṁ caratīti tathā tam | aluk | sumanasāṁ puṣpāṇāṁ śaraṇe āśrame vāṭikāyāṁ mithitvā mithaḥ parasparaṁ striyā saha militvā tatraiva raktam āsaktam | ṣaḍ aṅghrayo bhramarās teṣāṁ gaṇās teṣāṁ sāmasu gīteṣu lubdhaḥ karṇo yasya tam | pareṣām asubhir hṛtaiḥ svīyān asūṁs tarpayantīty asu-tṛpaḥ tān avigaṇayyāgaṇayitvā | lubdhakasya bāṇena bhinnaṁ mṛgaṁ mṛgaya anveṣaya ||53||

**krama-sandarbhaḥ :** *na vyākhyātam.*

**viśvanāthaḥ :** kṣudram iti | mṛgaṁ hariṇaṁ mṛgayasva vipattim ajānantaṁ sadya eva mariṣyantam anveṣaya | kīdṛśaṁ kṣudraṁ dūrvādi yavasaṁ caratīti tathā tam | mum-āgama ārṣaḥ | sumanasāṁ puṣpāṇāṁ śaraṇe udyāne mithitvā striyā saha mithunībhūya raktam āsaktam | sāmasu saṅgīteṣu, agre taṁ bhakṣayitum eva nilīnān vṛkān ajñānād eva avigaṇayya yāntaṁ pṛṣṭhe tu nilīya vartamānasya lubdhakasya bāṇair bhinnaṁ bhinna-prāyam anveṣaya | tena śīghram imaṁ puṣpodyānād anyatra naya, anyathā vṛkā lubdhakāś cainaṁ haniṣyanty eveti bhāvaḥ ||53||

—o)0(o—

**|| 4.29.54 ||**

[asyārthaḥ] sumanaḥ-sama-dharmaṇāṁ strīṇāṁ śaraṇa āśrame puṣpa-madhu-gandhavat kṣudratamaṁ kāmya-karma-vipākajaṁ kāma-sukha-lavaṁ jaihvyaupasthyādi vicinvantaṁ mithunī-bhūya tad-abhiniveśita-manasaṁ ṣaḍaṅghri-gaṇa-sāma-gītavad atimanohara-vanitādi-janālāpeṣv atitarām atipralobhita-karṇam agre vṛka-yūthavad ātmana āyur harato’ho-rātrān tān kāla-lava-viśeṣān avigaṇayya gṛheṣu viharantaṁ pṛṣṭhata eva parokṣam anupravṛtto lubdhakaḥ kṛtānto’ntaḥ śareṇa yam iha parāvidhyati tam imam ātmānam aho rājan bhinna-hṛdayaṁ draṣṭum arhasīti ||

**śrīdharaḥ :** ślokaṁ prastute yojayan vyācaṣṭe | sumanobhiḥ samāno dharmaḥ pariṇāma-virasatvaṁ yāsāṁ strīṇām | mithitvety asya vyākhyā, mithunī-bhūya | strībhiḥ saheti śeṣaḥ | raktam ity asya vyākhyā, tāsv abhiniveśitaṁ mano yena | asutṛp ity asya vyākhyā, āyur harata iti | yāntam ity asya vyākhyā, viharantam iti | antar nalikāyāṁ gūḍhena śareṇa parāvidhyati dūrād eva tāḍayati ||54||

**krama-sandarbhaḥ :** praśnety ardhakam | sumana ity-ādi-gadyānte draṣṭum arhasīty anantaraṁ yathā mṛgayu-hataṁ mṛgam iti kvacid adhikaṁ vartate ||54||

**viśvanāthaḥ :** ślokam imaṁ prastutaṁ yojayan vyācaṣṭe | atra sumanasāṁ śaraṇe ity asya vyākhyā sumanaḥ-sama-dharmaṇām iti | pariṇāma-virasatvāt nava-mālikā-puṣpa-madhv ity-ādi | mithitvety asya vyākhyā—mithunī-bhūya strībhiḥ saheti śeṣaḥ | raktam ity asya vyākhyā tāsu strīṣv eva abhinviveśitaś cittam | asutṛp ity asya vyākhyā—āyur harata iti | yāntam ity asya vyākhyā—viharantam iti | atitarām ity asyaiva viśeṣaṇam antaḥ-śareṇa antar-nālikāyāṁ gūḍhena śareṇa alakṣitena marṇa-vyāpāreṇety arthaḥ | draṣṭum arhasīti dṛṣṭvā ca śīghram iam aṅganāśramād bahiṣkuru | tadaivāntaka-hastād asau vicyuto bhaviṣyatīti bhāvaḥ ||54||

—o)0(o—

**|| 4.29.55 ||**

**sa tvaṁ vicakṣya mṛga-ceṣṭitam ātmano’ntaś**

**cittaṁ niyaccha hṛdi karṇa-dhunīṁ ca citte |**

**jahy aṅganāśramam asattama-yūtha-gāthaṁ**

**prīṇīhi haṁsa-śaraṇaṁ virama krameṇa ||**

**śrīdharaḥ :** upadeśa-sāram āha—sa iti | vicakṣya vicārya | antar hṛdi cittaṁ karṇayor dhunīṁ nadīm iva bahir vṛttiṁ citte niyaccha | etac ca sarvendriyopalakṣaṇārtham | aṅganāśramaṁ gṛhāśramaṁ ca jahi | kīdṛśam ? asattamānām atikāmukānāṁ yāni yūthāni teṣāṁ gāthā vārtā yasmin | hamsānāṁ jīvānāṁ śaraṇam īśvaram | evaṁ krameṇa sarvato virama ||55||

**krama-sandarbhaḥ :** *na vyākhyātam.*

**viśvanāthaḥ :** vyañjitam artham abhidhayāpi spaṣṭam āha—sa tvam iti | vicakṣyety āryaṁ vicārya | antar hṛdi cittaṁ mano niyaccha karṇayor dhunīṁ nadīm iva, apāma somam amṛtā abhūma ity-ādi-phala-śrutiṁ citte niyaccha līnīkurv iti phala-śruter vicārāsahatvena vaiyarthyād iti bhāvaḥ | haṁsānāṁ śaraṇaṁ parṇaśālāṁ bhagavantaṁ prati prīṇīhi prīṇayeti vā krameṇa viṣayānandād virama ||55||

—o)0(o—

**|| 4.29.56 ||**

**rājovāca**—

**śrutam anvīkṣitaṁ brahman bhagavān yad abhāṣata |**

**naitaj jānanty upādhyāyāḥ kiṁ na brūyur vidur yadi ||**

**śrīdharaḥ :** arthāntaraṁ praṣṭuṁ pūrvoktam artham anuvadati | śrutam anvīkṣitaṁ vicāritaṁ ca | brahman he nārada, etat tvad uktam ātma-tattvam upādhyāyā ye mama karmopadeṣṭāra ācāryās te na jānanti ||56||

**krama-sandarbhaḥ :** *na vyākhyātam.*

**viśvanāthaḥ :** yad bhavān abhāṣata tac-chrutam anu paścād īkṣitaṁ vicārya sākṣāt-kṛtaṁ ca | ye munayo’tratyā māṁ karmādhyāpayanti te etan na jānanti | yadi ca jānanti tarhi kiṁ na brūyur ato’dyārabhya tvam eva me gurur abhūr iti bhāvaḥ ||56||

—o)0(o—

**|| 4.29.57 ||**

**saṁśayo'tra tu me vipra sañchinnas tat-kṛto mahān |**

**ṛṣayo’pi hi muhyanti yatra nendriya-vṛttayaḥ ||**

**śrīdharaḥ :** atas tat-kṛta upādhyāya-kṛtas tad vakya-virodhenātma-tattve’saṁbhāvanārūpo mahān saṁśayaḥ sañchinnas tvayā | atra tu kaścit saṁśayo vartate, yatrendriya-vṛttīnām apravṛtter muhyanti ||57||

**krama-sandarbhaḥ :** atra śrī-bhagavad-vartmani tu saṁśayaḥ chinna eva, kintu karma-mārge tv ekaḥ saṁśayo vartate | tac-chedanaṁ ca saṁpraty anupādeyam api kevalaṁ muhus tat-smṛtyāpāta-śānty-artham eva mṛgyata ity āśayenāha dvābhyām | tatra karmāṇīti sārdhakaṁ karmety ardhakaṁ yena dehenārabhate, tenaiva juṣṭāni sevitāni nirvyūḍhāni karmāṇy amutrānyena dehena samaśnute iti hi veda-vidāṁ vādas tattva-nirṇayaḥ | karma ca tat-kṣaṇād aprakaṭam eva syāt, tataś ca snāna-bhojanādivat saṁskāra-rūpatvenāgni-tanmātrādivat sūkṣma-rūpatvena cānyatra sañcāraṇāsambhavāt katham anyena dehena tat-tad-bhogaḥ saṁbhavatīty arthaḥ ||57||

**viśvanāthaḥ :** atas tat-kṛta upādhyāya-kṛtas tad vakya-virodhena bhakti-jñāna-vairāgyeṣv asambhāvanā-rūpo yaḥ saṁśaya āsīt sa tvayā viśeṣeṇa prakarṣeṇa samyak-prakāreṇa chinnaḥ, yatra yeṣu indriya-vṛttayo’pi na prabhavanti, ye jitendriyā ity arthaḥ | te ṛṣayo’pi hi niścitaṁ muhyanti mohād eva karma kurvanti mad-vidhān karma kārayanti ca tarhi mad-vidhānāṁ kā vārteti bhāvaḥ ||57||

—o)0(o—

**|| 4.29.58 ||**

**karmāṇy ārabhate yena pumān iha vihāya tam |**

**amutrānyena dehena juṣṭāni sa yad aśnute ||**

**śrīdharaḥ :** saṁśayam āha dvābhyām | karmāṇi yena dehena karoti tam atraiva vihāyāmutra lokāntare karmopasthāpitenānyena dehena juṣṭāny upabhuktāni jīvo’śnute prāpnoti ||58||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, karma-vartamany ekaḥ saṁśayo vartate tam api saṁchindhīty āha—karmāṇi yena dehena kurute pumān jīvas taṁ deham ihaiva vihāya amutra lokāntare anyena dehena juṣṭāni upabhuktāni svarga-narakādīni aśnute prāpnoti iti vādaḥ śrūyate, sa kathaṁ saṅgacchate? na hy anyena kriyate’nyena bhujyate ity ucitam iti bhāvaḥ ||58||

—o)0(o—

**|| 4.29.59 ||**

**iti veda-vidāṁ vādaḥ śrūyate tatra tatra ha |**

**karma yat kriyate proktaṁ parokṣaṁ na prakāśate ||**

**śrīdharaḥ :** iti vādaḥ śrūyate “prāpya puṇya-kṛtāl lokān” iti | “śarīra-jaiḥ karma-doṣair yāti sthāvaratāṁ naraḥ” iti | tvayā coktaṁ “śāśvatīr anubhūyārtim” iti | etac ca kartṛ-bhoktṛ-deha-bhedena kṛta-nāśākṛtābhyāgama-prasaṅgān na saṅgacchata iti bhavaḥ | saṁśayāntaram āha | proktaṁ vedoktaṁ karma yat kriyate janais tac cānantara-kṣaṇa eva parokṣam adṛśyaṁ san na prakāśate, ataḥ karmaṇo naṣṭatvāt tad bhāgo’pi durghaṭa iti bhāvaḥ ||59||

**krama-sandarbhaḥ :** *na vyākhyātam.*

**viśvanāthaḥ :** saṁśayāntaram āha—karma proktaṁ vedoktaṁ kriyate janaiḥ | tac ca samananta-rakṣaṇa eva parokṣaṁ syāt taj-janyam adṛṣṭaṁ yat tasyāpi sattve pramāṇādarśanāt tad api na prakāśate, ato lokāntare kathaṁ tat-phalasya bhoga iti ||59||

—o)0(o—

**|| 4.29.60 ||**

**nārada uvāca**—

**yenaivārabhate karma tenaivāmutra tat pumān |**

**bhuṅkte hy avyavadhānena liṅgena manasā svayam ||**

**śrīdharaḥ :** prathamasyottaram—yenaiveti | avyavadhānena kartṛ-bhoktṛ-deha-vicchedaṁ vinā | sthūla-deha-nāśe’pi manaḥ-pradhaṇasya liṅga-dehasyānāśān nokta-doṣa-prasaṅga ity arthaḥ ||60||

**krama-sandarbhaḥ :** *na vyākhyātam.*

**viśvanāthaḥ :** prathamasyottaram āha—yenaiveti liṅgena liṅga-dehena manasā manaḥ-pradhānena pāpa-puṇyayor manaḥ-pradhānair indriyair eva karaṇāt tat-phalayoḥ svarga-narakayor apīndriyair eva bhogāt na vidyate vyavadhānaṁ yasya tenāvyavadhānena liṅgeneti sthūla-dehasya tatra vyavadhāyakatvāśakteḥ ||60||

—o)0(o—

**|| 4.29.61 ||**

**śayānam imam utsṛjya śvasantaṁ puruṣo yathā |**

**karmātmany āhitaṁ bhuṅkte tādṛśenetareṇa vā ||**

**śrīdharaḥ :** liṅga-deha-viśiṣṭasya bhoktṛtvaṁ svapna-dṛṣṭāntena spaṣṭayati | śayānam imaṁ jāgrad-dehaṁ śvasantaṁ jīvantam utsṛjya tad abhimānaṁ tyaktvātmani manasi saṁskāra-rūpeṇāditaṁ karma yathā bhuṅkte tādṛśena śayāna-deha-sadṛśena karmopasthāpitena dehenānyena vā paśv-ādi-dehena tathā lokāntare’pīti bhāvaḥ ||61||

**krama-sandarbhaḥ :** *na vyākhyātam.*

**viśvanāthaḥ :** liṅga-dehenaiva yadyapi kartṛtva-bhoktṛtve bhavatas tad api sthūla-dehaṁ vinā na siddhyata iti cet, satyaṁ, sa tu sthūla-deho yaḥ kaścana karmaṇaivopasthāpyate iti sa-dṛṣṭāntam āha—śayānam imaṁ jāgrad-dehaṁ śvasantaṁ jīvantam utsṛjya tad abhimānaṁ tyaktvātmani manasi saṁskāra-rūpeṇohitaṁ karma yathā bhuṅkte tādṛśena śayāna-deha-sadṛśena karmopasthāpitena sthūla-dehena anyena vā paśv-ādi-dehena tathā lokāntare’pīti bhāvaḥ ||61||

—o)0(o—

**|| 4.29.62 ||**

**mamaite manasā yad yad asāv aham iti bruvan |**

**gṛhṇīyāt tat pumān rāddhaṁ karma yena punar bhavaḥ ||**

**śrīdharaḥ :** nanu bhavatu nāma liṅga-viśiṣṭa-sthānena dṛṣṭāntena bhoktṛtvam, kartṛtvaṁ tu dāna-pratigrahādiṣu sthūla-deha-viśiṣṭasyaiva dṛśyate tatrāha | mamaite putrādayo’sāv ahaṁ brāhmaṇa iti bruvan manasā yad yad dehaṁ gṛhṇīyāt tat tato dehād rāddhaṁ siddhaṁ karma pumān gṛhṇīyāt | yena karmaṇāhaṅkāra-gṛhītena punar-bhavo bhavati | anyathā janmānupapatteḥ | ato’bhimantur mano-viśiṣṭasyaiva kartṛtvam abhimaṇa-viṣayasya tu dehasya putrādi-dehavad dvāra-mātratvam iti bhāvaḥ ||62||

**krama-sandarbhaḥ :** *na vyākhyātam.*

**viśvanāthaḥ :** sthūla-dehe kevalam abhimāna-mātraṁ tena ca yat sahāyakaṁ jīvasya tad darśayati mamaite yāgāḥ svarga-phalā iti | ayam ahaṁ karma karomīti bruvan manasā yad yad -viśiṣṭasyaiva dṛśyate tatrāha | mamaite putrādayo’sāv ahaṁ brāhmaṇa iti bruvan manasā yad yad dehaṁ sthūlaṁ gṛhṇīyād abhimāna-viṣayī kuryāt | tato dehād rāddhaṁ siddhaṁ karmaiva sa-liṅgo jīvo gṛhṇīyāt, na tu taṁ sthūla-dehaṁ prayojanābhāvād eveti bhāvaḥ | tataś ca tena karmaṇaivam ahaṅkāra-gṛhītena punar bhavo bhavati anyathā janmānupapatteḥ ||62||

—o)0(o—

**|| 4.29.63 ||**

**yathānumīyate cittam ubhayair indriyehitaiḥ |**

**evaṁ prāg-dehajaṁ karma lakṣyate citta-vṛttibhiḥ ||**

**śrīdharaḥ :** yad uktaṁ karmaṇo naṣṭatvān nāmutra bhogaḥ iti tatrāha—yatheti | ubhayair jñāna-karma-rūpair indriyāṇām īhitaiḥ kadācit karma-pravṛttibhiś cittam anumīyate | saty api sarvendriya-viṣaya-saṁbandhe yuga-paj jñānānutpatteḥ | tad uktam akṣapādena—yugapaj jñānānutpattir manaso liṅgam iti | evaṁ citta-vṛttibhir api pūrva-deha-jaṁ karma lakṣyate | tāsām api yugapad anutpatteḥ ||63||

**krama-sandarbhaḥ :** *na vyākhyātam.*

**viśvanāthaḥ :** yat pṛṣṭaṁ karmaṇas tat-kāla eva naṣṭatvān nāmutra bhoga iti tatrāha—yatheti | ubhayair jñāna-karma-rūpair indriyāṇām īhitair yugapad anutthitaiś cittam anumīyate | saty api sarvendriya-viṣaya-sambandhe yuga-paj jñānānutpatteḥ | tad uktam akṣapādena—yuga-paj jñānānutpattir manaso liṅgam iti |

tasmād yadā yenendriyeṇa manasā yogas tadā tasyendriyasyaiva viṣaya-jñānam iti | evam eva cittasya sarvābhir vṛttibhir yugapad anudbhūtābhiḥ pūrva-dehajaṁ karma lakṣyate | yena yena karmaṇā yadā yadā yā yā citta-vṛttir yujyate, sā saiva bhadrā abhadrā vyāpy udbhavatīty arthaḥ | tena karmaṇaḥ samanantara-kṣaṇa evoparatatve’pi tat-saṁskāras tad-rūpas tiṣṭhed eveti siddhānto darśitaḥ ||63||

—o)0(o—

**|| 4.29.64 ||**

**nānubhūtaṁ kva cānena dehenādṛṣṭam aśrutam |**

**kadācid upalabhyeta yad rūpaṁ yādṛg ātmani ||**

**śrīdharaḥ :** ito’pi karma lakṣyata ity āha—nānubhūtam iti dvābhyām | anena vartamānena dehena kva ca kutracid api yan nānubhūtam ananubhūtam anupabhuktam adṛṣṭaṁ cāśrutaṁ ca yad rūpaṁ yad-ātmakaṁ yādṛk yat-prakāraṁ ca, tat kadācit svapna-manorathādiṣv ātmani manasy upalabhyeta ||64||

**krama-sandarbhaḥ :** nānubhūtam iti yugmakam ||64||

**viśvanāthaḥ :** nanu sthūla-deha-nāśe’pi liṅga-deho yan na naśyatīty etat kathaṁ pratīmaḥ ? tatrāha—nānubhūtam iti dvābhyām | anena vartamānena dehena kvacit ca kadāpi ananubhūtam anupabhuktam adṛṣṭaṁ cāśrutaṁ ca pūrva-deha-gataṁ vastu svapna-manorathādau upalabhyete, tac ca yad-rūpaṁ yādṛk yat prakārakaṁ ca ātmani manasi upalabhyete ||64||

—o)0(o—

**|| 4.29.65 ||**

**tenāsya tādṛśaṁ rājan liṅgino deha-sambhavam |**

**śraddhatsvānanubhūto’rtho na manaḥ spraṣṭum arhati ||**

**śrīdharaḥ :** tena hetunāsya liṅgino vāsanāśrayasya jīvasya tādṛśaṁ tad-anubhavādi-yuktaṁ pūrva-deha-saṁbhavaṁ śraddhatsva, niścayena manyasva | na hy ananubhūto’rtho manaḥ spraṣṭuṁ manasi sphuritum arhati ||65||

**krama-sandarbhaḥ :** *na vyākhyātam.*

**viśvanāthaḥ :** tad-rūpaṁ tādṛg eva pūrva-deha-sambhavaṁ liṅgino’sya jīvasya śraddhatsva niścayena manyasva | he rājan ! na hy ananubhūto’rtho manaḥ spraṣṭuṁ manasi sphuritum arhati, tasmād bālye dṛṣṭa-śrutaṁ vastu yathā vārdhakye sphurati, tathaiva pūrva-pūrva-sthūla-deha-gatam etad deha-sthe manasi sphurati cet tad evedaṁ mano nānyad iti jānīyād iti bhāvaḥ ||65||

—o)0(o—

**|| 4.29.66 ||**

**mana eva manuṣyasya pūrva-rūpāṇi śaṁsati |**

**bhaviṣyataś ca bhadraṁ te tathaiva na bhaviṣyataḥ ||**

**śrīdharaḥ :** kiṁ ca, mano-vṛttyaiva parāṇi śubhāśubha-nimittāni śarīrāṇi jñāyanta ity āha—mana eveti | bhadraṁ ta iti samyag avadhānārtham āśiṣābhinandati | bhaviṣyata udbhavaṁ prāpsyato na bhaviṣyato nīcatvaṁ prāpsyato’pi bhāvīni rūpāṇi śaṁsati | mana evaudārya-kārpaṇyādi-vṛttibhiḥ pūrvam apy evam evāsīt, paścād apy evam eva bhaviṣyatīti jñāpayatīty arthaḥ ||66||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, mano-vṛttyaiva pūrvāparāṇy aśubhāni śubhāni ca śarīrāṇi jāyanta ity āha—mana eva | kartṛ ugratva-śāntatvādibhiḥ kārpaṇyaudāryādibhiś ca manuṣyasya pūrva-rūpāṇi pūrva-pūrva-śarīrāṇi pūrvam apy ayam evāsīd iti śaṁsati kathayati | bhaviṣyataś ca tasya bhāvīni śarīrāṇi evam evāyaṁ bhaviṣyatīti tathā jñāna-vairāgyādi-dṛṣṭyā pūrvam apy asya śama-damādy āsīt na bhaviṣyata iti punar na janiṣyamāṇasyāsya muktir bhaviṣyatīti mana eva jñāpyaty ata ekam eva mano-mayaṁ liṅga-śarīraṁ na punaḥ punar jātam ity arthaḥ | bhadraṁ tu ity etat tvaṁ buddhyasveti kṛpayā āśīrvādaḥ ||66||

—o)0(o—

**|| 4.29.67 ||**

**adṛṣṭam aśrutaṁ cātra kvacin manasi dṛśyate |**

**yathā tathānumantavyaṁ deśa-kāla-kriyāśrayam ||**

**śrīdharaḥ :** nanu kadācid darśanānarham api svapne pratīyate yathā parvatāgre samudro divā nakṣatrāṇi sva-śiraś-cheda ity-ādi tatrāha—adṛṣṭam iti | anya-deśāśrayaṁ samudrādikaṁ parvatāgre niśāśrayaṁ nakṣatrādikaṁ divā abhyaṅgādi-kriyāśrayaṁ sva-śiraś chedanāśrayam | nidrādi-doṣeṇa hi tathā pratīyata ity anumantavyam | parasyāpi tad anupapattes tulyatvād iti bhāvaḥ ||67||

**krama-sandarbhaḥ :** *na vyākhyātam.*

**viśvanāthaḥ :** nanu kathaṁ kadācid darśanānarham api svapne pratīyate yathā, parvatāgre samudraḥ, divā nakṣatrāṇi, sva-śiraś-cheda ity-ādīny ata āha—adṛṣṭaṁ darśanānarham, aśrutaṁ caraṇāravindānarhaṁ, yathā yena prakāreṇa dṛśyate, tathā tenaiva prakāreṇa deśa-kāla-kriyāśrayaṁ tat-tad-anumantavān | tatra anya-deśāśrayaḥ samudraḥ parvatāgre | niśāśrayaṁ nakṣatrādikaṁ divā | abhyaṅgādi-kriyāśrayaṁ śiraḥ khalu chedana-kriyāyāṁ dhātu-vaiṣamya-prayuktayā svapna-gatayā bhrāntyā pratītam ||67||

—o)0(o—

**|| 4.29.68 ||**

**sarve kramānurodhena manasīndriya-gocarāḥ |**

**āyānti bahuśo yānti sarve samanaso janāḥ ||**

**śrīdharaḥ :** nanu daridraḥ kvacid ātmānaṁ mahā-rājaṁ paśyati, rājā ca raṅkam ātmānaṁ paśyati tat katham asaṁbhāvitaṁ saṅgaccheta tatrāha—sarva iti | āyānti bhogyatvena prāpnuvanti | yānti ca bhāgān antaram | yadi ca kaścid amanā bhavet tarhy evaṁ na syān na tv etad astīty āha—sarve sa-manasa iti | ataḥ sarveṣāṁ sa-manaskatvān manasi ca sarvārthānāṁ krameṇa praveśān nātyantādṛṣṭa-caraḥ kasyāpi kaścid artho’stīty arthaḥ ||68||

**krama-sandarbhaḥ :** *na vyākhyātam.*

**viśvanāthaḥ :** ekenaiva liṅga-dehena paraḥ sahasrān sthūla-dehān praviśya kāla-bhedena eka eva yaḥ ko’pi jīvaḥ sarvān eva viṣaya-bhogān bhuṅkte ity āha—sarve iti | samanasaḥ sa-liṅga-dehāḥ ||68||

—o)0(o—

**|| 4.29.69 ||**

**sattvaika-niṣṭhe manasi bhagavat-pārśva-vartini |**

**tamaś candramasīvedam uparajyāvabhāsate ||**

**śrīdharaḥ :** tad evaṁ sarvair api sarve’rthāḥ krameṇa dṛśyanta ity uktam, idānīṁ yugapad api sarva-darśanaṁ kadācid bhavatīty āha | sattvaika-niṣṭhe bhagavat-pārśva-vartini bhagavad-dhyāna-pare manasīdaṁ viśvam uparajya saṁyogam iva prāpyāvabhāsate | pratīty anarhasyāpi kadācit pratītau dṛṣṭāntaḥ, candramasy uparajya tamo rāhur iva | tad idaṁ śuddhe manasi sarva-viṣaya-sphuraṇaṁ yogi-pratyakṣam iti prasiddham ||69||

**krama-sandarbhaḥ :** *na vyākhyātam.*

**viśvanāthaḥ :** tad evaṁ sarvair api sarve’rthāḥ krameṇa dṛśyanta ity uktam| idānīṁ yugapad api sarva-darśanaṁ kadācid bhavatīty āha—sattve śuddha-sattve cid-vibhūtāv eva ekā niṣṭhā nitarāṁ sthitir yasya tayābhāve manasi bhagavat-pārṣad-vartini sati idaṁ viśvam uparajya saṁyogam iva prāpyāvabhāsate bhagavān yathā viśvaṁ paśyati tadā tvad-icchā-vaśāt tvad-bhakto’pi paśyati, yathā vrajeśvarī mṛd-bhakṣaṇa-līlāyām ity arthaḥ | pratīty-anarhasyāpi kadācit pratītau dṛṣṭāntaḥ—candramasy uparajya tamo rāhur iva ||69||

—o)0(o—

**|| 4.29.70 ||**

**nāhaṁ mameti bhāvo’yaṁ puruṣe vyavadhīyate |**

**yāvad buddhi-mano-'kṣārtha- guṇa-vyūho hy anādimān ||**

**śrīdharaḥ :** tad evaṁ sthūla-deha-nāśe’pi liṅga-dehasyānāśād anyaḥ kartā bhokteti doṣo nāstīty uktam | tatraiva śaṅkate, nanu liṅga-dehasya sthūla-deha-dvāreṇaiva kartṛtva-bhoktṛtve na tu kevalasya | tatra kadācit sthūla-dehābhāve jīvasya kartṛtva-bhoktṛtvābhāvān muktiḥ prasajyeta tatrāha | ahaṁ mameti bhāvaḥ sthūla-deha-saṁbandhaḥ puruṣe jīve na vyavadhīyate na vicchinno bhavati | kiṁ-paryantam ? buddhy-ādīnāṁ vyūhaḥ pariṇāmo liṅgaṁ yāvad asti | anādimān anādiḥ san ||70||

**krama-sandarbhaḥ :** *na vyākhyātam.*

**viśvanāthaḥ :** tad evaṁ sthūla-deha-nāśe’pi liṅga-dehasyānāśāt kartānyo bhokteti doṣo nāstīty uktam | tathaivaṁ śaṅkate, nanu liṅga-dehasya sthūla-deha-dvāreṇaiva kartṛtva-bhoktṛtve dṛśyete, na tu kevalasya | tatra kadācit sthūla-dehābhāve jīvasya kartṛtva-bhoktṛtvābhāvān muktiḥ prasajyeta ? tatrāha—nāham iti | ahaṁ mameti bhāvaḥ sthūla-deha-saṁbandhaḥ, puruṣe jīve na vyavadhīyate na vicchinno bhavati | kiṁ-paryantam ? buddhi-mano’kṣārtha-rūpo guṇa-vyūho guṇa-pariṇāmo liṅgaṁ yāvad asti | nanv ayaṁ kadārabhya pravṛttaḥ ? tatrāha—anādimān avijñātādi-kālaḥ ||70||

—o)0(o—

**|| 4.29.71 ||**

**supti-mūrcchopatāpeṣu prāṇāyana-vighātataḥ |**

**nehate’ham iti jñānaṁ mṛtyu-prajvārayor api ||**

**śrīdharaḥ :** svāpādāv ahaṅkārādy-abhāvāt tad vicchedam āśaṅkyāha dvābhyām | supty-ādiṣu upatāpa iṣṭa-viyogādi-duḥkham | teṣv aham iti jñānam ahaṅkāro nehate na prakāśate | prāṇāyanānām indriyāṇāṁ vighātāt | indriyair idaṁ kārās pada-vastu-grahane hy ahaṅkāraḥ sphurati nānyathety arthaḥ ||71||

**krama-sandarbhaḥ :** *na vyākhyātam.*

**viśvanāthaḥ :** nanu liṅga-deha-sad-bhāve eva paraḥ-sahasrāṇāṁ sthūla-dehānāṁ nāśa udbhavaś ca yathā bhavati, tathā sthūla-deha-sad-bhāve’pi prati suṣuptiḥ sūkṣma-dehānāṁ nāśaṁ suṣupty-ante codbhavaṁ ca kathaṁ na brūmaḥ ? tatrāha—suptīti dvābhyām | upatāpa iṣṭa-viyogādi-duḥkham | suptādiṣu prāṇānām ayanam indriyeṣu sañcalanaṁ tasya vighātāt vighāta-janyād indriyāṇāṁ sva-sva-vyāpārasāmarthyāt aham iti jñānam ahaṅkāro nehate na prakāśate | tatra suṣuptau mana-ādi-sarvendriyeṣu prāṇa-sañcāraṇābhāvaḥ svapne bahir-jñānendriyeṣv eveti jñeyam | mṛtyu-prajvārābhyām janite kaṣṭe’pi suṣupty-ādiṣu yathā pūrvaṁ vighātādhikyaṁ, na tu liṅgasyābhāvaḥ ||71||

—o)0(o—

**|| 4.29.72 ||**

**garbhe bālye’py apauṣkalyād ekādaśa-vidhaṁ tadā |**

**liṅgaṁ na dṛśyate yūnaḥ kuhvāṁ candramaso yathā ||**

**śrīdharaḥ :** apauṣkalyād asaṁpūrṇatvāt prāṇāyanānām iti śeṣaḥ | yūnas taruṇasya yad ekādaśa-vidham ekādaśendriyaiḥ sphuṭaṁ liṅgam ahaṅkaraṇaṁ tan na dṛśyate garbhādāv iti | sato’py anabhivyaktau dṛṣṭāntaḥ, kuhvām amāvāsyāyāṁ candramaso liṅgaṁ rūpam iva ||72||

**krama-sandarbhaḥ :** *na vyākhyātam.*

**viśvanāthaḥ :** apauṣkalyād asampūrṇatvāt indriyāyatānānām iti śeṣaḥ | yūnas taruṇasya yad ekādaśa-vidham ekādaśendriyaiḥ sphuṭaṁ liṅga-deham ahaṅkāra-kāraṇaṁ, tan na dṛśyate | sato’py anabhivyaktau dṛṣṭāntaḥ, kuhvām amāvāsyāyāṁ candramaso liṅgaṁ rūpam iva ||72||

—o)0(o—

**|| 4.29.73 ||**

**arthe hy avidyamāne’pi saṁsṛtir na nivartate |**

**dhyāyato viṣayān asya svapne’narthāgamo yathā ||**

**śrīdharaḥ :** tasmād ahaṅkārās padasya sthūla-dehasyāvicchedād vastu-bhūtārthābhāve’pi saṁsṛti-nivṛttir nāstīty āha—arthe hīti ||73||

**krama-sandarbhaḥ :** *na vyākhyātam.*

**viśvanāthaḥ :** evaṁ suṣupty-ādiṣu liṅgasya vighāta eva, na tv abhāvaḥ | ye ca suṣupti-pralayayor liṅgasya prakṛtau layād abhāvam āhus tan-mate’pi jīvasya tadā na muktiḥ, kintu saṁsāra eveti sa-dṛṣṭāntam āha—arthe liṅga-śarīre viṣaya-dhyānād anivṛttasya puṁsaḥ svapne viṣayābhāve’pi viṣaya-grahaṇa-rūpasyānarthasya yathā āgamanaṁ, tathaiva suṣuptau liṅga-laye’pi avidyā-tat-saṁskārāṇām anapagamāt na muktiḥ, kintu saṁsāra evety arthaḥ ||73||

—o)0(o—

**|| 4.29.74 ||**

**evaṁ pañca-vidhaṁ liṅgaṁ tri-vṛt ṣoḍaśa vistṛtam |**

**eṣa cetanayā yukto jīva ity abhidhīyate ||**

**madhvaḥ :** prāṇendriyāntaḥ-karaṇa-bhedena trividhaṁ matam |

pañca pañcaiva te sarve prāṇā buddhīndriyāṇi ca ||

karmendriyāṇi ca tathā tasmāt pañca-vidhaṁ smṛtam |

liṅgaṁ ṣoḍaśakaṁ prāhur manasā saha tat punaḥ || iti brāhme ||74||

**śrīdharaḥ :** yāval liṅgaṁ sthūla-dehāvicchedāt saṁsārānivṛttir ity etat prapañcayati—evam iti sārdhais tribhiḥ | pañca-vidhaṁ pañca-tan-mātrātmakam | tri-vṛt tri-guṇam | ṣoḍaśa-vikārātmanā vistṛtam ||74||

**krama-sandarbhaḥ :** cetanayā jīvākhya-cic-chakti-viśeṣeṇa jīvo vyāvahārikaḥ ||74||

**viśvanāthaḥ :** liṅga-śarīram eva kim ? tatrāha—evam iti | pañca-vidhaṁ pañca-prāṇā vidhā vidadhataś ceṣṭāṁ kurvanto yatra tat | trivṛt tri-guṇaṁ ṣoḍaśa-vikārātmano vistṛtaṁ jīvo liṅga-dehaḥ ||74||

—o)0(o—

**|| 4.29.75 ||**

**anena puruṣo dehān upādatte vimuñcati |**

**harṣaṁ śokaṁ bhayaṁ duḥkhaṁ sukhaṁ cānena vindati ||**

*na katamenāpi vyākhyātam.*

—o)0(o—

**|| 4.29.76-77 ||[[42]](#footnote-42)**

**yathā tṛṇa-jalūkeyaṁ nāpayāty apayāti ca |**

**na tyajen mriyamāṇo’pi prāg-dehābhimatiṁ janaḥ ||**

**yāvad anyaṁ na vindeta vyavadhānena karmaṇām |**

**mana eva manuṣyendra bhūtānāṁ bhava-bhāvanam ||**

**śrīdharaḥ :** anyaṁ deham | karmaṇāṁ prāg dehārambhakāṇāṁ vyavadhānena vicchedena samāptyā | prakaraṇārtham upasaṁharati—mana eveti | bhava-bhāvanaṁ saṁsāra-hetuḥ ||76||

**krama-sandarbhaḥ :** yatheti sārdhakam | nanv ekaṁ dehaṁ visṛjya dehāntara-praveśāt pūrvaṁ videhatā syād evety ata āha—yatheti | nāpayāti pūrva-tṛṇasyātyāgāt | apayāti ca tṛṇāntara-dhāraṇāt | tathā prāg dehābhimatiṁ na tyajen mriyamāṇo’pi ||76|| mana ity ardhakam ||77||

**viśvanāthaḥ :** deha-tyāga-dehāntara-praveśayor madhya-kṣaṇe’py abhimānāvicchedam āha—yatheti | nāpayāti pūrva-tṛṇasyātyāgāt apayāti ca tṛṇāntara-dhāraṇāt, karmaṇām uttara-dehārambhakāṇāṁ, vyavadhānena viśeṣato dhāraṇena | prakaraṇam upasaṁharati—mana eveti | bhava-bhāvanaṁ saṁsāra-hetuḥ ||76-77||

—o)0(o—

**|| 4.29.78 ||**

**yadākṣaiś caritān dhyāyan karmāṇy ācinute’sakṛt |**

**sati karmaṇy avidyāyāṁ bandhaḥ karmaṇy anātmanaḥ ||**

**śrīdharaḥ :** kathaṁ sati ? tad āha—yadeti | caritān upabhuktān | yataḥ karmaṇi sati | nanv asaṅgasya kutaḥ karma ? tatrāha | avidyāyāṁ satyām anātmano dehādeḥ karmaṇi bandho bhavati ||78||

**krama-sandarbhaḥ :** *na vyākhyātam.*

**viśvanāthaḥ :** kena prakāreṇety ata āha—yadeti | caritān upabhuktān padārthān yataḥ karmaṇi ekasminn api bīja-rūpe sthite sati avidyāyāṁ satyām anātmano dehādeḥ karmaṇi bandho bhavati ||78||

—o)0(o—

**|| 4.29.79 ||[[43]](#footnote-43)**

**atas tad apavādārthaṁ bhaja sarvātmanā harim |**

**paśyaṁs tad-ātmakaṁ viśvaṁ sthity-utpatty-apyayā yataḥ ||**

**śrīdharaḥ :** viśva-sthity-ādayo yato harer bhavanti ||79||

**krama-sandarbhaḥ :** avidyāyāṁ satyām iti yayā sammohito jīvaḥ [bhā.pu.1.7.10] iti nyāyena saṅgamanīyam | atas tad-apavādārtham ity atra bhayaṁ dvitīyābhiniveśataḥ syād īśād apetasya [bhā.pu. 11.2.55] ity-ādikam upajīvyam ||79||

**viśvanāthaḥ :** *na vyākhyātam.*

—o)0(o—

**|| 4.29.80 ||**

**maitreya uvāca—**

**bhāgavata-mukhyo bhagavān nārado haṁsayor gatim |**

**pradarśya hy amum āmantrya siddha-lokaṁ tato’gamat ||**

**śrīdharaḥ, viśvanāthaḥ :** haṁsayor jīveśvarayoḥ ||80||

**krama-sandarbhaḥ :** *na vyākhyātam.*

—o)0(o—

**|| 4.29.81 ||**

**prācīnabarhī rājarṣiḥ prajā-sargābhirakṣaṇe |**

**ādiśya putrān agamat tapase kapilāśramam ||**

**śrīdharaḥ :** putrān ādiśyeti putrāṇām ādeśaṁ mantriṇām agre kathayitvā | (kapilāśramaṁ gaṅgā-sāgara-saṅgamam) ||81||

**krama-sandarbhaḥ :** *na vyākhyātam.*

**viśvanāthaḥ :** putrān ādiśyeti putrāṇām ādeśaṁ mantriṇām agre kathayitvā putrāṇāṁ tadā tatrānāgamanāt ||81||

—o)0(o—

**|| 4.29.82 ||**

**tatraikāgra-manā dhīro govinda-caraṇāmbujam |**

**vimukta-saṅgo’nubhajan bhaktyā tat-sāmyatām agāt ||**

**śrīdharaḥ :** *na vyākhyātam.*

**caitanya-mata-mañjuṣā :** tat-sāmyatāṁ pārṣadatvam ||82||

**krama-sandarbhaḥ :** tat-sāmyatāṁ tat-sārūpyam ||82||

**viśvanāthaḥ :** sāmyatāṁ sāmyaṁ sārūpyam ||82||

—o)0(o—

**|| 4.29.83 ||**

**etad adhyātma-pārokṣyaṁ gītaṁ devarṣiṇānagha |**

**yaḥ śrāvayed yaḥ śṛṇuyāt sa liṅgena vimucyate ||**

*na katamenāpi vyākhyātam.*

—o)0(o—

**|| 4.29.84 ||**

**etan mukunda-yaśasā bhuvanaṁ punānaṁ**

**devarṣi-varya-mukha-niḥsṛtam ātma-śaucam |**

**yaḥ kīrtyamānam adhigacchati pārameṣṭhyaṁ**

**nāsmin bhave bhramati mukta-samasta-bandhaḥ ||**

**śrīdharaḥ :** ātma-śaucaṁ manaḥ-śodhakam | pārameṣṭhyaṁ sarvotkṛṣṭa-phala-dam ||84||

**krama-sandarbhaḥ :** mukunda-yaśasā | tasmin mahan-mukharitā ity ādinā lakṣaṇena tad-yaśo-mahimnā ||84||

**viśvanāthaḥ :** etad upākhyānaṁ mukunda-yaśasā karmādibhyo bhakty-utkarṣa-rūpeṇa, tasmin mahan-mukharitā madhubhic-caritrety-ādinā vyañjitena vā | pārameṣṭhyaṁ parameṣṭhinaḥ karma, parameṣṭhināpy etan nityaṁ kīrtyata ity arthaḥ | tat-kṛtaṁ vā ||84||

—o)0(o—

**|| 4.29.85 ||**

**adhyātma-pārokṣyam idaṁ mayādhigatam adbhutam |**

**evaṁ striyāśramaḥ puṁsaś chinno’mutra ca sam ||**

**śrīdharaḥ :** strī buddhis tat sahitasyāśramo’haṅkāraś chinno bhavati | amutra karma-phala-bhogaḥ katham iti saṁśayaś chinnaḥ ||85||

**krama-sandarbhaḥ :** striyāśraya iti chāndasa ity aṅ-ādeśaḥ ||85||

**viśvanāthaḥ :** strī-buddhis tat-sahitasyāśrayo’haṅkāraḥ | pakṣe gārhasthya-lakṣaṇaḥ, amutra karma-phala-bhogaḥ katham iti saṁśayaś ca chinnaḥ ||85||

iti sārārtha-darśinyāṁ harṣiṇyāṁ bhakta-cetasām |

caturthe ekonatriṁśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

prācīnabarhir-nārada-saṁvādo nāma

ūnatriṁśo’dhyāyaḥ |

|| 4.29 ||

(4.30)

### atha triṁśo’dhyāyaḥ

## pracetasāṁ carite

**|| 4.30.1 ||**

**vidura uvāca—**

**ye tvayābhihitā brahman sutāḥ prācīnabarhiṣaḥ |**

**te rudra-gītena hariṁ siddhim āpuḥ pratoṣya kām ||**

**śrīdharaḥ :**

prasaṅgāt pañcabhiḥ proktaṁ vṛttaṁ prācīnabarhiṣaḥ |

varṇyate ca punar dvābhyāṁ prastutaṁ tat pracetasām ||

tatra triṁśe tapas tuṣṭādīśāl labdha-varās tataḥ |

āgatya vārkṣīm udvāhya rājyaṁ cakrur itīryate ||

hariṁ pratoṣya kāṁ sidhim āpuḥ ||1||

**krama-sandarbhaḥ :** *na vyākhyātam.*

**viśvanāthaḥ :**

triṁśe pracetaso labdha-varāḥ stutyā harer jalāt |

gatvā dagdhvā tarūn vārkṣīṁ labdhvā rājyaṁ mudā vyadhuḥ ||

pracetasāṁ kathā-madhye eva tat-pituḥ prācīnabarhiṣo nāradopadeśād uddhāram ākarṇya punas teṣām evāvaśiṣṭāṁ kathāṁ śuśrūyate—ye iti | hariṁ pratoṣya kāṁ siddhim āpuḥ ||1||

—o)0(o—

**|| 4.30.2 ||**

kiṁ bārhaspatyeha paratra vātha

kaivalya-nātha-priya-pārśva-vartinaḥ |

āsādya devaṁ giriśaṁ yadṛcchayā

prāpuḥ paraṁ nūnam atha pracetasaḥ ||

**śrīdharaḥ :** he bārhaspatya ! kasyāñcid vidyāyāṁ bṛhaspater maitreyaḥ śiṣya iti jñātavyam | te yadṛcchayā giriśaṁ prāpya tasyaiva kaivalya-nātha-priyasya giriśasya pārśva-vartinas tad-anugṛhītāḥ santo nūnaṁ paraṁ mokṣaṁ prāpur eva | tataḥ pūrvaṁ tv ihāthavā paratra kiṁ prāpuḥ ? ||2||

**krama-sandarbhaḥ :** *na vyākhyātam.*

**viśvanāthaḥ :** he bārhaspatya ! kasyāñcid vidyāyām uddhava-maitreyau bṛhaspateḥ śiṣyāv iti prasiddheḥ | pracetasa iha-loke paratra ca kiṁ paraṁ śreṣṭhaṁ vastu prāpuḥ, kiṁ kṛtvā yadṛcchayaiva giriśaṁ devam āsādya, kīdṛśāḥ kaivalya-nāthasya priyāḥ pārśva-vartinaś ca ||2||

—o)0(o—

**|| 4.30.3 ||**

**maitreya uvāca—**

pracetaso’ntar udadhau pitur ādeśa-kāriṇaḥ |

apa-yajñena tapasā purañjanam atoṣayan ||

**madhvaḥ :** pureṣu tv añjanāj jīvaḥ purañjana itīritaḥ |

purāṇāṁ jananād viṣṇur vyañjakatvaṁ dvayor api || iti tantra-bhāgavate ||3||

**śrīdharaḥ :** rudra-gīta-japa-rūpeṇa yajñena tapasā ca | purañjanaṁ harim ||3||

**krama-sandarbhaḥ :** *na vyākhyātam.*

**viśvanāthaḥ :** rudra-gīta-rūpeṇa japa-yajñena purañjanaṁ harim ||3||

—o)0(o—

**|| 4.30.4 ||**

daśa-varṣa-sahasrānte puruṣas tu sanātanaḥ |

teṣām āvirabhūt kṛcchraṁ śāntena śamayan rucā ||

**śrīdharaḥ :** teṣāṁ kṛcchraṁ tapaḥ-kleśaṁ rucā kāntyā śamayan śāntena śuddha-sattvena vapuṣā āvirbhūtaḥ ||4||

**krama-sandarbhaḥ :** *na vyākhyātam.*

**viśvanāthaḥ :** śāntena śāntayā rucā ||4||

—o)0(o—

**|| 4.30.5 ||**

suparṇa-skandham ārūḍho meru-śṛṅgam ivāmbudaḥ |

pīta-vāsā maṇi-grīvaḥ kurvan vitimirā diśaḥ ||

**śrīdharaḥ :** suparṇa-skandham ārūḍha ity-ādīnāṁ barhiṣmataḥ sutānāheti tṛtīyenānvayaḥ ||5||

**krama-sandarbhaḥ :** suparṇeti trikam | kāśiṣṇunā bhrājamānena kanaka-varṇenālaukikatvāt, na tu kanaka-mayenety arthaḥ | tena vibhūṣaṇena kuṇḍalādinā pūrvaṁ śrī-rudropadiṣṭa-parama-vyomākhya-mahā-vaikuṇṭhādhipa-caturbhujatvena dhyātasyāpi śrī-bhagavato’ṣṭa-bhujatvena āvirbhāvasyābhiprāyo’yama-nādhunā bhavad-atyanta-miṣṭa-dānārtham aham āvirbhūtaḥ, kintu āpāta-sāntvanādy-artham eveti ||5||

**viśvanāthaḥ :** *na vyākhyātam.*

—o)0(o—

**|| 4.30.6 ||**

kāśiṣṇunā kanaka-varṇa-vibhūṣaṇena

bhrājat-kapola-vadano vilasat-kirīṭaḥ |

aṣṭāyudhair anucarair munibhiḥ surendrair

āsevito garuḍa-kinnara-gīta-kīrtiḥ ||

**śrīdharaḥ :** kanaka-mayena varṇavatā vibhūṣaṇena bhrājamānaṁ kapolaṁ vadanaṁ ca yasya | aṣṭabhir āyudhaiḥ | garuḍa eva kinnaras tena pakṣa-svanair gītā kīrtir yasya ||6||

**krama-sandarbhaḥ :** *na vyākhyātam.*

**viśvanāthaḥ :** kanaka-mayena varṇavatā nānā-ratna-jaṭitatvena nānā-varṇavatā vibhūṣaṇena kuṇḍalādinā, bhuja-maṇḍala-madhye lakṣmīḥ śobhā yasyās tayā | spardhantī spardhamānā śrī-lakṣmīr yayā tayā | ādyaḥ puruṣaḥ | parjanya-nāda iva kṛtaṁ nādo yasyās tayā vācā āha | sa-kṛpāvalokaḥ ||5||

—o)0(o—

**|| 4.30.7 ||**

pīnāyatāṣṭa-bhuja-maṇḍala-madhya-lakṣmyā

spardhac-chriyā parivṛto vana-mālayādyaḥ |

barhiṣmataḥ puruṣa āha sutān prapannān

parjanya-nāda-rutayā saghṛṇāvalokaḥ ||

**śrīdharaḥ :** pīnāś ca te āyatā aṣṭau bhujās teṣāṁ maṇḍalaṁ samūhas tan madhye sthitayā lakṣmyā spardhamānā śrīḥ śobhā yasyās tayā vanamālayā parivṛta ādyaḥ puruṣa āha | parjanyasya nāda iva rutaṁ nādo yasyās tayā vācā | sa-ghṛṇo’valoko yasya ||7||

**krama-sandarbhaḥ :** *na vyākhyātam.*

**viśvanāthaḥ :** *pūrva-śloko draṣṭavyaḥ.*

—o)0(o—

**|| 4.30.8 ||**

**śrī-bhagavān uvāca—**

varaṁ vṛṇīdhvaṁ bhadraṁ vo yūyaṁ me nṛpa-nandanāḥ |

sauhārdenāpṛthag-dharmās tuṣṭo’haṁ sauhṛdena vaḥ ||

**śrīdharaḥ :** yūyaṁ me matto vṛṇīdhvam | sauhārdena hetunā’pṛthag dharmo yeṣāṁ teṣāṁ saṁbodhanam | vaḥ parasparaṁ sauhṛdena tuṣṭo’ham ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.30.9 ||**

yo’nusmarati sandhyāyāṁ yuṣmān anudinaṁ naraḥ |

tasya bhrātṛṣv ātma-sāmyaṁ tathā bhūteṣu sauhṛdam ||

**śrīdharaḥ :** bhūteṣu sauhṛdaṁ ca bhaviṣyati ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.30.10 ||**

ye tu māṁ rudra-gītena sāyaṁ prātaḥ samāhitāḥ |

stuvanty ahaṁ kāma-varān dāsye prajñāṁ ca śobhanām ||

**śrīdharaḥ :** tebhyo dāsye, kiṁ punar yuṣmabhyam iti śeṣaḥ ||10||

**krama-sandarbhaḥ :** *na vyākhyātam.*

**viśvanāthaḥ :** tebhyo dāsye, kiṁ punar yuṣmabhyam iti bhāvaḥ ||10||

—o)0(o—

**|| 4.30.11 ||**

yad yūyaṁ pitur ādeśam agrahīṣṭa mudānvitāḥ |

atho va uśatī kīrtir lokān anu bhaviṣyati ||

**śrīdharaḥ :** agrahīṣta gṛhītavantaḥ | atho iti hetoḥ | lokān anu lokeṣu bhaviṣyati | yad vā, lokān anu bhaviṣyati drakṣyati vyāpsyatīty arthaḥ ||11||

**krama-sandarbhaḥ :** *na vyākhyātam.*

**viśvanāthaḥ :** lokān anu lakṣmī-kṛtya ||11||

—o)0(o—

**|| 4.30.12 ||**

bhavitā viśrutaḥ putro’navamo brahmaṇo guṇaiḥ |

ya etām ātma-vīryeṇa tri-lokīṁ pūrayiṣyati ||

**śrīdharaḥ :** ātmano vīryeṇa santānena ||12||

**krama-sandarbhaḥ :** *na vyākhyātam.*

**viśvanāthaḥ :** guṇair brahmaṇaḥ sakāśād anavamaḥ anyūnaḥ ||12||

—o)0(o—

**|| 4.30.13 ||**

kaṇḍoḥ pramlocayā labdhā kanyā kamala-locanā |

tāṁ cāpaviddhāṁ jagṛhur bhūruhā nṛpa-nandanāḥ ||

**śrīdharaḥ :** putrārtham ādau bhāryāṁ sampādayati bhagavān kaṇḍor iti tribhiḥ | tapo-nāśārtham indra-preṣitayā pramlocayā kaṇḍur nāma ṛṣir bahu-kālaṁ reme | sā ca tataḥ svargaṁ gacchantī kaṇḍor jātaṁ garbhaṁ vṛkṣeṣu tyaktvā jagāma tad etad uktam | apaviddhāṁ tyaktām ||13||

**krama-sandarbhaḥ :** *na vyākhyātam.*

**viśvanāthaḥ :** nanu kasyāṁ bhāryāyāṁ putro bhavitety ata āha—kaṇḍor iti tribhiḥ | tapo-nāśārtham indra-preritayā pramlocayā kaṇḍur nāma ṛṣir bahu-kālaṁ reme | sā ca tataḥ svargaṁ gacchantī kaṇḍor jātaṁ garbhaṁ vṛkṣeṣu tyaktvā jagāmety ata āha—apaviddhāṁ tyaktām | he nṛpa-nandanāḥ ! ||13||

—o)0(o—

**|| 4.30.14 ||**

kṣut-kṣāmāyā mukhe rājā somaḥ pīyūṣa-varṣiṇīm |

deśinīṁ rodamānāyā nidadhe sa dayānvitaḥ ||

**śrīdharaḥ :** sa prasiddho vanaspatīnāṁ rājā somo’mṛta-srāviṇīṁ deśinīṁ tarjanīṁ rudatyās tasyā mukhe nidadhe | anenāpsaro-garbha-saṁbhave vāmṛtāhāreṇa ca tasyā lāvaṇyaṁ klama-sveda-daurgandhyādi-rāhityaṁ coktam ||14||

**krama-sandarbhaḥ :** *na vyākhyātam.*

**viśvanāthaḥ :** somo vanaspatīnāṁ rājā sa prasiddhaḥ ||14||

—o)0(o—

**|| 4.30.15 ||**

prajā-visarga ādiṣṭāḥ pitrā mām anuvartatā |

tatra kanyāṁ varārohāṁ tām udvahata mā ciram ||

**śrīdharaḥ :** mām anuvartamānena pitrā niyuktāḥ santas tatra prajā-visarge nimitte tām udvahata ||15||

**krama-sandarbhaḥ :** *na vyākhyātam.*

**viśvanāthaḥ :** pitrā prācīnabarhiṣā mām anuvartamānena tatra gatvā ||15||

—o)0(o—

**|| 4.30.16 ||**

apṛthag-dharma-śīlānāṁ sarveṣāṁ vaḥ sumadhyamā |

apṛthag-dharma-śīleyaṁ bhūyāt patny arpitāśayā ||

**śrīdharaḥ :** nanu bahūnāṁ katham ekā bhāryā syāt ? tatrāha | apṛthag dharmaḥ śīlaṁ yeṣāṁ teṣāṁ vaḥ patnī bhūyāt | arpito bhavatsu āśayo yayā dharma-śīlayor aikyān mad-vākyāc ca na dṛṣṭādṛṣṭa-virodha iti bhāvaḥ ||16||

**krama-sandarbhaḥ :** *na vyākhyātam.*

**viśvanāthaḥ :** nanu bahūnāṁ katham ekā bhāryā syāt ? tatrāha | apṛthag iti | bhūyād iti mad-āśīrvāda eva dṛṣṭādṛṣṭa-doṣam upaśamayiṣyatīti bhāvaḥ ||16||

—o)0(o—

**|| 4.30.17 ||**

divya-varṣa-sahasrāṇāṁ sahasram ahataujasaḥ |

bhaumān bhokṣyatha bhogān vai divyāṁś cānugrahān mama ||

**madhvaḥ :** divya-sahasrāṇām iti sahasra-śabdo bahutva-vācī |

mānuṣyāṇāṁ vatsarāṇāṁ lakṣa-dvādaśakaṁ purā |

pracetobhir iyaṁ pṛthvī pālitā vyāhatendriyaiḥ || iti brahmāṇḍe ||17||

**śrīdharaḥ :** ahataujaso’pratihata-balāḥ santaḥ ||17||

**krama-sandarbhaḥ :** *na vyākhyātam.*

**viśvanāthaḥ :** divyānāṁ varṣa-sahasrāṇāṁ sambandhinaṁ kālam abhivyāpya sahasram anantān bhogān bhokṣyathety anvayaḥ | sahasrāṇām iti kapiñjalānālabhetetivat trayāṇām ity arthaḥ ||17||

—o)0(o—

**|| 4.30.18 ||**

atha mayy anapāyinyā bhaktyā pakva-guṇāśayāḥ |

upayāsyatha mad-dhāma nirvidya nirayād ataḥ ||

**śrīdharaḥ :** pakva-guṇo dagdha-kāmādi-mala āśayo yeṣām | ato loka-dvaya-bhogān niraya-prāyān nirvidya mat-sthānaṁ prāpsyatha ||18||

**krama-sandarbhaḥ :** *na vyākhyātam.*

**viśvanāthaḥ :** hebhaktyā pakva-guṇāśayāḥ | atha bhauma-bhogānte mad-dhāmayāsyathety anvayaḥ | na tu bhaviṣyantyā bhaktyā pakva-guṇāśayāḥ santa eveti vyākhyeyam | apakva-kaṣāyāṇāṁ bhagavad-darśanāsambhavāt | tad uktam—avipakva-kaṣāyāṇāṁ durdarśo’haṁ kuyogināṁ [bhā.pu. 1.6.29] iti | ataḥ idantāspadatvāt pārameṣṭhyādi-padād api niraya-tulyān nirvidya ||18||

—o)0(o—

**|| 4.30.19 ||**

gṛheṣv āviśatāṁ cāpi puṁsāṁ kuśala-karmaṇām |

mad-vārtā-yāta-yāmānāṁ na bandhāya gṛhā matāḥ ||

**śrīdharaḥ :** nanu gṛheṣu praviṣṭānām asmākaṁ tad āsaktyā bandha eva syāt kutas tvad-bhaktir nirvedo vā tatrāha—gṛheṣv iti | kuśalaṁ mayy arpitaṁ karma yeṣām | mad-vārtayā yāto yāmaḥ kālo yeṣām ||19||

**krama-sandarbhaḥ :** *na vyākhyātam.*

**viśvanāthaḥ :** nanu tarhi bhaumyaṁ bhokṣyatha bhogān ity uktyā niraya-tulye viṣaya-bhoge tvad-bhakti-pratikūle katham asmān nikṣipasi ? iti tatrāha—gṛheṣu āviśatāṁ prāptāveśānām api kuśalaṁ mat-paricaraṇam eva karma yeṣām | mat-kathayā yāto yāmo praharo’pi yeṣāṁ prahara-madhye mat-kathā yeṣām avaśyam eva bhavatīty arthaḥ |

ayam arthaḥ—karma-janyānām eva bhogānāṁ bandhakatvaṁ niraya-tulyatvaṁ bhakti-prātikūlyaṁ ca, na tu mad-anugraha-janyānāṁ, ata eva mad-anugrahād bhaumyān bhokṣyateti mayoktam ato’nyatrāpi yatra viṣaya-bhoge’pi mad-bhakter asaṅkocaḥ pratyuta vṛddhir eva dṛśyate cet tadā sa viṣaya-bhogo mad-anugraho bhoga-cyāvaka eva draṣṭavyaḥ, yad uktaṁ—yasyāham anugṛhṇāmi hariṣye tad-dhanaṁ śanaiḥ [bhā.pu. 10.88.5] ity-ādi ||19||

—o)0(o—

**|| 4.30.20 ||**

navyavad dhṛdaye yaj jño brahmaitad brahma-vādibhiḥ |

na muhyanti na śocanti na hṛṣyanti yato gatāḥ ||

**madhvaḥ :**yajño brahma-viṣṇv-ākhyaṁ brahma yathānubhavaṁ na vyavahrīyate | sūkṣmeṇa manasā vidmo vācā vaktuṁ na śaknuma iti bhārate ||20||

**śrīdharaḥ :** tvad-vārtāśrotṝṇāṁ gṛhair na bandha iti kutaḥ ? tatrāha—navyavad iti | yad yasmāt kathā-śravaṇāt jñaḥ sarva-jño’ham īśvaro brahma-vādibhiḥ pravaktṛbhir nimitta-bhūtaiḥ śrotṝṇāṁ hṛt hṛdayaṁ navyavat pratipadaṁ nūtanavat aye prāpnomi | brahma-sākṣātkāro bhavatīty arthaḥ |

nanu tvat-kathā-śravaṇe kathaṁ brahma-sākṣātkāraḥ ? tatrāha | yo’ham etad eva brahma | tatra hetuḥ—yato gatāḥ yaṁ māṁ prāptāḥ santo moha-śoka-harṣān na prāpnuvanti, ato mat-kathā-śravaṇena navyavan mama hṛdy āvirbhāvād asyeva brahma-sākṣāt-kāratvād gṛheṣu vasatām api na bandha ity arthaḥ ||20||

**krama-sandarbhaḥ :** *na vyākhyātam.*

**viśvanāthaḥ :** teṣāṁ bhaktānāṁ kuto bandha-duḥkhaṁ yatas teṣāṁ hṛdaye’ham api sukhaṁ prāptuṁ nityaṁ vasāmīty āha—navyeti | etan-mahat-svarūpaṁ brahma-vādibhir brahma ucyate iti śeṣaḥ | yato yatra brahmaṇi gatā līnā na muhyanti moha-śoka-harṣāya prāpnuvanti, so’haṁ jño vijño’pi yad yasmāt teṣāṁ kuśala-karmaṇāṁ hṛt hṛdaya-kamalaṁ nayvavat pratipadaṁ nūtanavat aye prāpnomi jānāmīti vā—teṣāṁ hṛdaye navyavad ahaṁ bhāmi iti sandarbhaḥ ||20||

—o)0(o—

**|| 4.30.21 ||**

**maitreya uvāca——**

evaṁ bruvāṇaṁ puruṣārtha-bhājanaṁ

janārdanaṁ prāñjalayaḥ pracetasaḥ |

tad-darśana-dhvasta-tamo-rajo-malā

girāgṛṇan gadgadayā suhṛttamam ||

**śrīdharaḥ :** puruṣārthaṁ bhājayati prāpayatīti tathā tam ||21||

**krama-sandarbhaḥ :** *na vyākhyātam.*

**viśvanāthaḥ :** puruṣārthānāṁ bhājanaṁ pātraṁ, dhvasta-tamo-rajaso’pi yad-darśanāt amalāḥ—adarśana-duḥkha-mālinya-rahitā ity arthaḥ ||21||

—o)0(o—

**|| 4.30.22 ||**

**pracetasa ūcuḥ—**

**namo namaḥ kleśa-vināśanāya**

**nirūpitodāra-guṇāhvayāya |**

**mano-vaco-vega-puro-javāya**

**sarvākṣa-mārgair agatādhvane namaḥ ||**

**śrīdharaḥ :** vedaiḥ sakala-śreyaḥ-sādhanatvena nirūpitā udāra-guṇā āhvayā nāmāni ca yasya | mano-vacasor vegād api puro’rato javo vego’sya | mano-vacasor agocarāyety arthaḥ | ata eva sarveṣām akṣāṇāṁ mārgair agato’nava-gato’dhvā yasya tasmai te namaḥ ||22||

**krama-sandarbhaḥ :** *na vyākhyātam.*

**viśvanāthaḥ :** virūpitā vedair uktā udārā guṇā āhvayā nāmāni ca yasya tasmai, mano-vacasor vegād api puro’grato javo vego yasya tasmai ||22||

—o)0(o—

**|| 4.30.23 ||**

śuddhāya śāntāya namaḥ sva-niṣṭhayā

manasy apārthaṁ vilasad-dvayāya |

namo jagat-sthāna-layodayeṣu

gṛhīta-māyā-guṇa-vigrahāya ||

**madhvaḥ :** su aniṣtha-manasi |

anavasthita-buddhīnāṁ dvitīyaṁ dṛśyate hareḥ |

samyak svaḥ-sthita-buddhīnām idaṁ sarvaṁ harer vaśaḥ || iti |

nityaṁ gṛhīta-sattvādy-avigrahāś cātra yaḥ sadā |

jñānānandātmakās te tu vigrahā nirguṇās tathā |

dau tatra brahma-rudra-sthāv eko vaikuṇṭha-dhāmagaḥ ||24|| iti pravṛtta-saṁhitāyām ||23||

**śrīdharaḥ :** sva-niṣṭhayā svarūpa-sthityā śuddhāya | ataḥ śāntāya | manasi nimitte saty apārthaṁ vyartham eva vilasad-visphuritaṁ dvayaṁ yasmin | gṛhītā māyā-guṇair vigrahā brahmādi-mūrtayo yena ||23||

**krama-sandarbhaḥ :** *na vyākhyātam.*

**viśvanāthaḥ :** manasi apārthaṁ niṣprayojanaṁ vilasat dedīpyamānam api dvayaṁ dvaitaṁ yasmāt tasmai, yaṁ prāptānāṁ manasi vividha-bhoga-yuktam api jagan-niṣprayojanam eva syād ity arthaḥ | gṛhītā māyā-guṇamayā brahmendra-rudra-rūpā vigrahā yena tasmai ||23||

—o)0(o—

**|| 4.30.24 ||**

namo viśuddha-sattvāya haraye hari-medhase |

vāsudevāya kṛṣṇāya prabhave sarva-sātvatām ||

**madhvaḥ :** haraṇāt jñāna-rūpatvāt hari-medhā vibhoḥ smṛta iti ca | hetuātmarūpināṁānand sarva-guṇātmatvāt sattva ity abhidhīyate iti ṣāḍguṇye ||24||

**śrīdharaḥ :** svatas tu viśuddha-sattva-rūpāya | saṁsāraṁ harati medhā jñānaṁ yasya tasmai ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.30.26 ||**

namaḥ kamala-nābhāya namaḥ kamala-māline |

namaḥ kamala-pādāya namas te kamalekṣaṇa ||

*na katamena vyākhyātam.*

—o)0(o—

**|| 4.30.27 ||**

namaḥ kamala-kiñjalka- piśaṅgāmala-vāsase |

sarva-bhūta-nivāsāya namo’yuṅkṣmahi sākṣiṇe ||

**śrīdharaḥ :** ayuṅkṣmahi kṛtavanto vayam ||27||

**krama-sandarbhaḥ :** *na vyākhyātam.*

**viśvanāthaḥ :** namo’yuṅkṣmahi kṛtavantaḥ ||27||

—o)0(o—

**|| 4.30.28 ||**

rūpaṁ bhagavatā tv etad aśeṣa-kleśa-saṅkṣayam |

āviṣkṛtaṁ naḥ kliṣṭānāṁ kim anyad anukampitam ||

**śrīdharaḥ :** yad uktaṁ varaṁ vṛṇīdhvam iti tan manasi nidhāyāhuḥ—rūpam iti | samastānāṁ kleśānāṁ saṅkṣayo yasmāt | naḥ āviṣkṛtaṁ prakaṭitam | ato’yat kim anukampitam anukampā | iyam evāsmākaṁ paramānukampety arthaḥ ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 4.30.29 ||**

etāvat tvaṁ hi vibhubhir bhāvyaṁ dīneṣu vatsalaiḥ |

yad anusmaryate kāle sva-buddhyābhadra-randhana ||

**śrīdharaḥ :** kutaḥ ? ity ata āha | he abhadra-randhana amaṅgala-nāśana ! tva-pratyayo’tra na vivakṣitaḥ | etāvad eva dīneṣu vatsalaiḥ prabhubhir bhāvyaṁ kāryam | kiṁ tat ? tad āha—yad iti | asmādīyā eta iti buddhyā ucite kāle’nusmaryata iti yat | tvayā tu rūpam api karśitam iti bhāvaḥ ||29||

**krama-sandarbhaḥ :** *na vyākhyātam.*

**viśvanāthaḥ :** etāvatvam etāvad eva vibhubhiḥ prabhubhis tatra bhavadbhiḥ yat-kāle svīya-sevā-kāle dāsa-saubhāgyā smaryate, he abhadra-hantaḥ ||29||

—o)0(o—

**|| 4.30.29 ||**

yenopaśāntir bhūtānāṁ kṣullakānām apīhatām |

antarhito’ntar-hṛdaye kasmān no veda nāśiṣaḥ ||

**śrīdharaḥ :** yenānusmaraṇena smṛtānāṁ teṣām upaśāntiḥ sukhaṁ bhavati | kiṁ ca kṣullakānām api bhūtānām antar-hṛdaye’ntarhito’ntaryāmitvena sthito bhavānīhatām icchatāṁ tvad-upāsakānāṁ no’smākam āśiṣaḥ kasmād dhetor na veda | jānāty evety arthaḥ ||29||

**krama-sandarbhaḥ :** *na vyākhyātam.*

**viśvanāthaḥ :** yena tvat-kartṛkānusmaraṇenaiva teṣām upaśāntiḥ sukhaṁ kṣullakānām kṣudrāṇām api īhatāṁ sakāmānām api no’smākam antar-hṛdaya-madhye vartamānaḥ sann asmākam āśiṣaḥ kāmān kasmān na veda | kīdṛśaḥ ? ataḥ antaḥ-karaṇānāṁ hitaṁ śuddhir yasmāt saḥ ||29||

—o)0(o—

**|| 4.30.30 ||**

asāv eva varo’smākam īpsito jagataḥ pate |

prasanno bhagavān yeṣām apavargaḥ gurur gatiḥ ||

**śrīdharaḥ :** tathāpi vaktavyaṁ cet, tarhi yeṣām asmākaṁ bhagavān prasanno’sāv eva varaḥ | bhagavat-prasāda evāsmākam īpsito vara ity arthaḥ | apavarga-guruḥ mokṣa-mārga-pradarśakaḥ | gatiḥ svataś ca puruṣārtha-bhūtaḥ ||30||

**krama-sandarbhaḥ :** saty api daurātmye vicāratas tv idam upalabhāmaha ity āhuḥ—asāv iti | bhavat-prasāda evāsmākam īpsito vara ity arthaḥ | apavargato brahma-kaivalyād api gurur mahatī yā gatiḥ phalaṁ tad-rūpaḥ | yad vā, apavargasya bhakti-yogasya gurur upadeṣṭā tad-ucitā gatiś ca ||30||

**viśvanāthaḥ :** tad api vācāpy ucyate ity āhuḥ—asāv iti | apavargān mokṣād api gurus tvam eva yadi prāptas tadā moksā-paryantair varair alam iti bhāvaḥ ||30||

—o)0(o—

**|| 4.30.31 ||**

varaṁ vṛṇīmahe’thāpi nātha tvat parataḥ parāt |

na hy antas tvad-vibhūtīnāṁ so’nanta iti gīyase ||

**śrīdharaḥ :** yady apy evaṁ, tathāpi he nātha ! tvat tvatto varam ekaṁ vṛṇīmahe | kathaṁ-bhūtāt ? parataḥ kāraṇād api parāt | akṣarāt parataḥ paraḥ iti śrūteḥ | ato yady api tvaṁ dātuṁ samartho na ca deyānāṁ tvad-vibhūtīnām anto’sti yato’nanta-vibhūtitvād ananta iti gīyase ||31||

**krama-sandarbhaḥ :** parataḥ sarva-śreṣṭha-rūpatvād brahma-tattvād api paras tasmāt ||31||

**viśvanāthaḥ :** anyo’pi kaścid eko varo’smākam īpsito’stīty āhuḥ—varam iti | he nātha ! yasmāt tvad-vibhūtīnāṁ deyānām anto nāstīty ataḥ sa varas tvayāvaśya deya eveti bhāvaḥ ||31||

—o)0(o—

**|| 4.30.32 ||**

pārijāte’ñjasā labdhe sāraṅgo’nyan na sevate |

tvad-aṅghri-mūlam āsādya sākṣāt kiṁ kiṁ vṛṇīmahi ||

**śrīdharaḥ :** tathāpi yathā sāraṅgo bhramaraḥ pārijāte sukhena labdhe sati sulabham apy anyad vṛkṣāntaraṁ na sevate tathā vayam api sākṣāt tvad-aṅghri-mūlaṁ prāpya kiṁ kiṁ vṛṇīmahi | na kiñcid ity arthaḥ | yad vā, kim apy anyat tucchaṁ kim arthaṁ vṛṇīmahi | yad vā, yadi vṛṇīmahi tarhi kiṁ kiṁ vṛṇīmahi | anantatvena mano-rathānām anavasthānād ity arthaḥ ||32||

**krama-sandarbhaḥ :** *na vyākhyātam.*

**viśvanāthaḥ :** vriyantāṁ tarhi yatheṣṭam aneke eva varā iti cen maivaṁ tvac-caraṇāmbujam evāsmākaṁ varaṇīyaṁ tan-mādhuryāsvāda-prāpty-artham eva kaścid eko varo’bhīṣṭo’sti taṁ vinā bahūn anyān varān na vṛṇīma ity āhuḥ—pārīti tribhiḥ | sāraṅgo bhramaraḥ | anyad vṛkṣāntaram |

nanu pārijātāt kalpa-drumād eva prakāmam abhivāñchitān bahūn arthān gṛhṇātu, tatrāha—sāraṅga iti | sāraṅgasya makaranda-mātra-grāhitvād vastv antareṣu vāñchaiva notpadyate yathā tathaiva tvad-aṅghri-mūlaṁ prāpya kiṁ kiṁ vṛṇīmahi | api ca tvac-caraṇa-makarandaṁ vinā na kim apīty arthaḥ ||32||

—o)0(o—

**|| 4.30.33 ||**

yāvat te māyayā spṛṣṭā bhramāma iha karmabhiḥ |

tāvad bhavat-prasaṅgānāṁ saṅgaḥ syān no bhave bhave ||

**śrīdharaḥ :** ata etāvad eva prārthayāma ity āhuḥ—yāvad iti | spṛṣṭā vyāptāḥ | bhavati prakṛṣṭaḥ saṅgo yeṣāṁ teṣāṁ saṅgo’smākaṁ syāt ||33||

**sanātana-gosvāmī (hari-bhakti-vilāsaḥ 10.292) : s**pṛṣṭā vyāptāḥ | santo vayaṁ karmabhir yāvad iha parampar-madhye bhramāmaḥ, tāvad bhavati prakṛṣṭaḥ saṅgo yeṣāṁ, teṣāṁ saṅgo’smākaṁ janmani janmani syāt | yāvad bhramāmas tāvad iti śrī-vaikuṇṭha-loka-prāptau svata eva bhagavad-bhaktānāṁ saṅga-siddheḥ | yad vā, yāvat karmabhir bhramāmo māyayā aspṛṣṭā muktā vā bhavāmaḥ | evaṁ bhave saṁsāre abhave ca mokṣe saṅgaḥ syāt | anyat samānam ||33||

**krama-sandarbhaḥ :** *na vyākhyātam.*

**viśvanāthaḥ :** īpsitas tvam asmākam eko’yam eva vara ity āhuḥ—yāvat te iti | bhavat-prasaṅgānāṁ bhakta-janānām ||33||

—o)0(o—

**|| 4.30.34 ||**

tulayāma lavenāpi na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ ||

**śrīdharaḥ :** nanu rājya-bhogān svargāpavargau ca vihāya kim idaṁ prārthyate tatrāhuḥ, tulayāmeti | bhagavat-saṅgināṁ saṅgasya lavenāpi ||34||

**sanātana-gosvāmī (hari-bhakti-vilāsaḥ 10.284):** bhagavat-saṅgino bhagavad-bhaktāḥ | teṣāṁ saṅgasya yo lavaḥ, atyalpaḥ kālaḥ, tenāpi svargaṁ na tulayāma, samaṁ na paśyāma, martyānāṁ tucchā āśiṣo rājyādyā na tulayāmeti, kim uta vaktavyam | evaṁ phala-rūpāt svargāt apavargād apy adhikatvena sat-saṅgasya parama-phalatvaṁ siddham ||34||

**krama-sandarbhaḥ :** naitāvattvaṁ, kintv apāra-mahimatvam evety āhuḥ—tulayāmeti | yad vā, na caivam asya gauṇatvam āśaṅkyaṁ, yatas tulayāmeti | svargaḥ saṁsārika-bhoga-sukham ||34||

**viśvanāthaḥ :** nanu māyayā spṛṣṭā ity uktyā māyā-jayathārthaṁ sādhu-saṅga prārthayadhve cen mokṣam eva sākṣāt kiṁ na gṛhṇītety ata āhuḥ—tulayāmeti |

ayam arthaḥ—yāvanto varaṇīyā varās te sarve svarga-mokṣāntaḥ-pātina evānubhūtāḥ sādhu-saṅgasya tu svarga-mokṣābhyām paraḥ sahasrādhikyam avagamyate, yataḥ sādhu-saṅge sati tvad-rūpa-guṇa-kathā-mādhuryāsvādo bhavet, sa ca svarga-sukhāt tvadīya-nirviśeṣa-svarūpa-brahma-sukhād api koṭi-koṭi-guṇādhiko,

nāham vasāmi vaikuṇṭhe yogināṁ hṛdaye na ca |

mad-bhaktā yatra gāyanti tatra tiṣṭhāmi nārada ||

ity-ādi tvad-uktyā sarva-sukha-dātus tavāpi parama-sukha-prada ity ata eka sādhu-saṅga eva vriyate iti ||34||

[atra yathā-ślokaṁ 1,18.13-padyaṁ, 4.24.61-tamaṁ kṣaṇārdhenāpi ity anurūpārthakaṁ padyaṁ ca draṣṭavyam ||]

—o)0(o—

**|| 4.30.35-36 ||**

yatreḍyante kathā mṛṣṭās tṛṣṇāyāḥ praśamo yataḥ |

nirvairaṁ yatra bhūteṣu nodvego yatra kaścana ||

yatra nārāyaṇaḥ sākṣād bhagavān nyāsināṁ gatiḥ |

saṁstūyate sat-kathāsu mukta-saṅgaiḥ punaḥ punaḥ ||

**śrīdharaḥ :** sat-saṅgasya śraiṣṭhyaṁ prapañcayati—yatreti tribhiḥ | yatra yeṣu | yato yābhyaḥ kathābhyaḥ | nirvairaṁ vairābhāvaḥ | udvego bhayam ||35||

**krama-sandarbhaḥ :** tad evaṁ tasya sarvataḥ parama-sādhana-sādhyatvaṁ darśitaṁ, tad evaṁ darśayati—yatreti trikeṇa | tṛṣṇāyāḥ praśama iti tāsāṁ sarvopari-svādyatvāt, ata eva nirvairam |*|*35|| vairābhāvaḥ sarvopari svādyatvam eva darśayati—yatra nārāyaṇa iti ||36||

**viśvanāthaḥ :** sa ca sādhu-saṅgaḥ siddha-bhaktānāṁ sādhaka-bhaktānāṁ ca sarvadaiva sarvathaiva paramopadeya ity āhuḥ—yatra yeṣu bhakteṣu yato yābhyaḥ kathābhyaḥ ||35-36||

—o)0(o—

**|| 4.30.37 ||**

teṣāṁ vicaratāṁ padbhyāṁ tīrthānāṁ pāvanecchayā |

bhītasya kiṁ na roceta tāvakānāṁ samāgamaḥ ||

**śrīdharaḥ :** padbhyāṁ pāvanecchayā | saṁsārād bhītasya ||37||

**krama-sandarbhaḥ :** evaṁ parama-durlabhānām api teṣāṁ sulabhatvam āhuḥ—teṣām iti | pāvanecchayety utprekṣā gamyā, tīrthānāṁ yā sva-pāvanecchā tayā tadākṛṣṭatayaiva caratām iti vā tat-pāda-lagnānāṁ tīrthānāṁ pāvanīyā icchā tatra tatra jigamiṣā tayeti vā tīrthānāṁ pāvano bhagavān tad-icchayā tat-prāptīcchayeti vā tat-tīrthaṁ pāvayituṁ tat-kartṛkecchayeti vā | tīrtha-bhūtānāṁ teṣāṁ saṁsāri-pāvanecchayeti vā | bhītasyāpi kim uta tad-rasajñasyety arthaḥ*|*|37||

**viśvanāthaḥ :** tīrthānāṁ pāvanecchayā snānādibhir asmān punas tv iti tīrtha-kartṛkā yā pāvanecchā tayā hetu-bhūtayā tīrthānāṁ śubhādṛṣṭa-vaśād evety arthaḥ | bhaktānāṁ tu tīrthebhyaḥ sva-pāvanecchayaiva prayojanaṁ sammataṁ jñeyam | bhītasya saṁsārāt ||37||

—o)0(o—

**|| 4.30.38 ||**

vayaṁ tu sākṣād bhagavan bhavasya

priyasya sakhyuḥ kṣaṇa-saṅgamena |

suduścikitsyasya bhavasya mṛtyor

bhiṣaktamaṁ tvādya gatiṁ gatāḥ smaḥ ||

**śrīdharaḥ :** sat-saṅga-phalam asmābhir evānubhūtam ity āhuḥ—vayaṁ tv iti | tava yaḥ priyaḥ sakhā tasya bhavasya | atyantam acikitsasya bhavasya janmano mṛtyoś ca bhiṣaktamaṁ sad-vaidyaṁ tvāṁ gatiṁ prāptāḥ ||38||

**krama-sandarbhaḥ :** tatra na vayaṁ bhītatvena sat-saṅgaṁ prārthayāmahe, kintu parama-puruṣārtha-buddhyaiva kṣaṇikenaiva sac-chiromaṇi-saṅga-lābhena sarva-bhayāpavargasya tava labdhatvād ity āhuḥ—vayaṁ tv iti | tu-śabdād anyato vaiśiṣṭya-dyotanāya priyasya sakhyur iti gurv-īśvarayor maheśvarayoś cābhedāpadeśe’pīttham eva taiḥ śuddha-bhaktair matam ||38||

śuddha-bhaktās tv eke śrī-guroḥ śrī-śivasya ca bhagavatā sahābheda-dṛṣṭiṁ tat-priyatamatvenaiva manyante | yathā— vayaṁ tv iti | ṭīkā ca— tava yaḥ priyaḥ sakhā tasya bhavasya | atyantam acikitsasya bhavasya janmano mṛtyoś ca bhiṣaktamaṁ sad vaidyaṁ tvāṁ gatiṁ prāptā ity eṣā | śrī-śivo hy eṣāṁ vaktṝṇāṁ guruḥ ||38|| (bhakti-sandarbhaḥ 213)

**viśvanāthaḥ :** evaṁ cābhīṣṭa-varas tvat-prāptir eva tasyās tvat-prāpteḥ phalaṁ sādhu-saṅga evāsmākaṁ tat-prāpteḥ sādhanaṁ ca sādhu-saṅga evety āhuḥ—vayaṁ tv iti | tava yaḥ priyaḥ sakhā tasya, bhavasya janmanaḥ mṛtyor maraṇasyeti roga-dvayasya sad-vaidyaṁ tvāṁ gatiṁ prāptāḥ ||38||

—o)0(o—

**|| 4.30.39 ||**

yan naḥ svadhītaṁ guravaḥ prasāditā

viprāś ca vṛddhāś ca sad-ānuvṛttyā |

āryā natāḥ suhṛdo bhrātaraś ca

sarvāṇi bhūtāny anasūyayaiva ||

**śrīdharaḥ :** varāntaraṁ vṛṇate, yan na iti dvābhyām | natāḥ namaskṛtāḥ ||39||

**krama-sandarbhaḥ :** ata eva yan na iti yugmakaṁ paritoṣaṇāyeti sva-viṣaya-santoṣaṇaika-paratvāt prīti-jāteḥ |*|*39||

**viśvanāthaḥ** vayam ajñās tvat-paritoṣa-sādhanaṁ naiva jānīmas tad api svecchayā yad yat kṛtam tenāpi tvaṁ prasīdety āśāsate**—**yan na iti | vṛddhā jñānādhikā āryā bhavaty-adhikāḥ bhavatāni prasāditānīti śeṣaḥ | nirandhasāṁ nirannānām adabhram analpaṁ kālam ||39||

—o)0(o—

**|| 4.30.40 ||**

yan naḥ sutaptaṁ tapa etad īśa

nirandhasāṁ kālam adabhram apsu |

sarvaṁ tad etat puruṣasya bhūmno

vṛṇīmahe te paritoṣaṇāya ||

**śrīdharaḥ :** nirandhasāṁ nirannānām | adabhraṁ bahu-kālam | te paritoṣaṇāya bhavatv iti vṛṇīmahe ||40||

**krama-sandarbhaḥ :** *na vyākhyātam.*

**viśvanāthaḥ :** nirandhasāṁ nirannānām | adabhram analpa-kālam ||40||

—o)0(o—

**|| 4.30.41 ||**

manuḥ svayambhūr bhagavān bhavaś ca

ye’nye tapo-jñāna-viśuddha-sattvāḥ |

adṛṣṭa-pārā api yan-mahimnaḥ

stuvanty atho tvātma-samaṁ gṛṇīmaḥ ||

**śrīdharaḥ :** ajñānām apy asmākaṁ tvat-stutir nāyuktety āhuḥ—manur iti | yasya tava mahimno na dṛṣṭaṁ pāram yais te’pi tvām ātma-samaṁ sva-maty-anurūpaṁ yathā stuvanti, atho ato vayam api gṛṇīmaḥ ||41||

**krama-sandarbhaḥ :** idam apy asmākaṁ nivedanam ātma-buddhy-anurūpam eva, na tu tad-anurūpam ity avadhārya yathāyatham eva kṛpayotpādanīyaḥ tathety āhuḥ—manur iti ||41||

**viśvanāthaḥ :** ajñānām apy asmākaṁ tvat-stutir nāyuktety āhuḥ—manur iti | tvan-mahimno na dṛṣṭa-pārā iti parama-vijñā api te tvan-mahimany ajñā eva yathā stuvanti, tathaiva vayam apy ajñatamā api ātma-samaṁ sva-śakty-anurūpam eva stumaḥ ||41||

—o)0(o—

**|| 4.30.42 ||**

namaḥ samāya śuddhāya puruṣāya parāya ca |

vāsudevāya sattvāya tubhyaṁ bhagavate namaḥ ||

**śrīdharaḥ :** sattva-mūrtaye vāsudevāya ||42||

**krama-sandarbhaḥ :** *na vyākhyātam.*

**viśvanāthaḥ :** sattvāya śuddha-sattva-mūrtaye ||42||

—o)0(o—

**|| 4.30.43 ||**

**maitreya uvāca—**

iti pracetobhir abhiṣṭuto hariḥ

prītas tathety āha śaraṇya-vatsalaḥ |

anicchatāṁ yānam atṛpta-cakṣuṣāṁ

yayau sva-dhāmānapavarga-vīryaḥ ||

**śrīdharaḥ :** tatra tatheti tad-anumodanaṁ tad-varaś ca jñeyaḥ | anicchitam api yayāv ity atra hetuḥ—sva-dhāmeti | anantānāṁ sva-bhaktānām apekṣaṇīyatvād iti bhāvaḥ ||43||

yānaṁ sva-prayāṇam anicchatām api satāṁ sva-dhāma yayau bhakta-hṛdayaṁ viveśa | anapavarga-vīryo’kuṇṭhita-prabhāvaḥ ||43||

**krama-sandarbhaḥ :** *na vyākhyātam.*

**viśvanāthaḥ :** anapavarga-vīryaḥ akuṇṭha-prabhāvaḥ ||43||

—o)0(o—

**|| 4.30.44 ||**

atha niryāya salilāt pracetasa udanvataḥ |

vīkṣyākupyan drumaiś channāṁ gāṁ gāṁ roddhum ivocchritaiḥ ||

**śrīdharaḥ :** udanvataḥ sindhoḥ salilān niryāya nirgatya gāṁ svargaṁ roddhum ivocchritair drumair gāṁ mahīṁ channāṁ vīkṣya drumebhyo’kupyan | tadā hi prācīnabarhiṣaḥ pravrajitatvād arājake karṣaṇādy-abhāvād drumair bhūmiś channābhūt ||44||

**krama-sandarbhaḥ :** akupyann iti | śrī-bhagavad-ādiṣṭa-rājya-śāsana-pratīghātāt tad-ādeśa-pālanaṁ ca bhṛtyānāṁ yogyatvāt ||44||

**viśvanāthaḥ :** gāṁ pṛthvīṁ gāṁ svargaṁ roddhum āvaritum iva akupyann ity aho śrī-bhagavad-ādiṣṭaṁ rājyaṁ kva karavāma tad-ājñā-pālanaṁ ca bhṛtyā vayaṁ kathaṁ jihāsāma iha punar amī vṛkṣā eva pṛthvīm āvabruḥ svargaṁ ceti jighṛkṣanti tarhi manuṣyāḥ kva sthāsyantīty anaya eva kope hetuḥ ||44||

—o)0(o—

**|| 4.30.45 ||**

tato’gni-mārutau rājann amuñcan mukhato ruṣā |

mahīṁ nirvīrudhaṁ kartuṁ saṁvartaka ivātyaye ||

**śrīdharaḥ :** nirastā vīrudho’pi yasyās tathā-bhūtāṁ kartum | saṁvartakaḥ kālāgni-rudraḥ | atyaye pralaye ||45||

**krama-sandarbhaḥ :** *na vyākhyātam.*

**viśvanāthaḥ :** rājan ! jita-kopatvāt bhaktyā virājamāna ! he vidūra ||45||

—o)0(o—

**|| 4.30.46 ||**

bhasmasāt kriyamāṇāṁs tān drumān vīkṣya pitāmahaḥ |

āgataḥ śamayām āsa putrān barhiṣmato nayaiḥ ||

**śrīdharaḥ, viśvanāthaḥ :** nayair yuktibhiḥ ||46||

**krama-sandarbhaḥ :** *na vyākhyātam.*

—o)0(o—

**|| 4.30.47 ||**

tatrāvaśiṣṭā ye vṛkṣā bhītā duhitaraṁ tadā |

ujjahrus te pracetobhya upadiṣṭāḥ svayambhuvā ||

**śrīdharaḥ :** ujjahruḥ samarpayām āsuḥ ||47||

**krama-sandarbhaḥ :** vṛkṣāḥ tad-adhiṣṭātṛ-devatāḥ ||47||

**viśvanāthaḥ :** *na vyākhyātam.*

—o)0(o—

**|| 4.30.48 ||**

te ca brahmaṇa ādeśān māriṣām upayemire |

yasyāṁ mahad-avajñānād ajany ajana-yonijaḥ ||

**śrīdharaḥ :** māriṣāṁ vārkṣīm | ajana-yonir brahmā tasmāj jāto dakṣaḥ mahataḥ śrī-mahā-devasyāvajñānāt pūrvam ajana-yoni-jo brahma-pūtro’pi san kṣatriya-jātau yasyām ajani jātaḥ ||48||

**krama-sandarbhaḥ :** *na vyākhyātam.*

**viśvanāthaḥ :** māriṣāṁ vārkṣīm | ajana-yonir brahmā tasmāj jāto’pi dakṣaḥ kṣatriya-jātau yasyām mahataḥ śrī-mahā-devasyāvajñānāt ajani kṣatriya-vīryataḥ garbha-vāsaja sva-duḥkhaṁ prāpa | pūrvaṁ vīra-bhadra-hastāt punaś ca kālataś ca maraṇa-dvayaṁ prāpteti jñeyam ||48||

—o)0(o—

**|| 4.30.49 ||**

cākṣuṣe tv antare prāpte prāk-sarge kāla-vidrute |

yaḥ sasarja prajā iṣṭāḥ sa dakṣo daiva-coditaḥ ||

**śrīdharaḥ :** prāk-sarge pūrva-dehe kālena vidrute gate daiveneśvareṇa coditaḥ sanniṣṭāḥ prajāḥ sasarja sa dakṣa iti prasiddhaḥ ||49||

**krama-sandarbhaḥ :** prāk-sarge kāla-vidruta iti prāyaḥ prācīna-devādīnāṁ tadānīṁ bhoga-karma-kṣayāt pañcame manvantarāvasāne martya-lokasya jalāplutatvāc ca ||49||

**viśvanāthaḥ :** punaś cāśutoṣasya tasyaiva stuty-utthād anugrahād aiśvaryaṁ ca svīyam evāpety āha—cākṣuṣa iti | pañcama-manvantarāvasāne prācīna-sarge kālato daivād eva naṣṭe satīty arthaḥ | janma tv asya svāyambhuva-manvantara eva paurvakālikaiśvarya-prāpti-kāmanayā pañcama-manvantare’sya tapaḥ-phala-prāptir jñeyā ||49||

—o)0(o—

**|| 4.30.50 ||**

yo jāyamānaḥ sarveṣāṁ tejas tejasvināṁ rucā |

svayopādatta dākṣyāc ca karmaṇāṁ dakṣam abruvan ||

**śrīdharaḥ :** svayā rucā prabhayā teja upādattācchāditavān yaṁ ca karma-dākṣyād dakṣam abruvan ||50||

**krama-sandarbhaḥ :** *na vyākhyātam.*

**viśvanāthaḥ :** tasyaiśvaryam āha—ya iti ajāyamānaḥ ajo brahmā tat-tulyaḥ svayā rucā prabhayā teja upādatta ācchāditavān ||50||

—o)0(o—

**|| 4.30.51 ||**

taṁ prajā-sarga-rakṣāyām anādir abhiṣicya ca |

yuyoja yuyuje’nyāṁś ca sa vai sarva-prajāpatīn ||

**śrīdharaḥ :** tam abhisicyānādir brahmā prajā-sarga-rakṣāyāṁ yuyoja | sa ca dakṣo’nyān marīcy-ādīṁs tat-tad-vyāpāreṣu niyuktavān ||51||

**krama-sandarbhaḥ :** *na vyākhyātam.*

**viśvanāthaḥ :** anādir brahmā taṁ dakṣaṁ prajānāṁ sarge rakṣāyāṁ ca yuyoja | sa ca dakṣo’nyān marīcy-ādīn ||51||

iti sārārtha-darśinyāṁ harṣiṇyāṁ bhakta-cetasām |

triṁśo’dhyāyaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pracetasāṁ carite triṁśo’dhyāyaḥ |

||4.30||

(4.31)

### ekatriṁśo’dhyāyaḥ

## pracetaso’pākhyānam

**|| 4.31.1 ||**

**maitreya uvāca—**

tata utpanna-vijñānā āśv adhokṣaja-bhāṣitam |

smaranta ātmaje bhāryāṁ visṛjya prāvrajan gṛhāt ||

**śrīdharaḥ :**

eka-triṁśe sute dakṣe dhuraṁ nyasya vane satām |

nāradoktena mārgeṇa muktir uktā pracetasām ||

tato divya-varṣa-sahasrāṇāṁ sahasrasyānte utpanna-viveka-jñānās te upayāsyatha mad-dhāma nirvidya nirayād ataḥ ity adhokṣaja-bhāṣitaṁ smaranta āśu prāvrajan ||1||

**krama-sandarbhaḥ :** tato dakṣābhiṣekād anantaram ||1||

**viśvanāthaḥ :**

eka-triṁśe tu nirvidya rājyād gatvā vanaṁ punaḥ |

nārada-proktayā bhaktyā kṛṣṇaṁ prāpuḥ pracetasaḥ ||

upayāsyatha mad-dhāma nirvidya ity adhokṣaja-bhāṣitam ||1||

—o)0(o—

**|| 4.31.2 ||**

dīkṣitā brahma-satreṇa sarva-bhūtātma-medhasā |

pratīcyāṁ diśi velāyāṁ siddho’bhūd yatra jājaliḥ ||

**śrīdharaḥ :** brahma-satreṇātma-vimarśena dīkṣitāḥ kṛta-saṅkalpā babhūvuḥ | sarveṣu bhūteṣv ātmeti medhā jñānaṁ yasmiṁs tena | kva ? velāyāṁ samudra-taṭe | jājalir nāma ṛṣiḥ ||2||

**krama-sandarbhaḥ :** brahma-satreṇa parasparaṁ militvā sāmānyataḥ parama-tattva-vicāreṇa velāyāṁ samudra-taṭa iti priyavrata-kṛta-samudrāṇāṁ pūrvajātatvena tad-rājyasyāpi pūrvatvaṁ gamyate | tathaiva pañcamādau vyākhyāsyate ||2||

**viśvanāthaḥ :** brahma-satreṇa svāyambhuva brahma-satraṁ jana-loke’bhavat puretivat kṛtena veda-tātparya- vimarśena—vedas tattvaṁ tapo brahma ity amaraḥ | dīkṣitāḥ kṛta-saṅkalpāḥ | sarveṣu bhūteṣv ātmana iva medhā buddhir yatas tena | velāyāṁ samudra-taṭe | jājalir nāma ṛṣiḥ ||2||

—o)0(o—

**|| 4.31.3 ||**

tān nirjita-prāṇa-mano-vaco-dṛśo

jitāsanān śānta-samāna-vigrahān|

pare’male brahmaṇi yojitātmanaḥ

surāsureḍyo dadṛśe sma nāradaḥ ||

**śrīdharaḥ :** nirjitāḥ prāṇa-mano-vaco-dṛśo yais tān | śāntā uparatāḥ samānā mūlādhārād ārabhya ṛjavo vigrahā yeṣām | brahmaṇi yojita ātmā yaiḥ | surāsurair īḍyo dṛṣṭavān ||3||

**krama-sandarbhaḥ :** *na vyākhyātam***.**

**viśvanāthaḥ :** pare’male brahmaṇi śrī-rudra-gītokte snigdha-prāvṛṭ-ghana-śyāma-svarūpe dadṛśe sma dadarśa ||3||

—o)0(o—

**|| 4.31.4 ||**

tam āgataṁ ta utthāya praṇipatyābhinandya ca |

pūjayitvā yathādeśaṁ sukhāsīnam athābruvan ||

**śrīdharaḥ :** utthāya praṇipatya yathādeśaṁ yathā-vidhi pūjayitvā ||4||

**krama-sandarbhaḥ :** *na vyākhyātam***.**

**viśvanāthaḥ :** yathādeśaṁ yathā-vidhi ||4||

—o)0(o—

**|| 4.31.5 ||**

**pracetasa ūcuḥ**—

svāgataṁ te surarṣe’dya diṣṭyā no darśanaṁ gataḥ |

tava caṅkramaṇaṁ brahmann abhayāya yathā raveḥ ||

**śrīdharaḥ :**

**krama-sandarbhaḥ :** yathā raver iti | yathā ravi-darśanena caurādi-bhayam apagacchati, tathā tava darśanena saṁsāra-bhayam ity arthaḥ ||5||

**viśvanāthaḥ :** yathā raver darśanena caurādi-bhayam apagacchati, tathā tava darśanena saṁsāra-bhayam iti ||5||

—o)0(o—

**|| 4.31.6 ||**

yad ādiṣṭaṁ bhagavatā śivenādhokṣajena ca |

tad gṛheṣu prasaktānāṁ prāyaśaḥ kṣapitaṁ prabho ||

**śrīdharaḥ :** ādiṣṭam upadiṣṭaṁ yad ātma-tattvam | kṣapitaṁ vismṛtam ||6||

**krama-sandarbhaḥ :** yad ādiṣṭam ity ata evāpātato brahmānusandhānam eva kurvantaḥ sma iti bhāvaḥ ||6||

**viśvanāthaḥ :** *na vyākhyātam*

*.*

—o)0(o—

**|| 4.31.7 ||**

tan naḥ pradyotayādhyātma- jñānaṁ tattvārtha-darśanam |

yenāñjasā tariṣyāmo dustaraṁ bhava-sāgaram ||

**śrīdharaḥ :** *na vyākhyātam.*

**krama-sandarbhaḥ :** tathaiva sāmānyākāreṇa pṛcchanti—tan na iti ||7||

**viśvanāthaḥ :** adhyātma-jñānena ātmani yaj jñānam iti vibhakty-arthe’vyayībhāvaḥ | jīvātmano yaj jñātum ucitaṁ tad asmākaṁ jñātam evāsīt, tad eva tvṁ pradyotayety arthaḥ ||7||

—o)0(o—

**|| 4.31.8 ||**

**maitreya uvāca—**

iti pracetasāṁ pṛṣṭo bhagavān nārado muniḥ |

bhagavaty uttama-śloka āviṣṭātmābravīn nṛpān ||

**śrīdharaḥ :** iti pracetobhiḥ pṛṣṭaḥ ||8||

**krama-sandarbhaḥ :** āviṣṭātmeti | svabhāvata eva vā tat-praśnena teṣu prācīna-bhagavat-kṛpām anusmṛtya vā ubhayathāpi katham asāv anyathopadiśed iti bhāvaḥ ||8||

**viśvanāthaḥ :** pracetasāṁpracetobhiḥ ||8||

—o)0(o—

**|| 4.31.9 ||**

**nārada uvāca—**

taj janma tāni karmāṇi tad āyus tan mano vacaḥ |

nṛṇāṁ yena hi viśvātmā sevyate harir īśvaraḥ ||

**śrīdharaḥ :** aho gṛha-prasaktyā hari-sevāṁ vinā sarvaṁ janma-karmādikaṁ vyarthī-kṛtam iti tān śocann āha—taj janmeti caturbhiḥ | yato janmāder hari-sevaiva phalam atas tad-vihīnaṁ sarvaṁ vyartham ity arthaḥ ||9||

**caitanya-mata-mañjuṣā :** śrī-nāradaḥ pracetasa upadiśati—taj janmety-ādi | yena janmanā yaiḥ karmabhir yenāyuṣā, yena manasā, yena vacasā, hariḥ sevyate, tad eva tad ity arthaḥ ||9||

**krama-sandarbhaḥ :** tatra teṣāṁ brahma-niṣṭhāṁ tyājayituṁ śrī-bhagavan-niṣṭhāṁ praśaṁsati—taj janmeti ||9||

**viśvanāthaḥ :** dehaṁ dhṛtvā jīvātmanā yad yad vastu svataḥ prāptam abhūt tad eva bhagavat-sevāyām eva niyuñjītety etad evādhātma-jñānam ity āha—taj janmeti trayodaśabhiḥ | tad eva janma janma yena jahriḥ sevyate, tāny eva karmāṇi yair hariḥ sevyate ity evaṁ sarvatra yojyam | mano vaca ity upalakṣaṇaṁ buddhīndriya-bala-tapaḥ-śruta-yoga-sāṅkhya-sannyāsa-brahmacaryādīnām apy uttara-ślokārtha-dṛṣṭyā jñeyam | nṛṇām iti tat-sevopayoginy eva janmādīna manuṣya-sambandhīny ucyate, anyathā tu śūkarādi-paśu-sambandhīnīty arthaḥ ||9||

—o)0(o—

**|| 4.31.10 ||**

kiṁ janmabhis tribhir veha śaukra-sāvitra-yājñikaiḥ |

karmabhir vā trayī-proktaiḥ puṁso’pi vibudhāyuṣā ||

**śrīdharaḥ :** śukla-saṁbandhi janma viśuddha-mātā-pitṛbhyām utpattiḥ | sāvitram upanayanena | yājñikaṁ dīkṣayā | vibudhānām iva dīrghāyuṣāpi ||10||

**caitanya-mata-mañjuṣā :** vipakṣe nindām āha—kiṁ janmabhir ity-ādi | na yatrātmātmado hariḥ [bhā.pu. 4.31.12] ity-antam ||10||

**krama-sandarbhaḥ :** tathaiva vyatirekeṇa darśayati trikeṇa ||10||

**viśvanāthaḥ :** anvayaṁ vivṛtya vyatirekaṁ vivṛṇoti—kim iti tribhiḥ | śaukraṁ viśuddha-mātā-pitṛbhyāṁ janma, sāvitram upanayanena, yājñikaṁ dīkṣayeti trividhaṁ brahma-janmāpi na tan nu janma, kintu śūkarādi-janmaiva phalatas tulyatvāt | caṇḍālādi-janmāpi bhagavat-sevānukūlaṁ sādhu nṛ-janma bhagavat-prāpakatvāt, ity evaṁ karmādiṣv api bhāvo vyākhyeyaḥ | trayī-proktair api kiṁ punar vyavahārikaiḥ, vibudhāyuṣāpi kiṁ punaḥ śatāyuṣā ||10||

—o)0(o—

**|| 4.31.11 ||**

śrutena tapasā vā kiṁ vacobhiś citta-vṛttibhiḥ |

buddhyā vā kiṁ nipuṇayā balenendriya-rādhasā ||

**śrīdharaḥ :** vacobhir vāg-vilāsaiḥ | citta-vṛttibhir nānāvadhāna-sāmarthyaiḥ | indriyāṇāṁ rādhasā pāṭavena ||11||

**krama-sandarbhaḥ :** tatra śuddha-jīvātma-brahmātmanor bhāvanām api parityajya śrī-harāv eva niṣṭhāpayitum āha—śreyasām apīti | sarveṣāṁ harir evātmā mūlaṁ śuddha-jīvānāṁ tadīya-taṭasthāṁśatvāt brahmaṇas tan-nirviśeṣāvirbhāva-rūpatvād iti bhāvaḥ | ato vilakṣaṇatvena nija-bhaktebhyaḥ spaṣṭam apy ātmānaṁ dadāti | tatas tato’pi parama-premāspadaṁ bhavatīty arthaḥ ||11||

**viśvanāthaḥ :** śrutena vedāntādi-caraṇāravindena vacobhiḥ śāstra-vyākhyāna-caraṇayatiaiḥ citta-vṛttibhir nānā-śāstrārthāvadhāraṇa-sāmarthyaiḥ | indriyāṇāṁ rādhasā pāṭavena ||11||

—o)0(o—

**|| 4.31.12 ||**

kiṁ vā yogena sāṅkhyena nyāsa-svādhyāyayor api |

kiṁ vā śreyobhir anyaiś ca na yatrātma-prado[[44]](#footnote-44) hariḥ ||

**śrīdharaḥ :** yogena prāṇāyāmādinā | sāṅkhyena dehādi-vyatiriktātma-jñāna-mātreṇa | sannyāsa-vedādhyayanābhyām api | anyair api vrata-vairāgyādibhiḥ śreyaḥ sādhanaiḥ ||12||

**krama-sandarbhaḥ :** *na vyākhyātam***.**

**viśvanāthaḥ :** yogenāṣṭāṅgena sannyāsa-vedādhyāyanābhyām ca anyair api vrata-vairāgyādibhiḥ śreyaḥ-sādhanaiḥ yatra yeṣu satsu harir ātma-prado na bhavatīti yogi-prabhṛtayo’pi yogādibhiḥ paramātmādy-anubhavaṁ na prāpnuvantīty arthaḥ | hariḥ khlav ātmānaṁ ca bhaktyā vinā na pradadāty eṣāṁ bhaktitvābhāvāt bhakti-kāraṇatvābhāvāc ca vaiyarthyam eva | prakārāntareṇa bhakti-sad-bhāve tv eṣāṁ bhakti-miśratvenaiva sārthakatvaṁ, na tu svata iti bhāvaḥ ||12||

—o)0(o—

**|| 4.31.13 ||**

śreyasām api sarveṣām ātmā hy avadhir arthataḥ |

sarveṣām api bhūtānāṁ harir ātmātmadaḥ priyaḥ ||

**madhvaḥ :** tāvat paryantam eva phalam iti avadhiḥ ||13 ||

**śrīdharaḥ :** nanv eṣāṁ nānā-phala-sādhanānāṁ hari-sevā-bhāva-mātreṇa kuto vaiyarthyam ? tatrāha | śreyasāṁ phalānām ātmaivāvadhiḥ parā kāṣṭhā | arthataḥ paramārthataḥ ātmārthatvenaivānyeṣāṁ priyatvād ity arthaḥ |

bhavatv ātmāvadhir hareḥ kim āyātam ? tatrāha—sarveṣām apīti | ātmā ātma-daś cāvidyā-nirāsena svarūpābhivyañjakaḥ | aiśvareṇāpi rūpeṇa bali-prabhṛtibhya ivātma-pradaḥ priyaś ca, paramānanda-rūpatvāt ||13||

**caitanya-mata-mañjuṣā :** kiṁ vā śreyobhir anyaiś ceti | sarva-śreṣṭha-nairapekṣyaṁ katham iṣṭam ? tatrāha—śreyasām ity-ādi | hari-prītyaiva sarveṣāṁ prītir bhavatīti tasya sarvātmakatvāt | tasmād ekasyārādhane sarva evārādhitā bhavanti ||13||

**krama-sandarbhaḥ :** *na vyākhyātam***.**

**viśvanāthaḥ:** hari-bhaktiṁ vinā sarveṣāṁ tu śreyaḥ-sādhanānāṁ vaiphalye yuktim āha—śreyasāṁ phalānām ātmaivāvadhiḥ | teṣām ātma-prīty-arthakatvāt sarva-bhūtānām ātmanāṁ tu harir evātmā jīvātmnaāṁ teṣāṁ tadīya-taṭastha-śaktitvāt | sa ca hariḥ priyaḥ kevalayā bhaktyā prīṇāti ced ātmadaḥ—

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyas

tasyaiṣa ātmā vivṛṇute tanūṁ svām || [ka.u. 1.2.23] iti śruteḥ ||13 ||

—o)0(o—

**|| 4.31.14 ||**

yathā taror mūla-niṣecanena

tṛpyanti tat-skandha-bhujopaśākhāḥ |

prāṇopahārāc ca yathendriyāṇāṁ

tathaiva sarvārhaṇam acyutejyā ||

**śrīdharaḥ :** kiṁ ca, nānā-karmabhis tat-tad-devatā-prīti-nimittāny api phalāni hari-prītyā bhavanti, kevalaṁ tat-tad-devatārādhanena tu na kiñcid iti sa-dṛṣṭāntam āha—yatheti | mūlāt prathama-vibhāgāḥ skandhāḥ | tad-vibhāgā bhujāḥ | teṣām apy upaśākhāḥ | upalakṣaṇaṁ patra-puṣpādayo’pi tṛpyanti, na tu mūla-sekaṁ vinā tāḥ sva-sva-niṣecanena | prāṇasyopahāro bhojanaṁ tasmād evendriyāṇāṁ tṛptiḥ, na tu tat-tad-indriyeṣu pṛthak pṛthag anna-lepanena | tathācyutārādhanam eva sarva-devatārādhanaṁ, na pṛthag ity arthaḥ ||14||

**caitanya-mata-mañjuṣā :** kiṁ pratyekārādhana-pariśramair ity āha—yathā taror mūlety-ādi | sva-mate susamam ||14||

**sanātanaḥ :** śrī-bhagavad-arcanenaiva jagataḥ santoṣa iti sa-dṛṣṭāntam āha—yatheti | mūlāt prathama-vibhāgāḥ skandhāḥ, tad-vibhāgā bhujāḥ, teṣām apy upaśākhāḥ upalakṣaṇam etat, patra-puṣpādayo’pi tṛpyanti, na tu mūlam ekaṁ vinā sva-sva-niṣecanena | prāṇasyopahāro bhojanam | tasmād evendriyāṇāṁ tṛptiḥ, na tu tat-tad-indriyeṣu pṛthak-pṛthag-anna-lepanāt | tathā cācyutārādhanam eva sarva-devatārāddhanaṁ, na pṛthag ity arthaḥ ||14|| (ha.bha.vi. 11.257)

**krama-sandarbhaḥ :** evaṁ karma-jñāna-kāṇḍayoḥ śrī-harāv eva paryavasānam uktvopāsanā-kāṇḍasyāpy āha—yatheti ||14||

**viśvanāthaḥ:** nanu karma-jñānādīnāṁ yathā bhakti-miśratvam āvaśyakaṁ, tathā bhakter api karma-miśratvam āvaśyakam eva | devarṣi-pitrādy-arhaṇa-lakṣaṇasya nitya-karmaṇo’karaṇe pratyavāya-śravaṇād ity ata āha yatheti | mūlāt prathama-vibhāgāḥ śkandhāḥ | tad-vibhāgā bhujās teṣām apy upaśākhā upalakṣaṇaṁ patra-puṣpādayo’pi tṛpyanti | na tu mūla-sekaṁ vinā sva-sva-niṣecanena | tathaiva acyutejyaiva sarvārhaṇam | acyutasya pūjāyāṁ sarva eva pūjitāḥ syur ity arthaḥ |

nanv aśaktasyaiva bhavatv etat | śaktena tu acyutasya pūjā kartavyā | devādīnāṁ ca yathā mūlasya skandhādīnāṁ ca seke na doṣaḥ, pratyuta guṇa evety āśaṅkya dṛṣṭāntāntaram āha prāṇasyopahāro bhojanaṁ tasmād evendriyāṇāṁ tṛptiḥ | na tu tat-tad-indriyeṣu pṛthak pṛthag anulepāt, pratyuta nayana-karṇādiṣv āndhyāvadhiryādy-utpādanāt doṣa eva ||14 ||

—o)0(o—

**|| 4.31.15 ||**

yathaiva sūryāt prabhavanti vāraḥ

punaś ca tasmin praviśanti kāle |

bhūtāni bhūmau sthira-jaṅgamāni

tathā harāv eva guṇa-pravāhaḥ ||

**śrīdharaḥ :** kutaḥ sarva-mūlatvāt ? iti sa-dṛṣṭāntāntaram āha—yathaiva vāro jalāni varṣā-kāle sūryād udbhavanti grīṣme tasminn eva praviśanti | asyāprasiddhatvena dṛṣṭāntāntaram āha—yathā bhūtāni bhūmāv iti | guṇa-pravāhaś cetanācetanātmakaḥ prapañcaḥ ||15||

**krama-sandarbhaḥ :** yathaiveti padyasyānte etat padam [bhā.pu. 4.31.16] ity-ādi-padyaṁ puṇyāraṇya-citsukhayoḥ sammataṁ, na tu svāminaḥ ||15||

**viśvanāthaḥ :** acyutasya sarva-mūlatvaṁ dṛṣṭānta-dvayenāha—yathaiva vāro jalāni varṣā-kāle sūryād udbhavanti grīṣme tasminn eva praviśantīty upādāna-kāraṇam | yathā ca bhūtāni bhūmāv iti | guṇa-pravāhaḥ guṇa-mayaḥ prapañcaḥ ||15||

—o)0(o—

**|| 4.31.16 ||**

etat padaṁ taj jagad-ātmanaḥ paraṁ

sakṛd vibhātaṁ savitur yathā prabhā |

yathāsavo jāgrati supta-śaktayo

dravya-kriyā-jñāna-bhidā-bhramātyayaḥ ||

**madhvaḥ :** ātma-bhāvaḥ śarīreṣu dravya-bhrama udāhṛtaḥ |

kriyā-bhramas tv ahaṁ kartā madīyānīndriyāṇi tu ||

kāraka-bhrama ity uktas tu ete vibhramā yadā |

śvāsādi-vṛtti-lopena prāṇā udyoginas tadā ||

vilīyante prāṇa-bhaktyā nityaṁ svāpavatāṁ sphuṭam |

udyoga eva jāgrat syād yogināṁ mukti-siddhayaḥ || iti adhyātme ||16||

**śrīdharaḥ :** nanu harāv eva guṇa-pravāha ity ukte tad-ādhāratvena sopādhikatvaṁ hareḥ syād ity āśaṅkyāha—etad iti | etad viśvaṁ viṣṇos tat sarva-śāstra-prasiddhaṁ padaṁ paraṁ sarvopādhi-rahitam | tad-utpannatvān na tataḥ pṛthag ity arthaḥ |

tarhi katham anyathā bhāti ? tatrāha—sakṛd iti | sakṛt kadācid vibhātaṁ sphuritaṁ gandharva-nagara-vat | yathā savituḥ prabhā na tato bhinnā, yathā ca jāgraty asava indriyāṇi sphuranti suṣuptau tu supta-śaktayo bhavantīty arthaḥ |

kathaṁ-bhūto’sau hariḥ ? dravyādīnāṁ tri-vidhāhaṅkāra-kāryāṇāṁ tan-nimittasya bheda-bhramasya cātyayo yasmāt saḥ | yad vā, ajāgrati suṣuptāv asavaḥ suptāḥ śaktayo yeṣāṁ te bhavanti dravyāder apy atyayo bhavati | savituḥ prabhety udgatau dṛṣṭānta iti ||16||

**krama-sandarbhaḥ :** pare brahmaṇi śrī-bhagavati ||16||

**viśvanāthaḥ :** *na vyākhyātam.*

—o)0(o—

**|| 4.31.17 ||**

yathā nabhasy abhra-tamaḥ-prakāśā

bhavanti bhūpā na bhavanty anukramāt|

evaṁ pare brahmaṇi śaktayas tv amū

rajas tamaḥ sattvam iti pravāhaḥ ||

**śrīdharaḥ :** nanv asaṅge harau kathaṁ prapañcotpatti-layau ? tatrāha—yatheti | abhra-tamaḥ- prakāśā āgamāpāyino rajas-tamaḥ-sattva-sthānīyāḥ | he bhū-pāḥ pracetasaḥ ! amūḥ śaktaya udbhavanti na bhavanti līyante ity evam ayaṁ jagat-pravāhaḥ ||17||

**krama-sandarbhaḥ :** *na vyākhyātam***.**

**viśvanāthaḥ :** nanu guṇa-mayasya viśvasya guṇātīto hariḥ kathaṁ kāraṇam ? na hi mṛṇmayasya ghaṭasya mṛd-atītaṁ vastūpādāna-kāraṇaṁ bhavitum arhati upādānatve ca hareḥ | kathaṁ vā nirvikāritvam ? ity ata āha—yathā abhratamaḥ-prakāśā nabhasi dṛśyamānāḥ sūryād eva bhavanti na bhavanti tatraiva līyante ca sūryād eva bhavati, yad vakṣyate—

prāṇādibhiḥ sva-vibhavair upagūḍham anyo

manyeta sūryam iva megha-himoparāgaiḥ || [bhā.pu. 10.84.33] iti

uparāga-śabdena duṣṭa-jīvāriṣṭaṁ tamaḥ-khaṇḍam eva tatrocyate—he bhūpāḥ ! sūryo megha-himādy-atīto’pi yathā teṣām upādāna-kāraṇaṁ, tad api yathā nirvikāro bhavati, tathety arthaḥ | yathaivābhrādi-rahite’pi sūryo kāraṇatvād abhrādayaḥ santīty ucyate, tathaiva harau guṇa-rahite’pi amūḥ śaktayo raja-ādyāḥ | ity evaṁ-prakāreṇāyaṁ jagat-pravāhaḥ | tatra yathābhra-tamasī sūryasya śuddha-jyotir-mātrasya na svarūpam | dūravarti-malinaḥ prakāśo’pi na svarūpam | tathaiva hare rajas-tamasī śuddha-cinmātrasya tasya sattvaṁ ca na svarūpam ity evaṁ śrī-nāradasya mate bhagavato guṇamaya-jagad-upādānatvaṁ nirvikāratvaṁ ca siddha-mata evātmanaivāvikriyamānena saguṇam aguṇaḥ sṛjasi harasi pāsīti devair vakṣyate—yata udayāsta-mayau vikṛter mṛdi vāvikṛtāt [bhā.pu. 10.87.15] iti viśrutibhiś ca,

namo namas te’khila-kāraṇāya

niṣkāraṇāyādbhuta-kāraṇāya | [bhā.pu. 8.3.15]

iti gajendreṇa ca kāraṇasya tad evādbhutatvaṁ yad upādānatve’pi nirvikāratvaṁ vivartāṅgīkāre yukti-sadbhāvād bhūtatvaṁ na syāt | vyākhyātaṁ tatraiva svāmibhiś ca—kāraṇatve’pi mṛdādi-vad vikāraṁ vārayati, adbhuta-kāraṇāyeti ||17||

—o)0(o—

**|| 4.31.18 ||[[45]](#footnote-45)**

tenaikam ātmānam aśeṣa-dehināṁ

kālaṁ pradhānaṁ puruṣaṁ pareśam |

sva-tejasā dhvasta-guṇa-pravāham

ātmaika-bhāvena bhajadhvam addhā ||

**madhvaḥ :** pūrṇo viṣṇuḥ sa evaika iti bhāvo ya īritaḥ |

ātmaika-bhāva iti taṁ vidur brahmaātma-darśinaḥ || iti satya-saṁhitāyām ||18||

**śrīdharaḥ :** tena sarva-kāraṇatvena hetunā | kālo nimittam | pradhānam upādānam | puruṣaḥ kartā | etat tritayātmakatvāt sarva-kāraṇaṁ parameśvaram addhā sākṣād bhajadhvam | katham ? ātmana eka-bhavenābhinnatvena ||18||

**krama-sandarbhaḥ :** ātmaika-bhāvena sarveṣāṁ mūla-svarūpam ity avyabhicāri-bhāvanayā vā | yad vā, ātmano yo bhāvāntarāmiśro bhāvo dāsyādīnām ekataras tena ||18||

**viśvanāthaḥ :** tena sarva-kāraṇatvena hetunā kālo nimittaṁ pradhānam upādānaṁ puruṣaḥ kartā etat-tritayātmakatvāt sarva-kāraṇaṁ param īśam addhā sākṣād eva bhajadhvaṁ tad-bhajanenaiva deva-pitrādi-sarva-bhajanaṁ bhaved iti ātmanā manasā eka-bhāvena manasa aikāgryeṇeveti vā—ātmano yo bhāvāntarāmiśro bhāvo dāsyādīnām ekataras tena iti sandarbhaḥ ||18||

—o)0(o—

**|| 4.31.19 ||**

dayayā sarva-bhūteṣu santuṣṭyā yena kena vā |

sarvendriyopaśāntyā ca tuṣyaty āśu janārdanaḥ ||

**śrīdharaḥ :** sādhanam āha | dayādibhiḥ śīghraṁ tuṣyati ||19||

**krama-sandarbhaḥ :** tatrānukūlān dharmān āha—dayayeti ||19||

**viśvanāthaḥ :** tatrānukūlān kāṁś ca dharmān āha—dayayeti ||19||

—o)0(o—

**|| 4.31.20 ||**

apahata-sakalaiṣaṇāmalātmany

aviratam edhita-bhāvanopahūtaḥ |

nija-jana-vaśa-gatvam ātmano’yan

na sarati chidravad akṣaraḥ satāṁ hi ||

**śrīdharaḥ :** tato na kadācit tyajatīty āha—apahatā nirastāḥ sakalā eṣaṇāḥ kāmā yasmāt sa cāsāv amala ātmā manas tasmin satāṁ manasi nirantaraṁ samedhitatayā bhāvanayopahūtaḥ sannidhāpitaḥ sann akṣaro hariś chidravat tatratyākāśavat tato na sarati nāpayāti hi | kiṁ kurvan ? ātmano nija-jana-vaśa-gatvaṁ sva-bhaktādhīnatvam ayann avāgacchan ||20||

**krama-sandarbhaḥ :** yan sadaiva saṅgataḥ san ||20||

**viśvanāthaḥ :** evam ukta-prakārayā bhaktyā bhaktebhyo bhagavān svātma-prado bhavatīti pūrvam upapāditaṁ, tal-lakṣaṇaṁ vivṛṇoti—apahatā nirastāḥ sakalā eṣaṇāḥ kāmā yasmāt sa cāsāv amala ātmā manaś ca yasmin satāṁ manasi nirantaram edhitatayā bhāvanayopahūtaḥ sannidhāpitaḥ sann akṣaro harir na sarati | chidravat tatratyākāśavat tataḥ sakāśāt nāpasarati | kīdṛśaḥ ? ātmanaḥ svasya sva-bhakta-jana-vaśa-gatvam ayan jānan svīyāṁ niṣṭhāṁ rakṣitum iti bhāvaḥ ||20||

—o)0(o—

**|| 4.31.21 ||**

na bhajati kumanīṣiṇāṁ sa ijyāṁ

harir adhanātma-dhana-priyo rasa-jñaḥ |

śruta-dhana-kula-karmaṇāṁ madair ye

vidadhati pāpam akiñcaneṣu satsu ||

**madhvaḥ :** adhanāś ca ta eva ātma-dhanāś ca adhanātma-dhanāḥ ||21||

**śrīdharaḥ :** satām eva vaśyo’sāv asatāṁ tu pūjām api na gṛhṇātīty āha—neti | kumanīṣiṇāṁ kutsita-matīnām | aghanāś ca te ātma-dhanāś ca bhagavad-dhanās te priyā yasya | rasa-jño bhakti-sukha-jñaḥ | ke kumanīṣiṇaḥ ? tān āha—śrutādi-nimittair madaiḥ ye satsu pāpaṁ tiraskāraṁ kurvanti ||21||

**caitanya-mata-mañjuṣā :** na bhajatīty-ādi | kumanīṣiṇām ijyāṁ sa na bhajati, na gṛhṇāti | adhunā na vidyate kṛṣṇa-vyatiriktaṁ dhanaṁ yeṣāṁ te, ātmā śrī-kṛṣṇa eva dhanaṁ yeṣāṁ te, tathā te ca te ca tathā ekānta-bhaktās teṣāṁ priyaḥ, yato rasajñaḥ | ijyāyāṁ raso nāsti, ataḥ kumanīṣiṇa eva te | ta eva ke ? ity āha—śruta-dhana-kula-karmaṇāṁ madair ye satsu bhakteṣu pāpaṁ nindāṁ kurvanti ||21||

**krama-sandarbhaḥ :** *na vyākhyātam***.**

**viśvanāthaḥ :** satyam evāyaṁ vaśya evam eva asatāṁ tu pūjām api na gṛhṇātīty āha—adhanāś ca te ātma-dhanā bhagavad-dhanās te priyā yasya saḥ | yad vā, adhanātma akiñcanā niṣkāmā evātmano dhanāni priyāś ca yasya saḥ | dhana-putrādiṣu mamatāṁ parityajya mayy eva mamatām amī dadhate iti bhaktānāṁ prema-rasaṁ jānātīti rasajñaḥ | kumanīṣitvam āha—śruteti | śruta-dhana-kulair yāni karmāṇi yāgādīni teṣāṁ madaiḥ, pāpaṁ nindādikam | yad vakṣyate karmiṇa evoddiśya—sato vinindanti[[46]](#footnote-46) hari-priyān khalāḥ [bhā.pu. 11.5.9] iti ||21||

—o)0(o—

**|| 4.31.22 ||[[47]](#footnote-47)**

śriyam anucaratīṁ tad-arthinaś ca

dvipada-patīn vibudhāṁś ca yat sva-pūrṇaḥ |

na bhajati nija-bhṛtya-varga-tantraḥ

katham amum udvisṛjet pumān kṛta-jñaḥ[[48]](#footnote-48) ||

**madhvaḥ :** śriye devāś ca bhṛtyatvāt manute bahu keśavaḥ |

nātmārthāya yatante tu bhaktyā sarvottamottamāḥ || iti ca ||22||

**śrīdharaḥ :** bhaktādhīnatvaṁ prapañcayann āha—anuvartamānām api śriyaṁ tad-arthinaḥ sa-kāmān dvi-pada-patīn narendrān vibudhān devān api yo nānuvartate | yataḥ svenaiva pūrṇo’taḥ sva-bhṛtya-vargānurakta eva | evaṁ-bhūtam amum ut īṣad api kathaṁ parityajet ? ||22||

**krama-sandarbhaḥ :** śriyaṁ jagat-sampatti-rūpām anucarantī sva-sampatti-vṛddhy-artham anuvartamānāṁ, na tu bhagaval-lakṣmīvan niṣkāmāṁ tad-arthinaś ca | brahmādīn dvipada-patīn vibudhān devān api yo nānuvartate yat svarūpa-vaibhavenaiva pūrṇaḥ, tathāpi nija-bhṛtya-varga-tantraḥ bhakta-mātre dayā-paravaśa ity arthaḥ ||22||

**viśvanāthaḥ :** bhaktānāṁ bhagavaty eva mamatā nānyatra yathā tathaiva bhagavato’pi bhakteṣv eva mamateti bhaktādhīnatvaṁ prapañcayati—**śriyaṁ** samaṣṭi sampatti-rūpām a**nucaratīṁ** sva-sampatti-vṛddhy-artham anuvartamānām | **tad-arthino** vyaṣṭi-sampad-arthinaḥ, **dvipada-patīn** narendrān, **vibudhān** devān api **na bhajati** nāpekṣate | yataḥ **svena**iva **pūrṇaḥ** | sva-pūrṇatve’pi **nija-bhṛtya-varga-tantra** ity adhīnatvam apy anyasyevāsya vāstavaṁ na sopādhikam ity arthaḥ |

**amum** evaṁ-bhūteṣu **ut** īṣad api **kathaṁ visṛjet** ? **rasajña** iti | yathā bhakta-prema-rasajño bhagavān uktas tathā bhakto’pi bhagavat-prema-rasajña ity ubhāv eva jagaty asmin rajajñāv iti bhāvaḥ |

nanu tarhi bhaktasya bhagavad-vaśatvam ucitam eva bhagavato’pi bhakta-vaśyatve rasa evopādhir abhūt ? maivaṁ, raso hi vibhāvādi-saṁvalitaḥ sthāyi-bhāvaḥ sthāyī ca premā raty-apara-paryāyaḥ sa ca svābhāvika-mamatvātiśaya-viṣayībhūta-bhagavat-sukha-kāmitā bhakty-aśrayaiva tasyāś ca nirnimittatvāt bhagavataś ca sukha-pūrṇatve’pi tasyāḥ sukhātiśaya-pradatvaṁ śruti-smṛti-prasiddhaṁ niṣkāraṇakam evātaḥ katham upādhitvaṁ, tena bhagavataḥ svābhāvikam eva prema-vaśyatvam āyātam | premā ca svādhāraṁ svākārītīti bhakta-vaśyatvaṁ ca ||22||

—o)0(o—

**|| 4.31.23 ||**

**maitreya uvāca—**

iti pracetaso rājann anyāś ca bhagavat-kathāḥ |

śrāvayitvā brahma-lokaṁ yayau svāyambhuvo muniḥ ||

**śrīdharaḥ :** pracetasaḥ karma-bhūtān | anyāś ca nūnaṁ sunīter ity-ādi-dhruva-caritādyāḥ | satre’gāyat pracetasām ity uktatvāt ||23||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 4.31.24 ||**

te’pi tan-mukha-niryātaṁ yaśo loka-malāpaham |

harer niśamya tat-pādaṁ dhyāyantas tad-gatiṁ yayuḥ ||

**śrīdharaḥ :** te’pi pracetasaḥ | tad gatiṁ viṣṇu-lokam ||24||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 4.31.25 ||**

etat te’bhihitaṁ kṣattar yan māṁ tvaṁ paripṛṣṭavān |

pracetasāṁ nāradasya saṁvādaṁ hari-kīrtanam ||

**śrīdharaḥ :** pracetasāṁ nāradasya saṁvāda-rūpam etad ākhyānaṁ te’bhihitam | hareḥ kīrtanaṁ yasmiṁs tat ||25||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 4.31.26 ||**

**śrī-śuka uvāca—**

ya eṣa uttānapado mānavasyānuvarṇitaḥ |

vaṁśaḥ priyavratasyāpi nibodha nṛpa-sattama ||

**śrīdharaḥ :** ya eṣa vaṁśaḥ so’nuvarṇitaḥ ||26||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 4.31.27 ||**

yo nāradād ātma-vidyām adhigamya punar mahīm |

bhuktvā vibhajya putrebhya aiśvaraṁ samagāt padam ||

**śrīdharaḥ :** yaḥ priyavrataḥ ||27||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 4.31.28 ||**

imāṁ tu kauṣāraviṇopavarṇitāṁ

kṣattā niśamyājita-vāda-sat-kathām |

pravṛddha-bhāvo’śru-kalākulo muner

dadhāra mūrdhnā caraṇaṁ hṛdā hareḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** imāṁ mad-bhakta-svīkāra-rūpāṁ tenety atra tāteti kvacit ||28||

—o)0(o—

**|| 4.31.29 ||**

**vidura uvāca—**

so’yam adya mahā-yogin bhavatā karuṇātmanā |

darśitas tamasaḥ pāro yatrākiñcana-go hariḥ ||

**śrīdharaḥ, krama-sandarbhaḥ :** *na vyākhyātam***.**

**viśvanāthaḥ :** tamasaḥ saṁsāra-samudrasya pāraḥ | yatra harir akiñcanaṁ prāpnoti kiṁ punar vaktavyam akiñcano hariṁ prāpnotīti ||29||

—o)0(o—

**|| 4.31.30 ||**

**śrī-śuka uvāca—**

ity ānamya tam āmantrya viduro gajasāhvayam |

svānāṁ didṛkṣuḥ prayayau jñātīnāṁ nirvṛtāśayaḥ ||

**śrīdharaḥ :** svān jñātīn didṛkṣuḥ ||30||

**krama-sandarbhaḥ :** prathama-skandhoktaṁ yojayati | iti nirvṛtāśaya iti maitreya-dvārā śrī-bhagavad-aṅgīkārānusandhānena iti bhāvaḥ ||30||

**viśvanāthaḥ :** svānāṁ svān jñātīn ||30||

—o)0(o—

**|| 4.31.31 ||**

etad yaḥ śṛṇuyād rājan rājñāṁ hary-arpitātmanām |

āyur dhanaṁ yaśaḥ svasti gatim aiśvaryam āpnuyāt ||

**śrīdharaḥ :** rājñāṁ caritam iti śeṣaḥ ||31||

**krama-sandarbhaḥ :** paramānandena sakāma-śrotṝn apy āśiṣayati etadvya iti ||31||

**viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

ekatriiṁśaś caturthasya saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ caturtha-skandhe

pracetasopākhyānaṁ nāma

ekatriṁśo’dhyāyaḥ |

|| 4.31 ||

1. sarve te iti kvacit. [↑](#footnote-ref-1)
2. daridram in text. [↑](#footnote-ref-2)
3. nānā-mṛga (10) ity asyaiva vivaraṇaṁ mṛgair iti | mṛgendrair ṛkṣa-śalyakaiḥ gavayaiḥ śarabhair vyāghrai rurubhir mahiṣādibhiḥ | karṇorṇaika-padāśvāsyair nirjuṣṭaṁ mṛga-nābhibhir iti kvacit pāṭhaḥ | tatra karṇorṇādayo manuṣyākārā mṛga-prāyāḥ || iti pāṭhāntaraḥ. [↑](#footnote-ref-3)
4. sambandhokti- ; svāmi-sammata- [↑](#footnote-ref-4)
5. japyaś [↑](#footnote-ref-5)
6. This entire commentary is missing from some Krama-sandarbha editions. [↑](#footnote-ref-6)
7. ārya iti kvacit pāṭhaḥ śrīdhara-sammataḥ. [↑](#footnote-ref-7)
8. uttamaiḥ sanakādibhir gīyate ity uttamagāyaḥ | uttama-bhāvaḥ iti vijaya-dhvajasya pāṭhaḥ | [↑](#footnote-ref-8)
9. etat padyaṁ bhakti-rasāmṛta-sindhau (2.1.382) udāhṛtaṁ, tatra śrī-jīva-viśvanāthābhyāṁ vyākhyātaṁ ca || [↑](#footnote-ref-9)
10. ayaṁ iti kvacit [↑](#footnote-ref-10)
11. tac-chakty-upādhi iti purīdāsasya sammata-pāṭhaḥ | [↑](#footnote-ref-11)
12. iti cit- sambandhe iti kvacit pāṭhaḥ [↑](#footnote-ref-12)
13. niruddha- ity anyatra. [↑](#footnote-ref-13)
14. bhakti-sandarbha-pāṭho’tra—...na sarvatreti | ayaṁ bhāvaḥ—na tāvaj jaḍasya karmaṇas tat-tat-phala-dātṛtvaṁ ghaṭate—phalam ata upapatteḥ [ve.sū. 3.2.38] iti nyāyāt | na cārvāg-devatānāṁ svātantryam antaryāmi-śrutiḥ | na ca karma-sāmye phala-tāratamyaṁ kvacic ca tad-asiddhiḥ sambhavati | ataḥ svatantreṇa parameśvareṇa bhāvyam | [↑](#footnote-ref-14)
15. 30-tama-ślokasya śrīdharī-tīkāyām. [↑](#footnote-ref-15)
16. kṣemo bhagavat-prāpti-lakṣaṇaḥ (rā.te.) [↑](#footnote-ref-16)
17. pravṛtti-lakṣaṇaṁ dharmaṁ paśyāmi paramaṁ nṛpa |

    magnasya hi pare jñāne kiṁ nu duḥkhataraṁ bhavet || [ma.bhā. 12.290.79] [↑](#footnote-ref-17)
18. kramānuruddhena iti vīrarāghavācārya-pāṭhaḥ. [↑](#footnote-ref-18)
19. rahasa iti śrī-jīvasya pāṭhaḥ. tamasa iti citsukhaḥ. [↑](#footnote-ref-19)
20. varya- iti pāṭhāntarāh. [↑](#footnote-ref-20)
21. prārabdha-karma-kṣaye (rā.te.) [↑](#footnote-ref-21)
22. yauvane iti pāṭhāntaram (rā.te.) [↑](#footnote-ref-22)
23. śata-varṣa-sthāyinā. [↑](#footnote-ref-23)
24. jarāpi (rā.te.) [↑](#footnote-ref-24)
25. kuṭumba-mamatākulaḥ (rā.te. pāṭhāntaram) [↑](#footnote-ref-25)
26. gandharvair aho-rātraiḥ | yavanair ādhibhiś ca | (rā.te.) [↑](#footnote-ref-26)
27. adhyavasāyo niścayaḥ. [↑](#footnote-ref-27)
28. sukhīti citsukha iti śrī-jīvaḥ. [↑](#footnote-ref-28)
29. gatiḥ snehāt iti vā pāṭha iti śrīdharaḥ. [↑](#footnote-ref-29)
30. yavanā vyādhayaḥ (rā.te.) [↑](#footnote-ref-30)
31. sa purañjanaḥ prāṇo vā (rā.te.) [↑](#footnote-ref-31)
32. na śaśākoṣituṁ tatra iti rā.te. dhṛta-pāṭhāntaram. [↑](#footnote-ref-32)
33. so’hi-rāṭ iti pāṭhāntaraṁ (rā.te.) [↑](#footnote-ref-33)
34. atra bhā. 3.30.16-padyaṁ draṣṭavyam. [↑](#footnote-ref-34)
35. māṁ vijñam iti citsukhaḥ. mām ajñaṁ iti ca pāṭhaḥ (rā.te.) [↑](#footnote-ref-35)
36. vā parāyaṇā iti cakravarti-sammataḥ pāṭhaḥ. [↑](#footnote-ref-36)
37. saṁvatsara-vayo-gatiḥ iti śrīdhara-dhṛta-pāṭhāntaram. saṁvatsara-rayo gatiḥ iti viśvanāthaḥ. [↑](#footnote-ref-37)
38. parimṛgyā parisṛtyā veti kvacit. [↑](#footnote-ref-38)
39. parimṛgyeti pāṭhāntaram | [↑](#footnote-ref-39)
40. atra dvau ślokau madhva-saṁskaraṇe dṛṣṭau, yathā—

    sarveṣām eva jantūnāṁ satataṁ deha-poṣaṇe |

    asti prajñā samāyattā ko viśeṣas tadā nṛṇām ||

    labdhvehānte manuṣyatvaṁ hitvā dehādy-asad-graham |

    ātma-sṛtyā vihāyedaṁ jīvātmā sa viśiṣyate || [↑](#footnote-ref-40)
41. yasya brahma ca kṣatraṁ ca ubhe bhavata odanaḥ |

    mṛtyur yasyopasecanaṁ ka itthā veda yatra saḥ || [↑](#footnote-ref-41)
42. madhva-saṁskaraṇe etac-chlokasya pūrve etau dvau ślokau dṛśyete—

    bhaktiḥ kṛṣṇe dayā jīveṣv akuṇṭha-jñānam ātmani |

    yadi syād ātmano bhūyād apavargas tu saṁsṛteḥ ||

    adṛṣṭaṁ dṛṣṭavan naṅkṣed bhūtaṁ svapnavad anyathā |

    bhūtaṁ bhavad bhaviṣyac ca suptaṁ sarva-raho-rahaḥ ||

    atra madhva-bhāṣyaṁ, yathā—

    dehādivyatirekena cid-rūpo’ham iti sphuṭam |

    sadaivānubhavo bhaktir viṣṇau tad-darśanād anu |

    yasyāsau mucyate kṣipraṁ saṁsārān nātra saṁśayaḥ || iti hari-vaṁśeṣu ||

    saṁsāra-stham idaṁ sarvam anityatvād vṛthā yataḥ |

    ataḥ prāhuḥ svapna-samaṁ prājñā jagad idaṁ nṛpa || iti viṣṇu-saṁhitāyām |

    suṣupti-svapnayoś caiva svarga-vyomnos tathaiva ca |

    anyo’nya-nāmato jñeyā mano-buddhyos tathaiva ca || iti śabda-nirṇaye ||

    ato bhūtaṁ bhaviṣyac ca svapna ity arthaḥ | raho brahma tathā yajñaḥ svaḥ satyam iti gīyate iti ca || [↑](#footnote-ref-42)
43. [↑](#footnote-ref-43)
44. na yatrātmātmadaḥ iti pāṭhāntaram. [↑](#footnote-ref-44)
45. asyādhyāyasya tattvavādināṁ sampradāyasya pāṭhānusāreṇa [madhva-kṛta bhāgavat-tātparye, vijaya-dhvaja-kṛta pada-ratnāvaī-ṭīkāyāṁ ca| kecit ślokā adhika-pāṭha-rūpeṇa prāpyante. atra—

    nirasta-saṅkalpa-vikalpam advayaṁ

    dvayāpavādoparamopalambhanam |

    anādi-madhyāntaṁ ajasra-nirvṛtiṁ

    saṁjñapti-mātraṁ bhajatāmuyā dṛśā ||

    mādhva-tātparye—saṅkalpa-vikalpaś ca ṛte viṣṇu-prasādataḥ |

    naiva sambhavato viṣṇoḥ samābhāvāt tu so’dvayaḥ || iti tantra-bhāgavate || [↑](#footnote-ref-45)
46. sato’vamanyanta iti pāṭhaḥ. [↑](#footnote-ref-46)
47. asya ślokasya paścāt dvaita-vādināṁ sampradāyasya pāṭhaḥ—

    bhavatāṁ vaṁśa-dhuryo’bhūd dhruvaś citrarathaḥ svarāṭ |

    guru-dāra-vaco-bāṇair nirbhinna-hṛdayo’rbhakaḥ ||

    tyaktvā straiṇaṁ ca taṁ gacchan dṛṣṭo me pathy udāradhīḥ |

    pañca-varṣo mad-ādeśaiḥ saṁrādhya puruṣeśvaram ||

    tat-paraṁ sarva-dhiṣṇebhyo māyādhiṣṭhitam āruhat |

    munayo’dyāpy udīkṣante paraṁ nāpur avāṅ-mukhāḥ ||

    taṁ yūyaṁ sarva-bhūtānāṁ antaryāmiṇam īśvaram |

    rudrād iṣṭopadeśena bhajadhvaṁ bhavanuttaye || iti ||

    atra madhvasya tātparye—

    sarvottamatvād visṇur hi māya ity eva śabdyate iti vyoma-saṁhitāyām |

    devān atyuttama-munīn vinā ke śaiṁśumārakam |

    harer gṛhaṁ praviṣṭās tu dhruvo devāś ca tad-gatāḥ || iti mātsye || [↑](#footnote-ref-47)
48. rasajña iti kecit paṭhanti. [↑](#footnote-ref-48)